ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΓ΄

Τρίτη 2 Σεπτεμβρίου 2025

Αθήνα, σήμερα στις 2 Σεπτεμβρίου 2025, ημέρα Τρίτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Καλή σας ημέρα, καλό μήνα και καλό αποκαλόκαιρο. Αρχίζει η συνεδρίαση.

Κυρίες και κύριοι συνάδελφοι, πριν εισέλθουμε στην ημερήσια διάταξη, θα ήθελα να κάνω δύο ανακοινώσεις προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Μετανάστευσης και Ασύλου «Αναμόρφωση πλαισίου και διαδικασιών επιστροφών πολιτών τρίτων χωρών - Λοιπές ρυθμίσεις του Υπουργείου Μετανάστευσης και Ασύλου».

Επίσης έχω την τιμή να ανακοινώσω προς το Σώμα τα εξής:

1.Οι Υπουργοί Υγείας, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού, Ανάπτυξης, Δικαιοσύνης, Ψηφιακής Διακυβέρνησης, καθώς και η Αναπληρωτής Υπουργός Υγείας κατέθεσαν στις 2-9-2025 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Αραβικής Δημοκρατίας της Αιγύπτου, της Κυβέρνησης της Κυπριακής Δημοκρατίας και της Κυβέρνησης της Ελληνικής Δημοκρατίας σχετικά με τη συνεργασία στους διάφορους τομείς της υγειονομικής περίθαλψης».

2.Οι Υπουργοί Υγείας, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού και Ανάπτυξης, κατέθεσαν στις 2-9-2025 σχέδιο νόμου: «Κύρωση της Τροποποιητικής Συμφωνίας της Συμφωνίας μεταξύ των Κυβερνήσεων της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα της δημόσιας υγείας».

Παραπέμπονται στην αρμόδια Διαρκή Επιτροπή

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου «Αναμόρφωση πλαισίου και διαδικασιών επιστροφών πολιτών τρίτων χωρών - Λοιπές ρυθμίσεις του Υπουργείου Μετανάστευσης και Ασύλου».

Η Διάσκεψη των Προέδρων αποφάσισε στη συνεδρίαση της 1ης Σεπτεμβρίου 2025, χθες δηλαδή, τη συζήτηση του νομοσχεδίου σε μία έως δύο συνεδριάσεις ενιαία επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Γεώργιος Κοτρωνιάς για δεκαπέντε λεπτά.

Παρακαλώ να ανοίξει το σύστημα ηλεκτρονικής εγγραφής των ομιλητών.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Κύριε Υπουργέ, κύριε Πρόεδρε, κυρίες και κύριοι συνάδελφοι, το μεταναστευτικό πρόβλημα στην Ελλάδα είναι ένα από τα σημαντικότερα κοινωνικά, πολιτικά και οικονομικά ζητήματα των τελευταίων δεκαετιών. Ειδικά μετά το 2015, λόγω της προσφυγικής κρίσης η Ελλάδα που βρίσκεται στα εξωτερικά σύνορα της Ευρωπαϊκής Ένωσης κοντά σε περιοχές με πολεμικές συγκρούσεις -Μέση Ανατολή, Αφρική, Ασία- αντιμετωπίζει τις μεγαλύτερες μεταναστευτικές ροές στην Ευρώπη. Όμως, και τον Μάρτιο του 2020, όταν η Τουρκία ανακοίνωσε ότι ανοίγει τα σύνορά της προς την Ευρώπη και ενθάρρυνε χιλιάδες μετανάστες και πρόσφυγες να κινηθούν προς τον Έβρο, χρειάστηκε η αποφασιστική αντίδραση της Ελληνικής Κυβέρνησης για να αποφευχθεί η μαζική εισροή προσφύγων και μεταναστών.

Ο εμφύλιος στη Συρία, η κρίση στη Λιβύη, η ανέχεια στις χώρες της Αφρικής εντείνουν το μεταναστευτικό πρόβλημα στην Ελλάδα και ας μην ξεχνάμε και την Τουρκία, η οποία το χρησιμοποιεί συχνά ως μέσο πίεσης, όπως έγινε το 2020 ή όπως υποψιαζόμαστε ότι έγινε έμμεσα το φετινό καλοκαίρι με τις ροές από τη Λιβύη. Είναι προφανές ότι η αύξηση των ροών από τη Λιβύη έχει σχέση με πιέσεις που προσπαθούν να ασκηθούν στη χώρα μας και ασφαλώς θα πρέπει ως Ελλάδα να πάρουμε αμέσως τα κατάλληλα μέτρα για να προστατέψουμε τα σύνορά μας και την κοινωνική μας συνοχή.

Οι επιπτώσεις στην πατρίδα μας είναι γνωστές: η ανεξέλεγκτη αύξηση της πολυπολιτισμικότητας, οι εντάσεις μεταξύ των τοπικών κοινωνιών και των μεταναστών, η συνεχής απασχόληση του κρατικού μηχανισμού και άλλα. Είδαμε το καλοκαίρι τις τοπικές κοινωνίες στην Κρήτη να ζητούν βοήθεια από το κράτος τους για την αποτροπή της ανεξέλεγκτης μεταναστευτικής ροής.

Κυρίες και κύριοι, εμείς στη Φθιώτιδα έχουμε παρόμοια εμπειρία, όταν το 2015 υπό την πίεση των υπέρογκων τότε και ανεξέλεγκτων μεταναστευτικών ροών δημιουργήθηκε «campus» φιλοξενίας στον ιστορικό χώρο των Θερμοπυλών, ο οποίος σήμερα ζητάει πλέον την απομάκρυνση της δομής και την αρμόζουσα χρήση με βάση την ιστορικότητα και τις πολιτιστικές ιδέες που διαχρονικά φέρει η περιοχή αυτή.

Είναι προφανές ότι ένα τέτοιο ζήτημα προκαλεί και έντονες πολιτικές αντιπαραθέσεις, ενίσχυση ακροδεξιών τάσεων και συνεχή ανάγκη της Κυβέρνησης για εγρήγορση και συνεργασία με την Ευρωπαϊκή Ένωση για τη φύλαξη των συνόρων, αλλά και για τη λήψη θεσμικών και νομοθετικών μέτρων για την προστασία των συνόρων μας και της ελληνικής κοινωνίας.

Προφανώς, οι πρόσφυγες προστατεύονται από το διεθνές δίκαιο και με τη Σύμβαση της Γενεύης και δεν μπορούν να επιστραφούν, αν κινδυνεύει η ζωή τους. Οι μετανάστες όμως και δη οι οικονομικοί μετανάστες που μετακινούνται για μια καλύτερη ζωή, αν δεν πληρούν τα κριτήρια ασύλου, πρέπει να επιστρέφουν είτε με εθελούσιες επιστροφές, είτε με αναγκαστικές επιστροφές.

Οι τοποθετήσεις της Αντιπολίτευσης στην Επιτροπή Δημόσιας Διοίκησης και Δικαιοσύνης και οι αντιρρήσεις της για το νομοσχέδιο στηρίχθηκαν στις επιφυλάξεις των κομμάτων σε σχέση με την επαρκή προστασία των ανθρωπίνων δικαιωμάτων των ανθρώπων που έρχονται στη χώρα μας. Κάποιοι, μάλιστα, επικαλέστηκαν ακόμη και τον Ξένιο Δία, για να δείξουν την ανάγκη παροχής προστασίας στους πρόσφυγες.

Κυρίες και κύριοι, για την Κυβέρνηση, η εφαρμογή της Συνθήκης της Γενεύης το 1951 και η παροχή προστασίας του ασύλου στους πρόσφυγες που προέρχονται από εμπόλεμες περιοχές και που απειλείται η ζωή τους από απολυταρχικά καθεστώτα είναι αδιαπραγμάτευτη και δεδομένη. Θεωρώ, λοιπόν, ότι για πολιτικούς λόγους η Αντιπολίτευση δείχνει να συγχέει την αντιμετώπιση των προσφύγων με αυτή των παράνομων μεταναστών. Έδωσαν μεγαλύτερη έμφαση και μεγέθυναν πιθανά διαδικαστικά προβλήματα που μπορεί να προέλθουν από τις συντμήσεις των προθεσμιών κατά τη διαδικασία της διαχείρισης, προβάλλοντας υπέρμετρα το γεγονός ότι καθιστούν μη δίκαιη την αντιμετώπιση που πρέπει να έχουν οι μετανάστες. Μέσα από έναν μανδύα ηθικολογίας ξεχνούν αυτό που λέμε «εθνικό συμφέρον» και αναλίσκονται σε κορώνες περί δικαίου και ανθρωπισμού.

Κοιτάξτε, κυρίες και κύριοι συνάδελφοι, άσυλο χωρίς επιστροφές δεν υπηρετείται και ειδικά τώρα που η Ευρώπη σκληραίνει και οι μετανάστες δεν θα μπορούν να διαφεύγουν εκεί, η χώρα μας πρέπει να βρει αποτελεσματικό μηχανισμό επιστροφών. Ασφαλώς δεν παραβλέπουμε τη συμβολή των μεταναστών στις αγροτικές εργασίες και γενικά στον πρωτογενή τομέα. Όμως, είναι τελείως διαφορετική η οργανωμένη αξιοποίηση εργατικού δυναμικού τρίτων χωρών με κανόνες και προϋποθέσεις με βάση τους νόμους του ελληνικού κράτους και τελείως άλλο πράγμα οι ανεξέλεγκτες μαζικές εισροές μεταναστών. Ο πρωτογενής τομέας σίγουρα χρειάζεται χέρια, όμως πρέπει να γίνει κατανοητό ότι όσον αφορά τον σχεδιασμό και την πρωτοβουλία για το πότε, πόσοι και ποιοι θα αξιοποιηθούν στην οικονομία της πατρίδας μας, πρέπει να είναι πρωτοβουλία της ελληνικής πολιτείας και όχι αποτέλεσμα πιέσεων και ανεξέλεγκτων εισροών.

Άρα, πρέπει να διαχειριστούμε δύο θέματα. Πρέπει να διαχειριστούμε, πρώτον, την αποτροπή των ανεξέλεγκτων ή κατευθυνόμενων ροών και, δεύτερον, την εκπόνηση ενός σύγχρονου κανονισμού για τη διαχείριση γενικότερα της μετανάστευσης. Σήμερα κάνουμε ένα σημαντικό, απαραίτητο και επείγον για την εθνική οντότητα βήμα ελέγχου των ανεξέλεγκτων μαζικών εισροών. Και ακολουθεί προφανώς σε λίγο καιρό η νομοθετική πρωτοβουλία της Κυβέρνησης για τον κανονισμό μετανάστευσης.

Όπως είπαμε, οι ανεξέλεγκτες ροές αντιμετωπίζονται με συστηματικές επιστροφές. Οι επιστροφές, όμως, είναι ίσως το πιο πολύπλοκο θέμα στην αντιμετώπιση της ανεξέλεγκτης εισροής μεταναστών γιατί απαιτούνται συμφωνίες με χώρες καταγωγής, με τρίτες χώρες, για αποδοχή επαναπατριζόμενων γιατί πάντα υπάρχει ο κίνδυνος παραβίασης δικαιωμάτων αν κάποιος επιστρέφει σε εμπόλεμη ζώνη και γιατί ακόμα και αν επιστραφούν, μπορεί να αντιμετωπίζουν φτώχεια και κοινωνικό αποκλεισμό.

Οι επιστροφές είναι το πιο κρίσιμο ζήτημα. Σήμερα πραγματοποιούνται περίπου επτά χιλιάδες έως δέκα χιλιάδες επιστροφές τον χρόνο, ενώ οι αφίξεις μπορεί να φτάσουν τις τριάντα χιλιάδες έως σαράντα χιλιάδες τον χρόνο. Το ισοζύγιο είναι προφανώς εις βάρος των επιστροφών. Οι αναγκαστικές επιστροφές είναι δύσκολες γιατί, όπως προανέφερα, απαιτούν τη συνεργασία τρίτων χωρών. Παρά το γεγονός ότι η Ευρωπαϊκή Ένωση πιέζει για περισσότερες επιστροφές, το ζήτημα συναντά νομικές και πρακτικές δυσκολίες, και ειδικά περιπλέκεται καθώς η Τουρκία, παραδείγματος χάρη, δεν συνεργάζεται πάντα. Πάντως, πρέπει να καταγραφεί ότι η Ελλάδα, μέσω του ΔΟΜ, έχει υλοποιήσει προγράμματα εθελούσιας επιστροφής.

Σήμερα με το νομοσχέδιο που συζητούμε έρχεται η Ελλάδα να βάλει κανόνες που να διευκολύνουν τις διαδικασίες επιστροφής, όμως πάντα με πλήρη προστασία των δικαιωμάτων τους. Το παρόν νομοσχέδιο αποσκοπεί στην ενίσχυση του θεσμικού πλαισίου της χώρας έναντι της παράνομης μετανάστευσης και στην ενίσχυση του πλαισίου επιστροφής πολιτών τρίτων χωρών που διαμένουν παράνομα στην ελληνική επικράτεια.

Επίσης, αποσκοπεί στην αναμόρφωση των διαδικασιών επιστροφών και την προσαρμογή στις κατευθύνσεις της Οδηγίας 2008/115 και στις προτάσεις του νέου ευρωπαϊκού Κανονισμού επιστροφών COM(2025) 101 final. Είναι μια μεταρρύθμιση που, λαμβάνοντας υπόψη τα πρόσφατα γεγονότα, κρίνεται επιτακτική, προκειμένου, πρώτον, να επιτευχθεί καλύτερη και μεγαλύτερη αποτελεσματικότητα στις διαδικασίες επιστροφής, δεύτερον, να διασφαλιστεί η πλήρης προστασία των θεμελιωδών δικαιωμάτων των επιστρεφομένων, τρίτον, να ενισχυθεί η διαλειτουργικότητα των υπηρεσιών επιστροφής και, τέταρτον, να επιτραπεί η χρήση σύγχρονων τεχνολογικών εργαλείων, όπως η τεχνητή νοημοσύνη για την επιτάχυνση των διαδικασιών.

Μέχρι σήμερα όποιος έβλεπε να απορρίπτεται το αίτημα ασύλου του, δεν είχε καμία κύρωση και δεν είχε κανέναν λόγο να φύγει. Αυτό τώρα αυτό αλλάζει. Κόβονται όλα τα προνόμια, ποινικοποιείται η παράνομη παραμονή, ώστε να δημιουργηθεί ισχυρό αντικίνητρο. Ο στόχος είναι να αυξηθούν οι οικειοθελείς αποχωρήσεις και να αποκατασταθεί η ισορροπία, στην οποία αναφέρθηκα προηγουμένως, στο ισοζύγιο εισροών-εκροών.

Ας δούμε τώρα τις κυριότερες ρυθμίσεις και τις κυριότερες παρεμβάσεις του νομοσχεδίου. Οι κυριότερες ρυθμίσεις είναι εξής.

Στο πρώτο Μέρος καθορίζεται ο σκοπός της ρύθμισης που είναι η αποτελεσματική διαχείριση των επιστροφών. Προβλέπεται η εναρμόνιση με την ενωσιακή νομοθεσία και η τήρηση διεθνών υποχρεώσεων.

Στο δεύτερο Μέρος περιλαμβάνεται η εναρμόνιση με την Οδηγία 2008/115. Επίσης, εκσυγχρονίζονται βασικές διατάξεις για τη διαδικασία επιστροφής, στις οποίες συμπεριλαμβάνονται: Οι ορισμοί και το πεδίο εφαρμογής, οι αρχές της μη επαναπροώθησης της διαδικασίας επιστροφής, απομάκρυνσης και κράτησης, η προστασία των ευάλωτων ομάδων, ιδίως των ασυνόδευτων ανηλίκων, και η δυνατότητα παροχής άδειας για εξαιρετικούς λόγους.

Στο τρίτο Μέρος ρυθμίζονται θέματα επιστροφής πολιτών της Ευρωπαϊκής Ένωσης και μελών οικογενειών Ελλήνων, θέματα αδειών διαμονής για εξαιρετικούς λόγους, θέματα αιτήσεων διαμονής για εργασία από πολίτες τρίτων χωρών. Σ' ό,τι αφορά την καινοτομία στην οποία αναφέρθηκα στην αρχή της ομιλίας μου, εισάγεται η δυνατότητα χρήσης τεχνητής νοημοσύνης που σχετίζεται με την παραλαβή και την αξιολόγηση αιτήσεων διεθνούς προστασίας, αλλά και κατά τη διάρκεια όλων των συνεντεύξεων.

Στο τέταρτο και πέμπτο Μέρος περιλαμβάνονται εξουσιοδοτικές και καταργούμενες διατάξεις και φυσικά η έναρξη ισχύος.

Ας δούμε τώρα ποιες είναι οι κυριότερες παρεμβάσεις του σχεδίου νόμου.

Πρώτα από όλα είναι η επικαιροποίηση των ορισμών, όπου γίνεται διεύρυνση της έννοιας «χώρα επιστροφής» και γίνεται εξειδίκευση των αντικειμενικών κριτηρίων για τον κίνδυνο διαφυγής, με έμφαση στην απουσία κατοικίας και την άρνηση ταυτοποίησης και τη μη γνωστοποίηση αλλαγής διαμονής. Η ύπαρξη περισσότερων εναλλακτικών χωρών επιστροφής διευκολύνει ουσιαστικά τις αρμόδιες αρχές στην ταχύτερη ολοκλήρωση των διαδικασιών επιστροφής ενός πολίτη τρίτης χώρας και στις περιπτώσεις που αυτή κωλύεται από την αδυναμία εντοπισμού της χώρας προέλευσης ή από απροθυμία συνεργασίας αυτής της χώρας με τις ελληνικές αρχές.

Δεύτερον, είναι η διαδικασία οικειοθελούς αναχώρησης, στο άρθρο 8. Εκεί προβλέπεται μείωση της προθεσμίας από είκοσι πέντε σε δεκατέσσερις ημέρες και της παράτασης από εκατόν είκοσι σε εξήντα ημέρες. Επίσης, υπάρχει πρόβλεψη δυνατότητας ηλεκτρονικής επιτήρησης για την αποτροπή διαφυγής κατά το διάστημα αυτό.

Τρίτον, είναι η απαγόρευση εισόδου. Αυστηροποιείται το πλαίσιο, προστίθεται και θεσπίζεται υποχρεωτικός λόγος απαγόρευσης εισόδου λόγω επικινδυνότητας για τη δημόσια τάξη και την ασφάλεια. Και επεκτείνεται η διάρκεια αυτής της απαγόρευσης από τα πέντε στα δέκα χρόνια.

Επίσης, μία από τις κυριότερες ρυθμίσεις του νομοσχεδίου είναι στο άρθρο 16 για την κράτηση. Διευρύνονται οι λόγοι επιβολής κράτησης, συμπεριλαμβανομένων αυτών της δημόσιας τάξης και ασφάλειας. Επεκτείνεται ο ανώτατος συνολικός χρόνος κράτησης από δεκαοχτώ σε είκοσι τέσσερις μήνες και καθιερώνεται εξαμηνιαία, αντί για τριμηνιαία, αυτεπάγγελτη επανεξέταση προϋποθέσεων κράτησης.

Πέμπτον, ποινικές κυρώσεις. Αφορά το ποινικό πλέον αδίκημα της παράνομης εισόδου-εξόδου από τη χώρα. Προβλέπεται αυστηροποίηση των ποινών για παράνομη είσοδο ή παράνομη έξοδο, με φυλάκιση. Θεσμοθετούνται αδικήματα παράνομης παραμονής και παραβίασης υποχρεώσεων στο διάστημα που περιλαμβάνεται στην περίοδο οικειοθελούς αποχώρησης, και τιμωρούνται με ποινές φυλάκισης. Αποκλείεται η αναστολή ή η μετατροπή ποινών, εκτός βέβαια από την περίπτωση άμεσης εκούσιας αναχώρησης του καταδικασθέντος.

Έκτον, καταργούνται άδειες διαμονής για εξαιρετικούς λόγους, κάτι που σημαίνει ότι δεν θα υφίσταται από εδώ και πέρα η δυνατότητα χορήγησης αδειών παραμονής και διαμονής σε πολίτες τρίτων χωρών που παρέμειναν παράνομα στη χώρα μας επί μια επταετία.

Έβδομον, θεσπίζεται για πρώτη φορά το αδίκημα της παράνομης παραμονής στη χώρα μετά την ολοκλήρωση της διοικητικής διαδικασίας αναχώρησης ή επιστροφής.

Όγδοον, θεσπίζεται για πρώτη φορά το αδίκημα της παραβίασης των υποχρεώσεων που επιβάλλονται στον πολίτη τρίτης χώρας κατά την περίοδο της οικειοθελούς αποχώρησης.

Κυρίες και κύριοι συνάδελφοι, αυτά είναι τα εμβληματικότερα σημεία του νομοσχεδίου. Όμως, τι περιμένουμε από την εφαρμογή αυτών των διατάξεων του νομοσχεδίου που σε λίγο θα γίνει νόμος; Περιμένουμε πρώτα από όλα να γίνουν ταχύτερες και δικαιότερες οι διαδικασίες επιστροφής, με πλήρη σεβασμό στο κράτος δικαίου. Περιμένουμε την προσαρμογή και εναρμόνιση στις ευρωπαϊκές απαιτήσεις και οδηγίες και την αποφυγή προσφυγών κατά της χώρας μας. Περιμένουμε το νομοσχέδιο να συμβάλλει στην ενίσχυση της διοικητικής αποτελεσματικότητας, μέσω της χρήσης της τεχνητής νοημοσύνης και των διαλειτουργικών αρχείων. Τέλος, περιμένουμε την προστασία των ευάλωτων ομάδων, με ιδιαίτερη έμφαση στην οικογενειακή ενότητα και στα δικαιώματα των ανηλίκων.

Αρχή μας πρέπει να είναι η δίκαιη αντιμετώπιση του προσφυγικού και του μεταναστευτικού ζητήματος, χωρίς όμως εκπτώσεις στην προστασία και στην οντότητα της χώρας μας, αλλά και της ελληνικής κοινωνίας, και με γνώμονα πάντα το εθνικό συμφέρον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κοτρωνιά.

Να καλέσω τώρα στο Βήμα την εισηγήτρια του ΠΑΣΟΚ - Κινήματος Αλλαγής, τη συνάδελφο κυρία Νάντια Γιαννακοπούλου, για τη δική της εισήγηση.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω την ομιλία μου σήμερα στην Ολομέλεια της Βουλής δίνοντας κάποια στατιστικά που είναι διαθέσιμα δημόσια. Και κάποια από αυτά είναι διαθέσιμα δημόσια επειδή εμείς τα ζητήσαμε. Όμως, δυστυχώς, ζούμε μια κοινοβουλευτική παθογένεια. Οι Υπουργοί αρνούνται να δώσουν στοιχεία στη δημοσιότητα, που κανονικά θα έπρεπε να δημοσιοποιούνται από τη διοίκηση ή να είναι διαθέσιμα στους πολίτες ύστερα από μια απλή αίτηση.

Ο τέως Υπουργός κ. Παναγιωτόπουλος -και νομίζω ότι αξίζει να αναφερθεί-είναι ο μοναδικός από τους διατελέσαντες Υπουργούς που απάντησε θετικά στο αίτημά μας για παροχή στατιστικών στοιχείων για τη νόμιμη μετανάστευση.

Έτσι, λοιπόν, έχουμε στοιχεία από το τέλος του 2024 που δίνουν μία χρήσιμη εικόνα, αφού τα προηγούμενα στατιστικά είχαν δοθεί τον Αύγουστο του 2020.

Μας καλείτε, λοιπόν, κύριε Υπουργέ, να συμφωνήσουμε ή να διαφωνήσουμε με τις απόψεις σας και όχι με ένα επιχειρησιακό μοντέλο διαχείρισης της υπαρκτής μετανάστευσης στη χώρα.

Πολύ χειρότερα, όμως, αφήνετε τους πολίτες χωρίς έγκαιρη ενημέρωση για τόσο ευαίσθητα και πολύπλοκα ζητήματα και αυτό είναι κάτι το οποίο μπορεί να αποβεί επικίνδυνο. Ξέρετε, η ακροδεξιά διεθνώς βασίζεται ακριβώς σε αυτό: Στην έλλειψη ενημέρωσης και κυρίως στην παραπληροφόρηση, η οποία βασίζεται στην έλλειψη ενημέρωσης.

Ας ξεκινήσουμε, λοιπόν, με μία χαρτογράφηση των δύο βασικών πηγών μεταναστών χωρίς χαρτιά. Υπάρχει για αρχή το σύστημα ασύλου. Την τελευταία δεκαετία εξέτασε περίπου πεντακόσιες σαράντα χιλιάδες αιτήσεις και περίπου οι διακόσιοι χιλιάδες πήραν άσυλο. Είναι περίπου, λοιπόν, τριακόσιες χιλιάδες όσοι δεν πήραν άσυλο και πήραν απόφαση επιστροφής. Η πραγματικότητα δείχνει πως ούτε το σύνολο των διακοσίων χιλιάδων που πήρε άσυλο παρέμεινε στη χώρα, ούτε και το σύνολο των περίπου τριακοσίων χιλιάδων που δεν πήραν.

Υπάρχει και το σύστημα της νόμιμης μετανάστευσης. Αφορούσε το Νοέμβριο του 2024 που μας έδωσε τα στοιχεία ο κ. Παναγιωτόπουλος και αφορούσε επτακόσιες εβδομήντα έξι χιλιάδες περίπου ανθρώπους. Υπάρχει κάποια συσχέτιση του αριθμού των απορριφθέντων από το άσυλο, με τους νομιμοποιηθέντες της διαδικασίας της νόμιμης μετανάστευσης; Αυτό είναι ένα ενδιαφέρον ερώτημα, κύριε Υπουργέ, για το οποίο δεν δίνετε ακριβείς απαντήσεις, αλλά μπορούμε να κάνουμε εκτιμήσεις, οι οποίες δεν νομίζω ότι θα απέχουν πολύ από την πραγματικότητα.

Έχουμε την «διαδικασία Καιρίδη», που θα δώσει άδεια σε όσες και όσους πληρούσαν την προϋπόθεση της τριετούς -τριετούς!- διαμονής στη χώρα, πριν το 2024. Τριάντα μία χιλιάδες τριακόσιες τριάντα οκτώ αιτήσεις και άδειες σε ισχύ. Έντεκα χιλιάδες περίπου από Αλβανία και Γεωργία, από δύο χώρες οι οποίες δεν αφορά τη διαδικασία ασύλου. Και έχουμε και την «άδεια για εξαιρετικούς λόγους», που καταργείται. Στο σύνολο τριάντα επτά χιλιάδες εκατόν ενενήντα πέντε αιτήσεις και άδειες σε ισχύ. Είκοσι χιλιάδες Αλβανοί και Γεωργιανοί, πολλοί ακόμα ευρωπαίοι και εξήντα τέσσερις πολίτες ΗΠΑ. Ναι, υπάρχουν και τέτοιοι σε αυτήν την διαδικασία. Α, ξέχασα υπάρχουν και δύο Ιάπωνες, κύριε Υπουργέ.

Οι αριθμοί δείχνουν πως η πλειονότητα όσων δεν παίρνουν άσυλο, δεν μπαίνουν καν στη διαδικασία της νομιμοποίησης των «εξαιρετικών λόγων», που καταργείται. Οι Αφγανοί των «εξαιρετικών λόγων» είναι δύο λιγότεροι από τους πολίτες ΗΠΑ. Για να καταλάβουμε, δηλαδή, την έκταση της ισχύος της διάταξης, την οποία φέρνετε.

Αν δείτε λίγο πιο αναλυτικά τα στοιχεία σε χώρες, όπως είναι η Γεωργία και η Ουκρανία, θα δείτε πολύ περισσότερες γυναίκες από άνδρες. Και αξίζει πραγματικά αυτή η παρατήρηση. Στους «εξαιρετικούς λόγους» στα τέσσερις χιλιάδες επτακόσια πενήντα άτομα, συνολικά θα βρείτε μόνο οκτακόσιους εβδομήντα οκτώ άνδρες. Στις ρυθμίσεις του κ. Καιρίδη, θα βρείτε δυο χιλιάδες διακόσια έξι άτομα συνολικά και επτακόσιους τριάντα τέσσερις άνδρες. Πολύ περισσότερες γυναίκες. Γιατί; Αναμενόμενο. Αυτό είναι, προφανώς, αναμενόμενο, αφού συνολικά πρόκειται για μετανάστευση η οποία ιστορικά έχει σχέση με παροχή υπηρεσιών φροντίδας παιδιών και ηλικιωμένων, κύριε Υπουργέ, και δυστυχώς, βλέπουμε πως είναι πολύ λιγότερες οι γυναίκες στις ρυθμίσεις Καιρίδη και η απάντηση είναι πως οι γυναίκες αυτές δεν μπορούν να έχουν τη σύμβαση με εργοδότη που απαιτεί αυτή τη διαδικασία. Και προσέξτε, τώρα. Μπορεί να αναθέτουμε την ευθύνη για ό,τι πιο σημαντικό έχουμε, για τα παιδιά μας και για τους γονείς μας σε αυτούς τους ανθρώπους, αλλά δεν είμαστε σε θέση να τους κάνουμε μια σύμβαση. Αυτό κάνουμε και αυτό είναι μια αδικία, η οποία οφείλει και πρέπει να αποκατασταθεί. Έχει σχέση και με τις αδυναμίες του κοινωνικού κράτους, έχει σχέση και με την στήριξη των οικογενειών και βεβαίως κατ’ επέκταση έχει σχέση και με το δημογραφικό.

Τελείως αντίθετα, φαίνεται πως οι άνδρες μετανάστες χωρίς χαρτιά βρήκαν στο πλαίσιο της ρύθμισης Καιρίδη πιο εύκολα εργοδότη, ο οποίος θα τους έκανε σύμβαση. Ακόμη και αν στη δημόσια συζήτηση η εθνικότητα της πλειονότητας αυτών δεν ακούγεται ιδιαίτερα δημοφιλής, πάνω από το 60% είναι από την Ασία και από την Αφρική. Η διασπορά των ανθρώπων οι οποίοι υπήχθησαν στη διαδικασία αυτή είναι πανελλαδική. Στην Κρήτη, παραδείγματος χάρη, αντιστοιχούν περίπου τρεις χιλιάδες αιτήσεις, το 10% του συνολικού αριθμού, ενώ το 50% έκανε αίτηση στην Αττική.

Κύριε Υπουργέ, έχω να εκφράσω μια αυθεντική απορία. Τα στατιστικά που σας έχω ζητήσει πάρα πολλές φορές και αρνείστε να δώσετε στη δημοσιότητα, εσείς τα διαβάζετε; Τα κρατάτε για τον εαυτό σας; Ασχολείστε; Δεν ασχολείστε καθόλου; Πάντως, ο κ. Καιρίδης χθες έδειξε πως είναι διαβασμένος και πως η κριτική που έκανε στο διάδοχό του -η δημιουργική κριτική, ας πούμε- ήταν βασισμένη σε στοιχεία και την εμπειρία την οποία αποκόμισε από τη θέση του στο Υπουργείο. Και θα τολμήσω να πω, πως τέτοιες τοποθετήσεις χρειάζεται να γίνονται εδώ πέρα στην ελληνική Βουλή, συζητήσεις εντός θέματος και όχι σαν αυτές που μετακινούν το γκολπόστ κατά το δοκούν, ώστε να μπορούμε να προχωράμε τη συζήτηση. Ο κ. Καιρίδης έκανε μια δριμεία επίθεση στην ακροδεξιά, που αφορά και μέλη του κόμματος της Νέας Δημοκρατίας, και μέλη της Κυβέρνησης.

Κατανοώ, βεβαίως, πως οι ανασχηματισμοί του Πρωθυπουργού δημιούργησαν προβλήματα στη συνέχεια των πολιτικών του Υπουργείου που είναι μια πλήρης ασυνέχεια, αφού είναι περισσότερο σαφές πως υπάρχουν Υπουργοί με τις δικές τους απόψεις και λιγότερο τελικά πολιτικές στις οποίες συμφωνούν όλοι. Υπό αυτό το πρίσμα, λοιπόν, δεν πείθεται κανένας από αυτό που με κομματικό πατριωτισμό ακούγεται από τα χείλη πρώην και νυν Υπουργών, πως τάχα η Κυβέρνηση υλοποιεί σταθερή πολιτική από το 2019 και μετά. Η Κυβέρνηση διαπραγματεύτηκε το νέο σύμφωνο για τη μετανάστευση και για το άσυλο ερήμην των πολιτών και του ελληνικού Κοινοβουλίου. Ο Πρωθυπουργός, βεβαίως, δηλώνει ικανοποιημένος για τα αποτελέσματα αυτής της διαπραγμάτευσης. Έχω πει -το γνωρίζουμε ως κόμμα αυτό και το λέμε- πως η εφαρμογή αυτού του συμφώνου θα σημάνει την αύξηση των εγκλωβισμένων μεταναστών και προσφύγων στην Ελλάδα.

Ο κ. Καιρίδης είπε πως από το Καλοκαίρι του 2026 δεν θα υπάρχει δυνατότητα διαρροής των παρανόμως αφιχθέντων στην Ελλάδα στην υπόλοιπη Ευρώπη. Ισχύει, αλλά για να το πούμε λίγο με μεγαλύτερη ακρίβεια, θα άλλαζα κάπως τη διατύπωση: «Θα υπάρχει δυνατότητα, όσο υπάρχει και αυτή σήμερα, να φύγεις παράτυπα από τη χώρα, αλλά όσοι φεύγουν παράτυπα, θα επιστρέφονται.». Αυτό είναι το νέο σύμφωνο και θα μου επιτρέψετε να σας πω ότι εμείς δεν λυπόμαστε τον κ. Πλεύρη για τη δύσκολη θέση στην οποία έχει περιέλθει, λόγω μιας αποτυχημένης διαπραγμάτευσης στην οποία δεν συμμετείχε. Ανησυχούμε, όμως, για τη χώρα, ανησυχούμε για τους πολίτες, για την κοινωνική συνοχή και γίνεται πλέον απόλυτα κατανοητός ο λόγος για τον οποίο ζητάμε, επιμένουμε -συνεχώς θα επιμένουμε- για την ανάγκη να έχουμε ενημέρωση για σχέδιο εφαρμογής του συμφώνου που έχει καταθέσει στην Ευρωπαϊκή Επιτροπή η Κυβέρνηση. Δεν μπορεί να γίνει καμία συζήτηση με αυτό το σχέδιο κρυφό.

Να συζητήσετε με ειλικρίνεια, λοιπόν κύριε Υπουργέ, για τις δομές των συνόρων στα νησιά και στον Έβρο και τι θα αλλάξει στη λειτουργία τους από το Ιούλιο του 2026.

Να μας ενημερώσετε, να ενημερώσετε τον ελληνικό λαό από εδώ, από το Βήμα της Βουλής, τι ανάγκες θα δημιουργηθούν και τι εναλλακτικές θα έχουμε ως χώρα για βελτιώσεις, αν γίνονται, έστω και την τελευταία στιγμή. Δυστυχώς όμως ακόμα και στα πιο απλά θέματα, όπως φαίνεται, δεν έχετε καμία διάθεση συνεννόησης ούτε με τα κόμματα της Βουλής ούτε και με τις τοπικές κοινωνίες οι οποίες επιβαρύνονται. Ακούγονται βαριές κατηγορίες στη Λέσβο για εκβιασμούς -όχι από εσάς από άλλον Υπουργό. Τι γίνεται με όλα αυτά; Και βεβαίως έχουμε και το άρθρο 38 για την αφαλάτωση το οποίο δείχνει την πλήρη έλλειψη βούλησης που έχετε για συνεννόηση με την αυτοδιοίκηση.

Κύριε Υπουργέ, δεν επείγει τίποτε ώστε να ψηφίσουμε αυτό το σχέδιο νόμου σήμερα. Η βιασύνη δείχνει απλά μία διάθεση για να ολοκληρωθεί μία συζήτηση πριν καν ανοίξει. Δεν θα επιταχυνθούν οι επιστροφές, όπως και με τον ν. 4825/2021, δεν πρόκειται, δεν τρέφουμε καμία αυταπάτη ότι θα επιταχυνθούν με αυτό το νομοσχέδιο. Απλώς θα προσπαθήσετε να παρουσιάσετε σε κάποιους ψηφοφόρους σας μια εικονική πραγματικότητα. Μια επικοινωνιακή διαχείριση κάνετε ουσιαστικά, απευθυνόμενοι σε ακροατήρια που φαίνεται ότι σας γυρνούν την πλάτη. Δεν τρέφουμε καμία αυταπάτη. Αυτό το νομοσχέδιο δυστυχώς θα αποδειχθεί ανεφάρμοστο και αναποτελεσματικό. Πλέον όμως οι λεονταρισμοί και οι εξαγγελίες για αυστηροποίηση πολυφορέθηκαν τόσο, μα τόσο πολύ από την Κυβέρνησή σας που όχι απλά δεν πείθουν, αλλά αντιμετωπίζονται και σκωπτικά.

Περιμένουμε να δούμε τις νομοτεχνικές αλλαγές, τις οποίες προαναγγείλατε και χθες για τους εξαιρετικούς λόγους, αν και επιμένουμε στη συνολική απόσυρση του σχετικού άρθρου.

Είναι σε λάθος σχέδιο νόμου, κύριε Υπουργέ, είναι εκτός θέματος. Σας το εξήγησε ο κ. Καιρίδης. Αν δεν ακούτε εμάς, την Αντιπολίτευση, ακούστε τον πρώην Υπουργό σας, τον προκάτοχό σας. Μπορείτε να μελετήσετε περισσότερο τη μετανάστευση στην Ελλάδα και να απαντήσετε στις υπαρκτές ανάγκες και προκλήσεις.

Κύριε Υπουργέ, η αίσθηση που αποκομίσαμε όλες αυτές τις ημέρες είναι πως ψάχνετε για κάποια ιδεολογική σύγκρουση μέσα από αυτό το σχέδιο νόμου. Αυτή είναι η στόχευσή σας επί της ουσίας. Όμως τελικά η μοναδική σύγκρουση που καταφέρατε, ήταν η σύγκρουση με την κοινή λογική.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Γιαννακοπούλου.

Παρακαλώ να κλείσει το σύστημα ηλεκτρονικής εγγραφής ομιλητών.

Τον λόγο έχει ο ειδικός αγορητής του ΣΥΡΙΖΑ - Προοδευτική Συμμαχία, ο κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, έχουμε μπροστά μας ένα νομοσχέδιο το οποίο δέχτηκε τη σφοδρή κριτική των φορέων οι οποίοι, εκτός από την αντίθεσή τους στις διατάξεις του, έβαλαν και συγκεκριμένες προτάσεις, οι οποίες είναι εφαρμόσιμες, είναι από το πεδίο, είναι σύγχρονες, είναι επιστημονικές, αλλά τις πετάξατε στον κάλαθο των αχρήστων. Δεν ακούσατε καμία από αυτές στη λογική, φαντάζομαι, ότι όποιος αντιδρά ή όποιος αντιτίθεται ή όποιος έχει ενστάσεις για νομοθετικές πρωτοβουλίες από τις οργανώσεις του πεδίου αντιστρατεύεται την κυβερνητική πολιτική και άρα δεν έχει λόγο, δεν τον ακούμε και καμιά φορά δεν του επιτρέπουμε να προσφύγει και στα δικαστήρια ή να βάλει στον δημόσιο διάλογο αυτά τα ζητήματα. Είναι μια διολίσθηση και για τη χώρα, αλλά και για την ελληνική κοινωνία.

Εδώ ερχόμαστε στην ουσία να ψηφίσουμε ή όχι διατάξεις οι οποίες μας καθιστούν πρωτοπορία, όχι πρωτοπορία με βέλτιστες πρακτικές ενδεχομένως ή υποθέσεις - πιλότους ή κάτι το οποίο να διεκδικείται από την Ευρώπη προς όφελος της χώρας, αλλά με έναν κανονισμό ο οποίος δεν έχει υιοθετηθεί καν αυτήν τη στιγμή και, ενώ υπάρχει σαφές πλαίσιο και για τις επιστροφές και για την παραμονή, εσείς το αγνοείτε πλήρως. Ο Συνήγορος του Πολίτη έχει κάνει εκθέσεις και προτάσεις για τις αναγκαστικές επιστροφές και τη βελτίωσή τους εδώ και χρόνια. Ποινικοποιείτε, λοιπόν, γιατί αυτή είναι η φιλοσοφία και η πρακτική σας, μια διοικητική διαδικασία χωρίς καν να έχει αποτέλεσμα, χώρια από την παραβίαση των δικαιωμάτων και του δικαίου.

Υπάρχουν ζητήματα σε σχέση με τις ασφαλείς τρίτες χώρες, που σας είπαμε ότι θα εγκλωβίσουν περισσότερο κόσμο στη χώρα, αφού θα είναι απαράδεκτες οι αιτήσεις και θα απορρίπτονται a priori, κάτι που εσείς ομολογήσατε, ότι η ίδια η Τουρκία ως ασφαλής τρίτη χώρα δεν δέχεται επιστροφές από ανθρώπους από συγκεκριμένες χώρες προέλευσης και οι ασφαλείς τρίτες χώρες βάζουν και ζητήματα για το εάν οι άνθρωποι που θα επιστραφούν εκεί, αν επιστραφούν, μπορούν να αξιοποιήσουν τη Συνθήκη της Γενεύης ή όχι διότι δεν έχει κυρωθεί από τις περισσότερες από αυτές τις χώρες. Χρειάζεται μία ταχεία και δίκαιη απονομή ασύλου ή απόρριψη του ασύλου, δηλαδή διαδικασία η οποία να βλέπει τα δεδομένα κάθε υπόθεσης και από εκεί και πέρα να προχωρούν οι διαδικασίες.

Στις διατάξεις της κράτησης, τις αναλύσαμε, νομίζω, επαρκώς και στις Επιτροπές, η κράτηση πλέον γίνεται κανόνας. Δεν είναι έσχατο μέτρο. Γίνεται εργαλείο ρουτίνας χωρίς αιτιολογημένες αποφάσεις κατά παρέκκλιση και της ΕΣΔΑ και του διεθνούς δικαίου και του συνταγματικού πλαισίου. Όταν η κράτηση φτάνει μέχρι είκοσι τέσσερις μήνες παραβιάζει και το ανώτατο συνταγματικό όριο. Και τι θα γίνει στην πράξη; Αυτό είναι κάτι βασικό, το οποίο σας το είπαν και οι αστυνομικοί της ΠΟΑΣΥ, ότι μέσα στα ΠΡΟΚΕΚΑ αυτήν τη στιγμή -αυτήν τη στιγμή, όχι με την εφαρμογή των διατάξεων αυτών- υπάρχουν εκρηκτικές καταστάσεις που δεν είναι μπορούν να τις διαχειριστούν, δεν υπάρχουν κοινωνικές και ιατρικές υπηρεσίες επαρκείς. Με την αναστολή του ασύλου και με αυτές τις ρυθμίσεις πολλοί περισσότεροι άνθρωποι, που δεν μπορούν να πάνε ούτε μπρος ούτε πίσω, θα εγκλωβίζονται εκεί και θα έχουμε καταστάσεις τις οποίες έχουμε εντοπίσει και με κοινοβουλευτικό έλεγχο που έχουμε κάνει, αλλά και με την εμπειρία στις περιοχές μας, όπου είχαμε από εξεγέρσεις μέχρι αυτοκτονίες και τραυματισμούς μέσα σε αυτές τις δομές.

Και αυτά δεν σας τα λέμε μόνο εμείς ή οι φορείς. Σας τα είπε και ο κ. Καιρίδης, ο οποίος μίλησε για ανεφάρμοστο στην ουσία αυτής της διάταξης της κράτησης και όχι μόνο αυτό που λέμε εμείς, το οποίο το υπερασπιζόμαστε, ότι είναι θέμα κράτους δικαίου και θέμα αναλογικότητας και θέμα να μην έχουμε απανωτές καταδίκες από το ΕΔΔΑ. Είναι και ζήτημα ανεφάρμοστου το οποίο δεν το λαμβάνετε υπόψη, αλλά σας το λένε και δικοί σας πρώην Υπουργοί, αλλά και φορείς.

Καλείστε να εφαρμόσετε τις αποφάσεις του Ευρωπαϊκού Δικαστηρίου των Δικαιωμάτων του Ανθρώπου για την αναστολή απομάκρυνσης με βάση τη ρύθμισή σας για τρίμηνη αναστολή ασύλου αλλά και του Μονομελούς Διοικητικού Πρωτοδικείου Αθηνών, κάτι το οποίο είναι αυτονόητο σε μια ευνομούμενη πολιτεία και όχι να δίνουμε κατευθύνσεις ή να λέμε ότι μια κυβερνητική πλειοψηφία μπορεί να καθορίσει ακόμα και την ερμηνεία των νόμων. Η ερμηνεία των νόμων ανήκει στα δικαστήρια που πρέπει να γίνονται σεβαστά. Οι προθεσμίες τις οποίες βάζετε για τις ενδικοφανείς προσφυγές, για τις αιτήσεις θεραπείας, για τις οικειοθελείς αναχωρήσεις χωρίς νομική βοήθεια, χωρίς ενημέρωση και διερμηνεία καθιστούν αλυσιτελή τα δικαιώματα που έχουν να κάνουν με τη διοικητική διαδικασία και την πρόσβαση σε αυτά. Σας το είπαν και οι δικηγορικοί σύλλογοι και η Ύπατη Αρμοστεία και οι δικαστές. Και υπάρχουν και οι εξαιρετικοί λόγοι. Βλέπω και τον κ. Βορίδη εδώ. Επειδή είστε η ίδια κυβέρνηση και έχετε συνέχεια, ο κ. Βορίδης κατήργησε στην ουσία τη διάταξη Καιρίδη για την τριετία και εσείς έρχεστε να το τερματίσετε, πάτε στην επταετία. Δεν υπάρχει λοιπόν συνέχεια. Στην ουσία είστε δύο κόμματα μέσα στο ίδιο κόμμα. Αυτό γίνεται τώρα.

Οι εξαιρετικοί λόγοι είναι μια απαράδεκτη παρέμβαση εκτός κάθε νομικής, κοινής λογικής, εκτός πραγματικότητας ή ενδεχομένως και να είναι και η στόχευση αυτό, διότι όταν οι άνθρωποι είναι αόρατοι είναι πιο εύκολα αντικείμενο εκμετάλλευσης και πιο εύκολα μπορούν να ελέγχονται είτε από τους εργοδότες είτε ακόμα και από παραβατικά δίκτυα διότι εκεί θα οδηγηθούν όταν δεν υπάρχουν στην ουσία για το κράτος ή και διαπιστευτήρια, όπως είπα, σε μια λογική Τραμπ, σε πολιτικές Τραμπ, οι οποίες έρχονται να διαχωρίσουν ακόμα και δεύτερης ή τρίτης γενιάς ανθρώπους μέσα στην ίδια οικογένεια με διαφορετικό καθεστώς.

Αν λοιπόν μια φορά το νομοσχέδιο αυτό ζητήσαμε από την αρχή να αποσυρθεί, αυτή η διάταξη έπρεπε να αποσυρθεί έτσι κι αλλιώς, και αυτό πάλι σας το εντόπισε ο κ. Καιρίδης, για να μην αναφερθώ σε αυτά που έλεγε η κ. Βούλτεψη για την αναστολή του ασύλου το προηγούμενο διάστημα, τα οποία είναι ευθέως αντίθετα σε αυτά που κάνετε.

Γιατί ξέρετε κάτι; Στο προσφυγικό-μεταναστευτικό άνθρωποι που μπαίνουν στο πεδίο –δεν είμαι σίγουρος αν θα το δείτε, διότι εσείς εμφορείστε πιο πολύ από επικοινωνιακή διάσταση, από μια ιδεολογική αν θέλετε διάσταση και όχι με την πράξη του πεδίου- βλέπουν τα πράγματα λίγο διαφορετικά. Άρα λοιπόν όταν τα είδαν από μέσα, κατάλαβαν ότι θέλει και μια τακτική η οποία να βασίζεται αφενός στον νόμο και αφετέρου σε έναν χειρισμό ο οποίος να πηγαίνει στην αναλογικότητα και να πηγαίνει και στην κοινωνική συνοχή. Αυτός είναι ο στόχος.

Άρα οι εξαιρετικοί λόγοι, που σας είπε πραγματικά ότι ευνοούν τη νόμιμη μετανάστευση, δηλαδή αυτό ήταν κάτι το οποίο είναι μνημειώδες και γιατί, για ποιον λόγο; Διότι είναι μηχανισμός διόρθωσης, λέει. Πράγματι, διότι αν κάποιος χάσει τα χαρτιά του, χωρίς υπαιτιότητά του ή αν οι καθυστερήσεις από τη διοίκηση είναι τέτοιες ή αν για κάποιον λόγο δεν δηλώθηκε από κάποιον εργοδότη, που είναι πάρα πολύ σύνηθες, τότε δεν υπάρχει μηχανισμός διόρθωσης.

Αυτό λοιπόν θα έχει σοβαρές κοινωνικές και άλλες συνέπειες. Άνθρωποι που ζουν για χρόνια, όπως είπα, σε χώρους εργασίας, τα παιδιά στα σχολεία, η δεύτερη γενιά -κάποιοι από αυτούς έχουν και δεύτερη γενιά που έχουν πάρει ελληνική ιθαγένεια- συμβάλλουν στο ασφαλιστικό και φορολογικό σύστημα, στη ζωντάνια στα χωριά μας και σε όλες τις τοπικές κοινωνίες κ.λπ., θα φύγουν και αυτοί.

Επίσης σας εντόπισε ότι μεγάλο δυναμικό -αυτό που σας είπα κι εγώ χτες- ιδίως Αλβανών, έχουν φύγει από τη χώρα -διότι μιλάτε για την Ευρώπη και θα έρθω σε αυτό μετά- σε άλλες χώρες της Ευρώπης, χωρίς να είναι πολύ ευκολότερες οι διαδικασίες. Όμως, επειδή υπάρχουν συγκεκριμένοι κανόνες, μπορούν να βρουν και άδειες διαμονής και εργασίας με συγκεκριμένο χρονοδιάγραμμα, και αξιοπρεπέστερους μισθούς, και να μην απειλούνται συνεχώς με την απέλαση ή την κράτηση. Τέτοιο δυναμικό λοιπόν, που είναι χρόνια στη χώρα, με βιοτικούς δεσμούς φεύγει και θα φύγει κι ακόμα περισσότερο με αυτό που ρυθμίζετε σήμερα.

Η τεχνητή νοημοσύνη είπαμε ότι θα πρέπει να είναι ένα επικουρικό εργαλείο και όχι ένα υποκατάστατο της κρίσης κάθε υπόθεσης ασύλου. Και η ηλεκτρονική επιτήρηση διαλύει κάθε ιδιωτικότητα, αναλογικότητα στο άρθρο 8 της ΕΣΔΑ αλλά και στο Σύνταγμα.

Ένα νομοσχέδιο, που όπως εντοπίσαμε και τονίσαμε παραβιάζει και τη νομιμότητα σε πολλές πτυχές του, είναι απάνθρωπο και εισάγει θεσμικό ρατσισμό.

Είναι όμως και αναποτελεσματικό, και αυτό το καταδείξαμε, το αναλύσαμε και το υποστηρίξαμε με στοιχεία. Διότι δεν είναι μια σοβαρή και οργανωμένη διαχείριση του προσφυγικού-μεταναστευτικού, είναι μια κοντόφθαλμη λογική, με έναν χαρακτήρα εντυπώσεων και ανεφάρμοστη λογική. Αντί για ένα ζήτημα το οποίο στις επιστροφές τις ίδιες θα έπρεπε να είναι ζήτημα πρωτίστως ευρωπαϊκό και το οποίο να το ζητάμε και να βάζουν και εκεί την ευρωπαϊκή του διάσταση με κοινό σύστημα επιστροφών, το κάνει και αυτό εθνικό -είναι ένα τεράστιο λάθος το οποίο το έχετε κάνει σε όλη τη διαχείριση μέχρι τώρα- φτιάχνει γκρίζες ζώνες ανθρώπων, που σας είπα ότι θα δημιουργηθούν χιλιάδες, μέσα και έξω από τις δομές, που δεν θα μπορούν να πηγαίνουν ούτε μπρος ούτε πίσω σε κλειστά κέντρα, τα οποία θα παρουσιάζουν μια εικόνα στρατοπέδων συγκεντρώσεων και δεν θα τιμούν ούτε τη χώρα και θα είναι πάρα πολύ δύσκολο γι’ αυτούς να υπηρετούν μέσα αλλά και για αυτούς που θα κρατούνται.

Και θα γιγαντώσει βέβαια όπως έγινε -γιατί άκουσα και τον Εισηγητή της Νέας Δημοκρατίας να μιλάει για τον «Ξένιο Δία». Μα εμείς τον «Ξένιο Δία» τον επαναφέραμε, διότι προκλητικά και ειρωνικά το 2014 το είχατε δώσει εσείς ως τίτλο στις πολιτικές τότε της Κυβέρνησης Σαμαρά, η οποία τελικά τι έκανε; Γιγάντωσε, στην ουσία, αφού υιοθέτησε την ατζέντα της ακροδεξιάς, τη Χρυσή Αυγή, τα εγκληματικά και παραβατικά δίκτυα, και τελικά όχι μόνο αυτό, αλλά εξέθεσε και τη χώρα με απανωτές καταδίκες.

Τέλος, νομίζουμε ότι θα έχει τα εντελώς αντίθετα αποτελέσματα και ενδεχομένως βέβαια να στοχεύει, όπως είπα, και σε αυτά.

Έρχομαι τώρα στο κομμάτι της Ευρώπης. Διότι λέτε για την Ευρώπη και μιλάτε για την Ευρώπη ότι έχει μετατοπιστεί κτλ. και ότι εμείς ευθυγραμμιζόμαστε πολιτικά με αυτό. Καταρχάς αυτή τη στιγμή και αυτή την περίοδο η Ευρώπη έχει μια άλλη εικόνα για μας όσον αφορά τον ΟΠΕΚΕΠΕ, τις εγκληματικές οργανώσεις, τους «Φραπέδες», τους «Χασάπηδες», έρχονται κι άλλες δικογραφίες για το Ταμείο Ανάκαμψης, για την ανακύκλωση. Εντάξει, αυτή είναι η εικόνα που δυστυχώς έχει η Ευρώπη για τη χώρα αυτή τη στιγμή.

Αλλά εγώ δεν μιλάω γι’ αυτό. Εμένα με ενδιαφέρει να εστιάσω στο γεγονός ότι μπορεί πράγματι να έχει μετατοπιστεί πολιτικά η Ευρώπη, όμως η Ελλάδα μάς ενδιαφέρει πού βρίσκεται σε αυτό. Η Ελλάδα αποδέχεται πλήρως στην πράξη τον ρόλο του δεσμοφύλακα της Ευρώπης, του χωροφύλακα και της αποθήκης στο Σύμφωνο Μετανάστευσης που ψηφίσατε -και ψήφισε και το ΠΑΣΟΚ.

Και ερχόμαστε εμείς τώρα, αντί να ζητήσουμε και να πρωτοπορούμε και να συνεχίζουμε πολιτικές όπως το MED5 με τις χώρες του Νότου, που να χτυπάμε και να ζητάμε συλλογικές λύσεις, ευρωπαϊκές, με μετεγκαταστάσεις υποχρεωτικές, με κοινό σύστημα υποδοχής ασύλου και επιστροφών, με νόμιμες και ασφαλείς διόδους, με πολιτικές ένταξης και προγράμματα τέτοια, είμαστε στην ουρά και τρέχουμε από πίσω.

Όμως ακόμα και σε αυτήν την Ευρώπη που συζητάτε πρέπει να εντοπίσουμε και να δούμε στα πόσα χρόνια για παράδειγμα στη σημερινή Ευρώπη παίρνουν άδεια διαμονής κάποιοι ή και ιθαγένεια και γιατί το κάνουν αυτό οι χώρες της Ευρώπης σε πολύ λιγότερα από εμάς;

Αλλά πρέπει να δούμε το γιατί. Διότι συνδέουν τους ανθρώπους οι οποίοι είναι μετανάστες με την αγορά εργασίας, με την εκμάθηση της γλώσσας, με τις δεξιότητές τους, με την κοινωνική και οικονομική στρατηγική, με την ένταξη, τη συλλογική οργάνωση σε όλους τους τομείς, στον αθλητισμό, στον πολιτισμό, στις κοινωνικές δράσεις.

Εσείς κάνατε μία έκθεση τα προηγούμενα χρόνια, μια εθνική στρατηγική την είπατε για την ένταξη, που ήταν έκθεση ιδεών, χωρίς στοχοθεσία, χωρίς εργαλεία χρηματοδότησης, χωρίς να υπάρχουν συνέργειες και τίποτα παραπάνω, όπου εφαρμόστηκε μόνο όταν ακούσατε το πεδίο. Οι προηγούμενοι υπουργοί σας το ξέρουν. Όλο το κομμάτι, από το καθεστώς διαμονής αυτών των ανθρώπων, μέχρι την ένταξή τους στην αγορά εργασίας, μέχρι την αξιοποίησή τους σε συγκεκριμένους τομείς, έγινε διότι ακούσατε -όπου ακούσατε- το πεδίο.

Όλα τα υπόλοιπα δεν τα λαμβάνετε υπόψη, αλλά αυτή είναι η κατάσταση στη σημερινή Ευρώπη, παραμένει και διατηρεί συγκεκριμένες δικλίδες, οι οποίες συνδέουν όλες αυτές τις διαδικασίες με την ένταξη, την αγορά εργασίας και την κοινωνική συνοχή.

Να πω όμως και κάτι άλλο. Εμείς σας αφήσαμε ένα πρόγραμμα το οποίο είναι το μοναδικό που έχετε κρατήσει, το πρόγραμμα HELIOS, το οποίο είναι για αναγνωρισμένους πρόσφυγες. Το έχετε απαξιώσει όμως, δεν το δουλεύετε ούτε αυτό και χρειάζεται ενίσχυση διότι θα μπορούν να έχουν και διεξόδους, και στέγη, αλλά και πρόσβαση σε οικονομικά και κοινωνικά δικαιώματα και κυρίως στην εργασία.

Να πω όμως και κάτι άλλο. Επειδή ακριβώς λέτε ότι και στην υπόλοιπη Ευρώπη η ακροδεξιά, επενδύοντας σε όλη αυτή τη λαϊκιστική ρητορική, τους αποδιοπομπαίους τράγους και τις εύκολες λύσεις, ενώ στην ουσία η υποβάθμιση του κοινωνικού κράτους, οι ανισότητες που αυξάνονται και όλα τα υπόλοιπα, τα οποία δημιουργούν αυτό που έλεγε ο Μπάουμαν, τον έναν φτωχό απέναντι στον πιο αδύναμο -γιατί αυτό γίνεται αυτή τη στιγμή και στην Ευρώπη και εδώ.

Όμως ακόμα και εκεί, σε ένα πρόσφατο άρθρο που είδα στο «Βήμα» και μιλούσε ο πρόεδρος των συνδικαλιστών των αστυνομικών του Βερολίνου, έλεγε το εξής, ότι εμείς πλέον όταν βγαίνουμε το Σάββατο και υπάρχουν συμμορίες, που πραγματικά έχουν αυξηθεί πάρα πολύ στο Βερολίνο, είναι μικτές, δεν μπορούμε να διαχωρίσουμε μόνο και να πούμε είναι ο Αλί ή ο Μοχάμεντ, αλλά είναι και ο Κρίστοφερ και ο Κέβιν μαζί.

Είναι δηλαδή κοινωνικό και ταξικό το θέμα και θα πρέπει να μειώνονται οι ανισότητες, να βελτιώνονται οι υποδομές και όλο αυτό συνολικά θα μπορέσει να αντιμετωπίσει την κατάσταση.

Πράγματα τα οποία ρυθμίστηκαν, είτε λέγεται το άσυλο, είτε λέγεται η κοινωνική ένταξη, είτε λέγεται μια κοινωνία η οποία θα είναι κοινωνία συνθέσεων και κοινωνία συναγωνισμού και κοινωνία με κανόνες προφανώς, δικαιώματα και υποχρεώσεις, μετά τον Β΄ Παγκόσμιο Πόλεμο θεσμοθετήθηκαν αυτά, και η Ευρώπη τα ξεχνάει. Δυστυχώς τα ξεχνάει και όποιος ξεχνάει ξαναζεί τα ίδια.

Κλείνοντας, κύριε Πρόεδρε, θα ήθελα να αναφερθώ και λίγο σε κάτι το οποίο φαντάζομαι θα πει ο κ. Πλεύρης. Άφησε χθες κάποιες αιχμές, όχι στο επίπεδο καταρχάς αυτών των αθλιοτήτων του κ. Φλωρίδη -και πάλι επανήλθε ο Υπουργός του αντι-ΣΥΡΙΖΑ μετώπου χθες με κάποιες άθλιες δηλώσεις για το 2015- και ο κ. Πλεύρης άφησε υπόνοιες για το 2015 και τη διαχείριση που έγινε τότε.

Κοιτάξτε, κύριε Πλεύρη, για να ξεκαθαρίσουμε τα πράγματα. Το 2015 η ελληνική Κυβέρνηση κλήθηκε να διαχειριστεί εκατοντάδες χιλιάδες ροές. Αυτές οι ροές κατ’ αρχάς πέρασαν από τη χώρα. Είπατε εσείς ότι έμειναν εδώ. Δεν έμειναν εδώ, πέρασαν από τη χώρα. Και πώς έγινε η φύλαξη των συνόρων που λέτε;

Διότι η φύλαξη των συνόρων έγινε, δεν υπήρχαν ανοικτά σύνορα. Η φύλαξη των συνόρων είναι δικαίωμα και υποχρέωση της χώρας και αυτό έκανε η κυβέρνηση του ΣΥΡΙΖΑ τότε, με ενεργοποίηση όλου του κρατικού μηχανισμού. Καταγράφηκαν και ταυτοποιήθηκαν όλοι όσοι πέρασαν, πάνω από ένα εκατομμύριο άνθρωποι, όλοι καταγράφηκαν και ταυτοποιήθηκαν, αλλά εφαρμόσαμε το διεθνές δίκαιο και το δίκαιο της θάλασσας.

Διότι εάν υπήρχαν αυτές οι συγκυρίες με δική σας Κυβέρνηση τότε και μου απαντήσετε ότι αυτό που θα κάνατε θα ήταν το Φαρμακονήσι ή η Πύλος, τότε όχι, ευχαριστούμε, είναι ένας εφιάλτης, δεν θα πάρουμε. Έτσι είναι τα πράγματα, για να τα λέμε όπως είναι.

Και βέβαια με ένα ελληνικό λιμενικό, το οποίο κι αυτό είναι υποστελεχωμένο, πρέπει να το ενισχύσετε με τα συναρμόδια υπουργεία, και στα Δωδεκάνησα, και στην Κρήτη και αλλού, και τότε με τον εμβληματικό Κυριάκο Παπαδόπουλο έσωσε εκατοντάδες χιλιάδες ανθρώπους. Αυτά λοιπόν, για να ξεκαθαρίζουμε τα πράγματα και για μια Κυβέρνηση της Νέας Δημοκρατίας η οποία έλεγε το 2019 ότι μόλις αναλάβουμε θα σταματήσουν οι ροές. Είδα και τον κ. Μηταράκη πριν εδώ. Μα, μόλις ανέλαβε το 2019 η Νέα Δημοκρατία εκτοξεύτηκαν οι ροές. Δεν είναι τόσο απλό λοιπόν το προσφυγικό-μεταναστευτικό, είναι ένα δυναμικό, δύσκολο και σύνθετο ζήτημα. Και όλα αυτά που καλλιεργήσατε τότε, οι μύθοι, η ακροδεξιά ρητορική, οι απλουστεύσεις και η μικροπολιτική, δεν πιάνουν στο προσφυγικό-μεταναστευτικό.

Αυτό λοιπόν που πρέπει να κάνουμε εμείς, κυρίες και κύριοι συνάδελφοι -και απευθύνομαι κυρίως στην προοδευτική αντιπολίτευση- είναι να κάνουμε ένα μέτωπο δυνάμεων, ένα μέτωπο δυνάμεων των αριστερών προοδευτικών δυνάμεων αλλά και των δημοκρατικών πολιτών αυτής της χώρας, οι οποίοι έχουν σηκώσει μεγάλο βάρος και έχουν δείξει αλληλεγγύη τα προηγούμενα χρόνια, πρώτον διότι είναι μια οριζόντια διαχωριστική γραμμή στη σύγχρονη κοινωνία και στη σύγχρονη Ευρώπη το προσφυγικό-μεταναστευτικό και πρέπει να παίρνουν θέση οι δυνάμεις της συντήρησης και της προόδου και δεύτερον, αφορά όλους τους Έλληνες πολίτες.

Διότι όταν ξηλώνονται δικαιώματα των πιο ευάλωτων, σύντομα αυτό φτάνει και στην κοινωνική πλειοψηφία.

Σήμερα λοιπόν θα καταψηφίσουμε το νομοσχέδιο αυτό. Θα συνεχίσουμε με στοχευμένες και ολοκληρωμένες προτάσεις και το σχέδιό μας στον δημόσιο διάλογο και στη Βουλή και θα είμαστε και το απόγευμα στις κινητοποιήσεις των φορέων και των οργανώσεων, που δυστυχώς δεν ακούσατε, αλλά που έχουν μεγάλη εμπειρία και τεχνογνωσία και πρέπει να αξιοποιείται.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ψυχογιό.

Καλείται τώρα στο Βήμα η ειδική αγορήτρια του Κομμουνιστικού Κόμματος Ελλάδος, η συνάδελφος κ. Διαμάντω Μανωλάκου. Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Ο Υπουργός Μετανάστευσης δήλωνε πριν μέρες για το άγριο, επαίσχυντο, απάνθρωπο, ρατσιστικό νομοσχέδιο της Κυβέρνησης ότι θα ήταν πολύ δύσκολο για την ελληνική Κυβέρνηση να αναπτύξει αυτό το νέο σχέδιό της, εάν η Ουάσιγκτον και οι άλλες χώρες της Ευρώπης δεν ακολουθούσαν επίσης μια πιο σκληρή γραμμή.

Υπήρξαν μάλιστα και άρθρα στα μέσα μαζικής ενημέρωσης που περιέγραψαν την αθλιότητα στα υπάρχοντα κέντρα κράτησης, όπου παραμένουν οι κρατούμενοι αιτούντες άσυλο, αντιμετωπίζοντας πάντα το δίλημμα «εθελοντική επιστροφή στην πατρίδα ή ποινές φυλάκισης δύο έως πέντε ετών και πρόστιμο έως 10.000 ευρώ;», ενώ η υποχρέωση καταβολής παραβόλου για κάθε μεταγενέστερη αίτηση ασύλου είναι μέτρο που περιορίζει στην πράξη την πρόσβαση στο θεμελιώδες δικαίωμα στο άσυλο, που σώζει ζωές.

Είναι λοιπόν το νομοσχέδιο αυτό αποκαλυπτικό της ιμπεριαλιστικής βαρβαρότητας και μάλιστα σε συνθήκες πολεμικής οικονομίας και προετοιμασίας. Προωθεί την άγρια πολιτική σε βάρος των ξεριζωμένων μεταναστών και προσφύγων, αλλά και την απύθμενη υποκρισία της Ευρωπαϊκής Ένωσης και των αστικών κυβερνήσεων στο προσφυγικό μεταναστευτικό ζήτημα.

Αυστηροποιεί και ενισχύει τις απελάσεις και την καταστολή για τους ξεριζωμένους πρόσφυγες και μετανάστες που καταλήγουν στις φυλακές της Ευρωπαϊκής Ένωσης με προδιαγραφές ΝΑΤΟ. Αυτό εσείς ονομάζετε «αναμόρφωση πλαισίου και διαδικασιών επιστροφών πολιτών τρίτων χωρών».

Με την αυστηροποίηση όμως που διαφημίζετε επιχειρείτε να διαμορφώσετε πολιτική ατζέντα και μάλιστα την ίδια περίοδο που προωθείτε το αντεργατικό τερατούργημα με δεκατρείς ώρες δουλειάς.

Είναι χαρακτηριστικές οι εξαγγελίες για απαγόρευση ουσιαστικά προσφυγής στη δικαιοσύνη για τα άδικα και βάρβαρα μέτρα που λαμβάνετε, όπως η πρόσφατη αναστολή των διαδικασιών ασύλου στο όνομα ελέγχου των ΜΚΟ, όπως και η έλλειψη κατοικίας ή η έλλειψη γνωστής διαμονής δεν μπορεί να θεωρείται από μόνη της ως τεκμήριο κινδύνου διαφυγής, γιατί μιλάμε για ανθρώπους που συχνά φτάνουν στη χώρα μας ακριβώς για να ζητήσουν διεθνή προστασία.

Συμβάλλετε στην καλλιέργεια του ρατσιστικού και ξενοφοβικού μίσους ανάμεσα στους λαούς χαϊδεύοντας το ακροδεξιό σας ακροατήριο. Φτιάχνετε σκιάχτρα και εχθρούς, εντείνοντας την καταστολή, τον αυταρχισμό, την τρομοκρατία σε βάρος των εργαζομένων και του λαού.

Φυσικά δεν πρωτοτυπείτε, ούτε αναφορικά με την ιδεολογία σας ούτε με την ιστορική πείρα στις παρόμοιες συνθήκες, όταν φουσκώνουν οι ανταγωνισμοί και κλιμακώνονται οι πόλεμοι.

Επομένως, έχουν ευθύνες για όλα αυτά έχουν βεβαίως και τα περισσότερα από τα αστικά κόμματα, που δεν αμφισβητούν, αλλά ορκίζονται στα ιερά και τα όσια της νατοϊκής εμπλοκής και της ευρωενωσιακής στρατηγικής, σκορπώντας αυταπάτες και απατηλές διακηρύξεις για το κράτος δικαίου της Ευρωπαϊκής Ένωσης, για τα ευρωπαϊκά ιδεώδη και τις αξίες, με τον σεβασμό δήθεν στα ανθρώπινα δικαιώματα.

Δεν διστάζετε λοιπόν να ενσωματώνετε από τον ευρωπαϊκό Κανονισμό τα πιο φαρμακερά άρθρα του στο παρόν νομοσχέδιο. Ωστόσο δεν έχει ψηφιστεί και δεν έχει εγκριθεί. Ο ευρωκανονισμός ουσιαστικά δεν υπάρχει, δεν υφίσταται.

Τι προωθείτε; Δημιουργείτε με τα εκτρωματικά σας σχέδια τους λεγόμενους «κόμβους επιστροφής σε τρίτες χώρες», δηλαδή τα σύγχρονα στρατόπεδα συγκέντρωσης για τους κολασμένους της γης, ακόμα και παιδιά.

Είναι μέρος από το νέο Σύμφωνο της Ευρωπαϊκής Ενώσεως για τη Μετανάστευση και το Άσυλο, που προβλέπει fast track διαδικασίες απόρριψης αιτήσεων ασύλου, προληπτικές φυλακίσεις, ασύλληπτο φακέλωμα, λήψη βιομετρικών και αναλογική βία, ακόμα και σε εξάχρονα παιδιά, νομιμοποίηση των βίαιων επαναπροωθήσεων και μαζικές απελάσεις, που ψηφίστηκαν από σοσιαλδημοκρατικές, νεοφιλελεύθερες και ακροδεξιές κυβερνήσεις. Το διαπραγματεύτηκε η κυβέρνηση ΣΥΡΙΖΑ και το ψήφισε η σημερινή Κυβέρνηση της Νέας Δημοκρατίας μαζί με το ΠΑΣΟΚ.

Ισχυρίζεστε ότι χρειάζεται αναμόρφωση του ισχύοντος πλαισίου. Διότι τα δεδομένα και η μορφή του μεταναστευτικού φαινομένου έχουν αλλάξει σημαντικά κατά τα τελευταία δεκαπέντε χρόνια.

Αλήθεια, το μεταναστευτικό είναι ένα φυσικό φαινόμενο; Τι ακριβώς άλλαξε; Ποιες είναι οι αιτίες των αλλαγών; Μήπως οι τζιχαντιστές, που βαφτίζονται τώρα «συμπεριληπτικοί δημοκράτες», κάνουν τη Συρία ασφαλή, όπου μπορούν να επιστρέψουν οι διωγμένοι πρόσφυγες;

Οι σφαγές αμάχων που συνεχίζονται είναι μάλλον λεπτομέρειες, όπως και οι πρόσφατοι εν ψυχρώ, ασύλληπτοι βομβαρδισμοί από το κράτος δολοφόνο, το Ισραήλ. Εξακολουθείτε να στηρίζετε τον σύμμαχό σας, διατηρείτε την οικονομική πολιτική και στρατιωτική συνεργασία με το κράτος δολοφόνο, που με σχέδιο αιματοκυλεί τη Γάζα, εξαπολύει την πιο βάναυση γενοκτονία σε βάρος του παλαιστινιακού λαού και μιλάει για σχέδια εκτοπισμού τους στο Σουδάν, τη χώρα με 14 εκατομμύρια πρόσφυγες και εσωτερικά εκτοπισμένους.

Ανήκετε στους πρωταγωνιστές των ιμπεριαλιστικών ανταγωνισμών, με άμεση εμπλοκή στον πόλεμο, με προετοιμασία για συμμετοχή σε πιο γενικευμένες συγκρούσεις με τα 800 εκατομμύρια των πολεμικών εξοπλισμών. Γι’ αυτό και προωθείτε μέτρα άγριας καταστολής, απάνθρωπες πρακτικές, στρατόπεδα συγκέντρωσης για τα θύματα των πολέμων σας.

Τα αμέτρητα ναυάγια στις θάλασσες της Μεσογείου, με δεκάδες χιλιάδες αδικοχαμένους νεκρούς, το πολύνεκρο ναυάγιο-έγκλημα της Πύλου, για το οποίο δεν έχει ακόμα κανένας τιμωρηθεί, έχουν τη σφραγίδα της δικής σας πολιτικής. Η εργαλειοποίηση των ξεριζωμένων ανθρώπων είναι και δικό σας έργο. (XS)

Η Συνθήκη της Γενεύης για τους πρόσφυγες έχει γίνει κουρελόχαρτο. Κλείνετε σε όλες τις πτώσεις τα περί παράνομης μετανάστευσης και λαθρομετανάστευσης, έχοντας επιβάλει να εξαφανιστεί από τον δημόσιο διάλογο η λέξη «πρόσφυγας».

Όμως, κάθε άνθρωπος που φτάνει στη χώρα και θέλει να υποβάλει αίτημα για άσυλο, δεν θεωρείται παράνομος, ακόμα κι αν δεν έχει καθόλου χαρτιά, διαβατήριο. Δεν είναι εγκληματίες οι ρακένδυτοι και απελπισμένοι άνθρωποι, οι γυναίκες και τα παιδιά που φτάνουν με τα καρυδότσουφλα του τρόμου στις ακτές της χώρας. Είναι άνθρωποι που πρέπει να προστατευτούν. Η αναζήτηση ασύλου είναι ανθρώπινο δικαίωμα που σώζει ζωές. Αυτό προβλέπει η Συνθήκη της Γενεύης για τους πρόσφυγες. Εσείς τους απειλείτε με ποινές φυλάκισης τουλάχιστον δύο ετών και μάλιστα χωρίς αναστολή, λες και είναι ληστές και βιαστές. Καμία κοινωνική ή ηθική απαξία δεν έχουν οι πράξεις τους για να θεωρείται ότι εγκληματούν.

Θεωρούμε προκλητικά απαράδεκτο τις φυλακίσεις ανθρώπων που δεν έκαναν κανένα κακό, όλων αυτών που προσπαθούν να ξεφύγουν από τις βόμβες των πολέμων, την καταστροφή και την εξαθλίωση, όλων αυτών που πέφτουν στα νύχια των κυκλωμάτων διακινητών -τα οποία δρουν και γιγαντώνονται πάνω στο έδαφος της δικής σας πολιτικής- όλων αυτών που γίνονται θύματα της πιο άγριας εκμετάλλευσης, ζουν και εργάζονται στη χώρα μας για χρόνια, αυτούς τους παράνομους που παράγουν τεράστια κέρδη για τους καπιταλιστές αγρότες, μεγαλοκατασκευαστές, μεγαλοξενοδόχους και τους αρνείστε την απόδοση αδειών διαμονής για να παραμένουν αόρατοι, έρμαια της εργοδοτικής τρομοκρατίας, όπως με την κατάργηση της άδειας για εξαιρετικούς λόγους μετά από επτά χρόνια παραμονής και εργασίας.

Η βάρβαρη πολιτική σε βάρος των ξεριζωμένων μεταναστών και προσφύγων αποτελεί κεντρική επιλογή της Ευρωπαϊκής Ένωσης στη φάση της πολεμικής προετοιμασίας, όπως εκφράζεται στο απαράδεκτο νέο σύμφωνο για τη μετανάστευση και το άσυλο. Αυτή είναι η περιβόητη δημοκρατία και το κράτος δικαίου της Ευρωπαϊκής Ένωσης.

Υπερασπίζεστε ένα σύστημα που σαπίζει, σκορπά τον πόλεμο, την καταστροφή, τον ξεριζωμό. Η σήψη διαπερνά όλες τις εκδηλώσεις του και γι’ αυτό άλλωστε, πέφτει κάθε φύλλο συκής της αστικής σας δημοκρατίας, παραβιάζοντας όλες τις θεμελιώδεις, τάχα αρχές, του νομικού σας πολιτισμού και το αστικό Σύνταγμα.

Καταπέλτης είναι η έκθεση της Επιστημονικής Επιτροπής της Βουλής. Διαβάστε την. Η σύντμηση των σχετικών προθεσμιών επτά ως δεκατέσσερις ημέρες είναι χαρακτηριστική. Η επιβολή ηλεκτρονικής επιτήρησης για τον κίνδυνο αποφυγής, διαφυγής, είναι ένα απαράδεκτο, αυταρχικό αντισυνταγματικό μέτρο που παραβιάζει κάθε έννοια διεθνούς δικαίου. Η επιβολή ποινικής καταστολής δεν μπορεί να επιβάλλεται στο πλαίσιο διοικητικής διαδικασίας, χωρίς να υπάρχει ποινή. Όσο για την επιβολή οικονομικής εγγύησης σε βάρος εξαθλιωμένων ανθρώπων, είναι γελοία αν μιλούσαμε σε κάποιο άλλο πλαίσιο. Όμως όταν μιλάμε για απελπισμένους φτωχούς και κυνηγημένους ανθρώπους, τότε είναι παρανοϊκή απανθρωπιά.

Η κράτηση σε οικογένειες με παιδιά πρέπει να καταργηθεί. Οι απελάσεις ασυνόδευτων ανηλίκων είναι μνημείο βαρβαρότητας και απανθρωπιάς. Δικαιολογημένα έχει συγκεντρώσει τη σφοδρή κριτική σχεδόν των πάντων. Για την επιστροφή αυτών των παιδιών, των πιο μεγάλων θυμάτων της σύγχρονης βαρβαρότητας, γι’ αυτά τα δεκαπεντάχρονα παιδιά που μπορούν να έχουν διασχίσει μόνα τους, χωρίς γονείς, συγγενείς και φίλους, χιλιάδες χιλιόμετρα ερήμων, συχνά θύματα βασανιστηρίων, οι όποιες εγγυήσεις συγκεντρώνονται σε τρεις γραμμές: Ο ασυνόδευτος ανήλικος θα επιστραφεί σε μέλος της οικογένειάς του, σε ορισθέντα κηδεμόνα ή σε κατάλληλες εγκαταστάσεις υποδοχής στη χώρα επιστροφής.

Αλήθεια, τέτοιες εγκαταστάσεις μήπως υπάρχουν άραγε στη Λιβύη, για τα ασυνόδευτα ανήλικα παιδιά που έχετε αναστείλει τη διαδικασία του ασύλου με την πρόσφατη τροπολογία-ντροπή; Η υποκρισία σας και εδώ ξεχειλίζει. Η διοικητική κράτηση ενόψει επιστροφής, με διάρκεια που μπορεί να φτάσει και τα δύο χρόνια είναι ολοφάνερα αντίθετη και με το αστικό Σύνταγμα. Ανοίγονται πολύ επικίνδυνοι δρόμοι όταν μια διοικητική κράτηση μπορεί να ξεπερνά το ανώτατο όριο της προφυλάκισης στην ποινική διαδικασία, δηλαδή το δεκαοχτάμηνο.

Το μόνο σίγουρο είναι ότι το νομοσχέδιό σας είναι εκτός πλαισίου προστασίας των δικαιωμάτων του ανθρώπου, αφού μοναδικό του μέλημα είναι περισσότεροι άνθρωποι και για περισσότερο διάστημα να βρεθούν διοικητικά ή ποινικά κρατούμενοι, ανεξαρτήτως της πραγματικής δυνατότητας υλοποίησης της απομάκρυνσης ή ακόμα και στην περίπτωση πλήρους απουσίας προοπτικής απομάκρυνσης, χωρίς δική τους υπαιτιότητα.

Η τυποποίηση των εγκλημάτων της παράνομης εισόδου και παραμονής είναι πέρα για πέρα αντιεπιστημονική και επικίνδυνη. Άλλωστε και οι ίδιοι το παραδέχεστε ότι θέλετε να φτιάξετε σκιάχτρα και φόβητρα. Αυτό είναι τρομοκρατία και στρέφεται συνολικά ενάντια σε όλο το λαό.

Τελικά, η επιχειρηματολογία σας στηρίζεται σε προκλητικές λαθροχειρίες και ψέματα, στην πλήρη παραβίαση της Συνθήκης της Γενεύης για τους πρόσφυγες και κάθε έννοιας διεθνούς δικαίου.

Ισχυρίζεστε ότι τα κατασταλτικά μέτρα δεν αφορούν τους πρόσφυγες, αλλά όσους έχει απορριφθεί το αίτημά τους για άσυλο. Συσκοτίζετε ότι το προσφυγικό καθεστώς χορηγείται πλέον με το σταγονόμετρο, ότι με τις απαράδεκτες λίστες των ασφαλών χωρών και τις fast track διαδικασίες απορρίψεων των αιτήσεων ασύλου στα σύνορα, με τις διμερείς συμφωνίες Ευρωπαϊκής Ένωσης και κρατών με τρίτες χώρες στο έδαφος κυνικών γεωπολιτικών παζαριών και deals, καταργείται η εξατομικευμένη εξέταση του ασύλου. Νομιμοποιούνται οι επαναπροωθήσεις, καταστρατηγούνται πλήρως τα δικαιώματα ασύλου.

Είναι αποκαλυπτικό ότι μιλάτε για μεταναστευτικές ροές από Συρία, Αφγανιστάν, Σουδάν κ.λπ., υποκρισία και φαρισαϊσμός, γιατί την ίδια ώρα διαπραγματεύεστε συμφωνίες σύγχρονου δουλεμπορίου για να εξασφαλιστεί φτηνό εργατικό δυναμικό, χωρίς δικαιώματα, για τα συμφέροντα του κεφαλαίου.

Γι’ αυτό θα συνεχίσουμε τον αγώνα μαζί με όλο το λαϊκό κίνημα, για να μην σκυλοπνίγονται άνθρωποι στη θάλασσα, να μην διαβιούν σε άθλιες συνθήκες και υπό καθεστώς κράτησης παράνομα και κυρίως, να εφαρμόζεται η Συνθήκη της Γενεύης.

Η θέση του ΚΚΕ είναι: Να κλείσουν όλες οι υπερδομές - φυλακές, να δημιουργηθούν ανοιχτοί χώροι προσωρινής φιλοξενίας με αξιοπρεπείς όρους διαβίωσης και εξασφάλισης διατροφής, υγειονομικής φροντίδας, διερμηνείας και νομικής αρωγής με ευθύνη του κράτους και χωρίς την εμπλοκή ιδιωτών. Να δοθεί άσυλο σε όσους προέρχονται από χώρες πολεμικών συγκρούσεων εμφυλίων, υπό κατοχή και κάθε είδους ιμπεριαλιστικών επεμβάσεων ή είναι θύματα διωγμών και κινδυνεύει η ζωή τους. Να εξασφαλιστούν γρήγορες διαδικασίες απόδοσης ασύλου και ταξιδιωτικών εγγράφων, εξασφαλίζοντας τη μεταφορά των ανθρώπων αυτών στις χώρες πραγματικά προορισμού τους. Να δοθούν άδειες διαμονής μακρόχρονης διάρκειας σε όλους τους μετανάστες και πρόσφυγες που ζουν και εργάζονται στη χώρα μας, χωρίς τους απαράδεκτους όρους και τις προϋποθέσεις των δουλεμπορικών διακρατικών συμφωνιών και του καθεστώτος μετάκλησης. Καμία διάκριση σε εργασιακά και ασφαλιστικά δικαιώματα. Διαμόρφωση ολοκληρωμένων προγραμμάτων κοινωνικής ένταξης με ευθύνη του κράτους και χωρίς την εμπλοκή ΜΚΟ και ιδιωτών.

Εξασφάλιση υγειονομικής περίθαλψης και του αναγκαίου εμβολιασμού. Πρόσβαση των παιδιών στην εκπαίδευση με ειδικά τμήματα υποδοχής και ένταξης. Να γίνουν προσλήψεις και να στελεχωθούν όλες οι υπηρεσίες μετανάστευσης και ασύλου με μόνιμο προσωπικό.

Ακριβώς γι’ αυτούς τους λόγους εμείς καταψηφίζουμε το νομοσχέδιο τερατούργημά σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μανωλάκου.

Να καλέσω τώρα στο Βήμα τον ειδικό αγορητή της Ελληνικής Λύσης, τον συνάδελφο κ. Βασίλειο Γραμμένο.

Κύριε Γραμμένε, έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Σας πολύ ευχαριστώ, κύριε Πρόεδρε.

Κύριε Πρόεδρε, θα μου επιτρέψετε, ξεκινώντας την ομιλία μου, να δανειστώ τα λόγια του μεγάλου μας ποιητή Σεφέρη, του νομπελίστα Σεφέρη, του μεγάλου αυτού Έλληνα, ο οποίος είχε πει κάποτε ότι «Το να νοσταλγείς τον τόπο σου ζώντας στον τόπο σου, τίποτα δεν είναι πιο πικρό». Δυστυχώς, ο Σεφέρης επαληθεύτηκε.

Πού να φανταζόταν ότι το Κέντρο -και όχι μόνο- της Αθήνας, θα είχε μετατραπεί σε ένα νέο Ισλαμαμπάντ, σε μια νέα Καμπούλ ή σε ένα απέραντο άντρο εγκληματικότητας και σίγουρα ακολασίας, στο οποίο κανείς Έλληνας δεν θα τολμούσε να κυκλοφορήσει.

Πού να φανταζόταν ότι σήμερα η κατάσταση με τις μεταναστευτικές ροές θα ήτανε ασφυκτική και ανεξέλεγκτη. Ότι με την ανοχή των κυβερνήσεων της Μεταπολίτευσης, οι λαθροδιακινητές, αυτοί οι άθλιοι έμποροι ανθρώπινων ψυχών, θα δρούσαν ανενόχλητοι στον Έβρο, στο Αιγαίο, στην Κρήτη και σε όλη την επικράτεια.

Η κατάσταση με την είσοδο παράνομων μεταναστών έχει ξεφύγει κυριολεκτικά τα τελευταία έξι χρόνια, κύριε Πλεύρη, που είσαστε στη διακυβέρνηση της χώρας. Τα στοιχεία που χρησιμοποιείτε για να ρίξετε στάχτη στα μάτια των Ελλήνων πολιτών σάς διαψεύδουν. Να μιλήσουμε, λοιπόν, μέσα από αυτή την Αίθουσα με νούμερα και με αριθμούς για να μάθει επιτέλους ο ελληνικός λαός τι πραγματικά συμβαίνει στη χώρα μας.

Σύμφωνα, λοιπόν, με τα τελευταία διαθέσιμα στοιχεία της Υπηρεσίας Προστασίας Συνόρων της Ευρωπαϊκής Ένωσης, τη γνωστή σε όλους μας FRONTEX, το πρώτο εξάμηνο του 2025 καταγράφηκαν περίπου είκοσι πέντε χιλιάδες αφίξεις προσφύγων και μεταναστών στα νησιά του Αιγαίου. Η Μυτιλήνη, η Χίος, η Σάμος, παραμένουν οι κύριοι προορισμοί, αν και παρατηρείται αυξητική τάση και σε άλλες περιοχές, όπως είναι αυτή της Λέρου και της Κω. Οι αφίξεις αυτές αποτελούν αύξηση περίπου 45% σε σχέση με το αντίστοιχο διάστημα το 2024, γεγονός που εντείνει τις πιέσεις σε τοπικές υποδομές αλλά και σε κρατικές υπηρεσίες. Στην Κρήτη έχουν καταγραφεί περίπου 10.000 παράνομοι μετανάστες από την αρχή, κύριε Πλεύρη, του 2025. Στο επίκεντρο των προσφυγικών ροών βρίσκεται ακόμα και η ακριτική μας Γαύδος.

Έχετε μετατρέψει, λοιπόν, τη χώρα σε ένα απέραντο hotspot με πολυάριθμα κέντρα υποδοχής, όπως τα βαφτίζετε, τα οποία φιλοξενούν άγνωστο για όλους εμάς αριθμό αλλοδαπών.

Το ελληνικό Δημόσιο έχει επιβαρυνθεί με εκατοντάδες εκατομμύρια ευρώ που αγγίζουν τα δισεκατομμύρια, την ώρα που οι ΜΚΟ διαχειρίζονται τεράστια ποσά από διεθνή βοήθεια με αδιαφάνεια. Όλα αυτά, κύριε Πλεύρη, με τη συνεισφορά σας και την ανοχή της Κυβέρνησής σας αλλά και του ίδιου του Πρωθυπουργού, του κ. Μητσοτάκη, ο οποίος -αν θέλετε- είχε και έχει οραματιστεί μια χώρα πολυπολιτισμική.

Ναι, κύριε Πλεύρη, καταγγέλλουμε τις δήθεν αλληλέγγυες μη κυβερνητικές οργανώσεις που δρουν ανεξέλεγκτα στη χώρα, παραβιάζοντας κατάφωρα τους νόμους και το Σύνταγμα. Είναι αυτοί οι επαγγελματίες ανθρωπιστές, στελέχη των οποίων εμπλέκονται σε παράνομες δραστηριότητες στο μεταναστευτικό κυρίως πεδίο, σε οργανωμένα κυκλώματα διακινητών, με ποινικές διώξεις που έχουν στην πλάτη τους, καταδίκες για πλαστογραφία, λαθροδιακίνηση και λοιπά συναφή αδικήματα ακόμη και για κατασκοπεία.

Αναφέρομαι, λοιπόν, στις μη κυβερνητικές οργανώσεις που λυμαίνονται το μεταναστευτικό με σκοπό να λαμβάνουν κρατικές και ενωσιακές επιδοτήσεις και να πλουτίζουν σε βάρος ανθρώπινων ψυχών. Ψυχές που κάποιοι επιτήδειοι και καιροσκόποι, κυρίως πολιτικοί, εργαλειοποιούν στο όνομα των θεμελιωδών ανθρωπίνων, λέει, δικαιωμάτων, τα οποία σίγουρα όλοι σεβόμαστε, αλλά αυτοί βλέπετε έχουν τον πρώτο λόγο. Είναι οι ανθρωπιστές, οι επαγγελματίες ανθρωπιστές.

Στις μη κυβερνητικές οργανώσεις που με το άρθρο 17 του νομοσχεδίου που φέρνετε, τους δίνετε τη δυνατότητα, κύριε Πλεύρη, εγκατάστασης και άνεσης σε δομές κράτησης. Γιατί το κάνετε αυτό; Πού αποσκοπείτε; Πείτε μας τι δουλειά έχουν οι μη κυβερνητικές οργανώσεις μέσα στις εγκαταστάσεις κράτησης. Αντί, λοιπόν, να ξηλώσετε τα μέλη πολλών από αυτές, να τα στείλετε απευθείας σε έναν αρμόδιο εισαγγελέα, τους δίνετε και επίσημα πρόσβαση. Γιατί το κάνετε αυτό; Ποιος είναι ο λόγος; Από πού παίρνετε εντολές; Αυτός είναι ο τρόπος που επιλέγετε εσείς και η Κυβέρνησή σας να θωρακίσετε τη χώρα, κύριε Βορίδη; Διατελέσατε και Υπουργός.

Το ξέρετε ότι άλλες χώρες, όπως η Βουλγαρία, η Ισπανία, η Ουγγαρία, η Ιταλία, που έχουν κλείσει τα σύνορά τους, δέχονται πολύ λιγότερους μετανάστες; Το ξέρετε αυτό; Το γνωρίζετε, αλλά δεν το λέτε στον ελληνικό λαό. Δεν θέλετε να το πείτε. Φοβάστε να το πείτε, έχει κόστος πολιτικό. Η Ισπανία, μάλιστα, έχει δικαιωθεί από το Ευρωπαϊκό Δικαστήριο των Ανθρωπίνων Δικαιωμάτων για τις συνοπτικές επαναπροωθήσεις στα κύματα επιθέσεων που δέχεται από κυκλώματα λαθροδιακινητών στην Αφρική. Ας μην γελιόμαστε, απέχουμε πολύ από τη μεταναστευτική πολιτική αυτών των χωρών.

Εδώ μιλάμε για οργανωμένη παράνομη μετανάστευση, αφού οι περισσότεροι προέρχονται από μη εμπόλεμες περιοχές -και το γνωρίζουμε-, πολύ μακριά από τη χώρα μας. Αυτό, βέβαια, για όλους εμάς στην Ελληνική Λύση είναι κάτι που θεωρούμε ότι αποσκοπεί ξεκάθαρα στην κατάργηση και κατάλυση του εθνικού κράτους, προωθώντας σίγουρα τα οργανωμένα σχέδια της παγκοσμιοποίησης και το καταγγέλλουμε. Από τη στιγμή που εισέρχονται από μια ασφαλή χώρα, όπως η Τουρκία, δεν ισχύει ο χαρακτηρισμός και το γνωρίζουμε όλοι αυτό.

Ειδικά στην περίπτωση της Τουρκίας μιλάμε για έναν υβριδικό πόλεμο αποσταθεροποίησης κυρίως της χώρας μας και των συνόρων μας, όπως αποδείχτηκε στα επεισόδια του Έβρου, όπου δεχόμασταν έναν συνεχή εκβιασμό για λήψη κονδυλίων από την Ευρωπαϊκή Ένωση και κάλυψη από τα συστημικά, βέβαια, ΜΜΕ. Παρότι η Τουρκία προκαλεί, απειλεί, καταπιέζει και εργαλειοποιεί όλους αυτούς τους ανθρώπους, λαμβάνει χρηματοδότηση αντί κυρώσεων από την Ευρωπαϊκή Ένωση, ενώ πολλά από τα χρήματα για την αντιμετώπιση της μετανάστευσης τι τα κάνει η Τουρκία, κύριε Πλεύρη; Αγοράζει σκάφη ακτοφυλακής, που παρενοχλούν συστηματικά τους Έλληνες ψαράδες και το Λιμενικό μας ασφαλώς.

Τα πράγματα, λοιπόν, είναι απλά. Άμεση απέλαση, χωρίς καμία απολύτως αναστολή. Πιο ξεκάθαρα δεν μπορούμε να το πούμε και δεν γίνεται.

Εσείς με το νομοσχέδιο που φέρνετε, κύριε Πλεύρη, τι κάνετε; Μας λέτε ότι δίνετε χρονικά περιθώρια και δυνατότητες αναβολής απομάκρυνσης. Όμως, στην πραγματικότητα τι συμβαίνει; Εξασφαλίζετε ότι ο παράνομος θα μένει όσο θέλει, χωρίς ουσιαστικό έλεγχο και με πλήρη ασυλία από την Κυβέρνηση, τη φιλελεύθερη Κυβέρνηση της Νέας Δημοκρατίας. Μέτρα αναλογικότητας και σεβασμού που στην πράξη γίνονται γραφειοκρατικά μέσα, που τι κάνουν ουσιαστικά; Σαμποτάρουν την ασφάλεια και την τάξη των Ελλήνων πολιτών.

Το πρόβλημα, λοιπόν, είναι η έλλειψη σοβαρής πολιτικής και αποτρεπτικής δράσης και η πολιτική βούληση, την οποία ασφαλώς και δεν έχετε, αγαπητοί κύριοι. Γιατί αν την είχατε, η χώρα σήμερα δεν θα βρισκόταν σε αυτό το χάλι. Αυτή είναι η πραγματικότητα, κύριε Πλεύρη. Τη γνωρίζετε την πραγματικότητα, αλλά δεν τολμάτε -σας το ξαναλέω- να την πείτε στον ελληνικό λαό.

Δημιουργείτε κέντρα υποδοχής ακόμα και σε ευαίσθητες γεωπολιτικά περιοχές στη χώρα, όπου εκεί παρατηρείται τεράστια αύξηση εγκληματικότητας και έκνομων ενεργειών, αδιαφορώντας -και το καταγγέλλουμε αυτό- πλήρως για τους Έλληνες πολίτες, που είναι εκτεθειμένοι κυριολεκτικά σε όλα αυτά τα εγκληματικά στοιχεία που έχουν εισέλθει παράνομα και παράτυπα στη χώρα.

Τι άλλο κάνατε; Μας λέτε στο άρθρο 23 ότι, αν ο αλλοδαπός δεν διαθέτει το αναγκαίο χρηματικό ποσό, που δεν το διαθέτει -πού να τα βρει τα χρήματα ο άνθρωπος, που του τα έχουν φάει αυτοί οι λαθρέμποροι, οι λαθροδιακινητές, αυτοί οι άνθρωποι που τους αγαπούν πάρα πολύ και θέλουν να τους περάσουν από εδώ- λοιπόν, αυτό θα καταβάλλεται από το Δημόσιο και το μέρος που δεν καλύπτεται από αυτόν θα καλύπτεται από ποιον; Από τον Έλληνα φορολογούμενο. Μάλιστα.

Μα, το θέμα δεν είναι να τους δίνουμε χρήματα και να τους φέρνουμε στη χώρα. Το θέμα μας είναι να μην εισέρχονται παράνομα στη χώρα μας. Αυτό πρέπει να δούμε και να συζητήσουμε.

Εσείς, λοιπόν, αντί να προβλέψετε μέτρα αποτροπής τους, τους προβλέπετε οικειοθελή αποχώρηση. Μάλιστα. Δηλαδή, του λες «φύγε μόνος σου, αν θες».

Μόνο αν ήθελε να φύγει κάποιος, κύριε Πλεύρη, θα είχε φύγει -όπως φύγατε και εσείς, βγήκατε έξω!- ή δεν θα ερχόταν καθόλου στη χώρα μας, δεν θα είχε επιλέξει την Ελλάδα σαν προορισμό διαμονής. Διότι δεν έρχονται για να φύγουν, όπως μας λένε οι αλληλέγγυοι. Όλοι αυτοί οι άνθρωποι έχουν έρθει και έχουν εγκατασταθεί εδώ.

Καταγγείλατε ότι επί ΣΥΡΙΖΑ μπήκαν οκτακόσιες χιλιάδες παράνομοι αλλοδαποί στη χώρα. Μάλιστα. Και αν ήθελαν να έρθουν, θα φρόντιζαν τουλάχιστον να έρθουν με τις νόμιμες και τυπικές διαδικασίες, όπως έκαναν οι πρόγονοί μας, όταν έφυγαν οι παππούδες μας και πήγαν στο εξωτερικό, ως μετανάστες.

(Θόρυβος από την πτέρυγα της Νέας Αριστεράς)

Ακούστε. Έχετε δημιουργήσει ένα τέτοιο σύστημα φίμωσης και εκφοβισμού κατά των Ελλήνων πολιτών, τους οποίους το κράτος αντιμετωπίζει ξεκάθαρα ως μειονότητα. Μας αντιμετωπίζετε ως μειονότητα, δυστυχώς, μέσα στην ίδια μας τη χώρα!

Διατρέχουν, λοιπόν, τον κίνδυνο όλοι οι Έλληνες πολίτες να διωχθούν, γιατί; Για ρητορική μίσους, όταν τολμούν να αναφερθούν σε αλλοδαπούς ή όταν τολμούν να εκφέρουν την άποψή τους δημοσίως. Μάλιστα.

Θέλουμε να καταγγείλουμε ότι η Ορθοδοξία μας, η πίστη μας και τα εθνικά σύμβολα βάλλονται ευθέως, αφού δεν είναι λίγες οι φορές που βλέπουμε ακραίες μειονότητες να καίνε την ελληνική σημαία, να λεηλατούν και να βανδαλίζουν εικόνες των αγίων μας και σίγουρα, σύμβολα της πίστης μας και της εκκλησίας μας. Για αυτούς που διαπράττουν τέτοια εγκλήματα θα επιβληθεί κάποια στιγμή ο νόμος;

Η αλλοίωση της γλώσσας, της θρησκείας, των παραδόσεων, των αξιών μας και γενικά, του ελληνισμού, που είναι ο στόχος των παγκοσμιοποιητών εναντίον του ελληνικού έθνους συμβαίνει ήδη και η Κυβέρνησή σας, δυστυχώς, δεν αντιδρά.

Έχουμε υποχρέωση, λοιπόν, ως Έλληνες γηγενείς να αντισταθούμε σθεναρά σε οποιαδήποτε πρόκληση για να μη χάσουμε ό,τι πολυτιμότερο έχουμε, την πατρίδα μας.

Γι’ αυτό όλοι μαζί επιβάλλεται όσο ποτέ άλλοτε να βγούμε μπροστά εμείς οι ίδιοι, ώστε να αρθεί η εθνικά επικίνδυνη πολιτική την οποία εφαρμόζετε, κύριε Μητσοτάκη. Με την Ελληνική Λύση, η Ελλάδα θα γίνει ξανά ελληνική.

Τι προτείνουμε, λοιπόν; Τα αναφέρουμε και στο πρόγραμμά μας, τα τονίζουμε και τα υπενθυμίζουμε μέσα από την Ολομέλεια της Βουλής. Πρώτον, συστηματική φύλαξη των χερσαίων συνόρων μας αποκλειστικά από το ειδικό Σώμα Συνοριοφυλάκων της ΕΛΑΣ, όπου θα γίνονται διαρκείς περιπολίες και όσοι παράνομοι συλλαμβάνονται θα απομακρύνονται άμεσα από το ελληνικό έδαφος. Μιλάμε για τους παράνομους. Όσοι αντιδρούν νιώθουν παράνομοι, γι’ αυτό και αντιδρούν. Άρα, λοιπόν, την παρανομία σε αυτή τη χώρα δεν θα τη νομιμοποιήσουμε.

Δεύτερον, σύσταση ειδικού σώματος φύλαξης συνόρων του Λιμενικού Σώματος για θαλάσσιες περιπολίες στο Αιγαίο, κατάργηση της συμφωνίας που υπεγράφη από την κυβέρνηση του ΣΥΡΙΖΑ και των ΑΝΕΛ περί κοινής φύλαξης των θαλασσίων συνόρων.

Τρίτον, επιβολή ποινής πραγματικής ισόβιας κάθειρξης σε αυτά τα άθλια υποκείμενα, τους λαθροδιακινητές, χωρίς τη δυνατότητα αξιοποίησης καμίας ευεργετικής διάταξης του νόμου. Ισόβια για εμάς, στην Ελληνική Λύση, σημαίνει ισόβια, ότι θα μένουν για το υπόλοιπο της ζωής τους μέσα στη φυλακή και δεν θα υπάρχουν ευεργετικοί νόμοι και κάποιοι πολύ αλληλέγγυοι, που θα φτιάχνουν νόμους για να μπορούν να τους βγάζουν την άλλη μέρα έξω.

Τέταρτον, άμεση σύλληψη όποιου έρχεται παράνομα στη χώρα και σίγουρα απέλαση.

Πέμπτον, δεν χαρίζουμε, κύριοι της Κυβέρνησης της Νέας Δημοκρατίας, την ιθαγένεια σε κανέναν.

Έκτον, απομάκρυνση των μη κυβερνητικών οργανώσεων από τα νησιά μας και τα σύνορά μας.

Αυτές, κύριε Υπουργέ, είναι οι προτάσεις μας. Αν τις πάρετε και τις εφαρμόσετε, σίγουρα θα έχουμε μια καλύτερη Ελλάδα και πιο ασφαλή. Διότι όλοι εμείς, στην Ελληνική Λύση, πιστεύουμε πως πρέπει να βάζουμε πρώτα την Ελλάδα και τους Έλληνες και μετά, αν μπορούμε, όλους τους υπόλοιπους. Αν μπορούμε! Αν δεν μπορούμε, με το ζόρι δεν θα το κάνουμε.

Έχουμε ένα ολοκληρωμένο κυβερνητικό πρόγραμμα, που αποτελεί μονόδρομο για να ανακτήσει η χώρα μας, η πατρίδα μας, την εθνική της κυριαρχία, την αξιοπρέπειά της και να κατακτήσει επιτέλους τη θέση που της αξίζει στη διεθνή κοινότητα.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα το ψηφίσετε, ναι ή όχι; Δεν μας είπατε.

**ΒΑΣΙΛΕΙΟΣ ΓΡΑΜΜΕΝΟΣ:** Μετά, μετά.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γραμμένο.

Να καλέσω τώρα στο Βήμα τον ειδικό αγορητή της Νέας Αριστεράς, τον κ. Δημήτριο Τζανακόπουλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πάρα πολύ, κύριε Πρόεδρε.

Είμαι υποχρεωμένος να ξεκινήσω σχολιάζοντας την προηγούμενη ομιλία. Νομίζω ότι ο ομιλητής της Ελληνικής Λύσης ξεδίπλωσε όλο το ρεπερτόριο του μισανθρωπικού εθνικισμού και ρατσισμού. Τρία σχόλια θα κάνω μόνο.

Το πρώτο είναι κάπως ειρωνικό. Επικαλέστηκε κάποια στοιχεία στην αρχή για τις εισόδους, για το πόσοι έρχονται, πόσοι είναι σε κέντρα κράτησης, πόσο έχουν αυξηθεί οι ροές κ.λπ., κ.λπ., κ.λπ., αλλά την ίδια στιγμή είπε ότι επικαλείται αυτά τα στοιχεία για να καταλάβει και να δει ο ελληνικός λαός τι γίνεται.

Ταυτόχρονα, όμως, μας λέει ότι η χώρα έχει πλημμυρίσει από μετανάστες και πρόσφυγες και το κέντρο της Αθήνας έχει μετατραπεί σε Ισλαμαμπάντ. Αν ισχύει αυτό, γιατί επικαλείται τα στοιχεία; Δεν θα το έβλεπαν οι Έλληνες πολίτες ούτως ή άλλως αυτό που επικαλείται, ώστε να μη χρειάζεται καν η επίκληση των στοιχείων; Καταλαβαίνετε την αντίφαση; Λέει: Θα δείξω στον ελληνικό λαό τι γίνεται, ενώ την ίδια στιγμή λέει ότι η χώρα έχει πλημμυρίσει από μετανάστες και πρόσφυγες. Αυτό είναι μια ουσιαστική αντίφαση στον λόγο του.

Δεύτερο σχόλιο. Είπε μια ιστορική ανακρίβεια, ότι δήθεν οι Έλληνες μετανάστες ακολούθησαν τις νόμιμες οδούς την περίοδο των μεγάλων μεταναστευτικών ροών, είτε στα τέλη του 19ου αιώνα προς τις Ηνωμένες Πολιτείες. Καμία νόμιμη οδό δεν ακολούθησαν. Αντιθέτως, ήταν όλοι παράνομοι και αυτά τα οποία ακούγονταν στις Ηνωμένες Πολιτείες για τους Έλληνες μετανάστες είναι ακριβώς αυτά που σήμερα η ελληνική Δεξιά και η ελληνική άκρα Δεξιά λένε για τους μετανάστες που προέρχονται είτε από την Ασία, είτε από την Αλβανία, είτε παλιότερα από την Ανατολική Ευρώπη: «Οι βρωμο-Έλληνες». Έτσι τους αποκαλούσαν στις Ηνωμένες Πολιτείες τους Έλληνες μετανάστες. Και φυσικά, τα ίδια συνέβησαν και κατά τη διάρκεια του 20ου αιώνα.

Τρίτον, το βασικό επιχείρημα της άκρας Δεξιάς είναι ότι έρχονται εδώ οι μετανάστες και οι πρόσφυγες και αλλοιώνουν τον πολιτισμό μας. Μόνο που εδώ οφείλω να σας πω κάτι. Θα δυσκολευτείτε να το καταλάβετε. Εμείς και εσείς δεν μοιραζόμαστε τον ίδιο πολιτισμό.

(Χειροκροτήματα από την πτέρυγα της Νέας Αριστεράς)

Επομένως, ενδεχομένως, να αλλοιώνουν τον μισανθρωπικό πολιτισμό της άκρας Δεξιάς, αλλά αυτός δεν είναι ο δικός μας πολιτισμός. Σας το είπα και στην πρώτη Επιτροπή. Δεν μοιραζόμαστε τίποτα κοινό με τους ανθρώπους οι οποίοι στηρίζουν μανιωδώς τη γενοκτονία στη Γάζα. Δεν μοιραζόμαστε τίποτα κοινό με τους ανθρώπους οι οποίοι βανδαλίζουν έργα τέχνης.

Δεν μοιραζόμαστε τίποτα κοινό με τους δολοφόνους του Λουκμάν, του Φύσσα, του Ζακ Κωστόπουλου. Τίποτα κοινό! Ενδεχομένως, λοιπόν, να αλλοιώνεται ο δικός σας πολιτισμός, της άκρας Δεξιάς. Ο δικός μας δεν έχει τίποτα κοινό με αυτόν τον πολιτισμό.

Πάμε τώρα στον κύριο Υπουργό. Σας είπα ότι για να υπάρξει πολιτικός διάλογος πρέπει αυτοί που διαλέγονται να μοιράζονται κάποιες κοινές θεμελιώδεις θέσεις. Αν οι θεμελιώδεις θέσεις τις οποίες υιοθετούν αυτοί που προσπαθούν να κάνουν διάλογο είναι εκ διαμέτρου αντίθετες, είναι αδύνατο να υπάρξει διάλογος. Και για αυτόν τον λόγο, όλα όσα λέω δεν βρίσκονται σε διάλογο με τον κ. Πλεύρη και με τη Νέα Δημοκρατία, και βρίσκονται σε πλήρη και ολοκληρωτική πολιτική αντιπαράθεση, ιδεολογική αντιπαράθεση η οποία δεν μπορεί να βρει μέση οδό.

Είπα πως σε ό,τι αφορά το μεταναστευτικό-προσφυγικό δεν μοιραζόμαστε κοινές θεμελιώδεις θέσεις από τις οποίες μπορεί να προκύψει μέση οδός και κοινό έδαφος. Δεν μπορώ να σας πείσω να μην είστε ρατσιστές και εθνικιστές. Είναι βαθύτατα εμπεδωμένη αυτή η θεμελιώδης θέση σας. Ωστόσο, προσέξτε το εξής. Σε μια φιλελεύθερη δημοκρατία είναι όλες οι θεμελιώδεις θέσεις ισότιμες; Από τη σκοπιά της φιλελεύθερης συνταγματικής δημοκρατίας υπάρχουν κάποιες θέσεις που δεν επιτρέπεται -όχι να εκφραστούν, υπάρχουν και τέτοιες, αλλά δεν θα πάω εκεί- να συγκροτήσουν και να μετατραπούν σε εφαρμοσμένη πολιτική; Υπάρχουν κάποιες τέτοιες θεμελιώδεις θέσεις οι οποίες αποκλείονται από τη δυνατότητα να γίνουν εφαρμοσμένη πολιτική; Η απάντηση είναι ναι. Για τη συνταγματική φιλελεύθερη δημοκρατία δεν είναι όλες οι θεμελιώδεις θέσεις ισότιμες.

Σας μιλάω, κύριε Βορίδη, από τη σκοπιά ακριβώς της φιλελεύθερης δημοκρατίας. Δεν βγαίνω έξω από τη φιλελεύθερη δημοκρατία για να κάνω εξωτερική κριτική. Εμμενής κριτική έλεγε ο Χέγκελ, το ξέρετε καλά.

Παράδειγμα θεμελιώδους θέσης που δεν γίνεται ανεκτή από τη φιλελεύθερη συνταγματική δημοκρατία είναι ότι δεν επιτρέπονται τα βασανιστήρια. Δεύτερο παράδειγμα, δεν επιτρέπεται η εξευτελιστική μεταχείριση και ο μη σεβασμός της αξίας του ανθρώπου. Δεν επιτρέπεται η παραβίαση θεμελιωδών δικαιωμάτων που προστατεύονται από το Σύνταγμα και από τις διεθνείς συμβάσεις, την ΕΣΔΑ και τη Συνθήκη της Γενεύης. Αυτή είναι η προϋπόθεση του διαλόγου όποιες θεμελιώδεις θέσεις και αν ασπάζεται κάποιος, και συγκροτεί το όριο εντός του οποίου λειτουργεί η πολιτεία και το κράτος στον 21ο αιώνα, ένα όριο που το νομοσχέδιο αυτό το ξεπερνάει.

Επομένως, ακριβώς επειδή δεν μπορώ να πείσω τον κ. Πλεύρη να αλλάξει τις θεμελιώδεις του θέσεις, τον εθνικισμό του και τον ρατσισμό του, ούτε εσάς, κύριε Βορίδη, ούτε κανένα από τη Νέα Δημοκρατία, επικαλούμαι το όριο του φιλελεύθερου συνταγματισμού. Και αυτό το όριο το ξεπερνάτε. Και αυτό δεν σας το λέω εγώ. Αυτό σας το λέει η Επιστημονική Υπηρεσία της Βουλής, σας το λέει ο Συνήγορος του Πολίτη, σας το λέει ο Διεθνής Οργανισμός Μετανάστευσης, σας το λέει η Ύπατη Αρμοστεία του ΟΗΕ για τους πρόσφυγες. Είστε πέραν των ορίων του φιλελεύθερου συνταγματισμού. Άρα, από αυτή τη σκοπιά σάς ασκείται και η κριτική.

Τι επιχειρείτε να κάνετε με αυτό το νομοσχέδιο; Ο διακηρυγμένος στόχος είναι να διευκολυνθούν –newspeak είναι αυτό- οι επιστροφές, οικειοθελείς ή αναγκαστικές. Όμως, ξέρετε πάρα πολύ καλά, κύριε Πλεύρη, ότι το θέμα αυτό δεν είναι νομικό ή θεσμικό. Ο λόγος για τον οποίο δεν γίνονται επιστροφές, οικειοθελείς ή αναγκαστικές, δεν έχει να κάνει με το θεσμικό πλαίσιο, έχει να κάνει με το γεγονός ότι οι χώρες προέλευσης δεν δέχονται τους ανθρώπους οι οποίοι έχουν φύγει. Διότι αν αυτό το πρόβλημα μπορούσε να λυθεί, θα το είχε λύσει ο κ. Βορίδης. Αντίστοιχα Δεξιός με εσάς είναι, κύριε Πλεύρη. Αν αυτό το πρόβλημα μπορούσε να λυθεί, θα το είχε λύσει ο κ. Μηταράκης. Αντίστοιχα Δεξιός με εσάς είναι. Δεν ξέρω τώρα τις εσωτερικές σας, εν πάση περιπτώσει, γεωγραφικές τοποθετήσεις. Θα το είχε λύσει ενδεχομένως ο κ. Καιρίδης.

**ΝΙΚΟΛΑΟΣ ΒΡΕΤΤΟΣ:**…(Δεν ακούστηκε)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εκεί δεν ξέρω πόσο καλός θεωρείται.

Εν πάση περιπτώσει, το πρόβλημα, λοιπόν, αυτό δεν λύνεται. Και είναι ακριβώς για αυτόν τον λόγο που έξι χρόνια δεν έχετε επιτύχει αυτά τα οποία έλεγε ο κ. Γεωργιάδης το 2019 ότι θα έχετε επιτύχει μέσα σε έξι μήνες. Και επειδή το γνωρίζετε αυτό, τι κάνετε; Δημιουργείτε σύγχρονα στρατόπεδα συγκέντρωσης. Επιτείνετε τη διοικητική κράτηση από τους δεκαοκτώ στους είκοσι τέσσερις μήνες.

Προσέξτε! Αυτό είναι ευθεία παραβίαση του Συντάγματος. Είναι ευθεία παραβίαση του Συντάγματος, διότι η κράτηση, κατά το Σύνταγμα, χωρίς ποινή επιτρέπεται μέχρι τους δεκαοκτώ μήνες στην περίπτωση των κακουργημάτων. Το ξέρετε πολύ καλά. Η διοικητική κράτηση ισοδυναμεί με αυτήν την προσωρινή κράτηση που προβλέπεται στο Ποινικό Δίκαιο και δεν μπορεί να παραταθεί για περισσότερο από δεκαοκτώ μήνες.

Εδώ, λοιπόν, είστε πέραν των ορίων του ίδιου του Συντάγματος. Θα τους κρατάτε, λοιπόν, δύο χρόνια στο στρατόπεδο συγκέντρωσης και στη συνέχεια θα επιβάλλετε ποινές έως πέντε έτη, άρα συνολικά επτά χρόνια φυλακή. Μετατρέπετε όλη τη χώρα σε μια τεράστια φυλακή ανθρώπων. Καταργείτε τους «εξαιρετικούς λόγους». Επομένως, ακόμη και άνθρωποι οι οποίοι έχουν συγκεκριμένη βιοτική σχέση με τη χώρα θα κρατούνται από εδώ και στο εξής ή θα οδηγούνται στις φυλακές. Πόσους θα φυλακίσετε ακριβώς; Πόσους θα φυλακίσετε;

Ταυτόχρονα -αυτό αφορά τους εδώ- στέλνετε ένα μήνυμα προς τα έξω: «Μην τολμήσετε να πατήσετε εδώ…» -είναι η λεγόμενη πολιτική της αποτροπής- «…διότι θα σας κάνουμε τη ζωή κόλαση». Αυτό το είχε πει ο κ. Πλεύρης πριν από δέκα ή έντεκα χρόνια σε μια συνέντευξη, αν δεν κάνω λάθος, ή σε μια ομιλία, με όχι τόσο στρογγυλό και ανθρωπιστικό τρόπο. Είχε πει, αν θυμάμαι καλά, ότι πρέπει να τους πετάμε στη θάλασσα και ότι «χρειάζονται και νεκροί». Σήμερα το λέει με πιο στρογγυλούς τρόπους: «Μην πατήσετε, λοιπόν, εδώ γιατί θα σας κάνουμε τη ζωή κόλαση».

Προσέξτε τι δεν έχει σκεφτεί η άκρα Δεξιά. Τι δεν έχει υπολογίσει η ακροδεξιά Κυβέρνηση; Δεν έχει υπολογίσει ότι η ζωή αυτών των ανθρώπων είναι ήδη κόλαση, αλλιώς δεν θα επέλεγαν να κάνουν αυτό το ταξίδι με τους όρους που το κάνουν, για να διακινδυνεύσουν να θαλασσοπνιγούν, όπως οι εξακόσιοι άνθρωποι που χάθηκαν στην Πύλο εξαιτίας ακριβώς αυτής της πολιτικής της αποτροπής.

Άντρες, γυναίκες, παιδιά, βρέφη πνίγηκαν ακριβώς επειδή το ελληνικό κράτος ακολουθεί αυτήν την πολιτική. Και αυτή η πολιτική δεν είναι του κ. Πλεύρη. Αυτή η πολιτική είναι του κ. Μητσοτάκη. Δεν τον έβαλε τυχαία εκεί τον κ. Πλεύρη. Επιχειρεί στην πραγματικότητα να ξαναβρεί ερείσματα σε ένα ακραίο και αντιδραστικό ακροατήριο ο κ. Μητσοτάκης, βλέποντας ότι η πολιτική την οποία ακολουθεί σε ό,τι αφορά την οικονομία είναι τέτοια που διασπά τις κοινωνικές του συμμαχίες, διότι οι ανισότητες αυξάνονται, διότι ο μισθός δεν φτάνει για να βγει ο μήνας. Επομένως, το καταφύγιο του κ. Μητσοτάκη, όπως και κάθε απατεώνα, είναι ο εθνικισμός, ο ρατσισμός και η ακροδεξιά ρητορική.

Επομένως, το μόνο που επιτυγχάνει αυτό το νομοσχέδιο είναι ακόμα περισσότερος πόνος, ακόμη περισσότερη δυστυχία, ακόμα περισσότερος θάνατος. Και το χειρότερο ακόμα είναι, κύριε Πλεύρη, ότι ανοίγει τον δρόμο για να ζητηθούν ακόμη πιο σκληρά μέτρα, όπως ήδη έχουν ζητηθεί. Διότι ακριβώς επειδή ξέρετε ότι δεν μπορείτε να τους επιστρέψετε οικειοθελώς ή αναγκαστικά, ανοίγετε τον δρόμο στην Ελληνική Λύση και σε άλλα ακροδεξιά κόμματα να ζητάνε νεκρούς, να ζητάνε να τους πετάτε στη θάλασσα. Αυτό κάνετε με αυτό το νομοσχέδιο και αυτό είναι το πιο επικίνδυνο απ’ όλα. Υιοθετώντας την ατζέντα της πιο σκληρής και ακραίας Δεξιάς, ανοίγετε τους δρόμους για να ζητηθούν ακόμα χειρότερα.

Είναι προφανές ότι βρισκόμαστε σε πλήρη και ολοκληρωτική αντιπαράθεση και ότι αυτό το νομοσχέδιο δεν θα το καταψηφίσουμε απλώς άρθρο προς άρθρο στο σύνολό του και επί της αρχής, θα το καταγγείλουμε και θα παλέψουμε εναντίον του, ακόμα και όταν μετατραπεί σε νόμο του κράτους.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Τζανακόπουλο.

Να καλέσω στο Βήμα τώρα τον ειδικό αγορητή της Κοινοβουλευτικής Ομάδος Νίκη, το συνάδελφο κ. Νικόλαο Βρεττό.

Έχετε τον λόγο, κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι γεγονός ότι τα σκληρά μέτρα δεν λειτουργούν ποτέ αποτρεπτικά. Ίσα ίσα, ανεβάζουν τις ταρίφες, ανεβάζουν τα ρίσκα και το διακύβευμα της λαθραίας μετανάστευσης γίνεται πιο επικερδές γι’ αυτούς που ωφελούνται και σίγουρα δεν είναι ο ελληνικός λαός.

Κυρίες και κύριοι συνάδελφοι, σήμερα η κυβερνητική Πλειοψηφία εισάγει προς ψήφιση ένα νομοσχέδιο για τις επιστροφές πολιτών τρίτων χωρών που λαθραία, παράνομα, παράτυπα έχουν εισβάλει στην πατρίδα μας. Στην αναγκαιότητα για την επιστροφή αυτών των ανθρώπων που δεν δικαιούνται την παραμονή τους στην Ελλάδα συμφωνούν όλες οι δημοκρατικές πολιτικές δυνάμεις που πιστεύουν στο κράτος δικαίου. Το μείζον ερώτημα είναι αν υπηρετείται αυτή η αναγκαιότητα, αν αυτή η αναγκαιότητα νομοθετείται στο παρόν νομοσχέδιο με τον δέοντα σεβασμό των ανθρωπίνων δικαιωμάτων. Κυρίως, όμως, κρίνεται η αποτελεσματικότητά του και αν συμβάλλει στην αποστολή αρνητικού μηνύματος στους λαθρεμπόρους ανθρωπίνων ζωών, στα οργανωμένα δικηγορικά συμφέροντα και στις στρατευμένες ΜΚΟ του δικαιωματισμού που ασχολούνται εργολαβικά με την προστασία φθηνών εργατικών χεριών για τους μεγαλοεργολάβους και τους μεγαλοτσιφλικάδες που προσπορίζονται τις ευρωπαϊκές επιδοτήσεις του ΟΠΕΚΕΠΕ, του Ταμείου Ανάκαμψης και Ανθεκτικότητας και των ΕΣΠΑ. Και φυσικά, αυτό δεν αποτελεί πρόβλημα μόνο της Ελλάδας, αλλά ήδη οι συνέπειές του στην ελληνική κοινωνία είναι δυσμενέστατες, γι’ αυτό και βιαστικά λίγο πριν τις εξαγγελίες της ΔΕΘ θέλει η Κυβέρνηση να ψηφιστεί με καθαρά επικοινωνιακού τύπου χαρακτηριστικά, προκειμένου να σφραγίσει τις εκλογικές διαρροές προς τα ταυτοτικά πατριωτικά κόμματα.

Ας δούμε, όμως, τι συμβαίνει στην Ευρώπη, για να μπορέσουμε να εκτιμήσουμε το μέγεθος του προβλήματος των ανεξέλεγκτων λαθραίων μεταναστευτικών ροών και να αξιολογήσουμε την όποια αποτελεσματικότητα του παρόντος νομοσχεδίου. Αυτό που συμβαίνει σήμερα σε όλη την Ευρώπη είναι σοκαριστικό. Και λέω στην Ευρώπη, γιατί δεν συμβαίνει μόνο σ’ εμάς. Σύντομα, όμως, αυτό που συμβαίνει στην Ευρώπη θα είναι πραγματικότητα -μη αναστρέψιμη και θλιβερή- και στην Ελλάδα. Τι συμβαίνει στην Ευρώπη; Το γνωρίζουμε. Γηγενείς, αυτόχθονες, ιθαγενείς κάτοικοι διαδηλώνουν μαζικά εναντίον της παρανόμου μεταναστεύσεως. Βλέπετε πουθενά τα ελληνικά Μ.Μ.Ε. να το αναφέρουν; Σιωπή, μούγκα. Γιατί; Δεν είναι το λαθρομεταναστευτικό ένα από τα σημαντικότερα ζητήματα που θα απασχολήσει τον επόμενο αιώνα την ευρωπαϊκή ήπειρο; Είναι.

Βελγίδα μουσουλμάνα δεν έχει απολύτως κανένα πρόβλημα με μια Ευρώπη χωρίς Ευρωπαίους και το δήλωσε: «Όποιος δεν δέχεται τις γυναίκες με τη μαντίλα και τον ισλαμικό πολιτισμό» -που είναι εναντίον της σημασίας της γυναίκας, εναντίον του δικαιώματος των παιδιών- «όποιος επομένως δεν δέχεται τις γυναίκες με μαντίλα, όποιος δεν δέχεται το Ισλάμ στο Βέλγιο μπορεί να φύγει». Τόσα χρόνια στα πανεπιστημιακά ιδρύματα της Δύσης, στα Μ.Μ.Ε. και οπουδήποτε αλλού παράγεται πολιτική σκέψη κυριαρχούσε το ιδεολόγημα της πολυπολιτισμικότητας. Ο εργάτης που κάποτε αποτελούσε το ταξικό υποκείμενο του μαρξισμού αντικαταστάθηκε από τον κατατρεγμένο ισλαμιστή μετανάστη. Και ιδού τα αποτελέσματα: ανάστροφος ρατσισμός έναντι των γηγενών!

Εσείς τώρα, κύριε Πλεύρη, που έχετε την ευθύνη της παρουσίασης αυτού του νομοσχεδίου, ως γνήσιος ιδεολογικός απόγονος εκείνων που προσπάθησαν να γραφικοποιήσουν τον πατριωτικό χώρο, κατατάσσοντάς τον στον ακροδεξιό και στον ναζιστικό χώρο, πλέον φαντάζομαι ότι θα αισθάνεστε πως βρίσκεστε στον φυσικό πολιτικό σας χώρο. Είστε δηλαδή σε ένα κόμμα, ο επικεφαλής του οποίου κ. Μητσοτάκης έλεγε ότι χαίρεται που η Ελλάδα γίνεται σταδιακά πολυπολιτισμική. Πολυπολιτισμική -για να καταλάβουμε- όπως είναι, για παράδειγμα, η Μεγάλη Βρετανία σήμερα, όπου συμμορίες Πακιστανών βίαζαν επί τουλάχιστον δέκα χρόνια ιθαγενείς Βρετανίδες; Όπου υπάρχουν ολόκληρα μπλοκ στο Λονδίνο από γειτονιές που δεν ακούγονται αγγλικά; Όπου πλέον υπάρχουν πολλοί δήμοι με μουσουλμάνους δημάρχους; Αυτό θέλετε στην Ελλάδα λοιπόν; Αυτό πιστεύετε ότι θα το αντιμετωπίσετε με το παρόν νομοσχέδιο; Τι θέλετε να κάνετε την Ελλάδα; Θέλετε να την κάνετε πολυπολιτισμική; Να την καταντήσετε ουδετερόθρησκη; Ή να διαγράψετε από το προοίμιο του Συντάγματος την αναφορά του στο όνομα της Αγίας και Ομοουσίου και Αδιαιρέτου Τριάδας;

Όπως και να έχει, είστε ένα κόμμα που κατήργησε το γένος από τις Ένοπλες Δυνάμεις και ο επικεφαλής του οποίου κ. Μητσοτάκης θέλει να καταπολεμήσει τον αταβισμό, θέλει δηλαδή να καταπολεμήσει τη φυσική ιδέα ότι στην Ελλάδα προτεραιότητα έχουν οι Έλληνες πολίτες που διαθέτουν ελληνική ιθαγένεια. Τόσα χρόνια, βέβαια, σαν μεταπολιτευτικό κατεστημένο εξισώσατε την ιθαγένεια με την υπηκοότητα, ως πιστοί υπηρέτες της πολυπολιτισμικότητας, για να φτάσουμε κάποια στιγμή ο Αρχηγός των Ενόπλων μας Δυνάμεων να μην έχει ελληνική ιθαγένεια; Αυτός είναι ο σκοπός; Σοβαρά μιλάτε; Με μια γείτονα που διεκδικεί το μισό Αιγαίο απέναντι συνεχώς και επισταμένως και προκλητικώς, είστε διατεθειμένοι να πάρετε τέτοια ρίσκα στην πατρίδα μας; Και έρχεστε εδώ με ύφος χιλίων καρδιναλίων στην αρχή -γιατί μετά πέφτουν οι ρυθμοί- και με απύθμενο πολιτικό θράσος να μας λέτε ότι αυτό το νομοσχέδιο θα είναι η απαρχή για να περιορίσετε τη λαθρομετανάστευση; Κανείς εχέφρων πολίτης δεν σας πιστεύει.

Εδώ δεν γνωρίζετε πόσοι είναι οι παράνομοι στη χώρα. Εδώ οι απελάσεις που κάνατε έξι χρόνια υπό τη διακυβέρνησή σας είναι πραγματικά αστείες. Η Ελλάδα είναι η χώρα -μαζί με τη Βουλγαρία- που έχει τον χαμηλότερο αριθμό απελάσεων σε σχέση με τις αφίξεις. Γι’ αυτό έχετε να μας πείτε κάτι; Ή νομίζετε ότι δεν γνωρίζουμε ότι τα νησιά του ανατολικού Αιγαίου έχουν αποσυμφορηθεί εξαιτίας της μετακίνησης λαθρομεταναστών σε όλη την έκταση της ελληνικής ενδοχώρας;

Φαντάζομαι ότι γνωρίζετε, είμαι βέβαιος ότι γνωρίζετε πως όταν τους στέλνετε στην ενδοχώρα, δεν μπορεί να εφαρμοστεί η Συνθήκη Ευρωπαϊκής Ένωσης-Τουρκίας του 2016 για απέλαση πίσω στην Τουρκία. Παρά την ύπαρξη της συμφωνίας, η Ελλάδα επέστρεψε στην Τουρκία από το 2016 ως το 2023 μόνο 2.140 λαθρομετανάστες. Γιατί; Δεν τους δέχεται η Τουρκία μετά τον covid; Καταγγείλτε την. Έξι δισεκατομμύρια πήρε -τα φανερά- γι’ αυτήν τη συμφωνία. Όμως δεν θα το κάνετε, διότι τους περισσότερους στα hotspots στην ενδοχώρα θέλετε να τους κάνετε «Έλληνες». Αυτό είναι το πλάνο σας, δημιουργώντας de facto ισχυρότατη μουσουλμανική κοινότητα στη χώρα.

Έχετε μετατρέψει όλη την Ελλάδα σε ένα απέραντο hotspot. Κοιτάξτε τι συμβαίνει -τα γνωρίζετε, περιφέρειά σας είναι, νομίζω- στον Άγιο Παντελεήμονα, στα Πατήσια, στην Πλατεία Βικτωρίας, στην Ομόνοια, στην Πλατεία Βάθη, στα Σεπόλια, για να μη μιλήσουμε για τον Δενδροπόταμο Θεσσαλονίκης, τη Σκάλα Λακωνίας και για πολλές άλλες γειτονιές όπου αυτά τα φαινόμενα είναι η καθημερινότητα. Έχετε κάνει την Πλατεία Βικτωρίας πλατεία φόβου και ένδειας, αλλά και ευτελισμού της ανθρώπινης αξιοπρέπειας. Οι γηγενείς κάτοικοι, ανελεύθεροι πολιορκημένοι, μειοψηφία στην ίδια τους τη γειτονιά και χώρα, δεν ακούν ελληνικά, δεν καταλαβαίνουν τι αναγράφουν οι πινακίδες των καταστημάτων, γιατί είναι σε αραβοαλαμπουρνέζικα, δεν ξέρω τι.

Και μη μας πείτε ότι δεν υπάρχουν λύσεις. Λίγο το βλέμμα σας προς τη Δανία να το στρέψετε, ο νόμος για το γκέτο θα σας διαφωτίσει. Οι ένοικοι αναδιανεμήθηκαν στην υπόλοιπη επικράτεια χωρίς προοπτικές γκετοποίησης, οι εγκληματίες απελάθηκαν, εσείς όμως στους πράκτορες της ΜΙΤ δίνετε ασυλία και ανταλλάσσουν πιστολιές μέσα στους δρόμους με την ΕΥΠ. Λέμε για άλλες χώρες, όπως για τη Δανία, η οποία σέβεται τους πολίτες. Έχουν μετατρέψει τις δύσκολες γκετοποιημένες περιοχές σε προορισμούς για νεαρούς επαγγελματίες και επιχειρήσεις. Άρα δεν είναι ότι δεν γίνεται, αλλά δεν θέλετε και δεν επιλέγετε να δώσετε λύσεις.

Αντιστρόφως ανάλογα, κάθε χρόνο οι ιθαγενείς Έλληνες μειώνονται απελπιστικά και δεν σας νοιάζει, καρφάκι δεν σας καίγεται. Δεν σας σηκώνεται τρίχα που θα είστε υπεύθυνοι που ένα ιστορικό έθνος με ιστορία χιλιετιών το οδηγείτε μαθηματικά στον αφανισμό του. Ή μήπως προσδοκάτε ότι οι ισλαμιστές, όπως ακούγεται από προκάτοχούς σας, θα μας αντικαταστήσουν ως νικητές, θα γράψουν εκείνοι την ιστορία και ως νικητές δεν θα σας αναφέρουν καθόλου, αλλά θα λένε ότι οι γενοκτονίες των αδελφών Ποντίων, των Ελλήνων Ποντίων, είναι γενοκτολαγνείες; Αυτές είναι οι θέσεις των προκατόχων σας Υπουργών και φάνηκε στην Επιτροπή ότι υπηρετείτε ακριβώς την ίδια πολιτική μ’ αυτό το νομοσχέδιο.

Βέβαια, για να σας την πούνε, γιατί βγαίνετε πολύ ακραίος φαινομενικά, σας είπαν ότι είναι και βέβαιοι ότι δεν θα εφαρμοστεί το νομοσχέδιο. Ωραία συναδελφική αλληλεγγύη! Αυτά είναι δικά σας, όμως δείχνουν τη μη σοβαρότητα με την οποίαν αντιμετωπίζετε τον πόνο και την αγωνία των Ελλήνων πολιτών.

Δεν ντρέπεστε βεβαίως -και για ποιον λόγο;- ούτε να μηρυκάζετε συνέχεια την προπαγάνδα των ολίγων επιχειρηματιών, των οποίων είστε υπηρέτες, ότι δήθεν δεν φτάνουν τα εργατικά χέρια. Και βέβαια δεν φτάνουν τα εργατικά χέρια, όταν στα νησιά δεν πληρώνουν στη σεζόν στα Ελληνόπουλα, στους Έλληνες εργαζόμενους το φαγητό τους, όταν στα νησιά στη σεζόν τούς στεγάζουν σε κοινόβια, όταν τους Έλληνες υπαλλήλους για την τουριστική ανάπτυξη τούς κοιμίζουν σε υπαίθριους ελαιώνες που παράνομα νοικιάζουν ένα κρεβάτι μηνιαίως κάτω από τη ελιά.

Δεν ντρέπεστε όταν επιτρέπετε να αναπαράγετε αυτήν την προπαγάνδα. Φέρνετε εδώ τους λαθρομετανάστες διότι θέλετε να προβείτε σε εσωτερική υποτίμηση της ελληνικής οικονομίας και στέλνετε όλα τα Ελληνόπουλα έξω με τις δικές σας πολιτικές. Εάν οι μεγαλοεπιχειρηματίες φίλοι σας που σας πιέζουν και οι φίλοι του κ. Στουρνάρα που επισταμένως λέει ότι η ανάπτυξη -και από τον κ. Καιρίδη ακούστηκε- θα έρθει από την εκμετάλλευση των φτηνών λαθρομεταναστών, αν επομένως αυτοί οι μεγαλοεπιχειρηματίες που στηρίζουν, θέλουν ανθρώπινο δυναμικό, ας πληρώσουν επιτέλους τους Έλληνες, ας πληρώσουν και τους μετανάστες που νόμιμα έρχονται εδώ για να υπηρετήσουν συγκεκριμένες εργασιακές ανάγκες.

Όμως, αν δεν ντρέπεστε για όλα αυτά, γιατί να ντραπείτε που με το Πρόγραμμα HELIOS πάνω από 44.852 μετανάστες έχουν λάβει επιδοτήσεις ενοικίου από το 2019; Ένας νεοεισελθείς στο δημόσιο μετά από διαγωνισμό και μεγάλο κόπο και πολλά φροντιστήρια, για πρώτο μισθό έχει εννιά κατοστάρικα και θέλει να παντρευτεί και η μέλλουσα σύζυγός του παίρνει άλλα τόσα και το πρώτο ενοίκιο σ’ ένα σπίτι σαρακονταπενταετίας έχει 650 ευρώ στον νότιο τομέα, όχι στην παραθαλάσσια περιοχή, αλλά στη μη προνομιούχα. Πώς θα ζήσουν αυτοί οι άνθρωποι, πώς θα κάνουν οικογένειες, πώς θα αντιμετωπίσουν το δημογραφικό;

Επομένως, είναι μια εσκεμμένη πολιτική να δίνετε τις δυνατότητες σε όλους αυτούς τους λαθρομετανάστες, πολλοί από αυτούς να χρησιμοποιούν όλες τις πρόνοιες του νόμου περί ασυλίας, να ζούνε εις βάρος των Ελλήνων πολιτών, εις βάρος των παιδιών μας. Οι Έλληνες με αυτό το κόστος ζωής -το ξέρετε, το μετράτε, σας το γράφουν η Eurostat, όλες οι στατιστικές υπηρεσίες- δεν μπορούν να περάσουν παρά τις πρώτες δεκαπέντε μέρες του μήνα και νομίζετε εσείς ότι οι πενιχρές εξαγγελίες σας στη ΔΕΘ θα σας σώσουν; Κούνια που σας κούναγε, που λέει ο λαός!

Κύριε Πλεύρη, μιας που εσείς είστε ο εισηγητής του νομοσχεδίου, δεν ξέρετε ότι η νεο-οθωμανική Τουρκία βλέπει τους όμορους θρησκευτικά πληθυσμούς ως ένα πολιτιστικό και πολιτικό προγεφύρωμα για την επιστροφή της στα Βαλκάνια; Δεν τα περιέγραψε άλλωστε με ευκρίνεια στο βιβλίο του ο πρώην Υπουργός Εξωτερικών Νταβούτογλου;

Οι Τούρκοι δεν είναι μαρτυριάρηδες, κύριε Υπουργέ. Έχουν αποθρασυνθεί, δεν κρύβουν κανένα από τα σχέδιά τους και τρίβουν τα χέρια τους όταν τους διευκολύνετε με τη βίζα να σουλατσάρουν στα Δωδεκάνησα και στα νησιά του βορείου Αιγαίου και να αγοράζουν μαζικά ακίνητα σ’ όλη την Ελλάδα, παρά την ευφορία σας για τα τουριστικά αποτελέσματα της τουρκικής διείσδυσης σε πρόσφατη συνέντευξή σας.

Δεν βλέπετε ότι η Ελλάδα βρίσκεται στην τρίτη θέση παγκοσμίως σε απώλεια πληθυσμού; Τι κάνετε ακριβώς; Μας φινλανδοποιείτε; Μας κάνετε τουρκικό βιλαέτι; Έχετε ξεχάσει μήπως την πακιστανική Πρωτοχρονιά στο Σύνταγμα, όπου όλοι οι Έλληνες ήταν κλεισμένοι μέσα στα σπίτια τους και οι Πακιστανοί γέμισαν την πλατεία και διασκέδαζαν οι άνθρωποι σε ασιατικούς μουσικούς ρυθμούς, σα να ήταν στον φυσικό τους χώρο; Καλά έκαναν. Εμείς είμαστε μαζί με τους ανθρώπους που διασκεδάζουν, αλλά είμαστε περισσότερο με αυτούς που υποφέρουν και δεν υποφέρουν αυτοί που επέλεξαν να έρθουν να εργαστούν, γνωρίζοντας τις συνθήκες εργασίας.

Επίσης δεν ξέρετε ότι το Πακιστάν είναι στρατηγικός εταίρος της Τουρκίας, εισάγει και εξοπλίζεται από αυτήν; Γνωρίζετε όμως, κύριε Υπουργέ, πως οι χώρες δεν αλώνονται μόνο από καταλήψεις εδαφών από εχθρικές δυνάμεις. Αλώνονται ουσιωδώς και μη αναστρέψιμα από τη δημογραφική ανισορροπία, όταν οι ευρύτερες μεταναστευτικές ομάδες καθίστανται ποιοτικά και αριθμητικά ευθέως ανταγωνιστικές έναντι του γηγενούς πολιτισμού.

Αν δεν πιστεύετε εμένα, κοιτάξτε τη Σουηδία που το 20% του πληθυσμού της ανήκει σε μεταναστευτικές ομάδες που έχουν συγκροτήσει δύο κυρίαρχες μαφιόζικες συμμορίες που τρομοκρατούν τους γηγενείς κατοίκους. Σας θυμίζει κάτι αυτό για την ευρύτερη σύνδεση του υποκόσμου στην πατρίδα μας; Μιλάμε για αλβανική μαφία, μιλάμε για ουκρανική μαφία, μιλάμε για τούρκικη μαφία, μιλάμε για όλες τις μαφίες των άλλων κρατών που έρχονται και εδράζονται και μένουν στην πατρίδα μας και αυτό το θεωρείτε μορφή ανάπτυξης.

Σας θυμίζει επίσης κάτι αυτό για τις λύσεις που λέτε ότι υπάρχουν; Εμείς θα σας πούμε ποιες λύσεις είναι υπαρκτές και πιστεύουμε ότι θα βοηθήσουν.

Υιοθετήστε, αν θέλετε, το δανικό μοντέλο. Μειώστε την πρόσβαση στην κοινωνική κατοικία, όπως ο Section 8 στις ΗΠΑ, σε περιοχές με αυξημένο μεταναστευτικό πληθυσμό. Προχωρήστε σε σκληρές αποφάσεις, όπως εξώσεις, ακόμα και οικογενειών, αν δεν σέβονται την κοινότητα και την κοινωνία και τη χώρα που τους φιλοξενεί, αν κάποιο μέλος τους διαπράξει έγκλημα. Διακόψτε τα επιδόματα σε όσους αρνούνται να συμμετάσχουν σε προγράμματα ενσωμάτωσης. Νομοθετήστε ώστε όλες οι συγκεντρώσεις κατοίκων στις περιοχές αυτές να πρέπει να διεξάγονται στα ελληνικά.

Χρησιμοποιήστε προπληρωμένες κάρτες, όπως η Γερμανία -να μην τις χρησιμοποιείτε μόνο στους πολύτεκνους-, να μην πάρουν τα χρήματα να πάνε να τα καταναλώσουν σύμφωνα με τις ανάγκες, αλλά να πρέπει να πηγαίνουν με συγκεκριμένη αναλογία σε συγκεκριμένα σουπερμάρκετ. Χρησιμοποιήστε το -το ξέρετε αυτό το σύστημα- και για τους μετανάστες ή τους πρόσφυγες, ώστε να υποχρεούνται να τη χρησιμοποιήσουν μόνο σε συγκεκριμένη γεωγραφική περιοχή για συγκεκριμένους λόγους, χωρίς τη δυνατότητα να στέλνουν εμβάσματα πίσω στην πατρίδα τους. Αυτό είναι μήνυμα αποτροπής.

Κάντε διακρατικές συμφωνίες με χώρες εκτός Ελλάδας, ώστε να στέλνονται εκεί οι αιτούντες άσυλο. Κάντε διαδικτυακές διεθνείς αποτρεπτικές καμπάνιες, για να διώξετε επιτέλους τις αμαρτωλές ΜΚΟ του Σόρος, στις οποίες δίνετε λεφτά με το τσουβάλι. Όχι να τις καταγγέλλετε τη Δευτέρα και την Τρίτη να λέτε χίλια συγγνώμη που τολμήσατε να πείτε ότι θα ελέγξετε τον τρόπο χρηματοδότησης των ΜΚΟ.

Φυσικά, όλα αυτά θα πρέπει να τα πράξετε με νομικό εξοπλισμό. Μην γυρίσετε να πείτε μετά ότι δε σας αφήνουν τα δικαστήρια. Είναι μόνιμη επωδός. Πάντα φταίει η Αριστερά! Η Δανία τα καταφέρνει, η Ουγγαρία και η Πολωνία επίσης. Ακόμα και η Σουηδία με τεράστια προσπάθεια αναστρέφει το πρόβλημα, γιατί είναι υπαρκτό.

Φαντάζομαι ότι δεν θεωρείτε την ποιότητα δημοκρατίας μας ανώτερη της Σουηδίας και της Δανίας. Επομένως, αυτά τα «προσπάθησα, αλλά δεν με αφήνουν οι δικαστικές αποφάσεις», προφάσεις εν αμαρτίαις! Δεν πιάνουν σε αυτούς που γνωρίζουν και δεν θέλουν να εθελοτυφλούν.

Κυρίως όμως σας καλώ να πρωτοπορήσετε, μια και ακούμε συνεχώς τον Πρωθυπουργό να μιλάει για πρωτοπορίες και μεταρρυθμίσεις και ψηφιακούς μετασχηματισμούς, να θεσμοθετήσετε το αυτονόητο, έναν ανώτατο αριθμό μεταναστών που επιτρέπεται να υπάρχει στο ελληνικό έδαφος έναντι του γηγενούς πληθυσμού, γιατί από εκεί ξεκινούν και τελειώνουν τα πάντα.

Το κρίσιμο είναι να μας πείτε, κύριε Υπουργέ, τι χώρα θέλετε να υπάρχει σε αυτό το ιστορικό σημείο. Θέλετε να υπάρχει χώρα ή χώρος; Θέλετε να κατοικούν Έλληνες στην καταγωγή ή αφροασιατικοί πληθυσμοί που θα την καταστήσουν πολυπολιτισμικό χυλό; Θέλετε να είμαστε Ελλάδα ή φιλανδοποιημένη αποικία, όπως τώρα είμαστε στα πρόθυρα να γίνουμε; Ανήκει τελικά η Ελλάδα στους Έλληνες ή είμαστε προς αντικατάσταση και απομάκρυνση;

Επειδή γνωρίζω ότι -το δηλώνετε εσείς- η αγαπημένη ιστορική φυσιογνωμία για εσάς είναι ο Θεόδωρος Κολοκοτρώνης, προσέξτε μήπως γίνετε εσείς οι μοιραίοι που θα αναστρέψετε τα τετελεσμένα του Γέρου. Δεν υπάρχει μεγαλύτερη ντροπή και μεγαλύτερη συμφορά για το γένος των Ελλήνων να το παραδώσετε μικρότερο, ταπεινωμένο και εξαθλιωμένο.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ τον κ. Βρεττό.

Θα καλέσω τώρα στο Βήμα την ειδική αγορήτρια της Πλεύσης Ελευθερίας, τη συνάδελφο κυρία Ελένη Καραγεωργοπούλου.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Θα αντιπαρέλθω τους ρατσιστικούς και φασιστικούς λόγους που έχουν ακουστεί μέχρι τώρα από την έναρξη της διαδικασίας και θα περάσω στην ομιλία μου.

Μετά την παραίτηση του κ. Βορίδη από τη θέση Υπουργού Μετανάστευσης και Ασύλου εξ αφορμής του οικονομικού εγκλήματος του ΟΠΕΚΕΠΕ, ο κ. Πλεύρης συνεχίζει την ακροδεξιά παράδοση, καταστάς κλειδοκράτορας της εφαρμογής των μισανθρωπικών αξιών της οικογενείας του.

Το έργο που ανέλαβε βέβαια δεν πιστώνεται στο πρόσωπο του συγκεκριμένου αρμόδιου Υπουργού. Είναι η ιδεολογία που διατρέχει όλον τον κορμό του κυβερνώντος κόμματος, είναι ο πυρήνας της πολιτικής στάσης της καθαρής Δεξιάς, όπως την γνωρίζουμε από την Κατοχή και τον Εμφύλιο ως τις μέρες μας.

Κυρίες και κύριοι Βουλευτές, ο καθ’ ύλην αρμόδιος Υπουργός, ο πλέον κατάλληλος ενεργούμενο των οπαδών του φασισμού, του ακραίου λόγου, του ακροδεξιού κοινού, εισήγαγε και φέρνει σήμερα με συνοπτικές διαδικασίες ένα άκρως επικίνδυνο και εκδικητικό προς τους ευάλωτους, τους πρόσφυγες και τους μετανάστες νομοσχέδιο.

Κατά παράβαση κάθε έννοιας διεθνούς δικαίου και συνθηκών, ευρωπαϊκών και διεθνών, και πάντοτε με ακραιφνή ταξικά κριτήρια, ονομάζοντας ευπρόσδεκτους επενδυτές κάθε άτομο από κάθε φυλή του Ισραήλ, μεταφορικά και κυριολεκτικά, που αγοράζει τη νόμιμη διαμονή του στη χώρα αγοράζοντας κομμάτια εδάφους της, καλούν τους φτωχοδιαβόλους μετανάστες να επιλέξουν μεταξύ της εθελοντικά υποχρεωτικής αποχώρησης από τη χώρα μας και της φυλακής.

Εν τέλει, ο κ. Πλεύρης προωθεί στην κοινωνία -αφού οι ψηφοφόροι της Κυβέρνησης δεν χρειάζεται να πειστούν, απλά ψηφίζουν- την αναγκαιότητα του νέου νομοσχεδίου προβαίνοντας σε επικοινωνιακά τεχνάσματα. Με ποιους τρόπους; Με καταιγισμό δημοσιευμάτων, διαρρέοντας πληροφορίες αναπόδεικτες, όπως τα ευχαριστήρια sms, μηνύματα, σε κινητά, που σωρηδόν λαμβάνει ο όμαιμός σας κ. Γεωργιάδης, πως τις ημέρες που προηγήθηκαν της τροπολογίας για την αναστολή ασύλου στις αρχές Ιουλίου εστάλησαν μαζικά μηνύματα σε μετανάστες που τους υποδείκνυαν να κατευθυνθούν στην Κρήτη και τη Γαύδο σαν αυτό: «Η Ιταλία αυστηροποιεί το πλαίσιό της, μην πάτε προς τα εκεί. Κινηθείτε προς την Ελλάδα, την Κρήτη και τη Γαύδο». Τα έλαβε όλα αυτά τα sms στο κινητό του ο κ. Γεωργιάδης!

Πώς προωθείται πλέον το νέο εγχείρημα; Πώς επιτυγχάνει κάποιος να στρέψει την προσοχή των πολιτών στο εξαίρετο έργο που επιχειρείται, ώστε να επιβάλλει την αποδοχή του στη συνείδησή τους; Με δημιουργία γεγονότων. Τα δημιουργείτε τα γεγονότα.

Ακούμε και βλέπουμε σε πηχυαίους τίτλους εφημερίδων «Βανδαλισμός στο πολιτικό γραφείο της κυρίας Βολουδάκη», έτερα συμπτώματα ρατσιστικού λόγου στον Τύπο, και επειδή και εσείς οι ίδιοι τα περιγράφετε.

Στον αντίποδα όμως αυτής της πραγματικότητας είδαμε το αόριστο, γεμάτο ασάφειες, πόρισμα της Διεύθυνσης Αντιμετώπισης Εγκλημάτων Εμπρησμού, με τον Εφέτη Ανακριτή Λάρισας, σύμφωνα με δημοσιογραφικές πηγές, να κλείνει την ανάκριση του εγκλήματος των Τεμπών βίαια, χωρίς να κληθούν σε μαρτυρία ανάδοχοι εκτέλεσης της Σύμβασης 717. Είδαμε τον Υπουργό Δικαιοσύνης κ. Φλωρίδη να δηλώνει δημόσια ότι όποιος τα βάζει με το κράτος το κράτος τον ισοπεδώνει, αλλά και ότι όποιος επιλέγει την εκδήλωση αλληλεγγύης στον λαό της Παλαιστίνης επιλέγει την αυτοκτονία.

Καμία αντίδραση ή καταδίκη όμως δεν είδαμε, σε αντίθεση με τη δημιουργία γεγονότων που εμφανίζεται σε πηχυαίους τίτλους, οποιουδήποτε κυβερνητικού στελέχους για τις κτηνώδεις επιθέσεις σε μετανάστες, όπως συνέβη στο Αστυνομικό Τμήμα Αγίου Παντελεήμονα, με την άγρια δολοφονία μετά από ξυλοδαρμό του κρατούμενου Μοχάμεντ Καμράν Ασίκ τον Σεπτέμβριο του 2024, έναν χρόνο πριν. Ουδεμία αντίδραση ή δημοσιότητα είδαμε μετά τη σωματική βλάβη από χρήση σιδηρολοστού σε βάρος μετανάστη που αξίωσε τα δεδουλευμένα του και εμβρόντητος συνελήφθη αιμόφυρτος μαζί με το γιο του, ενώ δεν έγινε γνωστό πώς η ΕΛΑΣ αντίστοιχα αντιμετώπισε τον επιτιθέμενο σε αυτόν μέσα στην εστία του μετανάστη, σε προσβολή της ιδιωτικής του σφαίρας, της οικογενειακής του κατάστασης, της ακεραιότητάς του, της ζωής του.

Τελικά μπορείτε να απαντήσετε στους πολίτες αυτής της χώρας; Η διαχείριση της παράνομης μετανάστευσης θα είναι «δουλειά» -σε εισαγωγικά- μόνο της Κυβέρνησής σας; Καμία εμπλοκή ιδιωτών, όπως γίνεται με το εμπόριο υγείας από τον κ. Γεωργιάδη;

Πληροφοριακά, στο Νοσοκομείο της Σάμου, κύριε Γεωργιάδη -η Σάμος φιλοξενεί και το Κέντρο Ελεγχόμενης Δομής Μεταναστών και Προσφύγων-, που αποτελεί ένα τραγικό παράδειγμα απορρύθμισης και διάλυσης του Εθνικού Συστήματος Υγείας, από χθες 1/91 και μέχρι νεοτέρας πληροφορίας δεν υπάρχει τμήμα μικροβιολογικού εργαστηρίου, δεν γίνονται αιμοληψίες. Δεν μπορεί να ασθενήσει κανένας μετανάστης και να κάνει αιμοληψία στο δημόσιο Νοσοκομείο της Σάμου. Ούτε καν οι νησιώτες ούτε και οι μετανάστες φυσικά.

Ποια τα εχέγγυα αντιμετώπισης των παρανόμως εισερχομένων στη χώρα υπό όρους κράτους δικαίου που σέβεται τα ανθρώπινα δικαιώματα; Ποιο δίχτυ προστασίας παρέχετε στους εγγυητές δικαιωμάτων μεταναστών, στους γιατρούς, στους συνηγόρους υπεράσπισής τους, σε ψυχολόγους, σε εκπαιδευτές που στηρίζουν παιδιά σε δομές;

Ως προς τη διαχείριση των φυλακών, αυτές που θα προετοιμάσετε και για μετανάστες-πρόσφυγες και για Έλληνες επίσης γιατί με την αυστηροποίηση του Ποινικού Δικαίου μάλλον το 1/3 του πληθυσμού θα πρέπει να εγκλείεται σε φυλακές; Εκεί θα μπουν ιδιώτες ή όχι; Η μετεγκατάσταση Φυλακών Κορυδαλλού είναι ΣΔΙΤ ή όχι; Η διαχείριση σε δεκατέσσερις πτέρυγες των διακοσίων ατόμων θα είναι αποκλειστικά ιδιωτική υπόθεση ή όχι; Υπάρχει κάποιος που πιστεύει ότι θα διώξετε τη Μη Κυβερνητική Οργάνωση κάποιου ισάξιου των γνωστών ανθρωπιστών, όπως του Κόλιν Πάουελ που συνέβαλε σε μεγάλο βαθμό στον πόλεμο του Ιράκ ή του Τζον Κέρι που έδωσε τα εύσημα στον Πρωθυπουργό κ. Μητσοτάκη για την εξαίρετη πολιτική του, την ηγεσία του, που έφερε ρεκόρ στις ΑΠΕ ή μήπως θα διώξετε τις ΜΚΟ που έχουν ιδρυθεί από συγγενείς και φίλους σας για να κατασπαταλούν ευρωπαϊκό χρήμα, αυτό που ξοδεύεται για να τρέφονται οι φυλακισμένοι πρόσφυγες στις ασφαλείς κλειστές δομές;

Όμως, θεωρούσατε πριν από λίγο καιρό, κύριε Πλεύρη, ότι χρειάζεται να περιοριστεί η ποιότητα και η ποσότητα γιατί καλομαθαίνουν οι μετανάστες! Μάλιστα, μιλώντας η Υφυπουργός για την άρτια εικόνα της πολιτικής σας στη χθεσινή συνεδρίαση –και τελευταία συντετμημένη συνεδρίαση της σχετικής επιτροπής που συζήτησε, υποτίθεται, αυτό το νομοσχέδιο, το εκτρωματικό σας νομοσχέδιο- είπε ότι από το 2019 η χώρα μας, η πατρίδα μας, γύρισε σελίδα! Ποια σελίδα γύρισε; Για τα ασυνόδευτα ανήλικα δημιουργήσαμε ένα ολοκληρωμένο σύστημα: άμεσος εντοπισμός, ασφαλής στέγαση, ορισμός επιτρόπου, ιατρική ψυχοκοινωνική στήριξη και πρόσβαση στην εκπαίδευση. Δεν λένε αυτό οι αποφάσεις του ΕΔΔΑ, του Ευρωπαϊκού Δικαστηρίου για τα Δικαιώματα του Ανθρώπου. Δεκατρείς αποφάσεις μόνο μέσα στο έτος 2024 για τις παραβιάσεις της Ελλάδας σε ζητήματα ανθρωπίνων δικαιωμάτων των προσφύγων και μεταναστών!

Κόλαφος είναι, επίσης, η έκθεση της Διεθνούς Αμνηστίας, την οποία καλέσαμε να προκαλέσετε στους φορείς. Φυσικά, δεν επιλέξατε να έρθει η Διεθνής Αμνηστία. Γιατί; Διότι η έκθεσή της δεν είναι καθόλου βολική για τα αφηγήματά σας. Κατόπιν σχετικής έρευνας για την περίοδο 2023-2024, η Διεθνής Αμνηστία, μαζί με δεδομένα που έχει συλλέξει από την Ευρωπαϊκή Επιτροπή, από οργανώσεις της Κοινωνίας των Πολιτών, από την Ύπατη Αρμοστεία του ΟΗΕ για τους Πρόσφυγες και από τον Διεθνή Οργανισμό Μετανάστευσης, παρουσιάζει ένα διόλου ευχάριστο πραγματικό πλαίσιο γεγονότων που αφορά στην παραβίαση ανθρωπίνων δικαιωμάτων, ειδικά μέσα από το παράδειγμα της μίας εκ των δύο στη χώρα μας κλειστών ελεγχόμενων δομών μεταναστών, όπως είναι της Σάμου και της Μυτιλήνης. Μιλά για την παραβίαση των ανθρωπίνων δικαιωμάτων που αφορούν ακόμη και σε ασυνόδευτα παιδιά, τα οποία υπέστησαν όλον τον εξευτελισμό που μπορεί να φανταστεί κάποιος, όπως να βρίσκονται κλεισμένα με ανεπαρκή πρόσβαση όχι μόνο σε νερό για χρήση υγιεινής, αλλά και σε πόσιμο νερό. Και είναι γεγονότα αδιάψευστα, που έχουν καταγραφεί ως περιεχόμενο των καταδικαστικών σε βάρος της χώρας μας αποφάσεων.

Το παρόν σχέδιο νόμου, λοιπόν, σηματοδοτεί μια επικίνδυνη καμπή στη μεταναστευτική πολιτική της χώρας, επιχειρώντας να εδραιώσει ένα αυστηρότερο και περισσότερο κατασταλτικό πλαίσιο σε βάρος προσφύγων και μεταναστών, σε πλήρη αντίθεση με τις επιταγές του ενωσιακού δικαίου και των διεθνών προτύπων προστασίας ανθρωπίνων δικαιωμάτων. Οι ρυθμίσεις που εισάγονται από τη γενικευμένη στέρηση της προθεσμίας οικειοθελούς αναχώρησης, την αυθαίρετη διεύρυνση των λόγων κράτησης, μέχρι την ποινικοποίηση της παράνομης παραμονής και την επιτρεπόμενη κράτηση ανηλίκων, συνιστούν ευθεία απόκλιση από την Οδηγία 2008/115 και τη νομολογία του Δικαστηρίου της Ευρωπαϊκής Ένωσης και του ΕΔΔΑ. Υποθέσεις όπως Ελ Ντρίντι, Πόποφ, Χερσί Τζαμάα, έχουν ήδη καταδείξει ότι τέτοιες πρακτικές οδηγούν σε καταδίκες, διεθνείς εκθέσεις δυσφήμισης και ακύρωση των μέτρων.

Παρά την πλούσια προειδοποιητική εμπειρία, η Κυβέρνηση επιλέγει να επαναλάβει νομικά σχήματα που έχουν ήδη αποδειχθεί αντίθετα στις θεμελιώδεις αρχές της Ένωσης. Και γνωρίζουμε πολύ καλά με ποιον τρόπο έχετε επιλέξει υποκριτικά να συμμορφώνεστε με ορισμένες ευρωπαϊκές Οδηγίες και κατευθύνσεις και πολιτικές επιλογές, γιατί όταν οι Βρυξέλλες επιβάλλουν μνημονιακούς δημοσιονομικούς περιορισμούς που κόβουν συντάξεις, μειώνουν κοινωνικές παροχές, διαλύουν το κοινωνικό κράτος, εκεί με στρατιωτική πειθαρχία ακολουθείτε τις Οδηγίες.

Φυσικά, βάζουμε τον αστερίσκο ότι στο ζήτημα της μείωσης του ΦΠΑ σε βασικές κατηγορίες προϊόντων και ειδών τροφίμων και απαλλαγής ΦΠΑ των μικρών επιχειρήσεων, εκεί αγνοείτε την Ευρωπαϊκή Ένωση και τις Οδηγίες που παραβιάζετε και θα έρθουν σχετικά πρόστιμα όσο παραμένετε, εμμένετε στη σχετική άποψη.

Παρ’ όλα αυτά, ενώ επιβάλλετε όλα αυτά τα οποία οι Βρυξέλλες σας προτείνουν που είναι δυσμενή για τους Έλληνες πολίτες, όταν έρθει η ώρα να εφαρμόσετε Οδηγίες που αφορούν ανθρώπινα δικαιώματα, εκεί κάνετε πίσω. Η Οδηγία 2008/115 θέτει σαφείς δεσμευτικούς κανόνες για τον σεβασμό των θεμελιωδών δικαιωμάτων των μεταναστών και προσφύγων. Όμως, εσείς επιλέγετε την αυθαιρεσία. Υιοθετείτε μέτρα που ευθέως παραβιάζουν το ενωσιακό δίκαιο, παρακάμπτοντας την ίδια την Οδηγία.

Πρόκειται, λοιπόν, για μια ωμή πολιτική επιλογή: αυστηρότητα και καταστολή για τους αδύναμους, ευλάβεια και υπακοή σε εντολές λιτότητας.

Το παρόν σχέδιο νόμου αντιβαίνει σε διατάξεις της Σύμβασης της Γενεύης, σε διατάξεις της Ευρωπαϊκής Σύμβασης Δικαιωμάτων του Ανθρώπου, αλλά και στον ίδιο τον Χάρτη Θεμελιωδών Δικαιωμάτων της Ευρωπαϊκής Ένωσης.

Στο άρθρο 6 του Χάρτη προβλέπεται το δικαίωμα στην ελευθερία και την ασφάλεια. Η αυθαίρετη κράτηση, η υπέρβαση ανώτατων χρονικών ορίων και η στέρηση ουσιαστικού δικαστικού ελέγχου αντιβαίνουν στην προστασία της προσωπικής ελευθερίας. Το ΔΕΕ έχει τονίσει ότι η κράτηση πρέπει να αποτελεί μέτρο έσχατης ανάγκης και να υπόκειται σε αυστηρό έλεγχο αναγκαιότητας και αναλογικότητας.

Στο άρθρο 18 του Χάρτη υπάρχει το δικαίωμα ασύλου. Η επιτάχυνση επιστροφών χωρίς ουσιαστική πρόσβαση στη διαδικασία ασύλου, καθώς και η ποινικοποίηση της παράνομης παραμονής υπονομεύουν την άσκηση του δικαιώματος αυτού. Η απουσία εξατομικευμένης εξέτασης ισοδυναμεί με de facto άρνηση ασύλου.

Σε αυτό το σημείο της απουσίας εξατομικευμένης εξέτασης υπάρχουν και πάρα πολλά και πλούσια σχόλια στη διαβούλευση. Φυσικά και τα αγνοήσετε.

Στο άρθρο 19 του Χάρτη υπάρχει η προστασία από μαζικές απελάσεις και η επαναπροώθηση. Η Οδηγία 2008, αλλά και το άρθρο 19 παράγραφος 1, απαγορεύουν τις μαζικές απελάσεις. Το σχέδιο νόμου με τον τρόπο που ορίζει τον κίνδυνο διαφυγής και περιορίζει την οικειοθελή αναχώρηση οδηγεί σε συλλογικές διαδικασίες, χωρίς εξατομικευμένη κρίση.

Το άρθρο 19, παράγραφος 2, του Χάρτη κατοχυρώνει την αρχή της μη επαναπροώθησης, η οποία παραβιάζεται όταν οι επιστροφές πραγματοποιούνται χωρίς πραγματικό έλεγχο κινδύνων δίωξης ή απάνθρωπης μεταχείρισης.

Στο άρθρο 47 του Χάρτη υπάρχει το δικαίωμα αποτελεσματικής δικαστικής προστασίας. Είναι ένα σημείο στο οποίο επέμεινε πάρα πολύ και η εκπρόσωπος της Ένωσης Διοικητικών Δικαστών και μέσα από την πρόσφατη εμπειρία των προσφύγων Σουδανών που κρίθηκε από το Ευρωπαϊκό Δικαστήριο Δικαιωμάτων του Ανθρώπου ότι θα πρέπει πρώτα να εξεταστούν οι αιτήσεις αναστολής ή ακύρωσης της απόφασης περί μη χορήγησης ασύλου και, ακολούθως μετά, αφού κριθεί η υπόθεσή τους, να απελαθούν και όχι βάσει της τροπολογίας να απελαθούν χωρίς να υπάρξει καμία εξέταση του ασύλου τους.

Επίσης, άλλο προβληματικό σημείο με βάση τις ρυθμίσεις του νομοσχεδίου είναι ότι δεν θα καταγράφονται πλέον όσοι είναι να επιστραφούν, κάτι για το οποίο έχει κρούσει τον κώδωνα του κινδύνου πολύ σοβαρά η Οργάνωση Γιατρών Χωρίς Σύνορα, όπως και για όλους τους κινδύνους που απορρέουν από την εκμετάλλευση ανθρώπων, την εμπορία ανθρώπων, ανά τον κόσμο.

Στο άρθρο 52 του Χάρτη που αφορά στην αρχή νομιμότητας και αναλογικότητας στους περιορισμούς δικαιωμάτων, ο Χάρτης προβλέπει ότι οι περιορισμοί στα θεμελιώδη δικαιώματα πρέπει να θεσπίζονται μόνο με νόμο, να σέβονται την αξία των δικαιωμάτων και να είναι αναλογικοί προς τον επιδιωκόμενο σκοπό.

Οι εξουσιοδοτικές διατάξεις που αφήνουν κρίσιμα ζητήματα σε υπουργικές αποφάσεις, καθώς και οι υπερβολικά γενικοί λόγοι κράτησης παραβιάζουν άμεσα την αρχή αυτή.

Συμπερασματικά, οι διατάξεις που υιοθετεί το σχέδιο νόμου έχουν ήδη κριθεί ασύμβατες με το ενωσιακό και διεθνές δίκαιο. Αντί να αντλήσει διδάγματα από τη νομολογία του ΔΕΕ και του ΕΔΔΑ, η Κυβέρνηση επιλέγει να κινηθεί σε μονοπάτια που οδηγούν με βεβαιότητα σε ακυρώσεις, καταδίκες και διεθνή διασυρμό. Καταψηφίζουμε το νομοσχέδιο και απαιτούμε από το σύνολο του κόσμου να σταθεί στο πλευρό αυτής της άποψης και να συμμετέχει μαζικά στις διαδηλώσεις διαμαρτυρίας που οργανώνονται σήμερα το απόγευμα στο Σύνταγμα από αντιρατσιστικές οργανώσεις και συλλογικότητες.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Καραγεωργοπούλου.

Προκειμένου, να ρυθμίζουν οι συνάδελφοι και τις εντός και εκτός υποχρεώσεις τους, θα σας πω περίπου τη διαδικασία που θα ακολουθηθεί. Τώρα, τον λόγο θα πάρουν δύο συνάδελφοι, ο κ. Βορίδης και ο κ. Μπιάγκης. Στη συνέχεια θα μιλήσει ο Υπουργός ο κ. Πλεύρης, έχουν ζητήσει στη συνέχεια, με συγκεκριμένο χρόνο, όπως ξέρετε και πρέπει να τον εφαρμόζουμε δύο πολιτικοί αρχηγοί, ο Πρόεδρος της Ελληνικής Λύσης, κ. Βελόπουλος, και ο Πρόεδρος της Κοινοβουλευτικής Ομάδας ΝΙΚΗ, κ. Νατσιός. Και στη συνέχεια θα ακολουθηθεί η διαδικασία.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Μην πάρετε τώρα το λόγο για…

**ΧΡΗΣΤΟΣ ΓΙΑΝΝΟΥΛΗΣ:** Για ένα δευτερόλεπτο, κύριε Πρόεδρε, επί της διαδικασίας.

**ΠΡΟΕΔΡΕΥΩΝ (Αθανάσιος Μπούρας):** Αν είναι επί της διαδικασίας, βεβαίως, αλλά αφού την είπαμε τώρα τη διαδικασία, δεν μπορεί να αλλάξει. Συμφωνείτε με αυτή τη διαδικασία; Πέστε μου ποιο είναι το διαδικαστικό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, η πρότασή μου με απόλυτο σεβασμό στους επικεφαλής των Κοινοβουλευτικών Ομάδων και στους Υπουργούς, είναι, ας δώσουμε μία ή δύο ακόμη δυνατότητες σε Βουλευτές. Γιατί; Κύριε Πρόεδρε, η εικόνα που παρουσιάζει και η Βουλή είναι συνάρτηση του ότι ήρθαν κάποιοι στις 10.00΄ η ώρα για να γραφτούν και θα μιλήσουν στις 21.00΄ το βράδυ. Με όλο το σεβασμό, ο κύριος Υπουργός μπορεί να μιλήσει μετά από τέσσερις ομιλητές, οι αρχηγοί των κομμάτων να διαδεχθούν τέσσερις ομιλητές είναι πιο λειτουργικό. Θα έρθουν και περισσότεροι. Το κάνω ως πρόταση, για να συμβάλω στη διαδικασία.

**ΠΡΟΕΔΡΕΥΩΝ (Αθανάσιος Μπούρας):** Το άκουσα.

Θα μου επιτρέψετε με την εμπειρία πάντα, να σας πω ότι μίλαγε ο Υπουργός και καλό είναι να μιλάει ο Υπουργός, για να μπορούν να τοποθετούνται. Ένα το κρατούμενο.

Δεύτερον, επειδή κατά πάγια διαδικασία, δεν υπάρχει άρνηση στο χρόνο τον οποίο ζητούν περίπου οι Αρχηγοί, πρέπει να τους διευκολύνουμε, γιατί εγώ δεν ξέρω ούτε τις υποχρεώσεις του κ. Βελόπουλου, που μιλάμε σήμερα. Εγώ συμφωνώ με αυτό που λέτε και είναι δική μου, αν θέλετε, πρόταση να προηγηθούν, τουλάχιστον δύο Βουλευτές, αλλά εν πάση περιπτώσει από εκεί και πέρα, το λέω και πάλι, η Βουλή, το Βουλευτήριο είναι για τους Βουλευτές, κυρίαρχα. Εν πάση περιπτώσει, όμως, θα φροντίσουμε έτσι ώστε να ικανοποιηθεί και αυτή η διαδικασία. Προς το παρόν, όμως, θα πάμε έτσι. Δεν ξέρω, αυτή τη στιγμή το ακούνε οι Αρχηγοί, το άκουσαν και οι πάντες. Μπορούν από κει και πέρα να προσαρμοστούν. Να επιβληθεί κάτι άλλο δεν μπορεί να γίνει από το Προεδρείο.

Λοιπόν, κύριε Βορίδη, έχετε το λόγο.

**ΧΡΗΣΤΟΣ ΓΙΑΝΝΟΥΛΗΣ:** Πρόταση…

**ΠΡΟΕΔΡΕΥΩΝ (Αθανάσιος Μπούρας):** Δεν αντιλέγω καθόλου στην πρότασή σας και συμφωνώ και πράγματι φτάνουν μεσάνυχτα και βλέπω πολλούς συναδέλφους να περιμένουν επί ώρες, γι’ αυτό προσδιόρισα. Ήδη ο κ. Μπιάγκης που μπήκε τώρα μέσα, είχε και άλλη υποχρέωση -και είχα ειδοποιηθεί εγώ- σε επιτροπή. Κι άλλοι συνάδελφοι έχουν υποχρεώσεις. Ο Βουλευτής πρέπει να τρέξει και για το νόμο του σε διάφορους φορείς κλπ. Γι’ αυτό είπα κάποια διαδικασία, πιστεύω να την ακούνε πολλοί και πιστεύω να προσαρμοζόμαστε σε αυτή τη λογική πάντα.

Κύριε Βορίδη, συγνώμη που σας έχω όρθιο, αλλά έτσι κι αλλιώς όρθιος θα μιλήσετε, ορίστε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Και όρθιος θα παραμείνει!

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ, κύριε Πρόεδρε

Κυρίες και κύριοι συνάδελφοι, επιτρέψτε μου να ξεκινήσω, ευχαριστώντας τον Υπουργό, τον κ. Πλεύρη, για την υιοθέτηση μιας νομοθετικής εργασίας, η οποία έχει ξεκινήσει και με την ευκαιρία να πω ότι αυτό το σχέδιο νόμου που επεξεργάζεται σήμερα το Κοινοβούλιο, είναι προϊόν σημαντικής, σκληρής και επίπονης εργασίας από στελέχη του Υπουργείου, ορισμένα εκ των οποίων είναι σήμερα εδώ. Θέλω θερμά να ευχαριστήσω κι αυτούς για τη δική του συμβολή.

Θα πω ότι αυτό το νομοσχέδιο κάνει στην πραγματικότητα τρία πράγματα. Κάνει περισσότερα, αλλά επιτρέψτε μου να επικεντρωθώ, έτσι όπως τα σταχυολογώ, σε τρία. Είναι τρεις παρεμβάσεις. Είναι μια πρώτη δέσμη παρεμβάσεων ουσιαστικά σε υφιστάμενες διατάξεις, για την Οδηγία για τις επιστροφές στην κατεύθυνση της αυστηροποίησης. Η Οδηγία αυτή προϋπήρχε αρκετό καιρό, είχε γίνει νόμος, ενσωματώθηκε στην έννομή μας τάξη και εκείνο που γίνεται τώρα είναι σε συγκεκριμένα σημεία αυτής της Οδηγίας. Υπάρχει ένα πλαίσιο αυστηροποίησης σε συγκεκριμένες κατευθύνσεις. Ορισμένες από αυτές επισημάνθηκαν. Θα μιλήσω λίγο περισσότερο γι' αυτό.

Το δεύτερο που κάνει είναι ότι ποινικοποιεί την παράνομη παραμονή στη χώρα. Το τρίτο, το οποίο κάνει, είναι ότι καταργεί τη δυνατότητα νομιμοποιήσεως, μετά από μία παράνομη παραμονή επί επτά χρόνια. Αυτά θεωρώ ότι είναι τα τρία βασικά ζητήματα, οι τρεις πυλώνες μαζί με τα άλλα επιμέρους, στα οποία θα έπρεπε να εστιάσει κανείς.

Γιατί πρέπει να γίνουν αυτά; Ας ξεκινήσουμε από αυτό. Και εδώ θα ανακύψει και ένα πρώτο βασικό θεμελιακό ερώτημα, για όλες τις πτέρυγες. Γιατί πρέπει να γίνουν αυτά; Διότι, υπάρχει μια πραγματικότητα, ότι η διαδικασία των επιστροφών είναι πάρα πολύ χαμηλή. Θα δείτε, αν σας παραθέσω το 2020 παρανόμως διαμένοντες στη χώρα σαράντα χιλιάδες εκατόν σαράντα δύο. Το 2021 τριάντα χιλιάδες. Το 2022 σαράντα ένα χιλιάδες και το 2023 εξήντα πέντε χιλιάδες, το 2024 εβδομήντα μία χιλιάδες.

Αντίστοιχες χρονιές αριθμός επιστροφών, όλων των επιστροφών, αναγκαστικές, οικειοθελείς, εθελούσιες: Το 2000 επτά χιλιάδες, το 2021 επτά χιλιάδες, το 2022 επτά διακόσιες, το 2023 έξι τριακόσιες, το 2024 πέντε οκτακόσιες.

Τι παρατηρείτε από αυτό; Μία πολύ μεγάλη διαφορά ανάμεσα σε αυτούς που μένουν παράνομα στη χώρα και σε αυτούς που τελικώς επιστρέφουν.

Να, λοιπόν, το πρώτο ερώτημα, στο οποίο όλες οι πτέρυγες θα πρέπει να απαντήσουν. Και θα μου επιτρέψετε να πω, με όλον τον σεβασμό στις τοποθετήσεις των κομμάτων, ότι αυτό το βασικό ερώτημα, φαίνεται να μην απασχολεί. Το βασικό ερώτημα ποιο είναι; Θέλουμε να επιστρέφουν στη χώρα τους οι παρανόμως ευρισκόμενοι εδώ ή όχι; Αυτό είναι το βασικό ερώτημα. Με αυτό, αν απαντήσετε με αυτά τα δεδομένα, είναι προφανές ότι κάτι δεν πάει καλά. Αν λοιπόν κάτι δεν πάει καλά, κάτι πρέπει να διορθώσουμε. Κατάλαβα από μία ρητορική -ας την πω- «ψευδοανθρωπισμού», ότι εδώ υπάρχει, κυρίως από τα κόμματα της Αριστεράς, μια επιχειρηματολογία, η οποία τείνει να εξαφανίσει αυτήν τη διάκριση. Και αρχίζουμε και μιλάμε για ρατσισμούς και τέτοια. Συγχωρήστε με, η διάκριση εδώ δεν είναι φυλετική, δεν είναι κάποιος αν είναι από το Πακιστάν, από την Αλβανία, από την Ευρώπη, από τις Ηνωμένες Πολιτείες, από την Ιαπωνία, η διάκριση είναι νομική. Είναι αν είναι νομίμως ή παρανόμως εδώ. Ποιος ρατσισμός;

Δεύτερον, εάν δεν σας ενδιαφέρει αυτή η διάκριση, τότε συγχωρήστε με, ακυρώνετε πλήρως την πολιτική ασύλου. Τι νόημα έχει να συζητάμε για το ποιος δικαιούται άσυλο και θα πρέπει να πάρει το status του πρόσφυγα, εάν η διάκριση ανάμεσα σε αυτόν που το δικαιούται και σε αυτόν που δεν το δικαιούται δεν σας ενδιαφέρει; Είναι πιο ειλικρινές να πείτε ότι εμείς θέλουμε όποιος χτυπάει την πόρτα, όποιος μπαίνει στα σύνορα, αυτός να μένει. Για οποιονδήποτε λόγο. Αν αυτή είναι η θέση σας, γιατί δεν έρχεστε να το πείτε καθαρά; Γιατί αυτή η θέση δεν υποστηρίζεται από κανέναν. Αυτή η θέση δεν υποστηρίζεται από την Ύπατη Αρμοστεία. Αυτή η θέση δεν υποστηρίζεται από τον Διεθνή Οργανισμό Μετανάστευσης. Αυτή η θέση δεν υποστηρίζεται, βεβαίως, από την Ευρωπαϊκή Επιτροπή. Ας πει, όμως, η Αριστερά ότι αυτή είναι η θέση της, να ξέρουμε με τι έχουμε να κάνουμε. Γιατί αν δεν είναι αυτή η θέση σας, τότε πρέπει να πείτε με ποιον τρόπο θα καταστεί αποτελεσματικότερο το σύστημα επιστροφών.

Κι εγώ πάω στη δεύτερη κριτική. Η πρώτη κριτική, που είναι η κριτική της Αριστεράς, είχε αυτά τα χαρακτηριστικά που σας λέω και θεωρώ ότι δεν είναι μια ειλικρινής κριτική. Θα ήταν ειλικρινής αν έλεγε ότι εμείς -πώς το είπατε- τους κατατρεγμένους και τους φτωχούς όλου του κόσμου, θέλουμε όλοι να έρθουν εδώ, ανοίγουμε τις πόρτες μας και θα δούμε τι διαχείριση θα κάνουμε.

Αυτό είναι μια ειλικρινής στάση. Επειδή δεν υιοθετείται από κανέναν, δεν το λέτε, αλλά ταυτόχρονα δεν θέλετε να κάνετε ουσιαστική συζήτηση πάνω σε αυτό.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Το δεύτερο ζήτημα το οποίο υπάρχει είναι το εξής: Να καταστήσουμε αποτελεσματικότερο το σύστημα επιστροφών; Μα όλες οι διατάξεις είναι στην κατεύθυνση αυτή. Τι κριτική κάνετε; Ότι η αύξηση από τους δεκαοκτώ στους είκοσι τέσσερις μήνες δεν προβλέπεται στην Οδηγία. Βεβαίως και δεν προβλέπεται στην Οδηγία. Πού προβλέπεται; Στον υπό συζήτηση κανονισμό. Ωραία. Ερώτηση: Εμείς υιοθετούμε εμπροσθοβαρώς αυτό που υιοθετεί και προτείνει η Ευρωπαϊκή Επιτροπή. Εσείς γιατί ανησυχείτε; Ότι θα μας πάει επί παραβάσει η Ευρωπαϊκή Επιτροπή για την Οδηγία επειδή εφαρμόζουμε εμπροσθοβαρώς αυτό που προτείνει η Ευρωπαϊκή Επιτροπή; Γι’ αυτό ανησυχείτε;

**ΚΩΝΣΤΑΝΤΙΝΟΣ ΜΠΑΡΚΑΣ:** Εάν δεν γίνει δεκτό;

**ΜΑΥΡΟΥΔΗΣ ΒΟΡΙΔΗΣ:** Εάν δεν γίνει δεκτό, προφανώς θα αλλάξουν οι διατάξεις τότε. Το σημαντικό όμως ποιο είναι; Ότι εσείς…

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν είναι οδηγία, είναι πρόταση.

**ΜΑΥΡΟΥΔΗΣ ΒΟΡΙΔΗΣ:** Σωστά. Μα δεν διαφωνούμε σε αυτό. Τι είπαμε; Ότι υιοθετούμε εμπροσθοβαρώς. Τι υιοθετούμε εμπροσθοβαρώς; Την πρόταση της Ευρωπαϊκής Επιτροπής.

**ΚΩΝΣΤΑΝΤΙΝΟΣ ΜΠΑΡΚΑΣ:** Έτσι μπράβο! Οδηγία είναι.

**ΜΑΥΡΟΥΔΗΣ ΒΟΡΙΔΗΣ:** Θέλω να καταλάβω αν έχετε διαφωνία με την πρόταση της Ευρωπαϊκής Επιτροπής στον κανονισμό.

**ΚΩΝΣΤΑΝΤΙΝΟΣ ΜΠΑΡΚΑΣ:** Να το κουβεντιάσουμε. Επί της προτάσεως.

**ΜΑΥΡΟΥΔΗΣ ΒΟΡΙΔΗΣ:** Αυτό είναι μία ουσιαστική συζήτηση. Όμως, επαναλαμβάνω, μην βάζετε μπροστά ένα ζήτημα ελέγχου νομικό το οποίο δεν θα ανακύψει για προφανείς λόγους και αποφεύγετε ουσιαστική συζήτηση. Εγώ θα ήθελα την ουσιαστική σας θέση. Η κράτηση να γίνει από δεκαοκτώ είκοσι τέσσερις μήνες, ναι ή όχι;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι.

**ΜΑΥΡΟΥΔΗΣ ΒΟΡΙΔΗΣ:** Αυτό επί της ουσίας όχι. Η Ευρωπαϊκή Επιτροπή αυτό προτείνει.

Να διευρυνθούν οι χώρες που υπάρχει δυνατότητα προώθησης, ναι ή όχι;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι.

**ΜΑΥΡΟΥΔΗΣ ΒΟΡΙΔΗΣ:** Όχι. Άρα σε ό,τι καθιστά αποτελεσματικότερο το σύστημα επιστροφών, κύριε Τζανακόπουλε, «όχι». Γιατί «όχι»; Γιατί στην πραγματικότητα δεν θέλετε να φεύγουν οι παράνομοι από εδώ. Γι’ αυτό «όχι».

Πάμε τώρα στο δεύτερο.

Έχω λίγο χρόνο, κυρία Πρόεδρε; Μου επιτρέπετε;

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ανοχή για λίγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πάρα πολύ, κυρία Πρόεδρε.

Επιτρέψτε μου να πω το εξής γιατί αυτό είναι μια δεύτερη, ελπίζω, παρανόηση: Όλες αυτές οι διατάξεις -αναφέρομαι στο ποινικό μέρος- εφαρμόζονται αφού έχει κριθεί το ζήτημα ασύλου. Αυτό σημαίνει τι; Το ποινικό μέρος ενεργοποιείται, αφού έχει κριθεί το ζήτημα του ασύλου. Δηλαδή ήρθε κάποιος, μπήκε παρανόμως στη χώρα, υπέβαλε αίτημα ασύλου, εξετάστηκε στον πρώτο βαθμό, έκανε την έφεσή του, εξετάστηκε στον δεύτερο βαθμό, απορρίφθηκε το αίτημα ασύλου και τώρα βρίσκεται παράνομα στη χώρα. Και το ερώτημα είναι τι κάνει αυτός ο άνθρωπος που ήρθε παράνομα στη χώρα.

Άκουσα τις προτάσεις του συναδέλφου από την Ελληνική Λύση. Οι προτάσεις σας αυτές, κύριε συνάδελφε, παραβιάζουν πλήρως ανοιχτές θύρες. Γιατί; Είπατε να φυλάμε αποτελεσματικά τα σύνορα στον Έβρο. Ποιος έχει κάνει τον φράχτη στον Έβρο; Εμείς τον κάναμε. Ποιος έχει κάνει συνοριοφυλακή στον Έβρο; Εμείς το κάναμε. Και παρεμπιπτόντως, γιατί σας βλέπω να χαμογελάτε, να πω ότι είσοδο από τον Έβρο δεν έχουμε. Ελάχιστες είναι οι είσοδοι από τον Έβρο. Άρα το πρόβλημά μας δεν είναι εκεί. Αν έχετε έναν τρόπο -και εγώ το λέω ειλικρινά, δεν το λέω κακόπιστα-, να μου πείτε ποιος είναι ο αποτελεσματικός τρόπος φύλαξης των συνόρων στην Κρήτη.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βορίδη, τώρα δεν έχετε άλλο χρόνο όμως. Φτάσατε στα δέκα λεπτά.

**ΜΑΥΡΟΥΔΗΣ ΒΟΡΙΔΗΣ:** Τελειώνω.

Λέω, λοιπόν, τα εξής: Οι ποινικές διατάξεις ενεργοποιούνται μόνο όταν έχει τελειώσει το ζήτημα του ασύλου. Το ερώτημα που σας απευθύνω είναι το εξής: Τελείωσε, κρίθηκε, πήρε ένα χαρτί και του είπαν αυτού του ανθρώπου «πρέπει να φύγεις». Δεν φεύγει και τον συλλαμβάνουν. Είναι παρανόμως εδώ. Δεν έχει δηλώσει χαρτιά, δεν έχει φέρει ταξιδιωτικά έγγραφα, δεν έχει δηλώσει καν με ακρίβεια το ποιος είναι. Πάει στην πρεσβεία. Δεν τον ξέρουμε, πώς να τον πάρουμε; Ερώτηση: Τι γίνεται με αυτόν τον άνθρωπο μετά; Η άποψή σας είναι: Τίποτε, μένει παρανόμως και μάλιστα αξιοποιεί και την επταετία. Άρα να η στρατηγική εισόδου και να και ο παράγων έλξεως.

Όλα αυτά είναι ένα πλαίσιο. Από τη στιγμή που θα είναι παρανόμως εδώ, τότε ή θα έχει ποινική αντιμετώπιση ή στο χέρι του είναι να πάρει ένα εισιτήριο να φύγει και να ανασταλεί η εκτέλεση της ποινής του. Πάντως δεν θα μπορεί να έχει στρατηγική νομιμοποίησης, γιατί κανένας παράνομος δεν θα μπορεί να νομιμοποιηθεί στη χώρα μας από εδώ και πέρα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής του ΠΑΣΟΚ, ο κ. Δημήτρης Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριοι συνάδελφοι, κύριε Υπουργέ, επιτρέψτε μου, πριν ξεκινήσω την ομιλία μου όπως την έχω σχεδιάσει, να πω δύο λέξεις σε σχέση με την ομιλία του κ. Βορίδη, μια και όπως καταλάβαμε πολύ καλά είναι μία εργασία αυτή εδώ η οποία είναι ομαδική, έχει να κάνει με τη συγκεκριμένη ομάδα μέσα στη Νέα Δημοκρατία και τις απόψεις που αυτή εκφράζει.

Αν πραγματικά η Νέα Δημοκρατία, ο κ. Βορίδης και ο κ. Πλεύρης θα ήθελαν να ακούσουν τη γνώμη των κομμάτων αλλά και των φορέων, θα επέλεγαν μια άλλη χρονική στιγμή ή μια άλλη διαδικασία διαλόγου. Θα ζητούσαν από τους φορείς τις απόψεις τους, τις θέσεις τους, όπως και από τις τοπικές κοινωνίες. Δεν θα επέλεγαν μια στιγμή μέσα στο κατακαλόκαιρο εκμεταλλευόμενοι την κατάσταση που υπάρχει και τις άδειες για να φέρουν ένα θέμα το οποίο ούτε δεν έχει μπει στη διαδικασία της διαβούλευσης επί της ουσίας ούτε έχει αφουγκραστεί τις τοπικές κοινωνίες ούτε πολύ περισσότερο έχει ακούσει τους ίδιους τους φορείς. Σε κάθε περίπτωση είναι ξεκάθαρο ότι το συγκεκριμένο σχέδιο νόμου έρχεται να φέρει εις πέρας συγκεκριμένες κομματικές στοχεύσεις.

Κυρίες και κύριοι συνάδελφοι, συζητούμε σήμερα ένα νομοσχέδιο που αγγίζει μια από τις πιο ευαίσθητες και κρίσιμες πτυχές της δημόσιας ζωής, το μεταναστευτικό. Δεν είναι μόνο θέμα αριθμών, ροών και διαδικασιών. Είναι θέμα που αφορά την ίδια τη δημοκρατία, την κοινωνική συνοχή και την οικονομία και βέβαια και την εικόνα της χώρας μας στο εξωτερικό. Με αυτήν τη σκέψη, λοιπόν, οφείλουμε να σταθούμε απέναντι στο συγκεκριμένο σχέδιο του Υπουργείου Μετανάστευσης και Ασύλου.

Το πρώτο που οφείλω να σημειώσω είναι ότι πρόκειται για ένα νομοσχέδιο, όπως είπα και στην αρχή, που έρχεται μέσα στο κατακαλόκαιρο με διαδικασίες επίσπευσης, σαν να θέλετε να κρύψετε το περιεχόμενό του κάτω από τον ήλιο και τις άδειες του Αυγούστου.

Οι συζητήσεις στην Επιτροπή αποκάλυψαν ακριβώς αυτό: βιασύνη, απουσία ουσιαστικής διαβούλευσης και αδιαφορία για τους φορείς που προσήλθαν και είπαν κατάματα τις απόψεις τους, που δεν ήταν άλλες από την πλήρη διαφωνία. Έτσι απαξιώνουμε, κυρίες και κύριοι συνάδελφοι, κύριε Υπουργέ, το Κοινοβούλιο και κατ’ επέκταση τη δημοκρατία μας.

Και στο περιεχόμενο όμως το νομοσχέδιο δεν λύνει κανένα ουσιαστικό πρόβλημα. Αντιθέτως δημιουργεί καινούργια. Ακούσαμε τον Υπουργό να μιλά για ταχύτητα εξέτασης αιτημάτων ασύλου, αλλά στα χέρια μας έχουμε κάποια στοιχεία τα οποία λένε ότι υπάρχουν πάνω από 27.000 εκκρεμή αιτήματα, εκ των οποίων τα 12.000 λιμνάζουν πάνω από έξι μήνες και 3.000 περισσότερο από έναν χρόνο.

Έχουμε ασκήσει κατ’ επανάληψη κριτική στην Κυβέρνησή σας, κύριε Υπουργέ, γιατί δεν έχουν ακόμα ληφθεί τα αναγκαία μέτρα, ώστε οι αιτήσεις να εξετάζονται πραγματικά άμεσα, με διαφάνεια, με επάρκεια προσωπικού, χωρίς καμία ουσιαστική ανταπόκριση από εσάς.

Κυρίες και κύριοι συνάδελφοι, το νομοσχέδιο αυτό έχει άμεση σχέση με τις δομές των νησιών, αλλά προς τη λάθος κατεύθυνση κατά τη γνώμη μας. Από το 2019 η Κυβέρνηση μιλάει για επιστροφές. Στην πράξη όμως οι δομές γεμίζουν και αδειάζουν με προχειρότητα. Αν συνεχίσει έτσι, οι νησιώτες κινδυνεύουν να ξαναζήσουν εικόνες υπερκορεσμού.

Το πραγματικό ερώτημα λοιπόν είναι από πού θα γίνονται οι επιστροφές και με ποιο σχέδιο, όταν μάλιστα σε ένα χρόνο τίθεται σε ισχύ το νέο Ευρωπαϊκό Σύμφωνο Μετανάστευσης και Ασύλου, που θα καθορίσει όλη τη διαχείριση ροών και επιστροφών και το σχέδιο επιστροφής σε τοπικό, σε δικό μας, εδώ, εθνικό επίπεδο το κρατάτε επτασφράγιστο μυστικό, κύριε Υπουργέ.

Κι όμως, η Κυβέρνηση δεν έχει προβλέψει πώς θα προετοιμαστεί η χώρα, πώς θα διασφαλίσει ότι οι νησιωτικές δομές δεν θα γίνουν για άλλη μια φορά κέντρα εγκλωβισμού, ότι υπάρχει σχέδιο σε ευρωπαϊκό επίπεδο να μας πείσει και όλα τα υπόλοιπα θα τα δούμε στην πορεία. Η Ελλάδα χρειάζεται να πάει στις Βρυξέλλες με σοβαρή πρόταση και να διεκδικήσει, όχι με συνθήματα.

Αντί λοιπόν για ένα σοβαρό σχέδιο και προετοιμασία, προτάσσετε συνθήματα, όπως «επιστροφή ή φυλακή», σύνθημα που θα ταίριαζε περισσότερο σε μία αφίσα προεκλογική παρά σε ένα σοβαρό νομοσχέδιο ενός ευρωπαϊκού κράτους.

Αναρωτιέμαι, έχετε πραγματικά, κύριοι της Νέας Δημοκρατίας, κύριε Υπουργέ, εικόνα των φυλακών στην πατρίδα μας; Πιστεύετε πραγματικά ότι θα χωρέσουν χιλιάδες εργάτες, εργάτες θερμοκηπίου, λαντζιέρηδες, φροντιστές ηλικιωμένων ανθρώπων κ.λπ.; Είναι αυτό σχέδιο πραγματικά ή μήπως είναι μια τραμπικής έμπνευσης ρητορική, που σκληραίνει τον λόγο για συγκεκριμένο σκοπό όπως καταλαβαίνετε χωρίς να αγγίξει την πραγματικότητα;

Ακόμα χειρότερα, καταργείτε τη δυνατότητα εργασίας για όσους προσωρινά δεν μπορούν να επιστρέψουν. Δηλαδή όχι μόνο δεν θα φύγουν, αλλά δεν θα μπορούν και να δουλέψουν. Και τι θα κάνουν αυτοί οι άνθρωποι για να ζήσουν; Θα καταφύγουν στην παραοικονομία; Ίσως και στην παραβατικότητα λέω εγώ.

Στην περιφέρεια οι αγροτικοί σύλλογοι ήδη κρούουν τον κώδωνα του κινδύνου. Χωρίς αυτούς τους ανθρώπους πού θα βρεθούν εργατικά χέρια για τις ελιές, τα αμπέλια, τα θερμοκήπια κ.λπ.;

Αντί να υιοθετήσουμε λοιπόν μια στρατηγική για νόμιμη και οργανωμένη απασχόληση, περιορίζετε ακόμα και τις πρόχειρες ρυθμίσεις που υπήρχαν. Και σαν να μην έφτανε αυτό, μας λέτε για βραχιολάκια ηλεκτρονικής επιτήρησης. Δηλαδή να κάνουμε τι, κύριοι συνάδελφοι της Νέας Δημοκρατίας; Τι να κάνουμε; Θα στέλνουμε sms, θα πηγαίνει sms στην Επιθεώρηση Εργασίας κάθε φορά που ένας εργάτης γης θα πηγαίνει για πότισμα στα χωράφια;

Κι όλα αυτά, ενώ υπάρχει ένα τεράστιο σκάνδαλο που προσπαθείτε συνειδητά να κρύψετε και που η Κυβέρνηση αποσιωπά. Από το 2022 έως το 2023, μέσω ενός διάτρητου ηλεκτρονικού συστήματος, κατατέθηκαν δεκάδες χιλιάδες αιτήσεις για άδειες διαμονής χωρίς έλεγχο. Περίπου 50.000 άνθρωποι πήραν προσωρινή άδεια, 35.000 αιτήσεις απορρίφθηκαν εκ των υστέρων και τουλάχιστον 10.000 παραμένουν ανέλεγκτες. Το 2023 η Έκθεση για το οργανωμένο έγκλημα χαρακτήρισε αυτή τη διαδικασία παράνομη δράση.

Με λίγα λόγια, μοιράσατε άλλη μια φορά τώρα ένα μεταναστευτικό pass. Αντί λοιπόν να απολογηθείτε γι’ αυτό το φιάσκο, κουνάτε το δάχτυλο με συνθήματα. Δεν υπάρχει αμφιβολία ότι το εν λόγω σχέδιο νόμου είναι απολύτως προβληματικό.

Για του λόγου το αληθές επιτρέψτε μου, κυρίες και κύριοι συνάδελφοι, να αναφερθώ ενδεικτικά σε ορισμένα άρθρα. Άρθρο 4: Διευρύνετε τις χώρες επιστροφής, ακόμη και χωρίς σαφή προορισμό, σε αντίθεση με την Οδηγία 2008/115. Αυτό είναι νομικά έωλο και πρακτικά ανεφάρμοστο.

Μειώνετε την προθεσμία οικειοθελούς αναχώρησης από 25 σε 14 ημέρες και την παράταση από 120 σε 60 ημέρες, πλήττοντας οικογένειες με παιδιά. Επεκτείνετε την κράτηση σε 24 μήνες. Παραβιάζετε έτσι σχετική νομολογία του Ευρωπαϊκού Δικαστηρίου. Καταργείτε την άδεια διαμονής για εξαιρετικούς λόγους μετά από 7 έτη και στερείτε από χιλιάδες παιδιά, κυρίως από Αλβανία, την ελληνική παιδεία και τη δυνατότητα ολοκλήρωσης των σχολείων τους.

Η αλήθεια είναι μια. Δεν έχετε σχέδιο, κύριοι της Νέας Δημοκρατίας, έχετε μόνο συνθήματα. Το ΠΑΣΟΚ, αντίθετα, έχει αποδείξει ότι ξέρει να νομοθετεί με ευθύνη. Ο ν. 3907/2011 επί της δικής μας διακυβέρνησης ήταν πραγματική μεταρρύθμιση, που συνδύαζε αποτελεσματικά και με σεβασμό στα δικαιώματα, έναν νόμο τον οποίο μάλιστα είχατε υπερψηφίσει και εσείς. Και σήμερα όμως σπεύδετε να τον καταργήσετε, υιοθετώντας ένα αφήγημα του ΛΑΟΣ.

Το 2016, σε συνθήκες πραγματικής κρίσης, η αείμνηστη Πρόεδρός μας Φώφη Γεννηματά κοινοποίησε με τον Πρόεδρο της Δημοκρατίας σε όλους τους Αρχηγούς και καταλήξαμε για το ζήτημα της μετανάστευσης σε εθνική συνεννόηση. Αυτή είναι η δική μας παράδοση, η σοβαρότητα και η συνεννόηση, όχι ο τυχοδιωκτισμός.

Η Ευρώπη παλεύει χρόνια με τα ζητήματα των επιστροφών. Όλες οι χώρες δυσκολεύονται, γιατί χρειάζεται συνεργασία με τρίτες χώρες, που συχνά αρνούνται να δεχτούν πίσω τους πολίτες. Αυτό που χρειάζεται είναι μια ισχυρή ευρωπαϊκή στρατηγική με κοινές συμφωνίες, με δίκαιη κατανομή ευθυνών, με χρηματοδότηση και αλληλεγγύη.

Εμείς δεν μπορούμε να είμαστε η αποθήκη ψυχών της Ευρώπης, αλλά ούτε και χώρα τιμωρός που φυλακίζει τους πάντες. Εμείς προτείνουμε κάτι διαφορετικό, μια πολιτική δίκαιη και αποτελεσματική λύση, που σέβεται το διεθνές δίκαιο και τη Σύμβαση της Γενεύης. Γρήγορη και διαφανής εξέταση λοιπόν των αιτήσεων. Αξιοποίηση της εργασίας μεταναστών με νόμιμο τρόπο. Κοινωνική ένταξη, υποδομές και συνεργασία με την Ευρώπη.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Μπιάγκη, να ολοκληρώσετε.

**ΔΗΜΗΤΡΙΟΣ ΜΠΙΑΓΚΗΣ:** Ολοκληρώνω, κυρία Πρόεδρε, ευχαριστώ.

Και ναι, να θυμίσουμε ότι αυτό είναι το δικό μας όραμα, μια Ελλάδα δηλαδή που δεν είναι ούτε ξέφραγο αμπέλι ούτε φυλακή, μια Ελλάδα που σέβεται τον άνθρωπο αλλά και το κράτος δικαίου, μια Ελλάδα που κρατά την κοινωνική συνοχή και δίνει λύσεις στην οικονομία της. Αυτό είναι σοσιαλδημοκρατία στην πράξη.

Κλείνω με μια παρατήρηση. Στη δημόσια ζωή δεν φτάνει να λες μεγάλα λόγια, χρειάζεται να λες την αλήθεια. Η αλήθεια συχνά δεν είναι βολική, αλλά είναι αυτή που κρατά ζωντανή τη δημοκρατία. Η αλήθεια είναι ότι το νομοσχέδιο δεν δίνει λύσεις, αλλά εντείνει τα προβλήματα. Γι’ αυτό και θα το καταψηφίσουμε.

Κυρίες και κύριοι συνάδελφοι, η ιστορία δεν θυμάται ποιος ύψωσε πιο δυνατά τη φωνή του. Η ιστορία θυμάται αυτούς που έδωσαν λύσεις στα προβλήματα.

Σήμερα ας αφήσουμε λοιπόν τα συνθήματα και ας μιλήσουμε με ειλικρίνεια, γιατί μόνο έτσι μπορούμε να συναινέσουμε σε μια πολιτική που θα αποτελεί γέφυρα κοινωνικής ειρήνης και οικονομικής λογικής με σεβασμό στον άνθρωπο και στην ίδια την κοινωνία.

Σας ευχαριστώ πολύ, κυρία Πρόεδρε, για την ανοχή σας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η Βουλευτής του ΣΥΡΙΖΑ - Προοδευτική Συμμαχία κ. Έλενα Ακρίτα και μετά ακολουθεί ο Υπουργός.

Κυρία Ακρίτα, έχετε τον λόγο.

**ΕΛΕΝΑ ΑΚΡΙΤΑ:** Ευχαριστώ, κυρία Πρόεδρε. Καλό μεσημέρι.

«Λευκή γυναίκα εθεάθη με Έλληνα.» Αυτός ήταν ο τίτλος εφημερίδας της εποχής, τότε που οι πρώτοι Έλληνες, εξαθλιωμένοι από την πείνα, εγκατέλειπαν τα χωριά τους και πήγαιναν στη γη της επαγγελίας για μια καλύτερη ζωή. Οι Έλληνες, οι Ιταλοί, όλοι οι νοτιοευρωπαίοι γενικά πρόσφυγες, δεν ήταν γι’ αυτούς λευκοί, αλλά ήταν ένα βήμα μπροστά από τους μαύρους.

Το «Έρχονται οι Έλληνες και μας παίρνουν τις δουλειές» κάποτε το λέγανε για μας, γιατί εμείς πήγαμε παράνομα, και όχι όπως είπε ο Βουλευτής της Ελληνικής Λύσης «νόμιμα και με όλα μας τα χαρτιά». Μας έλεγαν “filthy Greeks”, «βρωμοέλληνες», γιατί μας αντιμετώπιζαν ως σκουπίδια, ως υπανθρώπους, ως κάτι το οποίο δεν αξίζει να υπάρχει και να ζει καν.

Υπήρχαν οι πρώτοι κινηματογράφοι στις πόλεις του Νότου κυρίως, που μας έβαζαν να κάτσουμε πίσω, μαζί με τους μαύρους. Όταν πρωτοσυστάθηκαν τα εργατικά συνδικάτα τότε, με τους μύλους, στην Ουάσινγκτον, εμάς τους Έλληνες μάς απέκλεισαν από τις κεντρικές οργανώσεις ως μη λευκούς. Τότε κι εμείς αναγκαστήκαμε μαζί με τους Τούρκους και λίγους Αλβανούς μετανάστες να σχηματίσουμε ένα δικό μας εργατικό συνδικάτο για να υπερασπιστούμε τα δικαιώματά μας.

Αυτά τα λέω, γιατί εμένα με τρομάζουν πάρα πολύ οι ανιστόρητοι άνθρωποι.

(Χειροκροτήματα)

Και με τρομάζουν ακόμα περισσότερο όταν οι ανιστόρητοι άνθρωποι είναι ακροδεξιοί. Γιατί η άγνοια πάει χέρι-χέρι με τον τυφλό φανατισμό και την πολιτική ακρότητα και εμπάθεια.

Εσείς δεν είστε ανιστόρητος, κύριε Υπουργέ, ούτε ο κ. Βορίδης είναι. Γι’ αυτό είστε και πιο επικίνδυνοι άλλωστε, γιατί όλα αυτά που λέω τα ξέρετε πολύ καλά.

Ήθελα λίγο να σταθούμε σε κάτι, που δεν νομίζω ότι θα το καλύψει κάποιος σήμερα, στις γυναίκες προσφύγισσες και στις γυναίκες μετανάστριες.

Ακούμε συχνά «Αν θέλετε μετανάστες, να τους πάρετε στο σπίτι σας». Ειδικά στον τομέα ανθρωπίνων δικαιωμάτων στο ΣΥΡΙΖΑ έχουμε συναντηθεί με πάρα πολλές γυναίκες που δεν τις πήραμε σπίτι μας, αλλά όταν τις πήραμε στο σπίτι μας, τις κακοποιήσαμε, τις εκμεταλλευτήκαμε, τις βιάζαμε πάρα πολύ συχνά.

Και όλοι βέβαια φαντάζομαι ότι θυμάστε εκείνα τα πάρα πολύ χαριτωμένα σεξιστικά αστειάκια που έκαναν οι Έλληνες όταν οι όμορφες νεαρές Ουκρανές ήρθαν εδώ κι αυτές, κυνηγημένες από τη λαίλαπα τότε του πολέμου «Να έρθουν, να καλωσορίσουν» κ.λπ..

Σε μια σκάλα καθαρισμού, σε ένα σκοτεινό δωμάτιο ηλικιωμένου, σε μια κουζίνα χωρίς φωταγωγό, χωρίς παράθυρα, μια γυναίκα ξένη κακοποιείται. Είναι μια γυναίκα χωρίς έγγραφα, είναι μια γυναίκα χωρίς δικαιώματα, είναι μια γυναίκα χωρίς φωνή. Δουλεύει με μαύρα χρήματα, είναι ανασφάλιστη, δεν έχει άδεια παραμονής, είναι έρμαιο του κάθε εργοδότη.

Κύριε Υπουργέ, οι περισσότερες γυναίκες με μεταναστευτικό και προσφυγικό προφίλ -όπως όλοι γνωρίζουμε- απασχολούνται σε επισφαλείς και υποτιμημένες εργασίες. Είναι καθαρίστριες, είναι οικιακές βοηθοί, φροντίστριες ηλικιωμένων και βεβαίως και κοπέλες σε μπαρ. Το σύνολο αυτής της εργασίας γίνεται χωρίς σύμβαση, χωρίς ασφάλιση και χωρίς νομική προστασία.

Αυτό λοιπόν, το καθεστώς της απόλυτης επισφάλειας οι γυναίκες δεν τολμούν να το καταγγείλουν. Ξέρετε γιατί; Διότι πιο πολύ φοβούνται την απέλαση από την κακοποίηση. Πιο πολύ φοβούνται να γυρίσουν σε μια πατρίδα όπου μπορεί να καταλήξουν νεκροί όλοι, είτε από λιμό είτε από σφαίρες είτε από βόμβες είτε από όλα αυτά μαζί και γι’ αυτό κάθονται βουβές, σηκώνουν έναν Γολγοθά -και πιστέψτε με δεν υπερβάλλω καθόλου- και δεν μιλάνε για να μην τους διώξουν.

Η κατάσταση βέβαια, δεν είναι καλύτερη για τις νόμιμες μετανάστριες που και αυτές αντιμετωπίζουν μπροστά τους μια κλασικά ταξική και τοξική ρητορική «Έλα μωρέ, ξένες είναι αυτές που κουνάνε την ουρά τους. Οι ξένες είναι κλέφτρες, οι ξένες είναι ψεύτρες.». Διότι, όπως όλοι ξέρουμε, μόνο εμείς οι Ελληνίδες είμαστε αμέμπτου ηθικής σε όλα τα επίπεδα!

Για να μιλήσουμε για δικαιοσύνη και αξιοπρέπεια λοιπόν, ζητάμε τα εξής κύριε Υπουργέ: Πρώτα από όλα, νομική προστασία όλων των θυμάτων έμφυλης βίας, ανεξάρτητα από το καθεστώς παραμονής τους. Δεύτερον, δικαίωμα καταγγελίας χωρίς φόβο της σύλληψης ή της απέλασης. Τρίτον, εντατικοί έλεγχοι σε κλάδους με υψηλό ποσοστό μαύρης εργασίας. Τέταρτον, καμπάνιες ενημέρωσης στις γλώσσες των μεταναστριών, όχι στα ελληνικά. Ενίσχυση όχι μόνο των δομών φιλοξενίας, αλλά και της νομικής και ψυχολογικής υποστήριξης που χρειάζονται. Τέλος, θεσμική ενσωμάτωση των μεταναστριών επιτέλους, στα εργατικά σωματεία.

Κύριε Υπουργέ, δεν θα πάει καλά αυτό το νομοσχέδιο -το ξέρετε και το καταλαβαίνετε- γιατί όλοι οι φορείς -μα όλοι- ήταν εναντίον σας. Η άποψή μου η ταπεινή, είναι ότι αυτό είναι ένα επικοινωνιακό τρικ που κάνετε, ένα άνοιγμα προς την ακροδεξιά, μόνο που η ακροδεξιά σε αυτή τη φάση είναι ρεζερβέ, για να το πω λαϊκά. Έχουμε τον κ. Βελόπουλο που έχει εντυπωσιακά ποσοστά. Ενδέχεται να βρεθεί απέναντί σας και ο Αντώνης Σαμαράς, μια εμβληματική προσωπικότητα της άκρας δεξιάς και τότε δεν θα έχετε καρέκλα να καθίσετε.

Θέλω να κλείσω εδώ με μία φράση και να την πω σε όλους αυτούς τους «Αν σου αρέσουν οι μετανάστες, να τους πάρεις σπίτι σου.».

Απαντώ λοιπόν, με έναν στίχο από το ποίημα «Πατρίδα» της Warsan Shire: «Κανένας δεν αφήνει την πατρίδα του, εκτός αν η πατρίδα του είναι το στόμα ενός καρχαρία. Κανένας δεν βάζει τα παιδιά του σε μια βάρκα, εκτός αν το νερό είναι πιο ασφαλές από τη στεριά.».

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο ο Υπουργός Μετανάστευσης και Ασύλου, ο κ. Θάνος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κυρίες και κύριοι Βουλευτές, πρώτα από όλα πραγματικά θα ήθελα να ευχαριστήσω -έκανε και την τοποθέτηση- τον Μάκη Βορίδη, ο οποίος επεξεργάστηκε μαζί με την Υφυπουργό, τη Σέβη Βολουδάκη και όλη την ομάδα του Υπουργείου το παρόν σχέδιο νόμου, το οποίο από την πρώτη στιγμή μπήκε σε μια λογική πώς θα απαντήσουμε σε ένα κεντρικό θέμα, το οποίο είναι να έχουμε περισσότερες επιστροφές.

Επειδή πολλοί νομίζουν ότι τα ζητήματα είναι μόνο διαχειριστικά και δεν είναι νομοθετικά, θα ήθελα να δώσω κάποια στοιχεία, γιατί πια μπορούμε να κάνουμε και μια αποτίμηση πώς ψήφισε το κάθε κόμμα σε ένα άλλο θέμα, το οποίο σχετιζόταν με την αναστολή ασύλου.

Τα στοιχεία είναι τα εξής: Τον Αύγουστο στην Κρήτη -που έκλεισε τώρα- 31 Αυγούστου είχαμε εξακόσιες ογδόντα εννέα ροές έναντι τριών χιλιάδων εξακοσίων είκοσι τεσσάρων του Ιουλίου, εκ των οποίων οι δύο χιλιάδες εξακόσιες σαράντα δύο ήταν την πρώτη εβδομάδα πριν μπει η τροπολογία. Επειδή πολλοί επικαλούνται τον καιρό, ακούω να λένε, φαντάζομαι ο Φεβρουάριος είναι χειρότερος μήνας από τον Αύγουστο. Οι ροές του Αυγούστου είναι οι μικρότερες που υπήρξαν σε όλο το έτος από τον Ιανουάριο μέχρι τον Αύγουστο, τις μικρότερες ροές στην Κρήτη τις είχαμε τον Αύγουστο, μήνα που κατά βάση έχουμε τις περισσότερες ροές σε όλη τη νησιωτική περιοχή.

Αυτά τα λέω, διότι κάποια κόμματα εδώ στήριξαν την αντισυνταγματικότητα και ψήφισαν «παρών». Αναφέρομαι στο ΠΑΣΟΚ. Να πει, λοιπόν, το ΠΑΣΟΚ και ο κ. Ανδρουλάκης όταν θα κατέβει κάτω στην Κρήτη, ότι ο Αύγουστος στην Κρήτη πέρασε και δεν είχαμε τέσσερις, πέντε και έξι χιλιάδες ροές -γιατί εκεί ήταν η δυναμική να πάει- γιατί ψηφίστηκε μια τροπολογία ή μάλλον ψηφίστηκε και η τροπολογία και παράλληλα έγινε και μια σημαντική δουλειά στο επίπεδο του Υπουργού Εξωτερικών με τον Χαφτάρ. Όμως, εδώ υπάρχει μια πραγματικότητα, που η πραγματικότητα δείχνει ότι υπάρχουν πολιτικές που μπορούν να περιορίσουν και κανένας δεν θα πει ποτέ να εξαφανίσουν τις ροές ή να αυξήσουν τις επιστροφές.

Παράλληλα, να δούμε άλλες πολιτικές: Ανάληψη κυβέρνησης από τον ΣΥΡΙΖΑ το 2015. Το 2014 οι ροές ήταν σαράντα πέντε χιλιάδες σαράντα. Το 2015, την εποχή των ανοιχτών συνόρων, του «Όλοι είστε ευπρόσδεκτοι», του «Τι κάνουν οι μετανάστες; Λιάζονται και εξαφανίζονται», η Κυβέρνηση του Αλέξη Τσίπρα είχε οχτακόσιες εβδομήντα τέσσερις χιλιάδες εφτακόσιες τριάντα πέντε ροές. Το 2015! Το 2016 εκατόν ογδόντα ένα χιλιάδες.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κατέρρεε μία χώρα!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κατέρρεε; Τώρα δεν καταρρέουν άλλες χώρες; Δεν καταρρέουν! Πόλεμο έχει μόνο η Συρία. Δεν καταρρέουν άλλες χώρες.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ένα εκατομμύριο πήγε στη Γερμανία.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ήταν η πολιτική των ανοιχτών συνόρων, η πολιτική των ανοιχτών συνόρων για την οποία είστε υπόλογοι ως κόμμα που στην πραγματικότητα και με την ιδεολογική σας ταυτότητα, πιστεύετε ότι δεν υπάρχουν σύνορα. Ο ίδιος ο Αρχηγός σας είχε πει τότε «Έχει η θάλασσα σύνορα;». Ναι, η θάλασσα έχει σύνορα και τα σύνορα θα φυλάσσονται.

Τι παραλάβαμε; Πάμε τώρα στο κομμάτι του ανθρωπισμού του ΣΥΡΙΖΑ, το 2019. Το 2019 παραλάβαμε γύρω στις διακόσιες πενήντα χιλιάδες αιτήσεις ασύλου που δεν είχαν ελεγχθεί και σήμερα αυτός ο αριθμός είναι στις είκοσι έξι χιλιάδες, φτάνοντας τις εβδομήντα με εβδομήντα δυο χιλιάδες εξέταση ασύλων κατ’ έτος και είμαστε σε παραγωγικότητα η δεύτερη χώρα, βάσει του όγκου αιτήσεων ασύλου που έχει.

Αυτή τη στιγμή στις δομές μας συνολικά σε όλη την Ελλάδα, είναι ο αριθμός ο οποίος υπήρχε μόνο στη Μόρια επί ΣΥΡΙΖΑ. Είμαστε στις δεκαεννιά χιλιάδες, τώρα θα έχουμε φτάσει τις είκοσι χιλιάδες στις δομές.

Η Λέσβος, την οποία επισκέφτηκα, έχει οχτακόσια εβδομήντα ένα άτομα και βρίσκεται σε ιστορικό χαμηλό, όταν είχατε εσείς τις δεκαεννέα χιλιάδες. Σήμερα τα Νησιά του Ανατολικού Αιγαίου έχουνε μια πτώση στο 40%, αλλά παράλληλα υπήρξε το «κανάλι της Κρήτης».

Αυτά τα στοιχεία τα λέμε, γιατί οι πολιτικές είναι απαραίτητες και οι πολιτικές, κυρίες και κύριοι συνάδελφοι, είναι αυτές που δίνουν τα μηνύματα για το πώς μια χώρα θέλει να λειτουργήσει απέναντι στη μετανάστευση. Η Ελλάδα από το 2019 και οι Υπουργοί που υπηρέτησαν στο συγκεκριμένο Υπουργείο είχαν να χειριστούν μία κατάσταση αφενός ροών που υπήρχαν και αφετέρου ότι δεν είχε γίνει τίποτα την περίοδο 2015-2019. Υπήρχε μόνο η Μόρια εκείνη τη στιγμή. Μέσα σε μια ολόκληρη διαδικασία μπόρεσε να έχει έναν μηχανισμό ο Νότης Μηταράκης να μπορεί να διαχειριστεί ροές.

Αντίστοιχα λειτούργησαν όλοι οι Υπουργοί που πέρασαν και ο Νίκος Παναγιωτόπουλος και ο Δημήτρης Καιρίδης στην πορεία και ο προκάτοχός μου ο Μάκης Βορίδης, σε ένα πλαίσιο στο οποίο η Ευρώπη πολλές φορές δεν μας άκουγε. Αυτά τα οποία ερχόμαστε να νομοθετήσουμε τώρα τα λέγαμε από το 2019 και είχες μια Ευρώπη, η οποία είχε μια λογική ότι εσείς εκεί δεν συμπεριφέρεστε με τον τρόπο που πρέπει να συμπεριφέρεστε και ότι αυτές τις ροές πρέπει να τις αφήσετε. Ξαφνικά η Ευρώπη έρχεται στο πλαίσιο, το οποίο έβαζε η Ελλάδα.

Σήμερα ερχόμαστε να νομοθετήσουμε σε ένα κομβικό σημείο, γιατί το Σύμφωνο Μετανάστευσης που θα εφαρμοστεί μετά από έναν χρόνο, έχει ένα πλαίσιο προετοιμασιών. Κεντρικός παράγοντας αυτής της προετοιμασίας είναι οι επιστροφές.

Πάμε να δούμε την πορεία του μετανάστη-πρόσφυγα μόλις έρθει σε αυτήν τη χώρα, για να δούμε ακριβώς τι διορθώνουμε και να μου πείτε τι δεν θέλετε να διορθώσουμε από αυτά.

Κάποιος, λοιπόν, άνθρωπος σήμερα έρχεται και μπαίνει παράνομα στη χώρα. Γίνεται η σύλληψή του από το Λιμενικό και μόλις γίνει η σύλληψή του από το Λιμενικό, αυτομάτως κάνει αίτηση ασύλου. Κάνοντας αίτηση ασύλου, έρχεται, τον καταγράφουμε στις δομές μας και στη συνέχεια έχει τη δυνατότητα να μένει μέσα στη δομή και να κυκλοφορεί και έξω. Εξετάζεται, λοιπόν, η αίτηση ασύλου αυτού του ανθρώπου σε αρκετά γρήγορο χρονικό διάστημα και του απορρίπτεται η αίτηση ασύλου. Του απορρίπτεται, μάλιστα. Πάει και κάνει προσφυγή. Κάνοντας προσφυγή, λοιπόν, συνεχίζει να βρίσκεται σε αυτό το καθεστώς. Του απορρίπτεται και η προσφυγή. Με το που του απορριφθεί η προσφυγή, λοιπόν, είναι ένας παράνομος μετανάστης, δεν υπάρχει πια καθεστώς διεθνούς προσπάθειας. Να καταλάβουμε τι ρυθμίζουμε.

Αυτός, λοιπόν, με το που του απορρίπτεται η προσφυγή, σου λέει «δεν φεύγω». Αν είναι από μία χώρα με την οποία συνεργάζεσαι, προφανώς θα κάνεις τις διαδικασίες μέσω Πρεσβείας και θα τον επιστρέψεις. Όμως και εκεί οι επιστροφές είναι δυσανάλογες αναλογικά με τις ροές που στέλνουν. Άρα, το ότι θα σου δεχθεί το Πακιστάν, το Μπαγκλαντές και η Αίγυπτος να πάρει ένα κομμάτι του κόσμου πίσω, δεν σημαίνει ότι δεν παραμένει παραπάνω κόσμος από αυτούς.

Ακούστε και κάτι άλλο, για να καταλάβουμε ποιον θέλετε να προστατεύσετε τώρα. Αυτός λοιπόν, αφού πάμε να τον βάλουμε στο αεροπλάνο, λέει «Μισό λεπτό, νέο άσυλο, μεταγενέστερο άσυλο. Άλλαξαν οι συνθήκες στο Μπαγκλαντές και θέλω νέο άσυλο» και πάλι η διαδικασία από την αρχή, που συζητάμε. Με αυτή τη διαδικασία καταλαβαίνετε ότι οι επιστροφές είναι σχεδόν αδύνατον να επιτευχθούν. Η χώρα μας αυτή τη στιγμή -και δεν είμαστε ευχαριστημένοι από τις επιστροφές, το πιστεύουμε, το έθεσε και ο πρώην Υπουργός, ο Μάκης Βορίδης-, φανταστείτε είναι 8η στην Ευρωπαϊκή Ένωση σε επιστροφές. Και το τελευταίο -που σωστά ειπώθηκε; Αφού, λοιπόν, μένει και λέει «δεν φεύγω», αφού δεν το δέχεται, θα περάσουν και επτά χρόνια και πλέον θα είναι και νόμιμος.

Πάμε, λοιπόν, να δούμε τι διορθώνουμε και το λέμε στον ελληνικό λαό, για να δούμε ποιου τα συμφέροντα προασπιζόμαστε. Μπαίνεις μέσα. Με το που μπεις, λοιπόν, προφανώς συλλαμβάνεσαι. Κάνεις την αίτηση ασύλου. Εκεί, όμως, διευρύνουμε μία βασική δυνατότητα, αυτή της διοικητικής κράτησης. Δηλαδή, εάν εσύ έχεις έρθει και δεν έχεις χαρτιά, γιατί λες ότι τα έχασες στον δρόμο -όλως τυχαίως όσοι έρχονται από χώρες που είναι προσφυγικές μια χαρά τα έχουν τα χαρτιά και ως Ευαγγέλιο τα έχουν να τα δείξουν, γιατί ξέρουν ότι αυτό είναι το διαβατήριό τους να πάρουν άσυλο-, αν δεν έχεις χαρτιά, θα μπεις σε διοικητική κράτηση. Δεν υπάρχει αυτό «Δεν έχω χαρτιά. Έκανα την αίτηση ασύλου μέσα στη δομή. Κυκλοφορώ». Γιατί διαφωνείτε σε αυτό; Έρχεται κάποιος και λέει ψέματα και αποκρύπτει την ταυτότητά του. Γιατί πρέπει να τον αφήσω να κυκλοφορεί στον Άγιο Παντελεήμονα, στα Πατήσια, στην Κυψέλη και να μην τον κρατήσω σε κλειστή δομή; Εξετάζεται το άσυλό του. Μόλις πάρει το άσυλο, τυγχάνει της διεθνούς προστασίας.

Απορρίπτεται το άσυλό του. Κάνει προσφυγή. Σε όλο το διάστημα τον ενημερώνεις και του λες ότι το καθεστώς άλλαξε στην Ελλάδα, ότι πλέον μόλις ολοκληρωθεί αυτή η διαδικασία, εάν δεν μπορώ να σε επιστρέψω, υπάρχει ποινικό αδίκημα. Άρα εσύ θα πας στη φυλακή για πέντε χρόνια, εκτός αν συνεργαστείς να επιστρέψεις. Έρχεται, λοιπόν, η προσφυγή του, απορρίπτεται η προσφυγή του. Μέχρι τώρα τι έλεγες; Απορρίφθηκε η προσφυγή σου και έχεις είκοσι πέντε μέρες οικειοθελούς αποχώρησης. Έβγαινε, λοιπόν, από τη δομή. Βρείτε τον! Έχει απορριφθεί η προσφυγή του, ξέρει ότι είναι παράνομος και δεν πρόκειται να επιστρέψει να εκτελεστεί η απόφαση. Λες εκεί «ηλεκτρονικό βραχιολάκι». Εκεί μπαίνει το ηλεκτρονικό βραχιολάκι που σας έπιασε ο πόνος. Εσένα που είναι να φύγεις, γιατί είσαι παράνομος πια -και σου δίνω ένα χρονικό πλαίσιο, επειδή το επιβάλλει και η Οδηγία και ο κανονισμός- θα σε έχω σε επιτήρηση.

Σε εσένα, λοιπόν, που σε έχω σε επιτήρηση και πάω να σε επιστρέψω πίσω, εκεί που ερχόσουν και έλεγες «τώρα νέο άσυλο, μεταγενέστερο άσυλο», το μεταγενέστερο άσυλο δεν θα σταματά τη διαδικασία. Ορθώς δεν τη σταματά, γιατί είχε μια πολυτελή διαδικασία. Είχε α΄ βαθμό, είχε β΄ βαθμό. Όλο αυτό το διάστημα τον αντιμετωπίζουμε γιατί αυτό είναι το τεκμήριο ότι μπορεί να έχει την προσφυγική ιδιότητα. Ε, προφανώς δεν θα σου δώσω τη δυνατότητα απλά και μόνο να κωλυσιεργείς τη διαδικασία. Μόλις έρθει η στιγμή που δεν μπορώ να σε επιστρέψω, αυτομάτως έχουμε την ποινική κύρωση και έχεις να επιλέξεις εάν θα πας πέντε χρόνια φυλακή χωρίς να αναστέλλεται η ποινή σου ή εάν θα επιστρέψεις πίσω.

Επειδή άκουσα «Θα επιστρέψει πίσω στις βόμβες;», δεν θα επιστρέψει πίσω στις βόμβες. Γιατί αυτός που του έχει απορριφθεί το άσυλο, δεν ήρθε από κάπου που είχε βόμβες. Ήρθε από μία χώρα που απλώς οικονομικά δεν περνούσε τόσο καλά όσο ήθελε και ήθελε να ξεκινήσει το ταξίδι.

Είπα κάτι, το οποίο θα το επαναλάβω με όλη τη βαρύτητα. Σας καλώ να επισκεφτείτε δομές. Ξέρετε ότι στις δομές μας είναι βιδωμένα τα τραπέζια στο εστιατόριο, γιατί κατά καιρούς υπάρχει κόσμος, που επειδή δεν του αρέσει το φαγητό, πετάει τα τραπέζια έτσι; Ξέρετε ότι αυτή τη στιγμή στις δομές -όχι τις κλειστές-, στις ανοιχτές δομές του Υπουργείου Μετανάστευσης υπάρχουν 20% με 25% φθορές, οι οποίες γίνονται εσκεμμένα; Εκεί που δεν είναι σε κλειστή δομή, εκεί που τον έχουμε και τρώει, πίνει, έχει όλες τις δραστηριότητες που υπάρχουν -και γήπεδα υπάρχουν μέσα- και μπορεί να βγαίνει από τις 9.00΄ μέχρι τις 21.00΄. Άρα αυτό το «κατατρεγμένοι», ναι, υπάρχουν κατατρεγμένοι, αλλά υπάρχουν και πάρα πολλοί κακομαθημένοι, που νομίζουν ότι η Ευρώπη τους χρωστάει. Θα ξεκινήσουν το ταξίδι και ξέρουν ότι μέσα στις δομές έχουν όλες αυτές τις διευκολύνσεις που υπάρχουν. Προκαλώ τον οποιονδήποτε να πάει να δει τις ανοικτές δομές που έχει το Υπουργείο Μετανάστευσης. Συμπεριφέρονται με έναν τρόπο ότι η Ευρώπη χρωστάει.

Σε αυτόν που έρχεται η ώρα να απορριφθεί το άσυλό του και μόλις απορριφθεί το άσυλό του, έχει μια διαδικασία κινήτρων η Ευρώπη για την οικειοθελή αποχώρηση, δίνει χρήματα δηλαδή σε κάποιον που θα ζητήσει να επιστρέψει, προκειμένου να μπορέσει να κάνει κάτι πίσω στην πατρίδα του, γιατί εκεί προφανώς ήταν σε μία οικονομική ανέχεια. Δεν είχαμε, όμως, το αντικίνητρο μέχρι τώρα. Γιατί αν ο άλλος πει ότι «εγώ θα περάσω καλύτερα εδώ, τελικά δεν θα έχω να χάσω τίποτα και στα επτά χρόνια θα έρθει και η ώρα να γίνω νόμιμος», δεν υπάρχει το αντικίνητρο για να φύγει.

Το αντικίνητρο που ερχόμαστε εδώ και θεσμοθετούμε, χωρίς να αλλάζουμε τίποτα άλλο, είναι το αυτοτελές ποινικό αδίκημα. Πλέον έχεις να χάσεις κάτι πολύ σημαντικό, που αυτό το σημαντικό είναι η ελευθερία σου. Μόλις τελειώσει η διαδικασία, γιατί έχουμε διαρκές αδίκημα, προφανώς διαπράττεται νέο αδίκημα όταν αρνείσαι να φύγεις. Και ποιος είσαι; Αυτός που δεν συνεργάζεσαι να φύγεις. Εσύ που είσαι Αιγύπτιος και δεν λες ότι είσαι Αιγύπτιος για να επιστρέψεις πίσω. Εσύ που είσαι σε μια χώρα με την οποία εμείς δεν έχουμε διπλωματικές σχέσεις, αλλά δεν έχει πόλεμο και μόνο εσύ ο ίδιος μπορείς να σηκωθείς να φύγεις. Σε αυτούς απευθύνεται, σε κανέναν ο οποίος είναι πρόσφυγας και κινδυνεύει.

Το δεύτερο σκέλος έχει να κάνει με την επταετία που ειπώθηκε και προφανώς, θα ήταν τελείως παράλογο να ποινικοποιούμε την παράνομη παραμονή στη χώρα και παράλληλα, να επιβραβεύουμε αυτή την παράνομη παραμονή, ώστε στα επτά χρόνια να μπορεί να πάρει άδεια διαμονής.

Υπάρχει ένα θέμα που το έχω πει. Οι εκκρεμείς αιτήσεις θα κριθούν με βάση το καθεστώς που κατατέθηκαν αιτήσεις και αυτό είναι προφανές. Είναι στα πλαίσια της ασφάλειας του δικαίου -όταν κάποιος κατέθεσε μια αίτηση, ο συγκεκριμένος χρόνος είχε κάποιες προϋποθέσεις και η διοίκηση όφειλε να την εξετάσει- καθώς επίσης και στο νομοσχέδιο για τη νόμιμη μετανάστευση, που είναι ένα μεγάλο κεφάλαιο η νόμιμη μετανάστευση, θα υπάρχει η ρύθμιση.

Διότι κοιτάξτε τι παράλογο γινόταν τώρα. Κάποιος για κάποιον λόγο έχανε την άδεια διαμονής του -δεν είχε ένσημα, αμέλησε να πάει να κάνει τα χαρτιά του- και έβρισκε τη διέξοδο να πάει με τους εξαιρετικούς λόγους της επταετίας για να διορθώσει αυτό το λάθος που είχε γίνει και έχασε την άδειά του. Αυτό είναι στρεβλό. Εάν κάποιος χάσει την άδειά του, εάν υπάρχουν δυνατότητες που μπορεί να την πάρει, γιατί την έχασε για τυπικούς λόγους, θα πρέπει να υπάρχει μια διαδικασία που να σχετίζεται με εξαιρετικούς λόγους.

Αυτό το θέμα, λοιπόν, θα ρυθμιστεί στη νόμιμη και μέχρι τη ρύθμιση της νόμιμης, στη μεταβατική που υπάρχει δεν θα γίνει απομάκρυνση αυτών των ανθρώπων οι οποίοι είχαν χάσει την άδεια διαμονής τους και θα εξεταστούν και οι αιτήσεις τις οποίες έχουν υποβάλει.

Το επόμενο σκέλος το οποίο συζητήθηκε ιδιαιτέρως είχε να κάνει με το κομμάτι των ασφαλών χωρών, τη διεύρυνση των χωρών που μπορούμε να επιστρέψουμε.

Εδώ πέρα πάμε να δούμε, κυρίες και κύριοι συνάδελφοι, πώς πολλές φορές γίνεται εκμετάλλευση της Συνθήκης της Γενεύης, για το οποίο τόσο πολύ κόπτεσθε και εμείς δήθεν ερχόμαστε να την παραβιάσουμε. Η Συνθήκη της Γενεύης δεν δίνει τη δυνατότητα στον πρόσφυγα να επιλέξει τη χώρα που θα υποβάλει άσυλο. Ωραία, βρίσκεσαι σε ένα σημείο που είχε πόλεμο και έχεις περάσει δέκα χώρες που δεν έχουν πόλεμο και μπορεί να έχουν υπογράψει τη Συνθήκη της Γενεύης. Όμως, εσύ λες ότι όχι, εγώ θέλω να πάω εκεί πέρα, γιατί στην πραγματικότητα, φεύγω από μια περιοχή που έχει πόλεμο, αλλά αντιστοίχως, συνδυάζω ότι θέλω να πάω και οικονομικά εκεί που μου αρέσει περισσότερο.

Αυτό το πράγμα δεν είναι προστασία του πρόσφυγα. Αυτό το πράγμα είναι μια οικονομική κίνηση, εκμεταλλευόμενος την ιδιότητα του πρόσφυγα. Οπότε, προφανώς, όταν υπάρχουν χώρες που μπορεί να επιστραφεί και είναι ασφαλείς χώρες, θα πρέπει να μπορεί να γίνει η επιστροφή του.

Και ακούστε κάτι τώρα που δεν μπορείτε να προσπεράσετε, όχι τη ρύθμιση για το ποινικό σκέλος, που είναι μια απόφαση της Ελληνικής Κυβέρνησης και είμαστε από τις πρώτες χώρες που ποινικοποιούμε. Δείτε το πλαίσιο των χωρών που επικαλεστήκατε. Θα ήθελα να πάτε να το δείτε. Αυτή τη στιγμή γίνεται το πιο αυστηρό πλαίσιο επιστροφών σε όλη την Ευρωπαϊκή Ένωση και βέβαια, είναι εύκολο να συγκρίνετε χώρες που δεν έχουν άμεση επαφή. Διότι το να φυλάς σύνορα, όταν μεσολαβούν τρεις-τέσσερις ευρωπαϊκές χώρες για να φτάσει κάποιος είναι πολύ πιο εύκολο. Συγκρίνετε με το πλαίσιο που υπάρχει στις χώρες πρώτης υποδοχής.

Κάνουμε το αυστηρότερο πλαίσιο που υπάρχει και υπάρχει πολύ μεγάλο ενδιαφέρον και της Ευρώπης και άλλων χωρών, αλλά κυρίως της Ευρωπαϊκής Ένωσης να υιοθετήσουν αυτό το πλαίσιο ως ένα πλαίσιο που θα πιέσει τον παράνομο μετανάστη να επιστρέψει, γιατί οι αναγκαστικές επιστροφές, όπως πολύ σωστά ειπώθηκε από όλους, έχουν δυσκολίες. Εξαρτάσαι από μια χώρα να πάρει πίσω τον κόσμο, με ό,τι αυτό έχει στις διαπραγματεύσεις.

Αντιθέτως, πρέπει να δίνουμε έμφαση στις οικειοθελείς επιστροφές, αλλά οι οικειοθελείς επιστροφές προφανώς θα έχουν ένα πλαίσιο συνεπειών αυτού που δεν θα επιλέξει να επιστρέψει και να μείνει στη χώρα. Και τώρα αυτές οι συνέπειες έρχονται με πλήρη ενάργεια.

Ακούστε κάτι που δεν μπορείτε να ξεπεράσετε. Πράγματι, ερχόμαστε εμπροσθοβαρώς να πάρουμε τις διατάξεις που κρίνουμε ότι έχουν αυστηρό πλαίσιο -δεν παίρνουμε συνολικά όλες τις διατάξεις- προκειμένου να αυξήσουμε τις επιστροφές. Αυτό είναι η πρόταση της Ευρωπαϊκής Επιτροπής, που θα γίνει και Κανονισμός.

Τι λέτε εσείς; Δεν έχει γίνει ακόμα. Μπορεί, όμως, κάποιος να έρθει εδώ πέρα -το ΠΑΣΟΚ, λόγου χάρη, ή ο ΣΥΡΙΖΑ, που είναι της ευρωπαϊκής προοπτικής- και να πει ότι η Ευρωπαϊκή Επιτροπή έχει εισηγηθεί κάτι το οποίο είναι αντίθετο στα ανθρώπινα δικαιώματα; Πείτε μου. Διότι αυτή είναι η πρόταση της Ευρωπαϊκής Επιτροπής. Μπορείτε να πείτε ότι οι ρήτρες όλες αυτές που έρχεται να επισημαίνει η Ευρωπαϊκή Επιτροπή αντίκεινται στη Συνθήκη της Γενεύης, αντίκεινται στην Ευρωπαϊκή Σύμβαση Δικαιωμάτων του Ανθρώπου; Δηλαδή, η Ευρωπαϊκή Επιτροπή που το εισηγείται, δεν έχει αξιολογήσει όλο αυτό το πλαίσιο; Και φυσικά, εμπροσθοβαρώς θα πάμε στις διατάξεις που θεωρούμε ότι είναι πιο αυστηρές για να δημιουργήσουν ένα πλαίσιο επιστροφών. Αυτό γιατί σας ενοχλεί;

Και έρχομαι στο πλαίσιο για να δούμε γιατί σας ενοχλεί πραγματικά. Το κομμάτι των αριστερών κομμάτων συνολικά, στην πραγματικότητα, δεν ξεχωρίζει πρόσφυγα από μετανάστη. Δεν τον ενδιαφέρει. Δεν σας ενδιαφέρει καθόλου η διαδικασία ασύλου. Σας είναι τελείως αδιάφορη.

Στην πραγματικότητα, θέλετε το σύνολο των μεταναστών που θέλουν να έρθουν στην Ευρώπη να έρθουν στην Ευρώπη και αυτό έχει ένα έντονο ιδεολογικό πρόσημο, γιατί εσείς στη βάση της ιδεολογίας σας αντιμετωπίζετε την Ελλάδα και την κάθε χώρα ως έναν χώρο και τον πληθυσμό όχι ως έθνος, αλλά ως έναν λαό ο οποίος μπορεί ως αμάλγαμα να γίνει κάτι.

Και εδώ έρχεται πολλές φορές η Αριστερά και τι προτείνει, κυρίες και κύριοι συνάδελφοι -το ακούμε- ότι το μεταναστευτικό μπορεί να είναι η λύση του δημογραφικού, αποδεχόμενοι πλήρως ότι, στην πραγματικότητα, αν αύριο το πρωί, απλώς μετεγκαταστήσουμε από την Ασία και την Αφρική κόσμο, επειδή η Ευρώπη έχει υπογεννητικότητα, θα λύσουμε το δημογραφικό. Δεν θα λυθεί κανένα δημογραφικό, γιατί εκεί πέρα δεν θα έχεις την Ευρώπη όπως την ξέρεις και αντιστοίχως, αυτό ισχύει και για τη χώρα μας.

Προφανώς, χρειάζομαι μεταναστευτικό δυναμικό και προφανώς, αυτό το μεταναστευτικό δυναμικό θα πρέπει να έρχεται. Πώς, όμως; Με τις νόμιμες διαδικασίες, τις νόμιμες οδούς, που πραγματικά έχουμε υποτιμήσει όλο αυτό το διάστημα. Και το επόμενο νομοσχέδιο που θα έρθει εντός του έτους και θα είναι για τη νόμιμη μετανάστευση, θα θελήσει να δημιουργήσει τις συνθήκες να υπάρχουν ασφαλείς διάδρομοι μετανάστευσης για την αντιμετώπιση των εργατικών αναγκών που έχουμε και ένα καλό νομοσχέδιο για τη νόμιμη μετανάστευση είναι αντιστοίχως παράγοντας να μειώσει την παράνομη μετανάστευση.

Υπάρχει μια αμηχανία -βλέπω και τον αριθμό της Ελληνικής Λύσης, θα ακούσω, βέβαια την τοποθέτηση μετά- και ως προς τα κόμματα τα οποία λένε ότι είναι δεξιότερα της Νέας Δημοκρατίας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς είστε ο δεξιός, όχι εμείς!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Εκεί πέρα υπάρχει μια αμηχανία. Γιατί υπάρχει μια αμηχανία;

Εδώ οφείλω να σας πω ότι άκουσα με προσοχή τον κ. Τζανακόπουλο στην Επιτροπή. Ο κ. Τζανακόπουλος είπε δύο πράγματα τα οποία, για μένα, είχαν ενδιαφέρον. Το πρώτο πράγμα που είπε ο κ. Τζανακόπουλος είναι ότι δεν μοιραζόμαστε τις ίδιες αξίες. Προφανώς!

Φαντάζομαι, όμως, κύριε Τζανακόπουλε, δεν μοιράζεστε και τις ίδιες αξίες με έναν άνθρωπο που μπορεί να έρθει εδώ και να θεωρεί ότι στο όνομα της θρησκείας του μπορεί να σκοτώσει η να βιάσει. Δεν φαντάζομαι ούτε με αυτόν.

Εμείς τουλάχιστον εδώ πέρα έχουμε ένα μίνιμουμ αξιών, από όποια πλευρά υπάρχει ένα μίνιμουμ αξιών. Το να θες, λοιπόν, να προστατεύσεις τη χώρα σου από αυτούς που έρχονται και δεν μοιράζονται αυτές τις αξίες και έρχονται να συμπεριφερθούν εδώ πέρα για να μεταφέρουν τον δικό τους τρόπο ζωής, επιβάλλοντάς τον στον ευρωπαϊκό τρόπο ζωής, είναι θέμα προστασίας των αξιών των οποίων λέτε.

Το δεύτερο είναι ότι -και είναι αλήθεια- είπατε, απευθυνόμενος στα κόμματα το εξής: Με αυτά τα οποία έρχεται και κάνει με αυτό το νομοσχέδιο ο Πλεύρης, τι άλλο θέλετε εσείς; Το επόμενο, λέτε, ποιο είναι; Δεν υπάρχει κάτι άλλο.

Εδώ, λοιπόν, υπάρχει μια αμηχανία, η οποία αμηχανία γίνεται και έκθεση ιδεών πολλές φορές. Το είδαμε, ακούμε προτάσεις γενικές και αόριστες και δεξιά. Να μας πουν κάτι συγκεκριμένα. Να μην πω το «δεξιά», αφού ενοχλεί την Ελληνική Λύση. Η Ελληνική Λύση να πει κάτι συγκεκριμένο, ότι, ναι, για τις επιστροφές όχι γενικώς και αορίστως θα τους βάλουμε πίσω και θα τους στείλουμε, γιατί εκεί που θα τους στείλεις πρέπει να τους δεχτεί και κάποιος.

Και αυτό, μάλιστα, έπαθε και το ΠΑΣΟΚ: Όλες οι προτάσεις τις οποίες είπε για τη μετανάστευση, κύριε Μάντζο, ήταν στην πραγματικότητα έκθεση ιδεών. Το να πείτε να εξετάζεται γρήγορα το άσυλο, ναι. Το άσυλο εξετάζεται δεύτερο στην Ευρώπη. Να μην είμαστε συνολικά στους έξι μήνες; Στους έξι μήνες είναι αυτή τη στιγμή ο μέσος όρος με τον δεύτερο βαθμό. Φαντάζομαι ότι δεν θα πείτε να καταργήσουμε τον δεύτερο βαθμό. Ωραία.

Έστω εγώ σας λέω ότι τους εξετάζαμε και στις δεκαπέντε μέρες, του απορρίπτεις το άσυλο. Του απορρίπτεις και σε δεύτερο βαθμό το άσυλο και έρχεται η ώρα της επιστροφής και σου λέει η χώρα «δεν τον δέχομαι».

**ΔΗΜΗΤΡΙΟΣ ΜΑΝΤΖΟΣ:** Ακόμα και η Αίγυπτος;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Η Αίγυπτος σου λέει «τον δέχομαι» και δέχεται συγκεκριμένο αριθμό.

**ΔΗΜΗΤΡΙΟΣ ΜΑΝΤΖΟΣ:** Ωραία σύμμαχος!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ωραία. Εγώ σας λέω ότι δέχεται. Πάμε στον πραγματικό κόσμο. Το Πακιστάν, το Μπαγκλαντές, η Αίγυπτος δέχονται, αλλά σου λένε ότι εγώ, για να δεχτώ, θα πρέπει να ταυτοποιήσω όλα τα έγγραφα. Όταν, λοιπόν, έχουν πετάξει όλα τα έγγραφα οι Αιγύπτιοι που ήρθαν και δεν τους ταυτοποιεί η Αίγυπτος, δεν έχεις μια πραγματικότητα; Ο άλλος δεν έχει έγγραφα.

Εμείς καταλαβαίνουμε από τη συνέντευξη, από το άσυλο και από όλα αυτά ότι είναι από την Αίγυπτο, και λέμε να επιστρέψει. Η Αίγυπτος -και η κάθε Αίγυπτος- σου λέει: «Εγώ αυτόν που λέτε δεν τον αναγνωρίζω. Δεν έχει χαρτιά. Δεν μπορώ να τον ταυτοποιήσω». Αυτό, λοιπόν, είναι μια πραγματικότητα.

Υπάρχει και μια άλλη πραγματικότητα. Θα ήθελα να σας πω και το εξής. Και θα ολοκληρώσω με αυτό, κυρία Πρόεδρε, σε τέσσερα με πέντε λεπτά. Πώς μπορούμε να κινηθούμε από εδώ και πέρα και με βάση αυτό το νομοσχέδιο; Και θέλω να το ακούσετε για να καταλάβετε το ολοκληρωτικό σχέδιο το οποίο υπάρχει σε μια μεταναστευτική πολιτική που δουλεύουμε. Αυτή τη στιγμή, λοιπόν, θα πρέπει οι δομές μας σιγά σιγά να λειτουργούν με δύο τρόπους.

Οι υπηρεσίες από την πρώτη στιγμή, κυρίες και κύριοι συνάδελφοι, μόλις μπει κάποιος μέσα ξέρουν αν έχει ή δεν έχει προσφυγικό προφίλ σε ποσοστό πάρα πολύ μεγάλο, 80% με 90%. Θα πρέπει να υπάρχουν δομές των ατόμων που θα πάρουν άσυλο. Και σε αυτές τις δομές για τα άτομα που θα πάρουν άσυλο θα πρέπει να κινούνται γρήγορα οι διαδικασίες και να ολοκληρώνονται οι διαδικασίες. Και εκεί πέρα προφανώς, επειδή παίρνοντας άσυλο ο άλλος τυγχάνει διεθνούς προστασίας και μπορεί να κινηθεί στη χώρα, θα πρέπει να πας σε προγράμματα τα οποία υπάρχουν. Όμως, όχι προγράμματα ότι θα ζεις με επιδόματα, αλλά προγράμματα ότι θα ενταχθείς γρήγορα στην εργασία, και έτσι θα καλυφθεί και ένα εργατικό δυναμικό. Δεν ήρθες εδώ πέρα στην Ευρώπη να πάρεις την προσφυγική ιδιότητα ώστε να σε ταΐζει μετά ο Ευρωπαίος και ο Έλληνας φορολογούμενος. Από τη στιγμή που τυγχάνεις διεθνούς προστασίας, ήρθες να σου δοθεί η ευκαιρία να ξέρουμε τις δεξιότητές σου και να μπεις στην αγορά εργασίας, και από εκεί να καλύψεις ένα μεγάλο μέρος εργατικού δυναμικού.

Θα υπάρχει και το πλαίσιο των δομών ότι εσείς δεν δικαιούστε άσυλο. Και από την πρώτη στιγμή όλα τα προγράμματα θα είναι να επιστρέψουν. Να γνωρίζει ποιες είναι οι συνέπειες. Να γνωρίζει ότι σε κορόιδεψαν όλο αυτό το διάστημα που σου είπαν ότι η Ελλάδα θα είναι φιλική. Να γνωρίζει ότι θα βρίσκεται σε διοικητική κράτηση και σε επιτήρηση. Να γνωρίζει ότι είναι ποινικό αδίκημα και θα πάει στη φυλακή. Να γνωρίζει ότι δεν θα νομιμοποιηθεί ποτέ στη χώρα.

Και πείτε μου, μέσα σε αυτό το πλαίσιο, δεν σας λέω ότι θα επιστρέψουν όλοι, αλλά πόσες πιθανότητες δίνετε να επιστρέψουν περισσότεροι, εάν το πλαίσιο είναι του τύπου «ωραία απορρίφθηκε η αίτησή σου, κανένα πρόβλημα, κάτσε εδώ πέρα, δούλεψε εδώ πέρα, μείνε εδώ πέρα και στα επτά χρόνια έλα και να σε κάνω νόμιμο». Δηλαδή αν στην πρώτη περίπτωση έφευγαν δέκα, στη δεύτερη δεν θα φύγουν εκατό γιατί θα έχουν κάτι να χάσουν; Αυτή τη στιγμή, δυστυχώς, δεν έχουν να χάσουν κάτι. Και αυτό που θα χάσουν είναι η πραγματικότητα γιατί η χώρα τους είναι χώρα που δεν κινδυνεύουν.

Κυρίες και κύριοι συνάδελφοι, εκτός, λοιπόν, από το πλαίσιο το οποίο έχει να κάνει με το ιδεολογικό, υπάρχει και το πραγματικό. Και το πραγματικό σας το είπα λίγο πολύ στις συνθήκες της Κρήτης. Δεν μπορεί να υπήρχε πρωθυπουργός ή υπουργός που να έβλεπε ότι μπαίνουν τρεις χιλιάδες άτομα την εβδομάδα, και να έλεγε ότι «εγώ θα το αφήσω αυτό να το παρακολουθώ», γιατί τότε θα φτάναμε στο 2015 και στα οκτακόσια εβδομήντα τέσσερις χιλιάδες άτομα του ΣΥΡΙΖΑ. Έπρεπε να παρθεί ένα πολύ δύσκολο μέτρο. Και αυτό το μέτρο έδειξε ότι λειτούργησε, και η ροή της Κρήτης είναι ροή Φεβρουαρίου και όχι ροή Αυγούστου. Προφανώς εκεί πέρα θα υπάρξουν και οι προσφυγές.

Επειδή αναφερθήκατε στους φορείς, θέλω να πω το εξής. Προφανώς και οι φορείς, ειδικά οι φορείς που ασχολούνται με τη μετανάστευση και έρχονται και τοποθετούνται, έχουν και μια ιδεολογική προσέγγιση στο θέμα. Πώς να το κάνουμε δηλαδή! Δεν περίμενα εγώ, να σας πω την αλήθεια, ότι αυτές οι διατάξεις θα συγκινούσαν τη Διεθνή Αμνηστία. Δεν περίμενα κάτι τέτοιο. Ούτε περίμενα ότι θα συγκινούσε μια σειρά ΜΚΟ. Όπως αντιστοίχως περίμενα ότι και οι δικηγόροι θα είχαν κάποιες ενστάσεις σε ένα κομμάτι πλαισίων. Και περίμενα ότι θα υπήρχαν αντιδράσεις, γιατί προφανώς όταν καλείς έναν φορέα και του λες ότι εγώ έρχομαι και μειώνω μια σειρά από δυνατότητες που υπάρχουν, θα αντιδράσει.

Εδώ, λοιπόν, κυρίες και κύριοι συνάδελφοι, υπάρχει μια ζυγαριά, που θα την πούμε με ειλικρίνεια. Από τη μια πλευρά είναι τα δικαιώματα κάποιου που απορρίφθηκε το άσυλό του και είναι παράνομος στη χώρα. Από την άλλη πλευρά είναι τα δικαιώματα των Ελλήνων που βρίσκονται σε αυτήν εδώ τη χώρα και θέλουμε να προστατεύεται η χώρα τους και θέλουμε να μην μπαίνει κάποιος παράνομα στη χώρα και θέλουμε να υπάρξει πάταξη της λαθρομετανάστευσης. Σε αυτή τη ζυγαριά η ζυγαριά κλίνει υπέρ των Ελλήνων είτε σας αρέσει είτε δεν σας αρέσει.

Και θέλω να πω ένα τελευταίο, επειδή δέχτηκε μια επίθεση και ο εισηγητής μας. Και οφείλω να πω ότι έχω μιλήσει και με τον Περιφερειάρχη, έχω μιλήσει και με όλους τους Βουλευτές για το θέμα της δομής στις Θερμοπύλες. Προφανώς στον σχεδιασμό του Υπουργείου, όπως ξεκίνησε ο Μάκης ο Βορίδης και ήδη είχε κλείσει τρεις δομές αν δεν κάνω λάθος, είναι να υπάρχει μια καλύτερη συγκέντρωση υπηρεσιών. Οι Θερμοπύλες είναι από τις δομές που στον σχεδιασμό είναι να κλείσουν. Είναι μια μικρή δομή. Το ακριβές χρονοδιάγραμμα που θα κλείσει η συγκεκριμένη δομή θα μπορούμε να το πούμε προς το τέλος του χρόνου. Αλλά η λογική μας πια είναι να μην έχεις δομές των εκατό, των διακοσίων, των τριακοσίων ατόμων, γιατί, όπως είδατε, λειτουργούμε και σε μια φιλοσοφία όπου πια θα πρέπει να έχουμε μια μεγαλύτερη συγκέντρωση στις δομές που υπάρχουν.

Όπως αντίστοιχα, επειδή το θέσατε και το επαναλαμβάνετε, θέλω να σας πω κάτι ακόμη. Τα νησιά του Ανατολικού Αιγαίου, τα Δωδεκάνησά μας που δέχτηκαν όλη την πίεση, δεν πρόκειται ποτέ να δεχτούν μετανάστες παραπάνω από τις ροές που δέχονται τα ίδια τα νησιά. Δεν θα υπάρξει καμία απολύτως μεταφορά κόσμου από την ενδοχώρα προς τα νησιά, παρά μόνο –το έχω πει- όταν είναι ευάλωτες ομάδες γιατί εκεί πέρα έχουμε συγκεκριμένους χώρους.

Σε όλο αυτό, λοιπόν, το πλαίσιο περιμένω, πέρα από τις ιδεολογικές σας τοποθετήσεις, να απαντήσετε και στο εξής κρίσιμο ερώτημα. Είστε υπέρ των επιστροφών των παρανόμων μεταναστών; Και αν είστε υπέρ των επιστροφών, το συγκεκριμένο νομοσχέδιο πάει προς αυτήν την κατεύθυνση; Αν πιστεύετε ότι πάει προς την κατεύθυνση των επιστροφών, οφείλετε να το ψηφίσετε. Αν αντιθέτως δεν θέλετε επιστροφές, οφείλετε να το πείτε στον ελληνικό λαό.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, θα σας παρακαλούσα να μου δώσετε τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, έχει ζητήσει τον λόγο ο Πρόεδρος της Ελληνικής Λύσης και προηγείται εκ του Κανονισμού έτσι και αλλιώς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ, κυρία Πρόεδρε.

Θα ήθελα να δώσω μια συμβουλή στον κύριο Υπουργό.

**ΧΡΗΣΤΟΣ ΓΙΑΝΝΟΥΛΗΣ:** Πάντως δεν θα χαλούσε ο κόσμος αν μου δίνατε τρία λεπτά. Είχα ζητήσει να μιλήσω πριν να έρθει ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο κόσμος χαλάει και για δύο λεπτά, κύριε Γιαννούλη. Κάθε φορά ζητάτε εξαιρέσεις και σας τις δίνουμε, αλλά ποτέ εσείς ως ΣΥΡΙΖΑ δεν κάνετε μία εξαίρεση για εμάς.

**ΧΡΗΣΤΟΣ ΓΙΑΝΝΟΥΛΗΣ:** Δεν πειράζει!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει! Δεν πειράζει! Δεν πειράζει!

Μια συμβουλή στον Υπουργό θα δώσω φιλική, φιλικότατη. Κάντε μια σύσκεψη με τον Άδωνι και τον κ. Μάκη Βορίδη, και αποφασίστε τελικά τι είναι η Ελληνική Λύση. Είναι ΠΑΣΟΚ του Ανδρέα Παπανδρέου ή Δεξιοί; Γιατί ο ένας λέει ότι είμαστε με τον Ανδρέα Παπανδρέου -ο φίλος σας ο Άδωνις- και εσείς λέτε ότι είμαστε Δεξιοί. Δεν θα μας ετεροπροσδιορίζετε. Είμαστε Έλληνες πατριώτες και τίποτε περισσότερο και τίποτε λιγότερο. Τα υπόλοιπα εδώ, με τους άλλους, για να κάνετε σπέκουλα ιδεολογική ή ψευτοϊδεολογική.

(Χειροκροτήματα από την πτέρυγα της Ελληνικής Λύσης)

Πάμε στη δεύτερη συμβουλή.

**ΔΗΜΗΤΡΙΟΣ ΚΑΙΡΙΔΗΣ:** Να αυτοπροσδιοριστείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**Τι να πω τώρα, κύριε Καιρίδη για εσάς. Τι σχέση έχετε με τη Νέα Δημοκρατία; Όση σχέση έχει η μπανάνα με τον Γράμμο και το Βίτσι. Καμία σχέση ιδεολογική δεν έχετε.

Πάμε, όμως, και στο υπόλοιπο. Κύριε Πλεύρη μου, μια συμβουλή, πάλι φιλική γιατί γνωριζόμαστε χρόνια. Λέτε για τους άλλους τι είναι. Εσείς τι είστε; Είστε Δεξιός; Είστε ελαφροδεξιός; Τι είστε; Είστε ρεμπέτης; Γιατί αν σας άκουγε ο κ. Μητσοτάκης, θα έλεγε ότι αυτό το παιδί λέει τα αντίστροφα από ό,τι λέω εγώ. Ο άνθρωπος έλεγε για μπόλιασμα. Ο Πρωθυπουργός που εσείς υπηρετείτε μιλούσε για μπόλιασμα.

Και επειδή δεν έχετε να κάνετε με ένα κόμμα το οποίο δεν γνωρίζει, αγαπητέ κύριε Πλεύρη, να σας πω το εξής. Τον Αύγουστο, που δεν έρχονται πλέον από την Αίγυπτο, έχει μελτέμια. Και, ξέρετε, δεν είναι εύκολο να περάσεις τον Αύγουστο. Θα σε δω τον Σεπτέμβριο που όσοι θα έρχονται θα μπαίνουν από εκεί. Το πρόβλημα δεν είναι αν θα επιστραφούν, αλλά να μην μπουν. Να η διαφορετική προσέγγισή μας.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Πόσο σκληρή εργασία, κύριε Βορίδη! Ο κάματος! Τόσο κουραστήκατε που η κούραση φαίνεται στο πρόσωπο του κ. Πλεύρη και στο δικό σας. Πολλή κούραση! Εγώ πραγματικά σας λυπάμαι. Με τόση κούραση φτιάξατε και αγωνιστήκατε για το νομοσχέδιο. Συμπάσχω δηλαδή στην κόπωσή σας. Τόση σκληρή δουλειά για ένα νομοσχέδιο ούτε οι κοτζαμπάσηδες δεν θα κάνανε, όχι οι εργαζόμενοι.

Θα σας αποδείξω ότι όλα αυτά που λέτε σήμερα, τα κάνετε για έναν και μόνο λόγο. Και θα σας τον πω τώρα, κύριε Πλεύρη. Τα κάνετε για να αλλάξετε ατζέντα και να το παίξετε πατριώτες, για να ξεγελάσετε τον ελληνικό λαό και για κανέναν άλλον λόγο.

(Χειροκροτήματα από την πτέρυγα της Ελληνικής Λύσης)

Ανακοινώσατε ότι φέρνετε το νομοσχέδιο λίγο πριν τη ΔΕΘ. Γιατί; Γιατί λίγο πριν τη ΔΕΘ; Έτσι είχε πει ο Βορίδης; Τώρα σοβαρά μιλάτε; Θέλετε να σας πιστέψουμε ότι λίγο πριν τη ΔΕΘ θυμηθήκατε τους λαθρομετανάστες, την ευρωπαϊκή Οδηγία και όλη αυτήν την ιστορία με τις επιστροφές; Όχι. Θα είναι ο βασικός άξονας της ομιλίας -ένας από τους αρκετούς- του κυρίου Πρωθυπουργού στη ΔΕΘ. Η άποψή μας: Αν αυτό δεν είναι πολιτικαντισμός fast-track, πώς μπορεί να λέγεται; Δεν υπάρχει, κύριε Πλεύρη. Αυτά τα θέματα είναι πολύ σοβαρά για να τα κάνετε fast-track.

Κύριε Πλεύρη, κι εσείς, φαντάζομαι, δεν μπορείτε να είστε περήφανοι γι’ αυτούς που είναι περήφανοι που μας «μπολιάζουν». Είστε περήφανος εσείς προσωπικά με τους περήφανους που «μπολιάζουν» τους Έλληνες; Αυτόν υπηρετείτε. Τον περήφανο που «μπολιάζουν» τους Έλληνες. Πόσο περήφανος νιώθετε; Και δεν αναφέρομαι στα προηγούμενα, προγενέστερα χρόνια -που γνωριζόμαστε προσωπικά και με τον Μάκη Βορίδη και με εσάς και την ιδεολογία που κάποτε υπηρετούσατε- αλλά σας λέω για τα βασικά. Πόσο περήφανος μπορεί να νιώθει ο Θάνος Πλεύρης με τη δήλωση αυτή; Να έρθει και να το πει εδώ. Εγώ θα κατέβω κάτω να έρθει να μου το πει. Είμαι βέβαιος ότι κάπου στο βάθος της ψυχής σας, όπως και πολλοί εκεί στη Νέα Δημοκρατία, έχετε εκείνα τα ψήγματα πατριωτισμού, έντονα πολλοί -κάποιοι-, αλλά δυστυχώς για κάποιους -όχι για όλους- είναι προτιμοτέρα η καρέκλα από την εθνική υποχρέωση.

(Χειροκροτήματα από την πτέρυγα της Ελληνικής Λύσης)

Αυτή είναι η βασική διαφορά της Ελληνικής Λύσης.

Πάμε στο άρθρο 1. Σκοπός είναι να ενισχυθεί η διαδικασία για την αποτελεσματική επιστροφή. Δηλαδή τι μας λέτε τώρα; Τόσα χρόνια τι κάνατε; Τους τροχονόμους; Τόσα χρόνια τι έκανε η Κυβέρνηση, έξι χρόνια; Τους δίνατε χαρτιά, επιδόματα και τους αφήνατε να κάνουν βόλτες για να λιάζονται, όπως και οι προηγούμενοι; Άρα, εδώ παραδέχεστε ότι επί έξι έτη τουλάχιστον αφήνατε ξέφραγο αμπέλι τη χώρα σε κάθε λαθρομετανάστη. Τελεία και παύλα. Τη λογική δεν μπορείς να την προσπεράσεις, να την ξεπεράσεις, δεν γίνεται. Είναι λογικό επιχείρημα. Απαντήστε σε αυτό.

Άρθρο 2. Θα αναμορφώσετε τις διατάξεις της Οδηγίας της Ευρωπαϊκής Ενώσεως, ώστε να ευθυγραμμίζονται με τα ανθρώπινα δικαιώματα, τις διεθνείς συμβάσεις, τις υποχρεώσεις προστασίας προσφύγων και όλα αυτά τα παραμυθάκια. Όταν υπερτερεί η ευρωπαϊκή Οδηγία, όταν υπερτερούν τα ανθρώπινα δικαιώματα και οι οδηγίες έξωθεν από μία κυβέρνηση, τότε η κυβέρνηση αυτή δεν κυβερνά αυτό το κράτος. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και ερωτώ εσάς. Ευάλωτη ομάδα, ευπαθής ομάδα και ανθρώπινα δικαιώματα είναι και οι ΛΟΑΤΚΙ του κ. Μητσοτάκη; Θα δηλώνει ο καθένας ΛΟΑΤΚΙ, κύριε Βορίδη, ναι ή όχι; Όταν δηλώνει ένας παράνομος μετανάστης ή λαθρομετανάστης ΛΟΑΤΚΙ, εξαιρείται από την αποχώρηση, είτε την οικειοθελή είτε τη μη οικειοθελή. Δηλαδή σπείρατε ανέμους και θερίζει θύελλες η Ελλάδα. Αυτά σας τα λέω για να ξέρετε ότι δεν μπορείτε να παίζετε.

Άρθρο 4, η λίστα με τα ευάλωτα άτομα είναι πολύ μεγάλη. Δηλαδή λέει ποια είναι τα ευάλωτα άτομα, που δεν μπορείς να τους διώξεις. Ευάλωτος είναι ποιος; Η ενδοοικογενειακή βία. «Με δέρνει ο άντρας μου» θα πει η άλλη. Ο άλλος μπορεί να πει «με δέρνει η γυναίκα μου». Ο άλλος μπορεί να πει «είμαι ΛΟΑΤΚΙ». Άρα, δεν μπορείτε να τους διώξετε. Δεν μπορείτε.

Άρθρο 6. Ακούστε εδώ. Κάθε φορά που πάμε να απελάσουμε κάποιον, ξέρετε τι θα λέει; Θα σας πω εγώ, το λέει το άρθρο 6. «Έχω οικογένεια εδώ, δεν είμαι καλά στην υγεία μου, είμαι ΛΟΑΤΚΙ». Τέλος η απέλαση. Δεν υπάρχει απέλαση. Αυτή είναι η πραγματικότητα. Αυτό σας λέει η Ευρώπη σας. Η δική σας η Ευρώπη της κάθε Φον Ντερ Λάιεν, του κάθε Μακρόν, και όχι η Ευρώπη των λαών, των κρατών και των εθνών που έχουν άλλη άποψη.

(Χειροκροτήματα από την πτέρυγα της Ελληνικής Λύσης)

Με τρεις λέξεις, με ένα χαρτί γιατρού και λίγο ΛΟΑΤΚΙσμό θα μένει για πάντα εδώ. Τελεία και παύλα.

Άρθρο 11. Απομάκρυνση ασυνόδευτων ανηλίκων -περιπτώσεις μουσάτων, κύριε Πλεύρη, κάτι μουσάτοι, νταβραντισμένοι, τους βλέπετε, δεκαεπτάχρονα, μούσια εδώ- λόγω έλλειψης νομιμοποιητικών εγγράφων. Εσείς το είπατε εδώ, πετάνε τα χαρτιά τους. Πώς θα τους βρίσκετε ότι είναι όντως ανήλικοι ή δεν είναι; Τι θα κάνετε; Για πείτε μας. Αυτά θέλω να μας πείτε, όχι «Τι θέλετε δηλαδή; Να μην επιστρέψουν πίσω;». Ακούστε δίλημμα τώρα. Ακούστε τι είπατε. Λέτε σε αυτούς εδώ -που για μένα είναι ψευτοαριστεροί, δεν είναι αριστεροί, οι αριστεροί είναι από εδώ, οι άλλοι είναι ψευτοαριστεροί και το υπογράφω με δύο χέρια- ακούστε λίγο: «Τι θέλετε δηλαδή, να μην επιστρέψουν πίσω;». Αυτό δεν ρωτήσατε;

Εγώ έχω να κάνω ένα άλλο ερώτημα. Εμείς θέλουμε να μην μπαίνουν μέσα, κύριε Πλεύρη! Αυτό πρέπει να ρωτάτε: «Τι θέλετε; Να μπαίνουν μέσα συνεχώς;». Όχι. Θέλουμε να μην μπαίνουν. Αυτό θέλουμε να κάνετε!

(Χειροκροτήματα από την πτέρυγα της Ελληνικής Λύσης)

Άρθρο 17, όροι κράτησης. Προβλέπεται παραδεκτά ότι οι ΜΚΟ δικαιούνται να επισκέπτονται τις εγκαταστάσεις κράτησης. Εσείς δεν ήσασταν που λέγατε -μη γελάτε, κύριε Βορίδη- «θα καταργήσουμε τις ΜΚΟ, θα τις ελέγξουμε τις ΜΚΟ»; Πόσους ελέγχους κάνατε; Εδώ θα τα πεις; Πόσες ΜΚΟ ελέγξατε οικονομικά, αν έχουν οικονομικούς προϋπολογισμούς-ισολογισμούς, από ποιους πληρώνονται, πώς πληρώνονται και αν είναι οι διαφανείς οι διαδικασίες. Θέλω εγγράφως να μας απαντήσετε. Έχω κάνει ερώτηση, δεν μου απάντησε κανένας. Ακόμη περιμένω. Και στο κάτω κάτω τι δουλειά έχουν οι ΜΚΟ να εμπλέκονται σε χώρους τέτοιους; Τους κάνετε ρυθμιστές, εσείς, οι πόλεμοι των μη κυβερνητικών οργανώσεων, που εσείς προσωπικά, ο κ. Βορίδης, ο κ. Γεωργιάδης τις έλεγαν «business καλά οργανωμένες», τους κάνετε συνεργάτες σας, συνεργάτες του κράτους; Συνεργάτες τι, πού και γιατί;

Και επίσης, αν πραγματικά θα θέλατε να σας πιστέψουμε, μία μόνο κίνηση να κάνατε, μία: Απαγορεύονται οι δράσεις των μη κυβερνητικών οργανώσεων εντός της χώρας, όπως κάνει κάθε σοβαρή χώρα που έχει πρόβλημα.

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΚΑΙΡΙΔΗΣ:** Ποια το κάνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σοβαρή χώρα είπαμε, δεν είπαμε για εσάς. Όταν λέω για «σοβαρή χώρα», δεν αναφέρομαι σε εσάς και στην Κυβέρνησή σας.

**ΔΗΜΗΤΡΙΟΣ ΚΑΙΡΙΔΗΣ:** Ποια το κάνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Την κάνει ο Ορμπάν και δεν σας αρέσει.

**ΔΗΜΗΤΡΙΟΣ ΚΑΙΡΙΔΗΣ:** Άρα, είναι σοβαρή χώρα ο Ορμπάν;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφού είστε κολλητοί του Σόρος. Αφού είσαι κολλητός του Σόρος τι περιμένεις, να είσαι εναντίον των ΜΚΟ; Όχι!

**ΔΗΜΗΤΡΙΟΣ ΚΑΙΡΙΔΗΣ:** Η Γερμανία στην οποία γεννήθηκες το κάνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε κολλητοί των ΜΚΟ. Είστε κολλητοί των ΜΚΟ και του Τζορτζ Σόρος. Τι να κάνουμε τώρα;

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΚΑΙΡΙΔΗΣ:** Η Γερμανία στην οποία γεννήθηκες το κάνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν φωνάζω. Δεν σας φωνάζω.

**ΔΗΜΗΤΡΙΟΣ ΚΑΙΡΙΔΗΣ:** Η Γερμανία…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Καιρίδη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν φωνασκώ, δεν αλαλάζω.

**ΔΗΜΗΤΡΙΟΣ ΚΑΙΡΙΔΗΣ:** Η Γερμανία δεν σου κάνει! Η Γερμανία που γεννήθηκες και μεγάλωσες!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καιρίδη, σταματήστε τις παρεμβάσεις, δεν χρειάζεται να απαντάτε.

Προχωρήστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν παρακολουθώ το παραλήρημα του κ. Καιρίδη, γιατί με τις ΜΚΟ έχει μια αδυναμία, δεν ξέρω γιατί όμως. Αναρωτιέμαι.

**ΔΗΜΗΤΡΙΟΣ ΚΑΙΡΙΔΗΣ:** Διάλεξες τον Ορμπάν!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διαλέγω όποιον θέλω, είτε σου αρέσει είτε δεν σου αρέσει. Δεν μου αρέσει ο Τζορτζ Σόρος, ο φίλος σου..

**ΔΗΜΗΤΡΙΟΣ ΚΑΙΡΙΔΗΣ:** Ωραία!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτός ο ανθέλληνας, αυτός ο δουλέμπορος, αυτός ο αντεθνιστής, ο οποίος μισεί κάθε έννοια έθνους και κράτους.

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΚΑΙΡΙΔΗΣ:** Άρες, μάρες, κουκουνάρες!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, σας παρακαλώ πάρα πολύ να πείτε στον κ. Καιρίδη…

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Καιρίδης να σταματήσει τις παρεμβάσεις, γιατί δεν επιτρέπεται αυτό που κάνετε, το ξέρετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα το πω με άκομψο τρόπο, γιατί το συνέχισε πολύ άκομψα….

**ΠΡΟΕΔΡΕΥΟΥΣΑ (Όλγα Γεροβασίλη):** Αλλά κι εσείς συνεχίστε, κύριε Βελόπουλε, χωρίς απαντήσεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …θόρυβο κάνουν ακόμα και οι τενεκέδες!

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΚΑΙΡΙΔΗΣ:** Ποιος μιλάει!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σταματήστε να θορυβείτε!

Πάμε στην ουσία. Άρθρο 23. Αν ο αλλοδαπός δεν διαθέτει το απαραίτητο χρηματικό ποσό -ακούστε τώρα-, αυτό θα καταβάλλεται από το Δημόσιο, από τον Έλληνα δηλαδή. Αυτό δεν λέει ο νόμος σας, κύριε Πλεύρη; Δηλαδή για να τον διώξετε, θα πληρώνει πάλι ο Έλληνας.

**ΚΩΝΣΤΑΝΤΙΝΟΣ ΧΗΤΑΣ:** Δεν μας τα είπε αυτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα είπε; Δεν μας τα είπε αυτά. Τα λέμε τώρα, όμως, να μαθαίνει ο ελληνικός λαός. Σου λέει ο άλλος: «Δεν έχω λεφτά για να επιστρέψω. Δώσ’ μου δύο χιλιάρικα να φύγω». Πάρ’ τα και φύγε! Τον πληρώνουμε που τον πληρώνουμε, θα τον πληρώνουμε και για να φεύγει.

Άρθρο 25. Δίνετε λίστα εξαιρέσεων για θύματα ενδοοικογενειακής βίας και ΛΟΑΤΚΙ πάλι. Αυτό ενόχλησε κάποιους εδώ μέσα και απεσύρθησαν, το ΛΟΑΤΚΙ. Με μια απλή καταγγελία θα παγώνουν τα πάντα.

Άρθρο 26, ανεπιθύμητοι αλλοδαποί, τροποποίηση άρθρου 82. Λέτε για φυλάκιση τουλάχιστον τριών ετών και χρηματική ποινή 10.000 ευρώ για κάθε αλλοδαπό. Έτσι δεν λέτε, κύριε Πλεύρη; Ωραία. Πού θα τους φυλακίσουμε όλους αυτούς; Είναι γεμάτες οι φυλακές.

Και το 80%, όπως λέγατε κατά το παρελθόν, όλοι αποχωρούν από τη Νέα Δημοκρατία, τους βλέπετε; Μένουν μόνο οι δύο, που είναι οι δεξιοί οι «καθαρόαιμοι». Οι υπόλοιποι «ιμιτασιόν δεξιοί» της Νέας Δημοκρατίας -δεν λέω για εσάς, λέω για τον άλλον- την έκαναν Λούης! Αυτή είναι η Νέα Δημοκρατία. Φέρνει ένα ψεύτικο νομοσχέδιο που δήθεν υπερασπίζεται, αλλά το υπερασπίζονται μόνο δύο Βουλευτές της Νέας Δημοκρατίας αυτό το νομοσχέδιο, το δήθεν αυστηρό νομοσχέδιο.

(Χειροκροτήματα από την πτέρυγα της Ελληνικής Λύσης)

Θα τους ταΐζουμε κιόλας!

Ακούστε, κύριε Πλεύρη. Εγώ θα το πω ακόμη μια φορά. Με τις δυνατότητες που δίδετε συμπερασματικά και επειδή εμπλέκετε τις ανθελληνικές ΜΚΟ παντού, εμείς δεν μπορούμε να συμφωνήσουμε, είμαστε απέναντι.

Θα θέσω ένα ερώτημα στον κ. Πλεύρη. Φέρνετε ένα νομοσχέδιο αυστηροποίησης, λέτε. Να το πιστέψω, έχετε καλή διάθεση. Εσείς προσωπικά συμφωνείτε μ’ αυτό που θα διαβάσω; «Ανήλικος αλλοδαπός που κατοικεί μόνιμα και νόμιμα στην Ελλάδα θεμελιώνει δικαίωμα κτήσης ελληνικής ιθαγένειας». Συμφωνείτε;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** … (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άστο τώρα αυτό, μην μου το κάνεις ντρίπλα! Συμφωνείς να δίνεις ιθαγένεια σ’ ένα παιδί το οποίο μεγαλώνει στην Ελλάδα; Ιθαγένεια, σου λέω. Συμφωνείς; Διότι την προηγούμενη εβδομάδα στο άρθρο 95 –το καταθέτω στα Πρακτικά- αυτό έφερε η Κυβέρνησή σας, να παίρνουν ιθαγένεια, γένος Ελλήνων.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το γένος και η ιθαγένεια δεν δίνεται. Άρθρο 95 του κ. Λιβάνιου. Δείτε το, κύριε Πλεύρη. Στα Πρακτικά της Βουλής είναι. Χαλαρότητα βλέπω, όχι από εσάς, από άλλους, αλλά αυτοί οι άλλοι από το ΠΑΣΟΚ ήταν, το σημιτικό ΠΑΣΟΚ. Εσείς είστε από τον πατριωτικό χώρο. Τουλάχιστον αυτοπροσδιορίζεστε μόνοι σας. Εγώ δεν σας ετεροπροσδιορίζω. Εσείς αυτοπροσδιορίζεστε.

Λέω, λοιπόν, το εξής: Αφού είναι τόσο καλά τα πράγματα, πείτε μου τι δουλειά έχει ο Δήμος Ιωαννίνων. Θα σας το πω και αλλιώς, κύριε Πλεύρη. Ο Τραμπ βρίζει τον Σόρος, βρίζει τις Μη Κυβερνητικές Οργανώσεις, το ίδιο και ο Πούτιν. Οι δύο πλανητάρχες είναι. Δεν μας αρέσει. Μπορεί να μη σας αρέσει ο Τραμπ. Ούτε εγώ συμφωνώ σ’ όλα μαζί του. Συμφωνώ σε κάποια απ’ αυτά. Ο ίδιος ο Τραμπ λέει ότι θέλει να βάλει φυλακή τον Τζορτζ Σόρος, τον κολλητό πολλών της Νέας Δημοκρατίας. Ο Πούτιν λέει τα ίδια. Ανεπιθύμητος στο Ισραήλ ο Σόρος, ανεπιθύμητο πρόσωπο και ο Δήμος Αθηναίων κάνει εκδηλώσεις, μνημόνιο συνεργασίας του Δήμου Ιωαννιτών με τη ΜΚΟ «SolidarityNow». Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπου βρίσκω μέσα έγγραφα από επιδοτήσεις και επιχορηγήσεις των Υπουργείων, πάλι η «SolidarityNow» είναι μέσα και αναρωτιέμαι γιατί. Σας λέω: Στο Ισραήλ ανεπιθύμητος, ο Τραμπ να τον βάλει φυλακή, ο Πούτιν να τον βάλει φυλακή. Εσείς με ποιους είστε πια; Με τον Μακρόν που είναι μικρός απέναντι σε μια Ευρώπη που θέλουμε διαφορετική;

Ξέρετε γιατί δεν βάζετε τάξη; Θα σας το πω τώρα, κύριε Βορίδη. Δεν είστε εσείς υπεύθυνος. Διότι οι κολλητοί σας, οι πλουτοκράτες παχαίνουν εις βάρος της Ελλάδος από τη στέγη, από το catering, από τα air condition, από την περίθαλψη που πληρώνουν οι Έλληνες δωρεάν. Τώρα, αν ήταν σοβαρή αυτή η Κυβέρνηση, θα έπρεπε να δημοσιεύσει πόσο μας κοστίζουν αυτοί οι άνθρωποι στη χώρα, πόσα λεφτά πληρώνουμε, γιατί λέτε ότι παίρνουμε από την Ευρώπη χρήματα. Είναι ψευδέστατο. Παίρνουμε λεφτά από την Ευρώπη για την ιατρική δωρεάν περίθαλψη, για τα χειρουργεία τους;

Θα μου πείτε: «Δεν θα τους χειρουργήσουμε;». Και βέβαια, άνθρωποι είμαστε, αλλά όχι να αφήσω τον Έλληνα αχειρούργητο γιατί μπήκε η ΜΚΟ στη Ρόδο και στην Κω και σε άλλα νοσοκομεία. Στον «Ευαγγελισμό» έκανε φασαρία και μπήκαν πρώτοι αυτοί και περίμεναν οι Έλληνες στην ουρά. Έχουν συμβεί αυτά που σας λέω. Το ΟPEN έδειξε το ρεπορτάζ πριν από μια εβδομάδα.

Πάμε τώρα στα υπόλοιπα. Επειδή δεν θέλω να μαλώνω με κανέναν, θα πω το εξής. Έχω μία άποψη για τον Έλληνα Πρωθυπουργό. Τον χαρακτήρισα «βαρόνο Μινχάουζεν» και δεν το παίρνω πίσω. Με συνεχή ψέματα, με μισές αλήθειες επιχειρεί να διαστρέψει την πραγματικότητα. Θα σας πω ότι είστε βουτηγμένοι στα σκάνδαλα, όχι εσείς προσωπικά. Το επαναλαμβάνω. Μην το προσωποποιούν κάποιοι. Αυτό που λέγεται Μέγαρο Μαξίμου και τα πόδια και τα χταπόδια, όλα αυτά, πραγματικά είναι σαν τα πιράνχας που κατατρώγουν τις σάρκες της Ελλάδος.

Ακούστε τώρα. Πρώην στέλεχος της Κυβέρνησης ήταν υπεύθυνος που επεξεργάστηκε το νομοσχέδιο για τα ιδιωτικά πανεπιστήμια, ο κ. Ζώρας. Τον βάλατε υπεύθυνο για τα ιδιωτικά πανεπιστήμια, για το νομοσχέδιο και αυτός ο άνθρωπος είναι ο πρώτος πρύτανης σε ιδιωτικό πανεπιστήμιο. Αναβαθμίστηκαν, λοιπόν, στελέχη. Να σας πω τα σκάνδαλα. Δηλαδή ο άνθρωπος που έκανε τον νόμο για τα ιδιωτικά πανεπιστήμια έγινε πρύτανης στο πρώτο ιδιωτικό πανεπιστήμιο. Πόσο συμβατό με τη λογική είναι; Πείτε μου. Βάλατε έναν άνθρωπο να κάνει νόμο. Εγώ το αντιλαμβάνομαι. Ιδιωτικά πανεπιστήμια. Αυτόν που επεξεργάστηκε το νομοσχέδιο τον κάνατε πρύτανη.

Αναβαθμίστηκαν στελέχη του ΟΠΕΚΕΠΕ που εμπλέκονται στις παράνομες επιδοτήσεις, σύμφωνα με πληροφορίες του STAR και του Γιώργου Κολοβάτσιου, δύο στελέχη του ΟΠΕΚΕΠΕ με τα αρχικά Κ.Σ. και Μ.Ν. οι οποίοι ενεπλάκησαν στον ΟΠΕΚΕΠΕ, στα σκάνδαλα, είχαν τηλεφωνικές κλήσεις, έλεγαν πώς θα κάνουν τις δουλίτσες-επιδοτήσεις. Τους αναβαθμίσατε.

Επίσης, πριμοδοτήσατε με το ΦΕΚ τις ακακίες με περίπου 200 ευρώ την καθεμία. Ποιος εμπλέκεται; Κόρη νεοδημοκράτη στον Έβρο, για ακακίες ανύπαρκτες. Εξακόσια στρέμματα δήλωσε, χιλιάδες ευρώ και τους έδωσαν και επιπλέον λεφτά, γιατί –λέει- κάηκαν οι ακακίες. Πάρτε και το ΦΕΚ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ταυτόχρονα, κύριε Υπουργέ, η Ροδόπη, με το μεγαλύτερο δημογραφικό πρόβλημα, είναι ο μοναδικός νομός στη Θράκη που είναι εκτός αναπτυξιακού, κύριε Βορίδη. Το ξέρετε; Ο αναπτυξιακός νόμος δεν περιλαμβάνει τη Ροδόπη. Ορίστε, εφημερίδα «Χρόνος», δήλωση διαμαρτυρίας Μητροπολίτη Μαρωνείας και Κομοτηνής στην Κυβέρνηση με επιστολή στο Μαξίμου. Δεν τα λέω έτσι απλά. Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λάθη επί λαθών που δεν δικαιολογούνται, σας λέω. Η Ροδόπη εκτός αναπτυξιακού νόμου; Το καταγγέλλει ο Μητροπολίτης από χθες. Να απαντήσει η Κυβέρνηση, να την εντάξει. Θέλετε να σας πω μπράβο; Να ενταχθεί η Ροδόπη στον αναπτυξιακό νόμο. Θα είναι μια επιτυχία της Ελληνικής Λύσης. Θέλετε του Μητροπολίτη; Το κατήγγειλε ο άνθρωπος. Γιατί διαμαρτύρεστε για τα αυτονόητα; Δεν μπορώ να καταλάβω.

(Χειροκροτήματα από την πτέρυγα της Ελληνικής Λύσης)

Πάμε στο επόμενο. Πάμε τώρα στα funds, για να κλείσω. Γιατί τα funds στην Ελλάδα έχουν έδρα την Ιρλανδία; Ξέρετε κανείς εδώ μέσα; Κανένας δεν ξέρει. Όχι για τη φορολόγηση. Δεν είναι θέμα εφορίας. Καμία εφορία. Διότι η Ιρλανδία εξαιρείται από την Ευρωπαϊκή Εισαγγελία, ζήτησε εξαίρεση και δεν μπορεί να παρέμβει η Ευρωπαϊκή Εισαγγελία σε τίποτε απ’ αυτά. Το καταλαβαίνουμε αυτό; Τα funds που κατατρώγουν τις σάρκες των Ελλήνων, τα σπίτια των Ελλήνων, τα οποία λειτουργούν χωρίς ΑΦΜ στη χώρα μας, παρανόμως, και για τα οποία η δικαιοσύνη, ο Άρειος Πάγος σε οκτώ μόνο μέρες απεφάνθη ότι όλα βαίνουν καλώς, λειτουργούν στην Ιρλανδία γιατί δεν έχει δικαιοδοσία αμεσότατης παρέμβασης η Ευρωπαία Εισαγγελέας. Το καταθέτω για τα Πρακτικά της Βουλής. Είναι όλα τα στοιχεία για την Ευρωπαία Εισαγγελέα που να της ανάψουμε όλοι από ένα κερί ή όλοι να λέμε μια καλή κουβέντα γι’ αυτήν τη γυναίκα, γιατί έσπασε το απόστημα της διαφθοράς του ΟΠΕΚΕΠΕ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα και στη ΔΕΘ. Τι να πω για τη ΔΕΘ; Απευθύνομαι σε όλους κι ας παρεξηγηθούν μερικοί. Τι σημαίνει ΔΕΘ; Γνωρίζει κανείς εδώ μέσα; Διεθνής Έκθεση Θεσσαλονίκης. Τι εκθέτουμε εκεί; Εμπορεύματα, προϊόντα, επιχειρήσεις, αφήστε που τα μισά είναι Υπουργεία και οργανισμοί. Δυστυχώς δεν υπάρχουν εμπορεύματα. Ποιος φταίει που δεν υπάρχουν εμπορεύματα και μηχανήματα ελληνικά; Νέα Δημοκρατία, ΠΑΣΟΚ και ΣΥΡΙΖΑ που αποβιομηχάνισαν τη χώρα.

(Χειροκροτήματα από την πτέρυγα της Ελληνικής Λύσης)

Κάνατε, λοιπόν, τη Διεθνή Έκθεση Θεσσαλονίκης διαρκή έκθεση θεωρίας πολιτικού πανηγυριού. Πανηγυράκι την κάνατε. Κάθε μέρα και ένας άλλος πολιτικός Αρχηγός ανεβαίνει στη Θεσσαλονίκη, λέει τα δικά του, πάει την άλλη μέρα άλλος πολιτικός Αρχηγός. Τι είναι η ΔΕΘ; Πανηγυράκι;

Κόψτε, ρε παιδιά, αυτήν την ιστορία. Εμείς οι Βορειοελλαδίτες, εμείς οι Θεσσαλονικείς –θα σας το πω ωμά- δεν θέλουμε πολιτικούς Αρχηγούς που έρχονται, ψεύδονται και φεύγουν από τη βόρεια Ελλάδα. Δεν τους θέλουμε!

(Χειροκροτήματα από την πτέρυγα της Ελληνικής Λύσης)

Το έλεγα χρόνια και ουδέποτε πήγα ούτε ως Βουλευτής, αν θυμάστε καλά, κύριε Βορίδη, κύριε Πλεύρη, ούτε ως Πρόεδρος κόμματος να κάνω συνέντευξη τύπου στη ΔΕΘ. Τι δουλειά έχουν οι πολιτικοί; Αντιλαμβάνομαι ότι ο Πρωθυπουργός πρέπει να πάει να μιλήσει, να εγκαινιάσει, γιατί θεσμικά έχει μια ιδιότητα. Όλοι οι υπόλοιποι; Φιέστες. Βλέπεις αυτοκίνητα, κουστωδίες, συνοδείες κ.λπ., για να ανεβαίνουν εκεί τα κόμματα και να κάνουν σόου και να αντιπαρατίθενται.

Η βόρεια Ελλάδα δεν θέλει σόου. Οι Θεσσαλονικείς δεν θέλουν σόου, δεν θέλουν πολιτικούς Αρχηγούς που έρχονται για να κάνουν το κομμάτι τους. Όλη μέρα σας βλέπουν στα κανάλια, όλη μέρα από το πρωί σ’ όλα τα κανάλια είναι όλοι οι πολιτικοί Αρχηγοί και όλοι οι Βουλευτές των κομμάτων, πλην κάποιων εξαιρέσεων, εν πάση περιπτώσει. Τι χρείαν έχουμε της παρουσίας πολιτικών Αρχηγών στη Διεθνή Έκθεση Θεσσαλονίκης;

Προκαλείται κυκλοφοριακή συμφόρηση. Βρίζουν οι Θεσσαλονικείς. Συνεντεύξεις. Κουστωδίες. Είστε σοβαροί;

Τι θα τους πείτε; Για πείτε μου. Ότι έχουμε μετρό «κουτσό», ότι δεν φτάνει ούτε μέχρι το αεροδρόμιο; Ότι δεν έχουν γήπεδα ο ΠΑΟΚ, ο Άρης και ο Ηρακλής; Ότι η Μακεδονία πουλήθηκε από τον ΣΥΡΙΖΑ και συνεχίζει να πουλιέται από τη Νέα Δημοκρατία, γιατί δεν κάνει το αντίθετο, αυτά που έλεγε προεκλογικά; Τι θα πείτε;

(Χειροκροτήματα από την πτέρυγα της Ελληνικής Λύσης)

Το ξαναλέω. Δεν είναι σοβαρό κράτος αυτό που δεν λειτουργεί θεσμικά. Ο Πρωθυπουργός πρέπει να ανοίξει τη ΔΕΘ. Είναι η θεσμική του ιδιότητα να πάει και να φύγει. Αλλιώς, προκαλείτε προβλήματα και δεν λύνετε. Γι’ αυτό και είμαστε διαφορετικό κόμμα. Ούτε στη ΔΕΘ θα πάμε, ούτε πολιτική κουστωδία θα κουβαλήσω μαζί μου, ούτε κλακαδόρους, ούτε χειροκροτητές.

Βγάλατε και μια οδηγία. Δεν ξέρω αν το μάθατε.

Παλιά ερχόντουσαν στη ΔΕΘ -θυμούνται οι παλιότεροι- και τα μπουζούκια γεμάτα, κύριε Βορίδη. Ειδικά επί εποχής ΠΑΣΟΚ, με τον Άκη τότε, όλα τα μπουζούκια γεμάτα, κύριε Μάντζο. Όλα! Έρχονταν οι νεοδημοκράτες στα μπουζούκια. Τι ωραία που είναι η Θεσσαλονίκη τρεις μέρες τζάμπα, δωρεάν, όλα πληρωμένα!

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Κι εσείς ήσασταν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, όμως δεν ήμουν στα μπουζούκια.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Α la carte. Όποτε θέλετε ήσασταν, όποτε δεν θέλετε δεν ήσασταν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Στα είκοσι δύο-είκοσι τρία μου έφυγα από το ΠΑΣΟΚ. Το έχω δηλώσει άπειρες φορές. Και έφυγα για έναν και μόνο λόγο. Γιατί έβλεπα φαινόμενα τύπου Τσοχατζόπουλου, που το ζούσαμε στο πετσί μας το πώς λειτουργούσε, γιατί άλλα λέγαμε και άλλα έκαναν. Είχα την εντιμότητα να αποχωρήσω. Και συνεχίζω να επιμένω σε εκείνα που έλεγα: Εθνική ανεξαρτησία! Λαϊκή κυριαρχία! Η Ελλάδα ανήκει στους Έλληνες. Αυτά θα επιμένω να λέω και θα συνεχίσω να αγωνίζομαι.

(Χειροκροτήματα από την πτέρυγα της Ελληνικής Λύσης)

Πάω και στα υπόλοιπα.

**ΔΗΜΗΤΡΙΟΣ ΜΑΝΤΖΟΣ:** Ξεχάσατε την κοινωνική απελευθέρωση;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γιατί αντιδράτε στο ΠΑΣΟΚ; Δεν είπα κάτι. Μην πάτε στα μπουζούκια, ρε παιδιά. Μην πάτε στα μπουζούκια της Θεσσαλονίκης, σας λέω. Δεν σας είπα τίποτα κακό. Ας μην πάνε στα μπουζούκια, κύριε Καιρίδη. Γιατί πάτε στα μπουζούκια;

Έβγαλε οδηγία το Μαξίμου, μας το είπε το πρωί: «Μην δούμε Υπουργό σε μπουζούκι». Αφού κάνατε τη ζωή του Έλληνα «λατέρνα», να μην πάτε στα μπουζούκια εσείς.

Επειδή υπάρχει ένα ψευτοδίλημμα που θα βρούμε τα λεφτά για τον δέκατο τρίτο κ.λπ., εγώ θα σας πω πού θα βρούμε τα λεφτά. Κάναμε μια προμελέτη για τα ακατοίκητα νησιά πριν χρόνια, πώς θα κάνεις hotspot εκεί στο ένα πέμπτο της τιμής που εσείς -όχι εσείς-, η προηγούμενη κυβέρνηση και η σημερινή κοστολογούσε τα hotspot. Πάρτε την προμελέτη. Την καταθέτω στα Πρακτικά της Βουλής για ακόμη μια φορά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάναμε δεύτερη προμελέτη για το πόσο θα κόστιζε ένας πραγματικός φράχτης τσιμεντένιος με κάμερες, με ιχνηλάτηση, με λέιζερ κ.λπ.. Στο ένα τρίτο της τιμής απ’ ό,τι κοστίζει ο δικός σας φράχτης!

Τι έγινε, κύριε Πλεύρη; Πού είναι ο φράχτης; Τελείωσε ο φράχτης; Τελείωσε ο φράχτης; Ρωτάω.

Κύριε Βορίδη, εδώ ήσουν και μου έλεγες ότι «τον φράχτη που εμείς κάνουμε». Τι έγινε ο φράχτης; Ξεφράχτηκε;

**ΜΑΥΡΟΥΔΗΣ ΒΟΡΙΔΗΣ:** Φτιάχνεται.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Φτιάχνεται!

Την επόμενη, λοιπόν, εκατονταετία θα έχει ολοκληρώσει ο επόμενος Πρωθυπουργός αυτόν τον φράχτη!

Είναι στο ένα τρίτο της τιμής λοιπόν απ’ ό,τι ο φράχτης ο δικός σας -το καταθέτω κι αυτό στα Πρακτικά-, με κοστολογημένα τα πάντα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πού θα βρούμε τα λεφτά. Δεν θα αφήσουμε τις «ακρίδες» τις δικές σας, γαλάζιες, πράσινες, ροζ, κίτρινες, να τρώνε το χρήμα του Έλληνα με υπερτιμολογήσεις και απευθείας αναθέσεις.

(Χειροκροτήματα από την πτέρυγα της Ελληνικής Λύσης)

Έχουμε και τους εμπειρογνώμονες, έχουμε και τους ειδικούς, για να μπορέσουμε να κυβερνήσουμε αυτή τη χώρα και να ξανακάνουμε την Ελλάδα και τους Έλληνες περήφανους. Και μπορούμε και θέλουμε και θα το κάνουμε.

(Χειροκροτήματα από την πτέρυγα της Ελληνικής Λύσης)

Επειδή δεν θέλω να καταχραστώ περισσότερο χρόνο, άκουσα έναν από την ψευτοαριστερά -δεν είναι εδώ- να λέει κάποια επιχειρήματα. Εδώ θα συμπλεύσω, έτσι ελαφρώς. Γιατί χρησιμοποιείτε μόνο τις Ηνωμένες Πολιτείες εσείς της ψευτοαριστεράς όταν αναφέρεστε σε μετανάστες ή λαθρομετανάστες; Δεν αναφέρομαι σε εσάς, στον κ. Πουλή αναφέρομαι. Ήρθε και είπε ότι στις ΗΠΑ μας λέγανε «βρωμοέλληνες». Και η κυρία Ακρίτα το είπε. Βρωμοέλληνες!

Ποιοι μας έλεγαν; Δείτε τι πρότυπο παραδείγματος δίνουν, τις Ηνωμένες Πολιτείες. Ποιες Ηνωμένες Πολιτείες; Τις Ηνωμένες Πολιτείες των δουλεμπόρων Αγγλοσαξόνων, που εξαφάνισαν τους ιθαγενείς της περιοχής. Ωραίο παράδειγμα δίνουν! Ωραίο παράδειγμα! Οι δουλέμποροι Αγγλοσάξονες!

(Χειροκροτήματα από την πτέρυγα της Ελληνικής Λύσης)

Είπε κάτι ο κ. Καιρίδης και έχει ένα δίκιο. Είμαι ίσως από τους λίγους που μπορούν να μιλήσουν για τους μετανάστες εδώ μέσα και θα σας πω γιατί. Συγκινούμαι όταν το λέω αυτό, γιατί γεννήθηκα στη Γερμανία όντως. Όμως, η μητέρα μου για να πάει στη Γερμανία και να γίνει καθαρίστρια στα ξενοδοχεία -ως καθαρίστρια δούλευε η μάνα μου η συγχωρεμένη, κύριε Καιρίδη- την πέρασαν από γυναικολογική εξέταση, από οδοντιατρική εξέταση, στον πατέρα μου τον ίδιο του έκαναν εξετάσεις αίματος, ό,τι υπήρχε και δεν υπήρχε. Με τα χαρτιά το νομιμοποιητικά πήγε κανονικά.

Σταματήστε να λέτε το παραμύθι ότι οι Έλληνες παράνομα πήγαιναν όπου πήγαιναν. Νόμιμα πήγαιναν. Ήμουν παιδί μεταναστών. Γεννήθηκα εκεί. Έφυγα σε μικρή ηλικία για να έρθω στην Ελλάδα. Δεν είχαμε ελληνικό σχολείο στην περιοχή μας και με έστειλαν οι γονείς μου -οι γονείς μου έμειναν και δούλευαν εκεί- εδώ και εγώ μεγάλωνα με τη θεία μου. Εντάξει; Για να τα ξεκαθαρίσουμε.

Δεν είστε περισσότερο φιλάνθρωποι εδώ μέσα κάποιοι από κάποιους. Κανείς δεν έχει το δικαίωμα να μιλάει για μετανάστες αν ο ίδιος δεν ήταν μετανάστης και δεν έχει νιώσει στο πετσί του το bullying από τον ρατσισμό. Ουδείς! Φτάνει πια.

(Χειροκροτήματα από την πτέρυγα της Ελληνικής Λύσης)

Λέμε κάτι για τους Έλληνες, «είστε ρατσιστές». Ναι. Πρώτα τον Έλληνα, τον συγγενή μας, και μετά οποιονδήποτε άλλον θα βοηθήσουμε. Είναι λογικό.

(Χειροκροτήματα από την πτέρυγα της Ελληνικής Λύσης)

Και μην μου πείτε ότι ο αριστερός Βουλευτής θα εξυπηρετήσει τον κ. Βορίδη περισσότερο από έναν αριστερό Βουλευτή. Θα το πω έτσι απλά. Δεν λέω για οικογένειες μόνο.

Ο πατέρας βοηθάει το παιδί. Το παιδί βοηθά τον αδελφό. Ο αδερφός βοηθάει το ανίψι. Το ανίψι βοηθάει τον ξάδελφο. Έτσι πάει. Και το έθνος των Ελλήνων βοηθάει τους Έλληνες κατά το έθνος. Αυτή είναι η νομική, ιστορική πραγματικότητα, η εθνολογική. Φτάνει πια. Φτάνει.

(Χειροκροτήματα από την πτέρυγα της Ελληνικής Λύσης)

Να σας πω γιατί λέμε όχι στην ισλαμοποίηση; Θα σας πω παραδείγματα τώρα για να τελειώνουμε. Η απάντηση υπάρχει μέσα στο Κοράνι. Πόσοι από τους φιλάνθρωπους εδώ μέσα διαβάσατε τι λέει το Κοράνι, ρε παιδιά; Έχει διαβάσει κανένας εδώ μέσα τι λέει το Κοράνι; Θα σας απαντήσω. Πρώτα ακούστε με. Πάταξον μέν, ἄκουσον δε.

Το Κοράνι έχει ενενήντα τρεις στίχους, οι οποίοι μιλάνε για Al-Hijrah -έτσι λέγεται-, που σημαίνει immigration. Το Κοράνι το λέει. Σημαίνει μετακίνηση, μετανάστευση. Και είναι το παράδειγμα του Μωάμεθ που έφυγε από τη Μέκκα και πήγε στη Μεντίνα, όπου εκεί έκανε ισλαμική κοινότητα και στη συνέχεια γύρισε και κατέλαβε τη Μέκκα. Και το Κοράνι μέσα δίνει εντολή στους μουσουλμάνους υποχρεωτικά να ακολουθούν την Al-Hijrah. Έτσι λέγεται. Πρέπει να κάνουν immigration σε χώρες οι οποίες δεν είναι μουσουλμανικές. Το λέει το Κοράνι, δεν το λέω εγώ. Ο ισλαμισμός είναι μια πολιτικοθρησκευτική θεώρηση, δεν είναι θρησκεία, όπως ο καθολικισμός, ο προτεσταντισμός, ο χριστιανισμός, ο βουδισμός, ο ιουδαϊσμός.

Προοπτική -το λέει το Κοράνι-, να καταλάβει και να διαβρώσει από μέσα τις κοινωνίες. Έχει μέσα εβδομήντα δύο χαντίθ -έτσι λέγονται-, δηλαδή θρησκευτικές εντολές.

Και θα σας κάνω ένα ερώτημα. Γιατί δεν πάει κανένας στις εύφορες, εύπορες μουσουλμανικές χώρες; Γιατί δεν πάνε στη Σαουδική Αραβία, στο Ντουμπάι, στο Κουβέιτ, στο Κατάρ; Γιατί δεν πάνε εκεί και έρχονται εδώ; Ρωτώ εσάς που είστε φιλάνθρωποι. Απαντήστε μου ειλικρινά με επιχειρήματα. Η απάντηση δίνεται στο Κοράνι. Τάδε έφη Ανδρέας Ανδριανόπουλος, Υπουργός της Νέας Δημοκρατίας. Τα γράφει, γιατί ανέλυσε το Κοράνι ο ίδιος.

Λέτε ότι μπορούμε να συνυπάρξουμε με τους μουσουλμάνους. Μπορούν να ενσωματωθούν; Μπορούν; Θα σας απαντήσω. Είναι δυνατόν να ενσωματωθούμε σε έναν πολιτισμό που κάποιος ξυπνάει μιάμιση ώρα πριν από την ανατολή για να αρχίσει το πρόγραμμα των προσευχών, που θα τελειώσει το βράδυ; Σταματούν όλοι μαζί για να προσεύχονται.

Έχετε πάει στο Λονδίνο ποτέ, που να πάρει και να σηκώσει; Ζητώ συγγνώμη. Έχετε πάει στο Βερολίνο; Σταματούν τη δουλειά τους και προσεύχονται στον δρόμο ή οπουδήποτε βρίσκουν. Έλεος πια! Καταλαβαίνετε τι πάτε να κάνετε; Έχετε πάει στο Παρίσι;

Βρισκόμουν εσχάτως πριν από λίγο καιρό στο Βερολίνο, μεσημέρι. Ξαφνικά σταματάει η κυκλοφορία, οι τροχονόμοι σταματούν την κυκλοφορία, όσοι ήταν μουσουλμάνοι το χαλάκι κάτω -μιλάμε για εκατοντάδες και χιλιάδες-, για να προσευχηθούν. Μπορούν να συνυπάρξουμε και να ενσωματωθούν αυτοί οι άνθρωποι, νομίζετε εσείς; Με τις μπούρκες; Με τα τσαντόρ, που θεωρούν τη γυναίκα πράγμα, που την έχουν τη γυναίκα πεταμένη γύρω-γύρω οπουδήποτε; Δεν μπορούν. Ξέρετε ότι προσεύχονται πέντε φορές την ημέρα και πρέπει να σταματήσουν την εργασία τους; Τα γνωρίζετε αυτά;

Εγώ θα σας το πω. Το λέει ο Ντόναλντ Τραμπ, το είπε ο Πούτιν, το λέει ο Μασκ. Έρχονται αναταραχές στην Ευρώπη. Η Ευρώπη χάνεται. Ο Τραμπ παρότρυνε τους Ευρωπαίους ηγέτες να πράξουν ανάλογα, προειδοποιώντας ότι θα είναι πολύ αργά σε λίγο καιρό. Όμως, η Ευρώπη και δυστυχώς εσείς, κύριε Πλεύρη, διαλέγετε την μπούρκα.

.

Εμείς διαλέγουμε τον σταυρό, τον Χριστό και εσείς την μπούρκα, δυστυχώς, όλοι σας εδώ μέσα!

(Χειροκροτήματα από την πτέρυγα της Ελληνικής Λύσης)

Έχουμε ιδεολογική και εθνική διαφορά! Και το μέλλον που θέλουν όλα τα κόμματα της ελληνικής Βουλής –θα το πω- είναι η αντικατάσταση από τους λαθροεισβολείς, να γίνουμε είδος προς εξαφάνιση, να γίνουμε όπως στην Αμερική οι Απάτσι ελικόπτερα, να γίνουμε όπως στην Αμερική οι Τσερόκι τζιπ!

Εμείς δεν το θέλουμε αυτό. Θέλουμε τον Πελοποννήσιο, τον Στερεοελλαδίτη, τον Πόντιο, τον Σαρακατσάνο, τον Θεσσαλό, τον Εβρίτη, να υπάρχουν ως φυλές ελληνικές οι οποίες θα διαβιούν σε αυτόν τον τόπο που λέγεται «Ελλάδα»!

(Χειροκροτήματα από την πτέρυγα της Ελληνικής Λύσης)

Εσείς παλεύετε λυσσαλέα για την αντικατάσταση του πολιτισμού. Εμείς πολεμάμε ελληνικά, με επιχειρήματα, με προτάσεις και με λύσεις για τον Έλληνα.

Πρώτα ο Έλληνας και μετά όλοι οι άλλοι, κύριε Βορίδη. Μετά όλοι οι άλλοι!

Έχω συγκινηθεί από αυτό που είπα για τη μητέρα μου, γιατί πραγματικά με ενοχλεί να ακούω κάποιους που μένουν εδώ στα βόρεια προάστια, κάπου στην Πεντέλη, με τις πισινάρες τους! Κι εγώ έχω πισίνα, αλλά δεν κάθομαι να κάνω τον φιλάνθρωπο τζάμπα και να πληρώνουν οι υπόλοιποι. Δεν είναι κακό να μένεις στα βόρεια προάστια. Ξέρετε ποια είναι η διαφορά η δική μας; Εμείς δεν υποκρινόμαστε. Εγώ θέλω όλοι οι Έλληνες να έχουν τον πλούτο είτε των βορείων προαστίων, είτε των νοτίων προαστίων! Κάτι ψευτοαριστεροί βολεύονται με τον πλούτο αυτόν, αλλά το παίζουν αριστεροί!

(Χειροκροτήματα από την πτέρυγα της Ελληνικής Λύσης)

Πάμε και στην Κρήτη. Και θα κλείσω με αυτό. Είναι τυχαίο, κύριοι της Νέας Δημοκρατίας, ότι όποτε στριμώχνεστε, όποτε έχετε ένα προβληματάκι, για να αλλάξει η ατζέντα, βρίσκετε ένα θέμα; Τώρα βρήκατε, λέει, κάτι εγκληματίες μαφιόζους εκεί στα Χανιά. Και να, τα κανάλια. Και να, αυτό! Και να, εκείνο! Αυτό γίνεται κάθε φορά. Ή τους άλλους τους βομβιστές τους καινούργιους! Όποτε στριμώχνεται η Κυβέρνηση από την Αντιπολίτευση, βρίσκει ένα άλλο θέμα περιέργως, θα κάνει συνέντευξη ο Μιχάλης Χρυσοχοΐδης, θα μας πει ότι όλοι αυτοί οι μαφιόζοι είναι κακοί και τους συλλάβαμε, τι καλό που κάνει η Αστυνομία.

Μάλιστα. Ωραία. Ερώτηση: Στα Χανιά δεν ήταν; Στα Χανιά δεν ήταν, κύριε Υπουργέ, αυτοί οι μαφιόζοι οι σαράντα; Στα Χανιά. Ωραία. Πάλι δεν ήξερε ο Πρωθυπουργός τίποτα; Δίπλα στο σπίτι του είναι! Πάλι ανήξερος; Πάλι δεν ήξερε; Άρα, ανίκανος. Η πόλη του Πρωθυπουργού, λοιπόν, τα Χανιά κατήντησαν χάνι της μαφίας και ο Πρωθυπουργός δεν ξέρει τίποτα!

Και κάτι τελευταίο, κύριε Βορίδη, επειδή είστε νομικός. Πείτε μου, κύριε Βορίδη, ο συνταγματικός νομοθέτης γιατί μιλάει για τριακόσιους Βουλευτές; Και γιατί λειτουργούμε με διακόσιους ενενήντα επτά; Για πείτε μου. Ποια πράξη συνταγματική λέει ότι λειτουργεί η Βουλή με διακόσιους ενενήντα επτά Βουλευτές; Γιατί δεν κάνετε εκλογές σε τρεις περιφέρειες; Κάντε εκλογές σε τρεις περιφέρειες. Και δεν το ζητάει και κανένας τους! Άκουσα μόνο το ΠΑΣΟΚ και τον κ. Δουδωνή το πρωί –και προς τιμή του- να επιμένει σε αυτό που λέμε εδώ και καιρό. Γι’ αυτές τις τρεις έδρες που λείπουν πρέπει να γίνουν εκλογές σε αυτές τις περιοχές. Αυτό ορίζει ο συνταγματικός νομοθέτης.

Μη μου αρχίζετε τις ακροβασίες, κύριε Βορίδη και οι υπόλοιποι! Όχι, δεν θέλω! Τρεις έδρες υπάρχουν κενές! Βουλή διακοσίων ενενήντα επτά Βουλευτών δεν υπήρξε ποτέ! Κάντε εκλογές σε αυτούς τους νομούς, να φάτε τα μούτρα σας, για να αναγκαστείτε να οδηγηθείτε σε εκλογές κανονικές για να φύγετε…

(Χειροκροτήματα από την πτέρυγα της Ελληνικής Λύσης)

…να έρθει η Ελληνική Λύση, για να κυβερνήσει, επιτέλους, μια ελληνική, πατριωτική, κοινωνική, εθνική κυβέρνηση, με επιχειρήματα και προτάσεις! Και κυρίως, όχι θεωρία! Πράξεις και όχι λόγια! Από λόγια χόρτασαν οι Έλληνες! Πεινούν και δεν μπορείτε να τους χορτάσετε εσείς! Εμείς θα τους δώσουμε αυτό που τους αξίζει! Θα τους δώσουμε αυτό που τους λείπει, πέρα από το χαμόγελο, πέρα από την αξιοπρέπεια. Θα δώσουμε και πλούτο για τους Έλληνες και όχι τους πλουτοκράτες!

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Θα παρακαλέσω και τους δύο Κοινοβουλευτικούς Εκπροσώπους να προηγηθεί ο Βουλευτής του Κομμουνιστικού Κόμματος κ. Κατσώτης. Υπήρχε ένας λόγος για τον οποίον έπρεπε να του έχουμε δώσει τον λόγο από πριν. Θα ακολουθήσουν μετά οι Κοινοβουλευτικοί Εκπρόσωποι, γιατί αντιλαμβάνεστε ότι δεν θα είστε μόνο ένας Κοινοβουλευτικός.

Παρακαλώ, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Ακούσαμε εδώ παραλληλισμούς με επιχειρήματα των πιο αντιδραστικών δυνάμεων, προκειμένου να στηρίξουν ένα επαίσχυντο, απάνθρωπο νομοσχέδιο, που ως αντίληψη έχει την καθαρότητα της φυλής, τον διωγμό των διαφορετικών. Από την άλλη, βέβαια, αυτές οι δυνάμεις στηρίζουν την ελεύθερη κίνηση κεφαλαίων, υπηρεσιών, εργαζομένων, για την ικανοποίηση των αναγκών των μονοπωλιακών ομίλων, όπως προβλέπει η Ευρωπαϊκή Ένωση, η οποία υπερασπίζει ανθρώπινα δικαιώματα, όσα επιτρέπει η δικτατορία του κεφαλαίου.

Οι πολεμικές συγκρούσεις των ιμπεριαλιστικών δυνάμεων ανά τον κόσμο είναι οι μεγαλύτερες σε αριθμό μετά τον Β΄ Παγκόσμιο Πόλεμο. Σ’ αυτές τις συγκρούσεις συμμετέχει και η χώρα μας, με ευθύνη της Κυβέρνησης και των κομμάτων του ευρωατλαντισμού. Ο σιδερένιος νόμος του κέρδους του εκμεταλλευτικού συστήματος ευθύνεται για τα εκατομμύρια των νεκρών, των σακατεμένων και για τα 122,1 εκατομμύρια των αναγκαστικά εκτοπισμένων ανθρώπων σε ολόκληρο τον κόσμο.

Η αιτία, λοιπόν, της προσφυγιάς και της μετανάστευσης είναι οι πόλεμοι, οι διώξεις, η βάρβαρη εκμετάλλευση που οδηγεί σε άγρια φτώχεια και εξαθλίωση, σε έλλειψη ελπίδας εκατομμυρίων ανθρώπων για προκοπή στον τόπο τους. Η Μεσόγειος, τα τελευταία χρόνια, με ευθύνη των κυβερνήσεων της Ευρωπαϊκής Ένωσης έχει μετατραπεί σε υγρό τάφο με πάνω από τριάντα χιλιάδες νεκρούς. Εκεί οδηγούν τα μέτρα και οι πολιτικές σας.

Η Κυβέρνηση της Νέας Δημοκρατίας, όπως όλες οι προηγούμενες, αποδέχεται τον ρόλο της Ελλάδας ως χωροφύλακα των ευρωπαϊκών συνόρων, ως αποθήκη ανθρώπινων ψυχών, εφαρμόζοντας τους κανονισμούς του Δουβλίνου για τις πρώτες χώρες υποδοχής και την απαράδεκτη κοινή δήλωση Ευρωπαϊκής Ένωσης-Τουρκίας που υπογράφηκε και πρωτοεφαρμόστηκε επί Κυβέρνησης ΣΥΡΙΖΑ, τις λύσεις των ασφαλών χωρών και όλο γενικά το ευρωενωσιακό πλαίσιο.

Με το νομοσχέδιο που φέρνει η Κυβέρνηση για ψήφιση αποτυπώνεται η απάνθρωπη πολιτική της Ευρωπαϊκής Ένωσης και της Κυβέρνησης σε βάρος των προσφύγων και μεταναστών.

Σύνορα και εμπόδια, κύριε Υπουργέ, δεν υπάρχουν για το κεφάλαιο. Για τους κολασμένους υπάρχει η στρόφιγγα, που όταν χρειάζεται φτηνή εργατική δύναμη, ανοίγει και όταν όχι, κλείνει.

Με τις ρυθμίσεις του νομοσχεδίου ενισχύεται ο διωγμός των ξεριζωμένων από τους πολέμους, τις επεμβάσεις. Διαμορφώνονται διαδικασίες για τη λεγόμενη «επιστροφή των ξεριζωμένων», εφαρμόζοντας τις κατευθύνσεις της πρότασης του νέου Ευρωπαϊκού Κανονισμού Επιστροφών και του αντιδραστικού νέου Συμφώνου για τη Μετανάστευση και το άσυλο, που ουσιαστικά υπονομεύει τη διεθνή Συνθήκη της Γενεύης για τους πρόσφυγες. Προβλέπει την κατάργηση της χορήγησης άδειας διαμονής για όσους διαμένουν επτά χρόνια χωρίς χαρτιά στη χώρα, που αποτελούσε τον μόνο τρόπο να πάρει άδεια παραμονής ένας μετανάστης εργάτης που ζει και εργάζεται στη χώρα μας για χρόνια. Ενισχύει τις απελάσεις και την καταστολή για τους ξεριζωμένους που καταλήγουν στις φυλακές της Ευρωπαϊκής Ένωσης με προδιαγραφές του ΝΑΤΟ. Η καπιταλιστική ανάπτυξη στηρίζεται στον ιδρώτα και την κλοπή των εργαζομένων, την ακόμα μεγαλύτερη εκμετάλλευση των πιο ευάλωτων τμημάτων της εργατικής τάξης, όπως είναι οι πρόσφυγες και οι μετανάστες, με ακόμα πιο άγριους και δυσβάσταχτους όρους αγοραπωλησίας της εργατικής δύναμης.

Το ΚΚΕ σταθερά και μόνιμα αναδεικνύει το τεράστιο ζήτημα των χιλιάδων μεταναστών εργατών που ζουν και εργάζονται στη χώρα μας για χρόνια, χωρίς άδειες διαμονής. Είναι αυτοί οι αόρατοι άνθρωποι που διαβιούν κάτω από άθλιες και απάνθρωπες συνθήκες, χωρίς πρόσβαση σε στοιχειώδη μέσα διαβίωσης και υγιεινής, χωρίς εργασιακά και ασφαλιστικά δικαιώματα, με τον κίνδυνο της σύλληψης, φυλάκισης και απέλασης, με ακραία εκμετάλλευση, επικίνδυνες συνθήκες εργασίας στους κλάδους ιδιαίτερα της γεωργίας, των ξενοδοχείων, των κατασκευών, της καθαριότητας.

Η εξαντλητική δουλειά με απεριόριστο εργάσιμο χρόνο, οι αυθαιρεσίες των εργοδοτών με καταγγελίες για κακοποίηση έως και κατάσχεση διαβατηρίων, η μη καταβολή μισθού είναι όσα καταγγέλλονται και βλέπουν το φως της δημοσιότητας. Στη Μανωλάδα της Ηλείας είναι γνωστό το σύγχρονο γκέτο αθλιότητας για χιλιάδες μετανάστες εργάτες γης που βγάζουν τον κόκκινο χρυσό της φράουλας, για να θησαυρίζουν οι σύγχρονοι μεγαλοτσιφλικάδες.

Οι μετανάστες χωρίς άδειες διαμονής είναι τα θύματα της πιο άγριας εκμετάλλευσης και των δουλεμπορικών κυκλωμάτων διακινητών που θησαυρίζουν. Τα θύματά τους τα βρίσκουν και από τις διάφορες δομές, προωθώντας τους σε μεγάλες αγροτικές επιχειρήσεις, σε κατασκευαστικούς ομίλους, ξενοδοχεία και εστιατόρια, σε βιομηχανίες και άλλες επιχειρήσεις.

Επίσης, υπάρχουν και οι μετανάστες εργάτες που έρχονται στη χώρα μας, τόσο με τη διαδικασία της μετάκλησης όσο και μέσω των διακρατικών συμφωνιών. Στερεώνονται στοιχειώδη δικαιώματα, μέσα από ένα διάτρητο νομοθετικό πλαίσιο και δαιδαλώδεις γραφειοκρατικές διαδικασίες, όπως ασφαλή και αξιοπρεπή διαβίωση σε κατάλληλα καταλύματα, άδειες διαμονής με δικαίωμα πλήρους πρόσβασης σε εργασία, συνταξιοδοτικά και ασφαλιστικά δικαιώματα, οικογενειακή επανένωση.

Το ΚΚΕ καλεί το εργατικό και λαϊκό κίνημα να παλέψει για το κλείσιμο όλων των υπερδομών - φυλακών. Όχι στη φυλάκιση προσφύγων και μεταναστών, την κάθε είδους κράτηση ανήλικων παιδιών, διάσωση των ανθρώπων που κινδυνεύουν στη θάλασσα. Να σταματήσουν οι πρακτικές επαναπροωθήσεων. Δημιουργία ανοιχτών χώρων προσωρινής φιλοξενίας με αξιοπρεπείς όρους διαβίωσης και εξασφάλισης διατροφής, υγειονομικής φροντίδας, διερμηνείας και νομικής αρωγής, με ευθύνη του κράτους και χωρίς την εμπλοκή ΜΚΟ και ιδιωτών. Να δοθεί άσυλο σε όσους προέρχονται από χώρες πολεμικών συγκρούσεων, εμφυλίων υπό κατοχή και κάθε είδους ιμπεριαλιστικών επεμβάσεων ή είναι θύματα διωγμών και κινδυνεύει η ζωή τους. Να εξασφαλιστούν γρήγορες διαδικασίες απόδοσης ασύλου και ταξιδιωτικών εγγράφων, εξασφαλίζοντας τη μεταφορά των ανθρώπων αυτών στις χώρες του πραγματικού προορισμού τους. Να δοθούν άδειες διαμονής μακρόχρονης διάρκειας σε όλους τους μετανάστες και πρόσφυγες που ζουν και εργάζονται στη χώρα μας, χωρίς τους απαράδεκτους όρους και τις προϋποθέσεις των δουλεμπορικών διακρατικών συμφωνιών και του καθεστώτος της μετάκλησης. Καμία διάκριση σε εργασιακά και ασφαλιστικά δικαιώματα. Διαμόρφωση ολοκληρωμένων προγραμμάτων κοινωνικής ένταξης με ευθύνη του κράτους και χωρίς την εμπλοκή των ΜΚΟ για εξασφάλιση υγειονομικής περίθαλψης. Πρόσβαση των παιδιών στην εκπαίδευση, με ειδικά τμήματα υποδοχής και ένταξης. Προσλήψεις και στελέχωση όλων των υπηρεσιών μετανάστευσης και ασύλου με μόνιμο προσωπικό.

Τέλος, το ΚΚΕ καλεί την εργατική τάξη και τον ελληνικό λαό να καταδικάσει την πολιτική της Ευρωπαϊκής Ένωσης και των αστικών κρατών, τις ελληνικές κυβερνήσεις και τα αστικά κόμματα που συμβάλλουν στη διαμόρφωση αυτής της άδικης απάνθρωπης πολιτικής και την υλοποιούν και τη στηρίζουν. Να δυναμώσει η αλληλεγγύη στα θύματα του πολέμου και της εξαθλίωσης. Η άνοδος των κοινών αγώνων όλων των εργατών για ζωή και δουλειά με δικαιώματα, με σταθερό ημερήσιο χρόνο δουλειάς, με επτάωρο πενθήμερο, σαραντάωρο και αυξήσεις στους μισθούς, ανεξάρτητα από φυλή, εθνική ή εθνοτική καταγωγή, χρώμα, θρησκεία, φύλο, σεξουαλικό προσανατολισμό ή άλλα προσωπικά γνωρίσματα. Και πάλι, βέβαια, ενάντια στους ιμπεριαλιστικούς πολέμους, τους σχεδιασμούς συνολικά των ιμπεριαλιστικών δυνάμεων. Να δυναμώσει ο αγώνας για την ανατροπή της σημερινής βαρβαρότητας που καταδυναστεύει τους λαούς, με σταθερό, αταλάντευτο και μαχητικό μέτωπο ενάντια στο ρατσισμό, την ξενοφοβία και το φασιστικό δηλητήριο. Να βαδίσουμε στο δρόμο του μέλλοντος με τους λαούς αφέντες στον τόπο τους, έξω από τους ιμπεριαλιστικές συμμαχίες και τους οργανισμούς, όπως η Ευρωπαϊκή Ένωση και το ΝΑΤΟ, για να οικοδομήσουμε τον σοσιαλισμό, τον κόσμο της ειρήνης και της αδελφοσύνης των λαών χωρίς πολέμους, εκμετάλλευση και ξεριζωμό.

Ευχαριστώ, κύριε Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, τρίλεπτη παρέμβαση;

**ΧΡΗΣΤΟΣ ΓΙΑΝΝΟΥΛΗΣ:** Ναι, κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Εσείς, κύριε Καιρίδη, τρίλεπτο έχετε ή την ομιλία σας;

**ΔΗΜΗΤΡΙΟΣ ΚΑΙΡΙΔΗΣ:** Να την κάνω κανονικά να τελειώνω.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, τρία λεπτά ο κ. Γιαννούλης και μετά εσείς.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κυρία Πρόεδρε.

Στα είκοσι δευτερόλεπτα θα ήθελα να επαναφέρω την πρόταση που έκανα το πρωί στον Αντιπρόεδρο που διαδεχθήκατε να υπάρξει δυνατότητα παρεμβάσεων τεσσάρων Βουλευτών μετά από τις ομιλίες των αρχηγών ή των υπουργών, με απόλυτο σεβασμό στη θεσμική τους ιδιότητα και στην προτεραιότητα που απολαμβάνουν. Εκ του Κανονισμού δεν απολαμβάνουν το προνόμιο να διπλασιάζουν τον χρόνο αυθαίρετα, ο κ. Πλεύρης -για παράδειγμα- στα τριάντα λεπτά και ο κ. Βελόπουλος στα τριάντα πέντε λεπτά.

Ξέρετε, οι Βουλευτές με την απλή τους ιδιότητα έχουν την ίδια σημασία για το κοινοβουλευτικό έργο, όπως και των αρχηγών των κομμάτων και των υπουργών. Με αυτή την πρόταση πλέον να τηρήσουμε τη διαδικασία των τεσσάρων ομιλητών Βουλευτών, ίσως πυκνώσει και η παρουσία στην Αίθουσα, ίσως είναι και καλύτερα για τη ροή των ιδεών, πέρα ​​από τα τριάντα λεπτά τερατολογημάτων.

Θα συμφωνήσω απόλυτα με την κ. Κανέλλη, υπάρχει και χρόνος μέσα σε αυτήν την Αίθουσα που ακούγονται τερατολογίες, Το προσπερνώ!

Κύριε Πλεύρη, επειδή έχω την υποχρέωση και σας αναγνωρίζω ως ισότιμο συνομιλητή, γιατί ακούστηκαν πολλές ανοησίες τα προηγούμενα λεπτά, κατ’ αρχάς, όποιος βιάζεται, σκοντάφει. Θέλω να το παρατηρήσω, σε σχέση με το πρωθύστερο βήμα που κάνετε, σε σχέση με αυτό που συζητά η Ευρωπαϊκή Ένωση. Και αυτό δημιουργεί μια σειρά από προβλήματα, που πρέπει να είσαι Πυθία και όχι πολιτικός για να τα προβλέψεις.

Ένα δεύτερο που θέλω να σας πω είναι ότι θα ήσασταν πολύ πιο θωρακισμένος αν ερχόσασταν στη σημερινή συζήτηση, έχοντας λύσει δύο ζητήματα. Το πρώτο είναι το εμφανώς παράνομο κύκλωμα απόδοσης ή μη ταυτοτήτων σε ομογενείς ή σε μετανάστες που νομιμοποιήθηκαν στην Ελλάδα. Αναφέρομαι, κυρίως, στην αλβανική κοινότητα, με ένα κύκλωμα διαφθοράς απλωμένο σε όλες τις αποκεντρωμένες περιφέρειες, όπου για να πάρει την ταυτότητά του κάποιος πρέπει να έχει ή ενδιάμεσο νομικό ή να καταβάλει ένα αντίτιμο. Είναι υποχρέωση δική σας και του Υπουργείου Εσωτερικών να το ψάξετε.

Θέλω να σας θυμίσω, επίσης -γιατί θα καταλήξω ποιος είναι τελικά ο στόχος αυτού του νομοσχεδίου- ότι το αμαρτωλό 2015-2019, ο Υπουργός Μάκης, όπως είπατε για τον κ. Βορίδη, με μεγαλύτερη ρητορική δεινότητα λέει την άποψη αυτού που συμβαίνει σαν στόχος του νομοσχεδίου. Επειδή είναι πολλά τα «μαγαζιά» που άνοιξαν στη «δεξιά» πολυκατοικία πρέπει να επανέλθουν στο ρετιρέ.

Ο δεύτερος όροφος που βρίσκεται στα ορεινά έδρανα, πρέπει με κάποιον τρόπο να συγκινηθεί και σίγουρα, η αντιμετώπιση της νομοθετικής σας πρωτοβουλίας συμβάλλει κυρίως σε αυτό. Είναι μία πολιτική δημαγωγία, για να συσπειρωθεί το ακροδεξιό κοινό, που δυστυχώς -δυστυχώ!ς- εμπνέεται και ενθουσιάζεται με αυτές τις προτάσεις.

Θέλω να σας πω, επίσης, -αυτό που ξεκίνησα να λέω- ότι το 2015 με 2019, με Κυβέρνηση τον ΣΥΡΙΖΑ-Προοδευτική Συμμαχία, με τη συνεργασία των Ανεξάρτητων Ελλήνων του πρώην Υφυπουργού της Νέας Δημοκρατίας, Πάνου Καμμένου, με Πρωθυπουργό την Αλέξη Τσίπρα και Υπουργό Μεταναστευτικής Πολιτικής τον Γιάννη Μουζάλα, υπήρξε διαχείριση ενός εκατομμυρίου εκατόν τριάντα πέντε χιλιάδων προσφύγων.

Ένα εκατομμύριο εκατόν τριάντα πέντε χιλιάδες πρόσφυγες και οικονομικοί μετανάστες, οι οποίοι ταυτοποιήθηκαν ένας προς έναν, παρά τη δυσμενή οικονομική συγκυρία της χρεοκοπίας που προκάλεσε πάλι η παράταξή σας, στην οποία προσπαθείτε και με αυτό το νομοσχέδιο να επαναπατρίσετε ό,τι υπάρχει δεξιότερα της Δεξιάς…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** …ενώ από το 2019 μέχρι σήμερα η διαχείριση που αφορά την Κυβέρνησή σας είναι εκατόν ογδόντα χιλιάδες άνθρωποι.

Μας κατηγορείτε ότι δεν μπορούμε να ξεχωρίσουμε την ιδιότητα του πρόσφυγα και του μετανάστη κτλ. Εμείς έναν διαχωρισμό δεν κάνουμε, κύριε Πλεύρη. Δεν διαχωρίζουμε τον άνθρωπο με τον άλλον άνθρωπο. Θεωρούμε ότι αυτές οι ουμανιστικές αξίες, η σταθερή προσήλωση στα ανθρώπινα δικαιώματα, είναι κάτι που δεν μπαίνει σε πολιτική διελκυστίνδα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη…

**ΧΡΗΣΤΟΣ ΓΙΑΝΝΟΥΛΗΣ:** Την ανοχή σας, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, δεν έχετε ανοχή, γιατί είναι παρέμβαση. Θα έχετε αργότερα και άλλη παρέμβαση και την ομιλία σας και λοιπά και επειδή σε λίγο θα μπουν και άλλοι Αρχηγοί, σας ενημερώνω ότι θα έχουμε θέμα. Οπότε, παρακαλώ να κλείσετε.

**ΧΡΗΣΤΟΣ ΓΙΑΝΝΟΥΛΗΣ:** Εύχομαι να είναι στον χρόνο που έχουμε κι εμείς.

**ΠΡΟΕΔΡΕΥΟΥΣΑ (Όλγα Γεροβασίλη):** Ο τρίλεπτος χρόνος σας έχει τελειώσει.

**ΧΡΗΣΤΟΣ ΓΙΑΝΝΟΥΛΗΣ:** Ωραία.

Κλείνω, λοιπόν, λέγοντας τι θα γίνει με τις φυλακές εάν περάσει το νομοθέτημά σας. Απ’ ό,τι κατάλαβα θέλετε να χτίσετε καινούργιες. Αν δεν θέλετε, είναι ακόμα χειρότερα. Είστε και νομικός. Με το μέτρο της εικοσιτετράμηνης κράτησης η ήδη κτηνώδης και απαράδεκτη εικόνα που παρουσιάζουν τα ελληνικά σωφρονιστικά ιδρύματα θα γίνει πολύ χειρότερη. Δεν ξέρω αν έχετε απάντηση σε αυτό.

Κλείνω, για να μην κάνω αυτά που κατηγορώ και στη συνέχεια θα επανέλθουμε. Ελπίζω οι πολιτικοί αρχηγοί που θα ακολουθήσουν, να μας σεβαστούν.

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης έχουν ζητήσει τρίλεπτη παρέμβαση ο κ. Μάντζος, ο κ. Καζαμίας και ο κ. Καραθανασόπουλος. Ο κ. Καιρίδης θα μιλήσει για δώδεκα λεπτά. Θα γίνουν πρώτα οι τρίλεπτες παρεμβάσεις με τη σειρά. Θα παρακαλούσα όλοι να τηρήσουμε τον χρόνο γιατί θα έρθουν άλλοι δύο ή τρεις πολιτικοί αρχηγοί και σας ενημερώνω ότι αν μπει πολιτικός αρχηγός θα σταματήσει και ο κύκλος των Κοινοβουλευτικών Εκπροσώπων.

**ΛΙΑΝΑ ΚΑΝΕΛΛΗ:** Κυρία Πρόεδρε, πόσοι πολιτικοί αρχηγοί θα μιλήσουν;

**ΠΡΟΕΔΡΕΥΟΥΣΑ (Όλγα Γεροβασίλη):** Μέχρι στιγμής είναι ο κ. Νατσιός, ο οποίος μπαίνει οσονούπω και έχουν ζητήσει και ο κ. Κουτσούμπας και ο κ. Χαρίτσης.

Επομένως, πάμε γρήγορα, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κυρία Πρόεδρε.

Τέσσερα σημεία, δύο για τον κ. Βορίδη και δύο για τον κ. Πλεύρη, γιατί πρέπει να απαντηθούν όλα.

Κατ’ αρχάς δηλώνω εντυπωσιασμένος. Μέχρι τώρα γνώριζα ότι στα συρτάρια των Υπουργείων υπάρχουν πάρα πολλές Οδηγίες προς ενσωμάτωση, οι οποίες μάλιστα είναι επί χρόνια σε αναμονή προς ενσωμάτωση και απειλούνται πρόστιμα για την πατρίδα μας. Είναι η πρώτη φορά που έχουμε πρόταση κανονισμού με την οποία εναρμονίζεται η ελληνική νομοθεσία εμπροσθοβαρώς. Είναι η πρώτη φορά. Δηλώνουμε ενθουσιασμένοι και σίγουρα εντυπωσιασμένοι γι’ αυτόν τον ζήλο. Βεβαίως ο κ. Βορίδης δεν μας είπε ότι η σημερινή ισχύουσα Οδηγία είναι εντελώς αντίθετη σε αυτό που νομοθετείτε σήμερα.

Ο κ. Βορίδης μας είπε και κάποιους αριθμούς: 60.000 έρχονται κάθε χρόνο, 5.000 επιστρέφουν. Με απλά μαθηματικά μένουν 55.000. Μένουν αυτές οι 55.000; Έχουμε 55.000 επί έξι χρόνια της Νέας Δημοκρατίας 330.000 παράτυπους μετανάστες που μένουν στη χώρα μας και τώρα θα τους βρείτε και θα τους πείτε «ή θα επιστραφείτε ή θα φυλακιστείτε»; Και πού θα τους βάλετε; Στο Γκουαντάναμο; Στο Αλκατράζ; Πού; Ή φεύγουν πολλοί από αυτούς και τώρα λέτε ψέματα, ανακρίβειες μέσα στη Βουλή, για να κρύψετε ότι οι απορριφθέντες είναι πολύ λιγότεροι και οι προς επιστροφή τελικά ακόμα λιγότεροι και τελικά η επίδραση η ωφέλιμη του νομοσχεδίου σας είναι πολύ μικρότερη από αυτή που διαφημίζετε στα ακροδεξιά ακροατήρια;

Έρχομαι για τον κ. Πλεύρη.

Κύριε Υπουργέ, κρούω ανοιχτές θύρες. Μας χωρίζει πολύ μεγάλη απόσταση αξιακή και ιδεολογική στα ζητήματα των ανθρωπίνων δικαιωμάτων και ιδίως της προστασίας της αξιοπρέπειας μεταναστών και προσφύγων. Εμείς, ξέρετε, έχουμε τη δυνατότητα και νομίζω ότι η Νάντια Γιαννακόπουλου το απέδειξε αυτό και στις Επιτροπές και σήμερα εδώ, στην Ολομέλεια, να κάνουμε και τη διάκριση ότι η φύλαξη των συνόρων δεν είναι κάτι ασύμβατο με την προστασία της ανθρώπινης αξιοπρέπειας. Εναπόκειται σε εμάς, στις δημοκρατίες της Δύσης, της Ευρώπης, τις δημοκρατίες του κόσμου να βρούμε τη χρυσή τομή.

Καλωσορίζω βέβαια αυτή τη μεταστροφή λίγο στην αισθητική σας. Από τα ξενοδοχειακά μενού μάς μιλήσατε σήμερα για βιδωμένα τραπέζια. Δεν ξέρω, αξιολογούνται όλες αυτές οι περιγραφές.

Και έρχομαι σε δύο συγκεκριμένες παρατηρήσεις οι οποίες έρχονται πίσω από την ιδεοληπτική σας επιμονή, που έχει, όπως είπε ο κ. Γιαννούλης σωστά, μια στόχευση προς τα ακροδεξιά ακροατήρια:

Το πρώτο για την Κρήτη -πριν προκαλέσατε και την απάντηση του Προέδρου του ΠΑΣΟΚ- διά του Κοινοβουλευτικού Εκπροσώπου. Σας είπαμε εξαρχής ότι τις επιστροφές τις επιθυμούμε και μάλιστα τις επιστροφές θέλουμε να τις ενθαρρύνετε και να τις ενισχύσετε και να τις επιταχύνετε. Δεν είπαμε εμείς να μην γίνονται οι επιστροφές.

Ποια είναι όμως η πραγματικότητα στο πεδίο; Η Ιταλία έχει συνεχή μείωση των εισροών τα τελευταία χρόνια και μέσα στο 2025. Είναι και η Ιταλία που επωφελήθηκε από την τροπολογία Πλεύρη; Δηλαδή και οι ροές προς την Ιταλία μειώθηκαν επειδή ήρθε η τροπολογία Πλεύρη; Επίσης είναι η τροπολογία Πλεύρη αυτή η οποία τρόμαξε τους διακινητές και φόβισε τους μετανάστες ή είναι, όπως μας λέει ο Υπουργός των Εξωτερικών, η πρωτοβουλία του Υπουργείου Εξωτερικών να πάει τώρα, στο «και δέκα», στο «και τέταρτο», στο «και μισή» στην Τρίπολη και στη Βεγγάζη και να κάνει ό,τι δεν έκανε χρόνια τώρα; Άρα τι είναι; Είναι μία τροπολογία - μπαμπούλας που έδιωξε ή είναι μία διπλωματική πρωτοβουλία που δεν έγινε με χαρακτηριστική καθυστέρηση από την Κυβέρνηση Μητσοτάκη και τον κ. Γεραπετρίτη, τον Υπουργό Εξωτερικών, και έγινε μετά την κρίση και τώρα απλώς συμμαζεύετε τα ασυμμάζευτα; Δεν μπορεί να συμβαίνουν και τα δύο. Ποιον να πιστέψουμε; Εσάς ή τον Υπουργό Εξωτερικών;

Το δεύτερο -και κλείνω, κύριε Πρόεδρε- για τα νησιά, επειδή απαντήσατε στην ερώτηση που σας υπέβαλε η Νάντια Γιαννακοπούλου. Ωραία τα λέτε ότι δεν θα υπάρξουν μεταφορές στην ενδοχώρα, στα νησιά. Ναι, αλλά ξέρετε όλα αυτά συνδέονται με το πώς θα εφαρμοστεί το νέο Σύμφωνο Μετανάστευσης και Ασύλου, γιατί πολύ απλά ξέρετε πολύ καλά ότι υπάρχει ο κίνδυνος εγκλωβισμού πολλών χιλιάδων μεταναστών στα νησιά σε προαναχωρησιακά κέντρα και για δεκαοκτώ και για είκοσι τέσσερις μήνες ακόμα, αν δεν υπάρξουν πρόνοιες στο εθνικό σχέδιο.

Κλείνοντας να πω ότι ζητούμε για πολλοστή φορά -από την πρώτη Επιτροπή σας το είπε η Νάντια Γιαννακοπούλου- να μοιραστείτε μαζί μας, να υπάρξει διαβούλευση με τη Βουλή του εθνικού σχεδίου για την εφαρμογή του Συμφώνου Μετανάστευσης και Ασύλου για τη χώρα μας, διότι πολύ απλά οι συναινέσεις, ιδίως σε ζητήματα ταυτοτικά, όπως η μετανάστευση και το προσφυγικό, δεν μπορούν να εκβιάζονται ούτε να επιβάλλονται, αλλά πρέπει να οικοδομούνται μέσα από τον διάλογο και την απόλυτη διαφάνεια.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρία λεπτά ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Βεβαίως είναι υποκριτικό να εμφανίζεστε ως τα θύματα, ενώ είστε οι θύτες όλων αυτών των ξεριζωμένων, γιατί ακριβώς λόγω των επεμβάσεών σας, του οικονομικού στραγγαλισμού στις χώρες τους, των εμφυλίων που προκαλείτε, οδηγείτε σε τεράστια κύματα μεταναστών και προσφύγων.

Και από αυτή την άποψη βεβαίως με τα άλλα κόμματα μοιράζεστε κοινές αξίες, τις αξίες της Ευρωπαϊκής Ένωσης, για παράδειγμα, που με τον νέο Κανονισμό για τη Μετανάστευση μετατρέπει τις χώρες υποδοχής σε χώρες φυλακής για τους πρόσφυγες και για τους μετανάστες, αλλά και για το νέο σχέδιο κανονισμού της Ευρωπαϊκής Ένωσης για τις επιστροφές που πραγματικά βιάζεστε να το υλοποιήσετε.

Άρα το νομοσχέδιό σας -αναφέρθηκε αναλυτικά και η εισηγήτριά μας, η κ. Μανωλάκου- δεν κάνει τίποτα άλλο από το να εφαρμόζει τις κατευθύνσεις της Ευρωπαϊκής Ένωσης, να υλοποιεί αυτούς τους σχεδιασμούς και επί της ουσίας να επιβάλει ακόμη μεγαλύτερη καταστολή και ποινικοποίηση της παραμονής των προσφύγων και των μεταναστών στην Ελλάδα. Και βεβαίως αυτά είναι κατευθύνσεις και οδηγίες οι οποίες υπονομεύουν, μετατρέπουν κυριολεκτικά σε κουρελόχαρτο σε πανευρωπαϊκό επίπεδο και όχι μόνο στη χώρα μας τη Συνθήκη της Γενεύης για τους πρόσφυγες.

Και επειδή είσαστε τόσο πολύ ευαίσθητοι σε μερικά ζητήματα, κύριε Υπουργέ, σας ρωτώ: Αλήθεια, σκέφτεστε να πάρετε κανένα μέτρο για τα ζητήματα που αφορούν για πάνω από είκοσι χρόνια μια σειρά από περιοχές της Ελλάδας με την κατάσταση τραγωδίας στην κυριολεξία που βιώνουν οι μετανάστες εργάτες γης; Αναφέρομαι στα φραουλοχώραφα της ντροπής της Μανωλάδας. Για πάνω από είκοσι χρόνια, άλλαζαν κυβερνήσεις -Νέα Δημοκρατία, ΠΑΣΟΚ, ΣΥΡΙΖΑ-, αλλά τα φραουλοχώραφα της ντροπής παραμένουν εκεί: άθλιες συνθήκες διαβίωσης και υγιεινής έχοντας μετατρέψει σε υγειονομική βόμβα συνολικά την περιοχή η οποία είναι αποκλεισμένη, δηλαδή βρίσκεται σε καραντίνα και για τους μετανάστες, αλλά και για τους Έλληνες κατοίκους της. Το γνωρίζετε πάρα πολύ καλά. Θα πάρετε κάποια μέτρα να σταματήσουν αυτές οι εικόνες ντροπής ή αυτό δεν είναι μέσα στο αξιακό σας υπόβαθρο; Θα πάρετε μέτρα για να διασφαλιστεί στέγη με ευθύνη βεβαίως των φραουλάδων, των μεγαλοτσιφλικάδων, των μεγαλοκαπιταλιστών της υπαίθρου, να διασφαλιστεί η στέγασή τους, η διατροφή τους και η υγιεινή, να δημιουργηθεί κέντρο υγείας στην περιοχή για να μπορεί να προστατεύει; Γιατί το ξέρετε πάρα πολύ καλά ότι κάτω από τις παρεμβάσεις των συνδικάτων και των σωματείων εμβολιάστηκαν την περίοδο του COVID οι μετανάστες εργάτες γης, αλλά και τώρα έχει δημιουργηθεί μετά την τελευταία πυρκαγιά που ξέσπασε σε καταυλισμό τους ένα ιατρείο από τα σωματεία, για να μπορούν να έχουν τις πρώτες φροντίδες περίθαλψης και να αντιμετωπίζουν κάποιες μολυσματικές ασθένειες.

Πάνω σε αυτά, ιδρώνει το αυτί σας ή σφυρίζετε αδιάφορα γι’ ακόμη μια φορά;

**ΠΡΟΕΔΡΕΥΟΥΣΑ (Όλγα Γεροβασίλη):** Έχει μπει στην Αίθουσα ο κ. Νατσιός, αλλά κύριε Νατσιέ, είμαστε σε έναν κύκλο Κοινοβουλευτικών Εκπροσώπων. Θα κάνει μια τρίλεπτη παρέμβαση ο κ. Καζαμίας, θα μιλήσει ο κ. Καιρίδης και ακολουθείτε εσείς.

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Λίγο πριν αρχίσει ο κύκλος των παρεμβάσεων των Κοινοβουλευτικών Εκπροσώπων, ακούσαμε ένα ρεσιτάλ ακροδεξιού λαϊκισμού, ξενοφοβίας και ρατσισμού από τους νταήδες της υπερπατριωτικής Δεξιάς και της ακροδεξιάς. Ήταν μια απαίσια -αν θέλετε- εμπειρία να κάθεται κανείς και να ακούει αυτά τα λόγια και αυτές τις εκφράσεις να εκστομίζονται διαρκώς σαν να πρόκειται για την κανονικότητα, στην οποία ζούμε.

Θέλω να χρησιμοποιήσω την ευκαιρία της ομιλίας του κ. Πλεύρη για να υποστηρίξει το νομοσχέδιο, το οποίο εμείς θα καταψηφίσουμε, γιατί είναι να κατάπτυστο νομοσχέδιο, για να τον ρωτήσω κατά πόσο υποστηρίζει το νομοσχέδιο της Κυβέρνησης Μητσοτάκη, με βάση αυτά που είχε δηλώσει παλαιότερα, το 2014 και το 2011, σχετικά με τη φύλαξη των συνόρων.

Σας υπενθυμίζω, κύριε Πλεύρη, ότι είχατε πει το 2014 «Όταν είσαι εδώ ως μετανάστης, δεν θα μπορείς να φας, να πιείς, δεν θα μπορείς να πας στο νοσοκομείο. Η κόλαση πρέπει να φαντάζει παράδεισος σε αυτό που θα ζουν εδώ.». Συνεχίζετε να τα υποστηρίζετε αυτά ή τα αποσύρετε; Στο πνεύμα αυτό είναι που φέρνετε το νομοσχέδιο;

Συνεχίζω, το 2011, όταν ήσασταν στο ΛΑΟΣ, γιατί το ΛΑΟΣ είναι τώρα που κάνει πολιτική για την Κυβέρνηση. Είχατε πει «Η φύλαξη των συνόρων δεν μπορεί να υφίσταται αν δεν υπάρχουν απώλειες και για να γίνω κατανοητός, αν δεν υπάρχουν νεκροί.».

Σας είχα ρωτήσει, σας έκανα μια επίκαιρη ερώτηση για την κατάπτυστη τροπολογία που φέρατε, να μας πείτε με θάρρος -γιατί δεν φαίνεται να το έχετε- αν συνεχίζετε και σήμερα να τα υποστηρίζετε αυτά και αν η πολιτική σας εντάσσεται στο πνεύμα αυτών των δηλώσεων. Ξέρετε τι μου είπατε; «Δεν θα σας απαντήσω.». Δεν είναι προσωπικό, κύριε Πλεύρη. Στον ελληνικό λαό οφείλετε να απαντήσετε και μην υπεκφεύγετε. Αν έχετε πολιτικό θάρρος και παρρησία, να σηκωθείτε όρθιος και να πείτε «Ναι, αυτά υποστηρίζω και σήμερα.». Και όχι να παριστάνεται τον υποστηρικτή των αποφάσεων της Ευρωπαϊκής Ένωσης, γιατί αυτό δεν συμβαίνει.

Έρχομαι στο δεύτερο σημείο. Χρησιμοποιείτε τον φοβερό νομικό όρο, ο οποίος βεβαίως δεν υφίσταται, «εμπροσθοβαρώς» -λέει- εφαρμόζετε τον κανονισμό 101 του 2025 της Ευρωπαϊκής Ένωσης. Η λέξη «εμπροσθοβαρής» σχετίζεται με κονδύλια. Όταν εισπράττουμε κονδύλια από την Ευρωπαϊκή Ένωση, το ΕΣΠΑ για παράδειγμα, το εισπράτταμε εμπροσθοβαρώς. Ερχόταν μεγαλύτερο ποσό εδώ στην αρχή και μικρότερα ποσά στο τέλος.

Όταν εφαρμόζετε έναν κανονισμό, ο οποίος δεν υφίσταται δεν είναι εμπροσθοβαρώς αυτό. Αυτό είναι εφαρμογή ενός κανονισμού της Ευρωπαϊκής Ένωσης ο οποίος δεν υφίσταται. Για να μην νομίζετε ότι τα λέμε μόνο εμείς, σας υπενθυμίζω ότι στη διάρκεια των συζητήσεων της Επιτροπής, ο Συνήγορος του Πολίτη -ανεξάρτητη αρχή-, ο κ. Ποττάκης, είπε ότι δεν υφίσταται τίποτα από αυτό που φέρνετε εσείς εδώ ως ευρωπαϊκό κανονισμό. Βεβαίως, άλλους κανονισμούς και οδηγίες τους φέρνετε προς ενσωμάτωση στη Βουλή με καθυστέρηση τριών, τεσσάρων, πέντε ετών και τώρα φέρνετε έναν κανονισμό που δεν υπάρχει και λέτε ότι το κάνετε εμπροσθοβαρώς.

Είναι δεκαοχτώ τα άρθρα της πρότασης της Κομισιόν, για να γίνει κανονισμός που φέρνετε και η πρόταση περιέχει πενήντα δύο άρθρα. Τα υπόλοιπα γιατί δεν τα φέρνετε; Διότι δεν σας συμφέρει να τα φέρετε.

Βεβαίως, σας υπενθυμίζω ότι με βάση τα λόγια του κυρίου Ποττάκη, του Συνηγόρου του Πολίτη, αυτή η πρόταση της Κομισιόν δεν έχει ελεγχθεί -είπε-, δεν έχει εγκριθεί ως προς τη συμβατότητά της με τον Χάρτη Θεμελιωδών Δικαιωμάτων της Ευρωπαϊκής Ένωσης και η Βουλή καλείται να νομοθετήσει με βάση μη υφιστάμενες διατάξεις. Τι είναι αυτό που κάνετε νομικά; Φοβάμαι, κύριε Πλεύρη ότι το νομοσχέδιό σας στέκεται στον αέρα και θα πρέπει να το υποστηρίξετε πιο αποφασιστικά.

Τέλος, θα σας κάνω μια ερώτηση. Φυλακίζετε, λέει, τους μετανάστες, οι οποίοι έχουν κάνει αίτηση ασύλου και δεν έχει εγκριθεί η αίτησή τους. Τους βάζετε στη φυλακή, σε αυτήν την κόλαση που περιγράψατε, μέχρι και πέντε χρόνια. Όταν βγουν, μετά τι θα τους κάνετε; Θα τους ξαναβάλετε φυλακή ή θα τους έχετε εδώ να κυκλοφορούν; Ποτέ δεν απαντήσατε σε αυτή την ερώτηση και αυτή είναι η ουσία του σφάλματος της πολιτικής που εμπεριέχεται στο νομοσχέδιο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κυρία Πρόεδρε.

Είχα αποφασίσει να μιλήσω αργότερα, αφού ακούσω και τους υπόλοιπους Βουλευτές, ως Κοινοβουλευτικός Εκπρόσωπος, αλλά ακούστηκαν τέτοιες υπερβολές για να μην πω τερατολογίες που είμαι αναγκασμένος να φέρω την πρωτολογία μου πιο μπροστά, ζητώντας συγνώμη και από τον πολιτικό Αρχηγό της Νίκης για την υπομονή του.

Η απάντηση, κύριε Καζαμία, στο ερώτημά σας είναι πάρα πολύ απλή: Οι διατάξεις τις οποίες φέρνουμε λειτουργούν αποτρεπτικά. Όλο το κλειδί είναι η αποτροπή, να μην έρχονται, να διαβάσουν το πλαίσιο, όπως και στο Ποινικό. Ξέρετε αν όλοι αρχίζουν και κλέβουν, δεν υπάρχουν φυλακές για να χωρέσουν. Οι ποινές λειτουργούν αποτρεπτικά. Το ίδιο και με το πλαίσιο τώρα που φέρνουμε, θα κινητροδοτήσουμε τις επιστροφές. Είναι πάρα πολύ απλή η απάντηση. Θέλουμε να δημιουργήσουμε συνθήκες αποτροπής, να μην έρχονται, να καταλάβουν αυτοί που είναι στη Λιβύη, έτοιμοι να εκμεταλλευθούν το σύστημα ασύλου και διεθνούς προστασίας, το οποίο δεν δικαιούνται και καταχρώνται υποβάλλοντας καταχρηστικές αιτήσεις ασύλου στην πατρίδα μας, ότι αν έρθουν και εν τέλει κριθούν μη προστατευτέοι, θα μπουν φυλακή.

Είναι πάρα πολύ απλό αυτό και είναι ένα μέτρο. Θα κριθεί από την πράξη, θα το κρίνει η ζωή, αλλά προφανώς πρέπει να προσαρμοζόμαστε στις νέες πραγματικότητες.

Τώρα πριν μπω στην ουσία αυτών που έχω να πω, επιτρέψτε μου κάποια σχόλια για τον Αρχηγό του μόνου κόμματος που μέχρι στιγμής πήρε τον λόγο, τον Αρχηγό της Ελληνικής Λύσης.

Ακούστε να δείτε -επειδή ξιφούλκησε υπέρ υποκρισίας όλων ημών των υπολοίπων, ενώ ο ίδιος είναι αγνός και παρθένος αυτών των παραπτωμάτων- το να έχεις γεννηθεί στη Γερμανία δεν είναι κακό και πάρα πολλοί Έλληνες υπήρξαν μετανάστες, γεννήθηκαν στη Γερμανία και μεγάλωσαν στη Γερμανία. Κακό είναι να έχεις αυτή την εμπειρία και να προχωράς σε ένα τριακονταπεντάλεπτο ξενοφοβικό, αντιμεταναστευτικό συλλήβδην παραλήρημα, για τα «ψηφουλάκια» και για να γίνεις ευχάριστος.

Προφανώς, η μητέρα του εργάστηκε σκληρά και θα πρέπει να είναι και πάρα πολύ περήφανη η μητέρα του, την οποία δεν γνωρίζω, για το πώς τα κατάφερε ο γιος της.

**ΚΩΝΣΤΑΝΤΙΝΟΣ ΧΗΤΑΣ:** Δεν ζει.

**ΔΗΜΗΤΡΙΟΣ ΚΑΙΡΙΔΗΣ:** Δεν ζει; Αν ζούσε, θα ήταν πολύ περήφανη, φαντάζομαι. Ο γιος της τα κατάφερε και τουλάχιστον με ένα μέτρο πλούτισε. Αν κρίνω από το πόθεν έσχες του κ. Βελόπουλου, οι καταθέσεις του είναι μια χαρά. Για να σας δώσω ένα μέτρο σύγκρισης, είναι τουλάχιστον εκατό φορές περισσότερες από τις δικές μου. Δεν το λέω με κανέναν φθόνο..

**ΚΩΝΣΤΑΝΤΙΝΟΣ ΧΗΤΑΣ:** Με του Μητσοτάκη θα το συγκρίνεις, όχι με το δικό σου.

**ΔΗΜΗΤΡΙΟΣ ΚΑΙΡΙΔΗΣ:** Δεν το λέω με κανένα φθόνο, τον συγχαίρω. Όμως, όταν μιλάει για τους Έλληνες, για τους Σαρακατσάνους, για τους Ποντίους, για τους Θεσσαλούς, για τους Κρήτες και για το πώς πρέπει να βοηθήσουμε την Ελλάδα, θα ήθελα να του κάνω μια πρόταση πολύ απλή. Ας φέρει τις καταθέσεις του από την Deutsche Bank σε καμιά ελληνική τράπεζα, να πάει ακόμα πιο μπροστά η ελληνική οικονομία, να γίνουν επενδύσεις στην Ελλάδα, να μην τις χαίρονται οι Γερμανοί, να μην τις έχουν οι Γερμανοί που έχουν πάρα πολλές καταθέσεις, έτσι κι αλλιώς και πάρα πολύ χρήμα.

Αν θέλουμε, λοιπόν, να είμαστε ειλικρινείς και όχι να υποκρινόμαστε τους Έλληνες και τους φιλέλληνες, αυτό να γίνεται διά της πράξεως! Διαβάζω στο πόθεν έσχες, μεγάλες καταθέσεις στην Deutsche Bank. Αυτός ο αντιγερμανός! Δεν έχει αφήσει στιγμή να μην κατηγορήσει την Ευρώπη, τη Γερμανία, όλα. Δεν ξέρω αν του φέρθηκαν άσχημα οι Γερμανοί τότε και τους έχει άχτι. Πάντως σήμερα, το 2025, αυτό διαβάζω. Μια απλή παρατήρηση.

Από κει και πέρα, ακούστηκαν τερατολογίες. Δεν αξίζει τον κόπο να απαντήσω άλλο, θα ήθελα τουλάχιστον δύο ώρες.

Θα σας πω μόνο δύο ενδεικτικές. Είναι απολύτως ψευδές ότι η Ροδόπη δεν είναι στον αναπτυξιακό νόμο. Είναι τερατώδες. Ήταν, είναι και παραμένει. Μας προσκόμισε δε και ένα χαρτί δηλώσεων του Μητροπολίτη Μαρωνείας, ο οποίος αναφέρεται στον αναπτυξιακό σχεδιασμό γενικά και αόριστα, καθόλου στον νόμο. Γιατί αυτή η ανάγκη της ψευδολογίας σε κάτι τόσο προφανές;

Μας είπε ότι οι πρόσφυγες έρχονται στην Ευρώπη και δεν πηγαίνουν σε μουσουλμανικές χώρες. Αλήθεια, κύριε Βελόπουλε; Το 90% των προσφύγων, αν δεν το ξέρατε να σας το πω εκεί στην Ελληνική Λύση -που, κατά τη γνώμη μου, δεν είναι ούτε Ελληνική ούτε Λύση, αλλά αυτό είναι άλλο θέμα-, το 90% των προσφύγων, κυρίες και κύριοι συνάδελφοι, είναι σε χώρες του τρίτου κόσμου και πάρα πολλές μουσουλμανικές. Η Αίγυπτος μόνο, μουσουλμανική χώρα, έχει έντεκα εκατομμύρια πρόσφυγες -έντεκα εκατομμύρια- από όλη την Υποσαχάρια Αφρική. Το Ιράν έχει έξι εκατομμύρια, εφτά εκατομμύρια Αφγανούς. Η Τουρκία αν δεν το ξέρατε -έχει γίνει συζήτηση εδώ και δέκα χρόνια σε αυτή τη χώρα- έχει εκατομμύρια προσφύγων. Το 90% και πλέον των προσφύγων δεν έρχεται στην Ευρώπη ή στη Βόρεια Αμερική, παραμένει σε χώρες του τρίτου κόσμου, από όπου και προέρχεται. Άρα, γιατί να λέγονται αυτά;

Έρχομαι τώρα στο προκείμενο. Ο κ. Πλεύρης, σε αυτόν έλαχε ο κλήρος -για να θυμηθώ και έναν παλιό πολιτικό-, να άρει τον σταυρό του μαρτυρίου, βρήκε στα συρτάρια του δύο νομοσχέδια. Όχι ένα, δυο. Έδειξε μια προτίμηση χρονικά στον κ. Βορίδη, αλλά μας υποσχέθηκε ότι έπεται και δεύτερο νομοσχέδιο, του Καιρίδη φαντάζομαι, περί νόμιμης μετανάστευσης, το οποίο -να θυμίσω- έχει περάσει από το Υπουργικό Συμβούλιο τον Μάρτιο του 2024. Δεν ήρθε στη Βουλή, λόγω ευρωεκλογών, αλλά θα έρθει τώρα, διότι μια ολοκληρωμένη και αποτελεσματική μεταναστευτική πολιτική χρειάζεται και τα δύο.

Εμείς δεν είμαστε ούτε αφελείς της Αριστεράς -το λέω τόσο κομψά, κυρία Αναγνωστοπούλου-, αλλά ούτε ξενόφοβοι ρατσιστές, όπως της ακροδεξιάς. Δεν θέλουμε τη χώρα ούτε «μπάτε σκύλοι αλέστε» και ένα πολυπολιτισμικό μωσαϊκό, τη θέλουμε Ελλάδα, αλλά δεν τη θέλουμε, κύριοι της ακροδεξιάς, ούτε μικρή πλην καθαρή. Δεν τη θέλουμε μικρή. Εδώ είναι η διαφορά μας. Τη θέλουμε μεγάλη, τη θέλουμε ισχυρή. Για να είναι ισχυρή -πρέπει να ακουστεί στην Εθνική Αντιπροσωπεία-, χρειάζεται λελογισμένη, νόμιμη, επιλεκτική μετανάστευση!

Οι χώρες που θα πετύχουν στον 21ο αιώνα, είναι αυτές που θα προσελκύσουν νόμιμη, επιλεκτική, καλή μετανάστευση, ταλέντα και εργαζόμενους. Οι χώρες που τους απωθούν, θα αποτύχουν. Αυτό είναι το μάθημα της ιστορίας και αυτό θα έπρεπε να έχει μάθει και ο κ. Βελόπουλος, ο οποίος γεννήθηκε στη Γερμανία. Χάρη στην επιτυχία της Γερμανίας τη δεκαετία του ’60 πήγε ο κ. Βελόπουλος. Δεν πήγε σε μια αποτυχημένη Γερμανία. Σε μια πετυχημένη Γερμανία που προσέλκυε πήγε.

Άρα, θέλουμε μια Ελλάδα ελληνική και ταυτόχρονα, ισχυρή, η οποία αυτή θα αποφασίζει. Όλοι εμείς εδώ που εκλεχθήκαμε από τον ελληνικό λαό, δεν εκλεχθήκαμε ούτε από τον αμερικανικό, ούτε από το γερμανικό, ούτε από κάποιον άλλον, αυτή την Ελλάδα θέλουμε να εξυπηρετήσουμε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν την έχουμε, όμως.

**ΔΗΜΗΤΡΙΟΣ ΚΑΙΡΙΔΗΣ:** Θα σας πω τώρα.

Λέγονται πάρα πολλά και ξεχνούν και στην Αριστερά και στην ακροδεξιά το μείζον, που είναι το εθνικό συμφέρον: Τι συμφέρει τον τόπο, τι συμφέρει την κοινωνία μας και την οικονομία μας. Συμφέρει η πάταξη της παράνομης και η ενίσχυση της λελογισμένης, επιλεκτικής, νόμιμης μετανάστευσης. Αυτά πάνε μαζί. Διότι χωρίς νόμιμο δίαυλο, επιτρέπεις όλους όσους είναι να έρθουν εδώ να πηγαίνουν και να καταχρώνται το άσυλο, όπως γίνεται σήμερα με αυτούς που έρχονται από τη Λιβύη και είναι πολλοί Αιγύπτιοι. Με την Αίγυπτο έχουμε εργασιακή συμφωνία και δεν έχουμε καταφέρει μέχρι τώρα, κύριε Υπουργέ -εγώ τα λέω όλα-, να την ενεργοποιήσουμε στον βαθμό που θα έπρεπε. Πρέπει να κινηθείτε πολύ γρήγορα προς αυτή την κατεύθυνση με αντάλλαγμα τις επιστροφές στην Αίγυπτο. Να πούμε, δηλαδή, στο Κάιρο ότι εμείς θα παίρνουμε έναν λελογισμένο αριθμό με βάση τις ανάγκες μας, αλλά και εσείς θα παίρνετε πίσω όσους έρχονται στην Ελλάδα παράνομα. Αυτό αν γίνει μία φορά, αν επιστρέψουν εκατό, δεν θα έρθουν άλλοι. Θα λειτουργήσει η αποτροπή. Είναι πάρα πολύ κρίσιμο το στοίχημα. Έχετε πολύ δύσκολο έργο μπροστά σας, το οποίο δεν εξαρτάται καν και από εσάς, γιατί είναι και τα άλλα Υπουργεία τα οποία εμπλέκονται.

Λοιπόν, ούτε ηθικολογία «και είμαστε οι καλοί» που μας λέει η Αριστερά και φτάσαμε στο χάλι του 2015 και του 2019. Κύριε Γιαννούλη, κριθήκατε και ξανακριθήκατε. Η ιδέα ότι τα κάνατε καλά και όλοι εμείς δεν καταλάβαμε είναι απολύτως προσβλητική για τον ελληνικό λαό! Σας πληροφορώ, αν δεν το ξέρετε, ότι το 80% του ελληνικού λαού κατάλαβε πάρα πολύ καλά. Και την ιδέα που μας λέει και ο Αλέξης Τσίπρας ότι κάνουμε λάθος όλοι εμείς, ότι δεν το καταλάβαμε το 2015, ότι ήταν κάτι άλλο. Δεν πρόκειται να πείσετε κανέναν και όσο έχετε αυτό το αφήγημα, τόσο θα πέφτετε και θα διαλύεστε. Κάντε την αυτοκριτική σας. Κάντε αυτό που έκαναν οι Σουηδοί σοσιαλδημοκράτες, οι Δανοί σοσιαλδημοκράτες. Σοσιαλδημοκρατία έχουν στη Δανία σήμερα και έχουν πάρει τα πιο αυστηρά μέτρα για το μεταναστευτικό, δεν έχουν τη Μελόνι. Δείτε τι γίνεται στην υπόλοιπη Ευρώπη και ξεφύγετε από αυτό το άγος του 2015 που διαρκώς ανακυκλώνετε, για να μπορέσουμε να κοιτάξουμε και όλοι μαζί μπροστά.

Είναι ανάγκη οι επιστροφές. Επιστροφές, επιστροφές, επιστροφές! Στον βαθμό που δεν μπορούμε και δεν θέλουμε να τους πνίγουμε -να ακουστεί και αυτό, εκτός αν υπάρχει πολιτική δύναμη εντός της Αίθουσας αυτής η οποία θα μας προτείνει να τους πνίξουμε…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τα έλεγε ο Πλεύρης, δεν τα λέγαμε εμείς.

**ΔΗΜΗΤΡΙΟΣ ΚΑΙΡΙΔΗΣ:** Κανείς δεν τα έλεγε.

Επειδή, πέραν του ανήθικου, δεν συμφέρει τη χώρα να εμφανιστεί και καραδοκεί η Τουρκία να μας εμφανίσει ως εγκληματίες, για να καλύψει τις δικές της πομπές ο Ερντογάν θέλει να μας κουνήσει το δάχτυλο, θέλει μεγάλη προσοχή. Και επειδή εγώ εκλήθη να διαχειριστώ την Πύλο δύο εβδομάδες μετά την τραγωδία, ξέρω πολύ καλά.

Εδώ υπάρχει μία συμπαιγνία, επιτρέψτε μου να το πω, είτε ιδιοτελής και επί τούτου είτε από αφέλεια και ανοησία, που πάντοτε παίζει τον ρόλο της στην ιστορία, μεταξύ ακροδεξιάς και ακροαριστεράς. Θέλετε να μας κάνετε Γαλλία. Το πολιτικό κέντρο, οι πολιτικές δυνάμεις του ορθού λόγου της Ευρώπης και του φιλελευθερισμού θα αντιδράσουν. Δεν θα επιτρέψουν να γίνει αυτό που γίνεται στη Γαλλία σήμερα με τον Μελανσόν από τη μία μεριά να τον ψηφίζουν οι Μαγκρεμπιέν, οι μετανάστες από το Μαγκρέμπ και τη Λεπέν από την άλλη μεριά να παριστάνει ότι είναι η Ζαν Ντ’ Αρκ της λευκής καθολικής Γαλλίας. Και οι μεν και οι δε θέλουν το πρόβλημα, για να ενισχύονται, ο ένας να παίρνει τα ψηφουλάκια των Μαγκρεμπιέν, ο άλλος να παίρνει τα ψηφουλάκια των αντιδρώντων Γάλλων.

Εμείς είμαστε εδώ, για να το λύσουμε το πρόβλημα και να απασφαλίσουμε αυτή τη βόμβα, η οποία είναι βόμβα στα θεμέλια της δημοκρατίας μας, του ευρωπαϊκού μας προσανατολισμού. Δεν χρειάζεται να σας μιλήσω για το Brexit. Δεν χρειάζεται να αναφερθώ τι γίνεται στην Αμερική. Αρκεί το παράδειγμα της Γαλλίας, όπου το πολιτικό κέντρο σήμερα φθίνει, καταρρέει, συγκλονίζεται από το πρόβλημα, σε συμπαιγνία Μελανσόν – Λεπέν, κατά τη γνώμη μου. Κάνω πολιτική αξιολόγηση. Εμείς, ευτυχώς, ακόμα είμαστε ισχυροί. Άλλοι διαλύονται και θα δώσουμε λύσεις.

Οι λύσεις είναι και το νομοσχέδιο της νόμιμης μετανάστευσης, προκειμένου να έχουμε έναν εύρυθμο, λειτουργικό μηχανισμό νόμιμης μετανάστευσης, όπως έχουν όλες οι ευρωπαϊκές χώρες, ο οποίος σήμερα δεν λειτουργεί σωστά και έχουμε τριακόσιες χιλιάδες εκκρεμείς αιτήσεις έκδοσης αδειών και ανανέωσης αδειών διαμονής και όλο αυτό το παιχνίδι διαφθοράς, το οποίο όταν υπάρχουν καθυστερήσεις, προφανώς -καλά τα είπατε, κύριε Γιαννούλη- υπάρχει. Άρα χρειάζεται…

**ΧΡΗΣΤΟΣ ΓΙΑΝΝΟΥΛΗΣ:** Έξι χρόνια κυβερνάτε.

**ΔΗΜΗΤΡΙΟΣ ΚΑΙΡΙΔΗΣ:** Κάναμε πολλά. Ψηφιοποιήσαμε. Ψηφιοποιήσαμε το σύστημα.

Σήμερα, αν πάτε στα ψηφιακά Κέντρα Λήψης Βιομετρικών Στοιχείων, που έχουμε τρία στην Αθήνα και ένα στη Θεσσαλονίκη, θα δείτε μια άλλη Ελλάδα, που με σεβασμό συμπεριφέρεται απέναντι και σε αυτούς τους ανθρώπους που προσφέρουν.

**ΧΡΗΣΤΟΣ ΓΙΑΝΝΟΥΛΗΣ:** Πηγαίνετε να δείτε τη Θεσσαλονίκη…

**ΔΗΜΗΤΡΙΟΣ ΚΑΙΡΙΔΗΣ:** Λέω, λοιπόν και κλείνω ότι χρειαζόμαστε…

**ΠΡΟΕΔΡΕΥΟΥΣΑ (Όλγα Γεροβασίλη):** Και κλείστε, παρακαλώ.

Κύριε Γιαννούλη, μην παρεμβαίνετε.

**ΔΗΜΗΤΡΙΟΣ ΚΑΙΡΙΔΗΣ:** Όμως, θέλω να κάνω μια έκκληση στον κ. Πλεύρη. Τα έχουμε συζητήσει, τα έχουμε ξανασυζητήσει. Έκανε ήδη δύο αλλαγές.

Η επταετία, κύριε Πλεύρη, δεν είναι επιβράβευση του παράνομου. Άλλωστε, δεν μπορώ να φανταστώ ότι εσείς επιβραβεύσατε το παράνομο το 2014, όταν το ψηφίσατε, γιατί ήσασταν και εσείς τότε στην κυβερνητική πλειοψηφία. Δεν ήμουν εγώ. Εσύ δεν ήσουν, δεν είχες εκλεγεί. Ο κ. Βορίδης που έχει τα εχέγγυα δεν θέλω να πιστέψω ότι ο φίλος μου ο Μάκης και ο Άδωνις και προπαντός, ο Αντώνης Σαμαράς ψήφισαν τη σχετική διάταξη για να επιβραβεύσουν την παρανομία.

Όπως εξήγησα και στην Επιτροπή, κυρία Πρόεδρε, η παραγραφή είναι βασική έννοια του ποινικού δικαίου. Δεν επιβραβεύουμε τον εγκληματία, όταν το πλημμέλημα το παραγράφουμε στα πέντε χρόνια και το κακούργημα στα είκοσι, αλλά φέρνουμε την ασφάλεια δικαίου που χρειάζεται κάθε κράτος δικαίου και ευνομούμενη πολιτεία.

Δεν μπορεί κάποιος να είναι στη χώρα μας δέκα και δώδεκα χρόνια -γιατί η επταετία στην ουσία δέκα και δώδεκα χρόνια είναι, γιατί τα πρώτα τρία δεν μετρούν, όταν είναι αιτών άσυλο- και μετά από δώδεκα χρόνια να του πούμε «φύγε».

**ΧΡΗΣΤΟΣ ΓΙΑΝΝΟΥΛΗΣ:** Μακάρι, αλλά δεν το έχει ακόμα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, παρακαλώ!

**ΔΗΜΗΤΡΙΟΣ ΚΑΙΡΙΔΗΣ:** Αποφασίσαμε, ωστόσο, ως Νέα Δημοκρατία, να στείλουμε το μήνυμα για τους από δω και πέρα, την ώρα που η Ευρώπη αλλάζει και έχει το νέο Σύμφωνο Μετανάστευσης και Ασύλου, που βάζει πολύ αυστηρές προϋποθέσεις στην Ελλάδα, ως χώρα πρώτης υποδοχής. Δεν είμαστε στο 2019, δεν είμαστε καν στο 2024. Είμαστε σε μια άλλη κατάσταση.

Η Γερμανία δεν είναι η Γερμανία που ξέραμε και άρα, θα πρέπει να είμαστε προετοιμασμένοι όχι για αυτό που προηγήθηκε, αλλά για αυτό που έρχεται και άρα, ναι, χρειάζεται αυτή η αυστηροποίηση.

Όμως, για τον νόμιμο μεταναστευτικό πληθυσμό, για αυτό το μισό εκατομμύριο -επτακόσιες χιλιάδες είναι συνολικά, οι εκατόν πενήντα είναι Ευρωπαίοι πολίτες, δεν χρειάζονται άδεια διαμονής, οι υπόλοιποι όμως είναι πολίτες τρίτων χωρών- που χρειάζονται κάθε τρία χρόνια άδεια διαμονής θα πρέπει να προβλέψετε -και θα επιμείνω σε αυτό, κύριε Υπουργέ- μέχρι να φέρετε το νέο νομοσχέδιο, για να μη δημιουργηθεί η οποιαδήποτε αναστάτωση σε αυτόν τον κρίσιμο μεταναστευτικό πληθυσμό και στους εργοδότες του, γιατί όταν αυτός ο πληθυσμός είναι σε αναστάτωση…

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε, παρακαλώ, κύριε Καιρίδη. Ήδη έχετε φτάσει στα δεκαεπτά λεπτά!

**ΔΗΜΗΤΡΙΟΣ ΚΑΙΡΙΔΗΣ:** Θα μου αφαιρέσετε τα τρία.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται να κάνω προσθαφαιρέσεις εγώ. Δεν έχετε τον λόγο περαιτέρω.

**ΔΗΜΗΤΡΙΟΣ ΚΑΙΡΙΔΗΣ:** Θα ήθελα, λοιπόν, να σας παρακαλέσω -και κλείνω- να το δείτε αυτό με πάρα πολλή προσοχή. Χαίρομαι για τη συνεργασία που είχαμε και στην Επιτροπή και πριν την Επιτροπή και στη διαβούλευση και όλες αυτές τις μέρες, προκειμένου να εξασφαλίσουμε ότι αυτοί που είναι νόμιμα στην Ελλάδα με χαρτιά δεν θα βρεθούν αύριο το πρωί σε κενό νομικό και κενό ασφάλειας και κενό δικαίου και κενό αέρος και ότι για αυτούς θα υπάρχει μια πρόβλεψη να μπορούν να ανανεώσουν τα χαρτιά, αν η δημόσια διοίκηση -η οποία δεν λειτουργεί πάντα με τον καλύτερο τρόπο, για να το πω κομψά- και για μια σειρά από λόγους δεν ανανέωσε στην ώρα τους τις άδειές τους.

Τα υπόλοιπα θα τα πούμε στις άλλες παρεμβάσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης, μετά από συνεννόηση με τον κ. Νατσιό, μια τρίλεπτη παρέμβαση από τον κ. Χήτα, Κοινοβουλευτικό εκπρόσωπο της Ελληνικής Λύσης. Ακολουθεί ο κ. Νατσιός και μετά θα πάρει τον λόγο ο Υπουργός, ο κ. Πλεύρης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πλεύρη, σε εμάς ψάχνετε την αντιπολίτευση, στα πόδια σας την έχετε! Ο άνθρωπος σας χάλασε τη μαγιονέζα! Βγήκατε σήμερα σκληρά αντράκια εδώ εσείς και ο Βορίδης να μας πείτε πόσο ουάου είστε και σκληροί στο μεταναστευτικό και έρχεται το πραγματικό πρόσωπο της Νέας Δημοκρατίας, του Μητσοτάκη, ο Καιρίδης, για να πει ότι είναι ο ΣΥΡΙΖΑ. Εδώ συμφωνούσαν τα κόμματα της Αριστεράς με αυτά που έλεγε.

Αυτή είναι η Νέα Δημοκρατία, κύριε Πλεύρη! Σας χάλασε το γλυκό ο κ. Καιρίδης σήμερα.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Εσείς θα το ψηφίσετε, ναι ή όχι; Δεν κατάλαβα.

**ΚΩΝΣΤΑΝΤΙΝΟΣ ΧΗΤΑΣ:** Θα πάω στον κ. Καιρίδη σε λίγο, γιατί έκανε ένα λάθος ο κ. Καιρίδης. Έκανε προσωπικές επιθέσεις.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα το ψηφίσετε, ναι ή όχι;

**ΚΩΝΣΤΑΝΤΙΝΟΣ ΧΗΤΑΣ:** Και τώρα, κύριε Καιρίδη, θα πληρώσετε -πολιτικά, εννοώ- για αυτό που κάνατε.

Η Νέα Δημοκρατία, που σήμερα είναι πολύ σκληρή στο μεταναστευτικό, είπε ότι η ομιλία του Προέδρου μας ήταν ξενοφοβικό παραλήρημα και τερατολογίες.

Αλήθεια, κύριε Πλεύρη, συμφωνείτε με αυτά που είπε ο Κοινοβουλευτικός σας Εκπρόσωπος; Αυτά που υποστήριξε η Ελληνική Λύση σήμερα για το μεταναστευτικό ήταν ξενοφοβικό παραλήρημα; Βγείτε να ακούσουμε λίγο τι θα πείτε, να σας δούμε λιγάκι! Να δω κάτι θέλω: Συμφωνείτε με τον κ. Καιρίδη; Και κάντε του και το νομοσχέδιο που θέλει για τους νόμιμους. Δώσατε μπόνους μόνο στον Βορίδη σήμερα. Δώστε και στον άνθρωπο ένα μπόνους. Δεν βλέπετε που τρεις φορές σας είπα να του φέρετε το νομοσχέδιο το δικό του.

Ποια είναι η Νέα Δημοκρατία, του Πλεύρη και του Βορίδη ή του Καιρίδη; Αποφασίστε, γιατί είστε πολιτικοί απατεώνες και κοροϊδεύετε τους Έλληνες πολίτες. Διγλωσσία μέσα σε πέντε λεπτά. Είστε απίστευτοι κωλοτούμπες. Είστε αυτή η Νέα Δημοκρατία. Ο Μητσοτάκης είναι ο Καιρίδης και έβαλε εσάς μπροστά για να γαργαλίσει λίγο το δεξιό ακροατήριο. Απλώς, ο κόσμος δεν τρώει παραμύθι.

Πάμε τώρα στον ανήθικο πολιτικά τρόπο που επέλεξε ο κ. Καιρίδης να διαφωνήσει με αυτά που είπε ο Πρόεδρός μας.

Ευτυχώς, διαφωνούμε, κύριε Καιρίδη! Έχετε άλλες απόψεις εσείς και άλλες απόψεις η Ελληνική Λύση. Το να διαφωνούμε είναι υγιές. Το να κάνεις προσωπικές επιθέσεις είναι άρρωστο.

Και εξηγούμαι για το πόθεν έσχες. Στο τέλος θα σας δείξω το πόθεν έσχες του Πρωθυπουργού, του Αρχηγού σας. Έχει ένα ενδιαφέρον. Στο τέλος! Δεν είπατε στους Έλληνες πολίτες το εξής. Και συγγνώμη κιόλας που ο άνθρωπος έχει χρήματα στην άκρη, γιατί είναι στο επιχειρείν μια ζωή και δίνει και δουλειά σε τριακόσιους εργαζομένους, συγγνώμη που τριακόσιοι Έλληνες, τριακόσιες ελληνικές οικογένειες τρώνε ψωμί από τις επιχειρήσεις του Κυριάκου Βελόπουλου, ο οποίος δεν είναι κρατικοδίαιτος. Συγγνώμη! Να ζητήσουμε συγγνώμη!

Δεν είπατε ότι τα λεφτά στη Γερμανία είναι φορολογημένα στην Ελλάδα και προέρχονται από τις ελληνικές επιχειρήσεις. Δεν το είπατε αυτό!

Είπατε αυτά που θέλετε εσείς, κύριε Καιρίδη μου.

Πάμε λίγο παρακάτω για τη Ροδόπη και επανέρχομαι. Διαψεύδετε και τον Μητροπολίτη. Εμείς ένα ερώτημα θέσαμε και είπαμε να βγει η Κυβέρνηση επισήμως να απαντήσει: Ισχύουν αυτά που είπε ο Μητροπολίτης. Και το καταθέσαμε στα Πρακτικά. Δεν γεννήσαμε αυτό το πράγμα. Ήταν οι δηλώσεις του Μητροπολίτη. Να βγει, λοιπόν, επίσημα η Κυβέρνηση να διαψεύσει ή όχι.

Πάμε παρακάτω. Δεν ξέρω άμα έχετε ασχοληθεί ποτέ με το επιχειρείν ή είστε μια ζωή κρατικοδίαιτος. Για να κάνεις εισαγωγές, για να κάνεις εξαγωγές, όταν έχεις επιχειρήσεις, χρειάζονται κεφάλαια, αν σας το έχει πει κάποιος αυτό.

Άλλο ανήθικο πολιτικά χτύπημα. Δεν ξέρετε αν είμαστε Ελληνική και αν είμαστε και η Λύση. Τώρα να μην είμαστε η λύση για εσάς ούτε που μας νοιάζει. Δεν μας κόφτει καθόλου. Όμως, να λέτε ότι δεν είμαστε Έλληνες εμείς!

Να σας πω κάτι, κύριε Καιρίδη, επειδή μια ζωή δουλεύατε στα πανεπιστήμια ως κρατικοδίαιτος και σας έχω ακούσει να μας διδάσκετε κιόλας ότι είμαστε και μπάσταρδο έθνος, ίσως μπερδεύεστε λίγο. Δείτε μας λίγο εδώ, Έλληνες είμαστε και Ελληνική Λύση είμαστε. Δεν ξέρω ποιοι σας δίδαξαν εσάς, δεν ξέρω πώς ακόμα βρίσκεστε στη Νέα Δημοκρατία εσείς με αυτά που πιστεύετε και σίγουρα, το ελληνικό έθνος δεν είναι μπάσταρδο.

**ΠΡΟΕΔΡΕΥΟΥΣΑ (Όλγα Γεροβασίλη):** Και κλείστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Και κλείνω.

Κύριε Καιρίδη, επειδή συγκρίνατε ανόμοια πράγματα, πάμε να δούμε τον πολιτικό σας Αρχηγό. Το 2017, στα Πρακτικά -θα σας το κάνω δωράκι αυτό να το πάρετε- ο κ. Μητσοτάκης, ο άεργος, που δεν έχει δουλέψει ποτέ στη ζωή του πλην της εποχής Καρατζά, που τον έβαλαν στην Εθνική Τράπεζα για ένα φεγγάρι μικρό, ο άεργος Μητσοτάκης, της οικογένειας Μητσοτάκη -που τρέφεται πάντα από το δημόσιο χρήμα αυτή η οικογένεια, που κανένας δεν έχει δουλέψει- το 2017 είχε τριάντα τρία ακίνητα. Τριάντα τρία! Το 2021 είχε τριάντα εννιά. Πώς; Αφού δεν δουλεύει. Το 2017 είχε 130.000 εισόδημα πόθεν έσχες. Το 2021 είχε 1.940.000 ευρώ. Πώς; Δεν δουλεύει. Εγώ έχω τριάντα τρία χρόνια ένσημα και έχω 1.000 ευρώ στην τράπεζα. Και κατηγορείτε έναν άνθρωπο, πολιτικό Αρχηγό, που δουλεύει από τα δεκαπέντε του και δεν βλέπετε τα χάλια του Πρωθυπουργού, του Αρχηγού σας! Το 2017 είχε 574.000 καταθέσεις και το 2021 είχε 2 εκατομμύρια καταθέσεις ο άεργος ο άνθρωπος! Πώς;

Θα είστε προσεκτικός. Η πολιτική είναι για να διαφωνούμε. Κλείνω. Θα διαφωνούμε, θα μιλάμε πολιτικά, θα αφήνουμε εδώ πέρα τα πάντα. Τα όπλα μας, τη μάχη μας, τα πάντα. Δεν θα κάνετε ανήθικες επιθέσεις και προσωπικές επιθέσεις. Θα είστε πάρα πολύ προσεκτικός.

Ευχαριστώ πολύ. Ευχαριστώ και για την ανοχή.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Τον λόγο έχει τώρα ο κ. Νατσιός.

**ΔΗΜΗΤΡΙΟΣ ΚΑΙΡΙΔΗΣ:** Κυρία Πρόεδρε, ζητώ τον λόγο για ένα λεπτό!

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα μπούμε στα προσωπικά τώρα, εντάξει, αντιλαμβάνεστε. Ο κ. Νατσιός σας έδωσε τη σειρά του, δεν έχετε άλλο. Έχει ανεβεί στο Βήμα. Δεν έχετε άλλο.

**ΔΗΜΗΤΡΙΟΣ ΚΑΙΡΙΔΗΣ:** Για ένα λεπτό! Αναφέρθηκε…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε άλλο. Έδωσε τη σειρά του σε τρεις μέχρι τώρα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν είστε καλό παιδί και δεν σας επιτρέπω!

(Γέλωτες στην Αίθουσα)

Εγώ μιλάω με ευγένεια πάντοτε. Ο κ. Καιρίδης, που υπήρξε καθηγητής, είναι προκλητικός.

**ΔΗΜΗΤΡΙΟΣ ΚΑΙΡΙΔΗΣ:** Είμαι καθηγητής, δεν άλλαξα!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Τώρα είστε πολιτικός.

Λέει ψέματα, κατηγορεί ανερυθρίαστα, μας λέει ακροδεξιούς.

Ο τρόπος που μιλάτε, αγαπητέ, πέραν της αντιπάθειας που προκαλεί, μυρίζει από δέκα μέτρα ακροδεξιά. Πρέπει να το ξέρετε. Ο τρόπος που μιλάς και φέρεσαι…

**ΔΗΜΗΤΡΙΟΣ ΚΑΙΡΙΔΗΣ:** Δεν αναφέρθηκα σε εσάς, αναφέρθηκα στους άλλους.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Μα τι λέτε. Λέγατε και σε εμάς.

Πριν από ενάμιση χρόνο, αγαπητέ μου, πριν από ενάμιση χρόνο σε μια επίκαιρη ερώτηση που σας είχα κάνει -ήσασταν τόσο καλός «Υπουργός λαθρομετανάστευσης» που σας εκπαραθύρωσαν, έτσι; Αφήσατε εποχή αποτυχίας και ανικανότητας- όταν σας είπα αυτά που σας είπε και ο Κοινοβουλευτικός Εκπρόσωπος της Ελληνικής Λύσης για τα παιδιά των Οθωμανών -θα μείνετε στην ιστορία γι’ αυτό, η «κουτσουλιά» αυτή που ρίξατε-, με απειλήσατε και μου είπατε κατά λέξη -είναι γραμμένο στα Πρακτικά- «θα έχετε την τύχη του Κασιδιάρη». Αυτό είπατε.

**ΔΗΜΗΤΡΙΟΣ ΚΑΙΡΙΔΗΣ:** Τα έλεγε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είστε κακοηθέστατος!

**ΔΗΜΗΤΡΙΟΣ ΚΑΙΡΙΔΗΣ:** Τα έλεγε ο Κασιδιάρης πάντως! Δεν έχετε πρωτοτυπία.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Μιλήσατε, αγαπητέ μου. Κοιτάξτε. Αν βγείτε έξω, το όνομά σας κατά 99,9% είναι αντιπαθές.

**ΔΗΜΗΤΡΙΟΣ ΚΑΙΡΙΔΗΣ:** Αλήθεια;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καιρίδη, κάνετε συνεχώς διάλογο που δεν πρέπει. Δεν γίνεται έτσι.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Και φτάνετε εδώ και μιλάτε για μια μεγάλη και ισχυρή Ελλάδα και πρέπει να ντρέπεστε. Γι’ αυτά λέτε ψέματα. Οι πράξεις αποδεικνύουν ότι ούτε ισχυρή ούτε μεγάλη Ελλάδα κάνετε, με τις επικύψεις του κ. Γεραπετρίτη, με τα χαστούκια που τρώτε από την Αλβανία που πλέον έχει υφαρπάξει περιουσίες στη Χειμάρρα, με τα τουρκολυβικά μνημόνια που βάζετε την ουρά στα σκέλια και δεν κάνετε απολύτως τίποτε, με την Αίγυπτο και με το Σινά που έχετε αποτύχει και έχετε εξευτελιστεί, με την Τουρκία με τις συνεχείς ταπεινώσεις και ήττες. Όλος ο περίγυρος αυτήν τη στιγμή απειλεί την Ελλάδα εξαιτίας σας. Κατάλαβε πόσο αδύναμοι είστε να υπερασπιστείτε αυτό το μέγα κατόρθωμα και μέγεθος που λέγεται Ελληνισμός.

Κύριε Υπουργέ, πριν πω οτιδήποτε, θέλω να μου πείτε ειλικρινά πόσοι λαθρομετανάστες υπάρχουν στην Ελλάδα. Ρωτάει ο κόσμος. Δεύτερον, πόσα τζαμιά παράνομα υπάρχουν στην Ελλάδα. Πόσα χρήματα κοστίζουν στους Έλληνες οι λαθρομετανάστες. Και βέβαια, εκκινώ από τη βασική θέση ότι ακυρώσατε την Επανάσταση του ’21. Και δυστυχώς, ακούγαμε πολλά για τους λαθρομετανάστες, αλλά δεν ειπώθηκε τίποτε για τα εκατοντάδες χιλιάδες ελληνόπουλα. Σε κάθε ευρύτερη οικογένεια έχουμε συγγενείς, ανίψια «προκομένα» που λένε. Τα σπούδασαν οι γονείς και δυστυχώς τα παιδιά αυτά αναγκάστηκαν να φύγουν στα ξένα, να προσφέρουν τις πολύτιμες υπηρεσίες τους εκεί. Κανονικά πρέπει να φτιάξουμε ένα Υπουργείο Παλινόστησης των Ελλήνων. Αυτό θα ήταν η καλύτερη λύση για το πρόβλημα που ζούμε.

Θα ξεκινήσω με το εξής. Εμένα με ενδιαφέρουν ιδιαίτερα αυτά. Με ενδιαφέρει η πατρίδα μου. Είμαστε πατριώτες. Ούτε άκρα, ούτε μέση, πατριώτες που αγαπάμε και σεβόμαστε την πατρίδα μας, την ιστορία της και τον κόσμο της. Αυτό εδώ, αγαπητοί μου, το πρωτοσέλιδο της προχθεσινής «Κυριακάτικης Καθημερινής» θα έπρεπε, θα έλεγα, να συγκλονίσει συθέμελα όλους τους Έλληνες. «700 σχολεία κλειστά», 714 για την ακρίβεια. Έχει σχέση με αυτό που συζητάμε, διότι αν δεν λύσουμε το δημογραφικό, θα αυξηθεί ο πληθυσμός των λαθρομεταναστών. Η λύση εκεί είναι. Από αυτά τα 714 κλειστά για φέτος σχολεία, τα 675 είναι νηπιαγωγεία και δημοτικά, όπερ σημαίνει ότι τα πράγματα προϊόντος του χρόνου θα γίνουν πολύ χειρότερα.

Από το 2018 μέχρι σήμερα οι μαθητές των δημοτικών σχολείων μειώθηκαν κατά 111.000 περίπου, το 18,5%. Από αυτά τα σχολεία που κλείνουν φέτος τα 304 είναι στην Κεντρική Μακεδονία, στην Ανατολική Μακεδονία και στη Θράκη, ένδειξη σαφέστατη της εγκατάλειψης και της αδιαφορίας σας για τις εθνικά ευαίσθητες αυτές περιοχές. Είναι δείκτης. Το κλείσιμο των σχολείων σημαίνει εγκατάλειψη από την πολιτεία αυτών των περιοχών. Γι’ αυτό στέλνετε τώρα το μισό Υπουργικό Συμβούλιο στο Κιλκίς και σε άλλες περιοχές να τα συμμαζέψετε με καθρέφτες και με καθρεφτάκια και με χάντρες για τους ιθαγενείς.

Προσέξτε ακόμη. Στα βόρεια και ανατολικά μας σύνορα κλείνουν 180 νηπιαγωγεία. Κλειστά νηπιαγωγεία σημαίνει κλειστά δημοτικά, γυμνάσια και λύκεια και μεθαύριο άδεια στρατόπεδα, τα οποία τα προορίζετε όχι για Έλληνες στρατιώτες, γιατί δεν θα έχουμε, αλλά για να φιλοξενείτε τις ορδές των λαθρομεταναστών του Ισλάμ. Τώρα, δυστυχώς, ξεβράζονται οι τραγικές συνέπειες των εγκληματικών μνημονίων. Όσοι τα υπέγραψαν υπέγραφαν και την δημογραφική κατάρρευση της πατρίδας.

Θα σας παρουσιάσω και έναν άλλο δείκτη -το οποίο θα καταθέσω και στα Πρακτικά- που σχετίζεται άμεσα με τον προηγούμενο. Στις 12-12-2024 η Ευρωπαϊκή Κοινωνική Έρευνα, τα δεδομένα της οποίας παρουσιάστηκαν από το Εθνικό Κέντρο Κοινωνικών Ερευνών του Παντείου Πανεπιστημίου, διαπιστώνει μια πολύ θλιβερή πρωτιά της πατρίδας. Ο μύθος του χαρούμενου και εξωστρεφούς Έλληνα που απολαμβάνει τη ζωή μοιάζει να απέχει παρασάγγας από την πραγματικότητα, καθώς, σύμφωνα με τα στοιχεία που παρουσιάστηκαν και θα καταθέσω, η Ελλάδα καταγράφει τον υψηλότερο μέσο όρο καταθλιπτικών συμπτωμάτων στην Ευρώπη. Μάλιστα, η χώρα μας βρίσκεται στην κορυφή και όσον αφορά τα συμπτώματα μοναξιάς, έναν από τους πιο κρίσιμους δείκτες ψυχικής ευεξίας.

(Στο σημείο αυτό ο Πρόεδρος του Δημοκρατικού Πατριωτικού Κινήματος - ΝΙΚΗ κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό κάνατε με τις εγκληματικές, επαναλαμβάνω, υπογραφές στα μνημόνια. Αρρωστήσατε τον λαό μας όσοι κυβέρνησαν και ιδίως εσείς. ΕΝΦΙΑ, κόκκινα δάνεια και «κοράκια» που κλέβουν τους κόπους και τον ιδρώτα μιας ζωής των Ελλήνων, ακρίβεια, ο εκπατρισμός εκατοντάδων χιλιάδων νέων Ελλήνων, κλεψιές και εγκλήματα, ΟΠΕΚΕΠΕ και έγκλημα Τεμπών, πολιτικές συμμορίες που εγκληματούν ανενδοίαστα και βέβαια ο δημογραφικός Αρμαγεδδών. Πώς και πόσο να αντέξει ο προδομένος λαός μας; Και το χειρότερο, δεν ακούγεται πια το γέλιο των παιδιών στα ακριτικά χωριά μας. Τα νέα ελληνόπουλα δεν κάνουν οικογένειες και δεν γεννούν παιδιά. Γιατί άραγε;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Θα σας πω κάτι. Το 1990 που διορίστηκα στις Κυκλάδες παίρναμε μισθό 55.000 δραχμές και πληρώναμε 5.000 δραχμές ενοίκιο. Σήμερα συμβαίνει ακριβώς το αντίθετο. Ένας νεοδιόριστος δάσκαλος ή δημόσιος υπάλληλος ή αστυνομικός παίρνει βαριά-βαριά 900 ευρώ μισθό και τα 600 και τα 700 τα δίνει για ενοίκια. Πώς θα τα βγάλει πέρα; Τότε είχαμε όνειρα και ελπίδα για το μέλλον. Σήμερα απελπισία και ανονείρευτη ζωή. Και τι οικογένεια να κάνεις; Οι περισσότεροι νέοι λένε σήμερα «να φέρω παιδιά στον κόσμο να τυραννιούνται;». Μακάρι την ίδια ζέση που δείχνετε για τους λαθρομετανάστες να τη δείχνατε και για τις ελληνικές τρίτεκνες οικογένειες, γενικά για την ελληνική οικογένεια.

Δυο-τρεις παρατηρήσεις για τα τρέχοντα και θα μπω στο νομοσχέδιο. Είπαμε την προηγούμενη εβδομάδα ότι η Κυβέρνηση θέλει να δωροδοκήσει τους πολίτες με παροχές για να γλιτώσει από τις αμαρτίες της και δυστυχώς επιβεβαιωνόμαστε, μια και είμαστε εν όψει της Διεθνούς Εκθέσεως Θεσσαλονίκης.

Σύμφωνα με τα δημοσιεύματα του Τύπου, οι παροχές θα είναι τέτοιες που σε λίγο ο κ. Μητσοτάκης θα μείνει στην ιστορία με άλλο επώνυμο, με το επώνυμο «Τσοβόλας». «Κυριάκο, δώσ’τα όλα» φωνάζουν. Αυτό είναι το μήνυμα πολιτικής εξαχρείωσης που εκπέμπεται τις τελευταίες εβδομάδες από το Μέγαρο Μαξίμου, το οποίο κατά τα άλλα μάς κάνει κήρυγμα κατά του λαϊκισμού και κατά του πελατειακού κράτους, ενώ, όπως αποδεικνύεται, είναι ο κατεξοχήν φορέας του λαϊκισμού και του πελατειακού κράτους, του πιο χυδαίου λαϊκισμού που γνώρισε ποτέ ο κόσμος, του λαϊκισμού που γύρισε την πλάτη σε φτωχούς ανθρώπους, τους εξαθλίωσε, τους πετούσε κατά καιρούς επιδόματα σαν ξεροκόμματα για να μην γκρινιάζουν και τώρα που βλέπει να του γυρίζουν την πλάτη και εκείνοι, τι κάνει; Τους προσφέρει ενισχυμένη μερίδα. Μόνο που οι Έλληνες είναι πολύ αξιοπρεπείς για να παραπλανηθούν από την ψευτογαλαντομία του Πρωθυπουργού μπροστά στις κάλπες.

Οι Έλληνες δεν εξαγοράζονται. Είμαστε υπερήφανος λαός. Θα επιφυλάξουν στον κ. Μητσοτάκη την ίδια τύχη που επεφύλαξαν στον αείμνηστο Γεώργιο Ράλλη, στον Σημίτη, στον Τσίπρα, οι οποίοι έκαναν ψηφοθηρικές παροχές στο «παρά πέντε», έναν χρόνο πριν από τις εκλογές. Πολύ αργά θυμηθήκατε τους Έλληνες, κύριε Μητσοτάκη, μετά από έξι ολόκληρα χρόνια. Πολύ αργά θυμηθήκατε τους πολύτεκνους, πολύ αργά την οικογένεια.

Όταν ψηφίζατε τον ψευτογάμο των ομοφυλοφίλων, αγαπητοί μου, μιας και μιλάμε για οικογένεια, έβλεπα περίλυπος –θα έλεγα- στα θεωρεία αυτά τα περίεργα ζευγάρια και σκεπτόμουν πότε θα έλθει μια στιγμή μέσα στην Ελληνική Βουλή όπου θα ψηφίζονται νομοσχέδια για να στηρίξουν την ελληνική οικογένεια, την ελληνική νεολαία, τις πολύτεκνες, τρίτεκνες και δίτεκνες ακόμα οικογένειες, να κρέμονται σαν τσαμπιά από τα θεωρεία οικογένειες παραδοσιακές, φυσιολογικές, με τα παιδιά τους, γιατί εκεί είναι το μέλλον της Ελλάδας. Αυτά δεν τα σκεφτόσασταν όταν ψηφίζατε τον διαβόητο ψευτογάμο των ομοφυλοφίλων, προσβάλλοντας τη συνολική ελληνική παράδοση.

**ΣΠΥΡΙΔΩΝ ΜΠΙΜΠΙΛΑΣ:** Φυσιολογικοί άνθρωποι είναι! Επιτέλους!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Μιλάω για το θέμα της τεκνογονίας, αγαπητέ μου.

Πολύ αργά σκεφτήκατε τους άνδρες των Σωμάτων Ασφαλείας, πολύ αργά τους συνταξιούχους, πολύ αργά τους ελεύθερους επαγγελματίες. Σας κουνάνε ήδη το μαντήλι και σας το κουνάνε γιατί επί έξι ολόκληρα χρόνια ο φόρος στα μερίσματα της πλουτοκρατίας είναι μόλις 5%, ενώ για τους απλούς εργαζόμενους είναι στο 10%.

Σας κουνάνε επίσης το μαντήλι για όλα αυτά που κάνετε στα εθνικά θέματα, από τη Μονή του Σινά έως την Κάσο. Θα μάθουμε τι κάνετε επιτέλους στη Μονή του Σινά που τα έχετε κάνει μαντάρα; Εμπλέκεστε και στα θέματα της Εκκλησίας και αυτό είναι που μας τρομάζει που τα αγνοείτε, γιατί είστε και εκκλησιομάχοι, εκτός των άλλων.

Από τη Λιβύη μέχρι τα 12 μίλια που δεν ανακηρύξατε, αισθάνονται οι Έλληνες όχι ότι μεγαλώνει η χώρα, αλλά ότι μικραίνει η χώρα. Αυτός είναι ο κανόνας. Τα άλλα είναι για να περνάει η ώρα από αιθεροβάμονες πολιτικάντηδες. Αηδιάζουν με τις πληροφορίες ότι θα πάτε να αλλάξετε τον εκλογικό νόμο με νέο πλαφόν, για να απαλλαγείτε από ενοχλητικές φωνές, όπως είναι η φωνή της ΝΙΚΗΣ, αλλά ο λαός μπορεί να λειτουργήσει πολύ διαφορετικά από εσάς. Οι εκλογές δεν είναι μαθηματικά.

Κύριε Πρωθυπουργέ, η ψήφος αφορά τις ψυχές των ανθρώπων και εσείς με τις λαϊκές ψυχές δεν έχετε παρά πολύ καλή σχέση. Παρατέθηκαν κάποια νούμερα –γνωστό είναι αυτό- για περιουσίες, σπίτια και καταθέσεις. Προφανώς μόνο την τσέπη σας σκέπτεσθε.

Κυρίες και κύριοι συνάδελφοι, συζητούμε σήμερα για ένα νομοσχέδιο που η Κυβέρνηση παρουσιάζει ως τολμηρή και αυστηρή απάντηση στην πρόκληση του μεταναστευτικού, λαθρομεταναστευτικού. Πρόκειται όμως για ένα νομοσχέδιο που είναι πολύ δύσκολο να υλοποιηθεί στην πράξη, καθόσον έχει πολλές ειδικές διατάξεις και «παράθυρα» τα οποία καλά προετοιμασμένοι νομικοί μπορούν να τα εκμεταλλευτούν για να πετύχουν τις διάφορες εξαιρέσεις.

Υπάρχουν πράγματι ορισμένες ρυθμίσεις που κινούνται στη σωστή κατεύθυνση. Συμφωνούμε με την κατάργηση της επαίσχυντης ρύθμισης που η κυβέρνηση Σαμαρά είχε θεσπίσει για πρώτη φορά το 2014 για τη νομιμοποίηση των λαθρομεταναστών μετά από επτά έτη παραμονής στη χώρα. Πρώτοι σας είχαμε επισημάνει την αναγκαιότητα κατάργησης της ρύθμισης αυτής, όταν πριν από δύο χρόνια είχατε φέρει την επίσης ανεκδιήγητη ρύθμιση της νομιμοποίησης των παράνομων μεταναστών που αποδείκνυαν τριετή παραμονή στη χώρα και χαιρόμαστε που ακούγονται επιτέλους κάποιες λέξεις στο Κοινοβούλιο των Ελλήνων που όταν τις εκστομίζαμε εμείς, κατευθείαν μας περίμενε η ταμπέλα «η εξόντωση διά της γραφικότητας», ότι είμαστε σκοταδιστές. Τώρα πλέον ακούμε και για παράνομη μετανάστευση και για λαθρομετανάστευση και για αποτροπή και για απελάσεις. Καλώς ήλθατε σε αυτό που σας έλεγε η ΝΙΚΗ από την πρώτη μέρα. Να δούμε βέβαια αν θα υλοποιηθούν αυτά. Αυτός είναι ο φόβος μας.

Σας είχαμε πει ότι η πολιτική σας δίνει το σινιάλο, το μήνυμα στους διακινητές για τη διοχέτευση των μεταναστευτικών ροών προς την Ελλάδα. Δυστυχώς επιβεβαιωθήκαμε. Το δείχνουν τα επίσημα στοιχεία του Υπουργείου Μετανάστευσης και Ασύλου. Το 2021 είχαμε 28.000 αιτήσεις ασύλου, το 2024 περίπου 74.000, 22% αύξηση στις ροές μεταναστών το 2024, περαιτέρω αύξηση 1% το πρώτο εξάμηνο του ‘25. Πόσοι απ’ όσους μπήκαν στη χώρα παράνομα επαναπροωθήθηκαν; Ελάχιστοι. Πόσοι παραπέμφθηκαν στη δικαιοσύνη για παράνομη είσοδο στην Ελλάδα, με βάση ποινική νομοθεσία που ισχύει εδώ και πάρα πολλά έτη; Σχεδόν κανένας, ίσως κανένας.

Η μεταναστευτική σας πολιτική χρεοκόπησε, την ίδια όμως στιγμή κάποιοι πλούτισαν εις βάρος της χώρας μας. Αν δει κανείς τα στατιστικά στοιχεία από τις δημόσιες συμβάσεις, την πενταετία 2020-2025 το Υπουργείο Μετανάστευσης υπέγραψε συμβάσεις άνω των 2 δισεκατομμυρίων ευρώ. Για να δώσω μια τάξη μεγέθους, την ίδια περίοδο το Υπουργείο Πολιτισμού δρομολόγησε συμβάσεις 660 εκατομμυρίων ευρώ περίπου. Για τον πολιτισμό 600 εκατομμύρια, για τη λαθρομετανάστευση 2 δισεκατομμύρια. Κατά τα άλλα είμαστε η χώρα-γεννήτωρ του σύγχρονου –και όχι μόνο- δυτικού πολιτισμού.

Λεφτά υπάρχουν, λοιπόν, από ευρωπαϊκούς και εθνικούς πόρους όχι για την καταπολέμηση της δημογραφικής κατάρρευσης της Ελλάδος και της γήρανσης της Ευρώπης, όχι για την ανάδειξη του πολιτισμού μας, αλλά για τον εποικισμό της χώρας και τη μετατροπή της σε αποθήκη ψυχών της Ευρώπης. Χρήματα υπάρχουν για δομές φιλοξενίας σε κάθε γωνιά της Ελλάδας που πλέον πρέπει να χωροθετηθούν, σύμφωνα με το προεδρικό διάταγμα 11 του ’25.

Να ρωτήσω, κύριε Υπουργέ: Αυτό το διάταγμα γιατί δεν το καταργείτε; Προβλέπει εγκαταστάσεις προσωρινής υποδοχής και φιλοξενίας προσφύγων μέχρι 100 άτομα σε οικισμούς κάτω των 2.000 κατοίκων. Όπου και να το ανέφερα τώρα το καλοκαίρι που γύριζα –από χωριά είμαστε- οι άνθρωποι ξέρετε πώς απαντούσαν; Μιλάω για ακριτικές περιοχές, εκεί κινούμαι. «Προφανώς θέλουν να μας φέρουν Μωαμεθανούς», να ακούγεται και ο μουεζίνης, θα έλεγα. Γιατί δεν παίρνετε πίσω αυτό το επίμαχο προεδρικό διάταγμα; Θέλω να απαντήσετε. Θα διασκεδάσετε πολλές υποψίες έτσι.

Λεφτά δεν υπάρχουν για τους πολύτεκνους της πατρίδας μας που είναι υπό συστηματικό διωγμό και εξαφάνιση. Για να είμαι δίκαιος μαζί σας, υπηρετείτε μια πολιτική που ξεπερνά βέβαια τα σύνορα της πατρίδας μας, μια πολιτική της Ευρωπαϊκής Ένωσης που πλην ελαχίστων εξαιρέσεων προωθεί τα ανοιχτά σύνορα και την ισλαμοποίηση.

Ειπώθηκε και από άλλον πολιτικό Αρχηγό, θα το πω κι εγώ με πολλή συντομία. Το Ισλάμ, αγαπητοί μου –γιατί σπούδασα και διάβασα το Κοράνι στη Θεολογική Σχολή Θεσσαλονίκης- χωρίζει τον κόσμο σε δύο κατηγορίες, το Νταρ Αλ Ισλάμ και το Νταρ Ελ Χατζ, στον χώρο των απίστων και στον χώρο των πιστών και είναι υποχρέωση των πιστών Μωαμεθανών απ’ όλον τον πλανήτη τη χώρα των απίστων να τη μετατρέψουν σε Νταρ Αλ Ισλάμ. Αυτό προσπαθούν να γίνει και δυστυχώς στην πατρίδα μας εν μέρει το πετυχαίνουν.

Απέναντι στην άβουλη και μοιραία πολιτική σας η ΝΙΚΗ δεσμεύεται να υπηρετήσει την πολιτική των τριών Α, Αποθάρρυνση, Αποτροπή, Απομάκρυνση. Πρώτον, αποθάρρυνση της παράνομης εισόδου, ισόβια στους λαθροδιακινητές, εφαρμογή του νόμου σε λαθρομετανάστες και σε όσους τους υποστηρίζουν. Αυτό έκανε και η Ουγγαρία με τον νόμο «Σταματήστε τον Σόρος» το 2018, θεωρώντας ποινικό αδίκημα την παροχή βοήθειας σε παράνομους μετανάστες, συμπεριλαμβανομένων Μη Κυβερνητικών Οργανώσεων που υποστηρίζουν αιτούντες άσυλο. Αυτό αποθαρρύνει την κατάχρηση του δικαιώματος ασύλου, περιορίζοντας την εξωτερική υποστήριξη.

Απορρίφθηκε μεν από το Ευρωπαϊκό Δικαστήριο Δικαιωμάτων του Ανθρώπου και την Ευρωπαϊκή Ένωση ως παραβίαση της ελευθερίας έκφρασης, αλλά η Ουγγαρία έγραψε αυτές τις απορρίψεις στα παλαιότερα των υποδημάτων της.

Θέλω να πω και κάτι. Διάβασα ότι στα Γιάννενα ο Δήμαρχος με τη Γενική Διευθύντρια της ΜΚΟ «SolidarityNow» που ανήκει σε αυτές τις κατηγορίες της «Ανοιχτής Κοινωνίας» του Σόρος και με κάποια Μαριλύν Πολένα υπέγραψαν μνημόνιο συνεργασίας, επισφραγίζοντας μια στρατηγική συμμαχία που στηρίζεται στις αρχές της αλληλεγγύης, της συμπερίληψης και της συνέργειας. Η συνεργασία του Δήμου Ιωαννίνων με τη ΜΚΟ του Σόρος –αν θυμάμαι καλά, ήταν στις 2 Ιουλίου- περιλαμβάνει δράσεις που εστιάζουν σε κρίσιμους τομείς, όπως η παροχή ψυχοκοινωνικής και νομικής υποστήριξης σε ασυνόδευτα ανήλικα –ξέρουμε πλέον τι είναι αυτά τα ασυνόδευτα ανήλικα- η ενίσχυση της συμμετοχής τους στην εκπαίδευση, η ομαλή ένταξη πρώην ασυνόδευτων ανηλίκων στην ενήλικη ζωή, αλλά και η στήριξη ενηλίκων πολιτών τρίτων χωρών για την πρόσβασή τους στην αγορά εργασίας, τη γλώσσα, την κοινωνική ένταξη και τη στέγαση. Η ΜΚΟ «SolidarityNow» πρόκειται να υλοποιήσει στα Ιωάννινα τρία σημαντικά έργα ως το 2027, παρέχοντας εξειδικευμένες και ολιστικές υπηρεσίες σε ασυνόδευτους ανηλίκους, κλπ, με στόχο τη δημιουργία μίας δίκαιης, συμπεριληπτικής –παρακαλώ- και βιώσιμης κοινωνίας.

Τα ξέρετε αυτά για τα Γιάννενα; Τι λέτε γι’ αυτά; Αυτά ακυρώνουν αυτά που λέτε και αυτά που κάνετε. Υπογράφει με ΜΚΟ του Σόρος ο Δήμος Ιωαννίνων; Το ελέγχετε το κράτος;

Μιλάω για την Ουγγαρία. Επειδή είπα ότι έχουν άμεσο συσχετισμό τα θέματα της παράνομης μετανάστευσης με το δημογραφικό –αν δεν δώσουμε βαρύτητα στο δημογραφικό, το άλλο θα πλεονάζει και θα επιδεινώνεται- να πω κάτι για την Ουγγαρία. Έχω ξαναπεί ότι τον Ούγγρο Πρωθυπουργό που τον εκλέγει ο λαός του εδώ και τρεις τετραετίες, τον έχετε χαρακτηρίσει «σκοτάδι» και «νύχτα» και «ακραίο», κλπ. Για ακούστε και να ακούσει και η Κυβέρνηση πώς πράττουν πολιτικοί που θέλουν να ζήσει η πατρίδα τους με πολίτες της χώρας τους, όπως θα λέγαμε «Να ζήσει η Ελλάδα με Έλληνες».

Το ουγγρικό μοντέλο δημογραφικής πολιτικής έχει αναγνωριστεί με επιτυχία στην αντιστροφή της μείωσης του ποσοστού γεννήσεων στη χώρα. Το ποσοστό γονιμότητας αυξήθηκε από 1,21% το 2010 σε 1,55% το 2023. Βέβαια, όλα τα μέτρα υπέρ της δημογραφικής ανόρθωσης είναι εις βάθος εικοσαετίας. Τώρα μπορεί να φαίνεται μικρό το ποσοστό ανόδου, αλλά σε βάθος χρόνου θα πάει πολύ καλύτερα. Το ποσοστό γεννήσεων της Ουγγαρίας δεν είναι πλέον το χαμηλότερο στην Ευρωπαϊκή Ένωση, όπως ήταν πριν από μια δεκαετία, αλλά κυμαίνεται πάνω από τον μέσο όρο. Εμείς έχουμε αυτή τη στιγμή 1,23% στις γεννήσεις από το 2023. Η Κυβέρνηση του Όρμπαν έχει καταστήσει τα ποσοστά γεννήσεων ως βασική πολιτική προτεραιότητα, επενδύοντας περίπου το 5% -παρακαλώ- του ΑΕΠ της χώρας σε πολιτικές δημιουργίας οικογενειών και παίρνει σοβαρά μέτρα. Στα μέτρα περιλαμβάνεται η παράταση του χρόνου εξόφλησης των δανείων όσων οικογενειών έχουν τουλάχιστον δύο παιδιά, ενώ όσες γυναίκες κάτω των σαράντα ετών παντρεύονται Ούγγρους θα μπορούν να λάβουν άτοκο δάνειο περίπου 31.000 ευρώ. Το 1/3 του χρέους θα διαγράφεται μόλις αποκτήσουν το δεύτερο παιδί τους, ενώ μόλις αποκτήσουν τρίτο, θα απαλλάσσονται από το σύνολο του χρέους τους. Επίσης, για όσες γυναίκες έχουν τέσσερα παιδιά και πάνω προβλέπεται ισοβίως να απαλλάσσονται από τον φόρο εισοδήματος.

Αυτό έπρεπε να συζητάμε σήμερα!

**ΔΗΜΗΤΡΙΟΣ ΚΑΙΡΙΔΗΣ:** Κανένα αποτέλεσμα!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Παρακαλώ, κύριε Καιρίδη! Εγώ ξέρω, παρ’ όλο που δεν έχω πάει, ότι αν πας στη Βουδαπέστη, δεν βλέπεις το χάλι της Αθήνας στις γειτονιές το Σάββατο!

**ΔΗΜΗΤΡΙΟΣ ΚΑΙΡΙΔΗΣ:** Κάνετε λάθος!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν κάνω κανένα λάθος!

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, σας παρακαλώ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αυτά κάνουν οι χώρες που εξυπηρετούν το εθνικό συμφέρον τους. Και μη με διακόπτετε, σας παρακαλώ. Είπα ότι η φωνή σας είναι αντιπαθής.

Και το λέω αυτό σε συνέχεια των πρόσφατων εξωφρενικών δηλώσεων της Προέδρου της Ευρωπαϊκής Κεντρικής Τράπεζας Κριστίν Λαγκάρντ –άλλη κι αυτή νεωταξίτρια!- η οποία θεωρεί ότι η οικονομία της Ευρωπαϊκής Ένωσης θα ήταν πολύ πιο αδύναμη μετά την πανδημία, χωρίς τη συμβολή των ξένων εργαζομένων. Και, μάλιστα, κάλεσε τους Ευρωπαίους ηγέτες να μην αγνοήσουν τον ρόλο της μετανάστευσης, ακόμη και αν αυτή τροφοδοτεί πολιτικές εντάσεις. Πολύ ωραία οδηγία! Αυτήν ακολουθείτε και εσείς τελικά;

Συνεχίζω. Όσοι έρχονται παράνομα στη χώρα και σκίζουν τα διαβατήριά τους καθιστώντας την ταυτοποίηση και επαναπροώθησή τους ανέφικτη, να ξέρουν ότι ένα μόνο τους περιμένει, δηλαδή αυτόφωρο, ποινή φυλάκισης χωρίς αναστολή και μόνιμη απέλαση εφ’ όσον δεν δικαιούνται διεθνή προστασία και κόψιμο των πάσης φύσεως επιδομάτων και παροχών.

Δεύτερον, να πούμε για την αποτροπή διέλευσης των συνόρων. Να αφήσουμε τα Σώματα Ασφαλείας να κάνουν τη δουλειά τους, χωρίς τον κίνδυνο να εκτίθενται σε κακόβουλες καταγγελίες από τους επαγγελματίες ανθρωπιστές των παραφυάδων του Σόρος. Να επιτραπούν ρητώς οι επαναπροωθήσεις ως στοιχειώδες μέτρο εθνικής ακεραιότητας και αξιοπρέπειας. Και να μη βιαστεί κάποιος να μας χαρακτηρίσει ως ρατσιστές. Να θυμίσω ότι η Πολωνία από το 2021 διεξάγει επαναπροωθήσεις χωρίς εξέταση αιτήματος ασύλου, παρά την απόφαση του Δικαστηρίου της Ευρωπαϊκής Ένωσης.

Θέλω να είμαι σαφής. Θα πρέπει με κάθε κόστος να συγκρουστούμε με τις πολιτικές της Ευρωπαϊκής Ένωσης πάνω στο θέμα αυτό, συντασσόμενοι με άλλες υγιείς φωνές στην Ευρώπη, γιατί τα σύνορά μας δεν είναι απλές γραμμές στον χάρτη και η ακεραιότητά τους είναι αδιαπραγμάτευτη.

Τρίτον, απέναντι στις χώρες προέλευσης, διέλευσης ή ακόμα και σε τρίτες χώρες με τις οποίες θα συνάψουμε ως Ελλάδα και ως Ευρώπη συμφωνίες, να υπάρχουν επιχειρήσεις-σκούπα για μαζικούς ελέγχους σε συνοικίες κυρίως των Αθηνών που έχουν –επαναλαμβάνω- καταστεί άβατα για τους Έλληνες, προκειμένου να διαπιστώνεται η νομιμότητα των κατοίκων της και να εκκινούν διαδικασίες απέλασης σε όσους είναι παράνομοι. Να κλείσουμε κάθε νόμιμο παραθυράκι παραμονής στη χώρα με οποιοδήποτε πρόσχημα ή καταχρηστικές πρακτικές, όπως αβάσιμες καταγγελίες για ενδοοικογενειακή βία που μπορεί να δίνουν τη δυνατότητα πολυετούς παραμονής μέχρι την έκδοση της σχετικής δικαστικής απόφασης.

Να υπάρχουν κυρώσεις σε επίπεδο εθνικό και ευρωπαϊκό για όσες χώρες δεν συνεργάζονται για την ταχεία ταυτοποίηση και επιστροφή των πολιτών τους που παραβιάζουν τα σύνορά μας. Αν το Πακιστάν ή το Μπαγκλαντές δεν θέλουν να συνεργαστούν, η απάντηση είναι ξεκάθαρη: καμία άδεια παραμονής σε υπήκοο Πακιστάν ή Μπαγκλαντές στην Ελλάδα, καμία βίζα και κανένα έμβασμα.

Οφείλουμε, λοιπόν, να πούμε την αλήθεια στον ελληνικό λαό. Το νομοσχέδιο αυτό δεν είναι θεραπεία. Είναι ασπιρίνη για μια καλπάζουσα ασθένεια που απειλεί την ίδια μας την εθνική ύπαρξη. Δεν δίνει καμία πρακτική λύση και πειστική απάντηση στην κατεύθυνση του δόγματος αποθάρρυνσης, αποτροπής και απομάκρυνσης των λαθρομεταναστών που προτείνουμε. Δεν θέτει κανέναν φραγμό στις ασύδοτες Μη Κυβερνητικές Οργανώσεις που θα μπορούν, σύμφωνα με το άρθρο 17 του νομοσχεδίου, να αλωνίζουν τα Κέντρα Κράτησης των λαθρομεταναστών και να κατηγορούν την Κυβέρνηση. Δεν απαντά στο μείζον ζήτημα της αύξησης των επιστροφών και της τιμωρίας των χωρών που δεν συνεργάζονται γι’ αυτές τις επιστροφές και δεν απαντά στο γεγονός της πληθυσμιακής αντικατάστασης και δημογραφικής άλωσης της χώρας.

Θα θέλαμε να κάνουμε και μία παρατήρηση. Είχαμε πάει –πέρυσι, αν θυμάμαι καλά- στο Υπουργείο Εξωτερικών όπου μας είχε καλέσει ο κ. Γεραπετρίτης και διαφήμιζε την κ. Μαρία Τελαλιάν πως είναι πανάξια και ικανή για να αναλάβει τη θέση της στον ΟΑΣΕ. Η εκλεκτή σας, λοιπόν, Διευθύντρια των Ανθρωπίνων Δικαιωμάτων του ΟΑΣΕ, η Μαρία Τελαλιάν, με έγγραφό της στο Υπουργείο Εξωτερικών που αποκάλυψε ο Τύπος ζητά από τον Πρωθυπουργό και τον Υπουργό Μετανάστευσης να σταματήσει η Κυβέρνηση τις απελάσεις και να αρχίσει να χορηγεί αφειδώς άσυλο σε χιλιάδες μετανάστες. Ειπώθηκε αυτό. Αυτήν την κυρία την προτείνατε, λοιπόν, από κοινού με τον Τούρκο Σινιρλίογλου –ως Πρόεδρος αυτός- για τις κορυφαίες θέσεις του ΟΑΣΕ και κάνατε μαζί με την Τουρκία εκστρατεία τον Δεκέμβρη του 2024 για την εκλογή της. Να μη χάσουμε! Και με την πρώτη της απόφαση, σας ζητά να κάνετε κάτι που θα ωφελήσει την Τουρκία! Οι Τούρκοι που τα διαβάζουν αυτά, τι λέτε ότι θα πράξουν; Θα σταματήσουν να μας στέλνουν λαθρομετανάστες ή θα συνεχίσουν με τον ίδιο αμείωτο ρυθμό;

Αν η κυρία Τελαλιάν είναι δική μας και κάνει αυτά, τι άλλο θα έκανε αν ήταν εχθρός μας;

Είστε δυστυχώς άξιοι της μοίρας σας. Παριστάνετε τους σκληρούς, αλλά είστε ευάλωτοι, τζάμπα μάγκες, που λέει ο λαός μας.

Κλείνοντας, κύριε Πρόεδρε, εμένα με ενδιαφέρει περισσότερο κυρίως να ανορθωθεί δημογραφικά η Ελλάδα, αλλιώς –επαναλαμβάνω- οδηγούμαστε σε ιστορική ευθανασία. Εκεί πρέπει να πέσει όλη η βαρύτητα.

Κοιτώντας πίσω στην ιστορία, σας λέω το εξής. Ο Μακεδόνας φιλόσοφος Αριστοτέλης, ο δάσκαλος του Έλληνα Μεγάλου Αλεξάνδρου, όταν ρωτήθηκε γιατί η ισχυρή Σπάρτη, που πρώτη από όλες τις ελληνικές πολιτείες είχε συμβάλει στην απόκρουση των Περσών, δεν κατόρθωσε γύρω στο 370 προ Χριστού να αντισταθεί στους Θηβαίους, απέδωσε την αποδυνάμωσή της στην ολιγανθρωπία, την οποία της είχε δημιουργήσει το πολιτικό σύστημα, συμπεραίνοντας -εύκολη πρόταση και στα Αρχαία- ότι ούτος εστίν πόλεως όρος άριστος η μεγάλη του πλήθους υπερβολή. Δεν μπορεί ένας λαός να προκόψει, να προοδεύσει, να έχει μέλλον αν δημογραφικά είναι καθηλωμένος.

Εμείς έχουμε μέσο όρο ηλικίας σαράντα έξι χρόνια και η Τουρκία 31,5 χρόνια. Αυτό είναι το μεγαλύτερο πρόβλημα. Κοχλάζει νεανικό αίμα απέναντι και εδώ γερνάει η Ελλάδα και δεν κάνετε απολύτως τίποτα. Πάτε και μοιράζετε επιδόματα. Ξεχάσατε τις πολύτεκνες και τις τρίτεκνες οικογένειες.

Το έχω ξαναπεί. Όλες οι δυνάμεις του έθνους, όχι του κράτους, παγκοσμίως πρέπει να συνδράμουν στη δημογραφική ανόρθωση. Στηρίξτε επιτέλους τις πολύτεκνες, τις τρίτεκνες, τις δίτεκνες οικογένειες. Δώστε προνόμια, όπως δίνει ο Ούγγρος, για να γεννήσουν Έλληνες, να κάνουν οικογένειες.

Πατρίδα τι σημαίνει, αγαπητοί μου; Σημαίνει πολλές οικογένειες. Ήμουν δάσκαλος και έβλεπα. Σε σχολείο, κύριε Καιρίδη, του Κιλκίς, το μεγαλύτερο του νομού, πριν τρία χρόνια, στην πρώτη τάξη πήγαιναν πενήντα παιδιά. Κάναμε δύο τμήματα είκοσι πέντε παιδιών. Φέτος ξέρετε πόσα θα φοιτήσουν στην πρώτη; Τριάντα. Σε δύο χρόνια είκοσι παιδιά λιγότερα. Κιλκίς, ακριτικός νομός. Το ίδιο συμβαίνει σε όλους τους περιφερειακούς παραμεθόριους νομούς της πατρίδας μας. Και εμείς καθόμαστε άνετοι, περνά η ώρα μας.

Θα πω ακόμη ένα. Ξέρετε γιατί μας σκλάβωσαν οι Ρωμαίοι; Το γράφει ο ιστορικός Πολύβιος. Το λέω από τη μετάφραση: «Έφτασε ο καιρός σήμερα στην Ελλάδα…» –το 165 περίπου προ Χριστού πάντα- «…να υπάρχει αρνησιπαιδεία και ολιγανθρωπία, εξαιτίας της οποίας οι πόλεις ερημώθηκαν και σημειώθηκε πλήρης έλλειψη παραγωγής, αν και δεν συνέβησαν πόλεμοι ή επιδημίες, επειδή οι άνθρωποι εκτράπησαν στον εγωισμό και τη φιλοχρηματία…» -γράφει ο Πολύβιος, για να μην παρεξηγηθώ- «…ακόμη και στην τεμπελιά, έτσι ώστε να μην θέλουν να παντρευτούν, ούτε να κάνουν παιδιά, ούτε να τα ανατρέφουν, αλλά να αποκτούν ένα ή πολύ δύο, ώστε να τους αφήνουν πλούσια κληρονομιά και να μην ξοδεύουν για την ανατροφή τους». Αποδίδει μία αιτία της σκλαβιάς μας.

Τρίτον, για να μαθαίνουμε ιστορία και να εξηγούμε κάποια γεγονότα, στις ύστατες ημέρες της Κωνσταντινουπόλεως ο τελευταίος Αυτοκράτορας Κωνσταντίνος Παλαιολόγος έδωσε εντολή στον υπασπιστή του, τον Γεώργιο Φραντζή, που έγραψε την ιστορία της Άλωσης, να απογράψει τον πληθυσμό της Βασιλεύουσας που μπορούσε να πολεμήσει. Ο Φραντζής ανακοίνωσε τον αριθμό τέσσερις χιλιάδες εννιακόσιες εβδομήντα τρεις μάχιμοι και σε λίγο βέβαια -το ξέρουμε- τα αμύθητα πλούτη της βασιλίδας των πόλεων πέρασαν στα χέρια των Τούρκων και ξεκινούσαν τα σκοτάδια της φρικτής τουρκοκρατίας.

Η ιστορία, αγαπητοί μου, ως magistra vitae, δασκάλα της ζωής, που λένε οι Λατίνοι, σαφώς μαρτυρεί ότι οι περίοδοι δημογραφικής συρρίκνωσης είναι περίοδοι και ιστορικής παρακμής. Συγγνώμη γι’ αυτό που θα πω, αλλά ίσως είμαστε και σε περίοδο ιστορικής αποσύνθεσης. Έχω ξαναπεί τη φράση ότι τα έθνη, σε αντίθεση με τους ζωντανούς οργανισμούς, πρώτα αποσυντίθενται και μετά πεθαίνουν. Φοβάμαι πολύ για την αποσύνθεση. Η Ευρώπη σίγουρα εισήλθε σε καθεστώς πνευματικής αποσύνθεσης.

Εμάς τους Έλληνες, κυρίες και κύριοι, έναν λαό που υπέφερε πολλά από τους Τούρκους κατακτητές, μας εξοργίζουν δηλώσεις όπως της Λαγκάρντ, που προανέφερα, και δεν πρέπει να τις αποδεχτούμε για την πατρίδα μας. Είναι καταστροφικό ότι έπαιξαν ρόλο οι λαθρομετανάστες στην ανόρθωση της Ευρώπης. Δεν πρέπει να επιτρέψουμε την κατάκτηση της πατρίδας, την αναίμακτη, όπως κάποτε είχε ειπωθεί από τον Τουργκούτ Οζάλ , ότι δεν χρειάζεται να σας πολεμήσουμε, θα σας στέλνουμε τα στίφη του ισλάμ.

Εμείς ως Νίκη έχουμε πρόγραμμα έτοιμο για τη δημογραφική και μεταναστευτική κρίση. Δεν θα αφήσουμε τον λαό μας στην απελπισία και τη συλλογική κατάθλιψη που τον έχετε βυθίσει.

Με βαριά καρδιά -δεν σας έχουμε καμία εμπιστοσύνη- θα υπερψηφίσουμε το νομοσχέδιο. Και για να μην μας πει κανείς «δεκανίκι της Νέας Δημοκρατίας», θα πω το εξής, γιατί έχουμε τους ασπόνδους εχθρούς και φίλους.

Το πρώτο νομοσχέδιο που ψήφισε η Νίκη είναι για την επιστολική ψήφο. Πιστεύαμε τότε ότι είστε τίμιοι, αλλά με αυτά που ακολούθησαν, δυστυχώς τα ανατρέψατε όλα, ότι θα δώσετε το δικαίωμα στους Έλληνες του εξωτερικού να ψηφίζουν και αυτοί να συμμετέχουν στα κοινά της πατρίδας. Διαψευστήκαμε. Είναι η δεύτερη φορά. Γιατί βάζουμε πάνω από το μικροκομματικό συμφέρον το συμφέρον της πατρίδας μας.

Αν θέλουμε να μιλήσουμε για «δεκανίκια», μας έχουν εξαφανίσει και από τις τηλεοπτικές οθόνες, μας πελεκούν, θα έλεγα, και οι μαϊμούδες δημοσκοπήσεις. Δείτε ποιοι έχουν πιάσει στασίδι εξάλλου στα διάφορα κανάλια.

Για το παρόν νομοσχέδιο, λοιπόν, υπεράνω το εθνικό συμφέρον. Από το τίποτε, λέμε καλό είναι και το παραμικρό. Έστω που θα ακουστούν οι λέξεις, στους σωματεμπόρους που διακινούν λαθρομετανάστες και σε αυτές τις ορδές που περιμένουν στην Αφρική να περάσουν απέναντι για να καταλάβουν την πατρίδα μας, όπως φυλάκιση και αποτροπή, είναι το παραμικρό από το τίποτε.

Ως Νίκη θα αγωνιζόμαστε, θα σας παρακολουθούμε, θα σας καταγγέλλουμε. Και ελπίζουμε αυτή τη φορά, επειδή είναι υπαρξιακό πρόβλημα της πατρίδας, να προσπαθήσετε να γίνει πολύ πιο αυστηρό το πλαίσιο.

Κύριε Πλεύρη, να έρθει και ένας νόμος για την ελληνική οικογένεια, να δούμε πώς μπορεί να αυξηθεί πληθυσμιακά η πατρίδα μας με Έλληνες. Αυτός είναι ο γνήσιος πατριωτισμός που πρεσβεύει η Νίκη.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Έχει ζητήσει το λόγο μετά τον κ. Νατσιό, ο Υπουργός κ. Πλεύρης.

Δώστε μου μισό λεπτό να κάνω μία ανακοίνωση και ευθύς αμέσως θα πάρετε τον λόγο.

Η ανακοίνωση αφορά το Υπουργείο Δικαιοσύνης, το οποίο διαβίβασε στη Βουλή, σύμφωνα με το άρθρο 86 του Συντάγματος και τον νόμο περί ποινικής ευθύνης των Υπουργών, ν. 3126 του 2003, όπως ισχύουν, τη 02.09.2025, ποινική δικογραφία που αφορά στον πρώην Υπουργό Περιβάλλοντος και Ενέργειας Κωνσταντίνο Χατζηδάκη και στον πρώην Αναπληρωτή Υπουργό Οικονομικών Θεόδωρο Σκυλακάκη.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Αναφέρομαι στους Κοινοβουλευτικούς και φυσικά και στον Αρχηγό της Νίκης, για να δώσω κάποιες απαντήσεις στα θέματα όπως ετέθησαν.

Πρώτα απ’ όλα, αναφέρθηκε ο κ. Μάντζος σε δύο βασικά θέματα. Αναφέρθηκε στην τροπολογία για την Κρήτη και λέει τι ισχύει, αν ήταν η τροπολογία ή διπλωματία.

Με συγχωρείτε, αλλά το μεταναστευτικό είναι ένα σύνθετο θέμα. Όλα έχουν τη σημασία τους, και η τροπολογία και τα μηνύματα που παίρνουν οι διακινητές, καθώς και όσον αφορά την επιλογή που έχει ένας άνθρωπος, εάν θα πάει προς την Κρήτη ή αν θα πάει προς την Ιταλία ή αν θα πάει προς τη Μάλτα -γιατί εκεί που βρίσκονται έχουν συζητήσεις με τα κυκλώματα-, καθώς επίσης και η ενεργή διπλωματία.

Μάλιστα, για την ενεργή διπλωματία θέλω να σας πω -επειδή έγινε και η συζήτηση των επιστροφών- ότι όλο αυτό το διάστημα έγιναν συζητήσεις και μάλιστα εγώ είχα συνάντηση με τον Αιγύπτιο Πρέσβη, τον Πρέσβη του Πακιστάν, τον Πρέσβη του Μπαγκλαντές. Και πραγματικά καταφέραμε και στις 29 Αυγούστου έγινε η πρώτη πτήση. Σήμερα το απόγευμα γίνεται η δεύτερη πτήση. Είναι πέντε πτήσεις να γίνουν στις συγκεκριμένες χώρες. Και τον τελευταίο ενάμιση μήνα θα έχουμε ξεπεράσει τις χίλιες επιστροφές, με συζητήσεις οι οποίες γίνονται και με μια προσπάθεια η οποία γίνεται σε ένα πολυσύνθετο θέμα. Γιατί οι αναγκαστικές επιστροφές δεν είναι οι πιο εύκολες επιστροφές.

Βλέπω ότι έρχεται ο κ. Μάντζος.

Άρα, είναι ένα πολυσύνθετο θέμα σε όλα τα επίπεδα και στο κομμάτι των επιστροφών είναι ακόμα περισσότερο. Μιλάμε συνεχώς με τους πρέσβεις.

Εδώ έρχεται αυτό που ειπώθηκε προηγουμένως -θα δώσω και τα στοιχεία που ζητήσατε, κύριε Πρόεδρε, ζήτησα όσο μιλούσατε να μου τα στείλουν-, το θέμα της νόμιμης και της παράνομης. Λόγου χάρη, μίλησα με αυτούς τους πρέσβεις για το ότι υπάρχει διαδικασία νόμιμης μετανάστευσης, που είναι πολύ σημαντική. Γιατί στη νόμιμη μετανάστευση έρχεται κάποιος για περιορισμένο χρονικό διάστημα, που είναι η εργασία του για την οποία τον έχουμε εμείς ανάγκη. Δεν έρχεται σε μια λογική ότι έρχομαι και μένω μόνιμα εδώ πέρα.

Ουσιαστικά, αυτό που ειπώθηκε είναι ότι η γραφειοκρατία η οποία υπάρχει στη νόμιμη είναι αποτρεπτική και κόσμος που θα μπορούσε να ακολουθήσει τη νόμιμη οδό, επιλέγει την παράνομη. Άρα, είναι πολύ σημαντικό να υπάρξει και το νομοσχέδιο για τη νόμιμη μετανάστευση, το οποίο το επεξεργαζόμαστε ακόμα και θα έρθει, αλλά κυρίαρχη προτεραιότητά μας, προφανώς, είναι η αποτροπή της παράνομης.

Κύριε Μάντζο, στα στοιχεία τα οποία είπατε, αγνοείτε ένα γεγονός, όπως είδατε τα νούμερα. Πρώτα απ’ όλα, ότι κάποιος από αυτόν τον κόσμο λαμβάνει το άσυλο. Το άσυλο στη χώρα μας αυτή τη στιγμή δίδεται σε ποσοστό με τα τελευταία στοιχεία στο 45%. Άρα, όταν ακούτε «οι ροές που καταγράφονται» σημαίνει ότι ένα κομμάτι παίρνει άσυλο. Ένα κομμάτι που μπαίνει σε καθεστώς παρανομίας και εδώ πέρα αυτό ​​είναι κάτι που θέλει να διορθώσει το νομοσχέδιο. Τι κάνει ο άλλος; Υποβάλλει το άσυλο και αυτομάτως βρίσκεται σε δομή, με καθεστώς ελευθερίας. Άρα, αυτός αυτομάτως βγαίνει και χάνεται. Συνεπώς, το να έρχεσαι και να αυξάνεις τη δυνατότητα της διοικητικής κράτησης, τη δυνατότητα της ηλεκτρονικής επιτήρησης και το γεγονός της ποινικοποίησης της πράξης σου, όταν πια απορριφθεί το άσυλό του, είναι ένας ανασταλτικός παράγοντας και για κάποιον να έρθει, γιατί θα έρθει και θα ξέρει ότι θα βρίσκεται σε καθεστώς εγκλεισμού και όχι σε καθεστώς κάνω αίτηση ασύλου και κυκλοφορώ, όπως αντίστοιχα και κάποιος που βρίσκεται εδώ πέρα, προκειμένου να περάσει ένα χρονικό διάστημα εγκλεισμού και διοικητικής και ποινικής κράτησης, είναι πολύ πιθανό, ειδικά όταν είναι από χώρες που δεν κινδυνεύει, γιατί σε αυτούς αποδίδεται το άσυλο, να επιστρέψει οικειοθελώς προς την πραγματικότητα. Αυτή η οικειοθελή επιστροφή θα έχει το χαρακτηριστικό του εξαναγκασμού ως αντικίνητρο και το επισήμανε ο Πρόεδρος της Νίκης αυτό, ότι προφανώς -λέει- δεν επαρκούν αυτά τα οποία κάνουμε, αλλά αντιλαμβάνεται κάτι που δεν το έχω ακούσει ακόμα, λόγου χάρη, από την Ελληνική Λύση.

Προσέξτε τι λάθος κάνετε. Αναφέρεστε σε κάποιες διατάξεις, οι οποίες υπάρχουν στην οδηγία που δεν τις τροποποιούμε. Αυτό που λέτε λόγου χάρη για τις ΜΚΟ, που είπατε, είναι μέσα στην οδηγία. Δεν τροποποιείται, δεν εισάγεται με αυτό το νομοσχέδιο. Σε αυτό το νομοσχέδιο ό,τι εισάγεται και αφορά την οδηγία είναι μείωση των χρόνων οι οποίοι υπάρχουν βάσει του νέου κανονισμού που δεν έχει ακόμη ψηφιστεί. Άρα, αν κάποιος καταψηφίσει αυτές τις διατάξεις, στην πραγματικότητα θα θελήσει να μην αλλάξουν και να παραμείνει ένα πλαίσιο που έχει περισσότερα πλεονεκτήματα για αυτόν ο οποίος τελικά είναι παράνομος. Δεν εισάγουμε το πρώτον, η οδηγία υπάρχει, έχει εισαχθεί στην ελληνική έννομη τάξη. Αλλάζουμε μόνο αυτό το οποίο δίνει δυνατότητα ο Κανονισμός και ερχόμαστε φυσικά να βάλουμε δύο βασικά θέματα που άπτονται της απόλυτης κυριαρχίας μας, την ποινικοποίηση, όπως ειπώθηκε, και την κατάργηση της επταετίας.

Επειδή έγινε από τους κοινοβουλευτικούς εκπροσώπους η κουβέντα για την κατάργηση της επταετίας -αναφέρθηκε και ο δικός μας Κοινοβουλευτικός Εκπρόσωπος, ο κ. Καιρίδης- ναι, εγώ θεωρώ ότι είναι πριμοδότηση σε έναν άνθρωπο να έρχεται παράνομα, να προσπαθείς να τον επιστρέψεις και να εκμεταλλευτεί τον χρόνο που εσύ αδυνατείς να τον επιστρέψεις, επειδή αυτός δεν συνεργάζεται, προκειμένου να γίνει νόμιμος.

Η κάθε πολιτική κρίνεται σε ένα συγκεκριμένο χρονικό πλαίσιο. Στις αρχές της δεκαετίας του ’90 που η χώρα δεν είχε οργανωμένη μεταναστευτική πολιτική, υπήρξαν αποφάσεις, ad hoc αποφάσεις, οι οποίες μετά από ένα χρονικό διάστημα νομιμοποιούσαν κόσμο που ήταν συγκεκριμένο χρονικό διάστημα. Το 2014 κρίθηκε τότε ότι από το να πηγαίνουμε στις ad hoc αποφάσεις, όπως υπήρξε προηγουμένως, πρέπει να υπάρχει ένα πλαίσιο και μπήκε η επταετία. Πλέον, μπορούμε να μιλήσουμε σοβαρά ότι οι προτεραιότητες είναι άλλες. Οι προτεραιότητες είναι ότι θα υπάρχουν νόμιμες οδοί για μετανάστευση και καμία δυνατότητα για την παράνομη. Είμαστε πια σε αυτό το πλαίσιο, που ενδεχομένως δεν ήμασταν τα χρόνια που ερχόντουσαν αυτές οι ρυθμίσεις. Σε ένα πλαίσιο, όμως, που έχει διαμορφωθεί στην Ευρώπη, με βάση και τις ελληνικές θέσεις, είναι ξεκάθαρο αυτή τη στιγμή ότι προτεραιότητα είναι να μη μείνει κανένα ανοιχτό παράθυρο για κάποιον που μπαίνει παράνομα στη χώρα να έχει να περιμένει κάτι. Το μόνο που έχει να περιμένει αυτός που μπήκε παράνομα και δεν δικαιούται άσυλο, είναι η επιστροφή του. Τίποτα άλλο! Και επειδή ειπώθηκε το επιχείρημα ότι όλα παραγράφονται, παραγράφονται, όταν έχει γίνει πράξη και μετά από έναν σημείο παραγράφεται. Αυτή η πράξη είναι διαρκής. Ο άλλος μένει όλο αυτό το διάστημα και συνεχίζει να μένει παράνομα. Και πώς είναι δυνατόν να ποινικοποιούμε αυτή τη συμπεριφορά του και από την άλλη πλευρά να λέμε ότι ενώ στην ποινικοποιώ, δηλαδή, γυρίσεις, θα σου προσμετρώ αυτόν τον χρόνο, ώστε μετά να γίνει νόμιμος. Θα είναι ένα τελείως αντίθετο μήνυμα.

Στα στοιχεία τα οποία τώρα ειπώθηκαν για τη νόμιμη μετανάστευση, πρώτα απ’ όλα στη νόμιμη μετανάστευση έχει γίνει μία πολύ σοβαρή δουλειά, που δεν πρέπει να υποτιμούμε, ούτε τις υπηρεσίες. Αυτή τη στιγμή υπάρχουν και τα βιομετρικά, τα οποία εξετάζονται, υπάρχει και το ηλεκτρονικό σύστημα και υπάρχει ένα άρτιο σύστημα, το οποίο προφανώς πρέπει να διορθωθεί, αλλά αναφέρομαι στο κομμάτι, το οποίο λέτε, της διαφάνειας και όπου υπάρχει το οτιδήποτε, ερευνάται.

Στη νόμιμη μετανάστευση πρέπει περισσότερο να γίνουν πράξεις, οι οποίες θα έχουν να κάνουν με το να περιορίσουν «γραφειοκρατίες» και να υπάρξει και μια προσέλκυση συγκεκριμένου κοινού εκεί που το χρειαζόμαστε και σε αυτό θα δουλέψουμε στο νομοσχέδιο, για τα στοιχεία που είπατε, κύριε Πρόεδρε.

Αυτήν τη στιγμή ενεργείς άδειες νόμιμης διαμονής είναι πεντακόσιες δέκα χιλιάδες εξακόσιες επτά κι επιπλέον, είναι διακόσιες ογδόντα έξι χιλιάδες εννιακόσιες εξήντα επτά υπό έλεγχο, δηλαδή, δυνητικά είναι και αυτές νόμιμες, γιατί συνήθως είναι κόσμος που έχει κάνει αιτήσεις στο πρώτο ή που έχει λήξει η άδειά του και κάνει. Αυτός είναι ο πληθυσμός ο νόμιμος.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Από πότε τους μετράτε;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Σας λέω ότι αυτήν τη στιγμή -σήμερα που μιλάμε στη χώρα, αυτή τη στιγμή!- έχουμε πεντακόσιες έντεκα χιλιάδες ενεργείς νόμιμες άδειες διαμονής και διακόσιες ογδόντα έξι χιλιάδες προς εξέταση.

Άρα, αθροιστικά να τα πάρουμε, αυτός είναι ο εν δυνάμει νόμιμος πληθυσμός.

Γιατί γίνεται αυτό; Έρχεται η επόμενη απάντηση που ήταν για τον κ. Μάντζο ότι ο κόσμος που μπαίνει, παίρνει άσυλο. Σε αυτόν τον κόσμο -προσέξτε- λέει «νόμιμες άδειες». Δεν συμπεριλαμβάνω κόσμο που έχει πάρει άσυλο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Παράνομες πόσες;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα σας πω για τους παράνομους. Τώρα λέμε για τις νόμιμες άδειες. Κόσμος που παίρνει άσυλο μπορεί να βρίσκεται και εκτός Ελλάδος ή και κόσμος που τελικά δεν έκανε αίτηση για νόμιμη, δεν ξέρουμε.

Τώρα στις παράνομες, όπως καταλαβαίνετε, εμείς αυτό που μπορούμε ως Υπουργείο να πούμε είναι ότι στις δομές μας βρίσκονται αυτή τη στιγμή είκοσι χιλιάδες κόσμος. Έχουμε ένα στοιχείο, το οποίο είναι προς εξέταση. Ο κ. Καιρίδης είχε φέρει την τριετία, όπως θυμόσαστε. Χρήση της τριετίας έχουν κάνει αιτήσεις που έχουν κατατεθεί. Άρα, ποιος έκανε χρήση της τριετίας; Κάποιος που ήταν από τρία έως επτά χρόνια εδώ, γιατί μετά τα επτά μπορούσε ούτως ή άλλως να κάνει.

Άρα, ο κόσμος ο οποίος έκανε χρήση -που έκανε αιτήσεις από το τρίτο έτος που ήταν μέχρι το έβδομο- είναι σαράντα έξι χιλιάδες πεντακόσιες εξήντα τρεις αιτήσεις. Άρα, πιθανολογείς ότι σε αυτήν την τετραετία -δηλαδή, ο κόσμος που ήταν από το τρίτο έτος μέχρι το έβδομο, αφού του δόθηκε η δυνατότητα να κάνει αίτηση, προφανώς θα πήγε να την κάνει αυτήν την αίτηση- είναι αυτός ο πληθυσμός. Κι αντιστοίχως, βέβαια, υπάρχει πληθυσμός που βρισκόταν κάτω των τριών ετών, καθώς και πληθυσμός που έχει μπει και μετά την τροπολογία. Άρα, αυτά είναι τα δεδομένα τα οποία υπάρχουν.

Είναι, όμως, πολύ σημαντικό -και δεν πρέπει να υποτιμούμε καθόλου- και την ουσία και τα μηνύματα. Και ναι, το δημογραφικό συνδέεται με το μεταναστευτικό από μια αντίθετη πλευρά από αυτήν που πιστεύει η Αριστερά, ότι αντιθέτως όταν έχεις δημογραφικό πρόβλημα θα πρέπει να είσαι ακόμα πιο προσεκτικός στις δυνατότητες.

Γιατί μην κοροϊδευόμαστε, κυρίες και κύριοι συνάδελφοι, εσείς πιστεύετε ότι αν έρχεται αθρόα κόσμος εδώ πέρα, ​​υπάρχουν μηχανισμοί ένταξης; Βλέπετε τις χώρες στην Ευρώπη πολυπληθείς, που αυτή τη στιγμή αντιλαμβάνονται το πρόβλημα και έχουν γυρίσει τις πολιτικές τους, γιατί απέτυχαν οι μηχανισμοί ένταξης και άντε πείτε για την Ελλάδα οτιδήποτε. Η Γαλλία δεν είχε; Η Γερμανία δεν είχε; Η Δανία δεν είχε; Οι σκανδιναβικές χώρες που τώρα γυρνάνε σε ένα αυστηρό πλαίσιο; Γιατί πολύ απλά όταν έρχεται κόσμος αθρόα, αυτός ο κόσμος πιο πιθανό είναι να προσπαθήσει να σε εντάξει παρά να τον εντάξεις.

Για να έχεις λοιπόν μια σοβαρή μεταναστευτική πολιτική, βλέπεις τις ανάγκες σου, οδηγείς τη διαδρομή της νόμιμης μετανάστευσης και σε καμία περίπτωση δεν αφήνεις παράθυρο στην παράνομη μετανάστευση. Και αυτό το νομοσχέδιο δεν λέμε ότι λύνει το θέμα, αλλά φιλοδοξεί να έχουμε αύξηση των επιστροφών και ήδη σε συζήτηση που έχει γίνει και με οργανώσεις που συμμετέχουν σε επιστροφές, μας είπαν και μας ενημέρωσαν ότι ήδη παρουσιάζεται μια αύξηση των αιτήσεων για οικειοθελείς αποχωρήσεις. Γιατί πολύς κόσμος αντιλαμβάνεται ότι πια η παραμονή του εδώ πέρα δεν θα έχει συνέπειες, εάν είναι παράνομη. Και υπό αυτή την έννοια, εγώ καταλαβαίνω την Αριστερά, το ΠΑΣΟΚ στο περίπου, η Νίκη λέει κάτι -λέει «εμείς θεωρούμε ότι είναι «μικροασπιρίνη», αλλά είναι σε μια κατάσταση που θα το ψηφίσουμε- αλλά από την Ελληνική Λύση, δεν έχω καταλάβει. Δεν έχω καταλάβει ούτε από τον Πρόεδρό σας πώς τοποθετήθηκε. Και είπε και κάτι και θα κλείσω με αυτό, κύριε Πρόεδρε. Με συγχωρείτε, εγώ μόνο αυτό θα σχολιάσω, γιατί είναι πρακτικό. Ακούστε τι είπε. Λέει, του πληρώνουμε μέχρι και το εισιτήριο να γυρίσει.

Βρίσκουμε, λοιπόν, αυτήν τη στιγμή εμείς κάποιον εδώ πέρα και συνεργάζεται η Αίγυπτος να τον πάρουν πίσω και δεν έχει χρήματα. Τι προτιμάτε; Να του πληρώσει το εισιτήριο η Ευρώπη ή να του πούμε «δεν πληρώνει κανένας το εισιτήριο»; Πώς αλλιώς θα γυρίσει δηλαδή; Ειπώθηκε -και μάλιστα αντέδρασε και ο Κοινοβουλευτικός Εκπρόσωπος- ότι πληρώνουμε και το εισιτήριο. Πώς θα γυρίσει; Με ποιον τρόπο θα γυρίσει;

**ΠΑΡΑΣΧΟΣ ΠΑΠΑΔΑΚΗΣ:** Να μην έρθει καθόλου.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ακούστε τι γίνεται. Εγώ σας λέω ότι αυτήν τη στιγμή όλες οι χώρες -και οι χώρες που υποτίθεται ότι θαυμάζετε- έχουν κάποιες ροές. Δεν υπάρχει χώρα χωρίς ροή.

Αυτός, λοιπόν, που μπήκε, πρέπει να γυρίσει. Και επειδή ειπώθηκε, να ξεκαθαρίσω ότι εμείς δεν δαιμονοποιούμε χώρες, με όλες τις χώρες της Ευρώπης συνεργαζόμαστε. Σας είπα τους πρέσβεις που είδα εκτός Ευρώπης. Είδα τον Γερμανό και θα τον δω και στη Γερμανία, τον Αυστριακό, τον Γάλλο. Κάναμε μνημόνιο συνεργασίας και με την Ουγγαρία στο θέμα των επιστροφών. Όλες οι χώρες της Ευρώπης βλέπουν μια πραγματικότητα. Πήγαμε με τον Ιταλό και με τον Μαλτέζο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε όμως.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Όλοι προσπαθούμε στην ίδια κατεύθυνση. Αυτό που τώρα πρέπει να αντιληφθείτε, είναι ότι σιγά σιγά η Ελλάδα γίνεται πρότυπο μιας νομοθεσίας που εσείς λέτε ότι είναι αντιευρωπαϊκή, αλλά σιγά σιγά όλες οι ευρωπαϊκές χώρες ρωτάνε για να την εφαρμόσουν.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο ομιλητών.

Καλούμε στο Βήμα τον κ. Παράσχο Παπαδάκη από την Ελληνική Λύση. Θα ακολουθήσει η κ. Αναγνωστοπούλου, ο κ. Τσιρώνης, η κ. Κεφαλά, η κ. Μάλαμα, πέντε ομιλητές στη σειρά.

**ΚΩΝΣΤΑΝΤΙΝΟΣ ΜΠΑΡΚΑΣ:** Μετά;

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με ομιλητές. Αναμένονται απ’ ό,τι γνωρίζω και οι τοποθετήσεις Προέδρων Κοινοβουλευτικών Ομάδων και ενδεχομένως Κοινοβουλευτικών Εκπροσώπων στην πορεία.

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, μεθαύριο που θα πάτε στον Έβρο, προτείνω να πάτε οδικώς όχι για να ταλαιπωρηθείτε, αλλά για να δείτε την πραγματικότητα, τι ζούμε εμείς εκεί στον Έβρο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα γυρίσω.

**ΠΑΡΑΣΧΟΣ ΠΑΠΑΔΑΚΗΣ:** Είτε γυρίσετε είτε πάτε, όπως και να ‘χει, από την Εγνατία να πάτε και εύχομαι να μην αντιμετωπίσετε έναν λαθροδιακινητή να έρχεται ανάποδα στο ρεύμα και να μην έχετε καμία σύγκρουση. Πραγματικά το εύχομαι, αλλά αυτά ζει ο Εβρίτης και ο Θρακιώτης καθημερινά, όσο και αν λέτε εσείς ότι όλα πάνε καλά και ότι έχετε πατάξει τη λαθρομετανάστευση και όλα αυτά τα οποία λέγονται εδώ μέσα ή όσο και αν τα καλυτερεύετε τέλος πάντων. Εγώ ξέρω ότι πέρσι είχαμε δύο θανάτους από τέτοια περίπτωση που σας είπα. Φέτος είχαμε γύρω στις δέκα περιπτώσεις -λόγω θαύματος δεν είχαμε κάποιο θύμα- και η ζωή συνεχίζεται.

Αφού περάσετε οδικώς, θα φτάσετε στον φράχτη. Θα πάτε στον φράχτη, ο φράχτης είναι ο Πύργος του Άιφελ, είναι αξιοθέατο, όλοι πηγαίνετε εκεί πέρα και βγαίνετε φωτογραφίες. Έχετε έξι χρόνια. Ούτε το μισό νομίζω δεν έχετε ολοκληρώσει. Στη φωτογραφία που θα βγείτε, να δείτε και πάνω στον φράχτη μην είναι σκαρφαλωμένος κανένας λαθρομετανάστης που θα πηδήξει για να μπει στην Ελλάδα. Αφού τελειώσετε από εκεί πέρα, να πάτε μετά στην Περιφερειακή Αστυνομική Διεύθυνση Ανατολικής Μακεδονίας - Θράκης να σας δώσουν τα δελτία τύπου, να σας δώσουν τα στοιχεία, να σας πουν πόσοι πέρασαν και πόσοι σάλταραν και πόσοι σκαρφάλωσαν σε αυτόν τον φράχτη όπου βγήκατε εσείς προηγουμένως φωτογραφία και να δείτε τα στοιχεία πραγματικά ποια είναι.

Πραγματικά, σταματήστε με το σανό που δίνετε στους Έλληνες πολίτες, ότι δήθεν κάνετε μια αυστηρή μεταναστευτική πολιτική. Δεν κοροϊδεύετε κανέναν. Τον μόνο που κοροϊδεύετε είναι τον εαυτό σας ή το κόμμα σας. Επικοινωνιακά παιχνίδια, τρικ, στις διατάξεις, στους νόμους και επί της ουσίας μηδέν αποτέλεσμα.

Κύριε Υπουργέ, εσείς, που βγαίνετε και με αυστηρό ύφος και σας βλέπουμε και στα μέσα μαζικής ενημέρωσης και λέτε ότι πάτε να αλλάξετε την πολιτική αυτή που άφησε ο κ. Καιρίδης και μαζί με τον κ. Βορίδη είστε πιο αυστηροί και πιο έντονοι ως προς αυτή την κατεύθυνση, εσείς δεν είστε -και με τα υπόλοιπα κόμματα εδώ- που ψηφίσατε στις 19-12-2023 την τροπολογία για τη νομιμοποίηση των λαθρομεταναστών; Δηλαδή από τη μία σήμερα λέμε ότι αυστηροποιούμε τις προϋποθέσεις χορήγησης ασύλου ή παράνομης διαμονής και από την άλλη στις 19-12-2023 ψηφίσατε για τη νομιμοποίηση των λαθρομεταναστών γιατί δεν μπορείτε να κάνετε απελάσεις, όπως μας λέγατε τότε, και για να πάνε για ελιές στην Καλαμάτα.

Άρθρο 153 ν. 5078/2023: «Με απόφαση του γραμματέα της αποκεντρωμένης διοίκησης χορηγείται άδεια διαμονής με δικαίωμα πρόσβασης στην εξαρτημένη εργασία….στους αλλοδαπούς που διέμεναν στην Ελλάδα ως και τις 30 Νοεμβρίου 2023 χωρίς άδεια διαμονής». Και τώρα θέλετε να μας σώσετε εσείς απ’ αυτούς που εσείς νομιμοποιήσατε. Εσείς δεν ήσασταν, η Κυβέρνησή σας, η συνέχεια βέβαια του ΣΥΡΙΖΑ, που ψηφίσατε τα επιδόματα που λαμβάνουν οι λαθρομετανάστες πριν καν τους χορηγηθεί άσυλο; Μιλάμε ότι γίνεται με την κατάθεση της αίτησης, πριν ακόμα εξεταστεί, αν έχουν τις προϋποθέσεις να χορηγηθεί άσυλο ή όχι. Επίσης είναι, το Πρόγραμμα Εστία, Πρόνοια, Στέγασης, επίδομα παιδιού και τα λοιπά. Εσείς δεν είστε, η Κυβέρνησή σας, που χρηματοδοτεί τις Μη Κυβερνητικές Οργανώσεις; Εγκληματικές οργανώσεις τις λέμε εμείς. Κι αν έχετε πνευμόνια δώστε δημόσια τα ονόματα ποιοι κρύβονται πίσω από τις ΜΚΟ, να δούμε αν εμπλέκονται και ποιοι εμπλέκονται και πολιτικά πρόσωπα ή συγγενείς αυτών.

Γιατί σήμερα λέτε εδώ πέρα και νομίζετε ότι το νομοσχέδιο που φέρνετε, αυστηροποιεί τις διαδικασίες και πάτε να πατάξετε τη λαθρομετανάστευση. Ευνοϊκότερα τα κάνετε τα πράγματα, κύριε Υπουργέ. Και για να εξηγήσουμε στον κόσμο τι φέρνετε σήμερα, πρέπει να του πούμε την αλήθεια για τη διαδικασία που ακολουθείται στην Ελλάδα.

Ακούστε Ελληνίδες, Έλληνες τι συμβαίνει. Σύμφωνα με το ν. 4939/2022 όταν εισέρχεται ένας παράνομος μετανάστης στην Ελλάδα παρ’ όλο που η παράνομη είσοδος στη χώρα είναι ποινικό αδίκημα σύμφωνα με τον ν.3386/2005, ο εισαγγελέας απέχει από την ποινική δίωξη. Του κάνει δηλαδή του παράνομου δώρο το αδίκημα. Το έχετε ξαναδεί αυτό να συμβαίνει σε κάποιον Έλληνα; Μετά πέφτουν η Ύπατη Αρμοστεία του ΟΗΕ, οι ΜΚΟ κ.λπ., τον παίρνουν από το χέρι και έχει ή δεν έχει τις προϋποθέσεις, το γνωρίζετε ή δεν το γνωρίζει, τον «εξαναγκάζουν» με τα πληροφοριακά έντυπα και τη δωρεάν νομική υπεράσπιση να καταθέσει αίτηση ασύλου.

Από τη στιγμή που καταθέτει ο λαθρομετανάστης αίτηση ασύλου -αυτά να πείτε στον κόσμο και όχι για την παράνομη άδεια παραμονής μετά, εφόσον απορριφθεί η αίτηση ασύλου- κρατείται το πολύ για 25 μέρες σε κάποιο κέντρο υποδοχής και ταυτοποίησης και αποκτά το πολυπόθητο δελτίο αιτούντος ασύλου.

Γι’ αυτό έρχονται όλοι. Τον νοιάζει μετά εάν εσείς θα τον βρείτε και θα του βάλετε βραχιολάκι; Μέχρι να εξεταστεί η αίτησή του, περνάνε τρεις, τέσσερις, πέντε, έξι μήνες. Αυτός όμως κυκλοφορεί ανάμεσά μας. Είναι ο βιαστής της Μυρτούς στην Πάρο, είναι ο δολοφόνος στην Αθήνα που σκότωσε τον ιδιοκτήτη τυχερών παιχνιδιών. Αυτός ήταν. Και το είχε πει και ο Υπουργός Προστασίας του Πολίτη ότι είχε πάρει το δελτίο αιτούντος ασύλου. Απορρίφθηκε η αίτηση ασύλου του και «μην τον είδατε τον Παναή». Δεν τον βρήκαν ποτέ. Αυτός κυκλοφορούσε ελεύθερος.

Κάποια στιγμή εκδίδεται απόφαση, κύριε Υπουργέ, που αν είναι απορριπτική σου βάζουν και την απόφαση οικειοθελούς αποχώρησης. Ο αλλοδαπός κάνει προσφυγή. Αναστέλλεται η απομάκρυνσή του, εξετάζεται σε δεύτερο βαθμό και όταν βγει σε δεύτερο βαθμό η απόφαση μετά από έξι μήνες ή επτά μήνες μπορεί να πάει και στα διοικητικά δικαστήρια με τζάμπα νομική βοήθεια. Έχει περάσει ένας χρόνος και αυτός κυκλοφορεί ανάμεσά μας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Του βάζουμε διοικητική κράτηση.

**ΠΑΡΑΣΧΟΣ ΠΑΠΑΔΑΚΗΣ:** Πώς του βάζετε διοικητική κράτηση; Εφόσον κυκλοφορεί αυτός ανάμεσά μας, πρέπει μετά για να του βάλεις βραχιολάκι -όπως νομοθετείτε- να τον βρεις. Πού θα τον βρεις αυτόν;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Το βάζουμε στην αρχή.

**ΠΑΡΑΣΧΟΣ ΠΑΠΑΔΑΚΗΣ:** Πώς θα το βάλεις στην αρχή; Όταν θα έρθει, θα του βάλεις βραχιολάκι; Αυτό λέει το νομοσχέδιο που φέρνετε σήμερα;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Δείτε τον όρο «διοικητική κράτηση».

**ΠΑΡΑΣΧΟΣ ΠΑΠΑΔΑΚΗΣ:** Σε είκοσι πέντε μέρες φεύγει ελεύθερος.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Όχι, μπορείς να κάνεις διοικητική κράτηση είκοσι τέσσερις μήνες.

**ΠΑΡΑΣΧΟΣ ΠΑΠΑΔΑΚΗΣ:** Όχι, η κράτηση είναι όταν δεν απομακρύνεται. Η κράτηση που φέρνετε στο νομοσχέδιο είναι όταν του βάζετε οικειοθελή αναχώρηση, αυτός δεν συμμορφώνετε και μετά μπορείτε να τον κρατήσετε για έναν χρόνο με παράταση ακόμα ένα χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε, κύριε Υπουργέ.

**ΠΑΡΑΣΧΟΣ ΠΑΠΑΔΑΚΗΣ:** Από εκεί και πέρα απελάσεις δεν γίνονται. Το ξέρετε. Το είπατε και εσείς εδώ πέρα. Αυτή είναι η ελληνική πραγματικότητα.

Τώρα με αυτό το νομοσχέδιο λέτε ότι όταν απορρίπτεται η αίτηση ασύλου, θα εκδίδεται απόφαση επιστροφής μέσα σε 14 ημέρες. Θα του φοράτε βραχιολάκι. Είπατε ότι θα καταβάλει χρηματική εγγύηση. Αν τον βρείτε, βάλτε του δύο βραχιολάκια και ένα δαχτυλίδι. Δεν θα τον βρείτε ποτέ. Αυτά να πείτε στον κόσμο.

Αφού λοιπόν αυτός μέχρι τότε κυκλοφορεί ελεύθερα και κάνει ό,τι θέλει, έχει πάρει και τα επιδόματά του, του δίνετε παράλληλα τη δυνατότητα να προσβάλει την απόφαση απομάκρυνσης, ο παράνομος, με δωρεάν -λέτε μέσα το νομοσχέδιο- νομική βοήθεια. Τον παράνομο δηλαδή που έχει κριθεί ότι είναι παράνομος, του δίνουμε και δωρεάν νομική βοήθεια. Πληρώνει ο Έλληνας φορολογούμενος. Μπράβο.

Επίσης αν και εφόσον βρείτε τον αλλοδαπό, θα τον κρατήσετε για ένα χρόνο, γιατί δεν συμμορφώθηκε στην οικειοθελή αναχώρηση. Θα τον κρατήσετε ένα χρόνο μέχρι να γίνει η απέλασή του. Εάν υπάρχει αντικειμενική αδυναμία –λέτε- δεν θα γίνεται η απέλαση. Γιατί, γίνονται απελάσεις; Δεν θα υπάρξει αντικειμενική αδυναμία; Πόσες απελάσεις κάνατε την τελευταία εξαετία; Πείτε πραγματικά όμως, όχι στο χαρτί, δηλαδή να βάζετε την οικειοθελή αναχώρηση στα στατιστικά του Υπουργείου.

Προβλέπεται, επίσης, στο άρθρο 25 -άλλο ωραίο αυτό!- ότι ο παράνομος αλλοδαπός -που έχει κριθεί η αίτηση ασύλου του και δεν του χορηγείται πολιτικό άσυλο γιατί δεν πληρούνται οι προϋποθέσεις της Σύμβασης Γενεύης- θα καταγγείλει ότι είναι θύμα ενδοοικογενειακής βίας και δεν θα απελαύνεται. Αυτό τώρα τι είναι; Δυσμενές; Πρέπει να το ψηφίσουμε εμείς δηλαδή; Καταλαβαίνετε τώρα τι κάνετε; Τι δουλειά έχει η ενδοοικογενειακή βία με την παράνομη διαμονή ενός αλλοδαπού; Θα πηγαίνει ο καθένας όταν συλλαμβάνεται και αν συλλαμβάνεται, στο Αστυνομικό Τμήμα θα κάνει μια καταγγελία -η οποία δεν χρειάζεται να είναι βάσιμη, δεν πρέπει να φέρει ιατρικό έγγραφο- ότι είναι θύμα ενδοοικογενειακής βίας. Δεν χρειάζεται να είναι καμία σωματική βλάβη. Θα είναι ενδοοικογενειακή απειλή.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαδάκη, ολοκληρώστε παρακαλώ.

**ΠΑΡΑΣΧΟΣ ΠΑΠΑΔΑΚΗΣ:** Τελειώνω.

Με αυτή λοιπόν την αίτηση που θα κάνει, δεν θα απελαύνεται. Φανταστείτε λοιπόν τι κερκόπορτα ανοίγεται.

Κλείνω. Όταν κυβέρνηση γίνει η Ελληνική Λύση, τότε πραγματικά θα παταχθεί η παράνομη μετανάστευση. Κατ’ αρχάς βασικό θέμα είναι να μην μπαίνει ο λαθρομετανάστης, τα σύνορά μας να είναι απροσπέλαστα. Όλοι οι συνοριοφύλακες με τη βοήθεια του στρατού στην οριογραμμή για push back. Έτσι κρατήθηκε όρθιος ο Έβρος το 2020, όχι με την αναστολή του πολιτικού ασύλου. Ο Έβρος κρατήθηκε όρθιος -και το ξέρετε πολύ καλά- με τα push back που έκαναν τότε οι στρατιωτικοί και οι αστυνομικοί.

Επίσης, κλείσιμο όλων των ΜΚΟ, κατάργηση των επιδομάτων που δίνετε, κράτηση σε ακατοίκητα νησιά μέχρι να εξεταστεί σε δεύτερο βαθμό η αίτηση ασύλου. Αν γίνει δεκτή η αίτηση ασύλου, φυσικά μετά να αφεθεί ελεύθερος και αν θέλετε να συζητήσουμε και για τα επιδόματα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Παπαδάκη. Ολοκληρώστε.

**ΠΑΡΑΣΧΟΣ ΠΑΠΑΔΑΚΗΣ:** Κύριε Πρόεδρε, είναι μία σελίδα.

**ΠΡΟΕΔΡΕΥΩΝ (Γεώργιος Λαμπρούλης):** Φτάσαμε στα δέκα λεπτά, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** Είχαμε τη στιχομυθία με τον Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Είχατε, αλλά τι να κάνουμε τώρα; Είχατε χρόνο. Είναι δέκα λεπτά.

**ΠΑΡΑΣΧΟΣ ΠΑΠΑΔΑΚΗΣ:** Έχετε δίκιο.

Κλείνω.

Αυτά είναι ουσιαστικά μέτρα όταν βάζεις πρώτα την Ελλάδα, πρώτα τους Έλληνες. Εσείς όμως βάζετε πρώτα την μπίζνα και μετά τους Έλληνες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κυρία Σία Αναγνωστοπούλου από τη Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ας κάνουμε λίγη αφαίρεση απ’ αυτά που ακούσαμε για να κρατήσουμε λίγο τον ορθό λόγο, την ανθρώπινη ευαισθησία και αυτά που έχει κατακτήσει ο πολιτισμός, αυτό που ονομάζουμε πολιτισμό.

Σήμερα το πρωί η κυρία Κεφαλογιάννη, Υπουργός Πολιτισμού, έστειλε επιστολή στο Δήμαρχο Αθηναίων εκλεγμένο από τον λαό της Αθήνας, λέγοντας ότι πρέπει να καθαρίσει τα γκράφιτι που αναφέρονται στο «Free Palestine», «Λευτεριά στην Παλαιστίνη», διότι συγχύζονται οι Ισραηλινοί τουρίστες.

Μετά από διάφορα Υπουργεία τα οποία έχουν συμμορφωθεί προς τας υποδείξεις, ήρθε και η Υπουργός Τουρισμού να πει στον Δήμαρχο Αθηναίων ότι οι πολίτες της Αθήνας δεν είναι πολίτες της Αθήνας, δεν μπορούν να εκφράζονται δημοκρατικά, δεν μπορούν να παίρνουν θέση γι’ αυτά που γίνονται, δεν μπορούν να παίρνουν θέση για μία γενοκτονία. Είναι απλώς υπάκουοι υπήκοοι ξένων κρατών και στην προκειμένη περίπτωση της γενοκτονικής κυβέρνησης του Ισραήλ. Θαυμάστε ανεξαρτησία και εθνική υπερηφάνεια! Γιατί σήμερα από το πρωί ακούμε για τους Έλληνες, για την εθνική υπερηφάνεια.

Και ζήτησα να μιλήσω για έναν λόγο. Είμαστε από τους άλλους Έλληνες και τις άλλες Ελληνίδες. Γιατί έτσι πάντα ήταν σε αυτή την ιστορία αυτού του τόπου. Δεν υπήρχε ένας Έλληνας όσο και να προσπάθησε η Δεξιά και η ακροδεξιά σ’ αυτό τον τόπο. Υπήρχε και ένας άλλος κόσμος που προσπαθούσε να βγάλει κάτι άλλο, έναν άλλο πολιτισμό. Και γι’ αυτό θα αγωνιζόμαστε συνέχεια.

Και με τον Δούκα θα είμαστε, και με τους ανθρώπους της «Αξιώτισσας» θα είμαστε, και με τον Ιάσονα Αποστολόπουλο θα είμαστε, με αυτούς τους Έλληνες θα είμαστε. Και με τον Διεθνή Οργανισμό Γενοκτονίας θα είμαστε, και με τους αρχαιολόγους θα είμαστε, και με όλους αυτούς που έχουν φτιάξει έναν άλλο πολιτισμό και τον οποίο θα υπερασπιζόμαστε.

Εσείς λοιπόν να είσαστε με αυτήν την Ελλάδα που σκύβει τον αυχένα και τη μέση μέχρι το πάτωμα. Βγήκε ο Ισραηλινός πρέσβης πριν μερικές βδομάδες και σήκωσε το δάχτυλο στον Δήμαρχο της Αθήνας και σήμερα έστειλε η Υπουργός Πολιτισμού μήνυμα στον Δήμαρχο της Αθήνας να καθαρίζει τα γκράφιτι. Θα ξαναγεμίζουμε την Αθήνα και θα ξαναγεμίζουμε γιατί θεωρούμε ότι είμαστε ελεύθεροι πολίτες.

Για εμάς αυτό είναι Έλληνας, κύριε Πλεύρη. Για εσάς είναι ο φόβος μη σας εντάξουν οι μετανάστες. Άκουσα και αυτήν τη διατύπωση, «μη μας εντάξουν οι μετανάστες». Πώς θα μας εντάξουνε είναι ένα άλλο ανέκδοτο.

Άκουσα τις τεράστιες προσπάθειες του κ. Καιρίδη ακόμα μία φορά να μας στοιχειοθετήσει, νομιμοποιήσει, το αφήγημα των δύο άκρων, η ακροδεξιά και η Αριστερά. Εμείς, αγαπητέ κύριε Γραμματέα, κύριε Κουτσούμπα, σωζόμαστε λόγω αφέλειας. Οι Αριστεροί είναι αφελείς και τα λένε αυτά. Ξεχνάνε ότι η Αριστερά είναι ό,τι πιο ορθός λόγος υπάρχει, ορθός λόγος όμως, όχι παράνοια και παραλογισμός, ορθός λόγος, επειδή έχει εντάξει ακριβώς και τα ανθρώπινα δικαιώματα, και τη δικαιοσύνη, και όλα αυτά.

Μας είπε λοιπόν τα δύο άκρα, η Αριστερά και η άκρα δεξιά, και μας έφερε το παράδειγμα του Μακρόν στη Γαλλία. Δεν θα σταθώ πολύ γιατί δεν έχει νόημα. Να εξηγήσουμε ότι η Κυβέρνηση του Μακρόν σήμερα, ο Μπαϊρού, που κινδυνεύει να πέσει, είναι στην εξουσία χάρη στην ανοχή της Λεπέν. Η Λεπέν έδωσε ανοχή για να μπορεί να είναι στην εξουσία και καμία Αριστερά. Η Αριστερά έχει μέτωπο ανοιχτό και πεντακάθαρο.

Ακούσαμε πάρα πολλά. Θέλουμε να πούμε όμως κάτι και αυτό είναι από τη σκοπιά της Αριστεράς, κύριε Καιρίδη. Η μετανάστευση και η προσφυγιά είναι πραγματικότητα, δεν είναι πρόβλημα, είναι πραγματικότητα. Και είναι πραγματικότητα με πραγματικές αιτίες και έτσι πάντα ήταν στην ιστορία της ανθρωπότητας. Γιατί γίνονται πόλεμοι, γιατί υπάρχει φτώχεια, γιατί υπάρχει κλιματική κρίση τώρα και γιατί οι άνθρωποι θα ψάχνουν πάντα μία καλύτερη ζωή. Αυτή είναι πραγματικότητα. Σε αυτήν την πραγματικότητα απαντάμε, όχι σε ένα πρόβλημα το οποίο έχουμε κατασκευάσει ότι «θα έρθουν, θα μας εντάξουν, θα μας κάνουν διάφορα, θα μας φτιάξουν».

Κύριε Καιρίδη, κάντε τους ένα σεμινάριο. Θέλετε να τους πείτε ότι «παιδιά, οι περισσότεροι πρόσφυγες και μετανάστες κατευθύνονται και μένουν στις μουσουλμανικές χώρες γιατί είναι πιο διπλανές τους, γιατί ο άνθρωπος από το Αφγανιστάν για να φτάσει στην Ευρώπη πρέπει να διανύσει βουνά και λαγκάδια. Μένουν εκεί». Εδώ όμως ακούσαμε από τον κ. Πλεύρη ότι έρχονται εδώ, στη Δύση, στην Ευρώπη, γιατί θέλουν να μας αλώσουν, εν ολίγοις ότι φθονούν τον πολιτισμό μας και ότι θέλουνε να μας κάνουμε κάτι άλλο από αυτό που είμαστε. Κάντε τους λοιπόν ένα σεμινάριο και πείτε τους ότι η Τουρκία έχει εκατομμύρια μετανάστες ή η Αίγυπτος το ίδιο, όλες οι χώρες, ο Λίβανος, η Λιβύη, όλες οι χώρες οι μουσουλμανικές έχουνε κόσμο.

Και ακούγεται το επιχείρημα ότι είναι παράνομοι οι μετανάστες. Τι άθλιοι που είναι αυτοί οι μετανάστες, δεν πάνε σε μία χώρα να βγάλουν ένα αεροπορικό εισιτήριο και να έρθουν οι άνθρωποι σαν κύριοι και σαν κυρίες και κάθονται και ταλαιπωρούνται και παίρνουν και οι ίδιοι και τα παιδιά τους και όλο τους το βιός, ό,τι υπάρχει, σε μία βάρκα την οποία έχει ο λαθροδιακινητής. Δεν παίρνουν εισιτήριο. Γιατί δεν παίρνουν, άραγε; Γιατί δεν αντιμετωπίζουμε αυτήν την πραγματικότητα. Γιατί σε αυτήν την Ευρώπη -η οποία δεν είναι Ευρώπη πια, γιατί αυτές οι ευρωπαϊκές αξίες επίσης δεν ήταν ένα πράγμα και ποτέ δεν ήταν, μάχες επί μαχών δόθηκαν και για αυτές- έχουν υπερισχύσει κάτι Όρμπαν, κάτι Μητσοτάκηδες, κάτι από εδώ, κάτι από εκεί, κάτι Μακρόν φιλελεύθεροι και έχουμε καταντήσει εδώ που καταντήσαμε. Νόμιμες οδοί, να μπορεί ο κόσμος να μετακινηθεί. Αυτό είναι πραγματικότητα.

Θα μπορούσαμε να πούμε πάρα πολλά. Ακούσαμε για τη φυλάκιση. Από πέντε χρόνια θα τους φυλακίζουμε, διοικητική κράτηση. Ξεπερνάμε το Σύνταγμα. Ποια ανθρώπινα δικαιώματα και διεθνείς συμβάσεις; Όλα αυτά έχουν γίνει της πλάκας. Θα τους φυλακίζουμε και μετά θα τους διώχνουμε ή θα προσφέρουμε στη μαύρη εργασία πολλά χέρια, τους καινούργιους δουλοπάροικους που κανένας δεν τους ξέρει; Γιατί ας πάτε στα νησιά να δείτε στα υπόγεια των εστιατορίων και των ξενοδοχείων τι γίνεται και ποιοι δουλεύουν. Για πηγαίνετε να δείτε αυτόν όλον τον κόσμο εκεί.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, έχετε δίκιο, κύριε Πρόεδρε. Περιμένει και ο Γενικός Γραμματέας.

Θα καταψηφίσουμε. Θα είμαστε και στις 19.00΄ η ώρα στη διαδήλωση. Και θα είμαστε πάντα, διεκδικώντας αυτή την Ελλάδα που οι δικοί μας πρόγονοι, τι να κάνουμε, αυτή διεκδίκησαν. Εσείς διεκδικείτε μια άλλη. Θα είμαστε στα χαρακώματα συνέχεια.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Γενικό Γραμματέα του Κομμουνιστικού Κόμματος Ελλάδας, τον κ. Δημήτρη Κουτσούμπα.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι της Κυβέρνησης, όσο πλησιάζουμε προς τη Διεθνή Έκθεση Θεσσαλονίκης κορυφώνεται μια επιχείρηση εξωραϊσμού της πολιτικής σας, επιχείρηση παραπλάνησης του λαού, που έχετε στήσει. Αυτή είναι η πραγματικότητα.

Όλα φαίνεται να περιστρέφονται γύρω από το τι θα περιλαμβάνει το περιβόητο καλάθι του Πρωθυπουργού με στόχο, φυσικά, να καλλιεργηθούν ψεύτικες προσδοκίες, μια στάση αναμονής στον λαό, να μην εκφραστεί αγωνιστικά η δυσαρέσκεια που δυναμώνει και δίκαια. Με αυτό το πλευρό, σας λέμε, να κοιμάστε.

Απαραίτητη γαρνιτούρα η τρομοκράτηση του λαού με τον κίνδυνο της πολιτικής αστάθειας, αξιοποιώντας και τις εξελίξεις σε άλλες χώρες της Ευρωπαϊκής Ένωσης. Τι τραγική ειρωνεία τη στιγμή που η παραπαίουσα κυβέρνηση στη Γαλλία εκβιάζει τον λαό της εκεί να αποδεχθεί τα αντιλαϊκά μέτρα που θέλει να πάρει «για να μη γίνουμε Ελλάδα της κρίσης» -έτσι τους λένε εκεί- εσείς λέτε στον ελληνικό λαό να κάτσει φρόνιμα, να μην ρισκάρει την πολιτική σταθερότητα, δηλαδή τη σταθερότητα της αντιλαϊκής πολιτικής εδώ που τα λέμε, για να μη γίνουμε Γαλλία! Καλά, το ίδιο σκονάκι διαβάζετε;

Δεν θέλω να σας στεναχωρήσω, αλλά μάλλον δεν συγκινείται και κανένας σε αυτήν εδώ τη χώρα από αυτό το δράμα σας ούτε τρομάζει με κάποιες τέτοιες απειλές. Γιατί τις μεγάλες περιπέτειες που έχει ζήσει ο λαός μας σε συνθήκες πολιτικής σταθερότητας θα θέλαμε πάρα πολλές μέρες να μιλάμε. Και αυτή η μεγάλη περιπέτεια της λαϊκής οικογένειας να προσπαθεί να βγάλει τον μήνα, να καλύψει βασικές της ανάγκες, δεν πρόκειται να τελειώσει με τις ανακοινώσεις του Πρωθυπουργού στη ΔΕΘ μόνο και μόνο επειδή θα γυρίσετε πίσω ένα μικρό κλάσμα από τα κλοπιμαία της φοροληστείας και αυτό φυσικά σε λίγους.

Το πραγματικό καλάθι της πολιτικής σας γεμίζει κάθε μέρα με τα αντεργατικά, οπισθοδρομικά, κατασταλτικά, ακόμα και ρατσιστικά νομοσχέδια που φέρνετε εδώ στη Βουλή, όπως το σημερινό ή όπως αυτό που ψηφίσατε την προηγούμενη εβδομάδα για το πειθαρχικό των δημοσίων υπαλλήλων και βέβαια, το νέο αντεργατικό σας τερατούργημα που δώσατε για δημόσια διαβούλευση για τις δεκατρείς ώρες δουλειάς ή άλλα νομοσχέδια που έχετε ψηφίσει νωρίτερα και μπαίνουν τώρα σε εφαρμογή.

Να, λοιπόν, τι περιλαμβάνει το καλάθι του κ. Μητσοτάκη: Για τους δημοσίους υπαλλήλους, αντί για τον 13ο και 14ο μισθό που τους έχουν κλέψει, πειθαρχικές διώξεις και ποινές σε όσους αγωνίζονται. Για όλους τους εργαζόμενους δεκατριάωρη εργασία, απολύσεις, κατάργηση της καλοκαιρινής άδειας, αντί για το επτάωρο, για αξιοπρεπείς μισθούς, για συλλογικές συμβάσεις εργασίας. Για τους βιοπαλαιστές αγρότες, αντί για μέτρα μείωσης του κόστους παραγωγής και στήριξης του αγροτικού εισοδήματος, ετοιμάζεστε να τους φορτώσετε και τα σπασμένα του ΟΠΕΚΕΠΕ, αυτού του τεράστιου σκανδάλου που έχει φαρδιά πλατιά τη δική σας υπογραφή και βέβαια, έχει και τη σφραγίδα της Ευρωπαϊκής Ένωσης.

Απαιτούμε αυτό που απαιτεί και ολάκερη η φτωχή αγροτιά, να επιστραφούν όλες οι παράνομες επιδοτήσεις, και τα πρόστιμα να πληρωθούν από όσους παρανόμησαν και όχι από τον ελληνικό λαό και από τους αγρότες. Και από αυτό εδώ το Βήμα επαναλαμβάνουμε ότι θεωρούμε άκυρη τη διαδικασία της ψηφοφορίας, αυτό το φιάσκο για τη συγκρότηση προανακριτικής επιτροπής για τον ΟΠΕΚΕΠΕ, για να μην ασκηθεί δίωξη στους Υπουργούς σας, και το λιγότερο που έχετε να κάνετε είναι να επαναλάβετε τη διαδικασία. Για εμάς η υπόθεση της προανακριτικής παραμένει ανοιχτή.

Τι, λοιπόν, άλλο θα περιλαμβάνει το καλάθι του κ. Μητσοτάκη στη ΔΕΘ; Ατελείωτους άδικους φόρους για όλο τον λαό, περικοπές από τις ανάγκες του, για να βγαίνουν τα υπερπλεονάσματα και να παραδίδετε και 30 δισ. στους νατοϊκούς εξοπλισμούς και στην εμπλοκή σας στους πολέμους. Για τους φοιτητές περιλαμβάνει διαγραφές, υπονόμευση των πτυχίων τους αντί για στέγη, αντί για καθηγητές, αντί για πτυχία με αξία.

Και με την ευκαιρία, σας λέμε το εξής: Σταματήστε εδώ και τώρα να παίζετε με την αγωνία των νέων για τις σπουδές τους. Είστε απόλυτα έκθετοι για το έκτρωμα που ψηφίσατε για τα ιδιωτικά πανεπιστήμια και αυτές τις μέρες μάλιστα αποκαλύπτεται ακόμα πιο καθαρά το μέγεθος αυτής της κοροϊδίας. Αφού εγκρίνατε δήθεν πανεπιστήμια χωρίς πιστοποιητικό πυρασφάλειας, χωρίς καν να έχουν εγκριθεί τα προγράμματα σπουδών τους από τις επιτροπές που εσείς συγκροτήσατε, τώρα βγαίνουν στη φόρα και άλλα πολλά άπλυτα. Αλήθεια, τα αυστηρά σας κριτήρια -που θα ήταν για γέλια, βέβαια, αν δεν ήταν για κλάματα- αφορούν το γεγονός ότι εγκρίνατε Ιατρική –ναι, έτσι τη λέτε, Ιατρική- τετραετούς φοίτησης, με campus μια πολυκατοικία στο κέντρο της Αθήνας; Κυριολεκτικά μαγαζιά δηλαδή, τα οποία θα στελεχωθούν από στελέχη που συνέγραψαν τον νόμο σας. Δεν ντρέπεστε λίγο;

Αφήστε, λοιπόν, τα σάπια περί κοινής λογικής. Αυτό που εσείς πρεσβεύετε είναι ο παραλογισμός της αγοράς, η αγοραπωλησία της γνώσης. Η κοινή λογική υπαγορεύει να στηριχθούν οι νέοι και οι νέες που σπουδάζουν στα δημόσια πανεπιστήμια της χώρας μας.

Σας το λέμε ξεκάθαρα, λοιπόν: Ό,τι νόμους κι αν ψηφίζετε, θα πηγαίνετε συνεχώς «κούβα» από τους αγώνες και τις διεκδικήσεις του ελληνικού λαού, της ελληνικής νεολαίας. Γιατί ο λαός και η νεολαία δεν πρόκειται να παραμείνουν σε ρόλο θεατή, πόσο μάλλον ενός χειροκροτητή αυτής της άθλιας πολιτικής σας, της πολιτικής επίσης της Ευρωπαϊκής Ένωσης, αλλά και των υπολοίπων κομμάτων του συστήματος εδώ μέσα. Θα βρεθούν και το Σάββατο στη Θεσσαλονίκη και τη Δευτέρα ξανά στην Αθήνα και σε όλη την Ελλάδα στη συνέχεια ακόμα πιο μαζικά με τα σωματεία τους, με τους μαζικούς φορείς τους, με το οργανωμένο και συντονισμένο κίνημά τους στο δρόμο της διεκδίκησης σύγχρονων δικαιωμάτων και αναγκών μέχρι την οριστική ανατροπή αυτής της πολιτικής.

Όσο για το νομοσχέδιο που συζητάμε σήμερα για τις φυλακίσεις και τις απελάσεις των ξεριζωμένων προσφύγων και μεταναστών, σας λέμε ευθέως χωρίς περιστροφές πως είναι ένα νομοσχέδιο επαίσχυντο, ρατσιστικό, απάνθρωπο, όπως ρατσιστικό και απάνθρωπο είναι και το νέο σύμφωνο της Ευρωπαϊκής Ένωσης για τη μετανάστευση και το άσυλο, του οποίου τις κατευθύνσεις έρχεστε προσπαθώντας να τις υλοποιήσετε, αλλά τέτοια απάνθρωπη είναι και η ίδια η Ευρωπαϊκή Ένωση που όλοι σας εδώ μέσα την έχετε και για κορώνα στο κεφάλι σας.

Αυτό το ρατσιστικό και απάνθρωπο σύμφωνο, που ψήφισαν από κοινού σοσιαλδημοκρατικές, νεοφιλελεύθερες και ακροδεξιές κυβερνήσεις στην Ευρωπαϊκή Ένωση, αποτελεί, όπως από την πρώτη στιγμή είχε τονίσει το ΚΚΕ, αναπόσπαστο κρίκο της πολεμικής οικονομίας και προετοιμασίας της Ευρωπαϊκής Ένωσης. Γι’ αυτό, άλλωστε, εντείνει και την άγρια καταστολή, το κυνηγητό σε βάρος των θυμάτων των πολέμων και της σύγχρονης καπιταλιστικής βαρβαρότητας. Πρόκειται για το σύμφωνο που διαπραγματεύτηκε η κυβέρνηση ΣΥΡΙΖΑ και το ψήφισε η Κυβέρνηση της Νέας Δημοκρατίας μαζί με το ΠΑΣΟΚ.

Από τη μία, εσείς της συντηρητικής Κυβέρνησης κορδώνεστε για τα συγχαρητήρια που δέχεστε από τους συμμάχους σας στην Ευρωπαϊκή Ένωση, για το γεγονός ότι προωθείτε το πιο αυστηρό πλαίσιο σε βάρος μεταναστών και προσφύγων και από την άλλη, εσείς της αμαρτωλής σοσιαλδημοκρατίας προσπαθείτε να μαζέψετε τα ασυμμάζευτα τώρα που έχουν γίνει θρύψαλα οι αυταπάτες που όλοι σας καλλιεργείτε εδώ μέσα για το κράτος δικαίου, για τις αξίες της Ευρωπαϊκής Ένωσης ως δήθεν ασπίδα προστασίας και δημοκρατίας.

Σκοπός του νομοσχεδίου, όπως και της συνολικής βάρβαρης πολιτικής της Ένωσης και των κυβερνήσεων στο προσφυγικό-μεταναστευτικό δεν είναι ούτε η προστασία των ξεριζωμένων ανθρώπων που αναγκάστηκαν να εγκαταλείψουν τις εστίες τους ούτε η προστασία των κοινωνιών από την πίεση της μετανάστευσης κάτω από διάφορα απατηλά ιδεολογήματα της δήθεν ασφάλειας και της κοινωνικής συνοχής. Η ασφάλεια του λαού εξασφαλίζεται πρώτα απ’ όλα με την απεμπλοκή της χώρας από αυτό το ιμπεριαλιστικό μακελειό που γίνεται στην περιοχή, εξασφαλίζεται με τη χρηματοδότηση που θα καλύπτει εργατικές λαϊκές ανάγκες και όχι τις πολεμικές μηχανές του ΝΑΤΟ.

Εσείς ανήκετε ξεκάθαρα στους θύτες που δεν θα προστατέψουν τα θύματα τους. Τόσα χρόνια στηρίξατε τις πολεμικές επεμβάσεις του ΝΑΤΟ και της Ευρωπαϊκής Ένωσης και τώρα συμμετέχετε σε αυτό το κυνικό πλιάτσικο σαν τα κοράκια πάνω από τα πτώματα και την αιματοβαμμένη γη, για παράδειγμα, της Ουκρανίας επιδιώκοντας να εξασφαλίσετε μερίδιο από τη λεία για μεγάλους ομίλους, που σκοπός τους είναι να κερδοσκοπήσουν πάνω στο αίμα των ανθρώπων.

Την ίδια ώρα σε όλη την Ευρωπαϊκή Ένωση έχει ανοίξει εδώ και καιρό η συζήτηση για τον σταδιακό τερματισμό της προστασίας των Ουκρανών προσφύγων, που πρέπει να γυρίσουν πίσω για χάρη της ανοικοδόμησης, όπως λέτε. Κραδαίνετε την απειλή μιας νέας προσφυγικής κρίσης, όπως το 2015, με τα εκατομμύρια των Σύρων προσφύγων, όταν είναι ίδιοι υποδέχεστε σαν νέους συμμάχους και συνομιλητές τους πρωταγωνιστές αυτού του πολέμου, τους τζιχαντιστές της νέας συμπεριληπτικής τάχα δημοκρατίας της κατά τη φαντασία σας ασφαλούς δήθεν τώρα Συρίας, στην οποία πρέπει τάχα να επιστρέψουν οι πρόσφυγες.

Ταυτόχρονα, βέβαια, οι σφαγές αμάχων, παιδιών στη Συρία συνεχίζονται, όπως και οι βομβαρδισμοί από τον στρατηγικό σας πλέον σύμμαχο, κράτος-τρομοκράτη του Ισραήλ. Κάνετε παζάρια με τη Λιβύη με ευρύτερες, όμως, γεωπολιτικές διαστάσεις.

Σαν «πεφτοσυννεφάκηδες» μιλάτε για την εργαλειοποίηση του μεταναστευτικού και ψηφίσατε την τροπολογία-ντροπή για την αναστολή των διαδικασιών ασύλου και τις μαζικές επαναπροωθήσεις χωρίς καταγραφή, όταν όλοι μαζί, Ευρωπαϊκή Ένωση και ελληνικές κυβερνήσεις, στηρίξατε τη νατοϊκή, ιμπεριαλιστική επέμβαση στη Λιβύη και έχετε τεράστιες ευθύνες για τη σημερινή διαλυτική κατάσταση σε αυτήν τη γειτονική μας χώρα, με τους διάφορους «φύλαρχους» και τα δουλεμπορικά κυκλώματα διακινητών να αλωνίζουν.

Ακόμα περισσότερο διαφυλάσσετε σαν κόρη οφθαλμού την πολιτική, οικονομική, στρατιωτική συνεργασία με το κράτος-δολοφόνο του Ισραήλ που διαπράττει το μεγαλύτερο έγκλημα του 21ου αιώνα, μια άγρια, αδιανόητη πλέον, φρικιαστική γενοκτονία ενός ολόκληρου λαού και το οποίο εξαγγέλλει μάλιστα και τον εκτοπισμό του παλαιστινιακού λαού στο μακρινό εμπόλεμο Σουδάν των 14,3 εκατομμυρίων προσφύγων και εσωτερικά εκτοπισμένων. Αλήθεια, αυτή η εθελοντική μετανάστευση, όπως λέει ο φίλος σας ο Νετανιάχου, ανήκει σε κάποιο μοντέλο νόμιμης και εύτακτης μετανάστευσης;

Την ίδια ώρα η πολιτική σας εκφράζει ανάγλυφα τις ενδοαστικές αντιθέσεις σε αυτό το μείγμα διαχείρισης του προσφυγικού και μεταναστευτικού φαινομένου ανάμεσα στην περισσότερη καταστολή και την περισσότερη προσέλκυση –«ελάτε!»- φθηνού, όμως, εργατικού δυναμικού, γιατί την ίδια ώρα που εξαπολύετε αυτό το ρατσιστικό δηλητήριο για τους λαθρομετανάστες εισβολείς ή για την ανεξέλεγκτη αύξηση της πολυπολιτισμικότητας, όπως είπε ο εισηγητής της Κυβέρνησης, υπογράφετε και προωθείτε διακρατικές συμφωνίες σύγχρονου δουλεμπορίου, για να εξασφαλιστεί φθηνό εργατικό δυναμικό χωρίς δικαιώματα για λογαριασμό κάποιων λίγων, του μεγάλου κεφαλαίου.

Δεν είναι τυχαία τα δημοσιεύματα για τις ελλείψεις σε πάνω από διακόσιες χιλιάδες εργατικά χέρια ούτε οι πρόσφατες συστάσεις της Ευρωπαϊκής Κεντρικής Τράπεζας για την εισαγωγή μεταναστών στο όνομα αντιμετώπισης του δημογραφικού προβλήματος.

Η εργαλειοποίηση, επομένως, των ξεριζωμένων μεταναστών και προσφύγων είναι ένα έργο με πολλούς παίκτες, ανάμεσα στους οποίους συγκαταλέγεται και η ευρωενωσιακή στρατηγική και η πολιτική σας. Τα φέρνετε όλα στα μέτρα σας ανάλογα με τις συνθήκες. Έτσι, λοιπόν, η νομική διάκριση ανάμεσα στο καθεστώς του πρόσφυγα ή του οικονομικού μετανάστη, ανάμεσα στην παράνομη ή τη νόμιμη μετανάστευση διαμορφώνεται ανάλογα με τις ανάγκες του κεφαλαίου και τους γεωπολιτικούς σχεδιασμούς. Για παράδειγμα, κοντά στα έξι εκατομμύρια Ουκρανών προσφύγων ήρθαν μέσα στην Ευρωπαϊκή Ένωση σχεδόν αθόρυβα -θα έλεγε κανείς- έλαβαν -και σωστά- καθεστώς προστασίας, άδειες διαμονής με τη δυνατότητα να ταξιδεύουν σε όλες τις χώρες της Ευρωπαϊκής Ένωσης. Φυσικά, οι κυβερνήσεις και η Ευρωπαϊκή Ένωση το έκαναν για προφανείς πολιτικούς λόγους, αλλά η σύγκριση -εδώ που τα λέμε, για να λέμε και του στραβού το δίκιο- βγάζει μάτι, όταν θυμηθούμε την αγωνία και τις απειλές του 2015 για την εισβολή και την κρίση από το ενάμισι εκατομμύριο Σύρων προσφύγων.

Σήμερα οι πρόσφυγες από τη Μέση Ανατολή και άλλες χώρες ιμπεριαλιστικών επεμβάσεων θεωρούνται νομικά ως παράτυπα εισερχόμενοι με τις αντιδραστικές θεωρίες περί πληθυσμιακής αντικατάστασης και κινδύνων ισλαμοποίησης να φουντώνουν σε όλη την Ευρωπαϊκή Ένωση, όχι μόνο στην Ελλάδα.

Επίσης, οι μεγάλοι επενδυτές και οι οικογένειές τους -επίσης ισλαμιστές και αντίστοιχοι και λοιπά και λοιπά- με τις αγορές ακινήτων των 250.000 και 500.000 ευρώ, που πάρα πολλοί από αυτούς μπορεί να μην έχουν καν έρθει στην Ελλάδα ποτέ, αποκτούν Golden Visa και απολαμβάνουν προνομιακή μεταχείριση. Μέχρι και ειδικό τμήμα εξυπηρέτησης για αυτούς φτιάξατε στις υπηρεσίες μετανάστευσης, αλλά οι χιλιάδες μετανάστες που ζουν και εργάζονται στην Ελλάδα για πολλά χρόνια στις πιο σκληρές δουλειές θεωρούνται παράνομοι και τώρα απειλούνται με ποινές φυλάκισης. Για εσάς κανένας εξαιρετικός λόγος δεν υπάρχει να αποκτήσουν άδεια διαμονής αυτοί οι εργαζόμενοι που μαζί με τους Έλληνες παράγουν τον πλούτο αυτής της χώρας. Καταργείτε αδιάντροπα τη σχετική άδεια διαμονής μετά από επτά χρόνια παραμονής και εργασίας και περηφανεύεστε μάλιστα για αυτό.

Ναι, λοιπόν, το παρόν νομοσχέδιο είναι επαίσχυντο, είναι ρατσιστικό, είναι απάνθρωπο, είναι βαθιά ταξικό. Υπηρετείτε εσωτερικές σας πολιτικές ανάγκες.

Εργαλειοποιείτε το μεταναστευτικό, προσφυγικό ζήτημα και εσείς κύριοι της Νέας Δημοκρατίας, για να χαϊδέψετε προφανώς το ακροδεξιό σας ακροατήριο, να διαμορφώσετε μια βολική, όπως εκτιμάται για εσάς, ατζέντα περί ασφάλειας και δεν συμμαζεύεται.

Ταυτόχρονα, όμως, το ιδεολογικό αποτύπωμα που επιχειρείτε να δημιουργήσετε είναι πάρα πολύ βαθύτερο. Το ρατσιστικό και ξενοφοβικό μίσος ανάμεσα στους λαούς είναι στοιχείο, είναι έκφραση της συνολικής καταστολής σε συνθήκες πολεμικής προπαρασκευής, λίπασμα τρομοκράτησης, φόβου των λαών, για να υποταχθούν σε επικίνδυνους ιμπεριαλιστικούς ανταγωνισμούς και σχεδιασμούς.

Ισχυρίζεστε ότι τα προωθούμενα κατασταλτικά μέτρα και οι απειλές -επιστροφή ή φυλακή- δεν αφορούν τους πρόσφυγες, αλλά όσους έχει απορριφθεί το αίτημά τους για άσυλο. Συσκοτίζετε, όμως, ότι το προσφυγικό καθεστώς χορηγείται πλέον με το σταγονόμετρο και τα αιτήματα ασύλου απορρίπτονται σωρηδόν, ότι με τις απαράδεκτες λύσεις των ασφαλών χωρών, με τις fast track διαδικασίες απορρίψεων των αιτήσεων ασύλου στα σύνορα, με τις διμερείς συμφωνίες της Ευρωπαϊκής Ένωσης και κρατών με τρίτες χώρες στο έδαφος σκηνικών γεωπολιτικών παζαριών και deals, όπως ήταν παραδείγματος χάριν η κατάπτυστη Συμφωνία Ευρωπαϊκής Ένωσης με την Τουρκία, καταργείται η εξατομικευμένη εξέταση του ασύλου, νομιμοποιούνται επαναπροωθήσεις, καταστρατηγούνται πλήρως τα δικαιώματα ασύλου.

Το προωθούμενο νομοθετικό πλαίσιο διαμορφώνεται στο έδαφος της κατάργησης της Συνθήκης για τους πρόσφυγες που έχει μετατραπεί κυριολεκτικά σε κουρελόχαρτο. Φυσικά, ούτε για τους αναγνωρισμένους πρόσφυγες έχετε λάβει ουσιαστικά μέτρα προστασίας, ολοκληρωμένα προγράμματα κοινωνικής ένταξης με ευθύνη του κράτους και όχι, βέβαια, των κάθε λογής ΜΚΟ και ιδιωτών.

Λέτε ότι αντιμετωπίζετε τους παράνομους, τους τυχοδιώκτες που εκμεταλλεύονται τα κενά της νομοθεσίας και καταστρατηγούν το δικαίωμα στο άσυλο για να παραμείνουν παράνομα στη χώρα. Κουνάτε το δάχτυλο ότι η Ελλάδα δεν θα γίνει ξέφραγο αμπέλι ούτε θα κάνουν κουμάντο οι λαθροδιακινητές, μια παραποιημένη κυριολεκτικά, αναποδογυρισμένη πραγματικότητα, γιατί -όχι τυχαία φυσικά- από την εξίσωση και την όλη συζήτηση λείπουν όλοι αυτοί με τους οποίους διασυνδέονται τα διάφορα κυκλώματα των διακινητών. Λείπουν όλοι αυτοί που παραγγέλνουν και αξιοποιούν τις καραβιές των σύγχρονων σκλάβων -πάμφθηνών εδώ που τα λέμε εργατικών χεριών- χωρίς δικαιώματα, για να τους ξεζουμίζουν όλοι αυτοί που απαιτούν ακόμη μεγαλύτερη ευελιξία στο απαράδεκτο καθεστώς της μετάκλησης και των διακρατικών συμφωνιών εισαγωγής εργατικού δυναμικού.

Αλήθεια, ποιοι πραγματικά είναι οι τυχοδιώκτες; Μήπως είναι οι δεκάδες χιλιάδες εργάτες γης που ζουν σαν τα ποντίκια στα παραπήγματα, όπως της Μανωλάδας; Μήπως είναι οι χιλιάδες οικοδόμοι, ανάμεσά τους και ανήλικα ασυνόδευτα παιδιά, με τη διαμεσολάβηση των διαφόρων ξενώνων που χτίζουν τις πολυτελείς βίλες, που χτίζουν τα καζίνο, που χτίζουν τους ουρανοξύστες στο μεγαλύτερο εργοτάξιο της Ευρώπης, αυτό το έκτρωμα, στο Ελληνικό; Μήπως είναι οι λαντζέρηδες στα υπόγεια των μεγαλοξενοδοχείων; Μήπως είναι οι πρόσφυγες των δομών της βόρειας Ελλάδας και αλλού, που η ζωή τους είναι εργοστάσιο-δομή-φυλακή και δομή-φυλακή-εργοστάσιο; Αυτοί είναι τυχοδιώκτες ή τα μεγάλα αφεντικά που απομυζούν τεράστια μάζα υπεραξίας και ανεβάζουν τους δείκτες της κερδοφορίας τους;

Υπόσχεστε, για να προσελκύσετε το πιο ακροδεξιό, συντηρητικό ακροατήριό σας, επιστροφές και απελάσεις όταν ακόμα και τα δικά σας στελέχη μιλούν για ανέξοδες καταγγελίες και εξαγγελίες. Πώς, δηλαδή, θα γίνονται οι επιστροφές, αφού οι περισσότερες χώρες προέλευσης δεν τις αποδέχονται; Με λίγα λόγια, η περιπέτεια συνεχίζεται, όπως έγραψε πρόσφατα σε άρθρο της η λαλίστατη κ. Βούλτεψη.

Με την προωθούμενη ρύθμιση για τη δυνατότητα επιστροφής σε κάθε ασφαλή δήθεν τρίτη χώρα στρώνεται το έδαφος για τις απελάσεις στους λεγόμενους κόμβους επιστροφής, δηλαδή τα σύγχρονα στρατόπεδα συγκέντρωσης που θα πληρώνονται για να τα φτιάχνουν τα εκτός Ευρωπαϊκής Ένωσης κράτη μέσα από κυνικά παζάρια, από deals επενδύσεων στα πρότυπα της κατάπτυστης συμφωνίας της ακροδεξιάς Μελόνι για την Αλβανία.

Αυτό, λοιπόν, το ρατσιστικό, το απάνθρωπο νομοσχέδιό σας ανοίγει πολύ επικίνδυνους δρόμους σε βάρος όλων των εργαζομένων, του λαού μας συνολικά. Όλοι οι επιστημονικοί φορείς, όλοι όσοι ασχολούνται με το ζήτημα έχουν κατακεραυνώσει τις προωθούμενες ρυθμίσεις. Είναι μια από τις ελάχιστες φορές που ο εισηγητής της Κυβέρνησης δεν πρότεινε ούτε ένα φορέα στη σχετική ακρόαση να έρθει να υποστηρίξει το δικό σας νομοσχέδιο, γιατί απλά δεν υπάρχει κανένας υποστηρικτής.

Η ουσιαστική εξομοίωση ακόμη και μιας απαράδεκτης διοικητικής διαδικασίας, όπως είναι η διοικητική κράτηση εν όψει απέλασης με τη φυλάκιση της ποινικής διαδικασίας, είναι ανεπίτρεπτη, πολύ περισσότερο όταν προβλέπονται ακόμα δυσμενέστεροι όροι, όπως είναι η δυνατότητα να φτάνει η κράτηση ακόμα και τα δύο χρόνια ξεπερνώντας την ανώτατη διάρκεια του δεκαοχτάμηνου της ποινικής προφυλάκισης.

Αλήθεια, πόσα ηλεκτρονικά βραχιολάκια θα αγοράσετε για να επιτηρείτε την οικειοθελή αποχώρηση-αναχώρηση των παρανόμων; Θα γεμίσετε τη χώρα όλη Αμυγδαλέζες;

Η τυποποίηση των εγκλημάτων της παράνομης εισόδου και παραμονής είναι αντιεπιστημονική ρύθμιση, είναι αυταρχισμός, είναι άσκηση τρομοκρατίας. Ακόμα και οι πρωτοετείς φοιτητές της Νομικής γνωρίζουν ότι έγκλημα είναι η τιμωρία μιας άδικης πράξης με ιδιαίτερη ηθική, κοινωνική απαξία.

Ποια είναι η αδικία που διαπράττουν οι κατατρεγμένοι πρόσφυγες και μετανάστες; Ποια είναι η ηθική απαξία της προσπάθειας να ξεφύγουν από τις βόμβες, από τις καταστροφές, από την εξαθλίωση, από την πείνα; Η μετανάστευση και η προσφυγιά δεν είναι ελεύθερη επιλογή στις συνθήκες της καπιταλιστικής εκμετάλλευσης. Δεν έρχονται για τουρισμό οι άνθρωποι. Η φυλάκιση ανθρώπων που δεν έχουν κάνει κανένα κακό είναι βαρβαρότητα -έτσι τη λένε- με ποινή φυλάκισης τουλάχιστον δύο ετών, που μπορεί να φτάσει ακόμα και τα πέντε έτη και, μάλιστα, χωρίς αναστολή, δηλαδή ποινή βαρύτερη από τα περισσότερα πλημμελήματα του Ποινικού Κώδικα. Θα γεμίσετε τη χώρα φυλακές; Η φυλάκιση παιδιών, η απέλαση ασυνόδευτων παιδιών χωρίς στοιχειώδεις εγγυήσεις ασφαλείας πίσω στην κόλαση που τους έδιωξε μακριά, είναι μεσαίωνας, είναι η επιτομή της βαρβαρότητας. Δεν υπάρχουν λόγια.

Το ΚΚΕ στέκεται από θέσης αρχών στο ζήτημα της μετανάστευσης, της προσφυγιάς, που βρίσκεται στο DNA αυτού του σάπιου, διεφθαρμένου συστήματος της εκμετάλλευσης, γιατί η μετανάστευση και η προσφυγιά προκαλείται από τους πολέμους, προκαλείται από την καταστροφή και καταλήστευση του πλούτου των χωρών από τους ιμπεριαλιστές, προκαλείται από την εξαθλίωση, από τη φτώχεια, εκφράζει τις αγιάτρευτες αντιθέσεις και τους αδυσώπητους ανταγωνισμούς στον παγκόσμιο καταμερισμό εργασίας για το κυνήγι της τιμής του εμπορεύματος που ονομάζεται εργατική δύναμη.

Διεκδικούμε την πλήρη εφαρμογή της συνθήκης της Γενεύης για τους πρόσφυγες κόντρα στο ευρωενωσιακό πλαίσιο και το νέο σύμφωνο για τη μετανάστευση και το άσυλο που μετατρέπει τη χώρα μας σε αποθήκη ανθρώπινων ψυχών. Να υπάρχουν γρήγορες διαδικασίες απόδοσης ασύλου ταξιδιωτικών εγγράφων, ώστε οι άνθρωποι να ταξιδεύουν στις χώρες του πραγματικού προορισμού τους. Να δοθούν άδειες παραμονής σε όλους τους πρόσφυγες και μετανάστες που ζουν και εργάζονται στη χώρα μας. Να διαμορφωθούν ολοκληρωμένα προγράμματα κοινωνικής ένταξης για την αξιοπρεπή διαβίωση, την πρόσβαση στην εργασία, την υγεία, την παιδεία, την εκμάθηση της γλώσσας με ευθύνη του κράτους και χωρίς την εμπλοκή ΜΚΟ και διαφόρων ιδιωτών. Να προστατευθούν όλα τα παιδιά. Να καλυφθούν όλα τα κενά και να στελεχωθούν με μόνιμο προσωπικό οι υπηρεσίες ασύλου και μετανάστευσης.

Στηρίζουμε τους κοινούς αγώνες Ελλήνων και μεταναστών εργατών για ζωή και δουλειά με δικαιώματα, με μέτωπο στον ρατσισμό και το φασιστικό δηλητήριο. Καλούμε τον λαό μας να δυναμώσει την πάλη του ενάντια στην εμπλοκή της χώρας στους πολέμους, στο μακελειό, να διατρανώσει την αλληλεγγύη του σε όλους τους λαούς που υποφέρουν από το ιμπεριαλιστικό σύστημα, όπως ο πολύπαθος ηρωικός παλαιστινιακός λαός, συγκεντρώνοντας τις δυνάμεις του για να δώσει την τελική μάχη και να πάρει τελικά και ο ίδιος τα κλειδιά της διακυβέρνησης της εξουσίας, της οικονομίας στα χέρια του, να διαφεντεύει δηλαδή ο ίδιος τον πλούτο που παράγει, να χτίσει το δικό του εργατικό λαϊκό κράτος με αμοιβαία επωφελείς συμφωνίες με άλλα κράτη με όλες τις χώρες του κόσμου στον δρόμο της σοσιαλιστικής προοπτικής, σε έναν κόσμο χωρίς εκμετάλλευση ανθρώπου από άνθρωπο, χωρίς πολέμους και ξεριζωμό.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο ομιλητή εκ του καταλόγου.

Καλούμε στο Βήμα τον κ. Τσιρώνη Σπυρίδωνα από την Κοινοβουλευτική Ομάδα Νίκη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που καλούμαστε σήμερα να ψηφίσουμε φέρει τον τίτλο «Αναμόρφωση πλαισίου και διαδικασιών επιστροφών πολιτών τρίτων χωρών». Άρα, να συμφωνήσουμε σε κάτι, ότι δεν πρόκειται ουσιαστικά για την επαναχάραξη της μεταναστευτικής μας πολιτικής, αλλά για μια βελτίωση του μηχανισμού απελάσεων, ο οποίος μέχρι σήμερα ήταν όντως δυσλειτουργικός και αναποτελεσματικός.

Προσφέρει αυτό το νομοσχέδιο κάτι; Είναι προς τη σωστή κατεύθυνση. Είναι σίγουρα καλύτερο από το «ανοίξαμε και σας περιμένουμε» και το ξέφραγο αμπέλι που υπήρχε πριν. Μένει να δούμε, όμως, και τα αποτελέσματα και το πόσο θα εφαρμόσετε αυτά που λέτε.

Το ουσιαστικό ερώτημα, όμως, δεν είναι αυτό, είναι το γιατί τώρα, γιατί το 2025 και όχι το 2019. Η αδυναμία επιστροφής λαθρομεταναστών δεν είναι κάτι που εντοπίζουμε σήμερα στη χώρα μας.

Η αναποτελεσματικότητα του κράτους στην έμπρακτη, όχι απλά διοικητική, απέλαση λαθρομεταναστών έχει υπάρξει μια πάγια διαπίστωση όχι μόνο του δικού μας κινήματος, αλλά και άλλων κομμάτων της Αντιπολίτευσης όπως και του ίδιου του Πρωθυπουργού μέχρι να αναλάβει. Γιατί μέχρι το 2019, όταν ανέλαβε την εξουσία μετά τον ΣΥΡΙΖΑ, δεν έχανε ευκαιρία να επισημαίνει τις παθογένειες της συνολικής μεταναστευτικής πολιτικής συμπεριλαμβανομένων φυσικά και των ανεφάρμοστων, όπως έλεγε, διοικητικών απελάσεων.

Ακόμη ένα σημαντικό ερώτημα που πρέπει να απαντηθεί: Αλλάζει κάτι στη μεταναστευτική πολιτική της χώρας μας; Η απάντηση είναι μονολεκτική: Όχι. Γιατί; Μα, θα μειωθούν σημαντικά οι λαθρομεταναστευτικές ροές προς την Ελλάδα; Όχι. Θα σταματήσει η λαθρομετανάστευση προς τη χώρα μας να είναι θελκτική; Όχι. Θα σταματήσει να ευτελίζεται η έννοια του ασύλου και να λαμβάνουν διεθνή προστασία άτομα που δεν τη δικαιούνται; Όσο υπάρχουν οι ΜΚΟ του φίλου σας Σόρος, όχι. Αναμένουμε βέβαια την επιβεβαίωση των εκτιμήσεων του Συμφώνου της Ευρωπαϊκής Ένωσης για τη μετανάστευση και το άσυλο, το οποίο θα ξεκινήσει υποτίθεται να εφαρμόζεται στα μέσα του επόμενου έτους.

Θα μειωθούν οι λαθρομετανάστες στη χώρα μας; Ίσως, όπως λέει, αλλά εξαιρετικά περιορισμένα. Σύμφωνα με επίσημα στοιχεία, τα οποία επισυνάπτω και στα Πρακτικά, ο αριθμός λαθρομεταναστών μονολεκτικά ή περιφραστικά παρανόμως διαμενόντων στη χώρα μας υπερβαίνει τις 500.000 με βάση τα πιο αισιόδοξα σενάρια ως προς τον αριθμό των μη καταγεγραμμένων. Άλλοι μιλούν και για πάνω από 1 εκατομμύριο.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός ο αριθμός μεγαλώνει και θα μεγαλώσει με ακόμη μεγαλύτερους ρυθμούς. Με βάση τις εκτιμήσεις που περικλείονται στο Σύμφωνο για τη μετανάστευση και το άσυλο της Ευρωπαϊκής Ένωσης, που επίσης καταθέτω στα Πρακτικά, ο αριθμός αυτός θα μειωθεί κατά 15% έως 25% στο πιο αισιόδοξο σενάριο με το ενδεχόμενο μιας νέας μεταναστευτικής κρίσης να μειώνει κατά πολύ αυτά τα ποσοστά.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν και πλείστα άλλα ερωτήματα που απαντώνται με ένα απλό «όχι», όπως το αν η Τουρκία θα σταματήσει να βλέπει τους λαθρομετανάστες στο πλαίσιο του υβριδικού πολέμου. Φυσικά και όχι. Οι ΜΚΟ θα σταματήσουν να παίζουν τον βρώμικο ρόλο τους; Φυσικά και όχι. Ο υβριδικός πόλεμος που προανέφερα, κύριε Υπουργέ, δεν παύει να είναι πόλεμος και άρα όποιος συντάσσεται αμέσως ή εμμέσως με τον εχθρό διαπράττει τουλάχιστον μειοδοσία. Και τον κ. Γεραπετρίτη, όπως μας δήλωσε, δεν τον πειράζει να τον πουν μειοδότη. Είμαι σίγουρος ότι εσάς σας πειράζει. Εμείς δεν θα φοβηθούμε να το πούμε.

Η οργανωμένη και επικουρούμενη λαθρομετανάστευση συντελεί στον εποικισμό της πατρίδας μας και όποιος συμβάλλει στον εποικισμό πρέπει να τιμωρείται παραδειγματικά. Οι ΜΚΟ, δηλαδή, που ενθαρρύνουν τη λαθρομετανάστευση και δασκαλεύουν μάλιστα τους λαθρομετανάστες πώς να ξεγελούν το κράτος και πώς να καταχρώνται των διεθνών συνθηκών ασκούν ευθέως ανθελληνικό και αντιευρωπαϊκό έργο. Και θα πρέπει να κλείνουν και να τιμωρούνται αυστηρότατα οι υπεύθυνοί τους.

Επιτέλους, κύριε Υπουργέ, αυτό πρέπει να σταματήσει με τις ΜΚΟ. Ο ρόλος τους είναι πια γνωστός. Δώστε ένα τέλος σε αυτό και αφαιρέστε τον ψεύτικο ανθρωπιστικό μανδύα από το πιο καλά οργανωμένο διεθνώς κύκλωμα διακίνησης λαθρομεταναστών. Βέβαια κατανοώ ότι οι αριστερές φωνές εντός της Νέας Δημοκρατίας δεν σας αφήνουν.

Καλό είναι να επισημάνουμε ότι το νομοσχέδιο αυτό είναι σε θετική κατεύθυνση, αλλά ουσιαστικά εξυπηρετεί απλά εντυπώσεις και γι’ αυτό άλλωστε το καταθέσατε τον Αύγουστο και έγιναν τέσσερις επιτροπές μέσα σε πέντε ημέρες συμπεριλαμβανομένου και του Σαββατοκύριακου. Και το φέρνετε γιατί στο τέλος της εβδομάδας είναι η ΔΕΘ και ο Πρωθυπουργός πρέπει να έχει κάτι για τη μετανάστευση στη φαρέτρα του.

Ποιος όμως πιστεύει ακόμα ότι νοιάζεται αυτός ο Πρωθυπουργός που όταν δήλωνε υπερήφανος για τη δημιουργία ενός πολυπολιτισμικού κράτους μετέτρεψε αυτή τη χώρα σε ένα γιγαντιαίο hotspot με φαιδρό επιχείρημα ότι τους αφήνουμε, τους δίνουμε γρήγορα άσυλο και αυτοί φεύγουν για Γερμανία; Και τώρα που η Γερμανία τούς επιστρέφει τι λέμε; Ποιος θα πληρώσει το «μάρμαρο»; Και μιας και μιλάμε γι’ αυτούς, αυτοί που επιστρέφουν πρέπει να είναι μόνο κλάσμα του συνόλου που έλαβαν αλόγιστα από την Κυβέρνησή σας ή και τις προηγούμενες, καθεστώς διεθνούς προστασίας. Κύριε Υπουργέ, θα επανεξετάσετε όλες αυτές τις άδειες που χορηγήθηκαν αφειδώς;

Αγαπητοί συνάδελφοι, θα υπερψηφίσουμε επί της αρχής αυτό το νομοσχέδιο, όχι γιατί ερχόμαστε εμείς προς το μέρος σας, αλλά γιατί έρχεστε εσείς στη λογική προς το μέρος μας. Γι’ αυτό θα το ψηφίσουμε. Όμως δεν θα επιτρέψουμε να γίνει ο σανός για να πειστούν κάποιοι ότι η Κυβέρνηση εξορθολογίζει και αυστηροποιεί τη μεταναστευτική της πολιτική χωρίς να το πράξει.

Η Νίκη, όπως είπε και ο Πρόεδρος, στηρίζεται στα τρία «Α» για τη μετανάστευση: αποθάρρυνση, αποτροπή και απέλαση. Άκουσα και τον κ. Καιρίδη να μιλάει για πρώτη φορά από το 2023 για αποτρεπτικά μέσα. Ευτυχώς άκουσα να το λέει κι αυτό. Προφανώς και δεν είναι αποτρεπτικά. Είναι αποθάρρυνση. Αποτροπή είναι άλλο. Η πραγματική αποτροπή είναι στρατιωτικοποίηση των συνόρων, να μη μπαίνει κανένας. Όποιος θέλει να αιτηθεί, να αιτηθεί με το νόμιμο τρόπο και όποιος πραγματικά έχει την ανάγκη γιατί βρίσκεται σε εμπόλεμη κατάσταση, ναι, αλλά όχι όλοι οι άλλοι. Όχι η πέμπτη φάλαγγα μέσα στη χώρα μας.

Σήμερα εγκαινιάζετε τρόπον τινά το τριπλό «Α», την απέλαση και ένα κομμάτι της αποθάρρυνσης που είναι η απέλαση. Και γι’ αυτό έχετε τη δική μας στήριξη σε αυτό. Χρειάζονται όμως πολύ περισσότερα για να μπορέσουν να φύγουν από τη χώρα όσοι έχουν εντοπιστεί να διαμένουν παράνομα σε αυτή. Και καλό θα είναι ωστόσο να μεριμνήσουμε ώστε οι λαθρομετανάστες να μη φτάνουν σε ελληνικό έδαφος. Υπάρχουν διεθνείς πρακτικές προς αυτή την κατεύθυνση. Η αποθάρρυνση θα έπρεπε να περιλαμβάνει ακόμα και διαφημιστικές καμπάνιες όπως κάνει η Αυστραλία σε αραβικά τηλεοπτικά μέσα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, συντομεύετε παρακαλώ.

**ΣΠΥΡΙΔΩΝ ΤΣΙΡΩΝΗΣ:** Κύριε Πρόεδρε, μίλησαν δέκα λεπτά οι περισσότεροι. Ένα λεπτό και έχω τελειώσει.

**ΠΡΟΕΔΡΕΥΩΝ (Γεώργιος Λαμπρούλης):** Τα εννιά λεπτά φτάσατε εσείς. Θέλετε να φτάσετε κι εσείς τα δέκα; Δεν θα κάνουμε αυτή τη συζήτηση.

Ολοκληρώσετε, παρακαλώ, σύντομα.

**ΣΠΥΡΙΔΩΝ ΤΣΙΡΩΝΗΣ:** Ένα λεπτό ακόμα.

Αν πραγματικά νοιάζεστε γι’ αυτή τη χώρα και αν πραγματικά πιστεύετε στο ελληνικό έθνος και τα συγκεκριμένα χαρακτηριστικά του και όχι σε ένα απροσδιόριστο πληθυσμό που κατοικεί σε μια γεωγραφική περιοχή τότε θα πράξετε αυτό που λέμε. Και δεν είμαι αισιόδοξος ακούγοντας τον πριν δύο έτη μεταναστολάγνο, θα έλεγα, πρώην Υπουργό Μετανάστευσης που ορέγεται να γεμίσει τα ελληνικά χωράφια με νόμιμους ή νομιμοποιημένους μετανάστες.

Για το κομμάτι της αριστερής πτέρυγας -γιατί υπάρχει και στη Νέα Δημοκρατία- καταλαβαίνω ότι υπερασπίζεται τα δικαιώματα των μεταναστών. Καταλαβαίνω ότι όλο αυτό προέρχεται από τον ιδεολογικό ψυχαναγκασμό της αριστερής πολιτικής αντίληψης, η οποία παραδόξως επιβάλλεται από τη ελίτ των Βρυξελλών, αλλά και των υπερεθνικών οργανισμών οι οποίοι έχουν καταντήσει υποχείρια των πολυεθνικών παιχνιδιών των δισεκατομμυριούχων του κόσμου. Πώς ταιριάξατε; Πώς σας κοροϊδεύουν και σας χρησιμοποιούν για να πετύχουν τα δικά τους σχέδια; Αυτό είναι πραγματικά αξιοπερίεργο.

Κατά τη γνώμη μου φταίει η ιδεολογική αγκύλωση χωρίς καμία διάκριση για το ποιος είναι μετανάστης, πρόσφυγας πολέμου, οικονομικός ή γεωπολιτικός. Γιατί κάποια στιγμή πρέπει να μας πείτε πώς τους διαχωρίζετε. Δεν τους διαχωρίζετε. Άρα, εγκλωβισμένοι στο περιορισμένο και εξαναγκασμένο ιδεολογικό σας αφήγημα συνεχίζετε να υπερασπίζεστε εμμονικά συλλήβδην όλους τους μετανάστες ανεξαιρέτως και αδιακρίτως.

Εμείς -και αυτή είναι η διαφορά μας- υπερασπιζόμαστε τα δικαιώματα των Ελλήνων πολιτών για μια καλύτερη ζωή, για μια ζωή με ασφάλεια, για μια ζωή ελεύθερη. Άλλωστε Έλληνες πολίτες μας ψήφισαν και αυτούς υπερασπιζόμαστε.

Κλείνω, κύριε Πρόεδρε και ευχαριστώ. Ρώτησε ο κύριος Υπουργός αν θέλουμε τις απελάσεις. Προφανώς και θέλουμε.

Όμως, σας επιστρέφω το ερώτημα. Μπορείτε να τη στηρίξετε ή θα υποκύψετε στην αριστερή πολιτική του ίδιου του Πρωθυπουργού μέχρι τώρα τα προηγούμενα έξι έτη; Αυτό πρέπει να απαντήσετε κι όχι σ’ εμάς, αλλά στην Κοινοβουλευτική σας Ομάδα.

Και δεν απαντήσατε και στην κ. Τελαλιάν και για το μανίκι που ήδη τραβάει και ξηλώνει, αυτόν που χτίζετε εσείς.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί η κ. Κεφαλά από την Πλεύση Ελευθερίας και μετά είναι η κ. Μάλαμα, η Κοινοβουλευτική Εκπρόσωπος κ. Κουρουπάκη και η κ. Χρηστίδου.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Άλλη μια ψυχαναγκαστική αριστερή ανέβηκε στο Βήμα. Έχουν παρελάσει από εδώ σήμερα το Κοράνι, οι κακοί μουσουλμάνοι που προσεύχονται πέντε φορές την ημέρα, ο επεκτατικός μουσουλμανισμός. Ενώ ο χριστιανισμός δεν ήταν ποτέ επεκτατικός; Πολλά πράγματα ακούσαμε και σίγουρα, όπως είπε και κάποιος άλλος, δεν είστε ανιστόρητοι. Προφανώς, υπάρχουν κάποιες ατζέντες, κάποιοι λόγοι που στηρίζετε όλα αυτά που στηρίζετε. Καταλαβαίνουμε όλοι, καταλαβαίνουν και οι Έλληνες πολίτες που σκίζεστε γι’ αυτούς.

Εγώ θα ήθελα να πω το εξής, που νομίζω ότι δεν ακούστηκε, γιατί έχω παρακολουθήσει όλη τη συζήτηση, ότι δεν ήταν αποτυχημένες οι πολιτικές, κύριε Πλεύρη. Νομίζω ότι δεν εφαρμόστηκαν ποτέ και πρέπει να συμφωνείτε εν μέρει σε αυτό. Γιατί έχουμε κάνει τόσες συζητήσεις, έχουμε μιλήσει για την εμπορία των ανθρώπων. Αυτά είναι πταίσμα μπροστά στο νομοσχέδιο που έχετε φέρει.

Εκπαιδεύουμε δήθεν τους αστυνομικούς να καταλάβουν πότε έχουμε περίπτωση εκμετάλλευσης ανθρώπων. Μα, αυτά είναι ψιλά γράμματα. Εδώ τώρα ξεκινάτε και λέτε το ιστορικό ενός ανθρώπου που έρχεται και λέτε ότι έρχεται ένας άνθρωπος παράνομα -φυσικά, δεν θα μπορούσε να έρθει διαφορετικά, όπως είπε και η κ. Αναγνωστοπούλου- και ζητάει άσυλο και λέτε στην επόμενη φράση «το άσυλο απορρίπτεται». Αυτό είναι ο δρόμος. Φυσικά και απορρίπτεται το άσυλο. Γιατί;

Μιλάτε για την Αίγυπτο. Η Αίγυπτος έχει δικτατορία απ’ ό,τι γνωρίζουμε. Πρόσφατα ήμουν στην Αίγυπτο. Είναι σχεδόν αβίωτο από το κράτος το να είσαι εκεί. Όταν, λοιπόν, εμείς ήμασταν απόλυτα δικαιολογημένοι εν καιρώ δικτατορίας να πάμε σε μια άλλη χώρα ευρωπαϊκή, γιατί οι Αιγύπτιοι πολίτες δεν είναι δικαιολογημένοι να έρθουν εδώ; Θεωρείτε ότι όλα καλά, δεν έχουν κανένα κίνδυνο; Σας πληροφορώ, επειδή μιλήσατε κι εσείς με περιπτωσιολογίες για το πόσο κακοί είναι οι μετανάστες και πόσο επικίνδυνοι, δεν ένιωσα να κινδυνεύω ούτε μία στιγμή από πολίτη Αιγύπτιο στην Αίγυπτο. Ένιωσα, όμως, να κινδυνεύω από την αστυνομία και το κράτος. Φυσικό είναι, λοιπόν, και αυτοί να κινδυνεύουν και να θέλουν να αναζητήσουν καλύτερες συνθήκες. Φυσικά, όμως, δεν είναι λόγος για άσυλο αυτό.

Ο τρόπος για να αποφύγετε, γιατί μιλάω για τις πολιτικές που δεν εφαρμόστηκαν ποτέ, να αποφύγετε τους ανθρώπους που έρχονται και ζητούν βοήθεια για τον α ή β λόγο, είναι απλά να τους αγνοείτε και να αγνοείτε τα δικαιώματά τους. Όπως είναι και στην πρόσφατη περίπτωση ναυαγών στη Μεσόγειο Θάλασσα, που περισυλλέχθηκαν και ζητώντας κάποιο λιμάνι, μια άδεια να προσεγγίσουν -γιατί μιλάμε για ναυαγούς που υποτίθεται ότι πρέπει να τους πάρει το κοντινότερο λιμάνι- η απάντηση της κ. Μελόνι, που ήταν από τους λίγους που δέχτηκε το αίτημα, ήταν «πηγαίνετε 150 χιλιόμετρα μακριά να τους δώσετε». Αυτό τι σημαίνει; Σημαίνει οικονομική εξάντληση και ηθική εξάντληση για τους ανθρώπους που βοηθούν και τους ανθρώπους που ζητούν.

Αυτός ήταν, λοιπόν, ο τρόπος σας να αντιμετωπίσετε το μεταναστευτικό μέχρι τώρα, δηλαδή αποτρεπτικός. Τίποτα άλλο. Και τώρα αυτό που ζητάτε είναι να το νομιμοποιήσετε όλο αυτό. Φαντάζεστε και φανταζόμαστε όλοι μας τι τρομερό μπάχαλο θα συμβεί. Καμία λύση δεν θα προσφέρει. Πραγματικά δεν καταλαβαίνουμε ποιον φροντίζετε που λέτε ότι φροντίζετε τον Έλληνα πολίτη.

Μάλιστα, ο κ. Βελόπουλος είπε ότι «πρώτα στην Ελλάδα είναι οι Έλληνες, ο παππούς σου, η γιαγιά σου, το παιδί σου». Δεν είναι αυτό δημοκρατία, κυρίες και κύριοι, να φροντίζεις τον παππού σου, τη γιαγιά σου και το παιδί σου. Δεν είναι δημοκρατία αυτό. Αν δεν φροντίσεις όλους, δεν έχει κανένα συμφέρον κανένας, ούτε εμείς ούτε οι άλλοι. Και αυτό είναι που πάσχει το πολίτευμα μας τόσα χρόνια. Αυτό ακριβώς είναι. Το ότι φροντίζουμε τη γιαγιά μας, το παιδί μας και τον παππού μας. Αντί να ντρεπόμαστε να το πούμε αυτό, το λέμε ως επιχείρημα.

Για πρώτη φορά βλέπουμε να προστίθενται ως λόγοι προφυλάκισης οι έννοιες «εθνική και δημόσια ασφάλεια», όπως και η φράση «δημόσια τάξη». Είναι αόριστες έννοιες που κάποιος πρέπει να τις οριοθετήσει. Δεν ξέρουμε ποιος είναι αυτός. Είναι σαν να σου λένε «πρέπει να είσαι καλό παιδί». Τι πάει να πει αυτό; Κανείς δεν ξέρει. Είναι αόριστοι όλοι που μπορούν να ερμηνευτούν καταχρηστικά.

Η Ύπατη Αρμοστεία εξέφρασε ανησυχίες για αυτή την προθήκη και μιλάει για κρατήσεις διευκολυμένες από ασαφείς λόγους ασφάλειας. Δεν το λέμε εμείς μόνο. Τι φοβόσαστε κι έχει μπει ο μηχανισμός αυτός σε λειτουργία; Τι είναι αυτό που μας κάνει εμπόλεμη ζώνη και τι είναι αυτό που σας κάνει να μιλάτε για εισβολή; Κι αφήνετε ανοιχτό το ενδεχόμενο εγκλεισμού παιδιών σε προαναχωρησιακά κέντρα, αντί να απαγορεύσετε ρητά την κράτηση ανηλίκων. Τουλάχιστον αυτό μπορούμε να το συζητήσουμε να γίνει για τους ανήλικους, να βάλουμε μια άλλη συνθήκη;

Είναι τρομακτικές φράσεις για μένα αυτές που ακούγονται στο Κοινοβούλιο. Όπως η φράση «έσχατη λύση». Τι έσχατη λύση; Παραβιάζετε ευθέως τη Σύμβαση του ΟΗΕ για τα Δικαιώματα του Παιδιού και τον Χάρτη Θεμελιωδών Δικαιωμάτων της Ευρωπαϊκής Ένωσης. Επιστροφή ασυνόδευτων παιδιών χωρίς αξιολόγηση, χωρίς φροντίδα, χωρίς εγγυήσεις προστασίας, χωρίς καν αξιολόγηση και ακρόαση.

Για να κλείσω, δεν θέλω να καταχραστώ τον χρόνο, μια μεγάλη Αιγύπτια γιατρός, συγγραφέας, στοχάστρια, η Σααντάουι, έλεγε: «Τα πολιτικά κόμματα δεν θα υπήρχαν χωρίς τις θρησκείες». Γιατί; Επειδή χρησιμοποιούν τα κόμματα και οι πολιτικοί την ύπαρξη του θεού και των επιταγών του για να νομιμοποιήσουν και να δικαιολογήσουν τα πάντα. Επικαλούνται τον φόβο, όπως πολύ καλά έκαναν όλες οι θρησκείες για να χειραγωγήσουν, να ελέγξουν.

Είναι πραγματικά ντροπή για όλους μας να έρχονται μέρες σαν κι αυτές, μέρες που δεν φοβόμαστε το ξεπούλημα των λιμανιών, δεν φοβόμαστε το ξεπούλημα των αεροδρομίων, των τρένων, το ότι παίρνεις το ΕΚΑΒ και δεν έρχεται ποτέ, δεν φοβόμαστε την ακρίβεια, αλλά φοβόμαστε κάποιους απελπισμένους ανθρώπους που κινδυνεύει η ζωή τους, αλλά δεν μπορούν να έρθουν εδώ.

Αλλάξτε γνώμη όσο είναι καιρός. Επανεξετάστε τη θεσμοθέτηση της κράτησης με διάρκεια ρεκόρ των είκοσι τεσσάρων μηνών και απαλλάξτε το ενδεχόμενο τα παιδιά να βιώσουν την τραυματική εμπειρία του εγκλεισμού. Λαθραίοι άνθρωποι που εσείς βλέπετε στους συνανθρώπους σας διώχνονται από τη χώρα και μάλιστα με αναδρομική ισχύ επτά χρόνων. Εκκρεμούν δεκατρείς χιλιάδες αιτήσεις μόνο τον Νοέμβρη του 2024, ανθρώπων οι οποίοι έχουν εδώ και χρόνια στήσει τη ζωή τους εδώ για άδεια εξαιρετικών λόγων και λόγω προσωρινής ανεργίας, διοικητικών λαθών και καθυστερήσεων που επίτηδες έχετε φτιάξει και τους πετάμε έξω από τη χώρα.

Άρα, δεν είναι η εισβολή που σας απασχολεί, αλλά η δικαιολογία για να κάνετε μια άνευ όρων εκκαθάριση και να ευχαριστήσετε τους ακροδεξιούς ψηφοφόρους σας. Ας επιβραβεύσουμε, λοιπόν, την ένταξη και τη νομιμότητα. Αυτό θα ήταν μια λύση.

Αντί γι’ αυτό, όμως, δεν έχετε προστατεύσει τους εργάτες. Έχετε σοβαρές εξετάσεις για να πάρει κάποιος την υπηκοότητα; Όχι βέβαια. Εδώ ρωτάτε τους μετανάστες πότε έγινε ΚΙΝΑΛ το ΠΑΣΟΚ. Τι να πούμε τώρα; Εκτός από τα καλλιτεχνικά. Φοβερές ερωτήσεις.

**ΑΛΕΞΑΝΔΡΟΣ ΚΑΖΑΜΙΑΣ:** Ο κύριος Υπουργός ξέρει;

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Τι να ξέρει ο Υπουργός; Αν υπάρχει αυτή η ερώτηση;

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνουμε, όμως, κυρία Κεφαλά. Ξεπεράσαμε τα εννέα λεπτά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Καταργήστε, λοιπόν, όλα αυτά -για να τελειώσω- για να μπορέσουμε να μιλάμε πλέον για σωστές συνθήκες και για να μην είναι η χώρα -όπως λέτε- ξέφραγο αμπέλι, γιατί κανείς δεν θέλει να είναι ξέφραγο αμπέλι η χώρα.

Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Κυριακή Μάλαμα, ανεξάρτητη Βουλευτής.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, είναι γνωστή η πρακτική των συντηρητικών κυβερνήσεων όταν αυτές πιέζονται από σκάνδαλα να ανασύρουν από το συρτάρι τους τον εσωτερικό εχθρό.

Η Κυβέρνηση αυτή επιχειρεί μέσα από το μεταναστευτικό έναν ελιγμό για να γλυτώσει κυριολεκτικά από την κατάρρευση. Προβάλλει πυγμή και αυταρχισμό απέναντι σε βρεγμένους ξυπόλητους ναυαγούς για να κρύψει τα εκατομμύρια που χάθηκαν σε ανύπαρκτα βοσκοτόπια, που όποιος έκανε «μπε» έπαιρνε και το εκατομμύριο, την κατάχρηση των ευρωπαϊκών κονδυλίων στον αγροτικό τομέα και όχι μόνο βέβαια και σε πολλούς άλλους τομείς.

Καταρχήν θα πρέπει να τονίσουμε ότι η πρακτική της μεταφοράς κατατρεγμένων ανθρώπων σε αμπάρια και ο εγκλεισμός σε κοντέινερ είναι εικόνες αποκρουστικές και ακόμα πιο αποκρουστικό είναι το ότι αυτό βαραίνει την Ελλάδα, τη χώρα που θα έπρεπε να αντιπροσωπεύει διεθνώς το φως του ανθρωπισμού, τον σεβασμό πανάνθρωπων αξιών.

Η Κυβέρνησή σας ισχυρίζεστε ότι κάνοντας πρακτικά και διοικητικά απάνθρωπη τη ζωή των υπηκόων των τρίτων χωρών θα μειώσει τις ροές. Είναι αυτό αληθές; Όχι βέβαια. Η απάντηση είναι «όχι» με κεφαλαία γράμματα. Όλες οι κυβερνήσεις της Νέας Δημοκρατίας πορεύτηκαν με αυτό το δόγμα. Στην πράξη λειτουργεί αυτό; Μα έχει πάντα τα αντίθετα αποτελέσματα. Κάνοντάς τους διοικητικά αόρατους δεν σημαίνει ότι τους εξαφανίζεις. Αυτό που γίνεται στην πραγματικότητα είναι να τους γκετοποιείς και να τους αποκλείεις από τη νομιμότητα. Αντίστοιχα, εάν τους φερθείς απάνθρωπα, αυτοί θα σταματήσουν να έρχονται; Έτσι πιστεύετε; Η απάντηση είναι και πάλι «όχι». Γιατί; Γιατί το μεταναστευτικό έχει διεθνή διάσταση; Δεν είναι ατομική επιλογή κάποιου.

Όταν ένας άνθρωπος ξεκινάει να διασχίσει τρεις ή και τέσσερις και πέντε χώρες για να φτάσει στην Ελλάδα ή στη Γαλλία ή στο Ηνωμένο Βασίλειο, πιστεύει κανείς ότι τα διοικητικά εμπόδια θα τον σταματήσουν; Πρέπει να υπάρξουν λύσεις στις χώρες προέλευσης. Μιλάμε για επιστροφές στο νομοσχέδιο. Είναι νέα αυτή η ιδέα; Πιστεύετε πραγματικά ότι είναι νέα αυτή η ιδέα; Όχι βέβαια. Οι επιστροφές ως επιλογή υπάρχουν εδώ και χρόνια. Δεν είναι τωρινό. Χρησιμοποιούνται από διεθνείς οργανισμούς. Αποτελούν ένα μέτρο που το ανασύρετε εσείς ως μπαμπούλα, αλλά ποτέ δεν έχει λειτουργήσει αποτελεσματικά.

Στην περίπτωσή μας η Κυβέρνηση προσπαθεί να μιμηθεί τη διοίκηση του Τραμπ στον τομέα αυτόν, παρουσιάζοντας ένα νομοσχέδιο με βασικό αντικείμενο τη φυλάκιση τελικά -στην πραγματικότητα αυτό είναι- και την ίδια την ύπαρξη του ανθρώπου ως ιδιώνυμο αδίκημα. Αυτό κάνετε. Αυτός είναι και ο λόγος που όλοι οι φορείς που σχετίζονται με τη διαχείριση του μεταναστευτικού απορρίπτουν όλο σας το νομοσχέδιο.

Ο επόμενος εχθρός πάντα σε αυτήν τη διαδικασία για κάθε κυβέρνηση που ποντάρει στην ξενοφοβία είναι αυτό που αποκαλούν διάφοροι «ΜΚΟ». Αυτός είναι ο απόλυτος εχθρός, ε; Θα την ελέγξει -λέει- η Κυβέρνηση, θα την περιορίσει, θα την καταργήσει. Όμως η Ελλάδα, επειδή ακριβώς επί δεκαετίες αρνούνταν την ύπαρξη του μεταναστευτικού φαινομένου και επειδή έχει φορτώσει το θέμα στην αστυνομία και μόνο στην αστυνομία, δεν μπορεί να λειτουργήσει χωρίς τους μη κρατικούς φορείς που διαχειρίζονται το μεταναστευτικό στο πεδίο πραγματικά. Δεν μπορεί να διοικήσει μια δομή, εάν δεν εργάζονται μέσα άνθρωποι αυτών των φορέων που είναι και γνώστες του αντικειμένου.

Η ίδια η Ευρωπαϊκή Ένωση χρηματοδοτεί αυτούς τους φορείς για να εργαστούν στο πεδίο, επειδή ακριβώς δεν υπάρχει κάτι άλλο, επειδή δεν έχει το κράτος καμία άλλη δομή, πλην της αστυνομίας στο πεδίο αυτό του προσφυγικού. Άρα, λοιπόν, η στόχευση δεν είναι ορθολογική, είναι καθαρά επικοινωνιακή.

Επίσης, για ακόμη μια φορά το επίσημο κράτος κάνει το ίδιο λάθος, ξανά και ξανά. Πιστεύει ότι μπορεί να εξαφανίσει τους ανθρώπους και δεν ενδιαφέρεται να αναπτύξει πολιτικές ενσωμάτωσης των μεταναστών, πόσο μάλλον που πλέον έχουμε και δεύτερης και τρίτης γενιάς στην Ελλάδα. Αλλά όχι, όχι, τους χρειάζεται και τη φθηνή και τη μαύρη εργασία, άρα κατασκευάζοντας έναν εσωτερικό εχθρό στην πραγματικότητα διασαλεύει σε βάθος χρόνου και την κοινωνική ειρήνη και τη λειτουργία της κοινωνίας συνολικότερα. Αυτήν την πολιτική θα την πληρώσουν όλοι όσοι βρίσκονται σε αυτήν τη χώρα και παλεύουν να προκόψουν, όπως κάποτε οι Έλληνες τη δεκαετία του ΄60 και του ΄70 που πήγαν μετανάστες για μια καλύτερη ζωή, για μια καλύτερη ζωή των παιδιών τους.

Συνεπώς, εμείς σαν Κίνημα Δημοκρατίας αξιολογούμε το νομοσχέδιο τελείως αρνητικά. Θεωρούμε ότι δημιουργεί κακό αντίκτυπο και εντός της κοινωνίας και σε σχέση με τη διεθνή εικόνα της χώρας μας. Επαναλαμβάνουμε ότι όσο κι αν παριστάνει η Κυβέρνηση, αυτή δεν είναι πυγμή που προσπαθείτε να παρουσιάσετε στα κανάλια. Όσο κι αν προσπαθεί να κοροϊδέψει την Ευρώπη υποδυόμενη τον καλό μαθητή, η αλήθεια είναι μια: Το κόστος των σκανδάλων τύπου «Φραπέ» είναι αυτό που πραγματικά ζημιώνει την κοινωνία, κύριε Υπουργέ και όχι το πιάτο με το φαγητό που θα δώσετε σε ένα ναυαγό στο Αιγαίο.

Και αλήθεια, οι κυρίες και οι κύριοι Βουλευτές το «αγαπάτε αλλήλους» πώς το μεταφράζετε -το έχετε ακούσει πάρα πολλές φορές-, εσείς που πηγαίνετε στις θείες λειτουργίες, στις δοξολογίες; Πώς το μεταφράζετε μέσα σας, στον εγκέφαλό σας; Ποια χορδή μάλλον αγγίζει την ψυχή σας αυτό; Αγγίζει χορδή άραγε της ψυχής σας;

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα ήθελα να καταθέσω κάποιες νομοτεχνικές βελτιώσεις. Όπως είχα πει και στις επιτροπές δεν υπάρχει τροπολογία. Η νομοτεχνική είναι η μόνη την οποία είχα εξαγγείλει.

Συγκεκριμένα, διευκρινίζεται πλήρως αυτό το οποίο έχει ειπωθεί, ότι οι αιτήσεις οι οποίες είχαν κατατεθεί πριν την ψήφιση του νόμου θα κριθούν σύμφωνα και με τις βασικές αρχές του διοικητικού δικαίου με τους όρους που ίσχυαν όταν κατατέθηκε η αίτηση.

Και δεύτερον, σε όσους έχουν άδεια διαμονής, επειδή πλέον δεν έχουν τη δυνατότητα να ασκήσουν από εδώ και πέρα το δικαίωμα της επταετίας -όχι αυτοί που έχουν καταθέσει αίτηση, οι άδειες διαμονής που λήγουν τώρα- και θα υπάρξει ρύθμιση στο νομοσχέδιο για τη νόμιμη μετανάστευση, δίνεται μια μεταβατική περίοδος να μην μπορούν να απομακρυνθούν έως τις 31 Μαρτίου του 2026, γιατί μέχρι τότε θα υπάρχει και η διαδικασία αν κάποιος με τους νέους όρους -που δεν θα ισχύει η επταετία- θέλει να καταθέσει άδεια διαμονής και να μην υπάρχει κενό διάστημα απομάκρυνσής τους.

Τα καταθέτω.

(Στο σημείο αυτό ο Υπουργός Μετανάστευσης και Ασύλου κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Γεώργιος Λαμπρούλης):** Καλώς, καταθέστε το ώστε να μοιραστεί στις κοινοβουλευτικές.

Τον λόγο έχει η κ. Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, είναι γεγονός ότι οι μαζικές και ανεξέλεγκτες εισροές μεταναστών, που εξακολουθούν αμείωτες σε συνδυασμό με τους χιλιάδες μετανάστες που έχουν υπερσυσσωρευτεί στην πατρίδα μας, αποτελούν μια τεράστια απειλή για την χώρα μας. Χρειάστηκε να περάσουν έξι ολόκληρα χρόνια για να θυμηθεί η Κυβέρνηση την εθνική απειλή της παράνομης μετανάστευσης. Οι δραματικές εξελίξεις των τελευταίων μηνών σας αφύπνισαν και αποφασίσατε έστω και καθυστερημένα να λάβετε κάποια υποτυπώδη μέτρα για την ανάσχεση των ανεξέλεγκτων ροών παράνομων μεταναστών που εισβάλλουν στη χώρα μας.

Ο Πρωθυπουργός θα πρέπει να αναλογιστεί ότι επί διακυβέρνησής του τα πράγματα έγιναν χειρότερα από ποτέ τόσο με την παράνομη είσοδο και παραμονή στη χώρα όσο και με τις επιλογές της μαζικής και αδιάκριτης νομιμοποίησης εκατοντάδων χιλιάδων μεταναστών.

Η αναποτελεσματικότητα της πολιτικής σας ή μάλλον η ανυπαρξία της πολιτικής σας στο μεταναστευτικό είχε γίνει φανερή από το γεγονός ότι παρακολουθούσαμε επί μήνες καράβια γεμάτα μετανάστες από τη Λιβύη να αποβιβάζονται κατά εκατοντάδες στην Κρήτη, ενώ την ίδια στιγμή ο Υπουργός Εξωτερικών συνομιλούσε με τον Χαφτάρ και αναμασούσε τις ατυχείς, όπως αποδείχτηκε εκ των υστέρων, δηλώσεις περί συνεννοήσεως και διεθνούς δικαίου.

Ύστερα από τόσα ταξίδια στη Λιβύη ο κ. Γεραπετρίτης τι πέτυχε για το μεταναστευτικό; Να κηρυχθεί ανεπιθύμητη η αποστολή της Ευρωπαϊκής Ένωσης και να σας εκδιώξουν κακήν κακώς από τη Βεγγάζη. Αλήθεια, γιατί δεν έχετε θέσει στην Ευρώπη τον ρόλο της Τουρκίας στις μεταναστευτικές ροές από τη Λιβύη ως κύρια πηγή προώθησης των μεταναστών;

Είναι γνωστό ότι η Τουρκία παίζει σημαντικό ρόλο στην εργαλειοποίηση του μεταναστευτικού. Και επειδή δεν μπορεί πλέον να το κάνει μέσω της Ελλάδας χρησιμοποιεί άλλες οδούς. Όμως στις συναντήσεις που έγιναν στην Τουρκία για το μεταναστευτικό, η Ελλάδα ήταν απούσα, αποδεικνύοντας την διεθνή ανυποληψία στην οποία έχει περιέλθει η Κυβέρνηση της χώρας μας.

Στις διεθνείς συναντήσεις οι εταίροι μας δεν σας κάλεσαν, κύριοι της Κυβέρνησης, γιατί δεν σας έχουν καμία εκτίμηση. Και εσάς που σας βαραίνουν σκάνδαλα και εγκληματικές ενέργειες και παραλείψεις, δικαίως δεν σας εκτιμούν. Τον λαό μας, όμως, εξαιτίας της δικής σας ανικανότητας είναι κατάφωρα άδικο να τον διαγράφουν.

Η εξωτερική σας πολιτική δεν είναι καν φιλελληνική, για να χρησιμοποιήσω όρο που χρησιμοποίησε για τον εαυτό του ο Υπουργός Εξωτερικών. Είναι πολιτική επικίνδυνα αλλοπρόσαλλη και αντιφατική. Ενώ ανέχεστε την Τουρκία να αμφισβητεί ανοιχτά την ευρωπαϊκή κυριαρχία μέσω του τουρκολιβυκού μνημονίου θαλάσσιων ζωνών υποστηρίζετε τη συμμετοχή της στην ευρωπαϊκή άμυνα.

Οι ευθύνες σας είναι εμφανείς και συγκεκριμένες, διότι δεν θέσατε το πρόβλημα αποφασιστικά ενώπιον των αρμοδίων οργάνων της Ευρωπαϊκής Ένωσης και κατά κανόνα αποφεύγετε να αντιδράσετε εγκαίρως και δυναμικώς για τη διαφύλαξη των συνόρων μας και την αυστηροποίηση των ελέγχων.

Όλα τα προηγούμενα χρόνια ποια αποτελεσματική πολιτική θωράκισης των συνόρων εφαρμόσατε; Γιατί δεν συλλαμβάνονται άμεσα όσοι παράνομα επιχειρούν να εισέλθουν στη χώρα μας; Ανάλογα μέτρα δεν έχουν εφαρμόσει οι άλλες ευρωπαϊκές χώρες; Εκεί δεν υπάρχει το χιλιοειπωμένο από εσάς «ευρωπαϊκό κεκτημένο»; Αντιθέτως, αφήνετε τους παράνομους μετανάστες να κυκλοφορούν ελεύθεροι στις πόλεις και στα χωριά μας. Τους φροντίζετε, τους δίνετε επιδόματα, τους δίνετε στέγη, τροφή και ξαφνικά θυμηθήκατε ότι έχουμε πρόβλημα. Τώρα που η χώρα κυριολεκτικά βουλιάζει από παράνομους μετανάστες και η κατάσταση είναι ανεξέλεγκτη, έρχεστε να λάβετε μέτρα ή μάλλον ημίμετρα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Εσείς, βέβαια, ισχυρίζεστε ότι ήδη με το μέτρο της αναστολής της διαδικασίας ασύλου έχετε δώσει το μήνυμα στους λαθροδιακινητές και έχουν μειωθεί αισθητά οι ροές. Τους έχετε ενδεχομένως θέσει σε αναμονή αφού το ημίμετρο ξέρουν πως θα ισχύσει για περιορισμένο χρονικό διάστημα. Προετοιμάζονται, λοιπόν, καλύτερα για νέα κύματα εισροών.

Εμείς έχουμε κάθε λόγο να μην αισιοδοξούμε, αφού σχεδιάζετε να δημιουργήσετε νέες δομές παράνομων μεταναστών σε Κρήτη, Ρόδο και αλλού, που σημαίνει ότι όλοι όσοι έχουν έρθει ήδη στην πατρίδα μας, θα παραμείνουν.

Αν θέλετε να στείλετε ισχυρό μήνυμα, κλείστε αποτελεσματικά τις θαλάσσιες διόδους. Τα πολεμικά πλοία και τα πλοία του Λιμενικού να αποτρέπουν την προσέγγιση στα χωρικά μας ύδατα. Τονίστε άμεσα και κάντε πράξη τη φυλάκιση των παρανόμως εισερχομένων. Αυτά είναι ισχυρά μηνύματα.

Κατέθεσα γραπτή ερώτηση για τα επιδόματα που λαμβάνουν οι λαθρομετανάστες, ώστε να πληροφορηθεί ο ελληνικός λαός τι παροχές έχουν όσοι παράνομα ήρθαν στη χώρα μας σε σχέση με τις εισφορές που πληρώνουν οι νομοταγείς πολίτες.

Παρακαλώ στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μην βρεθείτε να ψεύδεστε για ευρωπαϊκά χρήματα προς τους παράνομους μετανάστες. Τα ευρωπαϊκά χρήματα δεν φυτρώνουν κάπου. Συλλέγονται από φόρους των Ευρωπαίων πολιτών, δηλαδή και από χρήματα των Ελλήνων φορολογουμένων. Δεν ξεχνάμε πως ο Προϋπολογισμός της Ευρωπαϊκής Ένωσης χρηματοδοτείται από όλους τους Ευρωπαίους πολίτες για μία καλύτερη ποιότητα ζωής των πολιτών, των κρατών- μελών. Γι’ αυτό και στη σχετική ερώτηση που σας κατέθεσα, ζητώ να μάθουμε πότε θα παρουσιάσετε έναν πλήρη και επαληθεύσιμο απολογισμό για τον συνολικό αριθμό των μεταναστών στη χώρα νομιμοποιημένων και μη και όσων διαμένουν σε δομές φιλοξενίας, ποια επιδόματα λαμβάνουν μέσω κρατικών και μη κρατικών μηχανισμών, ποια μέτρα θα λάβετε για τον περιορισμό των οικονομικών κινήτρων που τους ενθαρρύνουν στις παράνομες αφίξεις.

Επιπλέον, σε άλλη ερώτηση που σας κατέθεσα, ζητώ να μας ενημερώσετε για το σκάνδαλο της αδιαφανούς εμπλοκής των ΜΚΟ στη διαχείριση του μεταναστευτικού.

Παρακαλώ στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιος είναι ο ακριβής ρόλος αυτών των ΜΚΟ στην υποδοχή και διαχείριση των μεταναστών; Πώς δικαιολογείται η ανάθεση κρατικών λειτουργιών σε αυτές χωρίς αυστηρό πλαίσιο ελέγχου και ποια πολιτικά ή οικονομικά συμφέροντα εξυπηρετούν; Οι Έλληνες πολίτες αξίζουν ξεκάθαρες απαντήσεις για το ποιος ελέγχει αυτές τις οργανώσεις και γιατί η Κυβέρνηση επιτρέπει την παρεμβολή τους χωρίς διαφανή κριτήρια και εποπτεία.

Το φαινόμενο των επί μακρόν ήδη διαμενόντων χωρίς χαρτιά μεταναστών στην Ελλάδα σε συνδυασμό με το γεγονός ότι η απομάκρυνσή τους είναι αδύνατη ή δυσχερής παρουσιάζει αυξητικές τάσεις και αποτελεί το μεγαλύτερο πρόβλημα που απειλεί την κοινωνική συνοχή και ασφάλεια, αποτελώντας ταυτόχρονα σοβαρή δοκιμασία για τη δημοκρατική μας παράδοση.

Θα ήθελα να σας θυμίσω πως πολλοί εκ των παρανόμως ευρισκομένων στη χώρα μας έχουν εμπλακεί σε έκνομες ενέργειες, ακόμα και κακουργηματικού χαρακτήρα. Εκατοντάδες γυναίκες έχουν βιώσει βιασμούς και σεξουαλικές επιθέσεις, ακόμα και σε κεντρικά σημεία της πρωτεύουσας. Εμπρησμοί, ληστείες, δολοφονίες και αδικήματα συνοδεύουν αρκετούς παράνομους μετανάστες, ενώ ακόμα παραμένουν ασύλληπτοι άλλοι που ταυτοποιήθηκαν, αλλά τελικά μάλλον διέφυγαν από τη χώρα.

Με αποτροπιασμό ζήσαμε λίγο πριν καιρό το έγκλημα με το νεκρό κοριτσάκι στη θάλασσα του Παλαιού Φαλήρου με την αλλοδαπή και παρανόμως διαμένουσα στη χώρα μητέρα, η οποία έσπευσε να ετοιμαστεί για να επιστρέψει στη χώρα της αλλά την πρόλαβε η αποκάλυψη του εγκλήματός της. Έτερος αλλοδαπός, παράνομα διαμένων στη χώρα δολοφόνησε για να ληστέψει άτυχο άνδρα στον Πύργο. Πριν 13 χρόνια παράνομος Πακιστανός χτύπησε άγρια με πέτρα στο κεφάλι και κακοποίησε σεξουαλικά ένα δεκαπεντάχρονο κορίτσι στην Πάρο, αφήνοντάς το παραπληγικό. Μέχρι σήμερα είμαστε όλοι μουδιασμένοι με αυτό το συμβάν. Πόσοι τέτοιοι παράνομοι μετανάστες ως αποφυλακισμένοι κυκλοφορούν ελεύθερα στη χώρα μας; Έχετε να μας δώσετε απάντηση; Ποιος ελέγχει τους όρους αποφυλάκισής τους, αλλά και πόσοι εκτίουν ποινές στις φυλακές; Υπάρχουν ακριβή στοιχεία; Έχω καταθέσει, επίσης, ερώτηση και αναμένω πλήρεις απαντήσεις.

Παρακαλώ στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανέφερα ελάχιστα και ενδεικτικά περιστατικά που αποδεικνύουν πως όσοι εισέρχονται παράνομα στην Ελλάδα δεν είναι όλοι φιλήσυχοι οικογενειάρχες από εμπόλεμες χώρες. Δεν απορρίπτουμε τους βασανισμένους συνανθρώπους μας που αναζητούν όντως τη σωτηρία τους και πρέπει να προστατευθούν. Αυτές οι περιπτώσεις δεν είναι η πλειοψηφία. Στους πρώτους έξι μήνες του 2025 έφτασαν παράνομα στην Κρήτη 7.300 άτομα, κυρίως άνδρες νεαρής ηλικίας έως 25 ετών. Αυτό είναι ενδεικτικό της αλήθειας που τα τελευταία χρόνια βιώνει η χώρα μας. Εσείς αντί να λάβετε έγκαιρα αυστηρά αποτρεπτικά μέτρα επιλέγετε να αποσυμφορήσετε τα νησιά και να μεταφέρετε το πρόβλημα στην ενδοχώρα. Και μάλιστα, φροντίσατε προηγουμένως να προβλέψετε με το γνωστό Προεδρικό Διάταγμα που έχετε εγκρίνει τη δημιουργία δομών μεταναστών σε οικισμούς ακόμη και κάτω των 2.000 κατοίκων σε όλη την ελληνική ύπαιθρο. Για όσους δεν το έχουν αντιληφθεί ακόμη τονίζουμε ότι αυτό σημαίνει πως με την πρόβλεψη του συγκεκριμένου διατάγματος 1,6 εκατομμύρια παράνομοι μετανάστες έχουν τη δυνατότητα να διασπαρούν στα χωριά μας, καταστρέφοντας την κοινωνική συνοχή και μετατρέποντας την ελληνική επαρχία σε ένα επικίνδυνο ανομοιογενές μωσαϊκό. Η παράλογη λογική σας είναι να μπολιάσουμε τις μικρές κοινότητες της ελληνικής επαρχίας με μουσουλμάνους εποίκους. Ζούμε σε μια δυστοπική πραγματικότητα.

 Για τη δημογραφική αλλοίωση, την πολιτισμική ανομοιογένεια και την προστασία της εθνικής και της τοπικής ιδιαιτερότητας, επίσης έχω καταθέσει ερώτηση και αναμένω την απάντησή σας.

Παρακαλώ καταθέτω την ερώτηση στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η μεταναστευτική πολιτική της χώρας βαδίζει εδώ και καιρό σε αδιέξοδο. Υιοθετείτε ευκαιριακά μέτρα αναμονής ή μέτρα που παραβλέπουν τον όγκο των σωρευμένων προβλημάτων, με αποτέλεσμα να υφιστάμεθα όλοι τις σοβαρές κοινωνικές συνέπειες της διαιώνισής τους. Η πολιτική σας εθελοτυφλία αντί να αμβλύνει, εν πολλοίς τροφοδοτεί το φαινόμενο που στοχεύει να καταπολεμήσει.

Το ζήτημα δεν είναι μόνο οι δυσλειτουργίες των διαδικασιών και του μηχανισμού ασύλου, αλλά να κρατήσουμε το πρόβλημα μακριά, όπως το έχει επιτύχει και η Ιταλία, με συμφωνίες. Έχετε αποτύχει, διότι λόγω της ολιγωρίας σας ή της έλλειψης αποφασιστικής δράσης έχετε καταφέρει το μεταναστευτικό πρόβλημα, αντί να αφορά το σύνολο της Ευρωπαϊκής Ένωσης, να αποτελεί σχεδόν αποκλειστικό πρόβλημα της χώρας μας.

Είχατε χρυσή ευκαιρία. Η Ούρσουλα φον ντερ Λάιεν ανέφερε σε επιστολή της πριν από το Ευρωπαϊκό Συμβούλιο του Ιουνίου πως στο πρώτο μισό του 2025 καταγράφεται γενικότερη μείωση 25% των παράνομων εισόδων στην Ευρωπαϊκή Ένωση σε σύγκριση με το 2024, αλλά η κατάσταση είναι διαφορετική στη Μεσόγειο με αύξηση 173% των αφίξεων στην Ελλάδα. Η ίδια τόνισε στις 31 Αυγούστου πως είμαστε όλοι υπεύθυνοι για τα εξωτερικά σύνορα της Ευρώπης, ενώ προτείνει στην Επιτροπή τον τριπλασιασμό της χρηματοδότησης για τη διαχείριση των συνόρων.

Επίσης, έχω καταθέσει σχετική ερώτηση και αναμένω την απάντησή σας, κύριε Υπουργέ.

Την καταθέτω στα Πρακτικά

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς επισήμως ως χώρα δεν φαινόμαστε πουθενά. Δεν προσκαλούν τον Πρωθυπουργό πουθενά. Σας απελαύνουν, κύριε Υπουργέ. Σε άλλες χώρες της Ευρωπαϊκής Ένωσης χτίζονται φράχτες, αλλάζουν πολιτικές, οι ηγέτες της Ευρωπαϊκής Ένωσης επισκέπτονται τις παραμεθορίους, αλλά εμείς εδώ ζούμε με τις παράνομες επιδοτήσεις του ΟΠΕΚΕΠΕ στους ημέτερους, προκαλώντας την οργή των εταίρων μας.

Καλύφθηκαν όλα τα υπόλοιπα από τους εισηγητές μας και τον Πρόεδρό μας, οπότε δεν θα καθυστερήσω άλλο.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Καλείται στο Βήμα ο Πρόεδρος της Νέας Αριστεράς κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω αναφερόμενος στο πώς αυτή η Κυβέρνηση ήδη από την αρχή της θητείας της επιχείρησε να κανονικοποιήσει έναν λόγο για τους πρόσφυγες και για τους μετανάστες, έναν λόγο ρατσιστικό και ξενοφοβικό, έναν λόγο ο οποίος μας έχει φτάσει σήμερα στο σημείο μέσα σε αυτήν την Αίθουσα, στην Αίθουσα του Ελληνικού Κοινοβουλίου, στην Ολομέλεια της Εθνικής Αντιπροσωπείας να ακούγονται από το πρωί τερατώδη πράγματα και από κυβερνητικά χείλη, αλλά δυστυχώς και από δυνάμεις της Αντιπολίτευσης. Πρόκειται για ένα λόγο ο οποίος είναι μισαλλόδοξος και προσβάλει τη χώρα μας και ακούγεται εδώ στην Εθνική Αντιπροσωπεία.

Το 2019, λοιπόν, τον Σεπτέμβριο συγκεκριμένα, λίγους μήνες μετά από την ανάληψη των καθηκόντων της νέας Κυβέρνησης, ο Υπουργός κ. Χρυσοχοΐδης παρουσίαζε στο Υπουργικό Συμβούλιο με δόξα και τιμή ένα νέο νομοσχέδιο τότε για το μεταναστευτικό, με στόχο τις ταχύτερες επιστροφές μεταναστών. Η Κυβέρνηση τότε πάλι μιλούσε για το περίφημο μήνυμα που θα εξέπεμπε στον εχθρό -γιατί ο πρόσφυγας και ο μετανάστης είναι εχθρός για αυτήν την Κυβέρνηση- ο οποίος πια δεν θα πλήρωνε για να περάσει απέναντι αφού θα ήξερε ότι σε τέσσερις μήνες θα είναι πάλι πίσω. Έτσι έλεγε τότε ο Υπουργός.

Μιλούσε, επίσης, για επιτήρηση των θαλάσσιων συνόρων. Μιλούσε για συνεργασία με τη Frontex, για να μην χάνονται ζωές στο Αιγαίο, έλεγε ο κ. Μητσοτάκης το 2019, αλλά και για να υπερασπιζόμαστε και τη χώρα από τον εχθρό. Πάλι από τον εχθρό!

Τι έχει μεσολαβήσει από τότε αυτά τα χρόνια; Κατ’ αρχάς έχει μεσολαβήσει το τραγικό, το θλιβερό ναυάγιο της Πύλου, εκεί όπου χάθηκαν περισσότερες από εξακόσιες ψυχές. Πρόκειται για ένα ναυάγιο το οποίο θα είναι για πάντα μια μαύρη κηλίδα για τη χώρα μας. Επίσης, έχουμε αυτό το διάστημα την ίδια τη Frontex να καταγράφει παράνομα pushbacks. Έχουμε καταγγελίες από διεθνείς οργανισμούς, έχουμε καταδίκες της χώρας μας στα διεθνή δικαστήρια γι’ αυτές τις πρακτικές.

Είδαμε βεβαίως πολύ πρόσφατα, μόλις τον περασμένο Ιούλιο, με τη νομοθέτηση του Υπουργού κ. Πλεύρη για την αναστολή του δικαιώματος στο άσυλο για όσους έρχονται από τη θάλασσα, είδαμε λοιπόν μια ρύθμιση η οποία -το λέγαμε και τότε, το έλεγαν οι πάντες- παραβιάζει εξόφθαλμα το διεθνές δίκαιο, μια ρύθμιση που παρουσιάστηκε ως λύση για να κλείσουν οι πόρτες της χώρας. Και τι συνέβη; Το Ευρωπαϊκό Δικαστήριο Δικαιωμάτων του Ανθρώπου απαγόρευσε απελάσεις αιτούντων και το ίδιο έκαναν στη συνέχεια και τα ελληνικά δικαστήρια. Αλήθεια, και ρωτώ τον Υπουργό, απολογισμό θα κάνετε πότε; Θα κάνετε απολογισμό για το πού οδηγούν αυτές οι απαράδεκτες ρυθμίσεις σας; Τους φορείς θα τους ακούσετε ποτέ; Τους φορείς που ασχολούνται με το συγκεκριμένο ζήτημα θα τους ακούσετε ποτέ; Δυστυχώς, η απάντηση είναι «όχι» και στα δύο.

Ένωση Διοικητικών Δικαστών, αυτοί δηλαδή οι οποίοι καλούνται να εφαρμόσουν τον νόμο, Συνήγορος του Πολίτη, Διεθνής Αμνηστία, Ένωση για τα Ανθρώπινα Δικαιώματα. Όσοι φορείς κλήθηκαν σε ακρόαση για το συγκεκριμένο νομοσχέδιο, όλοι μα όλοι, μηδενός εξαιρουμένου ήταν αντίθετοι στο νομοσχέδιο, όλοι οι φορείς.

Αυτό είναι το αναπόφευκτο αποτέλεσμα όταν η ακροδεξιά ρητορική μετατρέπεται τελικά σε πολιτική πράξη κι όταν το σύνθημα «να τους κλείσουμε την πόρτα» γίνεται νόμος του κράτους. Το αποτέλεσμα λοιπόν είναι αδιέξοδα, κατακραυγή, νομικές ήττες, γιατί βεβαίως κάθε υπόσχεση μείωσης των μεταναστευτικών ροών με τιμωρητικά μέσα αποδεικνύεται μια παγίδα.

Γιατί, κύριε Υπουργέ, όσο κι αν θέλετε να κατασκευάζετε εχθρούς στα πρόσωπα των φτωχών, των κυνηγημένων, των κατατρεγμένων αυτού του κόσμου που φεύγουν από πολέμους, φεύγουν από φτώχεια, φεύγουν από ανέχεια, κυνηγημένοι από καθεστώτα τρόμου λόγω πολιτικών, θρησκευτικών, φυλετικών, σεξουαλικών διακρίσεων, όσο λοιπόν κι αν αυτούς τους ανθρώπους επιλέγετε να τους μετατρέψετε σε εχθρούς, οι μετακινήσεις των πληθυσμών, οι μετακινήσεις των ανθρώπων για μια καλύτερη ζωή, για ένα καλύτερο αύριο, για ένα ανθρωπινότερο μέλλον δεν θα σταματήσουν ποτέ.

Έτσι είναι φτιαγμένος αυτός ο κόσμος στον οποίο ζούμε και θα πρέπει επιτέλους να το καταλάβετε. Και θα πρέπει να καταλάβετε κι εσείς και ο κ. Μητσοτάκης και όλη η Κυβέρνησή σας ότι αυτό το νομοσχέδιο στο οποίο έχετε επενδύσει όλη τη ρατσιστική σας λογική όσον αφορά πρόσφυγες και μετανάστες, για να ταΐσετε το ακροδεξιό ακροατήριό σας, είναι ένα νομοσχέδιο το οποίο είναι καταδικασμένο να αποτύχει, γιατί η ποινικοποίηση της μετανάστευσης είναι καταδικασμένη να αποτύχει. Κι αυτό όχι μόνο γιατί αυτά τα οποία κάνετε και θεσμοθετείτε αντίκειται σε βασικές αρχές του κράτους δικαίου, του διεθνούς δικαίου, το οποίο το επικαλείστε αλά καρτ, αλλά και γιατί όσες ποινές και να μοιράσετε, όσες φυλακές και να ανοίξετε, για κάποιους κατατρεγμένους ανθρώπους ακόμα και το κελί της φυλακής μπορεί να είναι πιο ασφαλές από τον τόπο που αφήνουν πίσω για να μπουν σε μια βάρκα για να διασχίσουν το Αιγαίο μην ξέροντας αν ποτέ θα φτάσουν στον προορισμό τους ή αν θα θαλασσοπνιγούν.

Κυρίες και κύριοι συνάδελφοι, σκεφτείτε για λίγο έναν νέο άνθρωπο από το Σουδάν για παράδειγμα -το οποίο δυστυχώς είναι και στην επικαιρότητα- που η ζωή του κινδύνεψε επειδή ανήκει στη λάθος κοινότητα. Τον κυνηγούν ένοπλες ομάδες, δεν έχει καμία ρεαλιστική δυνατότητα να πάρει βίζα από κάποια πρεσβεία. Δεν υπάρχει εκεί παράθυρο που να γράφει «κινδυνεύεις, κάνε αίτηση εδώ για να γίνεις πρόσφυγας». Διασχίζει ο άνθρωπος την έρημο, φτάνει στη Λιβύη, φυλακίζεται, βασανίζεται. Υπάρχει γι’ αυτόν τον άνθρωπο κάποια νόμιμη διαδικασία; Υπάρχει μία νόμιμη οδός για να ζητήσει αυτό που δικαιούται σύμφωνα με όσα ορίζει το διεθνές δίκαιο, να ζητήσει προστασία; Υπάρχει μια τέτοια νόμιμη οδός; Όχι δεν υπάρχει. Αυτή είναι η απάντηση.

Και τι του απομένει λοιπόν; Να μπει σε μια βάρκα και να προσπαθήσει να περάσει στην απέναντι πλευρά της Μεσογείου. Και αν καταφέρει να φτάσει στην Ελλάδα μετά από χίλιες περιπέτειες, τι του επιφυλάσσει το νομοθετικό πλαίσιο που νομοθετεί η Κυβέρνησή σας, η Κυβέρνηση Μητσοτάκη; Δεν έχει δικαίωμα να ζητήσει άσυλο. Η Κυβέρνηση του λέει «γύρνα πίσω». Πού να γυρίσει δηλαδή; Στη Λιβύη των φυλακών, των βασανιστηρίων, της βίας, σε μια χώρα διώξεων. Εκεί του λέει να γυρίσει πίσω. Πώς ακριβώς ορίζονται τα ασφαλή τρίτα κράτη για τον κάθε άνθρωπο;

Και εδώ στην Ελλάδα τον οδηγούμε σε μια κλειστή δομή κράτησης σαν φυλακή. Κι αν τελικά η αίτησή του απορριφθεί, τον απειλούμε με φυλάκιση δύο, τριών, πέντε ετών. Ενώ είναι θύμα, δηλαδή, εδώ το κράτος, η Κυβέρνηση, τον αντιμετωπίζει ως εγκληματία.

Ας πάμε και ένα βήμα παρακάτω όμως. Και εγώ θα ήθελα να ρωτήσω τον Υπουργό Μετανάστευσης, τον κ. Πλεύρη, ο οποίος τυγχάνει να είναι και νομικός, μια απλή ερώτηση: Υπάρχουν στοιχεία, υπάρχουν μελέτες, υπάρχουν έρευνες, που να δείχνουν έστω σε μία από τις χώρες στις οποίες εφαρμόστηκε μια αντίστοιχη πολιτική, ότι αυτή η ποινικοποίηση έχει λειτουργήσει αποτρεπτικά για τις μεταναστευτικές ροές; Υπάρχουν τέτοιες μελέτες; Υπάρχουν τέτοια στοιχεία; Την ξέρετε την απάντηση. Δεν υπάρχουν. Δεν υπάρχουν, γιατί η ποινικοποίηση και η αυστηροποίηση των ποινών γενικά και όχι μόνο στο μεταναστευτικό -έχουμε και τα πρόσφατα παραδείγματα του Υπουργού Δικαιοσύνης, κ. Φλωρίδη εδώ με αυτά που κάνει στο σωφρονιστικό σύστημα- ουδέποτε λειτούργησε αποτρεπτικά.

Είναι, όμως, πραγματικά ακόμη και για τα δεδομένα αυτής της Κυβέρνησης, ακόμα και για τα δεδομένα του συγκεκριμένου Υπουργού του κ. Πλεύρη -που ξέρουμε την ιστορία του και ξέρουμε και τη σχέση του με τα ανθρώπινα δικαιώματα και τις απόψεις του για τους μετανάστες όλα αυτά τα χρόνια- ανατριχιαστικό και σοκαριστικό να ποινικοποιείται μια αμιγώς διοικητική διαδικασία και να κλείνονται πρόσφυγες και μετανάστες στις φυλακές.

Όπως επίσης γνωρίζετε ότι το μόνο τελικά αποτέλεσμα το οποίο θα προκύψει απ’ αυτή τη διαδικασία, απ’ αυτή την ποινικοποίηση, από τις φυλακίσεις θα είναι τελικά αυτοί οι μετανάστες να εξωθούνται να ζουν στην παρανομία εκτός πλαισίου ρύθμισης. Κι αυτό είναι που φέρνει τελικά ευαλωτότητα, αυτό φέρνει εκμετάλλευση, φέρνει γκετοποίηση, φέρνει μαύρη εργασία, φέρνει έναν φαύλο κύκλο παρανομίας δηλαδή. Αυτές είναι οι επιλογές σας. Αυτή είναι η ουσία και αυτές είναι οι συνέπειες της πολιτικής σας.

Γιατί γίνονται όλα αυτά; Γίνονται στο όνομα –λέει- της ασφάλειας, στο όνομα της αποτελεσματικότητας. Μα ποια ασφάλεια μπορείς να έχεις, ποια αποτελεσματικότητα μπορείς να έχεις όταν καταπατάς βασικές αρχές του Διεθνούς Δικαίου; Πώς μπορείς να μιλάς για ασφάλεια, όταν καταπατάς το διεθνές δίκαιο και όταν γεμίζεις τις φυλακές με πρόσφυγες; Όταν διασύρεις την ίδια σου τη χώρα, όπως κάνατε με την πρόσφατη διάταξη για αναστολή ασύλου, για ποια ασφάλεια μπορείς να μιλάς, για ποια αποτελεσματικότητα μπορείς να μιλάς;

Αυτή είναι η αποτυχία τελικά. Αυτή είναι η αποτυχία μιας ολόκληρης πολιτικής αντίληψης που νομιμοποιεί τη βαρβαρότητα και την απανθρωπιά.

Κυρίες και κύριοι συνάδελφοι, ο Σουδανός που αναφέρθηκα πριν, δεν είναι ένας ακόμη αριθμός στις καταγραφές. Είναι ένα πρόσωπο, είναι άνθρωπος. Και η Ελλάδα είναι μια χώρα με Σύνταγμα. Είναι μια χώρα με κράτος δικαίου, θεωρητικά τουλάχιστον. Είναι μια χώρα που έχει υπογράψει τη Σύμβαση της Γενεύης. Είναι μια χώρα η οποία χτίστηκε από πρόσφυγες, από μετανάστες. Είναι μια χώρα που έστειλε οικονομικούς και πολιτικούς μετανάστες και επιβίωσε από τα εμβάσματά τους. Δεν επιτρέπουμε, λοιπόν, αυτή την ιστορία αυτής της χώρας να την παραδώσουμε σε αυτή την ακροδεξιά λογική. Δεν το επιτρέπουμε αυτό!

(Χειροκροτήματα από την πτέρυγα της Νέας Αριστεράς)

Αρκετά διασύρθηκε η χώρα μας από τις φαιδρές δηλώσεις και από τις ακροδεξιές κορώνες. Αρκετά υπομείναμε τα κυβερνητικά εγκλήματα, τα push back, τους πνιγμούς ανθρώπων, ακόμα και μικρών παιδιών στις ελληνικές ακτές.

Η Κυβέρνηση μέσα στην απελπισία της για να μαζέψει τις διαρροές από τα ακροδεξιά της εργαλειοποιεί για μία ακόμη φορά το προσφυγικό. Δεν ήταν καθόλου τυχαία άλλωστε η απόφαση του Πρωθυπουργού του κ. Μητσοτάκη να τοποθετήσει στη θέση του Υπουργού Μετανάστευσης αρχικά τον κ. Βορίδη και μετά -ελέω ΟΠΕΚΕΠΕ βεβαίως παραιτήθηκε ο κ. Βορίδης- στη θέση του τον κ. Πλεύρη. Από το κακό στο χειρότερο!

Κυρίες και κύριοι συνάδελφοι, το μεγάλο δυστύχημα είναι ότι έχουμε μια Κυβέρνηση η οποία δεν μπορεί και δεν θέλει να αντιμετωπίσει τη μετανάστευση όσο αυτό ακριβώς που είναι, ως ένα σύνθετο κοινωνικό και διεθνές φαινόμενο. Το αντιμετωπίζει ως ένα αδίκημα που πρέπει να τιμωρηθεί και να παταχθεί. Έτσι αντιμετωπίζει τη μετανάστευση η Κυβέρνηση Μητσοτάκη.

Ο κ. Πλεύρης όπως ο κ. Φλωρίδης -γιατί είναι pattern αυτό στην Κυβέρνηση, είναι κοινή λογική και στρατηγική- θεωρούν ότι εάν κλείσουν κάποιον στη φυλακή, έχουν λύσει το πρόβλημα. Έτσι θεωρούν. Κλείνουν τα μάτια και αδιαφορούν για τη γενεσιουργό αιτία, για τη φτώχεια, για τον πόλεμο και έτσι προφανώς δεν λύνουν απολύτως κανένα πρόβλημα.

Και πρέπει να καταλάβουμε ότι σε όλα αυτά που αποτελούν τις αιτίες των μεταναστευτικών ροών, έρχεται τα τελευταία χρόνια και θα ενταθεί σε επίπεδα τα οποία δεν τα έχουμε ξαναγνωρίσει ως ανθρωπότητα, και μία ακόμη αιτία, που είναι η κλιματική αλλαγή. Η νέα κατηγορία προσφύγων θα είναι οι κλιματικοί πρόσφυγες, θα είναι οι πρόσφυγες από την ξηρασία, θα είναι οι πρόσφυγες από τις μεγάλες φυσικές καταστροφές.

Και αυτή η συζήτηση έχει ήδη ανοίξει διεθνώς. Η ερημοποίηση, η ξηρασία, οι συνέπειες της κλιματικής κρίσης θα προκαλέσουν τεράστιες μετακινήσεις πληθυσμών. Ποια θα είναι η απάντηση της Κυβέρνησης Μητσοτάκη; Ποια θα είναι η απάντηση των ευρωπαϊκών κυβερνήσεων; Και άλλες φυλακές, περισσότερες φυλακές; Έτσι θα αντιμετωπιστεί αυτό το φαινόμενο;

Και θέλω να βάλω και μια άλλη διάσταση, κυρίες και κύριοι συνάδελφοι, η οποία για μένα και για μας για την Νέα Αριστερά είναι πάρα πολύ κρίσιμη. Γίνεται πολλή συζήτηση στη χώρα μας το τελευταίο διάστημα -και ορθώς παρότι γίνεται με στρεβλό τρόπο και γίνεται και αντικείμενο ακροδεξιάς σπέκουλας και αυτό- για το δημογραφικό.

Ήρθε ο Σεπτέμβρης, ανοίγουν πάλι τα σχολεία. Έχουμε εκατοντάδες σχολεία λιγότερα σε σχέση με την προηγούμενη χρονιά, χιλιάδες λιγότερα πρωτάκια στα σχολεία μας. Μεγάλες περιοχές στην περιφέρεια ερημώνουν. Από τη χώρα λείπουν ταυτόχρονα δεκάδες χιλιάδες σε εργατικό δυναμικό στον αγροτικό τομέα, στις κατασκευές, στον τουριστικό κλάδο και στον επισιτισμό. Θα συζητήσουμε πότε επιτέλους, θα γίνει μια σοβαρή συζήτηση για μια στρατηγική ένταξης των προσφύγων και των μεταναστών, που θα αναζωογονήσει τη γερασμένη ελληνική κοινωνία και θα δώσει ώθηση στην οικονομική ανάπτυξη; Θα κάνουμε επιτέλους ποτέ μια τέτοια σοβαρή συζήτηση;

(Χειροκροτήματα από την πτέρυγα της Νέας Αριστεράς)

Δεν χρειάζεται να ανακαλύψουμε τον τροχό. Το κάνει αυτό το διάστημα στην Ισπανία ο Σάντσεθ. Θα την κάνουμε αυτή τη συζήτηση με σοβαρούς όρους, με πραγματικούς όρους ή θα παρασυρόμαστε σε αυτό τον κατήφορο που ακολουθεί ο κ. Μητσοτάκης και η Κυβέρνησή του, που έχουν αναλάβει η ίδια η Κυβέρνηση, το κράτος, τη βρώμικη δουλειά του πολιτοφύλακα κυνηγού κεφαλών μεταναστών, όπως κάνει ο Τραμπ στην Αμερική;

Και την ίδια στιγμή στη χώρα μας ζουν εκατοντάδες χιλιάδες μετανάστες και μετανάστριες πρώτης και δεύτερης γενιάς και αυτή η Κυβέρνηση συνεχίζει να τους κάνει τη ζωή δύσκολη, να τους κάνει το βίο αβίωτο με εξετάσεις πολιτογράφησης, με αδιανόητα θέματα, με παρανοϊκά θέματα -εσείς και εγώ, αν πάμε να λύσουμε αυτά τα θέματα και να δώσουμε αυτές τις εξετάσεις, θα αποτύχουμε, το γνωρίζετε πάρα πολύ καλά- με απίστευτες προϋποθέσεις, με κόφτες, με διοικητικές καθυστερήσεις, με ένα και μόνο στόχο να μη γίνουν ποτέ Έλληνες πολίτες αυτοί οι άνθρωποι. Αυτό το καθεστώς των διακρίσεων, που επηρεάζει τη ζωή ανθρώπων που ζουν εδώ, που τα παιδιά τους πηγαίνουν σχολείο εδώ, πηγαίνουν και στον στρατό τα παιδιά τους πλέον που έχουν μεγαλώσει, πρέπει λοιπόν αυτό το καθεστώς των διακρίσεων επιτέλους να τελειώσει!

Θα μου επιτρέψετε, κυρίες και κύριοι συνάδελφοι, κλείνοντας, να εντάξω τη σημερινή συζήτηση στη γενικότερη πολιτική επικαιρότητα. Γιατί θεωρώ ότι είναι σαφές ότι το συγκεκριμένο νομοσχέδιο ήρθε άρον-άρον να ψηφιστεί, άρον-άρον πραγματικά, χωρίς να γίνει καμιά ουσιαστική συζήτηση, με fast track διαδικασίες, μόνο και μόνο για να μπει στο σακούλι της ΔΕΘ του κ. Μητσοτάκη. Ο Πρωθυπουργός ανεβαίνει φέτος στη ΔΕΘ όχι για να παρουσιάσει κάποιο σχέδιο, όχι για να παρουσιάσει κάποια στρατηγική για το μέλλον της χώρας, αλλά για να παρουσιάσει μια λίστα από λίγες παροχές και από μερικά επιδόματα, μια λίστα για να διαχειριστεί την οξυμένη πολιτική δυσαρέσκεια και όχι για να απαντήσει στις μεγάλες προκλήσεις που αντιμετωπίζει σήμερα η ελληνική κοινωνία.

Εκτιμάται, σύμφωνα με τις διαρροές από το Μέγαρο Μαξίμου, που τεστάρουν τις διαθέσεις της κοινής γνώμης, ότι το πακέτο μέτρων θα κυμανθεί μεταξύ 1,5 και 2 δισεκατομμυρίων ευρώ. Τόσο στοιχίζει πια στην Ελλάδα του 2025 η εξαγορά πολιτικού χρόνου από τον κ. Μητσοτάκη. Τόσο το τιμολογεί, 1,5 με 2 δισεκατομμύρια. Γιατί ακριβώς σε αυτό το σημείο βρισκόμαστε σήμερα. Η λογική είναι αμιγώς επικοινωνιακή, όχι αναπτυξιακή.

Και βεβαίως εξακολουθεί να είναι στρεβλή και άδικη, όπως ακριβώς ξεκίνησε. Νέα κλίμακα φορολογίας με ελαφρύνσεις για υψηλά εισοδήματα. Τι άλλο, βεβαίως; Όχι μηδενισμό του ΦΠΑ σε είδη πρώτης ανάγκης, όχι φυσικά μεταφορά βάρους από τους άδικους έμμεσους στους άμεσους φόρους, -όχι προς Θεού, αλίμονο!- όχι αύξηση της φορολογίας στα μερίσματα ούτε φορολόγηση των υπερκερδών ούτε φυσικά πλαφόν στο ρεύμα, τίποτα για όλα αυτά! Δεν προτίθεται ο κ. Μητσοτάκης να αλλάξει τη στρατηγική του, να αλλάξει το μοντέλο της φτηνής ανάπτυξης, ανάπτυξη η οποία στην Ελλάδα του 2025 μετριέται σε τετραγωνικά μέτρα real estate και σε τραπεζοκαθίσματα. Αυτή είναι η ανάπτυξη του κ. Μητσοτάκη.

Επιμένει η Κυβέρνηση ότι δεν έχει σημασία η διεύρυνση της παραγωγικής βάσης, δεν έχει σημασία η οικονομική δικαιοσύνη, αλλά σημασία έχει να εντατικοποιήσουμε την εργασία, να εξαντλήσουμε το ανθρώπινο δυναμικό αντί να το αναβαθμίσουμε. Σε αυτήν τη λογική έρχεται το νομοσχέδιο της Υπουργού Εργασίας, της κ. Κεραμέως, για το δεκατριάωρο. Είναι η πιο ωμή παραδοχή ότι η Κυβέρνηση δεν έχει κανένα άλλο όραμα παρά να συμπιέσει την εργασία στο έπακρο, ενώ εν μέσω της πιο οξείας στεγαστικής κρίσης που έχει αντιμετωπίσει η χώρα, προτείνει επιδόματα χωρίς να αγγίζει δομικά θέματα για τη στεγαστική κρίση, έλλειψη κοινωνικής κατοικίας, golden visa, πλειστηριασμοί, μη προστασία της πρώτης κατοικίας, μη πρόσβαση σε φθηνό στεγαστικό δανεισμό.

Αυτά είναι τα ζητήματα τα οποία θα έπρεπε να αντιμετωπίσει μια κυβέρνηση, η οποία θέλει πραγματικά να δώσει λύση στο πολύ μεγάλο στεγαστικό πρόβλημα. Αυτή όμως είναι η ΔΕΘ του 2025 για τον κ. Μητσοτάκη, η επικοινωνιακή διαχείριση της αποτυχίας της Κυβέρνησής του. Αυτή είναι η ΔΕΘ του 2025.

Βεβαίως, φέτος έχουμε και άλλη μία καινοτομία από τη μεριά της Κυβέρνησης, δηλαδή η ΔΕΘ του 2025 είναι και η ΔΕΘ κατά την οποία έρχεται η Σορβόννη, όπως μας λέγανε. «Έρχεται η Σορβόννη» και τι ήρθε ακριβώς; Ήρθε ιατρική και νομική αγνώστων λοιπών στοιχείων, χωρίς κανένα πρόγραμμα σπουδών, σε έναν όροφο κάποιας πολυκατοικίας στην οδό Ιπποκράτους εδώ, στο κέντρο της Αθήνας.

Κραύγαζε η Κυβέρνηση και η Νέα Δημοκρατία πριν από λίγα χρόνια ενάντια στη δημιουργία τέταρτης νομικής σχολής στην Πάτρα, μη τυχόν και δημιουργηθεί τέταρτη νομική στην Πάτρα, με το επιχείρημα ότι έχουμε άνεργους δικηγόρους και σήμερα τι κάνει; Χαρίζει άδειες λειτουργίας σε ιδιωτικές νομικές σχολές χωρίς πρόγραμμα σπουδών, χωρίς βιβλιοθήκες, χωρίς εργαστήρια, χωρίς προσωπικό. Τι έγινε, λιγόστεψαν, άραγε, οι δικηγόροι σε αυτήν τη χώρα και δίνετε άδεια σε τρεις ιδιωτικές νομικές σχολές; Λιγόστεψαν έτσι απότομα;

Όλα αυτά μόνο με μία λέξη μπορεί να τα χαρακτηρίσει κάποιος. Είναι μία απάτη του κ. Μητσοτάκη και της Κυβέρνησής του, μια πολιτική απάτη.

Κυρίες και κύριοι συνάδελφοι, συζητάμε απανωτά νομοσχέδια ήδη με το που άνοιξε η Βουλή μετά τις θερινές διακοπές που δεν είναι παρά συμπτώματα της ίδιας παθολογίας. Είναι τα νομοσχέδια μιας Κυβέρνησης που αποτυγχάνει σε όλα τα επίπεδα και για να κρύψει την αποτυχία της προσπαθεί να κερδίσει πολιτικό χρόνο, χρόνο από την ακροδεξιά, όπως σήμερα καλή ώρα, με τοξική ρητορική και τιμωρητικές διατάξεις για τους μετανάστες, για τους φοιτητές, για τις ΜΚΟ, για τους δημόσιους υπαλλήλους, χρόνο από την οικονομική ελίτ και τα καρτέλ που κερδίζουν από αυτό το στρεβλό μοντέλο ανάπτυξης της φτηνής ανάπτυξης και των διευρυνόμενων ανισοτήτων, χρόνο από τους πελάτες και από τους ημετέρους της Κυβέρνησης με ευκαιριακές ρυθμίσεις που τις βαφτίζει τάχατες μεταρρυθμίσεις, που γεννούν νέα σκάνδαλα, νέες αδικίες. Αυτή ακριβώς είναι η διακυβέρνηση πια της Νέας Δημοκρατίας μετά από έξι χρόνια στην εξουσία. Είναι η επικοινωνιακή διαχείριση μιας διαρκούς αποτυχίας.

Ο χρόνος όμως έχει πια τελειώσει. Επιτελικό κράτος του κ. Μητσοτάκη τέλος! Ήρθε η ώρα η χώρα να αποκτήσει το κράτος της αξιοπρέπειας που δικαιούται. Και να το πω ξεκάθαρα σε σχέση με το συγκεκριμένο νομοσχέδιο που συζητάμε σήμερα, το παρόν νομοσχέδιο του Υπουργείου Μετανάστευσης, το νομοσχέδιο Μητσοτάκη-Πλεύρη, είναι ένα ρατσιστικό νομοσχέδιο. Είναι ένα ρατσιστικό νομοσχέδιο, το οποίο προσβάλλει την ελληνική κοινωνία, διαλύει κάθε έννοια κράτους δικαίου, κάθε έννοια σεβασμού στα ανθρώπινα δικαιώματα και γι’ αυτό πρέπει να αποσυρθεί.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νέας Αριστεράς, τον κ. Χαρίτση.

Καλείται στο Βήμα η κ. Ραλλία Χρηστίδου Ανεξάρτητη Βουλευτής. Θα ακολουθήσουν η κ. Παπαδημητρίου, ο κ. Συντυχάκης και μετά η Υφυπουργός κ. Βολουδάκη

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρία Υφυπουργέ, αγαπητοί συνάδελφοι, καλησπέρα σας.

Δεν είναι εδώ ο κ. Πλεύρης, αλλά δεν πειράζει, ας πούμε ότι είναι εδώ. Κύριε Υπουργέ, σας είχα πει τον Αύγουστο του 2024 σε μια συνεδρίαση της Επιτροπής Θεσμών και Διαφάνειας, αν δεν κάνω λάθος, ότι καλό θα ήταν να περιορίζατε την υπερχειλίζουσα διάθεσή σας να υπερασπιστείτε το έργο της Κυβέρνησης. Τελικά, άξιος ο μισθός του εργάτη, ήρθε η υπουργοποίηση και μάλιστα με συγκεκριμένη αποστολή: «Κομάντο Θάνο, μάζεψέ μας ακροδεξιές ψήφους πριν τη ΔΕΘ, διότι βουλιάζουμε».

Και έρχεται σήμερα –σήμερα!- ο πρώην Υπουργός της δικής σας Κυβέρνησης και σας ρίχνει άκυρο, όπως με άλλα λόγια είχε προσπαθήσει και τον Ιούλιο να ενισχύσει το αφήγημα της φιλελεύθερης συνιστώσας της Νέας Δημοκρατίας ο φιλέλληνας -ο φιλέλληνας!- Υπουργός κ. Γεραπετρίτης.

Άλλα έλεγε ο κ. Γεραπετρίτης, άλλα έλεγε ο κ. Πλεύρης. Μόνο που θέλουμε να αγιάσουμε και δεν μας αφήνετε, γιατί σήμερα χωρίς καν να το καταλάβετε αποκαλύψατε το πώς σκέφτεστε την έννοια της δημοκρατίας και πώς αντιλαμβάνεστε τα δημοκρατικά κράτη. Διότι η Αίγυπτος, αν και δεν αυτοπροσδιορίζεται ως δικτατορία, στην πραγματικότητα είναι ένα σκληρά αυταρχικό στρατοκρατικό καθεστώς, με εκλογές χωρίς πραγματικό ανταγωνισμό, με εκτεταμένη καταστολή και υπερέχοντα ρόλο του στρατού, ήτοι αυτό που πολλοί εύλογα θα περιέγραφαν ως δικτατορία, όπως προ ολίγου ανέφερε η αγαπητή συνάδελφος, η καλή συνάδελφος από την Πλεύση Ελευθερίας, η κ. Κεφαλά. Μόνο που κράτος δικαίου δεν είναι.

Και μέσα σε αυτό το περιβάλλον και σε αυτήν τη συζήτηση σήμερα για τους διακινητές, το συγκεκριμένο νομοσχέδιο δεν περιέχει καμία αποτρεπτική πρόβλεψη, ενώ οι πραγματικά υπαίτιοι είναι τα παράνομα κυκλώματα των διακινητών. Αντί να ενισχυθεί η δίωξή τους, η διεθνής συνεργασία με ξένες αρχές, η Κυβέρνηση επιλέγει να στρέψει το βάρος της τιμωρίας στους μετανάστες ή στους πρόσφυγες μετατρέποντάς τους σε εγκληματίες, ενώ οι παράνομοι διακινητές μένουν στο απυρόβλητο. Γιατί; Έτσι αποθαρρύνονται τα παράνομα κυκλώματα; Δεν τροφοδοτούνται έτσι, διότι πολύ απλά πάντοτε βρίσκουν ανθρώπους να εκμεταλλεύονται;

Και ρώτησε ο κύριος Υπουργός -αυτά τα μανιχαϊστικά διλήμματα είναι φοβερά και καθόλου πρωτότυπα- το εξής: «Με τους Έλληνες ή με τους μετανάστες»; Τι ντροπή! Με τους ανθρώπους είμαστε και με το δίκαιο.

Το νομοσχέδιο που συζητάμε σήμερα, κυρίες και κύριοι συνάδελφοι, είναι τεχνική προσαρμογή ή πολιτική επιλογή που ποινικοποιεί την προσφυγιά και διαλύει κάθε δυνατότητα κοινωνικής ένταξης των μεταναστών; Αντί να οικοδομήσουμε μια πολιτική με σεβασμό στον άνθρωπο και στο κράτος δικαίου, υιοθετούμε μέτρα που μας απομακρύνουν από τον ευρωπαϊκό νομικό πολιτισμό αντιμετωπίζοντας τους πρόσφυγες και τους μετανάστες ως εγκληματίες. Η παραμονή μετά την απόρριψη της αίτησης ασύλου μετατρέπεται σε ποινικό αδίκημα τη στιγμή που η ευρωπαϊκή νομοθεσία προβλέπει διοικητικά μέτρα.

Η πιο απαράδεκτη δε διάταξη είναι το άρθρο 29, με το οποίο διαλύεται κάθε προοπτική κοινωνικής ένταξης των μεταναστών. Η κατάργηση της νομιμοποίησης ύστερα από επταετή παραμονή οδηγεί σε απόγνωση χιλιάδες ανθρώπους που ζουν, εργάζονται και μεγαλώνουν παιδιά στη χώρα μας. Σε όλες τις ευρωπαϊκές χώρες -επειδή πολλοί τις αναφέρετε- υπάρχουν διαδικασίες τακτοποίησης μετά από κάποια χρόνια διαμονής. Μόνο η Ελλάδα καταργεί αυτήν τη δυνατότητα σπρώχνοντας ανθρώπους στην αδήλωτη εργασία, δηλαδή στην εκμετάλλευση και στον αποκλεισμό. Αυτό δεν είναι κράτος δικαίου.

Το σχέδιο νόμου διευρύνει αυθαίρετα την έννοια των χωρών επιστροφής εισάγοντας την κατηγορία της λεγόμενης ασφαλούς τρίτης χώρας και της πρώτης χώρας ασύλου και η πρόβλεψη αυτή, όπως κατέδειξε και στη σχετική επιτροπή ο Συνήγορος του Πολίτη, αποτελεί σοβαρή απόκλιση από το Ευρωπαϊκό Δίκαιο. Για ποιον λόγο; Διότι ανοίγει το δρόμο να επιστρέφονται οι άνθρωποι σε χώρες με τις οποίες δεν έχουν καμία πραγματική σχέση. Πρόκειται, δηλαδή, για εκτοπισμό, όχι για διαδικασία επιστροφής.

Εισάγεται δε η ηλεκτρονική επιτήρηση με βραχιολάκι, ένα μέτρο που προσβάλλει ευθέως την ανθρώπινη αξιοπρέπεια, αφού αρμόζει σε ποινικούς κρατούμενους, όχι σε ανθρώπους που ζητούν διεθνή προστασία. Αυτή η πρακτική, που επίσης δεν προβλέπεται από το Ευρωπαϊκό Δίκαιο, εξομοιώνει τη μεταχείριση του αλλοδαπού με υπόδικους και κατάδικους.

Υπάρχει, επίσης, η πρόβλεψη δυνατότητας διοικητικής κράτησης ανηλίκων –ακούστε- ακόμα και υπό τον μανδύα της έσχατης ανάγκης. Κατάφωρη παραβίαση των δικαιωμάτων του παιδιού! Στέρηση της ελευθερίας των παιδιών που δεν έχουν διαπράξει κανένα αδίκημα, αλλά τιμωρούνται μόνο και μόνο επειδή είναι μετανάστες ή επειδή οι γονείς τους είναι μετανάστες; Τι είναι αυτό; Πρόκειται για δυσμενή διάκριση με μοναδικό κριτήριο την καταγωγή και το καθεστώς διαμονής, που δεν μπορεί να δικαιολογηθεί ως έσχατο μέτρο.

Τι να πούμε; Τι να πρωτοπεί κανείς; Για το οικονομικό φίλτρο; Δεν μας ενοχλεί που είναι μετανάστες. Μας ενοχλεί που είναι φτωχοί. Εκεί είναι η υποκρισία. Οικονομικό φίλτρο που αποκλείει τους φτωχότερους, καθώς το παράβολο για μεταγενέστερη αίτηση ασύλου διπλασιάζεται από 100 ευρώ σε 300;

Κοιτάξτε -και κλείνω με αυτό, κύριε Πρόεδρε, γιατί δεν θέλω να φάω χρόνο- εν αντιθέσει με το σύνολο γενικά, ας κάνουμε τη διαφορά. Εμείς στο Κίνημα Δημοκρατίας πιστεύουμε ότι υπάρχει άλλος δρόμος, που δεν περνάει ούτε μέσα από φυλακίσεις ούτε μέσα από βραχιολάκια ούτε μέσα από υποκρισία. Διότι, πέρα από Δεξιά, δήθεν Δεξιά, ακροδεξιά, Αριστερά και Κέντρο, υπάρχει ο κοινός νους, υπάρχει η κοινή λογική.

Εμείς πιστεύουμε ότι χρειάζονται εποπτευόμενες επιστροφές και διεθνείς συνεργασίες, αντικατάσταση της ποινικοποίησης με εποπτευόμενη επιστροφή, δικαστικός έλεγχος των κρατήσεων, σεβασμός στο δικαίωμα στο άσυλο, πραγματική ευρωπαϊκή συνεργασία για δίκαιη κατανομή των προσφύγων, στήριξη των νησιών με πόρους και υποδομές, ανθρώπινες συνθήκες φιλοξενίας όχι με στρατόπεδα και φράχτες, διατήρηση της ρύθμισης της νομιμοποίησης λόγω επταετούς παραμονής. Διότι η χώρα μας έχει ανάγκη από μία πολιτική μετανάστευσης, ανθρωπιάς και ασύλου, που να συνδυάζει την ασφάλεια, τον σεβασμό στα δικαιώματα, τη νομιμότητα και την κοινωνική ένταξη, όχι μία πολιτική που αντιγράφει τις πιο σκληρές ακροδεξιές συνταγές -όχι πρακτικές, είναι συνταγή αυτό- που μας γυρίζουν δεκαετίες πίσω μόνο και μόνο για να αντλήσετε ακροδεξιές ψήφους από πεπλανημένους πολίτες.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κυρία Χρηστίδου.

Καλείται στο Βήμα η κ. Άννα Μάνη-Παπαδημητρίου, Βουλευτής της Νέας Δημοκρατίας.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, κατά το πρώτο εξάμηνο του 2025 η χώρα μας κλήθηκε να αντιμετωπίσει μια έκτακτη δύσκολη κατάσταση, καθώς κατεγράφησαν περί τις 10.000 παράνομες αφίξεις υπηκόων τρίτων χωρών από τη Λιβύη προς την Κρήτη. Η Κυβέρνηση και το Υπουργείο Μετανάστευσης και Ασύλου επιδεικνύοντας άμεσα αντανακλαστικά αντιμετώπισε το ζήτημα, με αποτέλεσμα από τις 9 Ιουλίου, οπότε και εφαρμόσθηκε η κυβερνητική τροπολογία περί αναστολής χορήγησης ασύλου, έως και σήμερα να έχει σημειωθεί μείωση των παράνομων εισόδων κατά περίπου 80%.

Είναι καταφανές, λοιπόν, ότι η τροπολογία αυτή εισέφερε απομειώνοντας σημαντικά τον αριθμό των παράνομα εισερχομένων στην ελληνική επικράτεια. Εξάλλου, η Κυβέρνηση της Νέας Δημοκρατίας και στο παρελθόν –αναφέρομαι στο έτος 2020 με τα γεγονότα του Έβρου- αντιμετώπισε εξίσου αποτελεσματικά την κρίσιμη εκείνη κατάσταση.

Και στο σημείο αυτό θα ήθελα να ευχαριστήσω και από αυτό το Βήμα όλες και όλους εκείνους που προστατεύουν τα σύνορά μας, και τα χερσαία και τα θαλάσσια. Γιατί έχουμε θαλάσσια σύνορα σε αντίθεση με όσα είχε πει κάποτε ο κ. Τσίπρας και αυτά τα θαλάσσια σύνορα τα υπερασπίζονται οι άνδρες και τα στελέχη του Λιμενικού Σώματος, το οποίο σήμερα μάλιστα ενισχύθηκε, καθώς παραδόθηκαν πέντε ταχύπλοα σκάφη παρουσία του Έλληνα Πρωθυπουργού Κυριάκου Μητσοτάκη.

Σήμερα στο επίκεντρο των αξιολογούμενων διατάξεων θα ήθελα να επισημάνω και να τονίσω ότι το σχέδιο νόμου επικαιροποιεί το θεσμικό πλαίσιο των επιστροφών μόνο αυτών που έχουν εισέλθει και διαμένουν παράνομα στη χώρα μας και όχι αυτών που βρίσκονται νόμιμα στη χώρα μας. Και ρωτώ: Είναι δίκαιο και συνάδει με την αρχή της ισότητας η όμοια αντιμετώπιση αυτών που εισέρχονται και διαμένουν παράνομα με αυτούς που είναι πραγματικοί πρόσφυγες, αυτούς που δικαιούνται διεθνούς προστασίας; Σαφώς και όχι.

Δεν είναι ούτε δίκαιο ούτε νομικά ορθό απέναντι στους πραγματικούς πρόσφυγες, αλλά απέναντι και στις τοπικές κοινωνίες.

Και αναρωτιέμαι και ερωτώ ποια είναι η πρόταση όσων συναδέλφων διαφωνούν με τις ρυθμίσεις. Να μην επιστραφούν οι παράνομα διαμένοντες; Να μην προβλέπεται τίποτα από την πολιτεία;

Στο πλαίσιο αυτό, με το παρόν σχέδιο νόμου επιδιώκεται η αναμόρφωση των ρυθμίσεων και των διαδικασιών για την επιστροφή των υπηκόων τρίτων χωρών που εισέρχονται και παραμένουν παράνομα στη χώρα σε συμμόρφωση και με τις κατευθύνσεις της Οδηγίας 2008/115, αλλά και σε εναρμόνιση με τον ευρωπαϊκό κανονισμό για τη θέσπιση κοινού συστήματος για την επιστροφή υπηκόων τρίτων χωρών που διαμένουν παράνομα στην Ευρωπαϊκή Ένωση, για τον οποίο έχει γίνει ήδη η πρώτη ανάγνωση και είναι σε εξέλιξη και διατυπώθηκε από αρκετούς συναδέλφους της Αντιπολίτευσης ότι ακόμη δεν έχει τεθεί σε ισχύ. Άρα, ναι, αφού ακόμη δεν έχει τεθεί σε ισχύ ο κανονισμός ο οποίος -ειρήσθω εν παρόδω- είναι και άμεσα εφαρμόσιμος, δεν έχουμε πρόβλημα να εφαρμόσουμε το εθνικό μας δίκαιο. Σε περίπτωση που υπάρχει διαφορετική ρύθμιση με τον κανονισμό ο οποίος θα έρθει αργότερα, τότε, ναι, ως νομοθέτημα υπερνομοθετικής ισχύος θα ακολουθήσουμε τις διατάξεις του κανονισμού, όταν έρθουν και εφόσον έχουν διαφορετική ρύθμιση. Προς το παρόν, όμως, είμαστε μέσα στην απόλυτη νομιμότητα.

Οι κύριοι άξονες της αναμόρφωσης που επιχειρείται και πάντα -το τονίζω- με ιδιαίτερη πρόνοια για τα ευάλωτα άτομα και τα ασυνόδευτα ανήλικα είναι, πρώτον, η επιτάχυνση και η απλούστευση των διαδικασιών επιστροφής των παρανόμως διαμενόντων πολιτών τρίτων χωρών στην Ελλάδα. Έτσι, για πρώτη φορά αξιοποιούνται τα τεχνολογικά μέσα, όπως είναι η τεχνητή νοημοσύνη, κατά τις διαδικασίες παραλαβής και αξιολόγησης αιτήσεων διεθνούς προστασίας και των συνεντεύξεων, ώστε να ενδυναμωθεί και η διαφάνεια και η αποτελεσματικότητα αυτών.

Δεύτερον, επικαιροποιείται η διαδικασία επιστροφών, ιδίως μέσω της διεύρυνσης της έννοιας της χώρας επιστροφής, στην οποία πλέον δεν περιλαμβάνεται μόνο η χώρα προέλευσης, αλλά και η χώρα συνήθους διαμονής, η ασφαλέστερη χώρα και η πρώτη χώρα ασύλου, ώστε να μην παρακωλύεται η διαδικασία από την αδυναμία εντοπισμού της χώρας προέλευσης ή λόγω της απροθυμίας συνεργασίας αυτής.

Περαιτέρω επικαιροποιούνται οι ορισμοί, ενδεικτικά, «ποιοι είναι οι πολίτες τρίτης χώρας», «πότε είναι παράνομη η παραμονή» και επίσης, επισπεύδεται και η διαδικασία οικειοθελούς αναχώρησης με πρόβλεψη ολοκλήρωσής της εντός δεκατεσσάρων ημερών από δεκαπέντε ημέρες που ίσχυε έως σήμερα. Ωστόσο, επιβάλλεται η άμεση αναχώρηση, ιδίως αν υπάρχει κίνδυνος διαφυγής ή απειλή για τη δημόσια ή εθνική ασφάλεια.

Επίσης, θεσπίζεται για πρώτη φορά το αδίκημα της παράνομης παραμονής στη χώρα μετά, όμως, την ολοκλήρωση της διοικητικής διαδικασίας, όπως αυτό ορίζεται στο άρθρο 27 του σχεδίου νόμου, σύμφωνα με το οποίο ο πολίτης τρίτης χώρας που παραβιάζει τις υποχρεώσεις του και παραμένει παράνομα τιμωρείται με ποινή φυλάκισης τουλάχιστον δύο ετών και χρηματική ποινή, ποινές που δεν μετατρέπονται και δεν αναστέλλονται, με εξαίρεση την περίπτωση της άμεσης εκούσιας αναχώρησης. Και με το ίδιο άρθρο αυστηροποιείται το πλαίσιο της παράνομης εισόδου και εξόδου από τη χώρα.

Κυρίες και κύριοι συνάδελφοι, με το σχέδιο νόμου του Υπουργείου Μετανάστευσης και Ασύλου λαμβάνουμε μέτρα θεσμικής θωράκισης της χώρας μας που στοχεύουν στην αποτελεσματική διαχείριση των επιστροφών, στην αποτροπή κατάχρησης των διαδικασιών ασύλου και στην πρόβλεψη αποτρεπτικών μέτρων νέων εισροών. Αποβλέπουμε στην επίτευξη ισοζυγίου εισροών και αποχωρήσεων, καθώς και στη διαμόρφωση περιβάλλοντος αντικινήτρων για την αποτροπή παράνομης εισόδου και παράνομης παραμονής στη χώρα μας.

Οφείλουμε να προστατεύσουμε τις τοπικές κοινωνίες που πολλές φορές καλούνται να σηκώσουν δυσανάλογα βάρη, ιδίως στα νησιά μας και στις παραμεθόριες περιοχές και να δημιουργήσουμε ένα πλαίσιο ασφάλειας και βεβαιότητας με γνώμονα πάντοτε και την προστασία των θεμελιωδών ανθρωπίνων δικαιωμάτων. Πρέπει να καταστήσουμε σαφές προς όλες τις κατευθύνσεις ότι η Ελλάδα έχει κανόνες, ότι είναι ένα οργανωμένο και ευνομούμενο κράτος δικαίου.

Με το παρόν σχέδιο νόμου, το οποίο και σας καλώ να υπερψηφίσουμε, η χώρα μας εκπέμπει αυτό το μήνυμα διεθνώς, ιδίως προς τις χώρες προέλευσης επίδοξων παράνομων μεταναστών και προς τα κυκλώματα διακινητών, ότι η Ελλάδα προασπίζει αποφασιστικά τα σύνορά της, τα σύνορα της Ευρώπης, όπως και τα θεμελιώδη δικαιώματα των προσώπων που πράγματι χρήζουν διεθνούς προστασίας ή εμπίπτουν σε ευάλωτες ομάδες και αυτό το πράττει με όρους ισονομίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Παπαδημητρίου.

Καλείται στο Βήμα ο κ. Εμμανουήλ Συντυχάκης, Βουλευτής του Κομμουνιστικού Κόμματος Ελλάδος.

**ΕΜΜΑΝΟΥΗΛ ΣΥΝΤΥΧΑΚΗΣ:** Το νομοσχέδιο αυτό της Κυβέρνησης είναι ένα νομοσχέδιο αντιδραστικό, απάνθρωπο και ρατσιστικό. Υλοποιεί το νέο Σύμφωνο για τη Μετανάστευση της Ευρωπαϊκής Ένωσης, το οποίο έρχεται σε συνέχεια της επαίσχυντης τροπολογίας που ψήφισε η Νέα Δημοκρατία με την Ελληνική Λύση μαζί με ανεξάρτητους ακροδεξιούς Βουλευτές, με την ανοχή του ΠΑΣΟΚ και της Νίκης για την αναστολή της διαδικασίας ασύλου.

Μέσα μάλιστα στο 2025, όπως δηλώνουν στελέχη της Κυβέρνησης της Νέας Δημοκρατίας, θα υπάρξει νέο νομοσχέδιο της λελογισμένης νόμιμης μετανάστευσης που θα συμβάλλει, όπως λένε, στην ανάπτυξη της οικονομίας, στην αντιμετώπιση του δημογραφικού προβλήματος. Στην πραγματικότητα αφορά την εξασφάλιση φθηνών εργατικών χεριών, όπως σταδιακά έγινε με τους Αλβανούς μετανάστες στις δεκαετίες 1990 και 2000.

Αποκαλυπτικός είναι ο ίδιος ο κεντρικός τραπεζίτης που αναφέρει ότι θα υπάρξει πρόβλημα στην οικονομία, αν δεν καλυφθούν οι ελλείψεις διακοσίων χιλιάδων χεριών στον τουρισμό, στον αγροτικό τομέα, στην οικοδομή, σε ευθεία μάλιστα συσχέτιση με τα οφέλη από τους ξένους εργάτες της δεκαετίας του 1990 που κράτησαν χαμηλά τον πληθωρισμό, εννοώντας φυσικά μέσα από τα τσακισμένα μεροκάματα. Και νόμιμη, λοιπόν και μη νόμιμη μετανάστευση!

Είναι φανερό ότι αυτή η πολιτική εκφράζει τις αντιθέσεις μεταξύ κρατών και διαφόρων τμημάτων του κεφαλαίου για το μείγμα καταστολής, προσέλκυσης εργατικών χεριών στο ζήτημα της διαχείρισης των μεταναστευτικών και προσφυγικών ροών. Από τη μία ένταση της καταστολής, φράχτες, φυλακίσεις, επαναπροωθήσεις, σύγχρονα στρατόπεδα συγκέντρωσης και από την άλλη εξασφάλιση φθηνού, ευέλικτου εργατικού δυναμικού που θέλουν οι επιχειρηματικοί όμιλοι στα μεγάλα κατασκευαστικά έργα, στον τουρισμό-επισιτισμό, στον πρωτογενή τομέα, στη βιομηχανία, στην ενέργεια, ακόμα και στις υπηρεσίες φροντίδας ηλικιωμένων. Άλλωστε, τρέχουν διάφορα έργα αυτήν την περίοδο πολλών εκατομμυρίων ευρώ, όπως επίσης για την ψηφιοποίηση και τον εκσυγχρονισμό του διοικητικού μηχανισμού για τη νόμιμη μετανάστευση, όπως λέγεται και εξυπηρετούν ακριβώς αυτόν τον σχεδιασμό.

Πιθανά, βέβαια, να ρωτήσει κάποιος: «Μα, γιατί να επιλέξουν οι εργοδότες τους εξαθλιωμένους μετανάστες και όχι τους Έλληνες, τη στιγμή μάλιστα που κατηγορούνται ως εισβολείς στη χώρα μας που μας παίρνουν την μπουκιά από το στόμα;». Πώς γίνεται αυτό το οικονομικό θαύμα που λέγεται τουρισμός να έχει ξεμείνει από εργαζόμενους; Μα, είναι απλό για όσους γνωρίζουν: Διότι τα ξενοδοχεία έχουν μετατραπεί σε σύγχρονα μαζικά μεσαιωνικά εργατικά γκέτο, όπως τα φραουλοχώραφα με τους εργάτες γης. Μία η βαρβαρότητα, πολλές οι εκδοχές της από το κράτος, από το αστικό κράτος, τις κυβερνήσεις, τους επιχειρηματικούς ομίλους πάνω στα κορμιά των θυμάτων τους. Διότι η ανάπτυξη του κεφαλαίου σημαίνει χαμηλοί μισθοί, δεκάωρα, δωδεκάωρα, δεκατριάωρα, όπως προβλέπει το νομοσχέδιο-έκτρωμα για τη δεκατριάωρη δουλειά την ημέρα σε έναν εργοδότη, επταήμερο, εξαντλητική δουλειά, μείωση έως και κατάργηση των επιδομάτων ανεργίας, κατάργηση των βαρέων και ανθυγιεινών σε μάγειρες, καμαριέρες, λάντζα, χωρίς συλλογικές συμβάσεις εργασίας, δηλαδή χωρίς συγκροτημένα εργασιακά και ασφαλιστικά δικαιώματα.

Το ΚΚΕ από την πρώτη στιγμή αποκάλυψε ότι το νέο Σύμφωνο της Ευρωπαϊκής Ένωσης για τη Μετανάστευση παραβιάζει κατάφωρα τη Συνθήκη της Γενεύης για τους πρόσφυγες -η οποία έχει γίνει πραγματικά κουρελόχαρτο- και κάθε έννοια διεθνούς δικαίου.

Η λέξη «πρόσφυγας» έχει εξαφανιστεί από όλα τα κείμενα της Ευρωπαϊκής Ένωσης. Αυτό, λοιπόν, το Σύμφωνο Μετανάστευσης προμηνύει μεγάλα νέα δεινά για τους ξεριζωμένους πρόσφυγες, εγκαινιάζει ένταση του αυταρχισμού και της τρομοκρατίας σε βάρος των λαών. Τόσο ο ΣΥΡΙΖΑ που συμμετείχε στη διαπραγμάτευση της διαμόρφωσής του -αν και το κρύβει, δεν μας το λέει- όσο και το ΠΑΣΟΚ που το ψήφισε σπέρνουν αυταπάτες για δήθεν λύση στα πλαίσια της Ευρωπαϊκής Ένωσης ζητώντας, μάλιστα, σεβασμό στις ευρωπαϊκές αξίες της δημοκρατίας και των ανθρωπίνων δικαιωμάτων.

Το ΚΚΕ όχι απλά καταψηφίζει, καταγγέλλει, αντιστέκεται σθεναρά στο νομοσχέδιο ρατσιστικής κοπής που προβλέπει κλειστά κέντρα-φυλακές, αναστολή των αιτημάτων ασύλου σε πρόσφυγες, κατάργηση της εξατομικευμένης εξέτασης ασύλου, καταστρατήγηση πλήρως του δικαιώματος ασύλου, νομιμοποίηση των επαναπροωθήσεων, ηλεκτρονική επιτήρησή τους για τον κίνδυνο διαφυγής, κράτηση ανήλικων παιδιών -πράξη αδιανόητη και ανεπίτρεπτη για την προστασία της παιδικής ηλικίας-, μεταφορά τους στους προωθούμενους λεγόμενους κόμβους επιστροφής, δηλαδή στα σύγχρονα στρατόπεδα συγκέντρωσης σε τρίτες χώρες, απελάσεις των ασυνόδευτων ανηλίκων χωρίς εγγυήσεις προστασίας -μνημείο βαρβαρότητας και απανθρωπιάς-, καθώς και παρέκκλιση από τους όρους της δικαστικής προστασίας και της διοικητικής κράτησης λόγω έκτακτων συνθηκών, όπως λένε στην πραγματικότητα λόγω της υποστελέχωσης των υπηρεσιών που παραβιάζει τον πυρήνα δικαιωμάτων στη ζωή, την προσωπική ελευθερία, την παιδική ηλικία, την πρόσβαση στο δικαστήριο και πολλά άλλα βάρβαρα και απάνθρωπα μέτρα της πιο νοσηρής φαντασίας που μας γυρνάει πίσω σε πολύ μαύρες εποχές. Αυτή είναι η νομιμότητα των πολέμων, το δίκαιο του ιμπεριαλισμού: Απανθρωπιά και βαρβαρότητα.

Κουβέντα, όμως, δεν γίνεται για τις πραγματικές αιτίες των νέων προσφυγικών μεταναστευτικών ροών, θύματα εμπόλεμων και μη χωρών, της διαμάχης των ιμπεριαλιστών για τη νέα μοιρασιά αγορών, όπως και της καταλήστευσης του πλούτου των χωρών τους. Είναι άνθρωποι, δεν είναι αριθμοί που γυρεύουν μια καλύτερη ζωή στην Ευρώπη και τα κυκλώματα διακινητών τούς φέρνουν στη χώρα μας.

Οι προσφυγικές ροές στα νότια παράλια της Κρήτης συνεχίζονται. Ανοιγοκλείνει η κάνουλα των ροών ανάλογα με τα γεωπολιτικά παιχνίδια των ιμπεριαλιστών. Συνεχίζουν να έρχονται κατά εκατοντάδες στο νησί και εξακολουθούν να φιλοξενούνται σε απάνθρωπες συνθήκες με αποκλειστική ευθύνη της Κυβέρνησης που δεν έχει δημιουργήσει σκόπιμα τις κατάλληλες υποδομές. Αντί να τύχουν ανθρώπινης συμπεριφοράς, εσείς επιδίδεστε, η Κυβέρνηση, σε μια άγρια, ρατσιστική, ξενοφοβική και επικίνδυνη πολιτική και ρητορική για να εξυπηρετήσετε πολλαπλές στοχεύσεις και να ενισχύσετε τα ακροδεξιά αντανακλαστικά σας για να ξανακερδίσετε ακροδεξιούς ψηφοφόρους, αλλά κυρίως για να χειραγωγήσετε τις εργατικές και λαϊκές συνειδήσεις στις συνθήκες της πολεμικής προετοιμασίας για να αποσπάσετε τη συναίνεση του λαού στην εμπλοκή της χώρας στον πόλεμο, αλλά και για να παρουσιάσετε τους πρόσφυγες και τους μετανάστες που δεν χρειάζεται το κεφάλαιο για να τους ξεζουμίζει στα διάφορα εργασιακά κάτεργα ως εγκληματίες και εχθρούς.

Πάνω σε αυτό το έδαφος βρίσκουν την ευκαιρία τα διάφορα φασιστοειδή να βγουν και πάλι από τα λαγούμια τους, να χύσουν το ρατσιστικό τους δηλητήριο και δρουν ανεξέλεγκτα. Πρόσφατα επιτέθηκαν σε μέλη της ΚΝΕ στα γραφεία του ΚΚΕ στα Χανιά και τους οποίους η ανεξάρτητη Δικαιοσύνη έριξε στα μαλακά με εξαγοράσιμες ποινές και αναγνωρίζοντάς τους ελαφρυντικά. Και πώς θα μπορούσε να είναι διαφορετικά, αφού αποτελούν τα καλύτερα μαντρόσκυλα του συστήματος; Τέτοιες επιθέσεις, όπως και τα εμετικά φασιστικά συνθήματα στην είσοδο των γραφείων του ΚΚΕ στο Ρέθυμνο, δεν στοχεύουν μόνο το ΚΚΕ, αλλά επιδιώκουν να τρομοκρατήσουν όσους αγωνίζονται συλλογικά για κοινωνικά δικαιώματα και ελευθερίες.

Καλούμε, λοιπόν, τον λαό και τη νεολαία να εκφράσουν την αλληλεγγύη τους, να παλέψουν μέσα από το οργανωμένο κίνημα για τη διάσωση και προστασία των προσφύγων και των μεταναστών. Να δοθεί άσυλο σε όσους προέρχονται από χώρες πολεμικών συγκρούσεων, εμφυλίων υπό κατοχή και κάθε είδους ιμπεριαλιστικών επεμβάσεων. Να έχουν απρόσκοπτη πρόσβαση στις διαδικασίες ασύλου χορήγησης ταξιδιωτικών εγγράφων για να μπορούν να ταξιδέψουν στις χώρες του πραγματικού προορισμού τους, για να δημιουργηθούν ανθρώπινοι και αξιοπρεπή χώροι φιλοξενίας για σεβασμό των δικαιωμάτων που απορρέουν από τη συνθήκη της Γενεύης.

Να δυναμώσει λοιπόν, η πάλη του λαού ενάντια στην εμπλοκή της χώρας στο πολεμικό μακελειό. Να δυναμώσει η αλληλεγγύη στους λαούς που δοκιμάζονται, του παλαιστινιακού λαού, των λαών του Ιράν, του Λιβάνου, της Συρίας, της Υεμένης, του Σουδάν, τους δεκάδες λαούς που δολοφονούνται, ξεκληρίζονται και ξεσπιτώνονται.

Η προοπτική για το ΚΚΕ βρίσκεται στην πάλη του λαού μας, όλων των λαών για την ανατροπή αυτού του σάπιου, ανάλγητου και μισάνθρωπου συστήματος της εκμετάλλευσης και των πολέμων, στην πάλη για τον σοσιαλισμό, της ειρήνης και της ευημερίας των λαών.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Καλείται στο Βήμα η Υφυπουργός, η κ. Σεβαστή Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ** **(Υφυπουργός Μετανάστευσης και Ασύλου):** Ευχαριστώ, κύριε Πρόεδρε.

Κυρίες και κύριοι συνάδελφοι, λίγες παρατηρήσεις να κάνω αρχικά πάνω σε αυτά που είπε πριν από λίγο ο Πρόεδρος της Νέας Αριστεράς.

Κατ’ αρχάς, ζήτησε αν υπάρχουν νούμερα και αν παρουσιάστηκαν ποτέ νούμερα που να αποδεικνύουν ότι η τροπολογία για την αναστολή του ασύλου έχει δουλέψει και πώς έχει δουλέψει. Δεν ήταν εδώ. Παρουσιάστηκαν τα νούμερα από τον Υπουργό, τον κ. Πλεύρη. Ναι, δούλεψε και ήταν κάτι που ήταν αναγκαίο να γίνει αυτό, διότι είχαμε μια αύξηση των ροών από τη Λιβύη προς την Κρήτη περίπου 380%. Δέκα χιλιάδες περίπου ήταν αυτοί οι οποίοι ήρθαν από τις αρχές του χρόνου από τη Λιβύη προς την Κρήτη. Οι τέσσερις χιλιάδες από αυτούς ήταν στις αρχές Ιουλίου. Τώρα τη στιγμή που μιλάμε σε ολόκληρη την Κρήτη είναι περίπου τετρακόσια άτομα. Άρα, ναι υπάρχουν νούμερα και, ναι, υπάρχουν και αποδείξεις για το αν η τροπολογία αυτή, η οποία κρίθηκε απολύτως αναγκαία, δούλεψε ή όχι.

Κατά δεύτερον, μίλησε για την ποινικοποίηση ευρύτερα και αυτή που προβλέπεται στο νομοσχέδιο και αν αυτή δρα αποτρεπτικά ή όχι. Εδώ θα μου επιτρέψετε να πω ότι πρόκειται για διαφορά πολιτικής. Αλλιώς σκέφτονται οι συνάδελφοι από τη Νέα Αριστερά, αλλιώς σκεφτόμαστε εμείς. Γι’ αυτό άλλωστε και δεν συμφωνούμε με τον ν. Παρασκευόπουλου, που εξαιτίας του δεκαεπτά χιλιάδες κρατούμενοι αποφυλακίστηκαν, χωρίς μάλιστα να προβλέπεται καμία εξαίρεση και κανένας περιορισμός ούτε όσον αφορά το ύψος της τιμής ούτε το αδίκημα. Βρέθηκαν δεκαεπτά χιλιάδες βαρυποινίτες για ληστείες, κλοπές και ναρκωτικά να είναι έξω.

**ΧΡΗΣΤΟΣ ΓΙΑΝΝΟΥΛΗΣ:** Μην πέφτετε σ’ αυτό το επίπεδο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Μα, είναι αισχρό αυτό.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ** **(Υφυπουργός Μετανάστευσης και Ασύλου):** Να πούμε ότι δεν γίνεται κανένας διαχωρισμός, καμία διάκριση με βάση ούτε τη φυλή ούτε κάτι άλλο. Μιλάμε για την παράνομη είσοδο και την παράνομη παραμονή στη χώρα.

Συζητάμε, λοιπόν, ένα σχέδιο νόμου που αφορά την ίδια την υπόσταση της πατρίδας μας, την ασφάλεια των Ελλήνων πολιτών, την κοινωνική συνοχή του έθνους και τον τρόπο με τον οποίο η Ελλάδα στέκεται στην Ευρώπη και τον κόσμο.

Κλείνουμε με αυτό το σχέδιο νόμου πληγές που ταλαιπώρησαν τη χώρα μας δεκαετίες. Βάζουμε τέλος σε παθογένειες, σε ασάφειες και σε πρακτικές που έθιγαν το κύρος του κράτους δικαίου. Εξοπλίζουμε την πατρίδα μας με πραγματικά αποτελεσματικά εργαλεία, ώστε να αποδείξουμε ότι η Ελλάδα δεν είναι ούτε ανίσχυρη ούτε αδρανής. Είναι μια χώρα που σέβεται τους νόμους της και δεν επιτρέπει να αμφισβητείται η κρατική της κυριαρχία, γιατί εδώ θα πρέπει να είμαστε ξεκάθαροι: Δεν μπορεί η χώρα μας να λειτουργεί ως διάδρομος παράνομης μετανάστευσης ούτε ως αποθήκη ψυχών για όσους δεν δικαιούνται παραμονή. Είμαστε δίκαιοι, αλλά είμαστε και σαφείς ότι όποιος εισέρχεται και παραμένει παράνομα στη χώρα θα πρέπει να επιστρέφεται. Αυτό είναι το μήνυμα που στέλνουμε σε όλους και στους Έλληνες πολίτες και στους Ευρωπαίους εταίρους, αλλά και στους διακινητές και τα κυκλώματά τους που κερδοσκοπούν πάνω στην ανθρώπινη δυστυχία.

Οι ρυθμίσεις αυτού του νομοσχεδίου δεν είναι ούτε θεωρητικές ούτε προαιρετικές, είναι αναγκαίες για να μπορεί το κράτος να επιτελεί τον ρόλο του. Πώς επιτυγχάνεται ο ρόλος αυτός; Με συγκεκριμένες ρυθμίσεις, με καθαρούς κανόνες και με τομές που δίνουν στη διοίκηση τα μέσα να εφαρμόζει τον νόμο χωρίς κενά και χωρίς αμφισημίες.

Επικαιροποιούμε τους ορισμούς και επεκτείνουμε την έννοια της χώρας επιστροφής, ένα παράθυρο που επί χρόνια επέτρεπε σε ανθρώπους χωρίς κανέναν πραγματικό λόγο να παραμένουν στη χώρα μας.

Αυτό τελειώνει εδώ. Έχουμε ξεκάθαρους κανόνες και τους εφαρμόζουμε. Εισάγουμε και μια καίρια τομή: την αυστηροποίηση της απαγόρευσης εισόδου, χωρίς αναστολές, χωρίς μετατροπές, χωρίς παραθυράκια. Γιατί το μήνυμα πρέπει να είναι ξεκάθαρο. Η Ελλάδα δεν είναι ξέφραγο αμπέλι. Όποιος απειλεί τη δημόσια τάξη, την υγεία και κυρίως την εθνική ασφάλεια θα βρίσκει απέναντί του ένα κράτος αυστηρό, αποφασισμένο, αδιαπραγμάτευτο. Η Ελλάδα δεν πρέπει να ζήσει τις μέρες του 2015 με χάος, υπερπληθυσμό και συνθήκες που στιγμάτισαν τα camp της Μόριας και της Ειδομένης. Από τότε μέχρι σήμερα με κόπο και σταθερά βήματα χαράξαμε έναν τελείως διαφορετικό δρόμο. Δημιουργήσαμε ένα νέο τοπίο και ειδικά ένα νέο τοπίο για τους ευάλωτους και για τα ασυνόδευτα ανήλικα. Εδραιώσαμε διαδικασίες φιλικές για το παιδί. Μεριμνήσαμε για τη στέγαση, την υγεία, την εκπαίδευση και την προστασία τους. Δώσαμε έμφαση στην προάσπιση των δικαιωμάτων τους και στην προστασία από κάθε μορφή βίας και εκμετάλλευσης. Θωρακίσαμε και τον θεσμό του επιτρόπου ώστε κάθε ανήλικος να έχει δίπλα του έναν ενήλικο που να εγγυάται και τη φροντίδα και την ένταξή του.

Περιλαμβάνονται και στο παρόν νομοσχέδιο ειδικές ρυθμίσεις για τους ανήλικους. Προβλέπεται ρητά ότι απαγορεύεται η επιστροφή ανηλίκου που φοιτά σε ελληνικό σχολείο ή όταν οι γονείς του διαμένουν νόμιμα στη χώρα. Αντίστοιχη προστασία παρέχεται στους ανήλικους στους οποίους έχουν επιβληθεί αναμορφωτικά μέτρα. Ειδικά για τους ασυνόδευτους ανηλίκους τίθενται αυστηρές προϋποθέσεις για οποιαδήποτε απόπειρα επιστροφής πάντοτε με γνώμονα το βέλτιστο συμφέρον του παιδιού. Με τον τρόπο αυτό το νομοσχέδιο επιχειρεί να ισορροπήσει ανάμεσα στη θεσμική ένταξη όσων δικαιούνται να παραμείνουν και τη διασφάλιση του βέλτιστου συμφέροντος των παιδιών που αποτελεί και διεθνή υποχρέωση της χώρας μας. Το μεταναστευτικό δεν είναι ένα ζήτημα απλά διοικητικό. Είναι πρωτίστως γεωπολιτικό. Βρισκόμαστε σε μια περιοχή ταραγμένη. Δοκιμαζόμαστε από συγκρούσεις, από αστάθεια και από πιέσεις. Και είναι γνωστό ότι κυκλώματα διακινητών σπεύδουν να εκμεταλλευτούν κάθε κενό για να πλουτίζουν σε βάρος ανθρώπων και εις βάρος της χώρας μας.

Δοκιμαστήκαμε πάρα πολλές φορές τα τελευταία χρόνια. Κανείς δεν μπορεί να ξεχάσει όσα συνέβησαν στον Έβρο το 2020 και πέντε χρόνια μετά από αυτή την απόπειρα μαζικής παραβίασης των συνόρων μας στην Ορεστιάδα χιλιάδες μετανάστες επιχείρησαν και πάλι να εισβάλουν στην Κρήτη από τη Λιβύη. Το βλέπουμε αυτό. Το είδαμε. Το νησί βρέθηκε αντιμέτωπο με συνεχείς και πολυάριθμες αφίξεις. Φτάσανε όλοι, τοπικές αρχές, λιμενικές αρχές και κάτοικοι, στα όριά τους. Και τότε χρειάστηκε και αυτό πράξαμε με ταχύτητα και αποφασιστικότητα. Δώσαμε ένα ξεκάθαρο μήνυμα ότι η χώρα μας δεν θα γίνει χώρος αναμονής για την Ευρώπη. Έχουμε κανόνες. Προστατεύουμε τα σύνορά μας. Τα σύνορά μας είναι φυλασσόμενα και δεν εκβιαζόμαστε.

Και βεβαίως οφείλουμε να μιλήσουμε και για τις τοπικές κοινωνίες, όπως τους κατοίκους του ανατολικού Αιγαίου που βρέθηκαν στην πρώτη γραμμή της κρίσης, τους κατοίκους του Έβρου μετέπειτα και όλες αυτές τις τοπικές κοινωνίες οι οποίες από τον τουρισμό μέχρι τη γεωργία κουβάλησαν βάρος δυσανάλογα. Αυτό το νομοσχέδιο, λοιπόν, είναι κι ένα μήνυμα στήριξης σε αυτές τις κοινωνίες. Ένα μήνυμα στήριξης ότι δεν είναι μόνες τους και ότι η πολιτεία είναι παρούσα, αναλαμβάνει δράση και υπερασπίζεται την κοινωνία και το έθνος. Αλλά -και εδώ θα πρέπει αυτό να το ξεκαθαρίσουμε- αλληλεγγύη δεν σημαίνει ότι πρέπει να έχουμε ανομία. Γιατί τότε αδικούμε αυτούς που είναι πραγματικά πρόσφυγες. Χάνονται αυτοί μέσα στο πλήθος και παραμερίζονται από την παρανομία. Γιατί είναι άλλο να προστατεύεις τον αδύναμο -και αυτό, ναι, είναι μια πράξη ανθρωπισμού- και είναι άλλο πράγμα να αφήνουμε ανεξέλεγκτη την παρανομία. Ξαναλέω, αυτό είναι αδικία προς τους πραγματικούς πρόσφυγες και απειλή για την κοινωνική συνοχή.

Αλλά και η Ευρώπη οφείλει να αναλάβει τις ευθύνες της. Δεν αρκούν ούτε οι διακηρύξεις ούτε οι ευχές. Χρειαζόμαστε το πλαίσιο των επιστροφών να είναι κοινό και οι αποφάσεις να δεσμεύουν όλα τα κράτη μέλη με χρηματοδότηση, μηχανισμούς και πραγματική συνεργασία. Η αλληλεγγύη να μην είναι σύνθημα αλλά να είναι πράξη. Η Ελλάδα, λοιπόν, με αυτό το σχέδιο νόμου ακολουθεί τον δρόμο που ακολουθούν όλες οι ευρωπαϊκές χώρες: σαφείς κανόνες, αυστηρό πλαίσιο και δυνατότητες νόμιμης ελεγχόμενης μετανάστευσης. Και θέλω σε αυτό εδώ να σταθώ. Η πολιτική μας δεν είναι μόνο συνεκτική, αξιόπιστη και δίκαιη. Είναι μια πολιτική που ανταποκρίνεται στις σύγχρονες μορφές του μεταναστευτικού φαινομένου. Και είναι επιπλέον πολιτική αναπτυξιακή γιατί οργανωμένη και ελεγχόμενη μετανάστευση σημαίνει ενίσχυση της οικονομίας, στήριξη των κρίσιμων τομέων και προοπτική για το μέλλον. Η ψήφιση αυτού του νομοσχεδίου είναι ψήφος ευθύνης. Είναι ψήφος υπέρ του εθνικού συμφέροντος και υπέρ της κοινωνικής συνοχής. Είναι ψήφος υπέρ του κράτους δικαίου αλλά και υπέρ του πραγματικού ανθρωπισμού και όχι εκείνο που κρύβεται πίσω από συνθήματα. Εκείνο όμως που στηρίζεται σε κανόνες και δικαιοσύνη. Η Ελλάδα δεν θα γίνει ξανά όμηρος της παρανομίας. Θα μείνει όρθια, ασφαλής, δίκαιη και ανθρώπινη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Επόμενος ομιλητής ο κ. Αθανάσιος Χαλκιάς, Ανεξάρτητος.

Θα ακολουθήσουν ο κ. Φλώρος, ο κ. Κόντης, ο κ. Μηταράκης και ο κ. Γιαννούλης.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν υπάρχει αμφιβολία ότι το πρόβλημα της λαθρομετανάστευσης το οποίο πρωτοξεκίνησε να παρατηρείται στην πατρίδα μας από τα μέσα της δεκαετίας του 1990 ολοένα και κλιμακώνεται και τα αρνητικά αποτελέσματα είναι πιο ορατά από ποτέ. Τα θαλάσσια και χερσαία σύνορα της Ελλάδας κάλλιστα μπορούν να χαρακτηριστούν πλέον σουρωτήρι και όπως πολλάκις έχω επισημάνει από αυτό εδώ το Βήμα οι νομοθετικές πρωτοβουλίες των Κυβερνήσεων της Νέας Δημοκρατίας αφενός δεν έχουν περιορίσει το φαινόμενο της λαθρομετανάστευσης και αφετέρου έχουν εντείνει τη δράση των λαθροδιακινητών οι οποίοι ως γνωστόν κερδοσκοπούν καταλύοντας κάθε αρχή που διέπει τον σεβασμό στα ανθρώπινα δικαιώματα τα οποία μετά παρρησίας επικαλούνται κατά κανόνα οι κάθε λογής δικαιωματιστές και αριστεριστές επενδύοντας ανερυθρίαστα στον ανθρώπινο πόνο.

Κυρίες και κύριοι, η λαθρομετανάστευση συνιστά μείζον εθνικό κίνδυνο. Εμείς σαν Έλληνες πολίτες εθνικώς σκεπτόμενοι έχουμε ως γνώμονα την προστασία της εθνικής μας ακεραιότητας. Ο μόνος τρόπος για να επιτευχθεί ο ανωτέρω ευγενής σκοπός είναι η διαφύλαξη των στοιχείων που συγκροτούν την εθνική μας ταυτότητα, δηλαδή το σύνολο των ιστορικών, πολιτισμικών και κοινωνικών στοιχείων διαμέσου των οποίων το ελληνικό έθνος έχει διατηρηθεί ως οντότητα μέσα από τη μακραίωνη και ένδοξη ιστορία μας.

Μετά λύπης μου όμως διαπιστώνω ότι το σημερινό νομοσχέδιο, αν και διαφημίστηκε επαρκώς από τον αξιότιμο κύριο Υπουργό, δεν προσφέρει τίποτα ουσιαστικό προς την επίλυση του προβλήματος. Από την ανάγνωση του υπό ψήφιση νομοσχεδίου αλλά και από τα διαλαμβανόμενα στις διεξαχθείσεις συνεδριάσεις των αρμόδιων επιτροπών δεν προέκυψε η ενδεχόμενη θέσπιση αποτελεσματικών μέτρων τα οποία θα μπορούσαν να λειτουργήσουν ως αντίμετρα για τη δραστική μείωση των ροών των παρανόμως εισερχομένων μεταναστών. Και αυτό προκύπτει από τα επίσημα στοιχεία που εντοπίζουμε στην ιστοσελίδα του αρμόδιου Υπουργείου Μετανάστευσης και Ασύλου.

Κύριε Υπουργέ, τα στοιχεία του δικού σας Υπουργείου βεβαιώνουν ότι οι ροές αφίξεων, όπως αρέσκεστε να τις ορίζετε σε αντίθεση με εμάς που τις ορίζουμε ως παράνομες εισόδους λαθραίων, παρουσιάζουν άνοδο: 25.562 άτομα κατά το πρώτο επτάμηνο του 2024 ενώ το αντίστοιχο επτάμηνο του 2025 ανήλθαν σε 25.799. Αντίστοιχα οι εκκρεμότητες από 21.045 άτομα τον Ιούλιο του 2024 παρουσίασαν μεγάλη αύξηση και ανήλθαν τον Ιούλιο του 2025 σε 29.784 άτομα. Άλλο στοιχείο που αφορά στην Κρήτη καταδεικνύει την κρατική ανεπάρκεια και σας παραθέτω: 5.073 λαθρομετανάστες εισέρρευσαν τον Ιούλιο του 2024 ενώ τον αντίστοιχο Ιούλιο του τρέχοντος έτους παραβίασαν τα εθνικά μας σύνορα 6.724 λαθρομετανάστες και επομένως έχουμε αύξηση λαθραίων εισροών κατά 33%.

Στο σημείο αυτό θα σχολιάσω ορισμένα σημεία του νομοσχεδίου που αποδεικνύουν του λόγου το αληθές, ότι δηλαδή οι προτεινόμενες διατάξεις επιβεβαιώνουν αυτό που λέει ο λαός μας θυμοσοφικά «να σε κάψω Γιάννη, να σε αλείψω μέλι». Τουτέστιν αφού πρώτα σε καταστρέψω, σου κάνω και ένα μικρό καλό για τα μάτια του κόσμου ή για να γλιτώσω από την οργή σου.

Αντιθέτως, κύριε Υπουργέ, τα στοιχεία του Υπουργείου σας μας δεικνύουν ότι από τις είκοσι πέντε χιλιάδες επτακόσιες ενενήντα εννιά παράνομες εισόδους, μόλις τέσσερις χιλιάδες ενενήντα επτά λαθρομετανάστες μας έκαναν τη χάρη να φύγουν από την πολύπαθη πατρίδα μας, ήτοι μόλις το ένα πέμπτο ή το 20%, αν θέλετε, εξ αυτών που παραβίασαν τα εθνικά μας σύνορα προκύπτει να έχουν αναχωρήσει οικειοθελώς. Οι υπόλοιποι, δηλαδή το 80%, ακόμα αλωνίζουν ελεύθεροι είτε «λιάζονται», όπως έχει ειπωθεί παλαιότερα, είτε στα λεγόμενα Κέντρα Υποδοχής και Ταυτοποίησης.

Κι επειδή αναφέρεστε στα θέματα ασύλου το οποίο είθισται να αιτούνται αλλοδαποί από τις λεγόμενες τρίτες χώρες στις οποίες διεξάγονται πολεμικές συρράξεις, μας εντυπωσιάζει αρνητικά το παρακάτω στατιστικό. Γνωρίζετε, κύριε Υπουργέ, ότι η πρωταθλήτρια εθνότητα σε αιτήσεις ασύλου είναι η αιγυπτιακή; Επτακόσια έντεκα άτομα έχουν αιτηθεί άσυλο και έχουν υποβληθεί από Αιγύπτιους λαθραίους μετανάστες και ακολουθούν τετρακόσιοι ογδόντα δύο από τη Σιέρα Λεόνε, τετρακόσιοι εβδομήντα ένα από το Πακιστάν και διακόσιοι είκοσι έξι από την Αλβανία.

Η Ελλάδα δεν πρέπει να παραμείνει ξέφραγο αμπέλι στο όνομα του ψευδεπίγραφου αρτιστερίστικου δικαιωματισμού και της περαιτέρω προώθησης της δηλητηριώδους woke ατζέντας, την οποία η Κυβέρνηση της Νέας Δημοκρατίας με ζήλο επιχειρεί να εξυπηρετεί ακόμα και σήμερα.

Αντιθέτως, καλό είναι η Κυβέρνησή σας να παραδειγματιστεί από τις πολιτικές άλλων ευρωπαϊκών χωρών, όπως η Ιταλία και η Ουγγαρία, και να θεσπιστούν νόμοι και ουσιαστικά μέτρα ανάσχεσης της λαθρομετανάστευσης. Κανένα επίδομα για λαθρομετανάστες τη στιγμή που πένεται ο λαός μας εξαιτίας της υπερφορολόγησης και της ολοένα αυξανόμενης ακρίβειας σε είδη πρώτης ανάγκης όπως τρόφιμα και ενέργεια. Κατάργηση του προγράμματος HELIOS όπου παρέχονται δωρεάν σπίτια με όλες τις ανέσεις και όλα πληρωμένα από τα χρήματα του Έλληνα φορολογούμενου. Παροχή των κονδυλίων αυτών προς όφελος της ελληνικής οικογένειας. Διότι ενώ το Υπουργείο σας διαθέτει περί το 1 δισεκατομμύριο ευρώ για την κάλυψη των αναγκών των λαθρομεταναστών, την ίδια στιγμή διατίθενται περίπου 300 εκατομμύρια ευρώ για το επίδομα παιδιού σε ένα έθνος που τείνει να εξαφανιστεί εξαιτίας του δημογραφικού προβλήματος.

Τα ανωτέρω μέτρα επιβάλλεται να εφαρμοστούν, ειδικά μετά την επικράτηση του προέδρου Τραμπ στις ΗΠΑ και τη ριζική μεταστροφή του αμερικανικού κράτους προς την προώθηση των αξιών όπως εθνικό κράτος, εθνικός πολιτισμός, οικογένεια και θρησκεία.

Στο σημείο αυτό και για να μην καταχραστώ τον χρόνο των συναδέλφων ομιλητών θα ήθελα να κλείσω κάνοντας την εξής παρατήρηση. Είναι τυχαίο ότι την ίδια στιγμή που θα ψηφίσετε το παρόν νομοσχέδιο εισάγεται προς ψήφιση και το νομοσχέδιο για την Κύρωση του Μνημονίου Κατανόησης μεταξύ της Ελλάδας και του ΔΟΜ για τη δημιουργία Διεθνούς Κέντρου Εφοδιαστικών Υπηρεσιών για υποτιθέμενες ανθρωπιστικές αποστολές; Ρητορικό το ερώτημα.

Αντί να εκμεταλλευτούμε τη γεωστρατηγική σημασία της Θεσσαλονίκης για σκοπούς οι οποίοι προάγουν και εξυπηρετούν τα εθνικά μας συμφέροντα, καθιστούμε τον λιμένα της Θεσσαλονίκης εμπορική πύλη εισόδου για τις διεθνείς οργανώσεις και τις ΜΚΟ οι οποίες εξυπηρετούν ξεκάθαρα τις ανάγκες και τα συμφέροντά ανθελληνικών κέντρων.

Μετά λύπης μου διαπιστώνω ότι η Κυβέρνηση του Κυριάκου Μητσοτάκη, του Πρωθυπουργού που δηλώνει υπερήφανος που βλέπει την ελληνική κοινωνία να μετατρέπεται σε πολυπολιτισμική, δεν έλαβε κανένα μήνυμα από την άλλη πλευρά του Ατλαντικού.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Επόμενος ομιλητής ο κ. Κωνσταντίνος Φλώρος, Ανεξάρτητος Βουλευτής. Θα ακολουθήσουν ο κ. Κόντης, ο κ. Μηταράκης και ο κ. Γιαννούλης.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι Υφυπουργοί, κυρίες και κύριοι συνάδελφοι, θεωρώ ότι το υπό ψήφιση νομοσχέδιο αποτελεί μια συντονισμένη προσπάθεια του Υπουργείου Μετανάστευσης και Ασύλου αφενός να αμβλύνει τις αρνητικές εντυπώσεις που δημιουργήθηκαν κατά τους τελευταίους μήνες που παρατηρήθηκε σημαντική αύξηση των παράτυπα εισερχόμενων μεταναστών και αφετέρου να θεσπίσει νομικά αντίμετρα κατά της παράνομης εισόδου μεταναστών.

Όλοι θυμόμαστε τις εικόνες στην Κρήτη και σε άλλα νησιά με αποβάσεις στην κυριολεξία εκατοντάδων ανθρώπων στις ίδιες παραλίες όπου παραθέριζαν ξένοι τουρίστες, αλλά και Έλληνες συμπολίτες μας. Αναπόφευκτα, λοιπόν, το κυβερνητικό επιτελείο ανέλαβε νομοθετική πρωτοβουλία και αρχικά εισήγαγε προς ψήφιση τον περασμένο Ιούλιο τροπολογία για την αναστολή του ασύλου με σκοπό αφενός την ανάσχεση του φαινομένου της λαθρομετανάστευσης και αφετέρου τη διασφάλιση των κοινοτικών υποχρεώσεων και την εναρμόνιση του εθνικού με το ενωσιακό δίκαιο.

Όπως είχε προαναγγείλει ο κύριος Υπουργός υφίστατο επιτακτική ανάγκη να τροποποιηθεί το υφιστάμενο νομικό πλαίσιο για τις διαδικασίες χορήγησης ασύλου και να περιοριστεί η δυνατότητα παράτυπα εισερχομένων στην πατρίδα μας και ουσιαστικά να εκμεταλλεύονται τα παραθυράκια του νόμου, κοροϊδεύοντας επί της ουσίας το κράτος, ενώ την ίδια στιγμή οι γνωστές ΜΚΟ και η βιομηχανία της αριστερής προπαγάνδας, που έχει αναπτυχθεί πάνω στον πόνο και τη μιζέρια, πλούτιζαν απορροφώντας εκατομμύρια ευρώ από τα ευρωπαϊκά κονδύλια και από τους φόρους των Ελλήνων πολιτών.

Αυτό το πάρτι εκατομμυρίων ξεκίνησε από την κυβέρνηση της «πρώτης φοράς Αριστερά», τότε που η εθνική οικονομία βυθίστηκε στην άβυσσο της δημιουργικής ασάφειας του Τσίπρα και του Βαρουφάκη και ταυτόχρονα την ίδια περίοδο η Αθήνα είχε γεμίσει ισλαμικές μαντίλες, αφού σύμφωνα με τον εν ενεργεία πολιτικό που του λείπει η ενεργός πολιτική και γκουρού του ανθρωπισμού, η Ελλάδα δεν είχε θαλάσσια σύνορα, με αποτέλεσμα η πατρίδα μας να μετατραπεί κυριολεκτικά σε έναν παράδεισο των διεθνών κυκλωμάτων trafficking και αμαρτωλών ΜΚΟ, πολλές εκ των οποίων ελέγχθηκαν και εξακολουθούν να ελέγχονται από την ελληνική δικαιοσύνη ως εγκληματικές οργανώσεις.

Σήμερα η φωνή του αριστερού παραλογισμού εκφράζεται μέσα από τα κομματίδια που ξεπήδησαν από το συνονθύλευμα αυτό του ΣΥΡΙΖΑ. Αναφέρομαι φυσικά στους free Palestine της Πλεύσης Ελευθερίας και της Νέας Αριστεράς, οι οποίοι, επειδή γνωρίζουν ότι η εκλογική τους πελατεία εξανεμίζεται, αναλώνονται σε αντεθνικές κορώνες.

Μια ιδιαιτέρως αρνητική εντύπωση, που μόνο αποτροπιασμό μπορεί να προκαλέσει, ήταν φυσικά η τοποθέτηση της κ. Καραγεωργοπούλου, η οποία στα πλαίσια της συνεδρίασης της Επιτροπής για το σημερινό νομοσχέδιο αναφέρθηκε στην επέτειο νίκης του εθνικού στρατού ως «μαύρη επέτειο», προσβάλλοντας με αυτόν τον τρόπο φυσικά τη μνήμη των πεσόντων, υπονοώντας ούτε λίγο ούτε πολύ ότι οι Έλληνες στρατιώτες που έδωσαν τη ζωή τους σε αυτό τον τραγικό πόλεμο ήταν φασίστες.

Όχι, κυρίες και κύριοι συνάδελφοι, της κατά τα λοιπά προοδευτικής Αριστεράς, δεν ήταν φασίστες. Ήταν νέοι άνθρωποι που τίμησαν τον στρατιωτικό τους όρκο και που δυστυχώς, θα πω εγώ, αντιμετώπισαν συμπατριώτες τους οι οποίοι λειτούργησαν σαν Δούρειος Ίππος της πάλαι ποτέ Σοβιετικής Ένωσης.

Δυστυχώς, η πατρίδα μας εξακολουθεί να πληρώνει αυτή την ιδεολογική ηγεμονία της Αριστεράς, αφού κατά κοινή παραδοχή μετά τη Μεταπολίτευση κυριάρχησε σε ακαδημαϊκό, πολιτιστικό, αλλά και πολιτικό επίπεδο. Και αυτό φυσικά δεν είναι κάτι θεωρητικό. Το ακούσαμε και νωρίτερα από την κ. Αναγνωστοπούλου της Νέας Αριστεράς, η οποία είναι και καθηγήτρια πανεπιστημίου και είπε ότι θέλει ουσιαστικά μία Αθήνα σε χάος, γεμάτη γκράφιτι για την Παλαιστίνη και ό,τι άλλο εξυπηρετεί αυτό το ιδεολογικό τους μπάχαλο. Γιατί τελικά δεν έχει άδικο ο ελληνικός λαός που τους αποκαλεί «επαγγελματίες μπαχαλάκηδες». Υπάρχετε, λοιπόν, εσείς που θέλετε μια χώρα σε ανομία και ακαταστασία. Υπάρχουμε, όμως, κι εμείς που θέλουμε μια χώρα καθαρή και όπου να τηρείται ο νόμος και η τάξη.

Τώρα επί του νομοσχεδίου. Αντιλαμβάνομαι, βάσει των στοιχείων που παρέθεσε στην Επιτροπή ο κύριος Υπουργός, ότι η ψηφισθείσα τροπολογία του Ιουλίου, την οποία τότε είχα θεωρήσει μάλιστα και θετικό μέτρο για την αντιμετώπιση του προβλήματος, παρήγαγε ήδη απτά και ουσιαστικά αποτελέσματα. Το πρώτο εξάμηνο του 2025 οι παράνομες είσοδοι από τη Λιβύη προς την Κρήτη έφτασαν τις δέκα χιλιάδες. Μέχρι την ψήφιση της τροπολογίας είχαν εισέλθει παράνομα δύο χιλιάδες εξακόσια σαράντα δύο άτομα. Για τον υπόλοιπο Ιούλιο ήταν εννιακόσιοι δεκατρείς, ενώ τον Αύγουστο στις πρώτες είκοσι επτά μέρες δεν ξεπέρασαν ούτε τους πεντακόσιους. Είναι χαρακτηριστικό ότι όσοι μπήκαν σε μία μόνο μέρα πριν την ψήφιση της τροπολογίας ισοδυναμούν με όσους έχουν μπει όλο τον Αύγουστο. Άρα, συνολικά μέσα σε δύο μήνες οι αφίξεις μειώθηκαν κατά το ήμισυ σε σχέση με την πρώτη εβδομάδα του Ιουλίου.

Αυτό αποδεικνύει ότι έχει ήδη σημειωθεί ονομαστική πρόοδος, αλλά επειδή όλοι γνωρίζουμε ότι το ζήτημα της παράνομης μετανάστευσης είναι ένα πρόβλημα πολυπαραγοντικό, οφείλουμε να το αντιμετωπίζουμε με σοβαρότητα, αφήνοντας στην άκρη τις όποιες ιδεοληψίες που δεν βοηθούν σε καμία περίπτωση στην πραγματική επίλυσή του.

Στα θετικά, φυσικά, κρατάω το γεγονός ότι υπήρξε άμεση αντίδραση εκ μέρους του Υπουργείου με αποτελέσματα που αποδεικνύουν την αποτελεσματικότητα της παρέμβασης, όπως προκύπτει και από τα στοιχεία που μας έχουν γνωστοποιηθεί.

Επομένως, λαμβάνοντας υπόψη ότι το υπό ψήφιση νομοσχέδιο αξιοποιεί το ισχύον νομικό πλαίσιο, τόσο σε επίπεδο σύντμησης των προθεσμιών για την υποβολή ενδίκων βοηθημάτων από τα παρανόμως εισερχόμενα πρόσωπα, όσο και με την επιτάχυνση των διαδικασιών έκδοσης αποφάσεων επιστροφής, θεωρώ ότι κινείται προς τη σωστή κατεύθυνση.

Από την άλλη, βέβαια, γνωρίζετε καλά στην Κυβέρνηση ότι έχετε ακόμα δρόμο να διανύσετε, ώστε να αντιμετωπιστεί το καρκίνωμα των ΜΚΟ, οι οποίες όπως προανέφερα λειτουργούν ανέλεγκτα και ανεξέλεγκτα. Δεν διαπίστωσα, δυστυχώς, να υπάρχει σχετική διάταξη με το ζήτημα αυτό, παρά το γεγονός ότι κατά δήλωση του κυρίου Υπουργού σε συνέντευξή του στην ΕΡΤ είχε επισημάνει πως η μεταναστευτική πολιτική χαράσσεται από την Κυβέρνηση και όχι από τις ΜΚΟ, πράγμα για το οποίο φυσικά συμφωνώ απολύτως.

Όμως, τι γίνεται στην πραγματικότητα με αυτές τις οργανώσεις; Πέρα, λοιπόν, από τις εγγεγραμμένες σε σχετική λίστα του Υπουργείου, μπορούμε να γνωρίζουμε αν αυτές δρουν παραπλεύρως και με ύποπτο τρόπο άλλες ΜΚΟ στα σημεία όπου καταγράφεται το μεγαλύτερο ποσοστό λαθραίας εισόδου αλλοδαπών. Θέτω αυτά τα ρητορικά, αλλά ταυτόχρονα ρεαλιστικά ερωτήματα για να επιστήσω ουσιαστικά την προσοχή σε αυτό το φαινόμενο, καθώς είστε κι εσείς, κ. Βολουδάκη καθ’ ύλην Υφυπουργός και ο κ. Πλεύρης ο καθ’ ύλην αρμόδιος Υπουργός και γνωρίζετε πάρα πολύ καλά από πρώτο χέρι τι και κυρίως ποιοι κρύβονται πίσω από αυτές τις οργανώσεις.

Είναι θετικό, λοιπόν, ότι η Κυβέρνηση προβαίνει σε παραδοχές οι οποίες κάποτε ενδεχομένως να θεωρούνταν και ακραίες τοποθετήσεις. Άκουσα για παράδειγμα τον εισηγητή στην Επιτροπή, τον κ. Κοτρονιά, να αναφέρεται στις αρνητικές επιπτώσεις της έντασης του φαινομένου της πολυπολιτισμικότητας και στα περιστατικά εντάσεων μεταξύ μεταναστών και τοπικών κοινωνιών, ιδίως στις περιοχές όπου λειτουργούν οι γνωστές δομές φιλοξενίας. Συμπεραίνουμε, λοιπόν, ότι έχετε πιάσει τον παλμό της κοινωνίας και το «ως εδώ και μη παρέκει» που λέει η πλειοψηφία του ελληνικού λαού απέναντι στην ανεξέλεγκτη λαθρομετανάστευση.

Από εδώ και πέρα το ζητούμενο είναι η συνέπεια και η αποφασιστικότητα στην εφαρμογή αυτής της πολιτικής, καθώς αυτό είναι που περιμένει σήμερα ο ελληνικός λαός, μια πολιτική που θα προστατεύει την πατρίδα και τα δικαιώματά του.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλώρο.

Επόμενος ομιλητής ο κ. Ιωάννης Κόντης, Ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο αυτό είναι γνωστό και συζητήσαμε και στις επιτροπές ποια είναι η θέση μας. Είναι ένα νομοσχέδιο το οποίο θεωρούμε ότι βάζει κάποια πράγματα στη θέση τους, αλλά αμφισβητούμε το κατά πόσο θα τηρηθούν και το κατά πόσο υπάρχει η βούληση και δεν είναι απλά ένα πυροτέχνημα για να δείξουμε ότι υπάρχει μια μεταστροφή στο θέμα αυτό στο οποίο μόλις προ ολίγων μηνών η Κυβέρνηση είχε αντίθετη ή μάλλον διαφορετική αντίληψη και πορεία. Εγώ προσωπικά δεν πιστεύω ότι θα τηρηθεί στην κεραία -που λέμε- όλο εξ αρχής μέχρι τέλους.

Το θέμα είναι ότι υπάρχει μια βάση και συζητάμε βέβαια για τους παρανόμους -γιατί μπερδευόμαστε- αιτούντες άσυλο πρόσφυγες οι οποίοι εισέρχονται παρανόμως και δεν λαμβάνουν το άσυλο. Δεν νομίζουμε ότι υπάρχει συζήτηση για τους παρανόμους οικονομικούς μετανάστες.

Να ξεκαθαρίσουμε κάποια πράγματα, γιατί εύκολα κάποιοι πιάνουν την καραμέλα «φασίστας» κ.λπ. Εδώ εγώ στη Βουλή έμαθα ότι είμαι φασίστας. Με ξέρει όλη η κοινωνία, μέχρι τα εξήντα τρία μου πριν μπω στη Βουλή, εξήντα τέσσερα. Κάποιοι, λοιπόν, εδώ μάθαμε να μας λένε φασίστες. Να σας πω, λοιπόν, για άλλη μια φορά ότι με εξαίρεση ένα πλοίο που πλοιάρχευσα του αείμνηστου Βαρδή Βαρδινογιάννη, το KRITI CORAL, που είχαμε όλο Έλληνες, στα άλλα πλοία στη ζωή μου είχα μόνο ξένους πληρώματα. Επί δεκαεπτά χρόνια εγώ κοιμόμουν, ζούσα, έτρωγα με Πακιστανούς, Ινδούς. Δεν νομίζω ότι κάποιος από εσάς θα το έκανε και πόσο μάλλον αν εγώ ήμουν ρατσιστής, αν θα πήγαινα εκεί. Θα πήγαινα σε αμερικάνικα πλοία, θα πήγαινα οπουδήποτε αλλού. Δεν είμαστε αυτό, λοιπόν, ούτε μπορεί να σας εξαναγκάσει κανείς να κάτσεις έναν χρόνο, να τρως μαζί, να κοιμάσαι, να ξυπνάς.

Τα λέμε, όμως, γιατί δεν χωράει δυστυχώς η Ελλάδα άλλους οικονομικούς μετανάστες. Πώς θα γίνει; Δεν καταλαβαίνετε ότι είναι θέμα οικονομικό; Πείτε μου έναν αριθμό ο οποίος σας επιτρέπει να πείτε ότι μέχρι εδώ θα αφήσουμε να μπουν και σταματάμε από εδώ και μπρος. Ένα εκατομμύριο, πεντακόσιες χιλιάδες; Είμαι σίγουρος ότι αν σας αφήσουμε να βάζετε ελεύθερα όλους τους κατατρεγμένους της γης θα γεμίσουμε είκοσι και τριάντα εκατομμύρια η Ελλάδα. Αυτό είναι που θέλουμε; Το θεωρείτε διωγμό και ρατσισμό κατά των κατατρεγμένων; Μα είμαστε υπέρ. Και σε νότια Αμερική έμεινα είκοσι χρόνια, έχω δει τους κατατρεγμένους που λέτε από κοντά και έχω ζήσει δίπλα τους. Έτσι είναι η λύση, όμως, στα προβλήματα όλων των φτωχών της γης;

Πηγαίντε να ελευθερώσετε την Αφρική από τους αποικιοκράτες που της πίνουν το αίμα, που δεν τους αφήνουν να έχουν νερό, όπως κάνουν τώρα στην Μπουρκίνα Φάσο ο Ιμπραήμ Τραορέ που ξεσηκώνει τον κόσμο του και φτιάχνει πράγματα για τον λαό του. Σταματήστε τους λαθροδιακινητές εδώ. Προχθές έπεσε ένας πράκτορας της ΜΙΤ Τούρκος από ένα λιμενικό σκάφος και ω του θαύματος εξαφανίστηκε, με χειροπέδες στα χέρια. Γιατί τον περίμεναν σίγουρα βατραχάνθρωποι Τούρκοι ή δεν ξέρω εγώ τι σκάφη, για να τον παραλάβουν, γιατί είναι το σχέδιο Ερντογάν να γεμίσει την Ελλάδα με λαθραίους μετανάστες. Δεν το καταλαβαίνετε; Πιστεύετε ότι έρχονται πλοιάρια μικρά φουσκωτά από τη Λιβύη διακόσια μίλια, που θέλουν γαλόνια, χιλιάδες λίτρα βενζίνη για να έρθουν εδώ; Πού τα έχουν; Πώς έρχονται; Και έρχονται εδώ και αποβιβάζονται διακόσια μίλια αυτοί με ένα βαρκάκι; Τους φέρνουν μεγάλα πλοία και τους αφήνουν έξω από τα χωρικά μας ύδατα. Υπάρχει μεγάλο σχέδιο διεθνές. Διώξτε τη Frontex από τα ευαίσθητα σημεία, γιατί η Frontex κάνει το μεγαλύτερο κακό, γιατί δεν επιτρέπει την αποτροπή. Αποτροπή, κύριοι, δεν σημαίνει «τους πνίγουμε». Σημαίνει γυρνάμε τις βάρκες πίσω. Οι Τούρκοι τους πνίγουν. Οι Τούρκοι τους ωθούν με όπλα να μπουν. Οι Λίβυοι κάνουν το ίδιο. Πιάστε να δείτε ποιες είναι οι ΜΚΟ οι οποίες κάνουν τα περίφημα, πορείες στην Παλαιστίνη, τα οποία προωθούνται από τον Ερντογάν. Ποια είναι η IHH του Γιλντιρίμ; Ποιοι είναι αυτοί που είχαν τα πλοία, το «Mavid», το «Surur», όλα αυτά; Άνθρωποι οι οποίοι ήταν μαζί με το ISIS και την Αλ Κάιντα. Εδώ έχουν επισημανθεί παγκόσμια για την οργάνωση αυτή, τη Freedom Flotilla κ.λπ. του Ερντογάν. Ο Ερντογάν κατευθύνει όλο το μεταναστευτικό στη Μεσόγειο. Η άλωση της Ελλάδας θα γίνει με αυτόν τον τρόπο. Δεν το καταλαβαίνετε; Είτε δεν θέλουμε να υπάρχει Ελλάδα. Όσοι, λοιπόν, όμως δεν το θέλουν δεν είναι φασίστες. Είναι Έλληνες πατριώτες. Πιστεύουμε ότι και στα άλλα κόμματα υπάρχουν πατριώτες και γι’ αυτούς μιλάμε. Δεν έχει νόημα να μιλάω μόνο με αυτούς που ξέρω ότι αντιδρούν. Αλλά καταλάβετε τι γίνεται.

Δεν μπορεί, λοιπόν, να σώσουμε εμείς όλη την ανθρωπότητα οικονομικά. Ξέρετε, στην Ευρώπη αντιδρούν τώρα, γιατί βλέπουν να παίρνουν επιδόματα, να ζουν σε ξενοδοχεία. Στην Αγγλία αν δείτε έχουν φτάσει στα άκρα. Μπαίνουν και σπάνε τα ξενοδοχεία που έχουν τους μετανάστες. Γιατί; Γιατί πλέον έχουν δει ότι ζουν καλύτερα οι μετανάστες, οι οποίοι δεν έχουν προοπτική αυτοί. Είναι οικονομικοί μετανάστες. Ούτε ενσωματώνονται. Ζουν πέντε, έξι χρόνια εκεί και δεν εργάζονται, παίρνουν επιδόματα και οι Άγγλοι πεινάνε. Αυτή είναι μια λαϊκή έκρηξη που θα γίνει σε όλη την Ευρώπη. Μην κοροϊδεύετε τους εαυτούς σας ότι ανεβαίνουν φασιστικά κόμματα. Ξαφνικά η Σουηδία, η σοσιαλιστική, έγινε φασιστική χώρα, ναζιστική και ανέβηκαν οι Sweden Democrats στην κυβέρνηση, οι οποίοι πραγματικά από 2% και ναζιστικό κόμμα που ήταν, έφτασε να είναι κυβέρνηση; Αυτή είναι η κατάσταση που θέλουμε να γίνει, να φτάσουν οι λαοί μας, να βγουν οι ακραίοι και να καταλάβουν την εξουσία;

Εμείς θεωρούμε ότι δεν πρέπει να συμβούν αυτά. Δεν είμαστε υπέρ αυτών. Είμαστε υπέρ της λογικής. Είπαμε να συζητήσουμε για μετανάστες που έρχονται από πόλεμο. Αυτούς ναι, να το συζητήσουμε, όταν χάνουν το σπίτι του. Έρχονται από σεισμό, ναι, να το συζητήσουμε. Και μην μπερδεύουμε τους Έλληνες μετανάστες. Και εμένα η γιαγιά μου ήρθε από τη Σμύρνη. Σκοτώσανε όλη την οικογένειά της. Ήρθε, όμως, στην Ελλάδα. Δεν ήρθε να πάει σε μια ξένη χώρα. Μην το μπερδεύουμε και λέμε «ήμασταν μετανάστες και εμείς». Εγώ ήμουν μετανάστης οικονομικός. Έκανα έναν χρόνο να πάρω άδεια και δούλευα στη Βραζιλία. Έχω γραφείο εκεί και έχασα την άδεια παραμονής μου παρότι έχω και παιδιά, γιατί δεν είμαι δύο χρόνια εκεί. Δεν είναι τόσο εύκολα. Οι χώρες δεν δίνουν τώρα τα χαρτιά τόσο εύκολα όσο εμείς θέλουμε να δώσουμε στον καθένα που έρχεται. Όλοι λυπόμαστε τον καθένα. Δεν γεννηθήκαμε απάνθρωποι.

Κάποια κυρία μια φορά με αποκάλεσε «ανθρωποφάγο» επειδή είπα τα ίδια. Δεν είμαι ανθρωποφάγος, ούτε ξύπνησαν ένα πρωί να τρώω ανθρώπους. Ίσα-ίσα έτρωγα με μετανάστες -σας λέω- επί δεκαπέντε χρόνια. Όποιος το κάνει από αυτούς που μας αποκαλούν έτσι, να έρθει να του δώσω συγχαρητήρια. Αμφιβάλλω.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Καλείται στο Βήμα ο κ. Παναγιώτης Μηταράκης, Βουλευτής της Νέας Δημοκρατίας. Θα ακολουθήσουν ο κ. Γιαννούλης, η κ. Κανέλλη, ο κ. Οικονομόπουλος και μετά ο κ. Μάντζος.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κοιτώντας την Ευρώπη στην Ευρωπαϊκή Ένωση μεγάλες χώρες πρώην κραταιές αυτοκρατορίες αντιμετωπίζουν τρία μεγάλα ζητήματα: Πρώτον, την αναιμική ανάπτυξη, δεύτερον την ανάγκη περικοπής δαπανών για τον περιορισμό των ελλειμμάτων και τρίτον τη μεταναστευτική κρίση που επηρεάζει τις κοινωνίες. Ως προς την οικονομική ανάπτυξη η χώρα μας πάει καλύτερα από τις υπόλοιπες χώρες της Ευρωπαϊκής Ένωσης και συζητάμε το Σάββατο για τα μέτρα στήριξης των νοικοκυριών και των επιχειρήσεων που η υπεραπόδοση της ελληνικής οικονομίας μπορεί να δώσει.

Εκεί που είναι πολύ μεγάλη η διαφορά μας είναι στο θέμα του μεταναστευτικού, που η πολιτική της Νέας Δημοκρατίας σε σχέση με την πολιτική που εφάρμοσε η προηγούμενη κυβέρνηση ΣΥΡΙΖΑ-ΑΝΕΛ είναι ορατή σε όλους τους πολίτες της χώρας.

Από το 2019 εφαρμόζουμε μια αυστηρή αλλά δίκαιη μεταναστευτική πολιτική. Δίνουμε διεθνή προστασία εκεί που το δικαιούται κάποιος, έχουμε διαδρόμους νόμιμης μετανάστευσης, αλλά είμαστε σκληροί απέναντι στους λαθροδιακινητές και όσους προσπαθούν παράνομα να μείνουν στη χώρα μας. Θέσαμε δύο συγκεκριμένους στόχους το 2019: Πρώτον, την ουσιαστική μείωση των ροών και δεύτερον τον δραστικό περιορισμό των επιπτώσεων της κρίσης στις τοπικές κοινωνίες.

Ρώτησε στην ομιλία του ο Γενικός Γραμματέας του ΠΑΣΟΚ ποια θα είναι η επίπτωση του νομοσχεδίου στα νησιά.

Ρωτήστε τους νησιώτες πώς βιώνουν το 2025 εκεί όπου κάποτε υπήρχε η Μόρια ή άλλες δομές με χιλιάδες διαμένοντες, που δημιουργούσαν τεράστια ζητήματα στις τοπικές κοινωνίες. Ρωτήστε τους κατοίκους της Αθήνας ή των άλλων μεγάλων πόλεων.

Πώς καταφέραμε να περιορίσουμε τις επιπτώσεις της κρίσης, με μία πολιτική επτά πυλώνων; Πρώτον, φυλάμε τα σύνορά μας. Και ναι, η χώρα έχει σύνορα. Και ναι, είναι δικαίωμά μας να φυλάμε τα σύνορά μας από παράνομες διελεύσεις. Και όταν υπήρχαν και έκτακτες κρίσεις, όπως τα επεισόδια του Έβρου, τον Φεβρουάριο του 2020 ή τώρα στην Κρήτη, πήραμε τα επιπλέον μέτρα που απαιτούνται για την προστασία της χώρας. Δεύτερο μέτρο είναι ο ταχύς διαχωρισμός μεταξύ αυτών που δικαιούνται διεθνούς προστασίας και αυτών που πρέπει να επιστραφούν. Και τρίτος βασικός κανόνας είναι ότι πρέπει να επιστρέφονται αυτοί που δεν δικαιούνται διεθνούς προστασίας, όπως προβλέπει η συνθήκη της Γενεύης, όπως προβλέπει η ευρωπαϊκή νομοθεσία, γιατί κρίνουμε ότι αυτοί οι άνθρωποι δεν κινδυνεύουν στις χώρες προέλευσης ή στις χώρες διέλευσης.

Δημιουργήσαμε τις κλειστές ελεγχόμενες δομές, που δημιούργησαν ένα περιβάλλον αξιοπρεπούς διαβίωσης για τους αιτούντες άσυλο, αλλά και ασφάλειας για τους ίδιους τους εργαζόμενους στο Υπουργείο Μετανάστευσης και Ασύλου, αλλά και στις τοπικές κοινωνίες. Δημιουργήσαμε το μητρώο ΜΚΟ. Προχωρήσαμε σε αυστηροποίηση της νομοθεσίας. Μειώσαμε επιδόματα, γιατί είχαμε φτάσει στο εξής οξύμωρο, ουσιαστικά να χρηματοδοτούμε εμείς τα λεφτά που έδωσε αυτός που μπήκε παράνομα στη χώρα στους λαθροδιακινητές.

Αλλά να είμαι ξεκάθαρος στο εξής: δεν μπορεί στην Ευρωπαϊκή Ένωση να επιλέγουν οι λαθροδιακινητές έναντι αδράς αμοιβής ποιος θα έρθει να ζήσει στην Ευρώπη. Πρέπει να είναι τα κράτη, τα κυρίαρχα κράτη που με την πολιτική μας δίνουμε άδειες θεωρήσεις εισόδου και άδειες παραμονής.

Τα αποτελέσματα της πολιτικής μας είναι εμφανή στην ελληνική κοινωνία. Αντιμετωπίσαμε στην πρώτη τετραετία την υποκρισία της Ευρωπαϊκής Ένωσης που από τη μία δεν ήθελε με κανέναν τρόπο δευτερογενείς ροές και από την άλλη ασκούσε κριτική όχι μόνο στην Ελλάδα, αλλά στα κράτη πρώτης υποδοχής στην προσπάθειά μας να φυλάξουμε τα σύνορά μας. Η Ελλάδα κινήθηκε σε διεθνές επίπεδο με δύο στόχους: πρώτον, την ευρωπαϊκή αλληλεγγύη που για πρώτη φορά αναγνωρίστηκε στο σύμφωνο μετανάστευσης και ασύλου, δημιουργήσαμε τους MED5, τη συμμαχία των χωρών του νότου, ώστε να μπορέσουμε μαζί να διεκδικήσουμε την ευρωπαϊκή αλληλεγγύη, αλλά προχωρήσαμε και σε άλλες πρωτοβουλίες, γιατί ο δεύτερος στόχος μας ήταν η φύλαξη των συνόρων και οι απελάσεις όσων δεν δικαιούνται διεθνούς προστασίας. Δημιουργήσαμε τη συμμαχία προστασίας των συνόρων με την Αυστρία, τη Λιθουανία και την Πολωνία και τον Ιανουάριο του 2022 στο Βίλνιους, αλλά και το 2023 στην Αθήνα η πλειοψηφία των κρατών-μελών ψήφισε τη διακήρυξη του Βίλνιους για την προστασία των εξωτερικών συνόρων. Και ενώ την πρώτη τετραετία σταθεροποιήσαμε την κατάσταση στο μεταναστευτικό, δημιουργήσαμε όλες τις απαραίτητες δομές, ερχόμαστε τώρα να προχωρήσουμε ένα βήμα περαιτέρω.

Και αυτό το νομοσχέδιο, κυρία Υπουργέ, είναι στην απολύτως σωστή κατεύθυνση. Συγχαρητήρια στον Υπουργό και σε εσάς για την κατεύθυνση του Υπουργείου.

Προφανώς, όταν κάποιος έχει κριθεί τελεσίδικα ότι δεν δικαιούται διεθνούς προστασίας, δεν κινδυνεύει στη χώρα από την οποία ήρθε, είναι υποχρέωση της χώρας μας να τον επιστρέψει στη χώρα από την οποία ήλθε. Και πράγματι οι επιστροφές αποτελούν ένα μεγάλο ζήτημα στην Ευρωπαϊκή Ένωση που για πολλές χώρες είναι ιδιαίτερα χαμηλός ο αριθμός των επιστροφών, σε σχέση με τις απορρίψεις ασύλου. Και γι’ αυτό δικαιολογείται η πρωτοβουλία του Υπουργείου Μετανάστευσης και Ασύλου για την ποινικοποίηση της παράνομης παραμονής. Τονίζω ξανά, αφορά αυτούς που έχει ήδη κριθεί τελεσίδικα η υπόθεσή τους. Και οι εξαιρετικοί λόγοι, ένα παράθυρο που υπήρχε παλιότερα στην ελληνική νομοθεσία εκείνη την εποχή, δεν συνάδει με την ποινικοποίηση της παράνομης παραμονής. Από τη στιγμή που είναι παράνομη η παραμονή πρέπει πλέον να υπάρχει και ένα καθεστώς το οποίο να δίνει έμφαση στην επιστροφή αυτών που δεν δικαιούνται διεθνούς προστασίας και να μη δημιουργεί παράθυρα ανομίας, όπως έγινε στο παρελθόν.

Η συζήτηση, κυρίες και κύριοι συνάδελφοι, είναι εμφανώς ιδεολογική ανάμεσα στη Νέα Δημοκρατία που προτάσσει αυτή την αυστηρή, αλλά δίκαιη μεταναστευτική πολιτική, απέναντι στην Αριστερά η οποία θέλει μία πολιτική ανοιχτών συνόρων, που θέλω να τονίσω πλέον δεν υποστηρίζεται ούτε από τα αριστερά κόμματα σε άλλες χώρες της Ευρωπαϊκής Ένωσης. Γιατί η κοινή γνώμη στην Ευρωπαϊκή Ένωση όχι μόνο στους ψηφοφόρους της Δεξιάς ή του Κέντρου, είναι πολύ διαφορετική από ό,τι ήταν το 2019. Και βέβαια, ακούσαμε από τα κόμματα που αυτοχαρακτηρίζονται πιο δεξιά από τη Νέα Δημοκρατία, γενικόλογες θεωρίες οι οποίες δεν αντιμετωπίζουν ουσιαστικά τη μεταναστευτική κρίση. Και η πραγματικότητα είναι, κυρίες και κύριοι συνάδελφοι, πως πολιτικά για το μεταναστευτικό τα κόμματα δεξιά της Νέας Δημοκρατίας πλέον δεν έχουν τίποτα άλλο να προσθέσουν στον δημόσιο διάλογο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μηταράκη.

Καλείται στο Βήμα η κ. Λιάνα Κανέλλη, Βουλευτής του Κομμουνιστικού Κόμματος Ελλάδος.

**ΛΙΑΝΑ ΚΑΝΕΛΛΗ:** Ήρθαν έτσι τα πράγματα, ώστε γύρω μας να αφθονούν οι γυμνοί και οι άστεγοι. Είναι πάμπολλοι οι πρόσφυγες που χτυπούν τις πόρτες μας. Πάμπολλοι είναι και οι ξένοι και οι μετανάστες. Όπου κι αν κοιτάξεις, θα δεις χέρια απλωμένα σε ζητιανιά. Για σπίτια τους έχουν την ύπαιθρο, κατάλυμα βρίσκουν στις στοές, τις παρόδους και τα ερημικότερα σημεία της αγοράς. Η ζωή τους είναι πλέον γεμάτη μετακινήσεις και αγριάδα. Όμως, δεν ήταν έτσι εξ αρχής, «ας όψονται η συμφορά και η ανάγκη». Αυτό είναι γραμμένο πριν από 17 αιώνες. Ακριβώς πριν από 17 αιώνες, από τον Γρηγόριο Νύσσης. Περιγράφει καλύτερα από οποιονδήποτε άλλο τι σημαίνει μετανάστης. Και το λέω αυτό για εδώ χριστιανούς επενδυτές, Έλληνες επενδυτές, πατριώτες επενδυτές στην εργατική δύναμη. Γιατί άμα έχεις φράγκα και έρχεσαι εδώ και αγοράζεις ένα σπίτι δεν είσαι μετανάστης. Καθόλου. Είσαι κεφάλαιο, είσαι συνεργάτης, είσαι καλός, βγαίνεις έξω, πας στα μπουζούκια, περνάς μια χαρά και παίρνεις και golden visa. Σε χρυσώνουμε όταν έρχεσαι απ’ έξω και έχεις λεφτά. Σε χρυσώνουμε πολύ. Το παίρνουμε αυτό στο μυαλό μας, το κάνουμε πολιτική. Και μετά πουλάμε και χριστιανοσύνη. Χριστιανοσύνη; Ποιος θα την πουλήσει εδώ μέσα για το μεταναστευτικό; Είμαστε σοβαροί; Είμαστε σοβαροί; Χριστιανοσύνη για τον Musk, τον πετυχημένο μετανάστη θα μου πείτε, που πρόκοψε στην Αμερική; Πού θα τα πουλήσετε αυτά τα πράγματα; Έρχεστε εδώ μέσα και τα πουλάτε και παίρνετε μέτρα; Υπάρχει χρήσιμος και άχρηστος, για το κεφάλαιο, μετανάστης. Υπάρχει βολικός και υπάρχει άβολος μετανάστης. Πρόσφυγας. Το «προσφεύγω» είναι πολύ μεγάλη κουβέντα. Και τους παίρνουμε και κάνουμε διαλογή. Και είμαστε δημοκράτες όταν κάνουμε διαλογή. Από εδώ οι προς εκτέλεση, από εδώ οι προς διατήρηση. Από εδώ οι προς εργασία, από εδώ οι προς ανεργία. Από εδώ να φύγετε, από εδώ να μείνετε. Και μου το παίζετε και χριστιανοί από πάνω κάμποσοι εδώ μέσα, «Αφήνετε τα παιδία ελθείν προς εμέ» ή να τα κλείσω σε ένα στρατόπεδο. Αυτά είναι τα παιδιά που αφήνετε ελθείν προς εσάς κατά τη ρήση του Χριστού. Έχετε πάρει μια μεζούρα τώρα που έσφιξαν τα πράγματα στην Ευρωπαϊκή Ένωση και χωρίζετε τους μετανάστες και κάνετε διαλογή, όπως στα πρόβατα και στα βόδια, στην ψύχρα.

Οι Ουκρανοί μετανάστες που ήρθαν εδώ ήταν μετανάστες πολυτελείας, γιατί βόλευε την πολιτική. Οι Σύριοι που έρχονται, οι Αφγανοί που έρχονται, οι Λίβυοι που έρχονται δεν είναι πρώτης τάξης εμπόρευμα. Άρα αυτοί πρέπει να αντιμετωπιστούν. Αν είναι ο Χαφτάρ το βλέπουμε διαφορετικά. Αν είναι ο διπλανός μπορεί επίσης να το δούμε διαφορετικά. Φτιάχνετε καταλόγους ολόκληρους και μετά έρχεστε εδώ και πουλάτε την μία φιλανθρωπία, την άλλη δημοκρατία, την άλλη προγράμματα αντιμετώπισης της προσφυγιάς, αυστηροποίηση, μεγαλώνουμε το μοντέλο, κλείνουμε το μοντέλο ανάλογα με τις ανάγκες τίνος; Τίνος; Μόνο του κεφαλαίου;

Το «χριστεμπόριο» το οποίο έχει παίξει με τους μετανάστες έχει φτάσει αυτήν τη συζήτηση εδώ μέσα να είναι από υποκριτική, μέχρι εξωφρενική και εξαγριωτική, πότε στο όνομα της πατρίδας, πότε στο όνομα της αγάπης, μπαζοβγάζετε τους ανθρώπους σε μεγέθη που απαιτεί το όποιο κεφάλαιο με οποιονδήποτε τρόπο. Έχετε φτάσει στην εξαγριωτική αντίληψη ότι το «πού την κεφαλήν κλίναι» -και το λέω αυτό για τους χριστιανέμπορους εδώ μέσα- το έχετε κάνει ξενοδοχειακή κλίνη του κεφαλαίου και των συμφερόντων, ποιος βολεύεται και ποιος δεν βολεύεται, όπως βολεύεται, την κατάλληλη στιγμή.

Η μετανάστευση είναι πανάρχαιο φαινόμενο και είναι φαινόμενο-φυσαρμόνικα των συμφερόντων του κεφαλαίου. Οι διωγμένοι αυτήν τη στιγμή είναι αποτέλεσμα πολύ συγκεκριμένης πολιτικής. Θα τους φέρετε με τις στρατιές, οργανωμένα, με διεθνή συμβόλαια όταν θα χρειαστείτε εργατικά χέρια και την ίδια ώρα έχετε πεντακόσιες χιλιάδες νέους που προσπαθείτε να τους γυρίσετε πίσω και οι οποίοι αρνούνται να δουλέψουν με όρους που δουλεύουν οι μετανάστες που επιτρέπεται να έρθουν εδώ.

Έχετε κάνει εδώ και χρόνια, εδώ και δεκαετίες, ένα σύστημα-φυσαρμόνικα, τη δουλεμπορία στην πραγματικότητα, το εμπόριο της εργατικής δύναμης, το έχετε κάνει φυσαρμόνικα κατά τα συμφέροντα και κατά καιρούς εμφανίζονται φιλο-μεταναστευτικά, αντι-μεταναστευτικά με βάση τις ευρωπαϊκές ανάγκες και τις ντόπιες ανάγκες του κεφαλαίου.

Μετακινείτε τους μετανάστες από το παράνομο στο νόμιμο κατά τον τόκο που αποφέρουν στο κεφάλαιο που τους εκμεταλλεύεται, είτε αυτό είναι πραγματικό και ουσιαστικό, είτε είναι επτά εκατομμύρια Ουκρανοί που πήγαν στην Πολωνία και τώρα τους γυρνάνε πίσω και τους έχουν κόψει. Συμβαίνει και αλλαχού. Το ξέρουμε ότι συμβαίνει παντού αυτό. Όμως έρχεστε εδώ και το παρουσιάζετε ως εξυγίανση και ως δημοκρατία και ως προστασία των Ελλήνων εργαζομένων την ίδια ώρα που πλασάρετε τις δεκατρείς ώρες δουλειά σαν κάτι νορμάλ. Έχετε πλασάρει τις δεκατρείς ώρες δουλειά φτάνει να είναι ίδιος ο εργοδότης, δεκατρείς ώρες την ημέρα στον 21ο αιώνα. Κι έρχεστε και το συζητάτε αυτό το πράγμα εδώ, την ίδια ώρα που συζητάτε για το μεταναστευτικό.

Και το μεταναστευτικό και το προσφυγικό τα παίρνετε επίτηδες και τα κολλάτε, τα μπερδεύετε, τα φέρνετε σε εκείνο το σημείο που να μπορεί να εξαγριώσει την ελληνική κοινωνία. Τα φυλακισμένα παιδιά των μεταναστών, έτσι όπως έχετε πλασάρει όλη αυτήν την ιδεολογική προσέγγιση μέχρι αυτήν τη στιγμή εδώ μέσα, θα δημιουργήσουν και θα γεννήσουν καινούργιες μορφές ρατσισμού στο επίπεδο της παιδικής ηλικίας. Αυτά που έχετε πει εδώ μέσα υπερασπιζόμενοι αυτό το νομοσχέδιο σήμερα είναι εξωφρενικά, γυρίζουν δεκαεπτά και είκοσι αιώνες πίσω την αντίληψη του τι είναι άνθρωπος και κυρίως την αντίληψη του ποιος είναι εργαζόμενος άνθρωπος, από πού κρέμεται το πετεινό του ουρανού. Πουλάτε μια χριστιανοσύνη η οποία είναι εντελώς αντιχριστιανική. Όποιος ξέρει πέντε πράγματα, όποιος έχει διαβάσει πέντε πράγματα από τις γραφές, του σηκώνεται η τρίχα και μου πουλιέστε για χριστιανοί εδώ μέσα.

Κι αν είσαστε χριστιανοί, θα πρέπει να αρχίσετε να αναρωτιέστε, ακόμα και οι χριστιανοί, τι είδους χριστιανοί είστε; Προτεστάντες; Αγγλικανικοί; Ευαγγελιστές; Του εκατονταετούς; Του τριακονταετούς; Της Ιεράς Εξέτασης; Του Ιγνάθιο ντε Λογιόλα; Τι στον κόρακα χριστιανοί είσαστε, που πουλάτε και χριστιανοσύνη μέσα στο Κοινοβούλιο;

Σε ποια πετεινά του ουρανού αναφέρεστε; Σε ποιο χριστιανισμό αναφέρεστε; Που σηκώθηκε να φύγει για να γεννηθεί αλλού. Πρόσφυγας ήταν. Δεν είχε πού να ακουμπήσει το κεφάλι του. Σαν πρόσφυγας αντιμετωπίστηκε. Κι έρχεστε εδώ μέσα και κάνετε εμπόριο, μεταναστευτεμπόριο, χρηματεμπόριο με ανθρώπους. Μετακινείτε ανθρώπους και τους μετακινείτε με τις αποφάσεις σας, τους μετακινείτε με τους πολέμους σας, τους χαρακτηρίζετε καλούς ή κακούς, ανάλογα με το επίπεδο που θέλει να τους χρησιμοποιήσει το κεφάλαιο ως φτηνό εργατικό δυναμικό. Για αυτό σας αρέσει να τους κουβαλάτε μαζικά εδώ, για να μπορείτε να τους έχετε σε χρησιμότητα και σε απόλυτο έλεγχο. Κι όταν περισσεύουν, αλλάζετε την ευρωπαϊκή πολιτική.

Ποιοι; Ποιοι θα μιλήσετε για θρησκεία, για δικαιώματα, για προσεγγίσεις τέτοιου τύπου; Ποιοι; Αυτοί που έκαναν παιδική εκμετάλλευση στην Καθολική Εκκλησία; Σ’ αυτήν την Ευρώπη αναφέρεστε; Στην προτεσταντική; Στην μουσουλμανική; Ποια ακριβώς μουσουλμανική; Από ποιον σύμμαχο; Ανάλογα με τον ποιον έχετε σύμμαχο μουσουλμάνο.

Έχετε καταλάβει ότι εκμαμβλίζετε σε τέτοιο βαθμό την ελληνική κοινωνία και με τέτοιο τρόπο που τα παιδιά, αν μεγαλώσουν και ανοίξει το κεφάλι τους, θα σας κυνηγάνε, γιατί τα κάνατε μετανάστες στον ίδιο τους τον τόπο; Αυτός ο τόπος οφείλει να μην έχει αντιμεταναστευτική παράδοση, γιατί είναι ο τόπος που πάτησε στα πόδια του ακριβώς γιατί μπορούσε να σταθεί σε όλο τον κόσμο, χωρίς να ζητάει λεφτά γι’ αυτό. Οι Έλληνες μεγαλούργησαν ως μετανάστες. Πήγαν παντού.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΛΙΑΝΑ ΚΑΝΕΛΛΗ:** Τελειώνω, κύριε Πρόεδρε.

Έρχεστε λοιπόν εδώ και μιλάτε για σεβασμούς, για εικόνες, για ανθρώπινα δικαιώματα, για παιδιά που δεν τα φυλακίζετε, για το ένα, για το άλλο και δεν ακούτε εμάς που σας λέμε: Δώστε τους τα δικαιώματα που έχετε στερήσει με βάση τους μετανάστες και εκμεταλλευόμενοι τους μετανάστες, οψέποτε τους χρειαστήκατε σαν φτηνό εργατικό δυναμικό, πίσω στη λάντζα, με μαύρα δικαιώματα, με κανένα δικαίωμα άπειρες φορές, άστεγους, κυνηγημένους, με κρατημένα διαβατήρια για να σας βγάλουν από τη δύσκολη θέση, αυτούς τους ανθρώπους τώρα δεν θέλετε να τους αναγνωρίσετε όχι ως πρόβλημα, αλλά ως δίοδο. Ας ακολουθούσατε την τίμια μεταναστευτική πολιτική που ήθελαν και ήλπιζαν οι Έλληνες μετανάστες που πέθαναν πλένοντας πιάτα, πέθαναν υπηρετώντας άλλους, καθίσανε σε νησιά ως λεπροί και διωγμένοι για να μπορέσουν να πατήσουν στα πόδια τους. Αν θέλετε να το αντιμετωπίσετε έτσι και να μην πουλάτε ψεύτικο τακτοποιητικό ανθρωπισμό.

Ακούστε με, αγαπητοί συνάδελφοι, δεν υπάρχει τακτοποιητικός ανθρωπισμός όταν μετακινείτε μάζες με βάση τις πολιτικές σας πεποιθήσεις και τις πολιτικές σας θέσεις που έχουν ιμπεριαλιστικές, πολεμικές, εξανδραποδιστικές μορφές παράγουν πρόσφυγες και την ίδια ώρα προσπαθείτε να λύσετε το πρόβλημα που δημιουργείτε οι ίδιοι στις κοινωνίες σας παράγοντας πρόσφυγες.

Αυτή η υποκριτική πολιτική κάποια στιγμή πρέπει να τελειώσει. Δεν θα τελειώσει επειδή θα ενδυθεί χριστιανικό μανδύα ή δημοκρατικό ή σοσιαλδημοκρατικό. Θα λυθεί ρεαλιστικά, όπως σας έχει προτείνει άπειρες φορές το Κομμουνιστικό Κόμμα.

Δώστε δικαιώματα στους άλλους εργαζόμενους, δώστε τους τα χαρτιά που πρέπει για να μετακινηθούν προς τη χώρα που θέλουν, αντιμετωπίστε τους ως ανθρώπους ίσους και τότε ίσως καταλάβετε ότι έχετε μεταναστεύσει από τη λογική, από τον ανθρωπισμό, από τη δημοκρατία, από την ουσιαστική παραγωγική οικονομία και κυρίως ότι έχετε εγκαταλείψει τον εργαζόμενο λαό στην τύχη του πρόσφυγα μέσα στον ίδιο του τον τόπο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κανέλλη.

Καλείται στο Βήμα ο κ. Χρήστος Γιαννούλης, Κοινοβουλευτικός Εκπρόσωπος του ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία Υφυπουργέ, τον 14ο αιώνα ειπώθηκε κάτι που ξεπερνάει το μέγεθος της υποκρισίας, αλλά και της τερατολογίας που γίναμε μάρτυρες σήμερα στο Ελληνικό Κοινοβούλιο. Τον 14ο αιώνα -και παίρνω τη σκυτάλη από τη Λιάνα Κανέλλη- ο βυζαντινός λόγιος και αξιωματούχος Νικηφόρος Χούμνος έγραψε…

(Θόρυβος από την πτέρυγα της Νέας Δημοκρατίας)

Ενοχλεί η ιστορία, κύριε Καιρίδη, αλλά υπάρχει.

**ΔΗΜΗΤΡΙΟΣ ΚΑΙΡΙΔΗΣ:** Όχι εμένα. Αλλά, ο κ. Νατσιός…

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, όχι διάλογο.

**ΧΡΗΣΤΟΣ ΓΙΑΝΝΟΥΛΗΣ:** Θα το επαναλάβω για να το ακούσετε.

Τον 14ο αιώνα αυτός ο τόπος περιεγράφηκε από βυζαντινό λόγιο, τον Νικηφόρο Χούμνο ως «ο τόπος όπου κανείς δεν μένει χωρίς πατρίδα, όσο υπάρχει η Θεσσαλονίκη». Αυτή είναι η ακριβής μεταφορά. «Όσο υπάρχει Ελλάδα» θα προσθέσω εγώ.

Σήμερα γίναμε μάρτυρες μιας σκληρής πραγματικότητας που καταλάβαμε ότι τελικά η πολυκατοικία δεν είναι διαιρεμένη. Είναι ενιαία και αδιαίρετη και είναι μία η πολυκατοικία της Ακροδεξιάς, απλά φροντίζει η Κυβέρνηση να τροφοδοτεί με τον καλύτερο τρόπο το ρετιρέ της. Σήμερα σε αυτή την Αίθουσα όσοι έχουν συναίσθηση του τι σημαίνει ανθρωπισμός, τι σημαίνει ανθρωπιά, φεύγουν απογοητευμένοι όχι γιατί πορεύονται με αυτό που προανέφερα, ότι όσο υπάρχει η Ελλάδα κανείς δε μένει χωρίς πατρίδα, αλλά γιατί πρωταγωνιστείτε σε μία φαρσοκωμωδία που έχει τίτλο «έτσι είναι, αν έτσι νομίζετε».

Νομίζετε ότι μεταρρυθμίζετε τη χώρα και συνεχώς διαφέρει η πράξη από τα λόγια. Θέλω να σας πω για να ξεκαθαρίσουμε κάτι, γιατί στην Ελλάδα του Μαρινάκη, στην Ελλάδα του Φλωρίδη, ενοίκων της ενιαίας και της ακροδεξιάς πολυκατοικίας, μπορεί να προστεθούν και άλλοι. Εύχομαι να αποφύγουν τον πειρασμό πολλοί.

Όμως, θέλω να σας θυμίσω, γιατί είστε περισσότερο της δημοσιότητας και των εντυπώσεων, ότι έχετε και μια άλλη ψηφίδα, κύριε Καιρίδη, πιο σύγχρονη. Εγώ θα ντρεπόμουν στη θέση σας αν διάβαζα αυτό που έγραψε σήμερα ο Θανάσης Αντετοκούνμπο. Το λέω ακριβώς στο όνομά του, γιατί ένας Υπουργός της Κυβέρνησής σας κάποια στιγμή το είχε χλευάσει.

Έγραψε, λοιπόν, το εξής: «Καλημέρα. Είμαι ο Θανάσης Αντετοκούνμπο. Γεννήθηκα στο Αρεταίειο. Το λέω για να μην νομίζει κανείς ότι από κάπου μας έφεραν ή ότι ήρθαμε από το φεγγάρι. Εδώ γεννήθηκα, εδώ πήγα νηπιαγωγείο, δημοτικό, γυμνάσιο, λύκειο. Δεν είχα πλούσιους γονείς. Αν κάτι άλλαξε στη ζωή μου, αυτό έγινε με τη σκληρή δουλειά. Βρήκα κάτι που αγάπησα και το ακολουθώ σαν θρησκεία, μέχρι να γίνω η καλύτερη εκδοχή του εαυτού μου. Όλοι ξεκινάμε από την ίδια αφετηρία».

Σας κάνει τώρα ο Αντετοκούμπο, κύριε Καιρίδη; Διότι ο Νικηφόρος Χούμνος σας τάραξε.

Με λίγα λόγια, είστε αδιόρθωτοι. Έτσι είναι, αν έτσι νομίζετε σε μία ακροδεξιά πολυκατοικία όπου με κάθε τρόπο προσπαθείτε να τη συσπειρώσετε, διότι βλέπετε τον κίνδυνο της λαϊκής ετυμηγορίας να έρχεται.

Επιχείρησα και πριν θα το ξεκαθαρίσω και τώρα. Σταματήστε να κανιβαλίζετε σαν τις ακραίες μορφές του πολιτικού τυχοδιωκτισμού των κ. Μαρινάκη και Φλωρίδη. Μην τους έχετε ως πρότυπο. Δεν υπάρχει όρος που μπορεί να περιγράψει το δηλητήριο που ρίχνουν στην ελληνική κοινωνία οι συγκεκριμένοι και άλλοι.

Το 2015-2019 η Κυβέρνηση της χώρας διαχειρίστηκε ένα εκατομμύριο εκατόν τριάντα πέντε χιλιάδες μετανάστες και πρόσφυγες. Ο Γιάννης Μουζάλας, Υπουργός Μεταναστευτικής Πολιτικής τότε, είχε καταφέρει το θέμα να πάρει ευρωπαϊκή διάσταση και όχι όπως εσείς να το επαναφέρετε σε ένα μονομερές ζήτημα, ζήτημα μόνο της χώρας και να βιάζεστε να εφαρμόσετε κάτι που η Ευρώπη ακόμα δεν το αποφάσισε. Γιατί; Για να κάνετε τους πρωτοπόρους στην αυστηρότητα, στο «νόμος και τάξη», στη σκληρότητα; Ένα εκατομμύριο εκατόν τριάντα πέντε χιλιάδες, λοιπόν, πέρασαν και καταγράφηκαν από αυτόν εδώ τον τόπο. Ναι, υπήρχε η Μόρια, γιατί η Ευρώπη δεν είχε αποφασίσει ακόμη να ανοίξει τα σύνορα. Να τα λέτε κι αυτά! Στα Σκόπια είχε φράχτες και αστυνομικούς, αλλά αυτό το ξεχάσατε.

Εκατόν ογδόντα χιλιάδες μετανάστες και πρόσφυγες είναι ο αριθμός των ανθρώπων, γιατί εκεί είναι η διαφορά μας η μεγάλη. Εσείς θέλετε να διαχωρίσουμε τον πρόσφυγα, τον μετανάστη, τον νόμιμο, τον μη νόμιμο. Εμείς θεωρούμε ότι είναι όλοι άνθρωποι. Ταυτόχρονα, όμως, θέλουμε και τη χώρα μας προστατευμένη, ασφαλή και λειτουργική. Γίνεται, αλλά δεν θέλετε! Όπως δεν θέλετε μια σειρά από πράγματα. Μας ζαλίσατε!

Ρωτούσα από το πρωί πού είναι ρε παιδιά τα γραφεία του Χάρβαρντ, του Γέιλ, του Στάνφορντ; Πού είναι να γράψουμε τα παιδιά μας σε αυτά τα πανεπιστήμια που θα προσέλκυε το νομοθέτημα σας; Γι’ αυτό λέω «έτσι είναι, αν έτσι νομίζετε» για την ιδιωτική τριτοβάθμια εκπαίδευση. Πού είναι; Μήπως εννοείτε τα τέσσερα κολέγια, δύο στη Θεσσαλονίκη και δύο στην Αθήνα, που αδειοδοτήθηκαν τελικά; Αυτό εννοούσατε ως Σορβόννη, Χάρναρντ και Γέιλ;

Μήπως νιώσατε κάποια ευαισθησία, γιατί έτσι είναι, αν έτσι νομίζετε, που είστε η Κυβέρνηση με τέσσερις εισαγγελικές παρεμβάσεις από την Ευρωπαϊκή Εισαγγελία; Και μας κάνετε μαθήματα και χρηστομάθειες πατριδοφροσύνης και εθνικής συνείδησης με τέσσερις εισαγγελικές παρεμβάσεις για τέσσερα καυτά ζητήματα: πλιάτσικο ΟΠΕΚΕΠΕ με έδρα το Μέγαρο Μαξίμου, Τέμπη, κράτος δικαίου, διαφάνεια, υποκλοπές και το τέταρτο για το οποίο κανείς δεν μιλάει είναι η διαχείριση πόρων από την Περιφέρεια Κεντρικής Μακεδονίας. Ο σημερινός Επίτροπος που υποδείχθηκε από τον κ. Μητσοτάκη, ο κ. Τζιτζικώστας, ήταν Περιφερειάρχης όταν συνέβαιναν αυτά για τα οποία η Ευρωπαϊκή Εισαγγελία αναζητά το πώς διατέθηκαν σε προγράμματα πρόνοιας, σίτισης και κοινωνικής πολιτικής.

Είστε η Κυβέρνηση που μας προετοιμάζει ότι στο μεγάλο παζάρι της ΔΕΘ θα ανοίγουμε κουρτίνες και θα βγαίνουν από μέσα παροχές, οι οποίες, όμως, δεν θα λύνουν τη μεγάλη εξίσωση, που δεν θέλετε να τη λύσετε. Όλα τα μέτρα που έχετε πάρει δεν έχουν καταφέρει να λύσουν την εξίσωση: Συμπίεση εισοδήματος, μείωση εισοδήματος, ακριβό κόστος ζωής. Είναι οι Έλληνες που δεν τα βγάζουν πέρα και είναι η μεσαία τάξη, την οποία πάτε πάλι να χειραγωγήσετε με ψέματα, που φορτώθηκε ως έκπληξη την τεκμαρτή φορολόγηση και τώρα λέτε: «Θα τους απαλύνουμε». Αυτό το παιχνίδι έξι χρόνια το παίζετε με τον καλύτερο δυνατό τρόπο. Εκεί είστε πρωταθλητές, στο ψέμα.

Πριν πάω στη στέγαση, θέλω να πω κάτι.

Τώρα, αν δεν κάνω λάθος, ο κ. Πλεύρης είναι σε μια τελετή παραλαβής σκαφών του Λιμενικού. Στην επικοινωνία είστε πρώτοι. Μπορείτε, όπως λέγαμε παλαιότερα, να πουλήσετε και σε Εσκιμώους ψυγείο. Η ουσία, όμως, παραμένει η ίδια.

Για πέντε ή επτά οικόπεδα χαρακτηρίζεται μεταρρύθμιση κοινωνικής συνοχής, όταν για το ζήτημα της στέγασης υπάρχουν 10.000 κλειστά σπίτια με βάση τα οποία θα επιχειρήσουν να κερδοσκοπήσουν -και κερδοσκοπούν ήδη- τράπεζες, servicers και funds. Σοβαρολογείτε; Έχετε δοκιμάσει ποτέ την αγωνία να λιώνεις στη ζέστη στη Θεσσαλονίκη για να ψάξεις να βρεις ένα διαμέρισμα 30 τετραγωνικών με 600 ευρώ τον μήνα; Το έχετε κάνει ποτέ; Ή πήρατε στον τάδε κομματάρχη, στον Φραπέ, στον Μπάμπη το Σουγιά ή στους διάφορους κομματάρχες που έχετε αναπτύξει ανά την Ελλάδα, να σας το βρουν έτοιμο; Βέβαια, από ακίνητα καλά πάτε, αλλά λέω για το ενδεχόμενο που το χρειαστείτε.

Ξαναλέω, λοιπόν, ότι όλα αυτά γίνονται σήμερα για τη δεξιά πολυκατοικία. Αφήστε το νομοσχέδιο, το ανέπτυξαν και οι Εισηγητές του ΠΑΣΟΚ και του ΣΥΡΙΖΑ και της Νέας Αριστεράς και του ΚΚΕ. Όλα γίνονται για να συγχρωτιστεί και να συγχρονιστεί ταυτόχρονα η Ακροδεξιά και να στοιχηθεί στο πλευρό του Μητσοτάκη. Διαγωνισμός πατριδοκαπηλία και εθνικής ψευτοσυνείδησης!

Δεν μπορεί να μην γνωρίζετε όσοι έχετε τη νομική ιδιότητα, ότι την ώρα που εσείς θεωρείτε ως δόκιμο μέτρο αποτροπής τη φυλάκιση των μεταναστών, κάθε μέρα στις Φυλακές Κορυδαλλού είναι έξι έως δέκα δικηγόροι οι οποίοι αναλαμβάνουν -ξέρετε τι υποθέσεις;- αποζημίωσης από την Ευρωπαϊκή Ένωση για τις συνθήκες διαβίωσης στις ελληνικές φυλακές. Είναι ταρίφα 5.000. Αυτή είναι η προοπτική σας για την ασφάλεια στη χώρα; Όλον τον κόσμο να τον ωθήσετε στην παραβατικότητα και στην παρανομία;

Και άντε, δεν θέλετε να ακούσετε την ψευτο-Αριστερά, εσείς που είστε η γνήσια, η βαρβάτη Δεξιά, μπορείτε να μας εξηγήσετε τι θα συμβεί εάν γίνει αυτό που βιάζεστε να κάνετε με το συγκεκριμένο νομοσχέδιο, να πάρετε τμήματα από ένα σχέδιο και έναν Κανονισμό της Ευρωπαϊκής Ένωσης που διαμορφώνεται τώρα και δεν έχει καταλήξει. Αν πάρετε αυτά τα στοιχεία και αναιρεθούν, τι θα πείτε; «Συγνώμη λάθος».

Και αφού είστε τόσο συνεπείς με την ευρωπαϊκή πολιτική πρακτική και τις προτάσεις της, γιατί ρισκάρετε το να πάει η χώρα μας στο Διεθνές Δικαστήριο, διότι δεν εφαρμόζετε τις οδηγίες για τον μηδενισμό ή τη μείωση του ΦΠΑ και την ελάφρυνση των πολιτών; Εκεί τι είστε; Αντάρτες; Κάνετε πολιτικό τσαμπουκά στην Ευρώπη, ενώ στην αντίθετη περίπτωση, στους αδύναμους, προτρέχετε να υιοθετήσετε για να σας πει μπράβο ποιος; Ο Ορμπάν ή η Μελόνι;

Μίλησα αρκετές φορές για τον σεβασμό του χρόνου και της κοινοβουλευτικής διαδικασίας, κάτι που δεν ίσχυσε από πολλούς μας. Όπως είπα και ο Εισηγητής του ΣΥΡΙΖΑ και πολλοί συνάδελφοι που μίλησαν ήταν τόσο σαφείς που δεν χρειάζεται να επανέλθω σε αυτό, για να σεβαστώ τον χρόνο και να κυλήσει η διαδικασία. Καταλάβαμε ότι όλα αυτά είναι μια θεατρική παρωδία για να αντλήσετε, δυστυχώς, ευήκοα ώτα στο ακροδεξιό ακροατήριο. Δεν θα σας βγάλει σε καλό δρόμο. Είναι χωματόδρομος.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη, ειδικά για την ευγένειά του να τηρήσει τον χρόνο.

Καλείται στο Βήμα η Πρόεδρος της Πλεύσης Ελευθερίας κυρία Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ξεκινήσω καλωσορίζοντας στην Ολομέλεια της Βουλής από τα θεωρεία τους νέους ανθρώπους που εδώ και πολλούς, πολλούς μήνες, έξι ολόκληρους μήνες, από τις 28 Φλεβάρη του 2025, βρίσκονται εδώ πολύ κοντά μας, μπροστά στη Βουλή, κύριε Μάντζο.

Βρίσκονται, λοιπόν, εδώ μπροστά μας, μπροστά στη Βουλή, μπροστά στο Μνημείο του Αγνώστου Στρατιώτη και φυλάν ένα άλλο μνημείο, το αυτοσχέδιο μνημείο που έφτιαξαν οι πολίτες για τα θύματα του εγκλήματος των Τεμπών με τα ονόματα όλων των θυμάτων, από το μικρότερο παιδί -15 χρονών το μικρότερο θύμα- μέχρι τον μεγαλύτερο άνθρωπο που -δεν έχασε τη ζωή του- του αφαιρέσατε τη ζωή. Του αφαιρέσατε τη ζωή και μέχρι σήμερα αυτό το οποίο προσπαθείτε με τρόπο λυσσαλέο, είναι να συγκαλύψετε τις ευθύνες σας.

**ΔΗΜΗΤΡΙΟΣ ΚΑΙΡΙΔΗΣ:** Εμείς; Δεύτερο πληθυντικό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένας είστε, κύριε Καιρίδη. Ο πληθυντικός αντιλαμβάνεστε ότι είναι σχηματικός, γιατί είστε ένας τώρα εκεί, αλλά εκπροσωπείτε και άλλους.

Εγώ θα ήθελα να ευχαριστήσω αυτά τα παιδιά γιατί βρίσκονται κάθε βράδυ εκεί. Κάθε βράδυ στις 23.21΄, την ώρα δηλαδή που έγινε αυτή η φοβερή σύγκρουση, μετά από πάρα πολύ μεγάλο χρόνο κατά τον οποίο δύο αμαξοστοιχίες κινούνταν στην ίδια γραμμή σε αντίθετη κατεύθυνση, κατά τον ίδιο χρόνο που έγινε, λοιπόν, αυτή η σύγκρουση, τα παιδιά αυτά και οι πολίτες που τα πλαισιώνουν και πολύ συχνά βρίσκονται κοντά τους και συγγενείς των θυμάτων και απλοί πολίτες αλληλέγγυοι σε αυτή την υπόθεση της μνήμης και της δικαίωσης, προσφωνούν τα θύματα, αναφέρουν ένα προς ένα τα ονόματα των θυμάτων.

Αυτό γίνεται μπροστά στη Βουλή και όπως έχουν αποφασίσει αυτοί οι νέοι άνθρωποι, που με ευλαβικό τρόπο καθημερινά ανάβουν τα φαναράκια στο μνημείο, αυτό θα συνεχιστεί μέχρι τέλους. Έτσι λέγεται και η πρωτοβουλία τους: «Μέχρι τέλους». Και το τέλος βέβαια δεν θα το γράψουν οι ένοχοι και οι συνένοχοι. Το τέλος δεν θα το γράψουν ψευδεπίγραφες δήθεν εκθέσεις. Το τέλος θα το γράψει η πραγματική απονομή της δικαιοσύνης, όπως ορίζεται από το Σύνταγμα και πηγάζει από τον λαό, ασκείται υπέρ αυτού και του έθνους και απονέμεται και πρέπει να απονέμεται ανεξάρτητα.

Τα λέω όλα αυτά και κάνω αυτή την εισαγωγή, γιατί παρακολουθώ με πολύ ενδιαφέρον αυτή τη λυσσαλέα προσπάθεια εδώ και πέντε μέρες κάποιοι να πουν ότι δεν έγινε έγκλημα στα Τέμπη και μάλιστα ότι δεν υπήρξε και φωτιά στα Τέμπη. Και μάλιστα σε λίγο θα ακούσουμε ότι δεν υπήρξε και σύγκρουση στα Τέμπη και ότι από κάποιο μυστηριώδη λόγο εξαϋλώθηκαν άνθρωποι, δεν βρέθηκε ίχνος τους, εξαφανίστηκαν στοιχεία και αγνοούνται μέχρι σήμερα ακόμη και τα απομεινάρια μιας κοπέλας, που δεν βρέθηκε ποτέ το παραμικρό στοιχείο από την ύπαρξή της.

Επειδή είναι πρόκληση για την κοινωνία αυτό το οποίο κάνετε και απορώ που δεν το καταλαβαίνετε, θα ήθελα να σας πω με όλη τη δύναμη της ψυχής μου ότι όσα μίσθαρνα όργανα και αν επιστρατεύσετε, όσες παρεμβάσεις και αν κάνετε στη δικαστική λειτουργία και σε όποια υπηρεσία, Πυροσβεστική ή άλλη, την αλήθεια δεν θα μπορέσετε να την θάψετε, τη δικαιοσύνη δεν θα μπορέσετε να την σταματήσετε και τη φωνή της κοινωνίας και των νέων ανθρώπων που ζητούν οξυγόνο δεν θα μπορέσετε να την φιμώσετε.

Αισθάνομαι δε την ανάγκη να απευθυνθώ σε εκείνους που σπεύδουν να καταθέσουν διαπιστευτήρια, σε κάποιους θλιβερούς -θα έλεγα- κονδυλοφόρους, ένας εκ των οποίων είχε την έμπνευση πριν από τρεις μέρες να φιλοτεχνήσει μια γελοιογραφία δήθεν με την οποία προσβάλλει με πολύ χυδαίο τρόπο τη μνήμη ανθρώπων που τους αφαιρέθηκε η ζωή. Τους αφαιρέσατε τη ζωή με τον πιο άγριο τρόπο και τον πιο τραυματικό. Το να καίγονται άνθρωποι ζωντανοί και το να συνειδητοποιούν ότι θα πεθάνουν, το να σπαράζει μια νέα κοπέλα λέγοντας «δεν έχω οξυγόνο, έχω ελάχιστο οξυγόνο, θα πεθάνουμε, κάνε κάτι», δεν είναι αντικείμενο γέλωτα. Και απορώ ποιανού το χιούμορ επιτρέπει αυτή την τρομακτική προσβολή, αυτή την ύβρη, που φαίνεται όμως ότι κάποιοι την παρήγγειλαν.

Θέλω ως συνήγορος τεσσάρων οικογενειών και πολλών συγγενών θυμάτων του εγκλήματος των Τεμπών να σας πω ότι δεν ήταν έτοιμος για τη μεθόδευση ούτε ο ανακριτής που έκλεισε την ανάκριση πριν καλά, καλά φτάσει το φερόμενο πόρισμα της Πυροσβεστικής. Δεν ήταν έτοιμος. Την Πέμπτη 28 του μηνός κατατέθηκε υποτίθεται το πόρισμα -που δεν είναι πόρισμα, είναι μια έκθεση, θα τη δούμε και αυτήν- της Πυροσβεστικής Υπηρεσίας.

Και εδώ πρέπει να διακρίνω, γιατί –ξέρετε- στην Πυροσβεστική υπάρχουν οι μάχιμοι και οι μαχόμενοι πυροσβέστες, αυτοί που πέφτουν στη φωτιά και η Κυβέρνηση τους στέλνει τα ΜΑΤ και τους δέρνει, αυτοί που πέφτουν στη φωτιά και η Κυβέρνηση τους αφήνει με απλήρωτα ρεπό και 48ωρα εργασίας, αυτοί που πέφτουν στη φωτιά και δεν έχουν ούτε τα μέσα για να παλέψουν τη φωτιά, με σφεντόνες πέφτουν στη φωτιά για όλους μας και υπάρχουν και οι χαρτογιακάδες της ιεραρχίας, οι μονίμως σιτιζόμενοι στις αυλές της εξουσίας που είναι πρόθυμοι για το οτιδήποτε.

Αυτή λοιπόν η έκθεση της Πυροσβεστικής -που θα τη δούμε, αλλά που σίγουρα εκθέτει όποιον περιορίστηκε μόνον σε κάτι τέτοιο, σίγουρα τον εκθέτει- δεν έχει καμία μα καμία επιρροή σε όλο το αποδεικτικό υλικό για το έγκλημα των Τεμπών, καμία επιρροή! Είναι τόσο καταλυτικά τα στοιχεία, έχουν τόσο υπερχειλίσει οι αποδείξεις του εγκλήματος, ώστε είναι πραγματικά θλιβερό να προσπαθεί μια ολόκληρη Κυβέρνηση και όσοι τη στηρίζουν να αρνηθεί αυτό που είδε όλος ο κόσμος, που γνωρίζει όλος ο κόσμος και που νιώθει όλη η κοινωνία μέσα της. Ήταν έγκλημα, ήταν κακουργηματική αφαίρεση ανθρώπινων ζωών.

Είναι πραγματικά αποκαλυπτικό το να προσπαθεί ο οποιοσδήποτε να πείσει με βάση οποιοδήποτε χαρτί ότι δεν υπήρξε φωτιά, ότι δεν υπήρξε ανάφλεξη, ότι δεν υπήρξε αυτή η τεράστια, θηριώδης, τερατώδης ανάφλεξη, αυτό το μανιτάρι που προκλήθηκε από παράνομη και εύφλεκτη ουσία. Είναι θλιβερό να προσπαθείτε να τυλίξετε σε μια κόλλα χαρτί την αλήθεια και ακόμη πιο τρομακτικό να πιστεύετε ότι μπορεί να πεισθεί οποιοσδήποτε πολίτης από αυτή τη μεθόδευση.

Η φράση «έχω ελάχιστο οξυγόνο» είναι φράση ιερή μιας κοπέλας, που αργότερα κάηκε ζωντανή. Και κάηκε ζωντανή γιατί, ενώ επέζησε της σύγκρουσης, αφαιρέθηκε η ζωή της από την ανάφλεξη και την πυρκαγιά, αυτήν την πυρκαγιά που ισχυρίζεστε ότι δεν έγινε ποτέ.

Αλλά βέβαια δεν είστε οι μόνοι και δεν είναι η πρώτη φορά που εξουσίες αρνούνται τρομακτικά εγκλήματα. Δεν είναι η πρώτη φορά. Έχουμε ζήσει την άρνηση του Ολοκαυτώματος. Κάτι ξέρετε, κύριε Πλεύρη, κάτι ξέρει ο κ. Βορίδης, κάτι ξέρει ο κ. Γεωργιάδης. Έχουμε ζήσει την άρνηση των νεκρών του Πολυτεχνείου. Κάτι ξέρετε πάλι εσείς οι ίδιοι και κάποιοι άλλοι. Έχουμε ζήσει και ζούμε την άρνηση της γενοκτονίας σε βάρος του Παλαιστινιακού λαού, που διαπράττεται σε ζωντανή αναμετάδοση από τις δυνάμεις του κράτους του Ισραήλ και από την κυβέρνηση του υπόδικου και καταζητούμενου για διεθνή εγκλήματα Νετανιάχου. Έχουμε ζήσει πολλές αρνήσεις εγκλημάτων, ώστε δεν εκπλησσόμαστε που αρνείστε άλλο ένα φοβερό έγκλημα, που όμως όλος ο κόσμος το ξέρει ότι διαπράχθηκε.

Και βέβαια δεν εκπλησσόμαστε και για κάθε έγκλημα που αρνείστε, γιατί κάθε έγκλημα το αρνείστε. Είστε όλοι αθώοι. Δεν έγινε τίποτε, δεν υπήρξε φόνος, δεν υπήρξε αίμα, δεν υπήρξε όπλο, δεν υπήρξε τίποτε, δεν υπήρξε αδίκημα, ούτε καν πλημμέλημα με το σκάνδαλο του ΟΠΕΚΕΠΕ, που συγκλονίζει την ελληνική κοινωνία, που αποδεικνύει ότι κάποιοι τρώνε με χρυσά κουτάλια την ώρα που οι γνήσιοι αγρότες, οι απλοί άνθρωποι του μόχθου σκίζουν τα χέρια τους κοπιάζοντας για να βιοποριστούν και περιμένουν την ευαρέσκεια του Πρωθυπουργού για ψίχουλα, μη μπορώντας να υποστηρίξουν τις καλλιέργειές τους και τις οικογένειές τους.

Εδώ υπάρχει πολύ μεγάλη, οργιώδης, συνεννόηση. Καιρίδης στο τηλέφωνο, Μαρκόπουλος στο τηλέφωνο, έχουν ανάψει τα τηλέφωνα τι θα απαντήσουν. Εσείς, κύριε Πλεύρη, προλάβατε, το κάνατε με μήνυμα. Θα μου δείξετε και το μήνυμα;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Αν θέλετε να δείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μυλωνάκης το έστειλε; Γιατί τον περιμένω στη Βουλή να μου απαντήσει σε μία επίκαιρη ερώτηση που του έκανα. Είπα να ελαφρύνω το κλίμα, αλλά με πάτε πάλι στα βαριά.

Είναι πολύ σοβαρά τα πράγματα για τον κ. Μυλωνάκη. Διότι υπάρχουν εδώ και μήνες δημοσιεύματα ότι κάλεσε στο Μαξίμου δύο Βουλευτές -όχι τώρα, αλλά το 2024, σε χρόνο που δεν είχε δημοσιοποιηθεί ούτε αποκαλυφθεί ούτε ολοκληρωθεί η έρευνα της Ευρωπαϊκής Εισαγγελίας- ο κ. Μυλωνάκης, ο στενότερος συνεργάτης του Πρωθυπουργού, γνώριζε και κάλεσε στο Μαξίμου δύο Βουλευτές εν ενεργεία της Νέας Δημοκρατίας, για να τους πει ότι δεν θα γίνουν Υπουργοί στον ανασχηματισμό του Ιουνίου του 2024, τότε που από το 41% στις εθνικές εκλογές του 2023 καταβαραθρωθήκατε στο 28% των Ευρωεκλογών του 2024 και η λύση ήταν ανασχηματισμός.

Ενώ λοιπόν αυτοί οι δύο Βουλευτές ανέμεναν την υπουργοποίησή τους, ο κ. Μυλωνάκης, ο στενότερος συνεργάτης του Πρωθυπουργού, ο Υφυπουργός παρά τω Πρωθυπουργώ, κάλεσε τους Βουλευτές αυτούς στο Μέγαρο Μαξίμου και τους είπε «δεν θα γίνετε Υπουργοί διότι υπάρχουν αυτές οι συνομιλίες σας που τις έχει πιάσει ο κοριός». Υπάρχουν δημοσιεύματα που το αναφέρουν εδώ και μήνες. Βλέπετε τώρα έχει πέσει δυσκολία από εδώ. Εδώ και μήνες υπάρχουν δημοσιεύματα που αναφέρουν αυτό το γεγονός, ότι δύο Βουλευτές εκλήθησαν από τον κ. Μυλωνάκη και τους είπε «υπάρχουν αυτά τα στοιχεία, δεν θα γίνεις Υπουργός». Πότε; Το 2024.

Όμως το 2024 ο τρόπος για να γνωρίζει ο κ. Μυλωνάκης τις συνομιλίες των δύο Βουλευτών και ίσως και άλλων ήταν είτε να παρακολουθεί τους Βουλευτές, να συνεχίζει δηλαδή το θεάρεστο έργο των παρακολουθήσεων και υποκλοπών το 2024 -και γιατί όχι, αφού βρίσκονται και πρόθυμοι εισαγγελείς του Αρείου Πάγου που λένε ότι δεν υπάρχει αδίκημα- είπε λοιπόν να συνεχίζει το θεάρεστο έργο των παρακολουθήσεων -και εσάς νομίζω σας παρακολουθούσαν, κύριε Πλεύρη, έτσι δεν είναι;- και να χρησιμοποιεί το υλικό των παρακολουθήσεων είτε να συνεχίζει το θεάρεστο έργο των παρακολουθήσεων και με παρακολούθηση των ευρωπαίων εισαγγελέων, που είχαν διατάξει τις παρακολουθήσεις.

Γνωρίζετε ότι οι πρώτες αποκαλύψεις για τις παρακολουθήσεις, που αφορούσαν το μισό Υπουργικό Συμβούλιο, αφορούσαν και τον μετέπειτα Πρόεδρο του ΠΑΣΟΚ, τότε υποψήφιο, είχαν μέσα και παρακολουθήσεις δικαστικών και εισαγγελικών προσώπων. Και τώρα αποκαλύπτεται ότι στο Μαξίμου ο κ. Μυλωνάκης, σύμφωνα με τα δημοσιεύματα, γνώριζε τις έρευνες των Ευρωπαίων Εισαγγελέων, που δεν θα έπρεπε να γνωρίζει κανείς, και που αφορούσαν στελέχη σας. Δηλαδή παρακολουθούσε η Κυβέρνηση, παρακολουθούσε ο Υφυπουργός παρά τω Πρωθυπουργώ -θα μας πει σε ποιο πλαίσιο- τους Ευρωπαίους Εισαγγελείς.

Τι υπάρχει επιπλέον για το θέμα αυτό;

**ΧΡΗΣΤΟΣ ΓΙΑΝΝΟΥΛΗΣ:** Είχε μείνει ανοικτή η γραμμή από το 2019 και έγραφε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν με πειράζει, κύριε Πρόεδρε. Πιο πολύ με πειράζει να το κάνετε από μικροφώνου.

Επιπλέον έχουμε μια συγκλονιστική επιβεβαίωση από Βουλευτή της Νέας Δημοκρατίας εν ενεργεία, τον κ. Χρήστο Μπουκώρο. Τον ξέρετε, κύριε Πλεύρη; Εσείς προαχθήκατε όταν εκείνος παραιτήθηκε για το σκάνδαλο του ΟΠΕΚΕΠΕ. Έχω πολλούς πειρασμούς να σας ρωτήσω, αλλά θα περιμένω τον κ. Μυλωνάκη να μου απαντήσει.

Ο κ. Μπουκώρος λοιπόν στον τηλεοπτικό σταθμό Kontra τον Ιούνιο του 2025 επιβεβαίωσε ότι ήδη από το περασμένο έτος, από το 2024, και ενόψει του ανασχηματισμού του 2024 τον είχαν πάρει από το Μαξίμου και του είπαν ότι υπάρχουν αυτές οι συνομιλίες και του είπαν και ποιο νούμερο παρακολουθείται από το Μαξίμου. Με παρακολουθείτε; Εννοώ που μιλώ, τα άλλα δεν σας βάζω να μου απαντήσετε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Ο κ. Μπουκώρος λοιπόν είπε ξεκάθαρα σε τηλεοπτική εκπομπή στον κ. Πουλακίδα και στον κ. Σουρμελίδη ότι «βέβαια γνώριζε το Μαξίμου, αφού μου το είχε πει εμένα και μου είπαν και ότι παρακολουθείται το τάδε νούμερό σου» και είναι συνάδελφός μας. Ήταν Πρόεδρος Διαρκούς Επιτροπής. Στη συνέχεια προήχθη σε Υφυπουργό, αν το θεωρούμε προαγωγή. Εκείνοι το θεωρούν προαγωγή. Εγώ θεωρώ τη Βουλή πιο σημαντική. Εν πάση περιπτώσει, μεταπήδησε σε θέση Υφυπουργού Ψηφιακής Διακυβέρνησης και τελικώς παραιτήθηκε μαζί με άλλους τρεις συναδέλφους του, εννοώ Υπουργούς, όταν έγιναν οι αποκαλύψεις της δικογραφίας, που όμως εσείς –εσείς;- ο κ. Μυλωνάκης σίγουρα τις γνώριζε. Εγώ ξεκινάω από το σίγουρο για να δούμε από πού εκπορευόταν η γνώση, και ποιος άλλος γνώριζε, και τι αντικείμενα είχαν αυτές οι παρακολουθήσεις.

Παρακολουθεί και παρακολουθούσε και άλλους Βουλευτές; Σας αφορά, κύριοι, το ξέρετε. Και προσκαλούσε και προσκαλεί και άλλους Βουλευτές για να διακινήσει αυτήν τη γνώση του από συνομιλίες, από απόρρητες επικοινωνίες, που μόνο η εισαγγελική και ανακριτική αρχή μπορεί να έχει στα χέρια της; Και παρακολουθούσε και τους Ευρωπαίους Εισαγγελείς; Και είχε στοιχεία και για άλλα θέματα;

Κύριε Πλεύρη, βλέπω πόσο έχετε σκυθρωπιάσει, γιατί ξέρετε καλά -είστε δικηγόρος- ποια ακριβώς κακουργήματα στοιχειοθετούνται, ποια ακριβώς κακουργηματική δράση στοιχειοθετείται και πόσο σοβαρό είναι αυτό το γεγονός που εδώ και μήνες κάνουν κάποιοι ότι δεν το κατάλαβαν.

Ο κ. Μυλωνάκης χθες, απαντώντας σε επίκαιρη ερώτηση του κ. Καραμέρου, συνομολόγησε ότι ο ίδιος χειρίζεται τα θέματα του ΟΠΕΚΕΠΕ για το Μέγαρο Μαξίμου και μάλιστα παρήγγειλε και ειδικό σημείωμα που το εμφάνισε σαν άτυπο και εσωτερικό, στο οποίο βασίστηκε, λέει, για την πρότασή σας για την εξεταστική επιτροπή, αυτήν την εξεταστική επιτροπή που έχει κόκκαλα.

Γιατί είναι κάπως οξύμωρο να λέτε ότι θέλετε τη διερεύνηση, να έχει διαβιβαστεί η δικογραφία στη Βουλή από την Ευρωπαϊκή Εισαγγελία από 19 Ιουνίου και να μη συγκροτείται η εξεταστική επιτροπή που εσείς προτείνατε. Εμείς την ψηφίσαμε, βέβαια, γιατί θεωρούμε ότι δεν το σκεφτήκατε και πολύ καλά. Νομίζατε ότι αυτό θα είναι η μεθόδευση της αποφυγής της προανακριτικής, για την οποία δεν έχει γίνει καμία έγκυρη ψηφοφορία. Το ξέρετε.

Εμείς, κύριε Μάντζο, απολύτως συμφωνούμε και συντασσόμαστε και το είπαμε από την πρώτη στιγμή και το είπαμε και χθες στη Διάσκεψη των Προέδρων. Δεν έχει υπάρξει ψηφοφορία έγκυρη επί των προτάσεων προανακριτικής επιτροπής. Η μεθόδευση που ακολουθήθηκε από την Κυβέρνηση -και δεν ξέρουμε και πόσοι Βουλευτές μπορεί να εκλήθησαν από τον κ. Μυλωνάκη και επ' αυτή τη αφορμή- ουσιαστικά ακύρωσε τη διαδικασία και εκκρεμεί η ψηφοφορία. Δεν υπάρχει έγκυρη ψηφοφορία.

Συνεπώς, είναι αρκετά αποκαλυπτικό το γεγονός ότι ούτε αυτήν την εξεταστική επιτροπή -που ψηφίσθηκε με δική σας πρόταση και εμείς την ψηφίσαμε- τη συγκροτείτε, γιατί ακριβώς καταλαβαίνετε ότι ο πρώτος που θα ζητήσουμε να κληθεί θα είναι ο κ. Μητσοτάκης και ο δεύτερος που θα ζητήσουμε να κληθεί θα είναι ο κ. Μυλωνάκης, οπότε τα πράγματα είναι αρκετά σκούρα -θα έλεγα- και δύσκολα και ακανθώδη.

Και περιμένουμε τις απαντήσεις του κ. Μυλωνάκη. Πάντως, εγώ μέχρι σήμερα δεν έχω ενημερωθεί από τις υπηρεσίες του κοινοβουλευτικού ελέγχου της Βουλής πότε θα μου απαντήσει ο κ. Μυλωνάκης. Είδα ότι για αύριο ακυρώνεται ο κοινοβουλευτικός έλεγχος, οπότε δεν απαντάει αύριο. Περιμένουμε με αγωνία: Θα απαντήσει την Παρασκευή ενδεχομένως, για να απαλλάξει τον Πρωθυπουργό από το να πάει στη ΔΕΘ με αυτό το ερώτημα να αιωρείται ή θα το αφήσει να το απαντήσει ο Πρωθυπουργός στη ΔΕΘ; Γιατί καταλαβαίνουμε ότι είναι μια υπόθεση που δεν μπορεί να μείνει ούτε αδιερεύνητη ούτε χωρίς διαλεύκανση.

Και τώρα βέβαια, μιας και αναφέρθηκα στη ΔΕΘ και θα πούμε περισσότερα τις επόμενες μέρες, θέλω να πω στην Κοινοβουλευτική Ομάδα μου ότι κάναμε -και κάνουμε- λάθος που νομίζουμε ότι η Πλεύση Ελευθερίας είναι η κοινοβουλευτική ομάδα και το κίνημα που έχει ταυτιστεί και συντονιστεί με τους καλλιτέχνες. Διότι υπάρχει ένας μεγάλος καλλιτέχνης στην Κυβέρνηση και μάλιστα είναι πάρα πολύ επιμελής και το έργο του το φιλοτεχνεί εβδομάδες. Εδώ και εβδομάδες, λοιπόν, ακούμε τα μέσα ενημέρωσης να ανακοινώνουν καθημερινά ότι ο κ. Μητσοτάκης βάζει τις τελευταίες πινελιές, ότι μπαίνουν οι τελευταίες πινελιές σε αυτά που θα ανακοινώσει στη ΔΕΘ. Και να οι τελευταίες πινελιές και δωσ’ του πινελιές. Ο Πικάσο ωχριά μπροστά στον κ. Μητσοτάκη και νομίζω ότι οφείλουμε να περιμένουμε αυτό το φοβερό καλλιτεχνικό έργο, αυτόν τον πίνακα ζωγραφικής που θα μας παρουσιάσει ο κ. Μητσοτάκης στη ΔΕΘ, αφού βάλει όλες τις πινελιές που επί τόσες εβδομάδες ακούμε από τα μέσα ενημέρωσης ότι τις βάζει.

Κύριε Πλεύρη, φυσικά δεν θα σας αφήσω παραπονεμένο. Δεν θα παραλείψω να μιλήσω για το νομοσχέδιο, για το οποίο τοποθετήθηκα κατ’ επανάληψη και στην επιτροπή. Έχω την τιμή και το προνόμιο να είμαι –νομίζω- η μόνη αρχηγός που πηγαίνω και στις επιτροπές στη νομοθετική διαδικασία. Κύριε Πλεύρη, ξέρετε ότι πρόκειται για ένα νομοσχέδιο αντισυνταγματικό που θέτει τη χώρα μας σε συνθήκη παραβίασης του διεθνούς πλαισίου προστασίας των ανθρωπίνων δικαιωμάτων και θέτει ακόμη τη χώρα μας σε μία συνθήκη -που εσάς μπορεί να σας αρέσει, αλλά εμείς τη βλέπουμε και ανατριχιάζουμε- αναβίωσης του ρατσισμού, της ξενοφοβίας, της μισαλλοδοξίας, της διαρκούς εγκαθίδρυσης διακρίσεων και της προσπάθειας αντιμετάθεσης των αλγεινών συνθηκών που βιώνουν οι πολίτες σε κάποιον άλλον από τις κυβερνήσεις, στους ξένους που αυτοί δήθεν φταίνε. Είναι άνθρωποι εξαθλιωμένοι, άνθρωποι απλοί, άνθρωποι που σίγουρα θέλουν να μένουν στη χώρα τους, αλλά κάποιοι τη βομβαρδίζουν τη χώρα τους ή κάποιοι καταλαμβάνουν την εξουσία στη χώρα τους με τα όπλα. Δεν έχουν δημοκρατία. Απορώ με αυτά που είπατε για την Αίγυπτο, αλλά σας απάντησε καταλλήλως η Τζώρτζια Κεφαλά.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Δημοκρατία είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δημοκρατία!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Με εκλογές έχει βγει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πλεύρη, έχω πάρει και τέσσερα εξώδικα από τον πατέρα σας, που με καλεί να συζητήσουμε πόσο καλή είναι η χούντα και πόσο κακοί εμείς οι δημοκράτες. Δεν ξέρω αν θέλετε να συνηγορήσετε σε κάτι τέτοιο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Μου το λέτε, γιατί με θέλετε για δικηγόρο σας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, αυτό το λάθος δεν θα το έκανα να σας απευθυνθώ για την υπεράσπισή μου, γιατί κυρίως πρέπει να σας πω ότι σε αυτήν την πολιτική διαδρομή εγώ υποστηρίζω ότι ο ανώτερος υπερασπιστής του κάθε ανθρώπου είναι το δίκαιο. Κι όταν στρατεύεται με το δίκαιο και με τους ανθρώπους που αγωνίζονται για το δίκαιο μπορεί με τον καλύτερο τρόπο να αναδείξει και την αλήθεια. Όταν συστρατεύεται με εκείνους οι οποίοι μπορούν χωρίς πρόβλημα να κάνουν το άσπρο μαύρο και να εμφανίζουν το ψέμα για αλήθεια, τότε είναι καταδικασμένος να απαξιωθεί.

Θα ήθελα, λοιπόν, να σας πω ότι η χώρα μας βγήκε από το Συμβούλιο της Ευρώπης επί χούντας και βγήκε για παραβιάσεις των ανθρωπίνων δικαιωμάτων. Ο λαός μας διαχρονικά έχει συστρατευθεί με τους αδύναμους, εκφράζει την αλληλεγγύη του στους πρόσφυγες, στον παλαιστινιακό λαό, στα θύματα της γενοκτονίας. Ο λαός μας δεν μισεί, αγαπά. Και το είπε πολύ όμορφα η Τζόρτζια για την παραμονή της στην Αίγυπτο με την πρωτοβουλία «March to Gaza». Σας είπε: «Εγώ δεν αισθάνθηκα κάποιο κίνδυνο από τους Αιγύπτιους πολίτες που εσείς μας λέτε ότι είναι επικίνδυνοι. Αισθάνθηκα από τις δυνάμεις της εξουσίας». Ο λαός μας διαχρονικά ξέρει να διακρίνει το καλό από το κακό και κυρίως αγαπά τους ανθρώπους και καταλαβαίνει ότι δεν υπάρχει τίποτε δίκαιο και τίποτε ευγενές στο να απελαύνεις παιδιά, ασυνόδευτα ανήλικα παιδιά, δεν υπάρχει τίποτα καλό και τίποτα ευγενές στο να χτίζεις μία πολιτική των απωθήσεων, των επαναπροωθήσεων, που εσείς τις ονομάζετε επιστροφές, και δεν υπάρχει τίποτα το αληθινό στο να εμφανίζεις σαν εχθρό άλλους αδύναμους ανθρώπους.

Ξέρουν οι κάτοικοι της Χίου -που κατακάηκε δύο φορές μόνο αυτό το καλοκαίρι και ο Βουλευτής σας που είναι και Κοινοβουλευτικός Εκπρόσωπος δεν είχε να πει κάτι ούτε για το αντιμόνιο ούτε για τα συμφέροντα- ότι μεγαλύτερος κίνδυνος είναι τα συμφέροντα που θέλουν το αντιμόνιο.

Ξέρουν οι κάτοικοι της Θάσου ότι μεγαλύτερος κίνδυνος είναι τα συμφέροντα –με αυτά συστρατεύεστε!- που θέλουν να αποθηκεύουν διοξείδιο του άνθρακα μέσα στη θάλασσα εκείνου του πανέμορφου τόπου.

Ξέρουν οι κάτοικοι της Πάτρας και της Αχαΐας -ήμουν χθες εκεί- ότι κατακάηκε ο τόπος τους γιατί δεν έχετε χτίσει την Πολιτική Προστασία και ξέρει όλος ο κόσμος ότι οι πολίτες σε όλο τον κόσμο δεν κινδύνεψαν από τους απλούς ανθρώπους, αλλά από τις εξουσίες που βασίζονται στον διχασμό, στον μανιχαϊσμό, στην ξενοφοβία, στη μισαλλοδοξία, σε όλες εκείνες δηλαδή τις πολιτικές και τις τακτικές με τις οποίες επιθυμείτε να διχάζετε την κοινωνία.

Η Πλεύση Ελευθερίας αυτονοήτως καταψηφίζει το νομοσχέδιό σας. Έχει ήδη η πολιτική σας κριθεί -και η δική σας και των προηγουμένων πρέπει να πω- η οποία λέει ότι η Τουρκία…

Είναι και η Τουρκία δημοκρατία, κύριε Πλεύρη; Είναι;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι, λέτε.

Εμείς λέμε ότι δεν υπάρχει σύμπτωση, λοιπόν, αντίληψης για το πώς λειτουργεί μία δημοκρατία, γιατί μία δημοκρατία δεν έχει πολιτικούς κρατουμένους με τις ορδές, μία δημοκρατία δεν φυλακίζει δημοσιογράφους για τη γνώμη τους, μία δημοκρατία δεν συμμετέχει σε εγκλήματα, μία δημοκρατία δεν παραβιάζει τα ανθρώπινα δικαιώματα.

Το Συμβούλιο της Επικρατείας της χώρας μας σας έχει πει ότι η πολιτική σας παραβιάζει το Σύνταγμα, σας έχει πει ότι η Τουρκία δεν είναι ασφαλής τρίτη χώρα, έχουν βγει αποφάσεις από τον Φλεβάρη. Είστε ενήμερος, φαντάζομαι.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Έχει αλλάξει η ΚΥΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει αλλάξει; Άλλαξε η νομολογία;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Η ΚΥΑ, η απόφαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, η δική σας πολιτική λέτε ότι άλλαξε, αλλά τώρα την ξανααλλάζετε. Η ΚΥΑ, κύριε Υπουργέ, η Κοινή Υπουργική Απόφαση και τώρα την ξανααλλάζετε με τη νομοθεσία σας και ήρθαν οι διοικητικοί δικαστές και σας είπαν στην ακρόαση φορέων πόσες διατάξεις και πόσες εγγυήσεις παραβιάζει το νομοσχέδιό σας. Οι δικαστές σας τα είπαν, οι φορείς σας τα είπαν. Αυτή η πολιτική του ρατσισμού έχει πολύ κοντά ποδάρια.

Ο ρατσισμός είναι διεθνές έγκλημα -θέλω να σας το υπενθυμίσω- και ο ρατσισμός -θέλω να το επαναλάβω- δεν είναι ζήτημα Αριστεράς ή Δεξιάς. Ο ρατσισμός είναι έγκλημα, ο ρατσιστικός λόγος είναι ποινικό αδίκημα. Ξεκινήσατε την τοποθέτησή σας μέσα στη Βουλή με έναν εισηγητή που εξέφρασε ρατσιστικό λόγο, είπε «να απαλλαγούν οι Θερμοπύλες από τους μετανάστες» και δεν το ανακάλεσε ποτέ και δεν τον ανακάλεσε κανείς στην τάξη.

Οι πολίτες δεν θα πειστούν ότι ο εχθρός είναι κάποιοι εξουθενωμένοι άνθρωποι, βλέπουν εξάλλου τους ανθρώπους που προσφεύγουν για άσυλο. Οι πολίτες ξέρουν ότι εκείνος που αγαπάει πραγματικά την πατρίδα του αγαπάει πρώτα από όλα τους ανθρώπους και όλους τους ανθρώπους που βρίσκονται στην πατρίδα του και ξέρει ότι για να είναι ευτυχισμένα τα παιδιά του πρέπει να είναι ευτυχισμένα και τα παιδιά του διπλανού του και όλα τα παιδιά του κόσμου. Σε μια πατρίδα που απελαύνει παιδιά κανένα παιδί δεν μπορεί να είναι ευτυχισμένο και πιστέψτε με, τα παιδιά έχουν το ισχυρότερο, το αυθεντικότερο, το ακριβέστερο αίσθημα δικαίου.

Εμείς είμαστε με τα παιδιά και σε αντίθεση με τη δική σας πολιτική της απώθησης, της επαναπροώθησης, της -εντός εισαγωγικών- «επιστροφής», αύριο έχουμε προσκαλέσει τα παιδιά της Παλαιστίνης εδώ στη Βουλή, τα παιδιά που νοσηλεύονται, θύματα πολέμου, γιατί εμείς πιστεύουμε στην υποδοχή, στη συμπερίληψη, πιστεύουμε στην αγάπη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θέλετε να κάνετε παρέμβαση;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ναι, μία παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κυρία Πρόεδρε, όταν απευθυνόμαστε σε τρίτες χώρες, από εκεί και πέρα αν κρίνονται σε διάφορα ζητήματα κρίνονται, αλλά από την άλλη πλευρά έχουν και ένα καθεστώς. Η κυβέρνηση της Αιγύπτου έχει προκύψει από εκλογές. Από εκεί και πέρα, αν υπάρχουν άλλα θέματα, δεν είναι όλες οι δημοκρατίες ώριμες, όπως είναι οι δυτικές δημοκρατίες. Δεν φαντάζομαι να αναφέρεστε σε λαϊκές δημοκρατίες ότι ήταν ώριμες, αλλά αυτές οι κυβερνήσεις είναι σίγουρα πιο δημοκρατικές από αυτό που φαντάζεστε εσείς ως δημοκρατία στις λαϊκές δημοκρατίες.

**ΑΛΕΞΑΝΔΡΟΣ ΚΑΖΑΜΙΑΣ:** Τι ποσοστό πήρε ο Σίσι; Ξέρετε; Πήρε 89%.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Εγώ σας λέω αυτήν τη στιγμή ότι είναι μια νόμιμη κυβέρνηση. Στους δε Αιγύπτιους που έρχονται -όχι μόνο στην Ελλάδα, σε οποιαδήποτε χώρα- απορρίπτεται το άσυλό τους γιατί είναι ασφαλής χώρα η Αίγυπτος και έρχονται για οικονομικούς λόγους.

Και ουσιαστικά εσείς τώρα κάνετε μία τοποθέτηση που δείχνει αυτό που θέσαμε στην αρχή. Δεν σας απασχολεί ποιος είναι πρόσφυγας, ποιος είναι μετανάστης. Είναι η βασική αρχή της Αριστεράς, όσους περισσότερους μπορούμε να έχουμε εδώ να τους έχουμε.

Αναφερθήκατε σε μία συγκέντρωση που θα γίνει έξω. Δεν ακούω κανέναν να την αναφέρει. Είδατε έξω τον κόσμο; Πήγατε να τον δείτε; Τον μνημονεύατε από το πρωί και λέγατε ότι τα αριστερά κόμματα θα είστε μαζί τους. Περισσότερες εγγεγραμμένες ΜΚΟ έχουμε στο Μητρώο του Υπουργείου Μετανάστευσης από τον κόσμο που είναι έξω αυτήν τη στιγμή. Γιατί δεν τους μνημονεύετε;

Αφού, λοιπόν, το νομοσχέδιο προκαλεί αναστάτωση και όλοι είναι αντίθετοι, πού είναι όλοι να διαμαρτυρηθούν; Μήπως γιατί στις μετρήσεις της κοινής γνώμης οι συγκεκριμένες ρυθμίσεις φτάνουν και στα άτομα τα οποία ψηφίζουν τα κόμματα της Αριστεράς να είναι η πλειοψηφία, γιατί οι Έλληνες πολίτες θέλουν μια σκληρή, αυστηρή και δίκαιη μεταναστευτική πολιτική;

Και κυρία Πρόεδρε, επειδή αναφέρατε και τα ευαίσθητα θέματα των ευαλώτων, ότι εσείς ως δικηγόρος υπερασπίζεστε τους κατατρεγμένους, εγώ βλέπω ότι στις υποθέσεις ασύλου με τις οποίες έχετε ασχοληθεί ως δικηγόρος και έχουν πάρει και τη δημοσιότητα δεν υπερασπίζατε κατατρεγμένους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φτιάχνετε και φακέλους για το ποιους υπερασπίζομαι;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ναι, μπορείτε να μπείτε, δημόσια είναι. Βλέπω ότι έχετε υπερασπιστεί για τα κρυπτονομίσματα έναν Ρώσο. Το θυμόσαστε; Για να δούμε αυτό το νομοσχέδιο τι πάει να βελτιώσει πολλές φορές, κύριοι. Αυτός κατάφερνε να μην μπορεί να φύγει από εδώ γιατί συνεχείς δικαστικές διαδικασίες τον κρατούσαν. Θυμόσαστε την υπόθεση με τον Ρώσο με τα κρυπτονομίσματα που καταδικάστηκε τελικά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν καταδικάστηκε!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Μπορώ να σας θυμίσω και μια άλλη υπόθεση που χειριστήκατε με άτομο με τρεις υπηκοότητες που ζητούσε άσυλο με εταιρεία στις Βερμούδες για 1,8 εκατομμύρια και μάλιστα, επειδή έχετε ευαισθησία για τους υπαλλήλους ασύλου, μηνύσατε και τον χειριστή της υπόθεσης ασύλου ότι παραβίασε τα δικαιώματά της.

Και μπορώ να σας θυμίσω και άλλον έναν Ρώσο όπου πάλι υπήρχε ένταλμα από την Ιντερπόλ -που λέτε για τα διεθνή εντάλματα- και αναλάβατε την υπόθεσή του και ήταν γύρω στα 29 δισεκατομμύρια ρούβλια. Προφανώς τη δουλειά σας κάνατε ως δικηγόρος και καλά την κάνατε. Και εγώ μπορούσα αντίστοιχα, αν πληρωνόμουν, να υπερασπιζόμουν αντίστοιχες υποθέσεις. Μην έρχεστε, όμως, εδώ πέρα και μας λέτε όσον αφορά τη δικηγορία αποκλειστικά και μόνο σε αυτήν την αντιπαραβολή που κάνατε ότι εμείς δεν μπορούμε να υπερασπιζόμαστε ανθρώπους που πλήττονται, γιατί έτσι κατά κάποιον τρόπο αντιλαμβανόμαστε το δίκαιο και ασκούμε τη δικηγορία. Εγώ δεν είδα υποθέσεις ασύλου των κατατρεγμένων, είδα υποθέσεις ασύλου των ευνοημένων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού τις είδατε; Κρατάτε φακέλους;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Σας είπα, την υπόθεση με τα κρυπτονομίσματα δεν την ξέρετε στη Γαλλία που καταδικάστηκε ο εντολέας σας και εδώ πέρα είχε κάνει αίτηση ασύλου; Δεν τη θυμόσαστε; Έχετε μηνύσει χειριστή στην Υπηρεσία Ασύλου, επειδή απέρριψε άσυλο ατόμου το οποίο έχει τρεις υπηκοότητες και μάλιστα η εταιρεία ήταν στις Βερμούδες;

Δεν έχετε χειριστεί άλλη υπόθεση Ρώσου που πάλι αναφέρεται με ένταλμα της Ιντερπόλ;

Δικαίωμά σας είναι, αλλά μη μου λέτε ότι τρέχουμε για τον κόσμο ο οποίος πλήττεται. Ως δικηγόροι -αναφέρομαι σε αυτό που είπατε- θα πάρουμε υποθέσεις και εμείς οφείλουμε να κάνουμε μια διαδικασία ασύλου, ώστε τελικά κάποιος να μην έχει πολλαπλές δυνατότητες για να καθυστερεί τη διαδικασία είτε της έκδοσής του όταν υπάρχει ένταλμα είτε της επιστροφής του όταν έχει απορριφθεί το άσυλο.

Αυτό το νομοσχέδιο αυτό πετυχαίνει και αντιλαμβάνομαι ότι πολλοί από τους φορείς που βλέπουν να μειώνονται οι διαδικασίες αντιλαμβάνονται ότι θίγονται και διαμαρτύρονται. Και οι ΜΚΟ διαμαρτύρονται. Διαμαρτύρονται και προφανώς και η ΜΚΟ που ασχολείται με τη μετανάστευση. Υπάρχουν και ΜΚΟ πολύ σοβαρές που μας βοηθάνε. Ο Διεθνής Οργανισμός Μετανάστευσης είναι κατ’ εξοχήν οργανισμός που μας βοηθά στις εθελούσιες επιστροφές.

Από εκεί και πέρα, όμως, δεν παύει και όλες αυτές οι ΜΚΟ οι οποίες ασχολούνται με το μεταναστευτικό να έχουν και μια προσέγγιση όταν θεωρούν ότι μειώνονται δικαιώματα. Τα δικαιώματα, όμως, τα οποία μειώνονται τώρα δεν δημιουργούν κανένα θέμα ούτε στο Σύνταγμα ούτε στο Ευρωπαϊκό Δίκαιο. Αντιθέτως, έρχονται με μια φιλοσοφία ενός κανονισμού που έχει δουλευτεί όλο αυτό το διάστημα και, άρα, απηχεί θέσεις και αντιλήψεις, οι οποίες υπάρχουν στην Ευρωπαϊκή Επιτροπή και σε ένα συνολικό πλαίσιο που, ναι, προτεραιότητα αυτής της Κυβέρνησης είναι να αυξηθούν οι επιστροφές.

Δεν απευθύνεται, κυρία Πρόεδρε, το νομοσχέδιο στους πρόσφυγες. Όποιος είναι πρόσφυγας παίρνει την προσφυγική ιδιότητα και εδώ είναι ο διευθυντής ασύλου. Τα ποσοστά ασύλου που δίνει η χώρα μας είναι στο 45%. Δίνει άσυλο η Ελλάδα και δίνει άσυλο η Ελλάδα και σε καλό χρονικό διάστημα και, άρα, αυτός που πραγματικά είναι κατατρεγμένος έχει πάρει άσυλο και δεν τον αφορά το συγκεκριμένο νομοσχέδιο.

Ποιον αφορά; Αυτού που απορρίφθηκε το άσυλο, που απορρίφθηκε δεύτερη φορά το άσυλο και που στην πραγματικότητα έχει έρθει για οικονομικούς λόγους, εκμεταλλευόμενος ιδιότητα πρόσφυγα και με σκοπό να παραμείνει σε μια χώρα τη στιγμή που δεν πληροί τις προϋποθέσεις διεθνούς προστασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αχ, κύριε Πλεύρη, αχ. Δεν μπορούσατε να επιβεβαιώσετε με καλύτερο τρόπο την επίκαιρη ερώτησή μου στον κ. Μυλωνάκη. Καλά, ψάχνεστε -και κάποιος σας έδωσε ανακριβείς φακέλους, βέβαια- να συγκροτείτε για όλο τον κόσμο φάκελο; Η χούντα τα έκανε αυτά. Τα ξέρετε. Ψάχνεστε να συγκροτείτε φάκελους και νομίζετε ότι όλος ο κόσμος είναι εν δυνάμει εκβιαζόμενος, επειδή κάποιοι σας έχουν στο χέρι, εκβιάζουν και λένε «έχω αυτό και έχω εκείνο και έχω το άλλο για σένα»;

Κύριε Πλεύρη, είμαι είκοσι δυόμισι χρόνια δικηγόρος. Είναι καταγεγραμμένη η κοινωνική δικηγορία την οποία υπηρετώ, η ακτιβιστική δικηγορία την οποία υπηρετώ, η πολύ επίμονη υπεράσπιση των αδύναμων ανθρώπων απέναντι σε αδυσώπητες εξουσίες και, βεβαίως, η υπεράσπιση των ανθρώπων απέναντι και σε διεθνή συμφέροντα όταν αυτά ενεργοποιούνται και εργαλειοποιούν εξουσίες.

Όπως ο κ. Μυλωνάκης, λοιπόν, καλεί Βουλευτές και λέει «υπάρχει αυτό για σένα και υπάρχει εκείνο για σένα» -καλεί πιθανότατα και εσάς και άλλους, δεν ξέρω αν πριν την υπουργοποίησή σας έγινε τέτοια συζήτηση- νομίζετε στα αλήθεια ότι μπορεί να έχει οποιαδήποτε τύχη αυτό που μόλις κάνατε;

Δεν έχω, κύριε Πλεύρη, κάνει στη ζωή μου τίποτε για το οποίο να ντρέπομαι, τίποτε για το οποίο να μην είμαι απολύτως σίγουρη για το δίκαιο της δράσης μου και όταν έχω κάνει λάθη, τα έχω αναγνωρίσει και τα έχω εξηγήσει.

Είναι, λοιπόν, από κωμικό έως αστείο -έχει πάρει φωτιά το κινητό σας, το βλέπω- την ώρα που καλείται ο κ. Μυλωνάκης να απαντήσει…

Τι; Δείχνετε το κινητό; Τα κάνετε και στο Μαξίμου αυτά; Πάτε και το δίνετε;

Την ώρα, λοιπόν, που καλείται ο κ. Μυλωνάκης να απαντήσει για κάτι πάρα πολύ σοβαρό, εσείς μου λέτε ότι τηρείτε και γενικότερους φακέλους.

Για το θέμα αυτό κατ’ αρχάς είπατε φοβερές ανακρίβειες. Εγώ σας ευχαριστώ που υπενθυμίζετε ότι υπερασπίζομαι ανθρώπους και το κάνω και ξέρει όλος ο κόσμος σε όλη τη χώρα και στο εξωτερικό και ποιους ανθρώπους υπερασπίζομαι και ποια κινήματα και πώς έχω στοχοποιηθεί γι’ αυτό.

Χθες ήμουνα με τους πολίτες της Αιγιάλειας που δώσαμε μαζί μάχη για να κλείσει ο καρκινογόνος ΧΥΤΑ Αιγείρας. Και τώρα που έχει καταδικαστεί ο δήμαρχος Αιγιάλειας, που ήθελε να επιβάλει στους πολίτες -και τους επέβαλλε για χρόνια- έναν καρκινογόνο ΧΥΤΑ που έφτασε να μολύνει όλο τον υδροφόρο ορίζοντα και να ανιχνεύεται χλωροφόρμιο, νικέλιο, κάδμιο, βαρέα μέταλλα στα φύλλα της λεμονιάς και στους καρπούς της ελιάς, τώρα, λοιπόν, που φτάσαμε και κλείσαμε τον ΧΥΤΑ και καταδικάστηκε ο δήμαρχος, πάλι κάποιοι παρεμβαίνουν στη δικαστική λειτουργία για να αρθούν οι καταδίκες. Και πάλι κάποιες εξουσίες κόπτονται, ενώ πέθαναν άνθρωποι από τον καρκίνο σε όλη την περιοχή της Ακράτας, της Αιγείρας, του Διακοφτού, κάποιοι κόπτονται για το δήμαρχο.

Κοιτάτε τις υποθέσεις ασύλου που έχω χειριστεί; Γιατί θα μπορούσα, αν δεν ήσασταν τόσο αμετανόητος συκοφάντης, να σας ενημερώσω.

Επειδή αναφερθήκατε… Δεν θα καταναλώσω χρόνο, αλλά επειδή κάποιες υποθέσεις τις ξέρει το πανελλήνιο.

Την υπόθεση Βίνικ, κύριε Πλεύρη, τη γνωρίζει το πανελλήνιο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Αυτό λέω και εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Αλεξάντερ Βίνικ βασανίστηκε από τη δική σας Κυβέρνηση και από την προηγούμενη. Κρατήθηκε δυόμισι χρόνια. Το Συμβούλιο της Επικρατείας του έδωσε δικαστική προστασία αναγνωρίζοντας ότι χρήζει αναστολής εκτέλεσης η απόφαση έκδοσης που είχε βγάλει ο κ. Τσιάρας, αφού προηγουμένως είχε βγάλει άλλη απόφαση που δεν την είχε υπογράψει και την πήρε πίσω. Και τότε ποιος παρενέβη; Ξέρετε; Γιατί είστε ανενημέρωτος και εκτίθεστε. Παρενέβη ο κ. Μητσοτάκης. Είπε στην κ. Σακελλαροπούλου: «Καθάρισέ μου αυτήν την υπόθεση και θα σε κάνω Πρόεδρο Δημοκρατίας». Δείτε ποιους καταλήγετε να υπερασπίζεστε. Και η κ. Σακελλαροπούλου ως Πρόεδρος του Συμβουλίου της Επικρατείας βούτηξε την υπόθεση από το 4ο Τμήμα, που είχε δώσει προσωρινή προστασία και είπε «θα τη χειριστώ εγώ».

Και την καθάρισε την υπόθεση σε χρόνο ντε τε. Χρονίζουν οι υποθέσεις στο Συμβούλιο της Επικρατείας -το ξέρετε καλά- για χρόνια και δεκαετίες και αυτή η υπόθεση κρίθηκε σε δεκαπέντε μέρες και στις πέντε μέρες μετά ο κ. Μητσοτάκης ανακοίνωσε ότι η κ. Σακελλαροπούλου γίνεται Πρόεδρος Δημοκρατίας. Σοβαρά μιλάτε;

Στα δικαστήρια της Γαλλίας ο Εισαγγελέας Εφετών -διότι ο Βίνικ αθωώθηκε για όλες τις κακουργηματικές ποινές, για τις είκοσι μία κατηγορίες που εκδόθηκε αθωώθηκε. Γιατί λέτε τόσα ψέματα; Και του επιβλήθηκε μόνο μία πλημμεληματική ποινή για να δικαιολογήσει την κράτησή του- αφού μου ζήτησε συγνώμη, είπε ότι έπρεπε να αρθεί και το πρόστιμο.

Τώρα εσείς τι καταλαβαίνετε; Ότι είστε με τη σωστή πλευρά της ιστορίας, ότι το να παρεμβαίνουν κυβερνήσεις και να παίρνουν ομήρους ανθρώπους είναι κάτι ευαγές, είναι κάτι αποδεκτό από εσάς;

Έχω, βεβαίως, υπερασπιστεί άνθρωπο όταν διώχθηκε πολιτικά και είπατε ότι ήταν Ρώσος υπήκοος. Ναι, είναι αυτό κάποιο έγκλημα; Και έχω υπερασπιστεί και άλλον άνθρωπο που τον ζητούσε η Ρωσία και πάλι διωκόταν πολιτικά από τη Ρωσία διότι τασσόταν κατά της προσάρτησης της Κριμαίας.

Η πολιτική δίωξη…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** … (δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς; Εγώ είμαι με το δίκαιο και με τα ανθρώπινα δικαιώματα. Εσείς ψάχνεστε να είστε με εκείνους που έχουν τα φράγκα, με εκείνους που έχουν την εξουσία, με εκείνους….

Ναι, κύριε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Αυτοί είχαν τα φράγκα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος είχε τα φράγκα; Ο Βίνικ κατέληξε να μην έχει υπεράσπιση στις Ηνωμένες Πολιτείες και να τον υπερασπίζεται ο δημόσιος υπερασπιστής, ένας θεσμός που είναι πάρα πολύ σημαντικός. Μακάρι να εγκαθιδρυθεί και στην Ελλάδα ο δημόσιος υπερασπιστής και άνθρωποι οι οποίοι δεν έχουν την οικονομική δυνατότητα να μπορούν να έχουν σωστή υπεράσπιση και όχι υπεράσπιση του διαδρόμου, του ποδαριού ή των συνθηκών που δεν επιτρέπουν την πραγματική υπεράσπιση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Θέλω να σας πω, κύριε Πλεύρη, το εξής. Αν ξαναπάρετε τον λόγο πείτε κάτι για τον κ. Μυλωνάκη.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Θα πω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα πείτε; Χαίρομαι γιατί είναι σημαντικό να τον προσκαλέσετε κι εσείς να έρθει να απαντήσει. Είναι σημαντικό να μας πείτε αν σας έχει και εσάς καλέσει να σας πει για συνομιλίες και για άλλα στοιχεία που σας αφορούν και είναι σημαντικό γενικά να ξέρουμε. Αυτό είναι κάτι τρέχον στην Κοινοβουλευτική Ομάδα της Νέας Δημοκρατίας; Καλεί ο Υπουργός παρά τω Πρωθυπουργώ τους Βουλευτές και τους λέει «υπάρχει αυτό για σένα, υπάρχει εκείνο για σένα»; Συμβαίνει αυτό;

Σας ακούμε.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα. Απλώς να το κλείσουμε το θέμα εδώ για να μπορέσουμε να προχωρήσουμε και στους συναδέλφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του Μυλωνάκη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι. Το θέμα της συζήτησής σας. Εγώ δεν γνωρίζω τέτοια πράγματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το θέμα του Μυλωνάκη δεν κλείνει.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κυρία Πρόεδρε, δεν χρειάζονταν 9 λεπτά να τοποθετηθείτε για να πείτε κάτι πάρα πολύ απλό, ότι ναι σωστά υπερασπιζόσασταν πλούσιους ανθρώπους οι οποίοι διώκονταν για οικονομικά εγκλήματα. Μάλιστα, εδώ είναι το «Documento» για να μη λέτε ότι έχω φάκελο για εσάς. Δημοσίευμα του «Documento»: Ο Ρώσος Mr. Bitcoin. Mr. Bitcoin ήταν ο συγκεκριμένος. Και το ότι ήταν Ρώσος το είπα γιατί εμένα δεν μου αρέσει να λέω ονόματα ατόμων που είναι σε υποθέσεις. Και σας είπα και άλλη υπόθεση που λέτε για Κριμαία, για 1,8 ήταν. Δεν είναι κακό. Δικηγόρος είστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φακελώνετε τις υποθέσεις;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Αλλά λέω μην επικαλείστε την ιδιότητά σας ότι είναι μόνο κοινωνική δικηγορία. Σε τρεις υποθέσεις ασύλου ο κόσμος και πολλά χρήματα είχε και άσυλο δεν δικαιούνταν. Και αποδείχθηκε ότι δεν δικαιούνταν άσυλο, γιατί υπήρξε καταδίκη και στη Γαλλία όπως λέτε και υπήρξε και συμφωνία στην Αμερική.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λάθος κάνετε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Τα ξέρω μια χαρά. Αλλά εγώ σας λέω αυτές είναι οι υποθέσεις. Εγώ δεν είδα. Μπορεί να έχετε αναλάβει. Δεν είδα κανέναν που ήρθε με βάρκα και του παραβιάστηκαν τα δικαιώματα να είστε στην επιτροπή ασύλου. Εγώ είδα να υπερασπίζεστε για άσυλο κόσμο που τα ποσά τα οποία κινεί είναι πολύ μεγάλα ποσά. Και είναι λογικό η πολιτεία να θέλει να πάρει τις άμυνές της ώστε αυτοί που είναι να εκδοθούν να μπορούν να εκδοθούν και να μην μπορούν δικηγόροι κάνοντας καλά τη δουλειά τους να εκμεταλλεύονται τις διαδικασίες που υπάρχουν για να παραμένει κάποιος εδώ πολύ μεγάλο χρονικό διάστημα, όπως ακριβώς γίνεται. Αλλά εγώ δεν σας το είπα για κακό. Δικηγορία ασκείτε. Αλλά να λέτε ότι έχετε υπερασπιστεί και αυτούς τους κατατρεγμένους... Η αρχή προσφυγών είναι εδώ. Με μεγάλη χαρά να σας δω να έρχεστε να υπερασπίζεστε και ανθρώπους που κάνουν προσφυγή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ενώπιόν σας;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Και επειδή είδα ευαισθησία στους υπαλλήλους ασύλου το να μηνύονται άτομα τα οποία έχουν χειριστεί ένα φάκελο ασύλου εκεί είναι κατά πόσο σέβεστε τους υπαλλήλους. Ο κ. Μυλωνάκης χθες απάντησε από εδώ και απάντησε ξεκάθαρα. Ότι το όλο πλαίσιο το οποίο είχε ήταν ενημέρωση. Καμία σχέση με τη δικαστική απόφαση. Θέλησε να ενημερωθεί και ενημερώθηκε και από τεχνικό μάλιστα σύμβουλο πώς είναι οι διαδικασίες που είναι στον ΟΠΕΚΕΠΕ για να μπορεί ακριβώς να έχει μια αντίληψη. Δεν υπάρχει τίποτα από αυτό το οποίο λέτε ότι δήθεν υπήρχαν μυστικές ενημερώσεις ή παραμυστικές ενημερώσεις ή οτιδήποτε άλλο. Το να ξεσπάει κάτι και να θες να ενημερωθείς πρακτικά πώς είναι ακριβώς οι διαδικασίες για να μπορούν να δοθούν πολιτικές απαντήσεις, είναι αυτονόητη δουλειά που θα έκανε ο οποιοσδήποτε βρισκόταν σε αυτή τη θέση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, θα ξαναμιλήσει όμως μετά ο κύριος Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικαιούμαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλοι δικαιούστε. Δεν υπάρχει κανένα πρόβλημα.

Εγώ δεν θέλω να σταματήσω το δικαίωμά σας. Αλλά μετά ο κύριος Υπουργός θα ξαναπάρει το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχει δικαίωμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πώς δεν έχει δικαίωμα; Λέτε τα μισά. Αν πάρει ο κύριος Υπουργός, μετά έχετε δικαίωμα να πάρετε εσείς τον λόγο. Και μετά ξανά ο Υπουργός. Είμαστε σ’ αυτή τη συζήτηση τώρα 45 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι σίγουρη ότι δεν θα πάρει τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άμα είστε σίγουρη εγώ σας εμπιστεύομαι για μια φορά ακόμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Είμαι σίγουρη ότι δεν θα πάρει τον λόγο μετά ο κ. Πλεύρης και αν με διαψεύσει σας υπόσχομαι ότι εγώ δεν θα πάρω τον λόγο μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι τώρα κάναμε φοβερό deal.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και το deal έγινε δημόσια εις επήκοον όλων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η σχέση μας, κύριε Πρόεδρε, δημόσια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάντα. Και όχι στο Μαξίμου με προσκλήσεις και προειδοποιήσεις.

Κύριε Πλεύρη, νομίζω ότι δεν θα πάρετε ξανά τον λόγο αλλά μακάρι να πάρετε τον λόγο. Εγώ σας προσκαλώ. Ο κ. Μυλωνάκης ήξερε για τις συνομιλίες Βουλευτών που βρίσκονταν στον κοριό που αφορούσε τις έρευνες της Ευρωπαϊκής Εισαγγελίας τον Ιούνιο του 2024, ένα χρόνο πριν διαβιβάσει η Ευρωπαϊκή Εισαγγελία τα στοιχεία στη Βουλή. Το καταλαβαίνετε; Πολλά από αυτά που είπατε πριν από λίγο δείχνουν ότι και εσείς έχετε πρόσβαση σε απόρρητο υλικό.

Μιλήσατε για μία μήνυση που είναι για υπάλληλο της υπηρεσίας ασύλου που ζήτησε 7.000 ευρώ για να δώσει άσυλο. Αν θέλετε αυτό να το υπερασπιστείτε, παρακαλώ, μπορείτε να το υπερασπιστείτε. Εγώ πιστεύω ότι κανένας υπάλληλος της υπηρεσίας ασύλου δεν μπορεί να διακινεί την πληροφορία και μάλιστα μέσα στις φυλακές ότι αν δώσει κρατούμενος 7.000 ευρώ θα του δοθεί άσυλο. Εσείς αν το πιστεύετε αυτό, μιας και σπεύσατε να το αναφέρετε, μπορείτε και να το υπερασπιστείτε. Εγώ το θεωρώ κατάπτυστο. Το θεωρώ απολύτως απάδον για την υπηρεσία ασύλου και εννοείται φυσικά ότι όταν ένας άνθρωπος που υπερασπίζομαι μου δίνει αυτή την ενημέρωση, φυσικά και δεν θα του πω «δώσε 7 χιλιάρικα», αλλά θα του πω «είναι παράνομη πράξη και δικαιούσαι να την καταγγείλεις».

Δεν ολοκλήρωσα, κύριε Πλεύρη. Περιμένετε. Καταλαβαίνω ότι είναι σε πολύ δύσκολη θέση και κυρίως θέλω να μιλήσει ο κ. Πλεύρης. Απλώς στη θέση του δεν θα μιλούσα. Πραγματικά θέλω να μιλήσω.

Κύριε Πλεύρη, ο κ. Μυλωνάκης γνώριζε απόρρητο υλικό. Είχε στα χέρια του απόρρητο υλικό παρακολουθήσεων συνομιλιών. Προκύπτει από δημοσιεύματα και μάλιστα του «Documento» που το επικαλεστήκατε πριν από λίγο. Δημοσιεύματα επανειλημμένα. Όλο τον μήνα Ιούνιο, Ιούλιο, Αύγουστο υπάρχει μια σειρά δημοσιευμάτων που μιλάνε για πρόσκληση του Μυλωνάκη τον Ιούνιο του 2024 σε δύο Βουλευτές να τους πει «δεν θα γίνεις Υπουργός γιατί υπάρχουν από τις παρακολουθήσεις αυτά τα στοιχεία εναντίον σου». Και ο ένας Βουλευτής -δεν ξέρουμε αν είναι ένας από τους δύο ή είναι ένας τρίτος… Ο κ. Μπουκώρος πάντως που είναι συνάδελφός σας της Νέας Δημοκρατίας δημόσια στην εκπομπή του κ. Πουλακίδα και του κ. Σουμελίδη είπε «βεβαίως γνώριζε το Μαξίμου και βεβαίως με πήρε και μου είπε «αυτό το νούμερο παρακολουθείται και υπάρχουν αυτά τα στοιχεία».

Αντιλαμβάνεστε επαναλαμβάνω ότι πρόκειται για βαρύτατες κακουργηματικές πράξεις τις οποίες φέρεται ότι εμπλέκεται ο κ. Μυλωνάκης. Δεν έχει διαψεύσει ποτέ εδώ και μήνες που υπάρχουν τα σχετικά δημοσιεύματα. Αντιθέτως έχει επιβεβαιωθεί το δημοσίευμα από τον κ. Μπουκώρο, Βουλευτή της Νέας Δημοκρατίας, παραιτηθέντα Υφυπουργό Ψηφιακής Διακυβέρνησης που τελικά αργότερα τον έκανε Υφυπουργό ο κ. Μητσοτάκης και αναγκάστηκε να παραιτηθεί με τη διαβίβαση της δικογραφίας στη Βουλή ένα χρόνο αργότερα, τον Ιούνιο του 2025.

Και τι έρχεστε και μας λέτε; Μας λέτε ότι ο κ. Μυλωνάκης χτες απάντησε ότι χρειαζόταν ενημέρωση για τον ΟΠΕΚΕΠΕ, ενώ είχε ακόμα και τις παρακολουθήσεις που έκαναν οι Ευρωπαίοι Εισαγγελείς; Δηλαδή είχε πρόσβαση, προφανέστατα εν αγνοία των Ευρωπαίων Εισαγγελέων, στις παρακολουθήσεις που είχαν διατάξει. Τα κακουργήματα είναι πάρα πολύ σοβαρά. Το γνωρίζετε. Εγώ σας προτείνω να μην τα υπερασπιστείτε, ιδίως αναλογιζόμενη ότι για να έχουν διοχετευθεί από δύο Βουλευτές οι πληροφορίες ότι εκλήθηκαν και τους είπαν «έχουμε αυτά», δεν θα είναι μόνο δύο. Θα είναι κι άλλοι. Και δεν θα είναι μόνο για τον ΟΠΕΚΕΠΕ. Θα είναι και για άλλα.

Δεν σας προτείνω τίποτα. Κάντε ό,τι θέλετε. Εγώ περιμένω τον κ. Μυλωνάκη να απαντήσει. Ξέρετε, βέβαια, ότι ο κατηγορούμενος έχει τρεις εχθρούς: τον εαυτό του, τον δικηγόρο του και τους μάρτυρές του. Εσείς δεν είστε βέβαια ο εαυτός του, αλλά κινδυνεύετε να γίνεται μάρτυρας και συνήγορός του εναντίον του κ. Μυλωνάκη. Οπότε, απλώς να ξέρετε πως ό,τι πείτε θα χρησιμοποιηθεί στη διαδικασία της επίκαιρης ερώτησης στον κ. Μυλωνάκη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα κερδίσω τουλάχιστον ότι δεν θα ξαναμιλήσει η κυρία Πρόεδρος. Έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Είδατε πρώτα απ’ όλα ότι σιγά σιγά να τις βγάζουμε τις υποθέσεις και τη μήνυση που είχε γίνει σε υπάλληλο Υπηρεσίας Ασύλου γιατί δεν έδωσε άσυλο σε άτομο το οποίο είχε εταιρεία στη Βενεζουέλα για 1,8. Πάμε παρακάτω τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Πάμε παρακάτω τώρα. Για τον κ. Μυλωνάκη. Κυρία Κωνσταντοπούλου, εσείς βγάλατε κατηγορούμενους, εσείς εδώ βγάζετε και καταδικασμένους στις υποθέσεις. Ούτε δικηγόρο χρειάζεται ο κ. Μυλωνάκης και ξέρει και απαντά πάντοτε. Δεν υπάρχει απολύτως κανένα στοιχείο σε αυτά που λέτε. Πείτε ποιος κατονόμασε τον κ. Μυλωνάκη για οτιδήποτε; Πουθενά. Αναφέρεστε σε δημοσιεύματα τα οποία επιβεβαιώνετε η ίδια, χωρίς να αναφέρεται πουθενά ο κ. Μυλωνάκης. Πείτε μου ποιο στοιχείο έχετε για δήθεν παρακολούθηση ή οτιδήποτε άλλο. Εσείς, όμως, αρέσκεστε να πηγαίνετε βήματα παραπέρα. Βγάλατε τώρα κατηγορουμένους, θα βγάλετε καταδικασμένους, θα βγάλετε και αδικήματα. Δεν ξέρω αν μέσα στα αδικήματα που φαντάζεστε έχετε και την εσχάτη προδοσία. Η ουσία είναι μία, ότι και χθες ο κ. Μυλωνάκης απάντησε και προφανώς αυτά τα οποία λέτε δεν χρήζουν καμίας υπεράσπισης γιατί είναι ακριβώς θεωρίες τις οποίες συχνά έρχεστε εσείς εδώ τις λέτε γενικώς και αορίστως και παίρνετε τη δική σας μαρτυρία ως θέσφατο. Ο μόνος που υποστηρίζει αυτά τα οποία λέτε είστε εσείς. Και είστε παράλληλα και δικηγόρος και δικαστής και μάρτυρας και ο εθνικός μας εισαγγελέας.

Από εδώ και πέρα, όμως, βλέπετε ότι υπάρχουν αποφάσεις που δεν σας αρέσουν που μπορεί να βγαίνουν. Κι όταν δεν σας αρέσουν, όπως κάνετε πάντοτε, αναφέρομαι γενικώς στα θέματα που έχετε θίξει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από εδώ και πέρα;

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** …πάντοτε αυτό το οποίο σας ενοχλεί είναι οι κακοί δικαστές, σας ενοχλούν οι κακοί υπάλληλοι όπως είπατε, σας ενοχλούν οι κακοί οι οποίοι παρεμβαίνουν, αλλά στο τέλος της ημέρας αυτά τα οποία λέτε τελικά μένουν στη δική σας σφαίρα και στους Βουλευτές τους οποίους έχετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Τάσο Οικονομόπουλο και αμέσως μετά ο κ. Μάντζος, η κ. Λινού και ο κ. Μαρκόπουλος.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, έχω ζητήσει κι εγώ τον λόγο για μία παρέμβαση ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα το συνεννοηθώ με τις υπηρεσίες.

Κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο αφορά ένα πολύ σημαντικό ζήτημα, το μεταναστευτικό. Για την ακρίβεια, αφορά μια ειδική πτυχή του ζητήματος αυτού, την αναμόρφωση πλαισίου και διαδικασιών επιστροφών πολιτών τρίτων χωρών, καθώς και λοιπές ρυθμίσεις του Υπουργείου Μετανάστευσης και Ασύλου.

Ακριβώς αυτό το σημείο, οι επιστροφές, είναι το πρώτο που αξίζει να σχολιαστεί διότι έχει μεγάλη σημασία το πώς αντιμετωπίζονται από την πολιτεία, με ρυθμίσεις ευκαιριακές και μερικές, κάθε άλλο παρά ολοκληρωμένες. Είχαμε πετύχει έναν μικρό βαθμό τυπικής ολοκλήρωσης με το ν.4939/2022 που ήταν η Κύρωση του Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών. Το παρόν νομοσχέδιο τροποποιεί τον κώδικα αυτό πριν περάσουν τρία χρόνια.

Παράλληλα, υπάρχει και ο Κώδικας Μετανάστευσης ο οποίος και θα έπρεπε να περιλαμβάνει όλα τα συναφή ζητήματα για να υπάρχει πλήρης εποπτεία. Και σε αυτόν δηλώνεται επίσης ο σκοπός, η απλούστευση, η διαφάνεια, η αποτελεσματικότητα και η ταχύτητα των διαδικασιών. Μόνο που αυτές οι αρχές δεν εξυπηρετούνται από την πολυνομία.

Το νέο νομοσχέδιο στο Δεύτερο Μέρος επιχειρεί να ενσωματώσει ξανά την ίδια Οδηγία του 2008, αλλά με διαφορετικές προϋποθέσεις από πλήθος προς τις οποίες είχε ενσωματωθεί με τον ν.3907 στο άρθρο δεκαέξι του νομού εκείνου. Τώρα η προσπάθεια γίνεται υιοθετώντας το πνεύμα και τις κατευθύνσεις της πρότασης του νέου κανονισμού επιστροφών. Ας προσέξουμε ότι είναι ακόμα πρόταση και όχι κανονισμός, δηλαδή είναι ακόμα ανίσχυρο νομικό κείμενο, χωρίς δεσμεύσεις. Ο κίνδυνος, λοιπόν, με τις αποσπασματικές ρυθμίσεις είναι πολλαπλός. Αφενός μπορεί να αφεθούν κενά σημαντικά που θα λειτουργήσουν αντίθετα στα προσδοκώμενα, αφετέρου μπορεί να υπάρξουν αντιφάσεις που θα καθυστερήσουν την εφαρμογή λόγω ασάφειας και έλλειψης ασφάλειας δικαίου, τα οποία θα απαιτούν νέες ερμηνείες και έκδοση κανονιστικών ερμηνευτικών κειμένων.

Το ίδιο ισχύει και για το Τρίτο Μέρος που αφορά γενικότερα στις διατάξεις του Υπουργείου Μετανάστευσης, που αφορούν εν μέρει και ήδη διαμένοντες. Η πρώτη φάση, επομένως, πρέπει να είναι μια βασική διάκριση σε συνεργαζόμενους και μη μετανάστες. Σε δεύτερη φάση πρέπει να αξιολογείται τι είδους μετανάστης είναι, οικονομικός, πρόσφυγας, ανιθαγενής και επίσης, να αξιολογείται η συμπεριφορά του παραμένοντος, κάτι που εν μέρει γίνεται και στο νομοσχέδιο, αν και όχι ολοκληρωμένα, ώστε σε τρίτη φάση με όλα τα απαιτούμενα στοιχεία η κρίση της αίτησής του να είναι όσο το δυνατόν πιο αντικειμενική.

Όμως, προϋπόθεση για τα ανωτέρω είναι να έχουν παρασχεθεί ορισμένα στοιχειώδη βοηθήματα όπως ο διερμηνέας που είναι άκρως απαραίτητο στοιχείο, μεταφρασμένες οδηγίες στη γλώσσα του και νομική προστασία σε κάποια σημεία. Οι επισημάνσεις των φορέων που κατατέθηκαν στη δεύτερη συνεδρίαση είναι εξαιρετικά χρήσιμες και αξιόλογες και προτείνουμε στην Κυβέρνηση να τις λάβει σοβαρά υπόψη, ιδίως των δικαστικών και των δικηγορικών συλλόγων. Συνεπώς, προτείνουμε στα ακόλουθα να επανεξεταστούν τέτοια σημεία ώστε σε καμία περίπτωση να μη λείπουν τα απαραίτητα όπως είναι οι διερμηνείς, οι δικηγόροι και οι ορθές μεταφράσεις στη γλώσσα των μεταναστών.

Άρθρο 3. Πεδίο εφαρμογής είναι το ίδιο στην παράγραφο 1. Δηλαδή, πολίτες τρίτων χωρών που διαμένουν παράνομα στην ελληνική επικράτεια, αλλά στις μη εφαρμογές αφαιρέθηκε η περίπτωση της απέλασης ως παρεπόμενης ποινής. Αυτό θα έλεγε κανείς ότι είναι καλό εάν επρόκειτο το παρόν να είναι αυστηρότερο από την απέλαση. Όμως, το παρόν δεν είναι αυστηρότερο, αλλά ηπιότερο. Θα μπορούσε, όμως, να λειτουργήσει και αντίθετα στον σκοπό του νομοσχεδίου που είναι η συντόμευση των διαδικασιών.

Άρθρο 4. Εδώ αρχίζουν τα προβλήματα. Στους υπηκόους τρίτης χώρας περιλαμβάνονται πλέον και ανιθαγενής. Στον Κώδικα Μετανάστευσης 5083/2023 οι ανιθαγενείς ονομάζονται απλά «αλλοδαποί», χωρίς να περιλαμβάνονται στους πολίτες τρίτης χώρας. Είναι λογικό αυτό; Είναι και νόμιμο με τα διεθνή πρότυπα το να μην είναι σαφές τι είναι κάποιος ή να εξαρτάται από το αν θα ζητήσει παραμονή μεγάλη ή μικρή; Τι θα εφαρμόσει ο υπάλληλος; Πώς θα διακρίνει αν πρέπει να εφαρμοστεί ο ένας κώδικας ή ο άλλος ή κάποιος άλλος νόμος; Ποιος θα κρίνει αν υπάρχει μαζική εισροή ή όχι;

Στην έννοια της «επιστροφής» προστέθηκαν πλέον περισσότεροι προορισμοί, όπως η χώρα συνήθους διαμονής, η ασφαλής τρίτη χώρα, κατά το άρθρο 91 του Κώδικα Νομοθεσίας Υποδοχής κλπ., η ασφαλής χώρα και η πρώτη χώρα ασύλου. Κι εδώ πάλι τίθεται ανάλογα ερωτήματα, όπως πώς θα γίνει η επιλογή χώρας, ομοίως και για τον κίνδυνο διαφυγής.

Άρθρο 5. Τι σημαίνει «οι διατάξεις του παρόντος ισχύουν υπό την επιφύλαξη ευνοϊκότερων διατάξεων»; Αυτό σε ποια φάση εξετάζεται; Δεν είναι σαφές.

Εδώ χρειάζεται αποσαφήνιση ισχύος των διατάξεων. Περιλαμβάνονται και διατάξεις, παραδείγματος χάρη, του επόμενου άρθρου 6. Είναι ευνόητο πως τότε θα παρουσιάζονται ως συνοδοί ανηλίκων οι περισσότεροι. Στον ν.3907 το παρόν ήταν το κεφάλαιο και εδώ εφόσον δεν ορίζεται αλλιώς, είναι όλο το νομοσχέδιο. Άρα, υπάρχουν πολλές δυνατότητες παράκαμψης του παρόντος. Αυτό ενισχύεται και από τη συνδυαστική μελέτη των άρθρων 5, 6 και 7. Παραδόξως εδώ έχει ξεχαστεί ότι ανιθαγενείς περιλαμβάνονται στους πολίτες τρίτης χώρας σύμφωνα με τον ορισμό του άρθρου 4 και εδώ αναφέρονται ξεχωριστά.

Η παράγραφος 1 για την έκδοση απόφασης επιστροφής έχει πολλαπλά προβλήματα νομιμότητας και συνταγματικότητας, διότι οδηγεί στην έκδοση απόφασης επιστροφής άνευ ολοκλήρωσης εξέτασης του αλλοδαπού λόγω διακοπής της εξέτασης χωρίς προφανή λόγο ή λεπτομερή αιτιολόγηση. Πολλά τα ασαφή στοιχεία και σε αυτό το άρθρο.

Άρθρο 8. Η οικειοθελής αναχώρηση αλλιώς ορίζεται στο άρθρο 4 και αλλιώς περιγράφεται εδώ. Στο άρθρο 4 ορίζεται ως εκπλήρωση απόφασης επιστροφής, ενώ περιγράφεται ως αυτοδίκαιη προθεσμία απομάκρυνσης προς όποια χώρα χωρίς καμία απόφαση επιστροφής. Μάλιστα εδώ μειώνεται στις δεκατέσσερις μέρες και με αιτιολογημένη παράταση ως εξήντα μέρες αντί για έτος που ίσχυε προηγουμένως. Άρα, κυκλοφορεί ελεύθερος ο αλλοδαπός. Ποιες είναι οι αιτίες παράτασης; Δεν περιγράφονται εδώ παρά μόνο η φοίτηση τέκνων. Προφανώς είναι και τα ζήτημα υγείας. Καλό θα ήταν να υπήρχε αναλυτικότερη περιγραφή.

Στο άρθρο 10 -είναι κρίσιμο άρθρο- για την αναβολή απομάκρυνσης λόγω της αρχής της μη επαναπροώθησης που διατυπώνεται αυτή η αρχή ρητά ώστε να μπορεί να ορίζει ο υπάλληλος τι θα πράξει; Πάντως όχι εδώ. Η αναβολή λόγω υγείας είναι λογικό μέτρο, αλλά η αναβολή λόγω μη αναγνώρισης της ταυτότητας είναι ουσιαστικά κενό ασφάλειας. Εδώ δεν διαχωρίζεται ο συνεργάσιμος που παρέχει στοιχεία που επιβεβαιώνονται από τον αγνοούμενο ώστε να ξέρει κανείς σε τι οφείλεται η μη αναγνώριση ταυτότητας σε ποια υπαιτιότητα.

Ποιοι φορείς εμπλέκονται με ασυνόδευτους ανηλίκους; Πώς διαπιστώνεται πού επιστρέφονται; Τι γίνεται σε περίπτωση που δεν υπάρχει βεβαιότητα για συγγένεια ή υπάρχει κίνδυνος κακοποίησης Θα επιτρέπεται η λήψη DNA για τη διαπίστωση συγγενειών ή όχι; Τι θα γίνεται σε ενδεχόμενη άρνηση; Τίποτα δεν ορίζεται από αυτά και φαίνεται ότι το ζήτημα έχει αφεθεί στα χέρια κάποιων ΜΚΟ με την ένοχη σιωπή του κράτους.

Με την αξιολογούμενη ρύθμιση προβλέπεται το αυτονόητο, ο γραπτός τύπος των αποφάσεων επιστροφής και απαγόρευσης εισόδου. Δεν προβλέπεται μετάφραση σε οικεία γλώσσα ή παρουσία διερμηνέα και απαιτείται αίτηση. Η αίτηση, όμως, μπορεί να καθυστερήσει σκόπιμα, γιατί έτσι ανανεώνει το διάστημα της προθεσμίας η προφορική μετάφραση -είναι κενό γράμμα- αν δεν γίνει επίσημα με μάρτυρες ή βιντεοσκόπηση.

Εν κατακλείδι και ως προς το σύνολο του νομοσχεδίου θα λέγαμε ότι πρόκειται για μια προσπάθεια επίλυσης ενός σύνθετου προβλήματος χωρίς όμως σαφή στρατηγική και μεθοδολογία. Όλες οι διατάξεις είναι αποσπασματικές, ελλιπείς και χωρίς διασύνδεση μεταξύ τους. Το αποτέλεσμα θα είναι η δημιουργία πολλών διαδικαστικών προβλημάτων που είναι θέμα τύχης αν δεν δημιουργηθούν εκρηκτικές καταστάσεις σε μελλοντικές αυξημένες ροές. Είναι βέβαιο ότι θα απαιτηθεί νέα νομοθέτηση και διορθώσεις σε πολλά σημεία, κάτι που άλλωστε έχουμε συνηθίσει με τη Νέα Δημοκρατία. Ελπίζουμε να αντιμετωπιστεί συνολικά κάποια στιγμή το μεταναστευτικό ζήτημα, χωρίς αποσπασματικές ρυθμίσεις.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μάντζος. Μετά είναι η κ. Λινού, μετά είναι ο κ. Μαρκόπουλος που έχει αλλάξει με τον κ. Μπούμπα και όπως σας είπα μετά είναι ο κ. Νάσος Ηλιόπουλος, μετά ο κ. Καββαδάς Οικονόμου και ο κ. Καιρίδης. Έτσι είχε αποφασιστεί νωρίτερα πριν από εμένα, κύριε Καιρίδη. Εγώ απλά το ανακοινώνω.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ένα γενικό σχόλιο επί της διαδικασίας και επί της ποιότητας του διαλόγου. Η ξενοφοβική δημαγωγία, ο ακραίος λαϊκισμός δεν είναι μόνο ένα γελοίο κατά τα λοιπά κάλυμμα της ανεπάρκειας της διαχειριστικής της Κυβέρνησης, ούτε μέσο συσπείρωσης μόνο των ακροδεξιών αντιδραστικών ακροατηρίων της Νέας Δημοκρατίας ή και των υπόλοιπων κομμάτων που λένε ότι είναι πιο δεξιά, αλλά ο κ. Πλεύρης διαφωνεί, πιστεύει ότι είναι πιο δεξιά και από εσάς τα ακροδεξιά κόμματα, αν κατάλαβα καλά πριν σε έναν διαγκωνισμό τοποθέτησης στο πεδίο της πολιτικής. Είναι και μέσο αποπροσανατολισμού από τα λοιπά σοβαρά ζητήματα αυτός ο ακραίος, ξενοφοβικός, δημαγωγικός λόγος, αλλά μακάρι να ήταν μόνο αυτά. Είναι πολύ περισσότερα και πολύ σοβαρότερα.

Είναι ένα τοξικό, διαβρωτικό μήνυμα προς μια κοινωνία που εκπαιδεύεται να μισεί, να φοβάται, να διχάζεται και να διχάζει. Δεν ξέρω αν συνειδητοποιούμε τι κακό προκαλείται με κάθε ακραία τοποθέτηση, με κάθε ακραία δήλωση κυβερνητική, βουλευτική, πολιτική και τι βλάβη προκαλεί η παραπληροφόρηση που συνοδεύει συνήθως αυτές τις ακραίες θέσεις, πώς οι νέοι άνθρωποι παραδίδονται καθημερινά στο μίσος.

Η Κυβέρνηση έχοντας στην προμετωπίδα της Υπουργούς που προέρχονται από τα βάθη της Δεξιάς παράταξης φωνάζει για επιστροφές και φυλακές απλώς έτσι, ως συνθήματα, χωρίς αντίκρισμα και έτσι πιστεύει ότι μπορεί να προκαλέσει ρίγη στο ακροατήριο που εγκαταλείπει την Κυβέρνηση. Αδιαφορεί για αυτά τα συναισθήματα τα πραγματικά που καλλιεργεί στην κοινωνία, για το δηλητήριο που ενσταλάζει στους πολίτες. Είναι αλήθεια αυτό ένα φιλελεύθερο ευρωπαϊκό κόμμα;

Όμως, όπως σωστά υπονόησε η εισηγήτρια μας, η Νάντια Γιαννακοπούλου, εδώ δεν μιλάμε για απόψεις, αλλά για πολιτική ή δεν μιλάμε μόνο για απόψεις, για να είμαι ακριβής. Εδώ μιλάμε για αποτελέσματα δημόσιων πολιτικών που, ναι, έχουν ιδεοληπτική αφετηρία και στόχευση ιδεοληπτική και είναι πρόχειρες, επιπόλαιες και αποτυχημένες στην ουσία τους και στην εφαρμογή τους. Αυτή είναι μια βαθιά πολιτική συζήτηση, δεν είναι διαχειριστική συζήτηση. Δεν λένε απλώς ότι δεν τα κάνετε καλά. Εμείς υποστηρίζουμε ότι δεν θέλετε -και δεν μπορείτε- να τα κάνετε σωστά, γιατί για εσάς η μετανάστευση είναι ένα κακό που πρέπει να το ξορκίσετε με κατάρες, κραυγές και αναθέματα. Υπάρχει και ένα πρωτοφανές ιστορικό μίξερ το οποίο δείχνει -είναι δηλωτικό- την πορεία της ελληνικής Δεξιάς.

Σήμερα, κυρίες και κύριοι συνάδελφοι της Πλειοψηφίας σε λίγη ώρα θα έρθετε να καταργήσετε έναν νόμο του ΠΑΣΟΚ, τον ν.3907/2011 που τον είχε συντονίσει σε νομοπαρασκευαστικό επίπεδο μια επιτροπή υπό τον Υπουργό Χρυσοχοΐδη με διευθυντή του γραφείου του τότε, τον κ. Σκέρτσο, τις διατάξεις του νόμου εκείνου για τις επιστροφές τις είχατε ψηφίσει οι προκάτοχοί σας ή και πολλοί από εσάς που είστε ακόμα Βουλευτές της Νέας Δημοκρατίας. Ποιος δεν τις είχε ψηφίσει; Ο Λαϊκός Ορθόδοξος Συναγερμός, ο σημερινός Υπουργός, ο προκάτοχός του Υπουργός. Αυτός είναι ο τίτλος του σίριαλ που προβάλλεται σήμερα. Είναι η εκδίκηση του Καρατζαφέρη και μάλιστα από θέση πρωταγωνιστή. Αυτό ζείτε σήμερα και ζούμε και εμείς δίπλα σας.

Εμείς, λοιπόν, επιμένουμε να αναλύουμε τα ολέθρια σφάλματα της Κυβέρνησης και τις συνέπειες που αυτά έχουν. Οι πολίτες πρέπει να ακούσουν την αλήθεια. Για παράδειγμα στις επιστροφές, η Κυβέρνηση έχει αποτύχει, είναι παταγώδης η αποτυχία στην πολιτική των επιστροφών. Τα αποτελέσματα της σημερινής Κυβέρνησης υπολείπονται και των αποτελεσμάτων της προηγούμενης κυβέρνησης. Οι αριθμοί το λένε, όσο κι αν σας ενοχλεί να το ακούτε. Είναι η δεύτερη φορά μετά το 2021 που τροποποιείτε τη νομοθεσία περί επιστροφών. Μετά τις αλλαγές του 2021 οι επιστροφές είχαν μειωθεί ήδη δραματικά. Γιατί; Μα γιατί δεν θέλετε να ασχοληθείτε πραγματικά πολιτικά με το ζήτημα, παρά μόνο ως επικοινωνία. Δεν θέλετε να ασχοληθείτε με τις αναγκαίες διπλωματικές επαφές σε επίπεδο εξωτερικής πολιτικής, αλλά το προτιμάτε να το έχετε ως αντικείμενο επικοινωνιακής ρηχής διαχείρισης, να λέτε ότι οι άλλοι είναι οι κακοί ξένοι και εμείς οι καλοί Δεξιοί. Χάρτινοι ήρωες σ’ έναν κόσμο ασπρόμαυρο, άσπρο ή μαύρο.

Και δεν βλέπετε τα προβλήματα που υπάρχουν ακόμη και σε διμερές επίπεδο με χώρες με τις οποίες κανείς θα ανέμενε να υπάρχει μια στοιχειώδης συνεργασίες. Δεν θα πω μόνο το Μπαγκλαντές και άλλες χώρες στις οποίες υπάρχουν διμερείς σχέσεις. Θα αναφερθώ στην Αίγυπτο. Χθες το βράδυ σε τηλεοπτική του συνέντευξη ο κύριος Υπουργός των Εξωτερικών μίλησε όχι απλώς για φιλικούς ή συμμαχικούς δεσμούς, αλλά για αδελφικούς δεσμούς με την Αίγυπτο. Ε, για αδέλφια τα λες και λίγο δύστροπα.

Δεν θα κάνουμε κάτι γι’ αυτό; Ο κύριος Πρωθυπουργός που μίλησε πριν από μερικές ημέρες με τον Πρόεδρο της Αιγύπτου έθεσε το ζήτημα των επιστροφών, την επαύριο μιας μεγάλης, όπως λέτε, μεταναστευτικής κρίσης στην Κρήτη; Πολλοί από αυτούς που έρχονταν από τη Λιβύη δεν ήταν Λίβυοι προφανώς, ήταν Αιγύπτιοι. Επιστρέφουν; Τους δέχονται οι Αιγύπτιοι; Τι θα κάνουμε γι’ αυτό; Για ποιες επιστροφές, λοιπόν, μας λέτε; Και για ποιες φυλακές μιλάτε ως την επόμενη εναλλακτική, όταν εμείς εδώ ως χώρα δεχόμαστε σωρηδόν και αυτοματοποιημένα σχεδόν καταδίκες από το Ευρωπαϊκό Δικαστήριο των Δικαιωμάτων του Ανθρώπου στο Στρασβούργο για απάνθρωπες συνθήκες κράτησης στις ελληνικές φυλακές. Για ποιες φυλακές μιλάτε; Ή μήπως θα βαφτίσετε φυλακές τις δομές και τις νέες δομές στα νησιά και αλλού; Αλήθεια, μιλάτε για φυλακή. Τη διοικητική κράτηση τη δοκιμάσατε ως θεσμό; Ποια ήταν τα αποτελέσματα; Πώς πήγατε στη φυλακή πριν αξιολογήσετε την εφαρμογή της διοικητικής κράτησης;

Είναι χαρακτηριστικό δε ότι όλοι οι φορείς, οι κοινωνικοί, οι επιστημονικοί, οι θεσμικοί φορείς που προσεκλήθησαν, ήταν απέναντι στο σχέδιο νόμου. Ειρήσθω εν παρόδω για πρώτη φορά, τουλάχιστον στη δική μου γνώση, ούτε ένας εκ των φορέων δεν προσεκλήθη από την πλειοψηφία. Ούτε ένας εκ των φορέων! Η πλειοψηφία δεν ήθελε ούτε έναν φορέα γι’ αυτό το σχέδιο νόμου. Αν αυτό δεν είναι ενοχή, αν αυτό δεν είναι ομολογία της πλήρους, της μεγάλης απουσίας νομοθέτησης από την κοινωνία, τότε τι είναι; Όλοι, λοιπόν, οι φορείς ήταν απέναντι στο σχέδιο νόμου. Οι δικηγόροι, οι δικαστές, οι αστυνομικοί, ο Συνήγορος του Πολίτη, η Εθνική Επιτροπή για τα Δικαιώματα του Ανθρώπου. Όλοι. Και είναι χαρακτηριστική η τοποθέτηση -και υπάρχει και έκθεση της Επιστημονικής Υπηρεσίας της Βουλής που ασκεί και αυτή τη δική της κριτική- ακόμη και του Κοινοβουλευτικού Εκπροσώπου της Νέας Δημοκρατίας και προκατόχου σας, κύριε Υπουργέ, του κ. Καιρίδη, ο οποίος είπε -εγώ θα πω, κύριε Καιρίδη, αντί πολλών τα οποία έχετε ήδη καταγράψει στα Πρακτικά του Κοινοβουλίου, μία φράση σας- πως «όλα αυτά θα τα κρίνει η ζωή».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δηλαδή;

**ΔΗΜΗΤΡΙΟΣ ΜΑΝΤΖΟΣ:** Η ζωή, η ζώσα πραγματικότητα.

**ΔΗΜΗΤΡΙΟΣ ΚΑΙΡΙΔΗΣ:** Με μικρό ζ.

**ΔΗΜΗΤΡΙΟΣ ΜΑΝΤΖΟΣ:** Θα τα κρίνει η ζωή. Νομοθετούμε σήμερα γνωρίζοντας –εγώ έτσι κατάλαβα, κύριε Καιρίδη από την τοποθέτησή σας, μπορείτε να με διαψεύσετε- ότι όλα αυτά είναι ανεφάρμοστα, ότι είναι αναποτελεσματικά, εγώ θα πω ότι είναι και αντικοινωνικά, και εντάξει, θα τα κρίνει η ζωή. Δεν πειράζει. Θα νομοθετήσουμε ξανά. Το έχει κάνει αυτή η Κυβέρνηση. Νομοθετεί και νομοθετεί ξανά, κόντρα στον εαυτό της. Η τοποθέτηση του Κοινοβουλευτικού Εκπροσώπου είναι μια βαθιά αντίφαση μέσα στην Κυβέρνηση. Και είναι και άλλη αντίφαση. Ξέρετε, αύριο στην ίδια Αίθουσα, εδώ, ελπίζω νωρίτερα, θα ψηφίσει η Βουλή μια κύρωση διεθνούς συμβάσεως με τον Διεθνή Οργανισμό Μετανάστευσης για ένα γραφείο και ένα παράρτημα στην Αθήνα, στη Θεσσαλονίκη. Εμείς είμαστε υπέρ της εξωστρέφειας της χώρας μας. Είμαστε υπέρ του να στηρίζονται διεθνείς οργανισμοί και να φιλοξενούνται, να εδρεύουν στη χώρα μας τα κέντρα και τα γραφεία διεθνούς οργανισμού μετανάστευσης.

**ΔΗΜΗΤΡΙΟΣ ΚΑΙΡΙΔΗΣ:** Εμείς το κάναμε.

**ΔΗΜΗΤΡΙΟΣ ΜΑΝΤΖΟΣ:** Εσείς το κάνατε και μπράβο σας. Ο Διεθνής Οργανισμός Μετανάστευσης συμφωνεί με το σχέδιο νόμου; Είναι ένας από τους φορείς που κατακρίνει το σχέδιο νόμου. Ο Διεθνής Οργανισμός Μετανάστευσης τον οποίο λέτε ότι τον φέρνετε, κατακρίνει το σχέδιο νόμου. Δηλαδή, σήμερα αυτή η Αίθουσα και αυτή η πλειοψηφία ψηφίζει ένα αντιμεταναστευτικό σχέδιο νόμου και αύριο θα πανηγυρίζει ότι φέρνει τον Διεθνή Οργανισμό Μετανάστευσης στην Ελλάδα. Δεν γίνονται και τα δύο. Πρέπει να επιλέξετε σε ποιον απευθύνεστε. Δεν γίνονται και τα δύο. Δεν γίνεται να ζείτε και να παρασέρνετε τη χώρα σε μια αέναη αντίφαση και τα δικά σας εσωκομματικά προβλήματα να τα κάνετε αδιέξοδα της χώρας.

Εμείς είμαστε καθαροί, λοιπόν. Καταψηφίζουμε ένα σχέδιο νόμου που μέσα από την ιδεοληψία του σχεδόν ομολογεί από μόνο του ότι δεν πρόκειται όχι μόνο να πετύχει, αλλά και να εφαρμοστεί. Ένα ανεφάρμοστο και αντικοινωνικό σχέδιο νόμου. Σας το αποδόμησε η εισηγήτρια μας, σημείο προς σημείο, με στοιχεία, με στατιστικά δεδομένα που και σήμερα κατέθεσε. Ξέρετε τα στατιστικά δεδομένα λένε την αλήθεια, αρκεί να υπάρχουν. Όταν αποκρύβονται, αποκρύβεται και η αλήθεια. Σε πόσους αφορά, τι αποτέλεσμα θα έχει, πέρα από τις επικεφαλίδες και τους τίτλους του Υπουργείου. Και τα λέμε αυτά με λέξεις καθαρές. Και για τη νόμιμη μετανάστευση που ναι, είναι αναγκαία, για τα επαγγέλματα φροντίδας που τα αφήνετε στην αφάνεια, για το δημογραφικό ζήτημα, για όλα, για τους εργάτες γης. Αλήθεια, πώς γινόντουσαν οι νομιμοποιήσεις των εργατών γης στο προηγούμενο διάστημα, επί ημερών του κ. Βορίδη, για παράδειγμα, που σήμερα εδώ υποδύθηκε τον σκληρό δεξιό προκάτοχο του κ. Πλεύρη και αρχιτέκτονας από ό,τι καταλάβαμε του σχεδίου νόμου. Ικτίνος και Καλλικράτης. Ήταν δύο οι αρχιτέκτονες. Και τώρα μας λέει ο κ. Πλεύρης ότι καταργείται η επταετία και άρα αίρεται η παρανομία. Ήταν παρανομία όλο αυτό που υπήρχε τώρα; Παράνομα είχαμε τους εργάτες γης; Έχει συνειδητοποιήσει κανείς την επίδραση της διάταξης αυτής στον αγροτικό κόσμο της χώρας; Όταν θα ψηφιστεί ο νόμος και θα δημοσιευτεί το ΦΕΚ θα δούμε και η αγροτική οικονομία πώς θα αντιδράσει σε αυτό.

Δεν κάνουμε εμείς πολιτική επικοινωνία με τους αριθμούς των ανθρώπων. Γιατί μιλάμε για αριθμούς ανθρώπων και όχι απλή στατιστική, μαθηματική αποτύπωση. Δεν κάνουμε πολιτική, όπως κάνει η Νέα Δημοκρατία με τους αριθμούς ανθρώπων που περνούν παράτυπα τα σύνορα της χώρας μας, όπως κάθε χρόνο γίνεται. Πολύ απλά οι αυξήσεις και οι μειώσεις τις περισσότερες φορές δεν εξαρτώνται από εθνικές πολιτικές, αλλά από ευρύτερους εξωγενείς παράγοντες. Η φετινή χρονιά, για παράδειγμα, είναι μια χρονιά σχετικώς μειωμένου αριθμού παράτυπων εισόδων, σε σχέση με τα προηγούμενα δύο χρόνια. Βρισκόμαστε ναι, στα επίπεδα 2017-2018.

Αλλά αφού σας αρέσουν οι αριθμοί ας πάμε σε κάποιους άλλους. Πενήντα χιλιάδες. Ξέρετε τι είναι αυτό; Είναι οι άνθρωποι που πήραν άδεια διαμονής, χωρίς καμία προϋπόθεση. Πώς; Μέσα από καταχρηστικές αιτήσεις που υποβλήθηκαν, μέσα από ένα κενό ασφαλείας που το εκμεταλλεύτηκαν κυκλώματα διακίνησης. Ένα τεράστιο σκάνδαλο προηγούμενης περιόδου που συγκαλύφθηκε. Υπήρχε πληροφορία πως το κενό ασφαλείας το εκμεταλλεύτηκαν και πρόσωπα που δεν ήταν καν στην Ελλάδα. Πόσοι είναι τελικά αυτοί; Μπορείτε να μας πείτε;

Η Ελληνική Αστυνομία, η έκθεση για το οργανωμένο έγκλημα, στο τέλος του 2024 μας μιλά για έναν άγνωστο αριθμό ανθρώπων που μπήκε στη χώρα με προσωρινές άδειες. Έχουμε διακινητές και έχουμε και κυβερνητική ανικανότητα σε ένα ισχυρό μείγμα. Και αυτό το ονομάζετε μεταναστευτική πολιτική.

Στη μεγάλη εικόνα έχουμε κάθε λόγο να ανησυχούμε. Από την πρώτη συνεδρίαση της αρμόδιας επιτροπής, η εισηγήτριά μας ζήτησε ενημέρωση για τα επόμενα βήματα ιδίως ως προς το σύμφωνο μετανάστευσης και ασύλου. Γιατί; Μα, γιατί εκεί είναι η ουσία. Δεν είναι στον ακραίο τοξικό λόγο, στα δημαγωγικό παιχνίδια της Κυβέρνησης. Η ουσία είναι ότι από τον Ιούλιο του 2026 θα έχουμε εγκλωβισμό όσων εισέρχονται στη χώρα μας είτε τους χορηγείται άσυλο είτε όχι. Αυτό είναι το αποτέλεσμα της διαπραγμάτευσης στην Ευρώπη, που μάλλον δεν πήγε και τόσο καλά. Και η Κυβέρνηση τι λέει απέναντι σε αυτή την βεβαιότητα πια, την εφιαλτική βεβαιότητα; Εμείς, λέει, θα τους απειλούμε με φυλάκιση ώστε να μην έρχονται. Αυτή είναι μια υποκριτική, λαϊκίστικη προσέγγιση που υποδηλώνει και αποδεικνύει ότι η Κυβέρνηση παραιτείται από οποιαδήποτε διεκδίκηση σε ευρωπαϊκό επίπεδο και αισθάνεται ελεύθερη να διαχειρίζεται το μεταναστευτικό, όπως θέλει για εσωτερική και μόνο κατανάλωση, πουλώντας το αφήγημα της αυστηροποίησης.

Ο Πρωθυπουργός πανηγύριζε όταν υιοθετήθηκε το σύμφωνο μετανάστευσης και ασύλου. Να δούμε τι θα μας πει του χρόνου τον Ιούλιο, λοιπόν, αν είναι ακόμα Πρωθυπουργός. Προφανώς, θα μας πει ό,τι το συμβουλεύουν τότε οι επικοινωνιολόγοι του. Και θα δούμε τι θα του πουν τότε οι επικοινωνιολόγοι του. Ότι πρέπει να είναι φιλελεύθερος ή να είναι ακροδεξιός;

Ένα είναι βέβαιο, κύριε Πρόεδρε, κυρίες και κύριοι συνάδελφοι. Μια συνετή κυβέρνηση αυτής εδώ της χώρας, που είναι ευρωπαϊκή και φιλελεύθερη δεν πρέπει να αισθάνεται άνετα όταν γίνεται αντικείμενο κριτικής από τον διεθνή τύπο ή από αξιωματούχους της Ευρωπαϊκής Ένωσης ή όταν προκαλεί την αντίδραση ακόμη και της Ειδικής Εισηγήτριας των Ηνωμένων Εθνών για τα ανθρώπινα δικαιώματα. Και οι απαντήσεις να είναι του τύπου του κ. Γεωργιάδη και των υπόλοιπων Υπουργών για μια κυρία που δεν ξέρει τι λέει. Η Ειδική Εισηγήτρια των Ηνωμένων Εθνών για τα ανθρώπινα δικαιώματα.

Εμείς απέναντι σε όλα αυτά στεκόμαστε με ευθύνη. Η μεταναστευτική πολιτική από τη φύλαξη των συνόρων, τις διαδικασίες του ασύλου, τη νόμιμη μετανάστευση, την ένταξη, τις επιστροφές είναι μια δημόσια εθνική πολιτική που απαιτεί πολιτικές συναινέσεις. Συναινέσεις όσων συμμερίζονται, συμμεριζόμαστε τις ευρωπαϊκές και οικουμενικές αρχές και αξίες, αυτές που δέχονται επίθεση σε όλο τον κόσμο από την ακροδεξιά και τον εθνολαϊκισμό.

Χρειαζόμαστε, ναι, πολιτικές συναινέσεις γιατί η εθνική μεταναστευτική πολιτική πράγματι δεν πρέπει να είναι πεδίο για μικροκομματικές αντιπαραθέσεις, γιατί πρέπει ενωμένα να πάμε στην Ευρώπη και να ζητήσουμε πιο δίκαιες πολιτικές μετανάστευσης και ασύλου από τους εταίρους μας, να μην σηκώνει δυσανάλογο βάρος η χώρα μας και δη τα νησιά μας.

Εμείς επιζητούμε έναν οργανωμένο και δημόσιο κοινωνικό διάλογο για το νέο σύμφωνο μετανάστευσης και ασύλου, αλλά από ποιον; Από μια Κυβέρνηση που αρνείται πεισματικά εδώ και τόσες ημέρες να μας δώσει έστω το εθνικό σχέδιο για την εφαρμογή του συμφώνου μετανάστευσης και ασύλου για να ξεκινήσει αυτή η αναγκαία διαβούλευση.

Καταλήγω λοιπόν στα θεμελιώδη και κλείνω,

Η μετανάστευση, ως ανθρώπινη συμπεριφορά, είναι ζήτημα κοινωνικό και μάλιστα πολύ σημαντικό. Είναι πρόκληση για την προστασία των ανθρωπίνων δικαιωμάτων, για τον σεβασμό στο διεθνές και ευρωπαϊκό δίκαιο, για την προστασία της ανθρώπινης ζωής και της αξιοπρέπειας. Ναι, έτσι το βλέπουμε εμείς και έτσι το βλέπαμε πάντα, χωρίς ιδεοληψία, χωρίς αφέλεια, με ρεαλισμό και ευθύνη για τα εθνικά μας συμφέροντα, αλλά και για την προστασία της αξίας του ανθρώπου.

Το 2016 η αείμνηστη Πρόεδρος Φώφη Γεννηματά είχε ανοίξει τον δρόμο για να γίνει μια πολύ σημαντική σύσκεψη υπό τον Πρόεδρο της Δημοκρατίας για το προσφυγικό-μεταναστευτικό τότε και η ανακοίνωση των Πολιτικών Αρχηγών εκείνης της σύσκεψης θα έπρεπε να είναι στον φάκελο κάθε Υπουργού, θα έπρεπε να είναι η βάση των προτεινόμενων πολιτικών όσων κομμάτων σέβονται την υπογραφή τους.

Καταθέτω στα Πρακτικά το κείμενο της ανακοίνωσης από την Προεδρία της Δημοκρατίας που έχει και την υπογραφή του Αρχηγού της τότε Αξιωματικής Αντιπολίτευσης και σημερινού Πρωθυπουργού.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, όπως είπα και πριν στην παρέμβασή μου. Για εμάς δεν υπάρχουν αγωνίες και αδιέξοδα. Εμείς γνωρίζουμε και μπορούμε να κάνουμε τις αναγκαίες διακρίσεις και να αντικρούουμε τα ψευδή διλήμματα. Η προστασία των συνόρων και η προστασία των θεμελιωδών ανθρωπίνων δικαιωμάτων δεν είναι έννοιες ασύμβατες.

Είναι δική μας υποχρέωση, της δημοκρατίας, να πετύχουμε την αναγκαία χρυσή τομή και εκεί θα δοκιμαστεί και θα κριθεί τελικά ο ίδιος ο ανθρωπισμός μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Επειδή είναι η πρώτη φορά που μπορώ να μιλήσω μετά από τις καλοκαιρινές διακοπές, θα ήθελα να πω ότι αυτό το καλοκαίρι σαν Βουλή βιώσαμε πολύ την αίσθηση του ψυχολογικού πόνου και με την απώλεια της Λένας Σαμαρά και με την απώλεια το Απόστολου Βεσυρόπουλου. Ελπίζω να μην ξανα-υποστούμε τέτοιο πόνο στη Βουλή. Εύχομαι να στηριχθούν οι οικογένειες, αλλά κι εμείς να μπορέσουμε να βιώσουμε μια περίοδο με δυνατότητα ορθών αποφάσεων και ορθών νομοθετικών επιλογών, έτσι ώστε να τιμήσουμε και τους ανθρώπους που μας τίμησαν, αλλά και όλη την ανθρωπότητα.

Για να έρθω τώρα στο θέμα του νομοσχεδίου, που αφορά τη μετανάστευση, να πω τα εξής. Είναι ένα νομοσχέδιο που ήρθε γρήγορα, με πολλή ταχύτητα, που υπέστη κριτική από πολλά μέλη της Βουλής. Η επίσημη ερμηνεία είναι ότι απειλείται η ασφάλεια της χώρας. Από ποιους απειλείται; Απειλείται από τους μετανάστες που τους ονομάζουμε λαθρομετανάστες ή παράνομους, και όχι απλώς παράτυπους, όπως υποστήριξε η Ύπατη Αρμοστεία; Και γιατί τους φοβόμαστε; Δυστυχώς τους φοβόμαστε γιατί είναι διαφορετικοί και αυτό είναι ένδειξη ξενοφοβίας. Και διερωτώμαι; Όντως κινδυνεύουμε και από ποιον; Κινδυνεύουμε από αυτόν που κινδυνεύει η ζωή του και γι’ αυτό γίνεται πρόσφυγας; Γιατί έχει πόλεμο στη χώρα του ή εμφύλιο; Κινδυνεύουμε απ’ αυτόν που πεινάει και αναζητάει μια καλύτερη ζωή για τον ίδιο και την οικογένειά του;

Καταθέτοντας αυτό το νομοσχέδιο που είχε πολλές αντιρρήσεις, τουλάχιστον δημόσιες, διερωτηθήκαμε ποιον θα καλέσουμε για να ρωτήσουμε αν έχει πρόβλημα ή όχι. Καλέστηκαν δεκαπέντε-δεκαέξι φορείς και άλλοι τόσοι φορείς ίσως εκφράστηκαν δημόσια μέσω του Τύπου. Κι από αυτούς, ποιοι θεώρησαν ότι έχει δίκιο; Υπάρχει κάποιος που είπε: «Μπράβο, ρε παιδιά, πολύ καλά κάνετε, έχετε ένα ωραίο νομοσχέδιο». Δυστυχώς, δεν υπήρξε κανείς και δεν υπήρξε και κανένα κόμμα από την Αντιπολίτευση, κύριε Υπουργέ.

Ποιοι ήταν οι φορείς; Δεν αντέγραψα αυτά που λέγατε, κύριε Μάντζο, αλλά νομίζω ότι συμπίπτουν οι απόψεις μας σ’ αυτό. Ήταν η Ύπατη Αρμοστεία. Ήταν ο Διεθνής Οργανισμός Μετανάστευσης. Ήταν ο Συνήγορος του Πολίτη. Ήταν η Διεθνής Αμνηστία. Ήταν η Εθνική Επιτροπή για τα Δικαιώματα του Ανθρώπου, το Δίκτυο για τα Δικαιώματα του Παιδιού, η Ένωση Ελλήνων Διοικητικών Δικαστών και η Πανελλήνια Ομοσπονδία Αστυνομικών. Τι είπαν αυτοί; Άλλοι είπαν ότι υπάρχει υπερβολική και δυσανάλογη αυστηροποίηση σε αυτό το νομοσχέδιο. Άλλοι είπαν ότι είναι αναποτελεσματικό και δεν πρόκειται να εφαρμοστεί και άλλοι είπαν ότι καταπατούνται τα ανθρώπινα δικαιώματα και παραβιάζεται το Σύνταγμα.

Τι κάνουμε τώρα; Τους αγνοούμε όλους αυτούς; Δεν ξέρουν τι λένε; Γιατί δεν καλούμε και γιατί δεν κάλεσε η Κυβέρνηση τότε κάποιον που να ξέρει τι λέει και να απαντήσει σωστά; Ας τον καλέσουμε έστω και τώρα. Τι πειράζει αν καθυστερήσουμε ένα άλλο νομοσχέδιο που θα διορθώσει το παρόν;

Σε εθνικό επίπεδο, τι διακινδυνεύουμε; Πρώτα-πρώτα παραβιάζουμε το Σύνταγμα. Σε ευρωπαϊκό επίπεδο παραβιάζουμε τη μόνη Οδηγία που ισχύει και που είναι η Οδηγία 115/2008. Αυτό που προσπαθούμε να αντιγράψουμε είναι μια πρόταση της επιτροπής. Σε διεθνές επίπεδο παραβιάζουμε κανόνες και συνθήκες διεθνείς, θεσμικά θέματα και κυρίως τη Συνθήκη της Λοζάνης. Τι άλλο διακινδυνεύουμε; Διακινδυνεύουμε τη διεθνή δυσφήμιση της χώρας.

Λυπάμαι που θα αναφερθώ σε αυτό, κύριε Υπουργέ, αλλά το δημοσίευμα στην «Washington Post» ήταν τρισέλιδο και τα παιδιά μου που ζουν εκεί μας το έστειλαν με μεγάλη ανησυχία. Δεν το είδαμε εμείς πρώτοι.

Γιατί, λοιπόν, αξίζει τον κόπο να συζητάμε αυτό το νομοσχέδιο; Γιατί, θα πουν αρκετοί, υπάρχει ξένος δάκτυλος, όλοι αυτοί οι μετανάστες που έρχονται –παράτυποι, παράνομοι, λαθρομετανάστες- οδηγούν σε κίνδυνο τη χώρα μας, αλλά εκτός αυτού κινδυνεύουν οι αρχές μας, οι αξίες μας, ο πολιτισμός μας και κυρίως η θρησκεία μας.

Είναι αλήθεια αυτό; Κινδυνεύουμε από ποιους; Να σας πω για τους πρόσφυγες που συνάντησα μαζικά όταν ήμουν η πρώτη Βουλευτής που πήγε στην Πύλο μετά από το ναυάγιο. Γνώρισα πρώτα-πρώτα τους πρόσφυγες που βρίσκονταν στο νοσοκομείο και προσπαθούσαν να επιβιώσουν και μετά τους εκατό που δεν πνίγηκαν και είχαν αποθηκευτεί ουσιαστικά σε μια αποθήκη στην περιοχή. Τι ζητούσαν αυτοί οι άνθρωποι κλαίγοντας; Ζητούσαν να μιλήσουν με τους δικούς τους και να τους πουν ότι είναι ζωντανοί.

Μελλοντικός πρόσφυγας θα είναι ένα, δύο, πέντε από τα παιδιά που θα επιβιώσουν στη Γάζα. Μας απειλούν όλοι αυτοί; Θέλω να μου πείτε ειλικρινά, μέσα από την καρδιά σας, ποιος από εμάς, ποιος Έλληνας που σέβεται αρχές, αξίες, πολιτισμό και θρησκεία θα δει ένα παιδάκι ή έναν νεαρό σε εκείνη την ηλικία, στην είσοδο της πολυκατοικίας, στην αυλή του και θα του ζητήσει χαρτιά για να βεβαιωθεί ότι δεν είναι επικίνδυνος μετανάστης; Θα του δώσει νερό, θα του δώσει ψωμί και ένα πουλόβερ για να μην κρυώνει και θα δει πώς μπορεί να το φροντίσει.

Θα μου πείτε ναι, αλλά όλοι αυτοί είναι Μουσουλμάνοι και απειλούν τη θρησκεία μας. Αναφέρθηκε νωρίτερα προηγούμενος Βουλευτής σε αυτό. Ο Χριστός ήταν πρόσφυγας, η τυπική περιγραφή του πρόσφυγα. Στις Γραφές λέει ότι ειδοποίησαν τον πατέρα Του ότι πρέπει να φύγει, γιατί κινδυνεύει η ζωή του και κινδυνεύει από την κυβέρνηση. Ο ίδιος ο Χριστός αργότερα είπε ότι ανάμεσα στα κύρια κριτήρια για το αν θα πάει κάποιος στον Παράδεισο -πιστεύουμε ή δεν πιστεύουμε- ή δεν θα πάει στον παράδεισο, είναι αν ήταν ένας ξένος και τον περιέβαλλε, δηλαδή αν τον αγκάλιασε τον ξένο ή όχι.

Θα μου πείτε τώρα ότι είμαι ρομαντική, ότι είμαι ανώριμη, ότι είμαι επιπόλαια, ότι είμαι θρησκόληπτη και αυτό που πολλοί μου λένε, ότι είμαι θεούσα. Δεν πειράζει. Καλύτερα να μου πείτε αυτά κι άλλα τόσα, άλλα ας μην συμμετέχω στο θάνατο έστω και ενός παράτυπου, παράνομου παιδιού ή μετανάστη που θα τον στείλουμε σε μια χώρα που δεν είναι ασφαλής και σε συνθήκες που δεν είναι ασφαλείς.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Μπούμπας, αμέσως μετά ο κ. Μαρκόπουλος και ο κ. Ηλιόπουλος για έξι λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κανονικά, κύριε Πρόεδρε, έπρεπε να βάλετε είκοσι λεπτά να μιλάει ο κάθε Βουλευτής, για να έχουμε μία δημοκρατική, ισομερή κατανομή του χρόνου. Διότι ο θεσμός του Βουλευτή δια της ψήφου εκπροσωπεί. Δεν είναι αντιπρόσωπος κοινωνίας. Είναι εκπρόσωπος της κοινωνίας και υπάρχει αυτή η ειδοποιός διαφορά.

Να δείτε τι κάνει το ιταλικό Κοινοβούλιο πάνω σε αυτό το ζήτημα, γιατί έχετε υπερκεράσει τον χρόνο όλοι οι κοινοβουλευτικοί, με αποτέλεσμα να υπάρχει μία επίπονη διαδικασία για τον Βουλευτή, ο οποίος πρέπει και αυτός να εκφέρει τη γνώμη του και να αποκρυσταλλώσει άποψη η κοινωνία.

Ξέρετε, περιμένουν και οι δικοί μας άνθρωποι να μας ακούσουν. Πολλές φορές υπήρχε τέτοια πίεση του χρόνου στο παρελθόν και κατά την προηγούμενη κοινοβουλευτική θητεία -ενθυμούμαι τότε ήταν και η Λιάνα Κανέλλη- που δεν προλάβαμε να μιλήσουμε και για το περιβόητο άρθρο 5 του ΝΑΤΟ.

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, αυτό να το πείτε και στον Πρόεδρό σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν μιλάω για τους Προέδρους, κύριε. Μιλάω για τους Βουλευτές, ως εκπροσώπους της ελληνικής κοινωνίας. Δεν αφορά τους Προέδρους. Οι Κοινοβουλευτικοί πραγματικά κάνετε κατάχρηση του χρόνου. Εγώ μιλάω για ισομερή κατανομή του χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην χάνετε τον χρόνο σας, θέλω να σας πω.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε λίγο τώρα.

Επειδή σε κάθε νομοσχέδιο υπάρχουν κάποια άλλα γεγονότα που τρέχουν, δυστυχώς, η Ελληνική Λύση και ο Πρόεδρός μας Κυριάκος Βελόπουλος δικαιώνεται για μια ακόμη φορά. Πριν από λίγο είχαμε το πόρισμα από το Γενικό Χημείο του Κράτους για το δυστύχημα, για το έγκλημα, την τραγωδία των Τεμπών και μιλάει για νέα δείγματα τα οποία περιέχουν βενζόλιο, ξυλόλιο και άλλους ανακυκλώσιμους υδρογονάνθρακες. Μιλάμε για δείγματα που πάρθηκαν από την ηλεκτράμαξα τη δεύτερη, εκεί δηλαδή που υπήρχαν υποψίες για το παράνομο φορτίο αγνώστου προέλευσης και πού πήγαινε.

Έρχεται τώρα το Γενικό Χημείο του Κράτους και δικαιώνει την Ελληνική Λύση και τον Πρόεδρο που φώναζε από την πρώτη στιγμή. Μάλιστα, για αυτό το θέμα μιλούσαμε και για τις ενδιάμεσες εκλογές που είχαν γίνει. Τώρα έχει κλείσει το πόρισμα. Να δούμε αν ο Εφέτης θα ζητήσει εκ νέου να δοθούν αυτά τα δώδεκα νέα δείγματα για την τραγωδία των Τεμπών. Έχει κλείσει. Ήταν τυχαίο μία μέρα μετά; Το είχε ζητήσει από τον Μάρτιο αυτό στο Κουλούρι της Λάρισας για αυτά τα δείγματα και τα δείγματα ήρθαν ένα εικοσιτετράωρο μετά αφού έκλεισε ο φάκελος.

Είστε και πολλοί νομικοί εδώ. Τώρα θα συμπεριληφθούν ως νέα στοιχεία, γιατί είχαμε κι άλλα δεκαπέντε δείγματα στο παρελθόν και πάμε είκοσι οκτώ σε σύνολο; Τι θα γίνει; Διότι άρον-άρον κάποιοι τρέχουν να κλείσουν το θέμα ξυλολίου σε ό,τι αφορά τα Τέμπη.

Και έχουμε νέα στοιχεία τώρα, τα οποία μία μέρα μετά, τελείως τυχαία, ενώ το είχε ζητήσει αυτή η Ειδική Επιτροπή Εμπρησμών της Πυροσβεστικής Υπηρεσίας. Για ρωτήστε λίγο τον κ. Γκουρμπάτση που είναι ειδικός στους εμπρησμούς. Φωνάζαμε τότε για ξυλόλιο. Ο Κυριάκος Βελόπουλος το ξεκίνησε. Δεν πλέκω εγκώμια εγώ στον επικεφαλής, στον Πρόεδρο, αλλά αυτή είναι η αλήθεια. Πρέπει να το πούμε, γιατί πραγματικά συγκλονίζουν αυτά τα στοιχεία τώρα, γιατί κάποιοι λέγανε ότι δεν υπάρχει ξυλόλιο, δεν υπάρχει βενζόλιο, δεν υπάρχουν αυτοί οι ανακυκλώσιμοι υδρογονάνθρακες. Τι γίνεται τώρα; Έχει κάνει λάθος το Γενικό Χημείο του Κράτους;

Πριν πάω σε αυτό το νομοσχέδιο, το οποίο δεν επιλύει τα προβλήματα και είναι ο κ. Πλεύρης εδώ γιατί έχω και μια ανακοίνωση να την ενεχειρίσω -την ξέρει βέβαια ο Υπουργός- από την ένωση Αστυνομικών Σερρών για την κλειστή δομή στο Κλειδί της επαρχίας εκεί στο ακριτικό Σιδηρόκαστρο, απλά έρχομαι στο θέμα του ΟΠΕΚΕΠΕ που φωνάζαμε από το 2020 και υπάρχουν και scripta manent, υπάρχουν και οι ερωτήσεις οι γραπτές, υπάρχουν οι επίκαιρες, αλλά κανείς δεν μιλούσε για τον ΟΠΕΚΕΠΕ. Βάζετε γεωγραφικές ενότητες σε αντιπαράθεση. Τα ξέρει ο κ. Μητσοτάκης γιατί προχθές τα ενεχείρισε το ΓΕΩΤΕΕ Κεντρικής Μακεδονίας. Δεν θέλω να κουράσω με αριθμούς και δεν θέλω να πω ότι στη Μεγαλόνησο, στην πατρίδα του Ελευθερίου Βενιζέλου, του Νίκου Καζαντζάκη και στον Ψηλορείτη είναι όλοι παράνομοι, όλοι έκνομοι, αλλά δείτε τα στοιχεία! Κτηνοτροφικές μονάδες Θεσσαλονίκη 2019 -είναι τωρινά στοιχεία αυτά- 1.428. Το 2025 μειώνονται σε 975. Σε αντίθεση, στο Ρέθυμνο το 2019 λειτουργούν 6.971 μονάδες και το 2025 στις 13.112. Τρεις κτηνίατροι στο Ρέθυμνο πρέπει να ελέγξουν εκατομμύρια ζώα. Τα 2.245.103 πρόβατα γίναν 4.438.563.

Δείτε νούμερα τώρα να τρελαίνεστε!

Το 2020 είχαμε 29.000.000 τόνους γάλα και το 2024 είχαμε 34.900.000 τόνους γάλα στην Κρήτη. Δηλαδή τα αμνοερίφια διπλασιάστηκαν ως και τριπλασιάστηκαν, όμως η παραγωγή δεν αυξήθηκε. Ξέρετε, είναι πανεύκολο να κάνεις έναν οικονομικό απλό έλεγχο. Αφού αυξάνεται το ζωικό κεφάλαιο, θα έπρεπε συνάμα να αυξηθεί και η παραγωγή γάλακτος και κρέατος. Δεν έγινε αυτό.

Και ακούστε τώρα το νούμερο το οποίο πραγματικά είναι εντυπωσιακό. Στα Χανιά υπάρχουν 945.757 πρόβατα. Στον ίδιο αριθμό είναι η Λάρισα με 993.822 πρόβατα. Προσέξτε. Στα Χανιά η παραγωγή το 2024 ανέρχεται σε 7.122.000 κιλά γάλα. Με τα ίδια πρόβατα στη Λάρισα έχουμε 84.827.000. Δεν είναι διπλάσια, κύριοι, τα ποσά. Είναι δωδεκαπλάσια! Η Λάρισα με τα ίδια πρόβατα βγάζει 12 φορές περισσότερο γάλα και ζωικό κεφάλαιο με το αντίστοιχο ζωικό κεφάλαιο στην Κρήτη.

Κι επειδή έχουμε μιλήσει στην Ελληνική Λύση για τα σχέδια βόσκησης, γιατί τώρα θα έρθουν οι επιθεωρητές και θα ελέγξουν, γιατί άραγε τα αιγοπρόβατα έχουν σκουλαρίκια και δεν έχουν τσιπ όπως έχουν τα οικόσιτα ζώα, όπως τα σκυλάκια; Γιατί τα σκουλαρίκια αλλάζουν εύκολα αυτιά. Δεν είναι μόνο το κόστος για να μην πουν κάποιοι ότι ανέρχεται στα 3 με 4 ευρώ σε σχέση με το τσιπάκι. Αν υπήρχαν τσιπάκια δεν θα μπορούσε να γίνει αυτό. Και αν υπήρχαν, φυσικά, διαχειριστικά σχέδια βόσκηση. Και τρέχετε τώρα σε μία εταιρεία μονοπροσωπική η οποία λέγεται «Κοινωνία της Πληροφορίας» για να δώσετε τα σχέδια βόσκησης, αφού φαγωθήκαν 25 εκατομμύρια ευρώ από τις περιφέρειες που κανείς δεν ξέρει πού πήγαν.

Πάμε λίγο τώρα, γιατί δεν έχω πολύ χρόνο -αυτό είναι τον χρόνο των Βουλευτών- στο νομοσχέδιο και να σας πω, κύριε Πλεύρη, ότι εδώ η ανακοίνωση-καταγγελία από την Ένωση Αστυνομικών Υπαλλήλων Σερρών μιλάει για μια κλειστή δομή για την οποία εμείς στην Ελληνική Λύση καταθέσαμε επίκαιρη ερώτηση, αλλά επειδή υπήρχε η ραστώνη του θέρους, αλλά υπήρχε και το θέμα της εξεταστικής που η προανακριτική έγινε εξεταστική και τώρα η εξεταστική δεν ξέρω τι άλλο μπορεί να γίνει, είχε αναβληθεί. Θα την καταθέσουμε εκ νέου την επίκαιρη. Εξάλλου δεν σας ενοχλεί φαντάζομαι.

Εδώ οι αστυνομικοί υπάλληλοι και ο κ. Κούνιος ο Πρόεδρος, σας λένε τα προβλήματα που έχει αυτή η κλειστή δομή. Δεν είναι τύπου Δράμας. Προσέξτε: 720 λαθρομετανάστες είναι εκεί μέσα.

Λαθραίοι είναι παιδιά. Να μάθουμε ελληνικά: λαθρεπιβάτης, λαθροκυνηγός, λαθρομετανάστης. Να μιλάμε και λίγο ελληνικά επιτέλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακούστε τώρα. Έχετε επτακόσιους είκοσι έγκλειστους και στον ίδιο χώρο έχετε άλλους εξήντα πέντε, οι οποίοι κινούνται ελεύθερα. Τους βλέπουν οι άλλοι από τα παράθυρα. Τελικά –ερμαφρόδιτη κατάσταση- ανοιχτή είναι ή κλειστή είναι; Άνοιξε, κλείσε συμπληγάδες, σαν άνοιξε, κλείσε σουσάμι.

Ούτε υπερυψωμένες σκοπιές υπάρχουν –δύο πάνε να γίνουν τώρα-, ούτε η αστυνόμευση επαρκεί, ούτε αυτό που λένε για τον φράχτη να είναι τύπου του ΝΑΤΟ, αυτή η περιβόητη κονσερτίνα που λέγεται. Τελικά τι δομή έχουμε; Γιατί έχουμε γεμίσει τέσσερις δομές στη Μέκκα της Νέας Δημοκρατίας. Τέσσερις δομές έχετε κάνει σε αστικό ιστό και στο Κλειδί. Αλλά εν πάση περιπτώσει αυτή η δομή τώρα να έχει επτακόσιους είκοσι έγκλειστους και εξήντα πέντε ακριβώς στον ίδιο χώρο -όχι απλά γειτνιάζουν, αλλά είναι στον ίδιο χώρο- ελεύθερους, δημιουργεί αναταραχές.

Ξέρετε επειδή μιλούσατε προηγουμένως για μπόλιασμα πολιτισμικό, όλες οι κοινωνικές αντιδράσεις για να βγάλουν αποτέλεσμα δεν είναι το μείγμα και το κοκτέιλ πάντα πετυχημένο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τελειώνω, κύριε Πρόεδρε.

Αλλά είχαμε και πέντε αποδράσεις. Πέντε αποδράσεις είχαμε με έγγραφο που απέστειλε εδώ η ανακοίνωση-καταγγελία, την οποία καταθέτω στα Πρακτικά, στις 19 Αυγούστου.

(Στο σημείο αυτό ο Βουλευτής κ. Κωνσταντίνος Μπούμπας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι ακόμη. Ο Κώστα Κυράνης, Πρόεδρος της Πανελλήνιας Ομοσπονδίας Λιμενικών κρούει τον κώδωνα του κινδύνου. Έχουμε αυτήν τη στιγμή εκατόν πενήντα προσλήψεις το χρόνο και αν, αντί για εξακόσιες.

(Θόρυβος στην Αίθουσα)

Τι πάθατε, κύριε Καιρίδη;

**ΔΗΜΗΤΡΙΟΣ ΚΑΙΡΙΔΗΣ:** Τον χρόνο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ο χρόνος να είναι για όλους. Έχει ο καιρός τον Καιρίδη. Ο χρόνος και ο καιρός να είναι για όλους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, κύριε Μπούμπα, αν συνεχίσετε, θα σας διακόψω εγώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω. Θα είχα ολοκληρώσει. Με διακόπτει ο κ. Καιρίδης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς αρχίσατε με τον Κοινοβουλευτικό και χάσατε δύο λεπτά. Τώρα χάνετε άλλα δύο λεπτά. Θα φτάσετε τα δώδεκα λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εγώ ολοκληρώνω. Αλλά αυτό είναι και η επιθυμία των Βουλευτών ότι πρέπει να σεβαστούμε την ισονομία απέναντι στον χρόνο.

Ολοκληρώνω, κύριε Πρόεδρε.

Ο Κώστας Κυράνης λέει ότι αν συνεχιστεί έτσι, μέχρι το 2030 θα έχουμε σημαντικές ελλείψεις στελεχών στο Λιμενικό. Να το δείτε, κύριε Πλεύρη, γιατί δεν γίνεται φύλαξη των θαλασσίων συνόρων με ένα Λιμενικό, το οποίο δεν μπορεί να λειτουργήσει ορθά, όπως λέει ο Πρόεδρος της Πανελλήνιας Ομοσπονδίας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Μαρκόπουλος, που πιστεύω ότι θα είναι εντός των επτά λεπτών.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εγώ συνήθως είμαι εντός παιδιάς και εντός χρόνου. Ο κ. Μπούμπας ξεκίνησε για το μεταναστευτικό και θυμήθηκε στο έβδομο λεπτό να ξεκινήσει για το πρόβλημα αυτό.

Αγαπητοί συνάδελφοι, σε όλη την Ευρώπη παρακολουθούμε μια δημόσια συζήτηση, την οποία με αφορμή το παρόν νομοσχέδιο ξεκινήσαμε να κάνουμε και στη χώρα μας. Το μεταναστευτικό σε ένα πολύ μεγάλο βαθμό αντιμετωπίστηκε από αυτή την Κυβέρνηση. Μην έχουμε αυταπάτες. Και βλέπουμε ότι και οι ροές έχουν μειωθεί τα τελευταία χρόνια και έργο πολύπλευρο έχει υπάρξει. Κατ’ αρχάς δομήθηκε, δημιουργήθηκε από το μηδέν ένα νέο Υπουργείο, το Υπουργείο Μεταναστευτικής Πολιτικής. Έχουμε κάνει ψηφιοποίηση, έχουμε κάνει μια σειρά από παρεμβάσεις με τα hotspots και βλέπουμε ότι η μετανάστευση είναι σε ό,τι αφορά και τα μεγέθη τους στο τέλος της γραφής σε πολύ, πολύ καλύτερη πορεία.

Παρά ταύτα εδώ πέρα ξεκινάει ένας γόνιμος διάλογος από την ηγεσία του Υπουργείου Μεταναστευτικής Πολιτικής για κάτι το οποίο απασχολεί όλη την Ευρώπη. Μόνο κάποιοι εδώ στην Ελλάδα ζουν στο δικό τους Ζεν, στο δικό τους φαντασιακό -δεν ξέρω πώς το έχουν δει- και δεν βλέπουν ένα υπαρκτό πρόβλημα.

Στη Γερμανία όποιος διαβάζει τα διεθνή μέσα ενημέρωσης, όποιος παρακολουθεί τις μεγάλες δεξαμενές σκέψης, όποιος έχει μια παρακολούθηση σε ό,τι αφορά τα ινστιτούτα, θα δει ότι έχει ξεκινήσει μια ολόκληρη προβληματική γύρω από την πολιτική, την ατζέντα του 2015 της Μέρκελ για τη μετανάστευση. Τα παρακολουθούμε, τα γράφουν τα μέσα μαζικής ενημέρωσης. Διαβάζουμε όλοι.

Στη Δανία, στις σκανδιναβικές χώρες έχει ξεκινήσει προβληματισμός. Βλέπετε μια χώρα σαν τη Δανία -το είπε ο Δημήτρης ο Καιρίδης, ο Κοινοβουλευτικός μας Εκπρόσωπος- ξεκίνησε μια συζήτηση, ένας προβληματισμός. Τυχαία είναι όλη αυτή η συζήτηση που γίνεται για τα σκληρά ακροδεξιά κόμματα, όπως το AFD στη Γερμανία που επελαύνει; Τυχαίο είναι το γεγονός ότι στην Ολλανδία βλέπουμε τους ακροδεξιούς επίσης να επελαύνουν; Υπάρχει ένας προβληματισμός στην Ευρώπη, τον οποίο μόνο κάποιοι εδώ στην Ελλάδα δεν θέλουν να τον αντιληφθούν.

Και να λέμε και τις αλήθειες. Προφανώς δεν υιοθετούμε μια τέτοια ατζέντα. Προφανώς δεν είμαστε σε μια κατεύθυνση τέτοια, όπως μας κατηγορούν κάποιοι ελαφρά την καρδία. Το πρόβλημα, όμως, παραμένει. Το πρόβλημα των ροών υπάρχει. Το πρόβλημα της παράνομης μετανάστευσης είναι εδώ. Κι εμείς τι κάνουμε; Τι θέλει δηλαδή κυρίως η εξ αριστερών μας Αντιπολίτευση; Τι θέλει να κάνει; Να κάνει πως δεν υπάρχει. Να πούμε ότι τα σύνορα δεν υπάρχουν. Πρέπει να μείνουν αφύλακτα για όλους τους κατατρεγμένους της γης, για όλους τους ανθρώπους.

Κοιτάξτε να δείτε. Δεν έχουν τρελαθεί οι Ευρωπαίοι. Δεν έχουν τρελαθεί οι πολίτες στην ήπειρό μας, οι οποίοι θέτουν έναν προβληματισμό. Το είπε πριν ο Υπουργός, ο Θάνος Πλεύρης. Αν δείτε την τελευταία δημοσκόπηση που αφορά τα μεγέθη σε ό,τι αφορά την μετανάστευση, ακόμα και οι ψηφοφόροι, οι οπαδοί των κομμάτων της Αριστεράς -αναφέρομαι στη δημοσκόπηση της GPO για λογαριασμό των ΠΑΡΑΠΟΛΙΤΙΚΩΝ- ξέρετε τι λένε; Το 77,8% ζητάνε μια πιο σκληρή μεταναστευτική πολιτική.

Δεν τα λέω εγώ. Είναι επιστημονικά, μια μέτρηση κοινής γνώμης. Οι ψηφοφόροι του Κομμουνιστικού Κόμματος Ελλάδος σε ποσοστό 46% ζητάνε κάτι τέτοιο. Στο 59,5 % των ψηφοφόρων του ΣΥΡΙΖΑ υπάρχει μια αντίστοιχη αντίληψη. Το 81% των ψηφοφόρων της Πλεύσης Ελευθερίας θέλουν κάτι τέτοιο.

Εδώ λοιπόν τι κάνουμε; Δεν θα πάρουμε λοιπόν υπ’ όψιν μας τα επιστημονικά εργαλεία, τα μεγέθη, τα οποία δείχνουν ότι υπάρχει ένας προβληματισμός στον κόσμο. Δεν μπω στη λογική των συγκρίσεων. Πέντε Υπουργοί έχουν περάσει από το Υπουργείο Μεταναστευτικής Πολιτικής. Είπα για το πολύπλευρο έργο ότι όλοι οι Υπουργοί έχουν καταθέσει ιδέες, προτάσεις και πολιτικές. Και πραγματικά έχει παραχθεί ένα αποτέλεσμα.

Τώρα όμως -και αυτό φέρνει το νομοσχέδιο- στέλνεται ένα σαφές μήνυμα, ένα μήνυμα ισχυρό: «Μην έρχεστε εδώ». Και προσοχή. Δεν μιλάμε με μία σκληρή, ακροδεξιά ρητορική. Η χώρα μας έχει προχωρήσει πάρα πολύ. Έχει γίνει πολύ μεγάλη δουλειά σε ό,τι αφορά τις διμερείς συμφωνίες με κράτη. Κάποιοι είπαν για παράδειγμα για την Αίγυπτο. Να θυμίσω ότι έχει γίνει μια πολύ, πολύ μεγάλη διπλωματική προσπάθεια και στο επίπεδο της προσέλκυσης εργατών, που χρειάζεται η οικονομία μας.

Από την άλλη, όμως, δεν μπορεί να μην δημιουργηθεί ένα ανάχωμα στην ακροαριστερή και αν θέλετε και πολλές φορές και ακροδεξιά βεβαίως τρέλα. Γιατί υπάρχει και αυτό. Δεν μπορεί η Ελλάδα ξαφνικά να γίνει ένα φοβικό κράτος σε ό,τι αφορά τη μετανάστευση. Έχουμε συμφωνίες. Εκεί που πρέπει, τις έχουμε και πρέπει να τις εφαρμόσουμε και τις εφαρμόζουμε και προχωράμε, γιατί η οικονομία μας έχει ανάγκη κάποια χέρια εργασίας. Βεβαίως. Αλλά με πρόγραμμα, με μέθοδο όχι με παράνομες ροές, με τους λαθροδιακινητές που μιλάνε και κερδίζουν εκατομμύρια. Και δεν είδατε και κανέναν κυρίως από την εξ αριστερών Αντιπολίτευση να μιλάει για τους λαθροδιακινητές. Δεν θέλω να πω ότι κάποιοι λειτουργούν ως delivery boys για τα κέρδη των λαθροδιακινητών. Μην πάμε εκεί. Κανέναν, όμως, δεν άκουσα να μιλήσει για τους λαθροδιακινητές.

Αυτός λοιπόν ο νόμος είναι μήνυμα αποτροπής. Είναι ένα μήνυμα που αφορά τη νόμιμη μετανάστευση και όχι την κατάχρηση, όχι την παρανομία. Επαναλαμβάνω, είναι ένα μήνυμα προς όλους εκείνους οι οποίοι παίζουν με τον ανθρώπινο πόνο. Στην Ελλάδα μόνο μια δυναμική μεν, αλλά μειοψηφία δε, απαιτεί μια αμέριμνη χώρα, μια αμέριμνη Ελλάδα, μία βολική στις διαθέσεις των λαθροδιακινητών χώρα. Ιδεοληπτικά και συνθηματολογικά, η εγχώρια Αριστερά και -να το πούμε- και ένα εστέτ κομμάτι της ελληνικής κοινωνίας που καμώνεται ότι το Κολωνάκι είναι περίπου η Νέα Υόρκη, κινείται σε μια κατεύθυνση να μην αναγνωρίζει το πρόβλημα. Το πρόβλημα είναι εδώ.

Και σας το λέω, εγώ ξέρετε δεν είμαι της Αριστεράς του χαβιαριού. Θα σας το ξαναπώ. Κατοικώ στην περιφέρεια, την οποία εκπροσωπώ. Έχω μεγαλώσει στα Μανιάτικα του Πειραιά. Έχω ζήσει με μετανάστες, Αλβανούς. Είπε ο κ. Ηλιόπουλος για την αλβανική μετανάστευση, τον παρακολούθησα και στις επιτροπές. Έχω ζήσει, ήμουν γείτονας και είμαι γείτονας και στον Κορυδαλλό που μένω. (AR)

Όσοι λοιπόν από την ασφάλεια της Εκάλης, από την Αριστερά του χαβιαριού και της σαμπάνιας, κάθονται και κάνουν κήρυγμα να μιλήσουν και με πραγματικούς όρους κοινωνίας, να αναγνωρίσουμε τα προβλήματα. Να ζητήσουμε λοιπόν και την άποψη του κόσμου.

Διάβασα, και ολοκληρώνω, διαβάζω πάντα την Εφημερίδα των Συντακτών -είναι μια εφημερίδα που έχει άποψη και την παρακολουθώ παρά τις προφανείς διαφωνίες μου- «απομονωμένος», λέει, «ο Πλεύρης» και έβαλε και τη φωτογραφία του. Απομονωμένος γιατί κάποιοι κοινωνικοί φορείς ήρθαν και εξέφρασαν μια άλλη άποψη. Είναι πραγματικά απομονωμένη η Κυβέρνηση και ο Υπουργός όταν το 77,8% -ακούστε το καταλυτικό αυτό ποσοστό, 77,8%!- της ελληνικής κοινωνίας στις μετρήσεις λέει «θέλουμε πιο σκληρή πολιτική»;

Όχι, αγαπητοί φίλοι της Αριστεράς, αγαπητοί συνάδελφοι, εσείς είσαστε απομονωμένοι. Εσείς και όσοι μικροσυνδικαλιστικά επιδιώκουν να περάσει το δικό τους. Δεν θα περάσει το δικό τους. Δεν θα περάσει το δικό σας. Θα περάσει αυτό το οποίο θέλει η ελληνική κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ηλιόπουλος για έξι λεπτά έχει τον λόγο και μετά ο κ. Καββαδάς και μετά ο κ. Οικονόμου και ο κ. Καιρίδης.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, δεν έχω κάνει παρέμβαση. Θα πάρω και το τρίλεπτο τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλώς. Έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν είχα φανταστεί ποτέ ότι σε αυτή την Αίθουσα θα συζητούσαμε κάτι τέτοιο, αλλά με εσάς και η πραγματικότητα πολλές φορές μοιάζει με επιστημονική φαντασία.

Θα ήθελα να ξεκινήσω με ένα απλό ερώτημα: Τι γνώμη θα είχατε για μία χώρα στην οποία μέλη της Κυβέρνησης ακόμη και ο Κυβερνητικός Εκπρόσωπος τσακώνονται δημόσια και στοχοποιούν μια ταβέρνα, ένα μαγαζί εστίασης; Γιατί τις τελευταίες μέρες αυτό ζούμε. Ζούμε μια κυβέρνηση τρολ, η οποία έχει τερματίσει κάθε έννοια γελοιότητας, η οποία στοχοποιεί ένα μαγαζί εστίασης στη Νάξο, γιατί τόλμησε να έχει μέσα μία αφίσα κατά της γενοκτονίας και απέναντι σε κάποιους τραμπούκους, που πήγαν να κατεβάσουν την αφίσα και μετά ήθελαν να φύγουν χωρίς να πληρώσουν, εσείς υπερασπίζεστε τους τραμπούκους κανίβαλους. Έχουμε μία Κυβέρνηση -το ξαναλέω γιατί δεν το πιστεύω ούτε εγώ αυτό που λέω- μία Κυβέρνηση η οποία τσακώνεται με μια ταβέρνα. Εκεί έχετε φτάσει το επίπεδο γελοιότητας.

Αλλά δεν είναι μόνο γελοιότητα, είναι και αυταρχισμός και καθεστωτική αντίληψη, βαθιά καθεστωτική αντίληψη. Ευτυχώς χρειάστηκε ένα μικρό μαγαζί σε ένα μικρό νησί να υπερασπιστεί την έννοια της ελευθερίας και της ανθρωπιάς απέναντι σε κυβερνητικά στελέχη που, ξαναλέω, στηρίζουν γενοκτόνους, στηρίζουν τραμπούκους, στηρίζουν κανίβαλους, για να ξέρουμε λίγο πού βρισκόμαστε.

Επίσης δεν είχα σκεφτεί ότι ο κ. Πλεύρης θα χρησιμοποιεί παραδείγματα από το «Documento», αλλά στην αντιπαράθεση που είχατε πριν μιλήσατε για το «Documento», μιλήσατε για ανθρώπους που έχουν πολλαπλές υπηκοότητες, που έχουν δίωξη από την Ιντερπόλ. Κύριε Πλεύρη, είστε η παράταξη που δώσατε τιμητική πολιτογράφηση σε Τούρκο επιχειρηματία που είχε δραστηριότητα στα Κατεχόμενα της Κύπρου, με έρευνες από την Ιντερπόλ, και του δώσατε τιμητική πολιτογράφηση! Δηλαδή πραγματικά θεωρείτε ότι το επιχείρημα που χρησιμοποιήσατε πριν είναι υπέρ σας;

Εγώ να σας πω με τι είμαι χαρούμενος, γιατί μου αρέσει να συζητάμε και τις στρατηγικές διαφωνίες, σας το έχω ξαναπεί. Με τον νεαρό Πλεύρη είχα μια στρατηγική διαφωνία. Ο νεαρός Πλεύρης έλεγε ότι Έλληνας μόνο γεννιέσαι. Εγώ ανήκω σε αυτούς που πάντα λέγαμε ότι Έλληνας και γεννιέσαι και γίνεσαι. Με τον σημερινό Πλεύρη δεν την έχω αυτήν τη στρατηγική διαφωνία, γιατί είστε σε ένα κυβερνητικό σχήμα που κάνατε με τιμητική πολιτογράφηση Έλληνα κάποιον που, ξαναλέω, είχε οικονομική δραστηριότητα στα Κατεχόμενα. Χαίρομαι που την ξεπεράσαμε αυτήν τη στρατηγική διαφωνία και με τον κ. Βορίδη και με τον κ. Γεωργιάδη κ.λπ.

Ποια είναι η στρατηγική διαφωνία όμως που παραμένει; Ότι για εσάς μιλάει το χρήμα. Αν ο άλλος έχει χρήμα, ό,τι και να είναι θα πάρει μια golden visa, θα πάρει μια τιμητική πολιτογράφηση. Αν είναι όμως εργαζόμενος στη Μανωλάδα, είστε το κυβερνητικό σχήμα που πρέπει να έχει τον μόνο άνθρωπο μέσα στη Βουλή που είχε υπερασπιστεί αυτούς που πυροβόλησαν τους εργαζόμενους στη Μανωλάδα. Είχε πει «εντάξει, πυροβόλησαν στον αέρα και τους πήραν τα σκάγια» ο κ. Γεωργιάδης.

Και έχοντας πει αυτό για τον κ. Γεωργιάδη, έρχομαι τώρα λίγο σε κάποια πράγματα που σχετίζονται και με το νομοσχέδιο. Θέλω να σας ρωτήσω: Έρχεστε σήμερα όλοι εδώ και λέτε ότι ο κ. Γεωργιάδης έλεγε ψέματα το 2019; Δηλαδή είστε μια ολόκληρη Κυβέρνηση και λέτε ότι ο Αντιπρόεδρος σας, ο Αντιπρόεδρος του κόμματος, τον Οκτώβριο του 2019 έλεγε ψέματα, που έβγαινε ο κ. Γεωργιάδης και έλεγε «μέσα σε έξι μήνες», γιατί είχε φέρει νομοσχέδιο ο κ. Χρυσοχοΐδης, «θα ξεκινήσουν μαζικές απελάσεις»; Μάλιστα, επειδή είναι και ασταμάτητος ο κ. Γεωργιάδης, έδινε και ποσοστά. Έλεγε «σε κάθε βάρκα 7% είναι πρόσφυγες, το 93% δεν είναι πρόσφυγες. Σε έξι μήνες θα έχουν απελαθεί». Αυτός βέβαια είναι ο Γεωργιάδης του 2019. Γιατί ο Γεωργιάδης πριν επτά μήνες έλεγε «όποιος λέει στον κόσμο ότι, πατώντας ένα κουμπί, μπορείς να κάνεις μαζικές απελάσεις λέει ψέματα». Το καλό με τον κ. Γεωργιάδη είναι ότι τα έχει πει όλα, είναι τζουκμπόξ, οπότε μπορείς πάντα να διαλέγεις αυτό το οποίο θέλεις.

Σήμερα ακούμε από εσάς ότι οι επιστροφές έχουν δυσκολίες. Άρα το 2019 λέγατε ψέματα, συνειδητά ψέματα. Και αυτή είναι η βασική κριτική που θέλω να σας κάνω. Γιατί προφανώς είμαι σίγουρος ότι αυτοπροσδιορίζεστε πιο δεξιός από τον κ. Χρυσοχοΐδη. Εγώ είμαι με τον αυτοπροσδιορισμό, δεν έχω πρόβλημα. Δεν ξέρω όμως αν θεωρείτε εσείς και ο Υφυπουργός ότι είστε πιο καλοί από όλα τα προηγούμενα κυβερνητικά στελέχη που πέρασαν από αυτήν τη θέση και δεν κατάφεραν να κάνουν τις απελάσεις που λέτε.

Άρα εγώ τι σας λέω εδώ; Ποιο είναι το βασικό επιχείρημα; Ότι σε αυτά που κάνετε λέτε ψέματα και είναι ένα στοιχείο επικοινωνιακής διαχείρισης πολύ επικίνδυνο, γιατί γεννάει τέρατα μέσα στην κοινωνία. Αλλά λέτε ψέματα για πράγματα που και πριν λέγατε, και τώρα λέτε, και πάλι δεν θα τα κάνετε.

Γιατί λέτε ψέματα, και αυτό είναι ίσως το μόνο στοιχείο στο οποίο μπορούμε να συνεννοηθούμε, γιατί στα άλλα δεν μπορούμε; Καθαρά για εκλογικούς λόγους. Υπάρχει ένα εκλογικό κοινό με το οποίο βλέπετε ότι έχουν σπάσει οι δεσμοί και προσπαθείτε λίγο να το κουμπώσετε. Δεν θα δουλέψει αυτή η στρατηγική. Χαίρομαι που ο κ. Μαρκόπουλος έδωσε το παράδειγμα του AfD. Δεν έκοψε η συντηρητικοποίηση του CDU την άνοδο του AfD. Ίσα-ίσα που τη νομιμοποίησε. Να σας το πω πολύ απλά, την πόρτα που ανοίγετε σήμερα ένα πιθανό κόμμα του Αντώνη Σαμαρά θα τη διαβεί πολύ πιο εύκολα από ό,τι και να προσπαθήσετε να κάνετε σήμερα εδώ εσείς.

Και πάμε λίγο να δούμε το κρίσιμο. Τι λέτε ότι θα κάνετε και στην πραγματικότητα τι θα κάνετε; Υπάρχει εδώ ένα πολύ απλό ερώτημα: Θέλετε εσείς, θέλει πραγματικά η Νέα Δημοκρατία, σήμερα μια χώρα χωρίς μετανάστες; Όχι, δεν θέλετε. Γιατί τις ελιές δεν θα τις μαζέψει ούτε ο «φραπές» ούτε ο «χασάπης» και είναι μικρό παράδειγμα αυτό. Μέχρι τα Χριστούγεννα πάλι θα βλέπουμε δημοσιεύματα στην Καθημερινή που θα λέει για το πόσα εκατομμύρια εργάτες χρειάζεται στρατηγικά η χώρα, πόσοι λείπουν σήμερα. Θα σας παίρνουν τηλέφωνα όλοι οι Βουλευτές από τις περιφέρειες να σας πουν ότι δεν έχουμε εργατικά χέρια στον «α», στον «β», στον «γ» κλάδο.

Άρα ποια είναι η στρατηγική διαφωνία; Όχι το αν τους θέλουμε ή δεν τους θέλουμε κάποιους από αυτούς τους ανθρώπους εδώ. Η στρατηγική διαφωνία είναι ότι εσείς τους θέλετε εδώ χωρίς δικαιώματα. Αυτή είναι η στρατηγική διαφωνία. Και το χωρίς δικαιώματα είναι η καθολική σας στρατηγική για την εργασία. Απλά στους μετανάστες σημαίνει με τον κίνδυνο της απέλασης, χωρίς χαρτιά, να είσαι διαρκώς υπό εκβιασμό, ενώ στους Έλληνες σημαίνει δεκατριάωρο, χωρίς συλλογική σύμβαση ή άμα κάνεις σωματείο να απολύεσαι. Αλλά η στρατηγική χωρίς δικαιώματα στην εργασία είναι καθολική και πιάνει και τους Έλληνες και τους ξένους.

Και έρχομαι τώρα στο δεύτερο, αν θέλετε, στρατηγικό ερώτημα που βάζετε πολύ καθαρά. Αλλά, αν το βάζετε τόσο καθαρά και τίμια, πρέπει να το προχωρήσετε. Λέτε ότι δεν πρέπει να υπάρχει κανένα παραθυράκι για άνθρωπο που βρέθηκε εδώ χωρίς χαρτιά είτε σε επτά, είτε σε δεκαπέντε, είτε σε πενήντα χρόνια είτε σε εκατό χρόνια να νομιμοποιηθεί. Είσαι εδώ χωρίς χαρτιά; Πρέπει να ξέρεις ότι σε αυτή τη χώρα θα μείνεις πάντα χωρίς χαρτιά.

Και σας ρωτάω και σας ρωτάω συνολικά: Η αλβανική μετανάστευση έκανε καλό ή κακό στη χώρα; Κύριε Μαρκόπουλε, και εγώ μεγάλωσα σε μια γειτονιά με αυτούς τους ανθρώπους, στο ίδιο σχολείο πήγαμε, στην ίδια γειτονιά, και είμαι πολύ χαρούμενος που πολλά από αυτά τα παιδιά σήμερα είναι εδώ, έχουν ελληνική ταυτότητα, μεγαλώνουν οικογένειες, πήγαμε μαζί στον στρατό, και όλο αυτό το πλαίσιο και είναι Έλληνες πολίτες. Αν ισχύει το επιχείρημά σας ότι όποιος έχει έρθει κάποια στιγμή σε αυτήν τη χώρα και ποτέ δεν είχε χαρτιά ποτέ δεν πρέπει να πάρει χαρτιά, πρέπει να βγείτε και να πείτε ότι η αλβανική μετανάστευση έκανε κακό στη χώρα. Θα δυσκολευτείτε λίγο να το πείτε. Γιατί ξέρετε ότι κανένα οικονομικό, κοινωνικό στοιχείο -και είμαι σίγουρος ο κ. Κυρίτσης δεν μπορεί να το πει αυτό- κανένα οικονομικό και κοινωνικό στοιχείο δεν δείχνει ότι η αλβανική μετανάστευση έκανε κακό στη χώρα. Και αυτό είναι αν θέλετε ένα στρατηγικό ερώτημα.

Άρα, η λογική σας ότι θα φτιάχνουμε αντικίνητρα κ.λπ. δεν δουλεύει. Όλα αυτά με τα νομοσχέδια τα είχατε κάνει από την πρώτη στιγμή.

Αυτήν τη στιγμή στις ελληνικές φυλακές κάτι περισσότερο από το 20% των κρατουμένων, όπως ξέρετε, πάνω από δύο χιλιάδες άνθρωποι είναι μέσα ως διακινητές. Αυτό δεν ήταν μήνυμα αποτροπής; Γιατί συνεχίζουν να έρχονται, ενώ έχετε φυλακισμένους περισσότερους από δύο χιλιάδες ανθρώπους; Ακόμα και τους εννιά Αιγύπτιους από το τραγικό ναυάγιο στην Πύλο τους είχατε ως διακινητές και τους άφησε το δικαστήριο. Έχετε περισσότερους από δύο χιλιάδες. Έρχεται μία βάρκα, αφήνει ο λαθροδιακινητής έναν Σουδανό στο τιμόνι. Γιατί σιγά μην μπει ο λαθροδιακινητής. Επιχειρηματίες είναι οι άνθρωποι, δεν είναι τρελοί. Βάζουν έναν κακόμοιρο στο τιμόνι, τον τσιμπάτε εσείς ως διακινητή και νομίζετε ότι κάτι κάνετε. Δεν κάνετε κάτι, γιατί οι μισοί από αυτούς στο δίλημμα να μείνουν στη χώρα τους ή να πάνε σε μια ελληνική φυλακή θα επιλέξουν να πάνε σε μια ελληνική φυλακή. Γιατί κανένας σας δεν μπορεί να σταματήσει τον αγώνα των ανθρώπων να παλεύουν για μια καλύτερη ζωή.

Και κλείνω με το εξής. Είπατε πολλά για ιδεολογικά, ότι η Αριστερά θέλει να είναι όλοι εδώ κ.λπ. Όχι, η Αριστερά κάνει το εξής. Λέει πολύ απλά ότι, όταν έχεις στηρίξει την επέμβαση στο Ιράκ, την επέμβαση στη Συρία, την επέμβαση στο Αφγανιστάν, την επέμβαση οπουδήποτε αλλού, όταν στηρίζεις όλους αυτούς τους πολέμους -και είστε σε μια παράταξη που τους έχει στηρίξει όλους- το να αναρωτιέσαι μετά γιατί οι άνθρωποι μετακινούνται είναι στοιχειωδώς -το λέω ευγενικά- ανοησία. Εντάξει, βομβαρδίζετε εκεί, ο κόσμος θα μετακινηθεί. Αυτό, αν θέλετε, είναι μια ιδεολογική μας διαφορά.

Και τελευταία φράση και κλείνω. Επειδή μιλάτε πάρα πολύ για τον έλεγχο των ΜΚΟ -σας το είπα και στην επιτροπή- θα ήθελα πάρα πολύ κάποια στιγμή το Υπουργείο να απαντήσει για την υπόθεση της Hopeland.

Καταθέτω εδώ ένα άρθρο του Solomon και των Reporters United από 1ης Φεβρουαρίου του 2022.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το λέω περιγραφικά. Μία ΜΚΟ από το πουθενά βρέθηκε να διαχειρίζεται τη στέγαση χιλιάδων προσφύγων με εκατομμύρια ευρώ από τα ευρωπαϊκά κονδύλια να καταλήγουν σε ένα πλέγμα αθηναϊκών εταιρειών real estate, των ίδιων που είχαν ελεγχθεί για ξέπλυμα και αθωώθηκαν χάρη σε μια τροπολογία του Άδωνη Γεωργιάδη. Και έτσι με αυτόν τον τρόπο κλείνω πάλι με Άδωνη Γεωργιάδη.

Εννοείται ότι καταψηφίζουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει κ. Καββαδάς και μετά ο κ. Οικονόμου και ο κ. Καιρίδης.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η διαχείριση του μεταναστευτικού έχει χωρίς αμφιβολία ανθρωπιστική διάσταση. Αυτή η διάσταση είναι απόλυτα σεβαστή και υπάγεται σε κανόνες και διεθνείς συνθήκες. Έχει όμως και μια άλλη διάσταση, αυτή της εθνικής ασφάλειας και της κοινωνικής συνοχής. Αυτή η διάσταση υποτιμάται από κάποιους και πολλές φορές κατά το πρόσφατο παρελθόν αυτή η υποτίμηση οδήγησε σε εσφαλμένες πολιτικές που ενθάρρυναν την παράτυπη μετανάστευση. Αναφέρομαι πολύ συγκεκριμένα στην περίοδο 2015-2019, την περίοδο διακυβέρνησης του ΣΥΡΙΖΑ.

Η πολιτική των ανοιχτών συνόρων, κυρίες και κύριοι συνάδελφοι, υπήρξε καταστροφική για τη χώρα. Μετέτρεψε την Ελλάδα σε πόλο έλξης για τα κυκλώματα της παράτυπης μετανάστευσης, δηλαδή της παράνομης εισόδου και παραμονής στη χώρα όσων δεν είχαν την ιδιότητα του πρόσφυγα. Γιατί αυτή είναι η έννοια της παράτυπης μετανάστευσης. Οι Έλληνες πολίτες έχουν μνήμη. Θυμούνται ότι την περίοδο 2015-2019 υπήρχαν 121 ανεξέλεγκτες δομές παραμονής παράτυπων μεταναστών σε όλη τη χώρα -συμπεριελάμβαναν βέβαια και τα ξενοδοχεία- όπου έμεναν 92.000 άτομα. Όλοι θυμούνται την ντροπή της Μόριας που μας διέσυρε διεθνώς, αλλά και το βαρύ κόστος που πλήρωσαν οι τοπικές κοινωνίες των νησιών. Το 2021 υπήρχαν 36 δομές, στις οποίες στις οποίες διέμεναν 39.000 άτομα. Οι ροές μειώθηκαν μέσα σε δύο χρόνια κατά 90%. Πλέον στη χώρα υπάρχουν 33 ελεγχόμενες δομές που παρέχουν προσωρινή διαμονή σε όσους έχουν υποβάλει αίτηση ασύλου. Μάλιστα, οι δομές αυτές δεν καλύπτουν μόνο τις ανάγκες στέγασης και σίτισης, αλλά και παιδαγωγικές και μαθησιακές ανάγκες. Παράλληλα, παρέχεται ενημέρωση και πληροφόρηση σε όσους φιλοξενούνται για τα δικαιώματα και τις υποχρεώσεις στη χώρα που τους φιλοξενεί. Έτσι, υπηρετείται η ανθρωπιστική διάσταση με σχέδιο και κανόνες, κυρίες και κύριοι συνάδελφοι, και όχι με την πολιτική των ανοιχτών συνόρων που δημιουργεί συνθήκες ασφυξίας. Η χώρα έχει σύνορα και η θάλασσα έχει σύνορα.

Κυρίες και κύριοι συνάδελφοι, στη χώρα ασκείται εδώ και έξι χρόνια μια άλλη διαφορετική πολιτική που αποδίδει ορατά αποτελέσματα. Η Ελλάδα δεν είναι ξέφραγο αμπέλι. Το ξεκαθαρίσαμε από την πρώτη στιγμή, όταν το ελληνικό κράτος έστειλε ηχηρό μήνυμα στον Έβρο τον Φεβρουάριο του 2020. Απέναντι στην απόπειρα συντονισμένης εισβολής παράτυπων μεταναστών που οργανώθηκε από το βαθύ τουρκικό κράτος υπερασπιστήκαμε τα σύνορα της Ελλάδας, αλλά και της Ευρώπης. Έκτοτε η μεταναστευτική πολιτική της Κυβέρνησης επικαιροποιείται και βελτιώνεται διαρκώς, παράγει μετρήσιμα αποτελέσματα και στέλνει το μήνυμα στους διακινητές και στα κυκλώματα ότι η Ελλάδα έχει σύνορα και τα υπερασπίζεται έχει νόμους και κανόνες.

Το νομοσχέδιο που έρχεται σήμερα προς συζήτηση και ψήφιση στην Ολομέλεια της Βουλής συνιστά μια νέα, βελτιωμένη και επικαιροποιημένη προσέγγιση της κυβερνητικής πολιτικής στον τρόπο διαχείρισης της παράτυπης μετανάστευσης. Ενισχύει το θεσμικό και κανονιστικό πλαίσιο για επιστροφές πολιτών τρίτων χωρών που διαμένουν παράνομα στην ελληνική επικράτεια στις χώρες προέλευσής τους. Το κάνει αυτό σε πλήρη συνάρτηση και συμφωνία με την Οδηγία 2008/115 της Ευρωπαϊκής Ένωσης, αλλά και όσα προβλέπονται στον σχετικό κανονισμό του 2025.

Γιατί γίνεται αυτό; Πρώτον, για να επιταχυνθούν οι διαδικασίες επιστροφής παράτυπων μεταναστών στις χώρες τους και να αυξηθεί ο αριθμός των ατόμων που επαναπατρίζονται. Δεύτερον, για διασφαλιστεί με τον πλέον αδιαμφισβήτητο τρόπο το σύνολο των δικαιωμάτων αυτών των ανθρώπων. Κυρίως, όμως, για να περάσει το μήνυμα ότι η Ελλάδα δεν προσφέρεται ως χώρα προς εκμετάλλευση από τα κυκλώματα της παράνομης μετανάστευσης.

Κάποιοι εξακολουθούν να υποστηρίζουν ότι δεν γίνονται επιστροφές, ότι οι επιστροφές είναι αδύνατες. Τους διαψεύδουν τα επίσημα στοιχεία, αφού μετά την κατάθεση και ψήφιση της τροπολογίας αναστολής ασύλου από τις 9 Ιουλίου που ισχύει έως τις 15 Αυγούστου οι επιστροφές που έγιναν, οικειοθελείς και αναγκαστικές, έφτασαν τις 808 και έχουν προγραμματιστεί ή υλοποιηθεί άλλες 250. Παράλληλα, έχουν προγραμματιστεί πέντε πτήσεις με επιστροφές παράτυπων μεταναστών τις πρώτες δέκα ημέρες του Σεπτεμβρίου προς Πακιστάν, Μπαγκλαντές και Αίγυπτο.

Όπως είπα πριν λίγο, το νομοσχέδιο βάζει φραγμό στην παράνομη μετανάστευση με την αυστηροποίηση του νομοθετικού πλαισίου για όσους μένουν παράνομα στη χώρα μας. Στο εξής προβλέπεται ότι η παραμονή στη χώρα μετά την τελεσίδικη απόρριψη ασύλου θα συνιστά ποινικό αδίκημα και θα επισύρει ποινή φυλάκισης από δύο έως πέντε χρόνια. Εναλλακτικά, αντί της ποινής φυλάκισης, οι παράτυποι μετανάστες μπορούν να επιλέξουν τη λύση της εθελοντικής επιστροφής με κάλυψη όλων των δαπανών από ευρωπαϊκούς πόρους. Παράλληλα, η πολυετής διαμονή στην Ελλάδα χωρίς χαρτιά δεν οδηγεί πλέον στην απόκτηση νομιμοποιητικών εγγράφων, όπως ίσχυε παλαιότερα με την επταετία ή άλλες ρυθμίσεις.

Από εκεί και πέρα, σε περιπτώσεις που δεν επιλέγει κάποιος την άμεση και οικειοθελή επιστροφή ή δεν υπάρχει δυνατότητα απέλασης, παρέχεται η δυνατότητα ηλεκτρονικής επιτήρησης με βραχιολάκι. Επίσης, όσοι παραβιάζουν την απαγόρευση παραμονής ή διαταράσσουν τη δημόσια τάξη θα βρίσκονται αντιμέτωποι με αυστηρότερες ποινές και πλέον θα τους απαγορεύεται η επανείσοδος στην Ελλάδα για δεκαπέντε χρόνια.

Θεωρώ, επίσης, πολύ σημαντικές τις διατάξεις για την ενίσχυση της διαφάνειας, της λογοδοσίας και του ελέγχου των μη κυβερνητικών οργανώσεων που δραστηριοποιούνται στο μεταναστευτικό. Δεν ακυρώνεται η λειτουργία τους. Απλά μπαίνουν νέοι και πιο ουσιαστικοί και αποτελεσματικοί κανόνες.

Κυρίες και κύριοι συνάδελφοι, μέσα από το περιεχόμενο, αλλά και τη στόχευση του νομοσχεδίου επιτυγχάνονται ταχύτερες και αποτελεσματικότερες διαδικασίες επιστροφής με απόλυτο σεβασμό, όμως, στους κανόνες δικαίου.

Η Κυβέρνηση της Νέας Δημοκρατίας ασκεί μία μεταναστευτική πολιτική που στηρίζεται από την πλειοψηφία της ελληνικής κοινωνίας. Η Ελλάδα δεν πρόκειται να επιστρέψει σε πρακτικές και πολιτικές της περιόδου 2015-2019. Αυτή είναι η εντολή και η βούληση της συντριπτικής πλειοψηφίας των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Οικονόμου, μετά ο κ. Καιρίδης, μετά ο κ. Καππάτος, ακολουθεί ο κ. Κωνσταντινίδης και έχει ζητήσει τον λόγο ο κ. Χήτας. Θα ακολουθήσει η κ. Βέττα, η κ. Διγενή και έχει ζητήσει τον λόγο και θα τον πάρει για τρία λεπτά ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, εγώ ζήτησα τον λόγο πριν από τον κ. Χήτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χήτας δεν έχει μιλήσει καθόλου.

**ΧΡΗΣΤΟΣ ΓΙΑΝΝΟΥΛΗΣ:** Τι λέτε;

**ΚΑΛΛΙΟΠΗ ΒΕΤΤΑ:** Πώς δεν έχει μιλήσει;

**ΔΗΜΗΤΡΙΟΣ ΚΑΙΡΙΔΗΣ:** Τι λέτε, κύριε Πρόεδρε;

**ΧΡΗΣΤΟΣ ΓΙΑΝΝΟΥΛΗΣ:** Έχει μιλήσει και ο Πρόεδρός του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν έχει μιλήσει, έχει μιλήσει μόνο ένα τρίλεπτο, δεν έχει μιλήσει την κύρια ομιλία του. Μα, τι να κάνω εγώ τώρα; Αυτό λένε τα στοιχεία. Αν κάνω κάποιο λάθος, πείτε το μου!

**ΔΗΜΗΤΡΙΟΣ ΚΑΙΡΙΔΗΣ:** Έμοιαζε με μισάωρο, με τριάντα λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τρία λεπτά έχει μιλήσει.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζήτησα μετά τον κ. Καιρίδη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είχαμε πει οι Κοινοβουλευτικοί Εκπρόσωποι να μπαίνουν ανάμεσα σε Βουλευτές, να μιλάνε στο ενδιάμεσο και δύο Βουλευτές.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Λυπηθείτε και τους Βουλευτές! Λυπηθείτε τους!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Για περισσότερο από μια δεκαετία το μεταναστευτικό αποτελεί ένα από τα σοβαρότερα και πλέον δυσεπίλυτα προβλήματα που αντιμετωπίζουν οι ευρωπαϊκές χώρες και όχι μόνο. Η δυναμική του προβλήματος, οι μικρές και οι μεγάλες κρίσεις όπου η παρουσία μεταναστών με εντελώς διαφορετικά πολιτισμικά και αξιακά χαρακτηριστικά από τις χώρες υποδοχής και φιλοξενίας προκάλεσε σημαντικές δυσκολίες στις τοπικές κοινωνίες, η σύνδεση της μετανάστευσης με τα δίκτυα λαθροδιακινητών, οι μεγάλοι οικονομικοί τζίροι αυτής της παράνομης δραστηριότητας και βέβαια, το γεγονός ότι αποτέλεσε θρυαλλίδα το μεταναστευτικό για την ενίσχυση λαϊκιστικών ή -ακόμα χειρότερα- ακροδεξιών σχηματισμών σε εκλογικές διαδικασίες οδήγησε την τελευταία δεκαετία κράτη, κυβερνήσεις, αλλά και πολιτικούς σχηματισμούς να κάνουν μια πολύ μεγάλη μετατόπιση στις θέσεις τους απέναντι στο μεταναστευτικό.

Τα παραδείγματα είναι πολλά και διαφορετικά. Πάρτε για παράδειγμα τη Γερμανία. Η Γερμανία που την περίοδο Μέρκελ είχε μια πολιτική υψηλών κινήτρων και προνομίων προς τους μετανάστες έχει μια προσέγγιση τώρα στην ακριβώς αντίθετη κατεύθυνση η οποία φτάνει να αμφισβητεί ακόμα και τα θεμέλια της πολιτικής Σένγκεν.

Πάρτε για παράδειγμα τη Σουηδία, χώρα με μακρά, με μεγάλη παράδοση στον δικαιωματισμό και στην ανεκτικότητα, έφτασε να βγάλει τον στρατό στους δρόμους για να αντιμετωπίσει το χάος που δημιουργήθηκε από το μεταναστευτικό.

Και σε ό,τι αφορά την πατρίδα μας, εδώ στην Ελλάδα, η κατάσταση, τα τραγικά βιώματα της περιόδου 2015-2019, αλλά και μετά η απόπειρα εισβολής στον Έβρο οδήγησαν μεγάλα κομμάτια της ελληνικής κοινωνίας και υπό την πίεση αυτών των κομματιών της ελληνικής κοινωνίας στο να ακούμε με λιγότερη ένταση απόψεις ότι τα σύνορα πρέπει να είναι ανοιχτά, ότι στη θάλασσα δεν υπάρχουν σύνορα, ή ακόμα ακόμα και στην αμφισβήτηση της χρησιμότητας του φράχτη στον Έβρο.

Υπάρχουν, φυσικά, ακόμα εκείνοι που επιμένουν από ιδεολογική αφετηρία, όσοι αδιαφορούν για τα ζητήματα ταυτότητας, συνοχής, παράδοσης, πολιτισμού, κουλτούρας, όσοι αδιαφορούν για τους κινδύνους που συνεπάγεται για το κράτος, αλλά και για το έθνος των Ελλήνων η ανεξέλεγκτη παρουσία μεταναστών.

Η Νέα Δημοκρατία ως μια παράταξη φιλελεύθερων αρχών και συντηρητικών αξιών έχει καθαρή και σταθερή θέση απέναντι στο μεταναστευτικό ζήτημα, κρατώντας αποστάσεις από ακραίες, ισοπεδωτικές, αφελείς, ή και ξενοφοβικές απόψεις, θέση που μετουσιώνεται με την πολιτική μας σε μια δίκαιη μεταναστευτική πολιτική, αυστηρή, δίκαιη και καθαρή, μια πολιτική που προσαρμόζεται με τις αλλαγές που οι περιστάσεις καμιά φορά απαιτούν.

Για εμάς η χώρα δεν μπορεί να είναι ξέφραγο αμπέλι για να μπαινοβγαίνει οποιοσδήποτε, δεν μπορεί να είμαστε έρμαιο των διαθέσεων διεθνών εγκληματικών δικτύων που πλουτίζουν πάνω στις πλάτες απελπισμένων ανθρώπων, ούτε φυσικά μπορούμε να επιτρέπουμε να εργαλειοποιείται το μεταναστευτικό, προκειμένου να δοκιμάσουν τις αντοχές μας ως υβριδική απειλή είτε στα νησιά είτε στα βόρεια σύνορά μας.

Έχουν γίνει σημαντικά βήματα από το 2019 μέχρι σήμερα, έχει αλλάξει το τοπίο σε ό,τι αφορά το μεταναστευτικό. Αξίζει κάθε φορά να δίνουμε συγχαρητήρια στους ανθρώπους του καθήκοντος, στους ανθρώπους του Λιμενικού Σώματος, στους ανθρώπους της Ελληνικής Αστυνομίας, στους συνοριοφύλακες, όχι μόνο σε αυτούς, όμως, στους ανθρώπους που εργάζονται στις δομές όπου φιλοξενούνται ή κρατούνται μετανάστες, στα στελέχη της Υπηρεσίας Ασύλου, στις Μη Κυβερνητικές Οργανώσεις που συμβάλλουν, γιατί δεν είναι όλες ίδιες.

Και βέβαια, παρατηρώντας την πολιτική μας, παρατηρώντας τα κενά και τις αδυναμίες, οφείλουμε να κάνουμε και τις αντίστοιχες προσαρμογές που οι συνθήκες επιβάλλουν.

Αυτό κάνει το σημερινό νομοσχέδιο, αξιοποιεί τη μέχρι σήμερα εμπειρία και έρχεται να κάνει παρεμβάσεις εκεί όπου έχουν παρατηρηθεί αδυναμίες, όπως για παράδειγμα με τις επιστροφές. Διότι αυτό γίνεται όταν διευρύνεται η έννοια της χώρας επιστροφής, δίνει τη δυνατότητα με τον τρόπο αυτό στη διοίκηση και στις αρμόδιες αρχές να διευκολυνθεί η δουλειά τους και να είναι πολύ πιο αποτελεσματική. Ή αυτό γίνεται, όταν θωρακίζουμε περισσότερο τη χώρα απέναντι στις διαθέσεις, στην προπαγάνδα των λαθροδιακινητών που εξαπατούν έναντι μεγάλων αμοιβών τους ανθρώπους αυτούς με την αυστηροποίηση των ποινών για όσους έρχονται ή εξέρχονται από τη χώρα. Είναι αναγκαίες προσαρμογές οι οποίες υπηρετούν την κεντρική φιλοσοφία μας και την κεντρική πολιτική κατεύθυνση.

Θέλω, κύριε Υπουργέ, να αναφερθώ πολύ σύντομα και να εκφράσω την ικανοποίησή μου -το έκανε και ο εισηγητής μας, ο καλός συνάδελφος κ. Κοτρωνιάς στην ομιλία του- για τη θέση που πήρατε για τη δομή των Θερμοπύλων. Το 2016, όταν έγινε η δομή στις Θερμοπύλες, οι συνθήκες γύρω από το μεταναστευτικό στη χώρα ήταν εντελώς διαφορετικές από αυτές που υπάρχουν σήμερα. Σήμερα έχουμε την οργάνωση, τα εργαλεία, τη δυνατότητα να κλείσουμε τη δομή στις Θερμοπύλες. Αυτό είναι ένα καθολικό αίτημα της περιοχής εκεί, δεν εδράζεται σε κάποια ξενοφοβική ή ρατσιστική προσέγγιση. Εδράζεται στην κοινή λογική για την οποία νομίζω ότι δεν χρειάζεται να επιχειρηματολογήσω παραπάνω. Και με ιδιαίτερη ικανοποίηση ακούσαμε και τη σημερινή σας δέσμευση.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Το είχα πει από χθες.

**ΙΩΑΝΝΗΣ ΟΙΚΟΝΟΜΟΥ:** Κυρίες και κύριοι, εκτός από την παράνομη μετανάστευση υπάρχει το τεράστιο κεφάλαιο της νόμιμης μετανάστευσης, της ενίσχυσης δηλαδή σε κρίσιμους τομείς της αγοράς εργασίας με εργαζόμενους που λείπουν από τη χώρα και προς την κατεύθυνση αυτή πρέπει να δουλέψουμε και πρέπει να δουλέψουμε και πιο αποτελεσματικά.

Εδώ, όμως, πρέπει να βάλουμε και κάποια σαφή όρια. Ακούω πολλές φορές από διάφορες πλευρές ότι η μετανάστευση ενδεχομένως είναι η λύση για το δημογραφικό πρόβλημα της χώρας, ή ότι μέσα από τη μετανάστευση θα μπορέσουμε να αναπληρώσουμε το σύνολο των κενών που έχουμε στην αγορά εργασίας. Η λύση αυτή είναι επικίνδυνη. Η λύση και η άποψη αυτή εμφανίζει ένα σοβαρό μειονέκτημα: Για να καλυφθεί αυτό το κενό και να παραμείνει ο πληθυσμός της χώρας ως το 2050 στα δέκα εκατομμύρια που περίπου είναι σήμερα, θα χρειαζόταν να έρθουν στη χώρα πάνω από δύο εκατομμύρια μετανάστες. Τέτοιος πληθυσμός είναι δύσκολα διαχειρίσιμος κοινωνικά και πολιτισμικά. Εγκυμονεί σοβαρούς κινδύνους για την κοινωνική συνοχή και την αλλοίωση, όπως έχει δείξει η πικρή εμπειρία άλλων χωρών. Επίσης, είναι αναμενόμενο οι άνθρωποι αυτοί σε τέτοιους αριθμούς να διεκδικήσουν αργά ή γρήγορα και πολιτική εκπροσώπηση, με ό,τι αυτό συνεπάγεται.

Θεωρώ, λοιπόν, ότι δεν πρέπει να συζητάμε ή να σκεφτόμαστε τέτοιου είδους ακραίες λύσεις. Θεωρώ ότι υπάρχει άλλος δρόμος. Η Ελλάδα θα μπορούσε να αναπτύξει ένα παραγωγικό μοντέλο χώρας οκτώ εκατομμυρίων ανθρώπων, αντιλαμβανόμενη την πραγματικότητα των δημογραφικών δεικτών. Αυτό δεν συνιστά συμβιβασμό ή οπισθοχώρηση, αλλά μπορεί να γίνει ένα εφαλτήριο γρηγορότερης προόδου, δίχως μάλιστα να έχουμε δομική και μαζική μετανάστευση. Ένα τέτοιο παραγωγικό σχέδιο μαζί με τα αποτελέσματα των υπόλοιπων πολιτικών μας για το δημογραφικό θα μπορούσε να διαμορφώσει τις συνθήκες για να μπορούμε να μεγαλώσουμε και πάλι πληθυσμιακά, αλλά, όμως, με ασφάλεια, με όρους ευημερίας, γεωπολιτικής και γεωστρατηγικής ισχύος, κοινωνικής πολιτικής ευρυθμίας και κυρίως σταθερότητας.

Και στην Αίθουσα αυτή σήμερα ακούστηκαν διάφορες απόψεις γύρω από το μεταναστευτικό. Κακά τα ψέματα, η μετανάστευση στην εποχή μας είναι κάτι σαν φυσικό φαινόμενο, παρουσιάζει αναλογίες φυσικού φαινομένου, η μετάφραση της κλιματικής αλλαγής, αλλά και της παρουσίας αυταρχικών και απάνθρωπων καθεστώτων πάνω στο ανθρώπινο πεδίο και ως τέτοιο οφείλουμε να το αντιμετωπίσουμε, ως φυσικό φαινόμενο. Το να λες ότι είσαι υπέρ ή κατά των μεταναστών είναι σαν να λες ότι είσαι υπέρ των τυφώνων ή κατά των σεισμών. Τα φυσικά φαινόμενα δεν μπορείς να τα καταργήσεις. Τα φυσικά φαινόμενα, όμως, οφείλεις να τα διαχειριστείς και τέτοιου είδους φαινόμενα, τα οποία θέτουν υπό απειλή τις κοινωνίες, τη σύσταση, αλλάζουν τη σύσταση των κοινωνιών της Δύσης που αντιμετωπίζονται ως καταφύγιο της ανθρώπινης δυστυχίας, οφείλουμε να τα διαχειριστούμε με τρόπο που να θωρακίζουν τη βιωσιμότητα και την προοπτική μας.

Για να τα διαχειριστούμε σωστά δεν πρέπει να ξεχνάμε βασικά πράγματα, πρώτον, ότι ήταν, παραμένει και οφείλουμε να το κρατάμε ως ευρωπαϊκό πρόβλημα το μεταναστευτικό. Μόνον έτσι μπορούμε να το αντιμετωπίσουμε αποτελεσματικά. Οφείλουμε να δώσουμε έμφαση στην εξωτερική του διάσταση, να δώσουμε έμφαση σε πολιτικές ανάπτυξης στις χώρες όπου αναγκάζονται οι άνθρωποι να φύγουν και να αναζητήσουν μια καλύτερη μοίρα, αλλά ταυτόχρονα να θωρακίσουμε και τις πολιτικές ασφάλειας, όπου αυτό είναι απαραίτητο. Διαφορετικά θα βρισκόμαστε συνεχώς αντιμέτωποι με κρίσεις και με σπασμωδικές φωνές.

Η Ελλάδα ως χώρα πρώτης γραμμής οφείλει να κινηθεί στους άξονες αυτούς, να υποστηρίζει μέσα από τη συμμετοχή της στην Ευρωπαϊκή Ένωση πολιτικές που θα καλυτερεύουν, θα βελτιώνουν τις συνθήκες ζωής των ανθρώπων που ζουν στις χώρες από όπου αναγκάζονται να φύγουν και βεβαίως, να θωρακιστεί επιχειρησιακά και θεσμικά -και αυτό κάνει αυτό το νομοσχέδιο- απέναντι σε όσους επιχειρούν να εισέλθουν παράνομα στη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καιρίδης έχει τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε. Θα είμαι πολύ σύντομος.

Αν και ακούστηκαν πάρα πολλά από το πρωί από πολιτικούς αρχηγούς, δεν θα αναφερθώ στις γερμανικές καταθέσεις του κ. Βελόπουλου. Ουδέν πήραμε τις εξηγήσεις. Θα αναφερθώ, όμως, στον Ορμπάν για να το λήξουμε αυτό, γιατί όλοι της Ακροδεξιάς ομνύουν στον Ορμπάν.

Θέλω, λοιπόν, να είμαι απολύτως ξεκάθαρος. Η Ελλάδα δεν μπορεί να ακολουθήσει την πολιτική Ορμπάν και να ήθελε. Δεν μπορεί.

Δεν μπορεί και δεν πρόκειται γιατί, πρώτον, η Ουγγαρία -αν δεν το ξέρετε, να σας το πω, κύριοι της Ακροδεξιάς- δεν έχει θαλάσσια σύνορα, είναι περίκλειστη χώρα και στα χερσαία μπορείς να κάνεις πολύ πιο εύκολα αποτροπή από ότι στα θαλάσσια όπου προτεραιότητα πάντα έχει η ανθρώπινη ζωή, όπως έχει κατ’ επανάληψη αποδείξει το ελληνικό Λιμενικό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Καιριδη, μην κοιτάτε προς εμάς.

**ΔΗΜΗΤΡΙΟΣ ΚΑΙΡΙΔΗΣ:** Παρακαλώ μη με διακόπτετε για να συνεχίσω γρήγορα. Αναφέρομαι στην Ακροδεξιά, στον κ. Νατσιό που μίλησε πριν και στον κ. Βελόπουλου για να είμαι συγκεκριμένος.

Δεύτερον, στην Ουγγαρία δεν υπάρχει ανεξάρτητη δικαιοσύνη. Η Ελλάδα, όπως και όλες οι δυτικοευρωπαϊκές χώρες, οι περισσότερες ευρωπαϊκές, είναι κράτος δικαίου με ανεξάρτητα δικαστήρια, διοικητικά δικαστήρια, τα οποία εν τέλει κρίνουν τις αιτήσεις ασύλου και, βεβαίως, σεβόμαστε τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων. Άρα, δεν θέλουμε να καταλύσουμε το κράτος δικαίου.

Τρίτον, η Ουγγαρία παρασιτεί σε βάρος της Αυστρίας. Γι’ αυτό και η Αυστρία, παρόλο που περικλείεται από Σένγκεν, είχε το 2024 εκατό χιλιάδες ακατάγραφους που φτάσανε στην Αυστρία γιατί κάποιοι, όπως η Ουγγαρία, δεν τους καταγράφουν. Εμείς σεβόμαστε το Ευρωπαϊκό Δίκαιο και τις ευρωπαϊκές υποχρεώσεις και τους καταγράφουμε όλους.

Παρεμπιπτόντως, η Ουγγαρία έχει ήδη πληρώσει 300 εκατομμύρια πρόστιμο, της έχει κοπεί κάθε ευρωπαϊκή χρηματοδότηση. Να θυμίσω ότι η χώρα μας παίρνει αρκετές εκατοντάδες εκατομμύρια από την Ευρωπαϊκή Ένωση για τη διαχείριση του μεταναστευτικού. Σήμερα δε ο Πρωθυπουργός παρέλαβε τα νέα σκάφη του Λιμενικού ακριβώς για την προστασία των συνόρων, ακριβώς γιατί πιστεύουμε ότι η θάλασσα έχει σύνορα με ευρωπαϊκή συγχρηματοδότηση.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Το Ταμείο Μετανάστευσης.

**ΔΗΜΗΤΡΙΟΣ ΚΑΙΡΙΔΗΣ:** Έτσι, το ταμείο, το Υπουργείο του κ. Πλεύρη χρηματοδότησε το Υπουργείο Ναυτιλίας για να προχωρήσει σε αυτή την πολύ μεγάλη επένδυση, διότι πραγματικά τώρα που η Ελλάδα επεκτείνεται, κύριε Χήτα, και έχει δώδεκα μίλια στο Ιόνιο χρειάζεται επιπλέον σκάφη το Λιμενικό και δεν μπορεί να είναι μόνο το Ανατολικό Αιγαίο, αλλά είναι και το Κρητικό, το Λιβυκό Πέλαγος, είναι το Ιόνιο και ούτω καθεξής.

Σε κάθε περίπτωση, είχαμε εκατόν είκοσι περίπου δομές, σήμερα έχουμε τριάντα. Πηγαίνουμε σε απομείωση, καθώς έχουμε διαχειριστεί τόσο αποτελεσματικά -και το βλέπετε αυτό και από την Τουρκία που έδινε το 95% των ροών πόσο πολύ έχουν πέσει- με μια συνεργασία που, αν θέλετε για να μιλήσω και για τα του οίκου μου, εγώ ξεκίνησα τον Σεπτέμβριο του 2023.

Όμως, να πούμε όλη την αλήθεια ότι όταν προσπάθησα να κλείσω κάποιες επιπλέον δομές, κάποιες τοπικές κοινωνίες αντέδρασαν -να το θυμάστε αυτό- διότι χάνονται θέσεις εργασίας. Λοιπόν, ναι στον περιορισμό, ναι στον εξορθολογισμό, αλλά να είμαστε ειλικρινείς εδώ και μη με αναγκάσετε να πω για ποιους δήμους και ποιοι, οι οποίοι πρωτοστατούσαν να μη γίνουν οι δομές όταν ήταν να κλείσουν πρωτοστατούσαν να μην κλείσουν. Πρέπει να τα πούμε όλα σε αυτήν εδώ τη χώρα.

**ΧΡΗΣΤΟΣ ΓΙΑΝΝΟΥΛΗΣ:** Έχετε απόλυτο δίκιο. Ήταν όλοι μπλε δήμαρχοι.

**ΔΗΜΗΤΡΙΟΣ ΚΑΙΡΙΔΗΣ:** Ειπώθηκε κάτι το οποίο πραγματικά με εξόργισε. Ο κ. Νατσιός επέλεξε να κάνει μια προσωπική επίθεση εναντίον της κ. Τελαλιάν. Η κ. Τελαλιάν - αν δεν το ξέρατε, να σας το πω στη Νίκη- είναι ένα εξέχον στέλεχος του Υπουργείου Εξωτερικών, η οποία πάνω από τριάντα χρόνια έχει υπηρετήσει από θέσεις ευθύνης ως νομική σύμβουλος στο Υπουργείο Εξωτερικών. Είναι από τους πολύ λίγους που γνωρίζει τα θέματα της υφαλοκρηπίδας, των θαλάσσιων ζωνών κ.ο.κ.. Ανέλαβε ένα κρίσιμο πόστο στον ΟΟΣΑ μετά από ψηφοφορία ακριβώς χάρη στο κύρος της.

Το να έρχεται εδώ πολιτικός αρχηγός και να υβρίζει στέλεχος του Υπουργείου Εξωτερικών με αυτό τον τρόπο, που δεν μπορεί να απαντήσει, με αναγκάζει πραγματικά να κάνω και επί προσωπικού αυτή την παρέμβαση.

Και επειδή βλέπω παλιούς συνεργάτες στα έδρανα της Κυβέρνησης από το Υπουργείο Μετανάστευσης και Ασύλου, θέλω και εγώ προσωπικά να συγχαρώ και την Υπηρεσία Ασύλου, τον κ. Καλέα -να ακουστεί-, τον διοικητή της Υπηρεσίας, για την εξαιρετική δουλειά που κάνει η Υπηρεσία Ασύλου και είναι μια από τις καλύτερες στην Ευρώπη -είναι δε ο ίδιος και αντιπρόεδρος στην Ευρωπαϊκή Υπηρεσία Ασύλου ακριβώς λόγω του κύρους του- και, βεβαίως, την κ. Κωλλέτα Λαμπρινή, η οποία έχει κάνει εξαιρετική δουλειά. Δεν θα πω για τον Μάνο Λογοθέτη επειδή είναι πολιτικός διορισμός, αλλά θα μιλήσω για τους υπηρεσιακούς και για την εξαιρετική δουλειά που έκαναν και με τους προκατόχους. Αυτοί δεν είναι άνθρωποι δικοί μας, είναι άνθρωποι του Υπουργείου που λειτούργησαν και επί δικής σας Κυβέρνησης. Δεν είναι άνθρωποι εννοώ κομματικοί, είναι άνθρωποι υπηρεσιακοί, οι οποίοι τιμούν πραγματικά τον ρόλο τους.

Κλείνω. Χρειαζόμαστε -και αυτή είναι η θέση της Νέας Δημοκρατίας για να μη δημιουργούνται παρεξηγήσεις- τη μέση οδό. Η Ελλάδα δεν μπορεί να είναι ούτε φρούριο, όπως τη θέλουν κάποιοι για να την κρατήσουν μικρή, μικρή, μικρούτσικη, όπως έλεγαν κάποτε θυμάστε τη δεκαετία του 10, αλλά ούτε και ξέφραγο αμπέλι. Η Ελλάδα πρέπει να έχει μεταναστευτική πολιτική.

Και εδώ το κρίσιμο -να το πούμε επιτέλους να ακουστεί- δεν είναι ότι η Ελλάδα είναι η Γερμανία. Η Ελλάδα δεν έχει υπερπλεόνασμα μεταναστών, έχει μείωση του μεταναστευτικού πληθυσμού, μείωση τα τελευταία χρόνια και ιδίως ο πιο ενεργός από αυτούς, οι Αλβανοί έχουν φύγει σε μεγάλο βαθμό και έχουν δημιουργήσει τεράστια προβλήματα.

Όμως, κινδυνεύουμε. Από τι κινδυνεύουμε; Να το πω. Πρέπει να ακουστεί. Το 2026 εφαρμόζεται -σε μερικούς μήνες από τώρα- το νέο Σύμφωνο Μετανάστευσης και Ασύλου, με το οποίο η Ελλάδα παύει να είναι χώρα διέλευσης, Όλοι αυτοί που έρχονταν, γιατί έχετε δημιουργήσει την εντύπωση ότι έρχονται και μένουν εδώ, δεν μένουν εδώ. Λοιπόν, η Ελλάδα είναι, ήταν και παραμένει χώρα διέλευσης. Γίνεται εντέλει χώρα τελικού προορισμού, διότι δεν επιτρέπει πια το Σύμφωνο, δεν επιτρέπει η Ευρωπαϊκή Επιτροπή, δεν επιτρέπει η Γερμανία με τις αλλαγές που έχουν γίνει εκεί την οποιαδήποτε μεταφορά από εδώ εκεί.

Άρα, πρέπει να είμαστε πάρα πολύ προσεκτικοί, πρέπει να λειτουργήσουμε πάρα πολύ ακαριαία στις επιστροφές και αυτό κάνει αυτό το νομοσχέδιο.

Χαίρομαι που ο Υπουργός, κατόπιν αυτής της πολύ γόνιμης συζήτησης που είχαμε και στην Επιτροπή και εδώ, δέχθηκε και προχώρησε σε δύο νομοτεχνικές βελτιώσεις, που εξαιρούν τον νόμιμο μεταναστευτικό πληθυσμό από τον κίνδυνο που φέρνει η κατάργηση της διάταξης της επταετίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΔΗΜΗΤΡΙΟΣ ΚΑΙΡΙΔΗΣ:** Και αναμένουμε τη δέσμευσή του την πολύ σημαντική -και μπράβο του- για το νομοσχέδιο για τη νόμιμη μετανάστευση και αυτό είναι που μας διαφοροποιεί από τους ακραίους, το οποίο θα έρθει πριν από τα Χριστούγεννα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΔΗΜΗΤΡΙΟΣ ΚΑΙΡΙΔΗΣ:** Εμείς ευχαριστούμε για την ανοχή του Προεδρείου. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και των συναδέλφων κυρίως.

Τώρα είναι ο κ. Καππάτος, μετά είναι ο κ. Κωνσταντινίδης, ο κ. Χήτας, η κ. Βεττα, μετά εσείς, κυρία Διγενή και μετά ο κ. Γιαννούλης.

Παρακαλώ, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση στη Βουλή αγγίζει μια από τις πιο κρίσιμες προκλήσεις του καιρού μας. Η Ελλάδα, σταυροδρόμι τριών ηπείρων και σύνορο της Ευρωπαϊκής Ένωσης, έχει κληθεί πολλές φορές να αντιμετωπίσει το ζήτημα της παράνομης μετανάστευσης όχι μόνο ως ένα διοικητικό ή τεχνικό πρόβλημα, αλλά ως βαθιά πολιτικό και εθνικό ζήτημα.

Το νέο σχέδιο νόμου που εισάγει το Υπουργείο Μετανάστευσης και Ασύλου έρχεται να δώσει απαντήσεις που είναι ταυτόχρονα ρεαλιστικές, λειτουργικές και ανθρωπιστικές. Ενισχύει την αποτελεσματικότητα των διαδικασιών επιστροφής όσων δεν δικαιούνται να μείνουν στη χώρα μας, αλλά το κάνει με τρόπο που συνάδει με τις θεμελιώδεις αξίες της δημοκρατίας μας και με τις διεθνείς μας υποχρεώσεις. Είναι μια τομή που επιβεβαιώνει ότι η Ελλάδα δεν παραιτείται ούτε από την προστασία της εθνικής της κυριαρχίας ούτε από τον σεβασμό στον άνθρωπο.

Η μεταρρύθμιση αυτή δεν είναι μια απλή προσαρμογή διαδικασιών, είναι μια δήλωση πολιτικής βούλησης. Η πατρίδα μας οφείλει να είναι φιλόξενη για εκείνους που νόμιμα εισέρχονται και εργάζονται, αλλά δεν μπορεί να είναι έρμαιο παράνομων ροών που διαβρώνουν την κοινωνική συνοχή και υπονομεύουν την ασφάλεια.

Με το νέο πλαίσιο επιστροφών η Ελλάδα αποκτά τα μέσα για να λειτουργεί με τάξη και δικαιοσύνη.

Δίνεται προτεραιότητα στην οικειοθελή αναχώρηση γιατί η πολιτεία θέλει να δείξει ότι προτιμά την συνεργασία από τον καταναγκασμό. Όμως όπως συνεργασία δεν υπάρχει το κράτος αποκτά τα εργαλεία να διασφαλίζει την απομάκρυνση με αποφασιστικότητα. Έτσι επιταχύνεται η ισορροπία ανάμεσα στην ευγένεια και την αυστηρότητα, στην ανθρωπιά και την θεσμική ισχύ.

Κυρίες και κύριοι συνάδελφοι, η πολιτική μας ευθύνη δεν περιορίζεται στη διαχείριση αριθμών και στατιστικών. Η ευθύνη μας είναι πρωτίστως θεσμική και ηθική. Η Ελλάδα με τη βαριά της ιστορία και με την αποστολή της να στέκει ως προμαχώνας της Ευρώπης δεν μπορεί να αφήνει τα σύνορά της αφύλακτα ούτε τις διαδικασίες τις ασαφείς. Με το νέο νομοθετικό πλαίσιο εξασφαλίζεται ότι η κράτηση χρησιμοποιείται μόνο ως έσχατο μέτρο, ότι εφαρμόζεται με σεβασμό στην ανθρώπινη αξιοπρέπεια και με ειδική φροντίδα για τα παιδιά και τις οικογένειες. Ταυτόχρονα θεμελιώνεται η αρχή ότι η εθνική ασφάλεια και η δημόσια τάξη είναι αδιαπραγμάτευτες και ότι όποιος παραβιάζει τους κανόνες της συνύπαρξης δεν μπορεί να έχει το προνόμιο της παραμονής. Είναι σημαντικό να τονίσουμε ότι με το νέο σύστημα η Ελλάδα δεν ενεργεί μεμονωμένα. Λειτουργεί σε αρμονία με την ευρωπαϊκή οικογένεια. Οι διαδικασίες που θεσπίζονται εντάσσονται στο ενιαίο πλαίσιο της Ένωσης ενισχύοντας τη θέση της χώρας μας ως αξιόπιστου κράτους μέλους που εφαρμόζει με συνέπεια τις κοινές αποφάσεις.

Η τήρηση των διεθνών υποχρεώσεων δεν αποτελεί αδυναμία. Αντίθετα αποτελεί δύναμη που θωρακίζει τη χώρα μας απέναντι σε όσους θα ήθελαν να μας παρουσιάσουν ως αυθαίρετους ή αδιάφορους προς τα ανθρώπινα δικαιώματα. Έτσι το νομοσχέδιο δεν απαντά μόνο στις ανάγκες της ασφάλειας αλλά και στις ανάγκες της διεθνούς μας εικόνας δείχνοντας ότι η Ελλάδα μπορεί να είναι αυστηρή χωρίς να παύει να είναι δίκαιη και ευρωπαϊκή. Ταυτόχρονα η μεταρρύθμιση αυτή δίνει ιδιαίτερη έμφαση στην προστασία των ευάλωτων. Δεν μπορούμε να μιλάμε για κράτος δικαίου αν αγνοούμε τα παιδιά, τους ασυνόδευτους ανήλικους, τις εγκύους, τους ηλικιωμένους ή όσους έχουν ανάγκη από ιατρική περίθαλψη.

Η νέα νομοθεσία προβλέπει με σαφήνεια ότι στις περιπτώσεις αυτές η πολιτεία οφείλει να παρέχει πραγματική συνδρομή, να εξασφαλίζει την οικογενειακή ενότητα και να εγγυάται την πρόσβαση στην εκπαίδευση και την υγεία. Έτσι αποδεικνύουμε ότι η εθνική αυστηρότητα μπορεί να συνδυαστεί με την κοινωνική ευαισθησία. Ο πατριωτισμός δεν είναι αντίθετος στον ανθρωπισμό. Είναι η δύναμη που επιτρέπει σε ένα έθνος να προστατεύει τον εαυτό του χωρίς να χάνει την ψυχή του. Η Ελλάδα δεν είναι μόνη της σε αυτή τη μάχη. Βρισκόμαστε σε ένα διεθνές περιβάλλον όπου οι μεταναστευτικές ροές αξιοποιούνται συχνά ως εργαλείο πίεσης και αποσταθεροποίησης. Το έχουμε ζήσει στα σύνορά μας όταν επιχειρήθηκε να χρησιμοποιηθούν άνθρωποι ως όπλα για να αμφισβητηθεί η κυριαρχία μας. Η απάντηση που δίνουμε σήμερα με το νέο πλαίσιο επιστροφών είναι ξεκάθαρη. Η χώρα μας δεν εκβιάζεται. Θωρακίζει τους θεσμούς της, οργανώνει τις διαδικασίες της και δίνει σαφές μήνυμα ότι οι νόμοι ισχύουν για όλους. Δεν πρόκειται για τιμωρία. Είναι πράξη δικαιοσύνης προς τον Έλληνα πολίτη που απαιτεί ασφάλεια, τάξη και σεβασμό στην πατρίδα του. Η μεταρρύθμιση όμως δεν είναι μόνο αμυντική. Είναι και μια επένδυση στην ίδια τη λειτουργία του κράτους. Με τη χρήση σύγχρονων τεχνολογικών εργαλείων όπως τα διαλειτουργικά μητρώα και τεχνητή νοημοσύνη, οι διαδικασίες γίνονται πιο γρήγορες, πιο διαφανείς και πιο αποτελεσματικές. Αυτό σημαίνει ότι περιορίζεται η γραφειοκρατία, εξοικονομούνται πόροι και αποφεύγονται τα κενά που στο παρελθόν οδηγούσαν σε καθυστερήσεις και παρατυπίες. Η Ελλάδα δείχνει ότι δεν φοβάται την καινοτομία και όταν αυτή υπηρετεί την ασφάλεια και το κράτος του δικαίου. Αντίθετα την αξιοποιεί για να γίνει πιο δίκαιη, πιο λειτουργική, πιο αξιόπιστη απέναντι στους πολίτες της και απέναντι στους εταίρους της.

Η ψήφιση αυτού του νομοσχεδίου στέλνει ένα μήνυμα και στο εσωτερικό και στο εξωτερικό. Στο εσωτερικό δίνει στον Έλληνα πολίτη την ασφάλεια ότι η πολιτεία δεν μένει αδρανής αλλά αντιμετωπίζει με σοβαρότητα και αποφασιστικότητα ένα σύστημα που δοκιμάζει την κοινωνική συνοχή και την εμπιστοσύνη στους θεσμούς. Στο εξωτερικό δείχνει ότι η Ελλάδα είναι κράτος με στρατηγική, με βούληση και με σεβασμό στις ευρωπαϊκές αξίες. Η ισορροπία ανάμεσα στην αυστηρή εφαρμογή του νόμου και στην αταλάντευτη προστασία της ανθρώπινης αξιοπρέπειας καθιστά το νομοσχέδιο αυτό παράδειγμα για το πώς μια χώρα μπορεί να διαχειρίζεται τη μετανάστευση χωρίς να χάνει την ταυτότητά της και χωρίς να διολισθαίνει σε άκρα.

Κυρίες και κύριοι συνάδελφοι, σήμερα δηλώνουμε με αποφασιστικότητα ότι η Ελλάδα δεν θα παραδοθεί ποτέ στη λογική των ανοιχτών συνόρων χωρίς κανόνες γιατί γνωρίζουμε πως ένα κράτος χωρίς έλεγχο στα σύνορά του είναι ένα κράτος χωρίς ελευθερία. Δηλώνουμε, επίσης, ότι η Ελλάδα δεν θα απαρνηθεί ποτέ τις αξίες που την καθιστούν πυλώνα πολιτισμού γιατί η ταυτότητά μας είναι άρρηκτα δεμένη με τη δικαιοσύνη, τη φιλοξενία και τον σεβασμό προς τον άνθρωπο. Δείχνουμε ότι το κράτος μας έχει τη δύναμη να προστατεύει την ασφάλεια και την κυριαρχία του την ίδια στιγμή που διαφυλάσσει την ανθρώπινη αξιοπρέπεια και το κράτος δικαίου. Αυτό είναι το αληθινό μέτρο του πατριωτισμού. Να αγαπάς την πατρίδα σου χωρίς να μισείς τον ξένο. Να φυλάς τα σύνορά σου χωρίς να χάνεις την ανθρωπιά σου. Να στέκεσαι ανυποχώρητος στην υπεράσπιση των θεσμών χωρίς να προδίδεις τις αξίες που τους θεμελιώνουν. Σήμερα η Βουλή καλείται να υψώσει αυτό το μέτρο ως πυξίδα εθνικής πορείας, ως παρακαταθήκη για τις επόμενες γενιές για μια Ελλάδα ασφαλή, δίκαιη και υπερήφανη. Σας καλώ, λοιπόν, να υπερψηφίσουμε το νομοσχέδιο ως πράξη πίστης στη δημοκρατία, στην πατρίδα και στο κράτος δικαίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τον λόγο τώρα έχει ο κ. Κωνσταντινίδης από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι της Αντιπολίτευσης, δεν χρειαζόταν ασφαλώς η σημερινή συζήτηση για να συμφωνήσουμε ότι διαφωνούμε στο μεταναστευτικό. Θα έλεγα μάλιστα ότι παρά το γεγονός ότι το διεθνές ανθρωπιστικό και προσφυγικό δίκαιο έχει δεσμευτικούς ορισμούς και κανόνες για όλον σχεδόν τον κόσμο, τα περιθώρια συγκλίσεων σε εθνικό επίπεδο είναι περιορισμένα και αυτό γιατί κάποια κόμματα έχουν επενδύσει μεγάλο πολιτικό κεφάλαιο στις θέσεις τους γύρω από το ζήτημα. Αυτό βεβαίως έχει ως αποτέλεσμα η στάση τους να καθορίζεται από δογματισμούς και ιδεοληψίες και όχι από την ρεαλιστική καταγραφή της πραγματικότητας και την υποστήριξη πολιτικών που μπορούν να αντιμετωπίσουν αποτελεσματικά ένα τέτοιο σύνθετο και δυναμικό φαινόμενο. Είναι δε οι προσεγγίσεις τους τόσο αντιδιαμετρικές που η μεν Αριστερά πίσω από κάθε πρωτοβουλία για τη θέσπιση κανόνων στη μετανάστευση βλέπει και καταλογίζει φασιστικά και ρατσιστικά αισθήματα και κίνητρα, η δε ακροδεξιά στο άκουσμα κάθε επιχειρήματος υπέρ του ανθρωπισμού και των δικαιωμάτων βλέπει σκοπιμότητες και σχέδια αλλοίωσης της εθνικής μας ταυτότητας με αποτέλεσμα η μεν πρώτη να διεκδικεί ένα πλαίσιο που ουσιαστικά οδηγεί στην ανεμπόδιστη είσοδο και παραμονή στην επικράτεια κάθε πρόσφυγα ή μετανάστη και η δεύτερη να ζητά το ορμητικό κλείσιμο των συνόρων σε όλους, αναιρώντας τελικά και οι μεν και οι δε τη θεμελιώδη διάκριση ανάμεσα σε πρόσφυγες και μετανάστες που συνεπάγεται και τη διαφορετική τελικά αντιμετώπισή τους.

Δεν θα μπορούσε να οριοθετήσει κάποιος αυτή τη διάσταση πιο ξεκάθαρα από τον αγορητή κόμματος που υπήρξε υψηλόβαθμο μάλιστα στέλεχος της Κυβέρνησης ΣΥΡΙΖΑ και μας είπε κατά την επεξεργασία του νομοσχεδίου με τρόπο εντελώς απροκάλυπτο τα εξής. «Το μεταναστευτικό» μας είπε «δεν είναι πρόβλημα. Γίνεται πρόβλημα από την ίδια την κρατική και εθνική πολιτική. Διότι το πρόβλημα δεν είναι οι μετακινήσεις των πληθυσμών. Αυτές υπήρχαν και θα υπάρχουν. Σε αντίθεση με το έθνος κράτος που κάποτε δεν υπήρχε και κάποτε δεν θα υπάρχει αφού δεν έχει τίποτε το φυσικό τίποτε το μόνιμο. Είναι μία παραγωγή». Μια παραγωγή, λοιπόν, για την Αριστερά το έθνος κράτος. Τι σημαίνει αυτό σε σχέση με το επεξεργαζόμενο σχέδιο νόμου; Ότι κάποια στιγμή στο μέλλον αυτό θα καταργηθεί. Και υπ’ αυτή την έννοια αφήστε αθρόες τις μετακινήσεις των μεταναστών.

Δεν μένω καθόλου στη γνωστή αλλεργία της Αριστεράς για το έθνος, για την έννοια του έθνους και για τα παράγωγά του. Την επαναλαμβάνω μήπως και διέλαθε της προσοχής κάποιων. Όμως το να λέει ένας Υπουργός της εποχής της Ειδομένης και της Μόριας ότι το μεταναστευτικό δεν είναι πρόβλημα, τούτο συνιστά τουλάχιστον πρόκληση. Ναι, δεν είναι το μεταναστευτικό πρόβλημα ως έννοια είναι όμως πρόβλημα οι ανεξάντλητες, οι ανεξέλεγκτες μεταναστευτικές ροές. Το να αναγκάζεσαι να υποδεχθείς περισσότερους από αυτούς που δικαιούνται διεθνούς προστασίας και μπορείς να υποστηρίξεις, είναι επίσης πρόβλημα.

Ασφαλώς και είναι πρόβλημα το να εγκαταλείπουν άνθρωποι τις εστίες τους θέτοντας σε κίνδυνο τις ζωές τους για να αφήσουν πίσω τους εμπόλεμα ή τυραννικά καθεστώτα.

Όμως, μιας και σε αυτή τη συζήτηση αναζητούμε το ιδεολογικό αίτιο και υπόβαθρο από ποια κράτη έφευγαν και φεύγουν οι άνθρωποι αυτοί και σε ποια προσπαθούν να κατευθυνθούν και να ζήσουν, έφευγαν από βίαια, απολυταρχικά, ακροδεξιά και κομμουνιστικά καθεστώτα για να στραφούν στα δυτικότροπα και φιλελεύθερα, εκεί όπου η ζωή είναι καλύτερη και η ανθρώπινη αξία είναι ισχυρότερη.

Κι εδώ έρχεται το ζήτημα της ενσωμάτωσης. Αφού, λοιπόν, το μοντέλο αυτό της κοινωνικής και οικονομικής ζωής επιλέγουν, δεν πρέπει να προσαρμοστούν σε αυτό, σεβόμενοι τους κανόνες και το αξιακό φορτίο στις κοινωνίες όπου θέλουν να ενταχθούν;

Κυρίες και κύριοι συνάδελφοι, οι Έλληνες δεν είμαστε ρατσιστές ούτε μισάνθρωποι. Δύσκολα θα βρεις μάλιστα λαό με τόσο υψηλό, με τόσο έντονο συναίσθημα. Γιατί ο Έλληνας έχει βιώσει τον πόνο της προσφυγιάς. Όταν, όμως, βλέπεις καταλήψεις σε δρόμους και σε πλατείες, μια ανεξέλεγκτη παραβατικότητα, αυτούς τους δύσμοιρους να γίνονται πολιορκητικός κριός στα σύνορα της χώρας σου, τότε τι πρέπει να κάνεις ως πολιτεία; Να αφήσεις αφύλακτες τις διελεύσεις; Να δίνεις άδειες παραμονής και επιδόματα στο όνομα ενός δήθεν ανθρωπισμού που καταλήγει απανθρωπιά, όταν δεν μπορείς να εξασφαλίσεις σε όλον αυτόν τον κόσμο στοιχειώδεις όρους αξιοπρεπούς διαβίωσης; Εκεί, λοιπόν, πρέπει να πάρεις μέτρα, να σηκώσεις φράχτες, να κάνεις κλειστές δομές, να εμποδίσεις την πλημμυρίδα με κάθε νόμιμο μέσο. Αυτό πράξαμε στο παρελθόν όπου απαιτήθηκε, αυτό θα πράξουμε και στο μέλλον.

Συνεπώς, είναι μία διάκριση ανάμεσα σε μετανάστες και πρόσφυγες και μια δεύτερη ανάμεσα σε νόμιμους και παράνομους διαμένοντες στη χώρα. Ουσιαστικά, αυτό το δεύτερο έρχεται να ρυθμίσει το συζητούμενο σχέδιο νόμου, τι πρέπει να κάνουμε με εκείνους στους οποίους έχει απορριφθεί το αίτημα ασύλου ή παραμονής στη χώρα, αλλά αρνούνται να συνεργαστούν.

Αυστηροποιούν οι προτεινόμενες ρυθμίσεις το ισχύον πλαίσιο; Ναι, είναι η απάντηση. Γιατί το κάνουν αυτό; Γιατί είναι αυτό αναγκαίο; Πρώτον, διότι αυτοί που παραμένουν παράνομα στη χώρα είναι ασυγκρίτως περισσότεροι από εκείνους που μπαίνουν σε καθεστώς επιστροφής και δεύτερον, διότι θέλουμε να εκπέμπουμε το μήνυμα ότι δεν θα ανεχθούμε ανεξέλεγκτες μεταναστευτικές ροές. Ναι, η Ελλάδα χρειάζεται και εφαρμόζει νόμιμες μεταναστευτικές συνεργασίες με άλλα κράτη. Όχι, η Ελλάδα δεν εκβιάζεται από χειραγωγούμενες μεταναστευτικές ροές και από δίκτυα διακινητών, ούτε είναι ένα κράτος στο οποίο κάποιος μπορεί να μπαινοβγαίνει ανεξέλεγκτα.

Τι φέρνει το σχέδιο νόμου; Φέρνει ψηφιακά εργαλεία για την επιτάχυνση των διαδικασιών και την διερεύνηση των ταυτοτικών των στοιχείων αυτών που ζητούν άσυλο, αυστηρότερες προθεσμίες στα διάφορα στάδια, ποινικοποίηση της παράνομης παραμονής μετά την εξάντληση των νομίμων μέσων, διεύρυνση και διευκόλυνση των επιστροφών.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Τι βλέπουν αντί γι’ αυτά τα κόμματα της Αντιπολίτευσης; Από τα δεξιά μας κατηγορούν για ανεπαρκή μέτρα, από τα αριστερά για απάνθρωπη μεταχείριση και παραβίαση των διεθνών κανόνων. Το κομμουνιστικό κόμμα μας είπε ότι ο στόχος είναι το δουλεμπόριο φτηνών εργατικών χεριών. Το ΠΑΣΟΚ μας άσκησε μία περισσότερο τεχνική κριτική. Μας μίλησε για επιτάχυνση των διαδικασιών μέσω προσλήψεων. Παλιά μου τέχνη κόσκινο. Μας είπε για περισσότερες νόμιμες επιστροφές, χωρίς να μας πει το μυστικό για το πώς αυτές θα επιτευχθούν. Μας είπε για έλλειψη χώρου στις φυλακές. Μας είπε ότι το φόβητρο της αυστηροποίησης δεν θα λειτουργήσει και θα καταπέσει νομικά και στην πράξη, εκπέμποντας τελικά αντίθετο μήνυμα από αυτό που επιχειρεί να εκπέμψει η χώρα.

Κυρίες και κύριοι συνάδελφοι, έχουν πλέον πειστεί όλοι και ο πιο δύσπιστος και ο πιο αφελής ότι οι χρόνοι και οι δρόμοι των μεταναστευτικών ροών δεν υπακούουν μόνο στις ανάγκες των ανθρώπων στην αναζήτηση για έναν πιο ασφαλή τόπο διαβίωσης, αλλά και σε συμφέροντα και σε σχεδιασμούς που έχουν αναγκάσει ακόμα και τις πιο ανεκτικές και τις πιο πολυπολιτισμικές κοινωνίες και πολιτείες να πάρουν μέτρα για τον περιορισμό και τον έλεγχό τους. Δεν είναι τυχαία η αλλαγή πλεύσης σε επίπεδο Ευρωπαϊκής Ένωσης την οποία, ναι, επισπεύδει η Ελλάδα ως χώρα πρώτης υποδοχής που υφίσταται εντονότατες πιέσεις. Αυτή είναι η υπεύθυνη σήμερα στάση. Αν δεν μπορείτε να την στηρίξετε, τουλάχιστον μην την υπονομεύετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Για το έθνος τι εννοούσατε;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Αυτό που είπα, κύριε συνάδελφε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος της Ελληνικής Λύσης ο κ. Χήτας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πλεύρη, συμφωνείτε…

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Δείτε τα Πρακτικά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Δείτε τα Πρακτικά της τρίτης συζήτησης. Από Υπουργό της κυβέρνησης ΣΥΡΙΖΑ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Μιας και μείναμε λίγοι, δεν είμαστε και αγενείς, να ευχηθώ σιδεροκέφαλη στην Κυβέρνηση. Μιας και αναλάβατε σήμερα τη διακυβέρνηση της χώρας, να έχετε καλή επιτυχία. Με αυτά που ακούω από το πρωί είναι σαν να λάβατε σήμερα τη διακυβέρνηση της χώρας. Σήμερα ξεκινήσατε να ασχοληθείτε με την οικονομία, με το μεταναστευτικό, με την ανεργία, με την εξωτερική πολιτική. Καλορίζικοι, σιδεροκέφαλοι. Για όλα αυτά τα προβλήματα που καλείστε να αντιμετωπίσετε τώρα για την παράνομη μετανάστευση έρχεστε σήμερα εδώ πέρα και μας λέτε: «Ρε παιδιά, δώστε μας λίγο χρόνο. Τα πράγματα είναι δύσκολα».

Εγώ, λοιπόν, να ευχηθώ και πάλι σιδεροκέφαλοι μιας και αναλάβατε σήμερα. Άλλο αν κυβερνάτε σχεδόν εξίμισι χρόνια. Περίπου εξίμισι χρόνια, κύριε Πλεύρη, και αντιμετωπίζετε το θέμα λες και είναι η καυτή πατάτα η σημερινή. Δεν έχετε βάλει κανένα θεμέλιο για το αντιμετωπίσετε. Δεν έχει καμία συνοχή. Προσέξτε. Η αντιμετώπιση της Κυβέρνησης της Νέας Δημοκρατίας, της ελληνικής Κυβέρνησης, του τεράστιου θέματος που λέγεται μετανάστευση, παράνομη μετανάστευση, δεν έχει καμία συνοχή. Καμία. Άλλα λέει ο ένας, άλλα λέει ο άλλος, αλλά εφαρμόζατε το 2019, το 2020.

Άκουγα εδώ φωνές. Αυτά που ακούω από την Αριστερά τώρα όταν μιλάμε εμείς, τα άκουγα από εσάς, από τη Νέα Δημοκρατία, το 2019, 2020, το 2021. «Τι είναι αυτά που λέτε», «είστε ακραίοι». Ρε παιδιά, κλείστε τις ΜΚΟ. Ελέγξετε τις. Μην τους φέρνετε. Μην δημιουργείτε συνθήκες ιδανικές για να έρχονται. Τώρα τα λέτε σήμερα εσείς. Κάντε το εικόνα. Αφήστε μας να κυβερνάμε εμείς. Να ανέβει ο Πρόεδρος μας εδώ πάνω, να λέει αυτά που λέει. Να ανεβαίνει ο Γραμμένος, να λέει άλλα. Να ανεβαίνω εγώ, να λέω άλλα. Να ανεβαίνει ο Κοτίδης, ο Μπούμπας, να λένε άλλα. Ο καθένας να λέει άλλα, διαφορετικά πράγματα. Αυτή είναι η Κυβέρνηση της Νέας Δημοκρατίας. Ο καθένας που ανεβαίνει εδώ λέει άλλα.

Εγώ το έχω δει πλέον. Μεγαλώνουμε και γινόμαστε και έμπειροι. Εγώ είδα και τη λίστα ομιλητών σήμερα. Εννιά μόλις γραφτήκατε. Είδα ποιοι γράφτηκαν. Είδα οι άλλοι που πήγαν. Έχετε μάθει ούτως ή άλλως το στρίβειν δια του αρραβώνος, γάμος ομοφυλόφιλων, διάφορα. Φεύγετε. Ρεπό σας δίνει και ο Πρωθυπουργός. Εγώ είδα και ποιοι γράφτηκαν. Ξέρω. Είστε σε πολύ δύσκολη θέση.

Σας άκουγα πριν να λέτε: «Πού να βρούμε τα χαρτιά, πετάνε τα χαρτιά». Μα, κύριε Πλεύρη, τα λέγαμε το 2019 και το 2020 αυτά. Μπαίνουν εδώ μέσα, μπαίνουν στη χώρα μας, τα σκίζουν, τα πετάνε και άντε να τους βρούμε. Λέγατε τα δικά σας εσείς. Άλλα έλεγε ο Μηταράκης τότε. Ήταν αυτός Υπουργός. Άλλα λέγατε τότε. Τώρα γιατί λέτε αυτά που λέγαμε εμείς τότε; Γιατί έπρεπε να περάσουν εξίμισι χρόνια; Δεν τα λέτε. Τα μισά λέτε. Τα μισά κάνετε πάλι. Γιατί έπρεπε να περάσουν εξίμισι χρόνια; Γιατί να πιστέψουμε, λοιπόν, εμείς σήμερα που ζητάτε να ψηφίσουμε ένα νομοσχέδιο της Νέας Δημοκρατίας μετά από εξίμισι χρόνια; Γιατί να σας πιστέψουμε σήμερα; Τι άλλαξε; Άλλαξε ο Μανωλιός, εσείς; Τι άλλαξε; Πώς να εμπιστευτούμε αυτή την Κυβέρνηση;

Λέγατε πριν, σας άκουγα το απόγευμα: «Να δημιουργήσουμε μη αρεστές συνθήκες». Έπρεπε να περάσουν εξίμισι χρόνια για να καταλάβετε αυτό το απλό πράγμα που σας λέγαμε από την αρχή, από το 2019 εδώ μέσα; Όχι, κάθε πρώτη του μήνα στο ΑΤΜ τα καμάρια μας να πηγαίνουν να παίρνουν το επίδομά τους. Κι ο Έλληνας να πεινάει και να χάνει το σπίτι του. Και για εσάς να έχει ο μήνας εννιά και να σφυρίζετε αδιάφορα. Πώς μπορεί, λοιπόν, να σας πιστέψει κανείς; Κάντε το εικόνα στην κοινωνία. Άσε τι λέμε εμείς εδώ μέσα.

Η Κυβέρνηση Μητσοτάκη με τα δείγματα γραφής έξι ετών θα λύσει το μεταναστευτικό! Και πρέπει εμείς να ψηφίσουμε «ναι», στην Κυβέρνηση Μητσοτάκη, ότι θα λύσει ο Μητσοτάκης, ο «μπολιαστής» που υπερθεμάτιζε, που ήταν περήφανος και μιλούσε στον Βαρουφάκη και έλεγε «ναι, κ. Βαρουφάκη, θα είμαστε περήφανοι να μπολιαστούν αυτοί οι άνθρωποι στην κοινωνία μας».

Ναι, κύριε Κατσιβαρδά και εσάς τα λέω, που μπήκατε με άλλη περικεφαλαία εδώ μέσα και τη βγάλατε και την πετάξατε και το παίζετε τώρα Νεοδημοκράτης, γιατί έτσι κοροϊδεύετε τους Έλληνες πολίτες -όλοι σας- και κάθεστε και πίσω από εμάς, χωρίς να υπάρχει κάτι προσωπικό.

Έτσι είναι, κύριε Πλεύρη μου, έτσι είναι. Μπορεί να ασφυκτιούσατε τότε που τα έλεγε ο Μητσοτάκης, αλλά για την καρέκλα καθόσασταν και τώρα το παίζετε εσείς σκληρός και άμεμπτος. Ποιοι είστε; Πείτε μας! Ποιοι είστε; Να γνωριστούμε, ρε παιδιά. Να πείτε: «Είμαστε η Κυβέρνηση της Νέας Δημοκρατίας, που στο μεταναστευτικό ακολουθούμε τον Μηταράκη, τον Παναγιωτόπουλο, τον Βορίδη, τον Πλεύρη, τον Καιρίδη». Ποιόν; Όλοι είχαν διαφορετικές πολιτικές. Ποιοι είστε; Να γνωριστούμε, να συστηθούμε, να πούμε «χαίρω πολύ παιδιά», να κάτσουμε να τα πούμε. Ποιοι είστε; Ποιοι είστε; Εδώ υπάρχει διφωνία, τριφωνία. Μεταξύ σας δεν μπορείτε να συνεννοηθείτε. Τι σχέση έχει αυτά που λέγατε το ΄19, το ΄20, το ΄21, το ΄22 με αυτά που λέτε σήμερα; Και πρέπει εμείς να ψηφίσουμε! Γιατί αν δεν ψηφίσετε, θα σας πιάσει η Ομάδα Αλήθειας και θα πει «η Ελληνική Λύση». Προφανώς και δεν θα ψηφίσουμε. Δεν έχετε καμία αξιοπιστία σαν Κυβέρνηση πλέον. Έχετε χάσει τη δεδηλωμένη πρώτον. Δεύτερον, είστε αναξιόπιστοι. Τρίτον, έχετε διφωνία, τριφωνία. Διαφωνείτε μεταξύ σας. Δεν είστε άξιοι να κυβερνήσετε τη χώρα αυτή. Σιγά μην σας ψηφίσουμε! Ούτε τον πυρετό μας δεν σας δίνουμε, όχι να σας ψηφίσουμε. Ούτε τον πυρετό μας!

Μας δουλεύετε; Εμάς βρήκατε; Και σας προλαβαίνω, μην βγείτε να πείτε «δεν σας ψηφίζουμε».

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Το ποινικό αδίκημα θα το ψηφίσετε.

**ΚΩΝΣΤΑΝΤΙΝΟΣ ΧΗΤΑΣ:** Το τι θα κάνουμε εμείς είναι δική μας δουλειά.

Βρήκατε τους αριστερούς, οι οποίοι πολιτικά αποδομούνται και εξαφανίζονται και χτίσατε ένα σεναριάκι πάλι δήθεν κόντρας -έτσι το αντιλαμβάνεται η Αριστερά- να βγείτε εσείς οι σκληροί. Με εμάς δεν περνάνε αυτά.

Δεν θα μπω στις λεπτομέρειες των άρθρων, γιατί δεν προλαβαίνω.

Κύριε Πρόεδρε, ζητώ δύο λεπτά και την επιείκειά σας.

**ΠΡΟΕΔΡΕΥΩΝ (Γεώργιος Γεωργαντάς):** Έχετε ένα λεπτό, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Δύο λεπτά, κύριε Πρόεδρε. Και εγώ είμαι από τις 9.00΄ το πρωί εδώ πέρα, έχω μιλήσει μόνο τρία λεπτά σήμερα και τελειώνω.

**ΧΡΗΣΤΟΣ ΓΙΑΝΝΟΥΛΗΣ:** Σαράντα λεπτά μίλησε ο Αρχηγός σας.

**ΚΩΝΣΤΑΝΤΙΝΟΣ ΧΗΤΑΣ:** Ας ερχόταν και ο κ. Φάμελλος.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Λοιπόν, κλείνω.

Καλούμε πάλι τα τρολ της Νέας Δημοκρατίας, την Ομάδα Αλήθειας. Εγώ από το απόγευμα έχω μια αγωνία, μπαίνω συνέχεια την Ομάδα Αλήθειας. Λέω, δεν θα ανεβάσει κανένα βίντεο; Βγήκε το Γενικό Χημείο του κράτους, όχι ο κυρ Μήτσος και λέει ότι βρέθηκε ξυλόλιο σε δώδεκα δείγματα. Νέα στοιχεία από το Γενικό Χημείο του κράτους! Ορίστε, θα τα καταθέσω στα Πρακτικά. Θα πείτε τίποτα γι’ αυτό; Γιατί δύο μέρες πριν ξιφούλκησαν και βγήκαν και οι παπατζήδες και οι έτσι και οι αλλιώς και η Αντιπολίτευση. Πείτε κάτι γι’ αυτό. Το Γενικό Χημείο του κράτους! Ανακάλυψαν δώδεκα νέα δείγματα ξυλολίου μόλις τελείωσε η έρευνα για τα Τέμπη όπως αποκαλύπτει το «in.gr». Θα πείτε κάτι γι’ αυτό;

Ακούστε λίγο. Κάντε ό,τι θέλετε. Ούτως ή άλλως είστε έκθετοι στους Έλληνες πολίτες. Πάμε τώρα οι δυο μας, όλοι εδώ όσοι είμαστε, να περπατήσουμε στο Σύνταγμα, να πιάσουμε όποιον περαστικό περνάει και να τον ρωτήσουμε: «Έλα εδώ ρε παιδί μου, τι πιστεύεις για τα Τέμπη, είχε ξυλόλιο ή δεν είχε»; Άλλα έλεγε ο ΕΟΔΑΣΑΑΜ, που μας τον παρουσιάσατε σαν το φοβερό και τρομερό επίτευγμα και βγαίνει και λέει «παιδιά είχε ξυλόλιο». Τον καθαρίσατε σαν αυγό. Ο ΕΟΔΑΣΑΑΜ δεν πήρε χαμπάρι για πότε τον ξεφτιλίσατε και τον καθαρίσατε.

Σας ξαναλέω, βγείτε σήμερα που εκπροσωπείτε την Κυβέρνηση και πείτε μας. Βγήκε σήμερα το Γενικό Χημείο του κράτους και λέει ότι είχε σε δώδεκα δείγματα ξυλόλιο, όπως είπε και ο ΕΟΔΑΣΑΑΜ και άλλοι, πολλοί. Δώδεκα δείγματα, ξυλόλιο, βενζόλιο και άλλους κυκλικούς υδρογονάνθρακες. Γιατί; Από τις προηγούμενες δειγματοληψίες υπήρχαν δεκαπέντε δείγματα ξυλολίου και άλλων υδρογονανθράκων.

Και επιτέλους απαντήστε μας, αφού δεν υπήρχε τίποτα και υπήρχαν τα παραμυθένια μουσαντένια βίντεο του Καπερνάρου, πώς έγινε το μανιτάρι έκρηξης, ρε παιδιά; Πείτε μας εσείς που τα ξέρετε όλα. Πείτε μας εσείς!

Βγήκε εδώ ο κ. Καιρίδης και μας είπε για την κ. Τελαλιάν. Κύριε Πλεύρη, ο κύριος Κοινοβουλευτικός Εκπρόσωπος εκπροσωπεί την Κυβέρνηση, το κόμμα σας σήμερα. Βγήκε και υπερασπίστηκε την κυρία η οποία πριν από λίγες μέρες ουσιαστικά τάχθηκε εναντίον του Θάνου Πλεύρη και του νομοσχεδίου σας. Καταλαβαίνετε τι γίνεται μέσα στη Νέα Δημοκρατία; Αντιλαμβάνεστε τι γίνεται μέσα στη Νέα Δημοκρατία; Και ζητάτε εσείς από εμάς να στηρίξουμε νομοσχέδιο δικό σας! Ποτέ, των ποτών, μέχρι να φύγετε, για να ανατείλει επιτέλους μια επόμενη μέρα για τη χώρα μας.

Ευχαριστώ πολύ και ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, ευχαριστούμε, γιατί έχετε εξαντλήσει και τις παρεμβάσεις σας.

Τον λόγο τώρα έχει η κ. Βέττα από τον ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του σημερινού νομοσχεδίου επιβεβαιώνει με τον χειρότερο δυνατό τρόπο τη διολίσθηση της Κυβέρνησης στις πλέον αντιδημοκρατικές ατελέσφορες και επικίνδυνες πολιτικές πρακτικές. Υπό το βάρος μιας εντεινόμενης φθοράς και συρρίκνωσης επιστρατεύονται τα ακροδεξιά εγχειρίδια για να μετακινηθεί η δημόσια συζήτηση από τα ακανθώδη προβλήματα της κοινωνίας. Και πώς γίνεται σήμερα αυτή η αναγκαία συζήτηση για το μεταναστευτικό;

Αντί να πρυτανεύσουν οι πτυχές του ρεαλισμού, των ανθρωπίνων δικαιωμάτων, της συμμόρφωσης με τις διεθνείς συνθήκες, της υιοθέτησης των βέλτιστων πρακτικών ελέγχων, ενσωμάτωσης ή προώθησης των μεταναστών και των προσφύγων, έχουμε για μια ακόμη φορά αυταρχισμό, παραβιάσεις δικαιωμάτων και ένα διαρκές καθεστώς εξαιρέσεων και αποκλεισμών. Η Κυβέρνηση αποδεικνύει διαρκώς ότι σε όλα τα πεδία της δράσης της διέπεται από νεοφιλελεύθερες εμμονές, επικοινωνιακή διαχείριση και συγχρωτισμό με ακροδεξιά ακροατήρια εκ των οποίων αντλεί εξάλλου αρκετά από τα στελέχη της.

Το σημερινό νομοσχέδιο -το οποίο να σημειώσουμε ότι τροποποιεί εκτενώς, αν όχι καταργεί, τον προγενέστερο νόμο του 2022, τον ν.4939- παραβιάζει δραστικά το περιεχόμενο και τις εγγυήσεις της διαδικασίας επιστροφών. Συγκεκριμένα, καταστρατηγούνται μια σειρά δικαιωμάτων, όπως η πληρότητα ενημέρωσης των αιτούντων, η ακρόαση και η δυνατότητα δικαστικής προστασίας σε πλήρη αντίθεση με το Σύνταγμα, τη νομολογία και τις διεθνείς συνθήκες. Το σύνολο των φορέων άλλωστε στην αρμόδια Επιτροπή υποστήριξε πως το νομοσχέδιο είναι πολλαπλά προβληματικό. Να διευκρινίσουμε ότι δεν αναφερόμαστε μόνο σε φορείς και οργανώσεις που έχουν ως ρόλο τη διασφάλιση των δικαιωμάτων των προσφύγων και των μεταναστών. Ακόμη και οι διοικητικοί δικαστές ή οι εκπρόσωποι των αστυνομικών εξέφρασαν βάσιμες αντιρρήσεις για το νομοσχέδιο τόσο επί της αρχής όσο και επί της ουσίας. Ακόμη δε και Βουλευτές της Συμπολίτευσης ανέφεραν ότι πρέπει να επανεξεταστούν διατάξεις που εμπεριέχονται στο νομοσχέδιο, καθώς είναι παράλογες ή αντίκεινται στο ενωσιακό δίκαιο και το Σύνταγμα.

Συνοπτικά, ποια είναι η κριτική που ασκείται; Αρχικά το ζήτημα της κατάργησης της άδειας διαμονής για εξαιρετικούς λόγους αποτελεί μια πρωτοφανή οπισθοδρόμηση στο κράτος δικαίου, καθώς όπως αναφέρθηκε στερεί από χιλιάδες ανθρώπους που ζουν, εργάζονται και πληρώνουν εισφορές εδώ και χρόνια στη χώρα μας να τακτοποιούν το ζήτημα της νόμιμης παραμονής τους, γεγονός που θα αυξήσει την κοινωνική ανασφάλεια, ενδεχόμενα και την παραβατικότητα. Δηλαδή, υπάρχει περίπτωση είτε λόγω λάθους, είτε λόγω καθυστερήσεων στον διοικητικό μηχανισμό της χώρας μας, είτε διότι δεν τους έχουν κοινοποιηθεί εμπρόθεσμα τα χαρτιά, χιλιάδες συμπολίτες μας με δεκαετίες διαμονής στη χώρα μας και οικογένειες να περιπέσουν στο καθεστώς της κατάργησης της άδειας διαμονής.

Η αναφορά του Υπουργού ότι το ζήτημα θα λυθεί στο μέλλον, ασφαλώς δεν καθησυχάζει κανέναν, καθώς η πραγματικότητα είναι μία. Από τις επόμενες ημέρες, όσοι βρεθούν στο νέο καθεστώς θα μείνουν ακάλυπτοι, με σαφή κίνδυνο να αναγκαστούν σε εκπατρισμό.

Αναφορικά με το νέο θεσμικό πλαίσιο για την κράτηση των νεοεισερχόμενων μεταναστών, θα έχουμε την εξής δρακόντεια ποινή: μια αυτόματη οριζόντια διοικητική κράτηση για είκοσι τέσσερις μήνες, μετά δικαστήριο με πέντε χρόνια φυλάκιση, συνολικά δηλαδή επτά χρόνια φυλάκιση, σε πλήρη αντίθεση με τις διατάξεις που προβλέπουν διοικητική κράτηση ως κατ’ εξαίρεση διαδικασία και παρά τη ρητή απαγόρευση της κράτησης μόνο για τον λόγο παράνομης εισόδου στη χώρα όσον αφορά τους αιτούντες άσυλο. Ενώ υπάρχει σαφές πλαίσιο και για τις επιστροφές και για την παραμονή, ακόμη και με επεξεργασίες από τον Συνήγορο του Πολίτη, η Κυβέρνηση ποινικοποιεί μια διαδικασία χωρίς καν να την απασχολούν τα ζητήματα σε σχέση με τις ασφαλείς τρίτες χώρες, καθώς για παράδειγμα η Τουρκία δεν δέχεται επιστροφή μεταναστών από κάποιες συγκεκριμένες χώρες.

Κυρίες και κύριοι συνάδελφοι, το μεταναστευτικό είναι ένα σύνθετο πρόβλημα και δεν μπορεί να αντιμετωπιστεί ούτε με κορώνες ούτε με διατάγματα που αντιγράφουν πρακτικές Τραμπ, στον οποίο σπεύδετε κάθιδροι να δηλώσετε την υποταγή σας.

Εμείς, έχουμε σαφείς προτάσεις για τη διαχείριση των ροών, όπως των πρόσφατων στην Κρήτη, που εμφορούνται από ρεαλισμό, σχέδιο και σεβασμό στο διεθνές δίκαιο, αλλά και τις ανάγκες των τοπικών κοινωνιών.

Συγκεκριμένα, προτείνουμε άμεση αποσυμφόρηση με μεταφορά στην ενδοχώρα και ουσιαστική στήριξη των τοπικών υπηρεσιών, ταχεία, δίκαιη και εξατομικευμένη εξέταση αιτήματος ασύλου, όπου θα διασφαλίζεται η αρχή της μη επαναπροώθησης και η πρόσβαση στη διαδικασία ασύλου που είναι νομικά κατοχυρωμένη στο διεθνές, ευρωπαϊκό και εθνικό δίκαιο και βέβαια μη διαπραγματεύσιμες.

Ανάγκη για ευρωπαϊκή αντιμετώπιση, αλληλεγγύη, καθώς το μεταναστευτικό είναι πρωτίστως ευρωπαϊκό ζήτημα. Εσείς το κάνετε εθνικό. Η Κυβέρνηση οφείλει να ζητήσει ενεργοποίηση μηχανισμού μετεγκαταστάσεων και να επιδιώξει διμερείς συμφωνίες με κράτη της Ευρωπαϊκής Ένωσης, να διεκδικήσει κοινό ευρωπαϊκό σύστημα ασύλου, υποδοχής και επιστροφών και ισοκατανομή αιτούντων άσυλο με αναλογικό τρόπο.

Τέλος, να θεσμοθετηθούν πολιτικές σε συνεργασία με τις χώρες προέλευσης, με στήριξη προγραμμάτων για την αντιμετώπιση της ακραίας φτώχειας, της επισιτιστικής κρίσης και της κλιματικής κατάρρευσης που οδηγούν σε εκτοπίσεις πληθυσμών.

Εν κατακλείδι, προτάσεις με ρεαλισμό και ευαισθησία, όπως εξάλλου κάναμε και το 2015, με υπεύθυνη διαχείριση των εκατοντάδων χιλιάδων ροών που διήλθαν υπό έλεγχο τα ελληνικά εδάφη και προωθήθηκαν στην Ευρωπαϊκή Ένωση συντεταγμένα και αναλογικά σε αντίθεση με εσάς, όπου τα πεπραγμένα σας περιέχουν μαύρες σελίδες, όπως το Φαρμακονήσι, όπως η Πύλος.

Κλείνοντας, πρέπει να τονίσω τα εξής. Πέρα από τη διαχείριση των αφίξεων, τον έλεγχο των αιτημάτων ασύλου, το καθεστώς κράτησης και επαναπροώθησης για να αντιμετωπιστεί η επιφυλακτικότητα για το μεταναστευτικό ζήτημα, απαιτείται η άρση των κοινωνικών αδικιών. Η Κυβέρνηση αντί να μειώσει την ψαλίδα ανάμεσα σε πλούσιους και ευάλωτους, αντί να αίρει τις αιτίες του κοινωνικού αποκλεισμού, αντί να αντιμετωπίσει τη μείωση της αγοραστικής δύναμης της καθήλωσης, αντί να θεραπεύσει το πρόβλημα της στέγης, του ελεύθερου χρόνου και χώρου, κάνει το ακριβώς αντίθετο και επενδύοντας στον κοινωνικό αυτοματισμό έρχεται να μεταθέσει το πρόβλημα σε όλους τους άλλους εκτός από την ίδια.

Τελειώνοντας, κύριε Πρόεδρε, κυρίες και κύριοι συνάδελφοι, η Κυβέρνηση καθιστά διαρκώς τη χώρα παράδειγμα προς αποφυγή σε όλους τους τομείς που άπτονται των ανθρωπίνων δικαιωμάτων και ενός φιλελεύθερου και αλληλέγγυου κράτους. Από την ανεξαρτησία της δικαιοσύνης και την αντιμετώπιση της διαφθοράς έως την ελευθερία του τύπου, η χώρα μας βυθίζεται διαρκώς στην παγκόσμια κατάταξη. Το ζήτημα της μετανάστευσης είναι ένα ακόμα πεδίο όπου σε αντίθεση με την κοινή λογική, το δίκαιο, τις θέσεις των επιστημόνων και των ανθρώπων του πεδίου, η Κυβέρνηση υιοθετεί αλυσιτελείς και παράνομες λύσεις που μας τοποθετούν στην αρνητική πρωτοπορία.

Η Ελλάδα αποδέχεται τον ρόλο του δεσμοφύλακα και της αποθήκης ψυχών αντί να προωθεί συλλογικές λύσεις, μετεγκαταστάσεις, νόμιμες και ασφαλείς διόδους και κοινό σύστημα εξέτασης ασύλου.

Η καταψήφιση του νομοσχεδίου είναι αυτονόητη, όπως αυτονόητη είναι και η αποδοκιμασία του ύφους, του περιεχομένου και των αποτελεσμάτων σας και σε αυτό το πεδίο.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το Κομμουνιστικό Κόμμα Ελλάδος η κ. Σεμίνα Διγενή.

Παρακαλώ, κυρία συνάδελφε.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ας ξεκινήσω με μια φράση από το εκτενές σχόλιο του Εθνικού Συμβουλίου για τους πρόσφυγες: «Αυτό το νομοσχέδιο στερείται οποιασδήποτε ρεαλιστικής και πρακτικής προσέγγισης, χωρίς να λαμβάνει υπόψη τις πραγματικές ανάγκες των τοπικών κοινωνιών, αλλά και των ανθρώπων που διαμένουν επί μακρόν σε αυτή τη χώρα». Αυτό λέει. Χορτάσαμε σήμερα εδώ, σε αυτήν την Αίθουσα λαϊκισμό και ξενοφοβία και θεατρινισμό και υποκρισία. Σήμερα εδώ μύρισε μεσαίωνας.

Αυτό το σχέδιο νόμου ανοίγει μια συζήτηση, που ξεπερνά το τεχνικό πεδίο της νομοθεσίας. Γιατί πέρα από διαδικασίες, διοικητικές πράξεις και διαχειριστικές λύσεις, κρύβονται άνθρωποι και ανάμεσά τους παιδιά. Παιδιά που βαφτίζονται παράνομοι. Στον δημόσιο λόγο συχνά τα παιδιά, τα προσφυγόπουλα, χάνονται πίσω από στατιστικές και νομικές φράσεις. Η πραγματικότητα, όμως, είναι πως μιλάμε για ανηλίκους που έφτασαν στην Ελλάδα κυνηγημένοι από τον πόλεμο, τη φτώχεια, τις διώξεις. Το σχέδιο νόμου εντάσσει και αυτούς σε ένα πλαίσιο επιστροφών, χωρίς να διασφαλίζει ότι θα τύχουν προστασίας.

Ξεκίνησα την ομιλία μου με αυτό μου πονάει πιο πολύ, τα παιδιά. Και αυτό γιατί η στάση μας απέναντι στα προσφυγόπουλα δεν είναι θέμα μόνο μεταναστευτικής πολιτικής. Είναι καθρέφτης του ποιοι είμαστε ως κοινωνία. Αν ανεχόμαστε τον εγκλεισμό παιδιών, επειδή δεν γεννήθηκαν εδώ τότε ακυρώνουμε την ίδια την έννοια της παιδικής ηλικίας και η ιστορία αυτό θα το καταγράψει.

Αυτό το νομοσχέδιο που τάχα νοιάζεται για την αναμόρφωση του πλαισίου και των διαδικασιών επιστροφών, στην πραγματικότητα ανοίγει τον δρόμο και για τη μεταφορά ξεριζωμένων, των κολασμένων της γης στους λεγόμενους κόμβους επιστροφής, δηλαδή στα σύγχρονα στρατόπεδα συγκέντρωσης σε τρίτες χώρες. Εκεί που εν μέσω γεωπολιτικών παζαριών θα πληρώνονται αδρά οι στρατοπεδάρχες για να καταστέλλουν και να φυλακίζουν ανθρώπους θύματα της καπιταλιστικής εκμετάλλευσης και των ιμπεριαλιστικών συγκρούσεων. Έχουμε δηλαδή να κάνουμε με ένα απαράδεκτο, επαίσχυντο, άδικο, απάνθρωπο, ρατσιστικό, κυνικό και βαθιά ταξικό νομοσχέδιο, που καθόλου βεβαίως δεν υπολογίζει τη συνθήκη της Γενεύης.

Αυτό που επιχειρείται με την αυστηροποίηση του νομοθετικού πλαισίου είναι να διαμορφώσετε πολιτική ατζέντα και μάλιστα, την ίδια περίοδο που προωθείται το αντεργατικό τερατούργημα της δουλειάς των δεκατριών ωρών. Αυτό που σας νοιάζει είναι να χαϊδέψετε το ακροδεξιό σας ακροατήριο, να συμβάλετε στην καλλιέργεια του ρατσιστικού και ξενοφοβικού μίσους ανάμεσα στους λαούς, στις συνθήκες της πολεμικής προετοιμασίας.

Θυμίζουμε ότι το σύμφωνο αυτό που προβλέπει fast track διαδικασίες απόρριψης των αιτήσεων ασύλου, αλλά και προληπτικές φυλακίσεις, ασύλληπτο φακέλωμα, λήψη βιομετρικών και αναλογική βία, ακόμα και σε εξάχρονα παιδιά, νομιμοποίηση των βίαιων επαναπροωθήσεων και μαζικές απελάσεις ψηφίστηκε από σοσιαλδημοκρατικές, νεοφιλελεύθερες και ακροδεξιές κυβερνήσεις. Το διαπραγματεύτηκε η Κυβέρνηση ΣΥΡΙΖΑ και το ψήφισε η σημερινή Κυβέρνηση Νέας Δημοκρατίας μαζί με το ΠΑΣΟΚ. Γι’ αυτό λέμε ότι η Ευρωπαϊκή Ένωση, όλες οι αστικές κυβερνήσεις και βέβαια η Κυβέρνηση της Νέας Δημοκρατίας έχετε τεράστιες ευθύνες. Ανήκετε στους δημιουργούς του προβλήματος. Είστε μέρος του προβλήματος, με άμεση εμπλοκή στον πόλεμο, με προετοιμασία και συμμετοχή σε πιο γενικευμένες συγκρούσεις. Αυτός είναι ο λόγος που προωθείτε μέτρα άγριας καταστολής, απάνθρωπες πρακτικές, στρατόπεδα συγκέντρωσης για τα θύματα των πολέμων σας.

Τα αμέτρητα ναυάγια στις θάλασσες της Μεσογείου με δεκάδες χιλιάδες αδικοχαμένος νεκρούς και το πολύνεκρο έγκλημα της Πύλου, για το οποίο δεν έχει ακόμη τιμωρηθεί κανείς, έχουν τη σφραγίδα της δικής σας πολιτικής. Η εργαλειοποίηση των ξεριζωμένων ανθρώπων είναι δικό σας έργο.

Και επιστρέφω στα παιδιά, εστιάζοντας στο άρθρο 11 του νομοσχεδίου, για τις απελάσεις των ασυνόδευτων ανηλίκων, που δεν περιέχει καμία ασφαλιστική δικλείδα και δεν αναφέρεται σε κανένα αντικειμενικό κριτήριο για τον έλεγχο της επιστροφής, με βάση το συμφέρον του παιδιού, όπως και το άρθρο 18 για την κράτηση ανήλικων παιδιών, ακόμη και ως έσχατη λύση, που έρχονται σε αντίθεση με το άρθρο 21 του Συντάγματος που επιβάλλει την προστασία της παιδικής ηλικίας με ευθύνη του κράτους.

Σ’ αυτά τα μνημεία απανθρωπιάς δικαιολογημένα συγκεντρώνεται η σφοδρή κριτική και ο αποτροπιασμός σχεδόν των πάντων για το πώς αντιμετωπίζονται όλα αυτά τα μεγάλα θύματα της σύγχρονης βαρβαρότητας. Οι όποιες εγγυήσεις περιορίζονται στο ότι ο ασυνόδευτος ανήλικος θα επιστραφεί σε μέλος της οικογένειάς του, σε ορισθέντα κηδεμόνα ή σε κατάλληλες εγκαταστάσεις υποδοχής στη χώρα επιστροφής.

Μια σειρά προβληματικών διατάξεων υπάρχουν και στα άρθρα 12, 13 και 14 παραβιάζοντας σειρά δικαιωμάτων, ενώ στο άρθρο 16 προβλέπεται η διοικητική κράτηση ενόψει επιστροφής με διάρκεια που μπορεί ουσιαστικά να φτάσει στα δύο χρόνια, δηλαδή παραβιάζεται ακόμη και το άρθρο 5 του αστικού Συντάγματος. Ανοίγονται δηλαδή πολύ επικίνδυνοι δρόμοι όταν μια διοικητική κράτηση μπορεί να ξεπερνά το ανώτατο όριο της προφυλάκισης στην ποινική διαδικασία, δηλαδή το δεκαοκτάμηνο. Τελικά αυτή είναι η προστασία της παιδικής ηλικίας;

Για εμάς είναι αδιανόητη και ανεπίτρεπτη σε οποιαδήποτε συνθήκη, ακόμη και ως έσχατη λύση, όπως λέτε, η φυλάκιση παιδιών. Ένα παιδί είτε γεννήθηκε στην Καμπούλ, είτε στη Δαμασκό, είτε στην Αθήνα έχει το ίδιο δικαίωμα στην εκπαίδευση, στην υγεία, στην ελευθερία. Το να στερείται αυτά τα θεμελιώδη δικαιώματα στο όνομα μιας πολιτικής επιστροφών, συνιστά όχι μόνο νομικό, αλλά κυρίως ηθικό ζήτημα.

Ας μην κρυβόμαστε, η εικόνα ενός παιδιού σε ένα κλουβί δεν διορθώνεται με νομικά άρθρα. Το σχέδιο νόμου επιχειρεί να παρουσιάσει ως εξορθολογισμό μια πολιτική που στην πράξη οδηγεί ανήλικους σε συνθήκες εγκλεισμού και ανασφάλειας.

Στο άρθρο 29 ονομάζετε τους κατατρεγμένους ανθρώπους ως εγκληματίες και τυχοδιώκτες που εκμεταλλεύονται τάχα τα κενά της νομοθεσίας και την προστασία στους πραγματικούς πρόσφυγες, όμως δεν λέτε καμιά κουβέντα για τη διασύνδεση κυκλωμάτων διακινητών με τους επιχειρηματικούς ομίλους και τα εργοδοτικά συμφέροντα, γι’ αυτούς δηλαδή που απομυζούν τεράστια μάζα υπεραξίας από τη μαύρη εργασία αυτών των ανθρώπων, γι’ αυτούς που κυριολεκτικά θησαυρίζουν πάνω στα βάσανα και το δράμα τους.

Τι κι αν χιλιάδες άνθρωποι ζουν και εργάζονται στη χώρα μας για χρόνια στις πιο σκληρές δουλειές, στα χωράφια, στις λάντζες, στις σκαλωσιές, καθαρίζουν σπίτια, περιποιούνται γέροντες, παράγουν δηλαδή τον πλούτο αυτής της χώρας, μαζί με τους Έλληνες εργαζόμενους; Πετάτε στα σκουπίδια τα επτά χρόνια παραμονής και το δικαίωμα μονιμότητας.

Το ΚΚΕ από την πρώτη στιγμή αποκάλυψε το πραγματικό περιεχόμενο των διαπραγματεύσεων και των κατευθύνσεων του νέου συμφώνου, προειδοποίησε για τις εξελίξεις με σαφήνεια, διατύπωσε τη θέση ότι το σύμφωνο αυτό αποτελεί αναπόσπαστο κρίκο της πολιτικής της Ευρωπαϊκής Ένωσης και των αστικών κυβερνήσεων στην πολεμική προετοιμασία.

Κλείνοντας, η τυποποίηση εγκλημάτων, η αυστηροποίηση ποινών, οι φυλακίσεις για να διαμορφώνονται αποτρεπτικά φόβητρα δεν είναι αντεγκληματική πολιτική, είναι τρομοκρατία. Οφείλουμε όλοι να εκφράσουμε την αντίθεσή μας σε αυτό το απάνθρωπο νομοσχέδιο και να ενισχύσουμε την αλληλεγγύη μας στους πρόσφυγες και τους μετανάστες και στους κοινούς αγώνες Ελλήνων και ξένων εργατών για ζωή και δουλειά με δικαιώματα και με διαρκές μέτωπο στον ρατσισμό και τον φασισμό.

Καταψηφίζουμε και το νομοσχέδιο και τα άρθρα. Και όπως είπε η Λιάνα Κανέλλη σε συνέντευξή της σήμερα, η αντιπολίτευση που κάνει το ΚΚΕ βελτιώνει την καθημερινότητα, τη ζωή των ανθρώπων, όλων των ανθρώπων και των προσφύγων και των μεταναστών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει για την τρίτη παρέμβασή του ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης.

Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, απευθύνομαι σε εσάς γιατί απουσιάζει ο κ. Πλεύρης, αλλά και σε όλες τις πτέρυγες που σήμερα συναγωνίστηκαν στο ποιος θα κυριαρχήσει στην ακροδεξιά πολυκατοικία.

Θέλω να απευθυνθώ λέγοντας: Φτάνει πια με τους εύκολους προσδιορισμούς στους εμπόρους πατρίδας και θρησκείας, τους πολιτικούς δημαγωγούς πατρίδας και θρησκείας, που με ένα νομοσχέδιο προσπαθούν να επιβάλλουν μια σκληρότητα, ενώ θα μπορούσαν κάλλιστα να επιδείξουν τη σκληρότητα και την προσδοκώμενη αποτελεσματικότητα στους κλέφτες του ΟΠΕΚΕΠΕ, στο πλιάτσικο του Δημοσίου, σ’ αυτά που ερευνά η Ευρωπαϊκή Εισαγγελία, ακόμη και για τα σπιτάκια της ανακύκλωσης, σε όλα αυτά τα εκατοντάδες εκατομμύρια ευρώ που έχουν πέσει σε ένα βαρέλι χωρίς πάτο με ευθύνη του Μεγάρου Μαξίμου.

Οι έμποροι, οι πολιτικοί δημαγωγοί της πατρίδας και της θρησκείας, θα έδιναν γη και ύδωρ, γιατί κουράστηκα να ακούω για ψευτοαριστερά και ευθύνες της Αριστεράς, θα έκαναν κυβιστήσεις και κωλοτούμπες μέχρι εκεί που δεν παίρνει, αλλά σίγουρα θα έδιναν γη και ύδωρ, για να έβλεπαν τους προκαθήμενους της Καθολικής και της Ορθόδοξης Εκκλησίας στη Μόρια με τον τότε πρωθυπουργό Αλέξη Τσίπρα να επαινείται η ελληνική κυβέρνηση για τη διαχείριση ανθρώπων, ούτε μεταναστών μόνο, ούτε οικονομικών προσφύγων, ούτε πολιτικών προσφύγων. Θα δίνατε γη και ύδωρ. Δύο κορυφαίες θρησκευτικές προσωπικότητες παγκόσμιας εμβέλειας να αποκαθιστούν την αλήθεια, την οποία θα την ξαναπώ, δεν θα κουραστώ, ένα εκατομμύριο εκατόν τριάντα χιλιάδες άνθρωποι πέρασαν από αυτό τον τόπο, ο τόπος που είναι πατρίδα για κάθε κυνηγημένο, και καταγράφηκαν ένας προς ένα.

Συζητάτε για επιτεύγματα και θαύματα για τις εκατόν ογδόντα χιλιάδες ανθρώπους που διαχειριστήκατε από το 2019 και μετά. Τέρμα το εμπόριο. Συγκροτήστε μια ενιαία παράταξη, την παράταξη της ακροδεξιάς και της παραβίασης κανόνων και τραβήξτε τον δρόμο σας γιατί διαφωνούμε.

Είπε ο κ. Μαρκόπουλος, αν δεν κάνω λάθος, ότι κάποιοι κοινωνικοί φορείς, κάποιοι κοινωνικοί εταίροι διαμαρτυρήθηκαν. Η Ύπατη Αρμοστεία δεν είναι κοινωνικός φορέας, ούτε συλλογικότητα. Η Ύπατη Αρμοστεία του ΟΗΕ για τους πρόσφυγες εκφράζει σοβαρή ανησυχία για τη νομοθετική τροπολογία που κατατέθηκε για ψηφοφορία στη Βουλή. Η Ύπατη Αρμοστεία.

Τελειώνω, κύριε Πρόεδρε.

Το Συμβούλιο της Ευρώπης, η Επιτροπή Ανθρωπίνων Δικαιωμάτων: «Προτρέπω τα μέλη του Ελληνικού Κοινοβουλίου να απορρίψουν την τροπολογία που προβλέπει την αναστολή της καταγραφής αιτήσεων ασύλου». Δεν είναι συλλογικότητα, ούτε κοινωνικός εταίρος.

Η Διεθνής Αμνηστία: «Το Ελληνικό Κοινοβούλιο θα ψηφίσει την αναστολή της καταγραφής των αιτήσεων ασύλου από άτομα που έρχονται από τη Βόρεια Αφρική, καθώς την κράτηση και την επιστροφή τους. Το Κοινοβούλιο πρέπει να απορρίψει ρητά αυτές τις προτάσεις που παραβιάζουν σαφώς το διεθνές δίκαιο.»

Η Εθνική Επιτροπή για τα Δικαιώματα του Ανθρώπου.

Μπορώ να συνεχίσω με πάρα πολλές τέτοιες υπομνήσεις και βεβαιότητες. Θα καταλήξω όμως με την παρέμβαση του κ. Βενιζέλου. Πιστεύω ότι τον γνωρίζετε, γιατί ως παράταξη μια συνιστώσα της ακροδεξιάς συγκυβερνήσατε με τον κ. Βενιζέλο και δεν πιστεύω να αμφισβητείτε την κρίση ή την αμεροληψία του. Τι λέει λοιπόν ο κ. Βενιζέλος; Λέει ότι με την ψήφιση άρθρων του συγκεκριμένου νομοσχεδίου παραβιάζονται κατάφωρα άρθρα της Επιτροπής για τη Διασφάλιση των Ανθρωπίνων Δικαιωμάτων, της ΕΣΔΑ, και αυτό μπορεί να συμβεί μόνο σε περίπτωση απειλής μιας χώρας, απειλής πολέμου. Αν παρ’ όλα αυτά, εσείς πιστεύετε ότι μεταρρυθμίζετε και συμβάλλετε στο να προχωρήσει μπροστά αυτή η χώρα, έτσι είναι, αν έτσι νομίζετε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει από το ΠΑΣΟΚ-Κίνημα Αλλαγής ο κ. Χνάρης.

Παρακαλώ, κύριε συνάδελφε.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αναμφίβολα το μεταναστευτικό είναι όντως ένα κρίσιμο ζήτημα με πολλές διαστάσεις, το οποίο δεν μπορεί να αντιμετωπιστεί με αποσπασματικά και ιδεοληπτικά μέτρα, όπως επιχειρείτε να κάνετε εσείς σήμερα.

Πολεμικές συρράξεις, φτώχεια, κλιματική κρίση και υπερπληθυσμός τροφοδοτούν καθημερινά τον μεταναστευτικό ξεριζωμό. Χαρακτηριστικό παράδειγμα είναι οι μεταναστευτικές ροές νότια της Κρήτης όπου η Κυβέρνηση πιάστηκε για άλλη μια φορά απροετοίμαστη. Συγκεκριμένα, τον περασμένο Ιούλιο κι αφού η κατάσταση στο νησί ήταν ανεξέλεγκτη, υιοθετήσατε μέτρα με τα οποία δήθεν θα αποθούσατε αυτή την εισροή νέων μεταναστών. Όμως διαψευστήκατε και πάλι αφού οι μεταναστευτικές ροές στο νησί, αν και σε μικρότερο βαθμό, συνεχίζονται μέχρι σήμερα.

Παρόλα αυτά, η Κυβέρνησή σας εξακολουθεί να μην έχει δημιουργήσει καμία υποδομή, αφού οι προσωρινές δομές για τις οποίες δεσμευτήκατε αγνοούνται, να μην έχει χρηματοδοτήσει την τοπική αυτοδιοίκηση και να μην έχει ενισχύσει ουσιωδώς το Λιμενικό Σώμα με προσωπικό και εξοπλισμό. Χαρακτηριστικό της αδιαφορίας της Κυβέρνησής σας, παρότι είναι αναγκαίο και ρεαλιστικό αίτημα των στελεχών του Λιμενικού Σώματος και της ίδιας της τοπικής κοινωνίας, είναι ότι δεν έχει προχωρήσει το αρμόδιο Υπουργείο στην αναβάθμιση του Λιμενικού Σταθμού της Αγίας Γαλήνης που έχει σηκώσει πολύ μεγάλο βάρος από την τέταρτη στην τρίτη κατηγορία, με ό,τι αυτό συνεπάγεται για την ενδυνάμωση και ενίσχυσή του, θέμα το οποίο έχουμε επανειλημμένα αναδείξει με κοινοβουλευτικές μας παρεμβάσεις.

Σήμερα, μετά από όλα αυτά φέρνετε άλλο ένα αποσπασματικό νομοσχέδιο με το οποίο επιχειρείται να αναμορφωθεί το πλαίσιο επιστροφής πολιτών τρίτων χωρών. Δηλαδή, η Κυβέρνηση, αντί να κάνει έναν συνολικό σχεδιασμό για τη μεταναστευτική πολιτική, επικεντρώνεται αποκλειστικά και μόνο στη διαδικασία επιστροφής πολιτών τρίτων χωρών, αυστηροποιώντας το πλαίσιο, καθαρά για επικοινωνιακούς λόγους και όχι για λόγους ουσίας.

Και το λέμε αυτό γιατί, ενώ η Ευρωπαϊκή Ένωση έχει ήδη υιοθετήσει ένα νέο σύμφωνο μετανάστευσης και ασύλου, επιλέγετε να φέρετε στη Βουλή ρυθμίσεις που αφορούν μόλις το 10% του συνολικού πλαισίου που πρέπει να εφαρμοστεί, χωρίς μάλιστα να έχει προηγηθεί ουσιώδης διαβούλευση, διαφάνεια και λογοδοσία. Το μόνο που ενδιαφέρει την Κυβέρνηση της Νέας Δημοκρατίας είναι να γείρει το δείκτη προς τα δεξιά για να χαϊδέψει συγκεκριμένα ακροατήρια, ένεκα της εκλογικής της κατάρρευσης.

Το ΠΑΣΟΚ προσέρχεται σε αυτή τη συζήτηση με συναίσθηση της εθνικής και κοινωνικής ευθύνης του. Η παράταξή μας δεν υιοθέτησε ποτέ αντιλήψεις ανοιχτών συνόρων, είτε χερσαίων είτε θαλάσσιων, ούτε χαϊδέψαμε ποτέ ακραίες φωνές. Πάντα ζητούσαμε μια χώρα ασφαλή που λειτουργεί με αρχές και κανόνες που υποδέχεται όσους το δικαιούνται, σεβόμενη τα ανθρώπινα δικαιώματα και που επιστρέφει όσους δεν το δικαιούνται με τρόπο σύννομο, αξιοπρεπή και αποτελεσματικό.

Αντίθετα, βλέπουμε την Κυβέρνησή σας που επιλέγει να παίζει επικοινωνιακά παιγνίδια θέτοντας ψεύτικα διλήμματα του τύπου «φυλακή ή επιστροφή» στο όνομα των πολιτικών σκοπιμοτήτων της, χωρίς σχέδιο και ουσία.

Δυστυχώς, η εμμονή σας στην επικοινωνιακή διαχείριση της κατάστασης πέραν της αναποτελεσματικής αντιμετώπισης των μεταναστευτικών ροών έχει και ζημιογόνες επιπτώσεις σε άλλους τομείς, όπως είναι ο πρωτογενής τομέας και ο τουρισμός. Συγκεκριμένα, με το παρόν νομοσχέδιο καταργούνται δύο ρυθμίσεις για τη νόμιμη απασχόληση πολιτών τρίτων χωρών, που υπό τις δύσκολες συνθήκες έλλειψης εργατών που επικρατούν, συνεισφέρουν στην προσπάθεια ιδιαίτερα του αγροτικού κόσμου για να μπορέσει να συνεχίσει την παραγωγική διαδικασία και να διασφαλίσουμε τη βιωσιμότητα των αγροτικών εκμεταλλεύσεων.

Η πρώτη ρύθμιση αφορά το δικαίωμα μόνιμης εργασίας για 90 μέρες με ασφάλιση εργόσημου που μπορεί να παρέχεται σε μετανάστες χωρίς χαρτιά με απόφαση της Ελληνικής Αστυνομίας, με την οποία χορηγείται το καθεστώς της αναβολής απομάκρυνσης. Η συγκεκριμένη ρύθμιση ψηφίστηκε με τον ν.4950/22, δηλαδή της δικής σας Κυβέρνησης ως προσωρινή διευθέτηση που παρατείνεται μέχρι και σήμερα.

Η δεύτερη και πιο σημαντική ρύθμιση που καταργείτε, αυτή της άδειας για εξαιρετικούς λόγους η οποία χορηγείται μετά από τουλάχιστον επταετή διαμονή στη χώρα, ήταν ρύθμιση που είχε ψηφιστεί στο παρελθόν και από τη δική σας Κυβέρνηση και την οποία είχαμε στήριξη κι εμείς. Αυτή τη στιγμή με τη συγκεκριμένη ρύθμιση χιλιάδες εργάτες γης δουλεύουν και προσφέρουν τις υπηρεσίες τους νόμιμα προς όφελος του αγροτικού τομέα.

Κυρία Υπουργέ, η έλλειψη εργατών γης είναι ένα από τα σημαντικότερα προβλήματα που αντιμετωπίζει ο αγροτικός κόσμος της χώρας. Η ανάγκη για πάνω από 70.000 θέσεις εργασίας έχει σημαντικό αντίκτυπο στη μείωση της παραγωγικής διαδικασίας, αφού χιλιάδες εκτάσεις παραμένουν ακαλλιέργητες λόγω έλλειψης εργατών γης με ότι αυτό συνεπάγεται για τη διασφάλιση της επισιτιστικής επάρκειας της χώρας. Επίσης, η έλλειψη εργατών παίζει καθοριστικό ρόλο στην αύξηση του κόστους παραγωγής το οποίο στην Ελλάδα από το 2020 έως και σήμερα έχει αυξηθεί κατά 28,5% σύμφωνα με τα στοιχεία της ΕΛΣΤΑΤ.

Οι ανωτέρω καταργήσεις και η μη απλοποίηση των διαδικασιών σε συνδυασμό με την πλήρη υποστελέχωση των τμημάτων αλλοδαπών των αποκεντρωμένων διοικήσεων, καθώς και των προξενείων μας που δεν μπορούν να υποστηρίξουν ούτε καν τις διακρατικές συμφωνίες για τις μετακινήσεις εργατών, είναι γεγονός που αποδεικνύει την πολιτική βούληση της Κυβέρνησης, η οποία αντιμετωπίζει το πρόβλημα καθαρά ιδεοληπτικά, αγνοώντας τις ανάγκες του αγροτικού κόσμου και της παραγωγής της χώρας.

Σας ρωτώ, κυρία Υπουργέ: Ποια είναι η εναλλακτική της Κυβέρνησής σας και πώς θα καλυφθούν οι κενές θέσεις εργασίας; Αναρωτιέμαι: Ο Υπουργός Αγροτικής Ανάπτυξης και οι Βουλευτές σας που εκλέγονται σε αγροτικούς νομούς, συμφωνούν με αυτή τη ρύθμιση; Έχετε διαβουλευτεί ως Κυβέρνηση με τον αγροτικό κόσμο της χώρας;

Κυρία Υπουργέ, έστω και την ύστατη στιγμή, σας καλώ να αποσύρετε τις συγκεκριμένες διατάξεις οι οποίες δημιουργούν πολύ περισσότερα προβλήματα από αυτά που λύνουν.

Κλείνοντας, ως ΠΑΣΟΚ δεν θα αφήσουμε την Κυβέρνηση να μετατρέψει το μεταναστευτικό σε πεδίο φθηνών εντυπώσεων και σκοπιμοτήτων. Υπερασπιζόμαστε και θα συνεχίσουμε να το κάνουμε, την ανάγκη μιας ολοκληρωμένης μεταναστευτικής πολιτικής που να συνδυάζει και να υπηρετεί τον ανθρωπισμό, την ασφάλεια των συνόρων, τη στήριξη της παραγωγής και τον ευρωπαϊκό προσανατολισμό της χώρας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για τη συνέπεια στον χρόνο.

Τον λόγο έχει από το ΠΑΣΟΚ-Κίνημα Αλλαγής η κυρία Σπυριδάκη.

Ορίστε, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα είναι μια συζήτηση η οποία έχει ιδιαίτερο βάρος και σχετίζεται με θέματα που έχουν ταλανίσει πολύ την πολιτική και κοινωνική ζωή και σας μιλώ ως Βουλευτής Κρήτης που για μας το μεταναστευτικό δεν είναι μια αφηρημένη έννοια, ούτε μια τυπική συζήτηση, είναι μια πραγματικότητα την οποία ζούμε χρόνια τώρα και τη ζήσαμε ακόμα πιο έντονα τους τελευταίους μήνες με τις τοπικές κοινωνίες να υφίστανται ασφυκτικές πιέσεις και να θέτουν άμεσα και εύλογα ερωτήματα για το πού θα δημιουργηθούν οι δομές, αν δημιουργηθούν, πώς θα γίνουν οι επιστροφές και πολλά άλλα.

Υπενθυμίζω ότι τότε ο Υπουργός είχε εξαγγείλει ότι θα φτιάξει δομές στην Κρήτη. Μέχρι και σήμερα δεν έχουμε επίσημη απάντηση για το τι θα γίνει με αυτό το ζήτημα και πόσο μάλλον οι ροές δεν έχουν σταματήσει. Εν πάση περιπτώσει, με το σημερινό νομοσχέδιο η Κυβέρνηση φαίνεται ότι συνεχίζει τη σταθερή της συνταγή, την τιμωρητική και αδιέξοδη, η οποία της είναι ιδιαίτερα προσφιλής και την έχουμε δει και σε πολλά νομοσχέδια.

Πριν, όμως, περάσω σε συγκεκριμένα σημεία του νομοσχεδίου τα οποία φρονώ ότι είναι προβληματικά και τα οποία έχει αναπτύξει με μεγάλη ενάργεια η Εισηγήτριά μας Νάντια Γιαννακοπούλου, θέλω κι εγώ από αυτό το Βήμα να είμαι ξεκάθαρη. Το ΠΑΣΟΚ δεν είναι το κόμμα εκείνο το οποίο υποστήριξε ποτέ λογικές ανέλεγκτων συνόρων, πλην όμως δεν είναι ένα κόμμα το οποίο ξέχασε τι σημαίνει αρχή νομιμότητας, τι σημαίνει να θέτεις κανόνες οι οποίοι σέβονται τη συνταγματική τάξη και την υπηρετούν και τι σημαίνει να τηρείς τις διεθνείς σου υποχρεώσεις ως ευρωπαϊκό κράτος. Όταν, λοιπόν, μιλάμε για παράδειγμα για κράτηση 24 μηνών, δεν μιλάμε για μια λεπτομέρεια, αλλά έχουμε μπροστά μας μια επιλογή που κατά τη γνώμη μας μας εκθέτει και κλονίζει την εικόνα μας ως κράτους που σέβεται τα θεμελιώδη ανθρώπινα δικαιώματα.

Κυρίες και κύριοι συνάδελφοι, σε σχέση με κάποιες από τις ρυθμίσεις του νομοσχεδίου θα ήθελα κι εγώ να σταθώ στο γεγονός ότι η Κυβέρνηση επικαλείται τη συμμόρφωση με την Οδηγία 115/2008, προχωρώντας μάλιστα και σε ρυθμίσεις οι οποίες υπερβαίνουν τον σκοπό και το πνεύμα της Οδηγίας και εισάγοντας ρυθμίσεις οι οποίες ακόμα δεν τεθεί σε εφαρμογή σε ευρωπαϊκό επίπεδο.

Επομένως, ως προς αυτό τουλάχιστον το σημείο, νομίζω θα μπορούσαμε να πούμε ότι έχουμε μια πρόωρη και επιλεκτική εφαρμογή συγκεκριμένων διατάξεων προς το σκοπό δικαιολόγησης συγκεκριμένων μέτρων.

Εν πρώτοις αυτό μας δίνει την εντύπωση ότι ο σεβασμός της νομιμότητας αντιμετωπίζεται ως ένα εργαλείο των εκάστοτε πολιτικών συγκυριών και όχι ως δημοκρατικό θεμέλιο.

Ειδικότερα τώρα όσον αφορά το ζήτημα των επιστροφών, η Νέα Δημοκρατία έχει παρουσιάσει το νομοσχέδιο ως την απάντηση στο πρόβλημα, χωρίς όμως αυτό να επιβεβαιώνεται από τα σχετικά στοιχεία. Άλλωστε η προηγούμενη κυβέρνηση, η κυβέρνηση ΣΥΡΙΖΑ είχε πραγματοποιήσει περισσότερες επιστροφές εν αντιθέσει με τη Νέα Δημοκρατία που είχε πραγματοποιήσει περισσότερες νομιμοποιήσεις, όσο και αν σήμερα έρχεται με ένα πολύ πιο αυστηρό και νομικά οριακό αφήγημα.

Οι συγκεκριμένες πολιτικές επιλογές έχουν δείξει ότι τα νομοθετικά άκρα αποτέλεσαν στην πραγματικότητα καταφύγιο ανεπάρκειας και έλλειψης σοβαρής πολιτικής βούλησης, σχεδιασμού και στρατηγικής. Και νομίζω πως στη συγκεκριμένη περίπτωση αυτό φαίνεται και από το γεγονός ότι η Κυβέρνηση επέλεξε να υιοθετήσει ρυθμίσεις οι οποίες αν δεν είναι αντισυνταγματικές, είναι οπωσδήποτε στα ακραία όρια της συνταγματικότητας και ενθυλακώνουν απόλυτες θέσεις, χωρίς να λαμβάνουν υπόψη τις διεθνείς υποχρεώσεις της χώρας μας, το Ενωσιακό δίκαιο το οποίο κατ’ επίφαση τουλάχιστον η Κυβέρνηση ισχυρίζεται ότι τηρεί και ενσωματώνει, αλλά και άλλες παραμέτρους όπως παραδείγματος χάρη με το ζήτημα της κατάργησης της επταετίας. Είναι ένα ζήτημα, που απασχολεί χιλιάδες αγρότες, απασχολεί ανθρώπους που ασχολούνται με επιχειρήσεις στον τουρισμό και στην εστίαση και το οποίο πολύ ορθά ανέπτυξε και πριν ο τομεάρχης μας.

Είναι ένα ζήτημα που αποκόπτει βίαια ανθρώπους και παιδιά, που ενδεχομένως να μην μιλάνε καν τη γλώσσα του κράτους από το οποίο κατάγονται, τα οποία έχουν πάει σχολείο στην Ελλάδα και των οποίων οι γονείς εργάζονται επί μακρόν στη χώρα μας και έχουν αναπτύξει σταθερούς δεσμούς με το ελληνικό κράτος. Θέλω να υπενθυμίσω ότι με την τροπολογία του κ. Καιρίδη μιλούσαμε για τριετία με δήλωση προσφοράς εργασίας από εργοδότη, μία ρύθμιση που έτυχε τότε ευρείας αποδοχής. Προφανώς σήμερα αυτή η πολιτική και αυτή η ρητορική δεν εξυπηρετεί. Οπότε όχι μόνο καταργήθηκε η πρόβλεψη της τριετίας λίγο αργότερα, αλλά σήμερα καταργείται και η επταετία.

Κλείνετε έτσι το μάτι σε ακροατήρια, τα οποία φτάνουν μέχρι τα άκρα δεξιά, γεγονός όμως πολύ ανησυχητικό αν αναλογιστεί κανείς την παράλληλη άνοδο της ακροδεξιάς σε πανευρωπαϊκό επίπεδο.

Θέλω επίσης, κυρίες και κύριοι συνάδελφοι, να σταθώ σε ένα ακόμα σημείο, διότι έρχεται σήμερα η Κυβέρνηση με ένα πομπώδες, τραμπικής υφής μήνυμα «φυλακή ή επιστροφή», το οποίο με αυτήν ακριβώς τη διατύπωση είναι αναρτημένο και στην επίσημη ιστοσελίδα του Υπουργείου. Και τι μας λέτε με αυτό; Κοιτάξτε να δείτε, το πάρτι τελειώνει, η χώρα δεν είναι ξέφραγο αμπέλι. Και φτάσαμε ακόμα το καλοκαίρι να ακούμε ακόμα και για μενού των μεταναστών.

Εδώ λοιπόν η πρώτη ερώτηση που διατυπώνεται είναι το πού θα πάνε όλοι αυτοί οι άνθρωποι, τη στιγμή που ο υπερπληθυσμός των φυλακών και η ανεπαρκής ιατρική περίθαλψη είναι πλέον κανονικότητα. Αυτό είναι ένα απλό ερώτημα. Ωστόσο, πρέπει να θυμόμαστε ότι τα πολύ απλά ερωτήματα είναι αυτά που στο τέλος της ημέρας έχουν τις πιο πολύπλοκες απαντήσεις. Και ακριβώς η αδυναμία της Κυβέρνησης να απαντήσει σε αυτές τις ερωτήσεις είναι που καθορίζει τα όρια των πολιτικών της δυνατοτήτων.

Διότι σε αυτό το πολύ απλό ερώτημα δεν έχουμε πάρει ακόμα σαφείς απαντήσεις. Και αρνούμαι προσωπικά να πιστέψω ότι δεν έχει απασχολήσει έστω και ρητορικά τον κύριο Υπουργό δεδομένου ότι η επαγγελματική του ενασχόληση του δίνει τη δυνατότητα να γνωρίζει πολύ καλύτερα από εμένα όλα αυτά τα προβλήματα. Όπως επίσης δεν έχουμε πάρει απαντήσεις για το πού θα δημιουργηθούν οι δομές εάν έχουν κοστολογηθεί και αν οι σχετικές υποδομές έχουν σαφή χρονοδιαγράμματα.

Ακριβώς λοιπόν επειδή βλέπουμε μία Κυβέρνηση που έχει πάρει πολύ θερμά το συγκεκριμένο ζήτημα, χωρίς φυσικά να αμφισβητεί κανένας σε αυτήν εδώ την Αίθουσα τη σημαντικότητα όλου αυτού του ζητήματος για την κοινωνία, δεν μπορώ να μην επισημάνω το γεγονός ότι η ίδια η Κυβέρνηση με συγκεκριμένες επιλογές της αποτέλεσε κομμάτι του προβλήματος. Για παράδειγμα αν θυμάστε το 2023, μπορούσε κανείς απροϋπόθετα να υποβάλλει και στη σχετική πλατφόρμα δικαιολογητικά και να λάβει προσωρινή άδεια παραμονής. Τότε υποβλήθηκαν δεκάδες χιλιάδες αιτήσεις, οι οποίες δεν ελέγχθηκαν ποτέ κατά το χρόνο υποβολής τους και υπήρχαν πάρα πολλοί που εξασφάλισαν παράτυπα την παρουσία τους στην ελληνική επικράτεια με ένα τέτοιου είδους ηλεκτρονικό άνοιγμα των συνόρων.

Θέλω να πω λοιπόν ότι έχουμε μπροστά μας μία Κυβέρνηση, η οποία φαίνεται για άλλη μια φορά πολύ αποφασισμένη, για άλλη μια φορά πολύ βέβαιη για τα μέτρα που σκοπεύει να ακολουθήσει, πλην όμως η ίδια μέχρι χθες δεχόταν διαδικασίες οι οποίες δεν πληρούσαν στοιχειώδεις προϋποθέσεις.

Σαφώς όλη αυτή η ακραία νομοθετική στροφή έρχεται σε μία συγκυρία έντονης πολιτικής φθοράς για τη Νέα Δημοκρατία. Και αυτό δεν είναι κάτι το οποίο λέει το ΠΑΣΟΚ. Αυτό αποτυπώνεται πλέον και δημοσκοπικά με τις τελευταίες δημοσκοπήσεις που δείχνουν μια Κυβέρνηση με τα ποσοστά της να έχουν πέσει στο μισό από αυτό των προηγούμενων εκλογών, μια Κυβέρνηση δηλαδή που αυτή τη στιγμή η κοινωνία της έχει αφαιρέσει την ουσιαστική της νομιμοποίηση.

Κυρίες και κύριοι συνάδελφοι, δική μας ευθύνη είναι να κρίνουμε τα νομοσχέδια με βάση τα δεδομένα. Τα δεδομένα αυτά λοιπόν δείχνουν ότι στη συγκεκριμένη περίπτωση οι προτεινόμενες ρυθμίσεις θέτουν πολύ σοβαρά ζητήματα παραβίασης ανθρωπίνων δικαιωμάτων και συνταγματικής νομιμότητας -κάτι το οποίο έχει αποτυπωθεί ήδη και από τα σχόλια της διαβούλευσης αλλά και κατά την ακρόαση φορέων- και απλά αξιοποιεί μια συγκυρία πολιτικής φθοράς, προκειμένου να προβάλει αυστηρότητα στα πλαίσια πάντα επικοινωνιακής πολιτικής αντί για απαραίτητο σχέδιο, που η χώρα τώρα χρειάζεται. Και ούτε καν λαμβάνει υπόψη τις δυσκολίες της πρακτικής εφαρμογής και των προβλημάτων που θα γεννήσει.

Τα ερωτήματα είναι απλά. Για ποιες δομές μιλάμε; Για ποιες φυλακές μιλάμε; Το ΠΑΣΟΚ λοιπόν μπροστά σε αυτές τις δεξιές κορώνες, δεν μπορεί παρά να σταθεί απέναντι ως θεματοφύλακας των αρχών του κράτους δικαίου και προασπιστής μιας μεταναστευτικής πολιτικής, που υπηρετεί πρωτίστως την ασφάλεια των πολιτών και τις ευρωπαϊκές μας αξίες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε. Επειδή οι δύο επόμενοι συνάδελφοι του καταλόγου λείπουν από την Αίθουσα, καλείται ο Ανεξάρτητος Βουλευτής κ. Κατσιβαρδάς για την ομιλία του και θα ακολουθήσει ο κ. Καζαμίας.

Παρακαλώ, κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, αξιότιμη κυρία Υφυπουργέ, προεχόντως και κυρίως προτού έλθω στο σχέδιο νόμου αυτό καθαυτό, να πω ότι άκουσα με τεταμένη προσοχή σιωπηλός ένα σχόλιο δια μέσου του κ. Χήτα προερχόμενο από την Ελληνική Λύση του κ. Βελόπουλου, ο οποίος επέκρινε την στάση μου, εννοώ την πολιτική μου στάση. Και δικαίως εγώ δεν νομιμοποιούμαι να τα φαλκιδεύσω, ουδενός δικαίωμα. Αυτό είναι το πρόταγμα της δημοκρατίας. Απλώς θέλω να τον ευχαριστήσω. Και να υπογραμμίσω ότι το γεγονός ότι η Ελληνική Λύση ασχολείται με μένα σημαίνει μόνον ένα, ότι κάνω κάτι πάρα πολύ καλά. Και εγώ το εκλαμβάνω ως αναγνώριση ουσιαστικά της πολιτικής μου δράσης προς την ορθή πολιτική κατεύθυνση.

Επί της αρχής τώρα έρχομαι στο σχέδιο νόμου, όπως συμμετείχα και στην επιτροπή και τοποθετήθηκα διεξοδικά καθ’ ότι θεωρώ ότι έρχεται σε ένα κρίσιμο χρονικό σημείο, προκειμένου να θεραπεύσει χρόνιες παθογένειες με αποκλειστικό και μόνο κριτήριο τον αμείλικτο ρεαλισμό και την εξυπηρέτηση της μεταναστευτικής πολιτικής, η οποία μεταναστευτική πολιτική δεν συνιστά ουδόλως προνόμιο της παρούσης Κυβερνήσεως ούτε κανενός κόμματος. Είναι ένα διαχρονικό φαινόμενο, το οποίο χρήζει βελτιώσεων, τροποποιήσεων με κάποιες συγκεκριμένες κατευθύνσεις. Αυτές οι κατευθύνσεις ενυπάρχουν, ακριβώς επειδή έχουν επεξεργαστεί πλημμέλειες και ατέλειες των προηγούμενων χρόνων.

Εν τοιαύτη περίπτωση δια μέσου του σχεδίου αυτού νόμου με τις ρηξικέλευθες διατάξεις περί της φυλακίσεως -όπου δίδεται φως σε ένα ατελέσφορο αδιέξοδο καθόσον αφορά τους αιτούντες ασύλου και θα επαχθώ ακολούθως- πρωτίστως θωρακίζονται τα ευρωπαϊκά και εθνικά σύνορα. Δευτερευόντως, λαμβάνοντας υπόψη τη συνταγματική τάξη, την Ευρωπαϊκή Σύμβαση Δικαιωμάτων του Ανθρώπου καθώς και τις διεθνείς συμβάσεις, προστατεύονται τα δικαιώματα των εν τοις πράγμασι δικαιωμένων αιτούντων ασύλου και έτσι δεν καταστρατηγείται η αρχή της ισότιμου μεταχειρίσεως. Άρα υπάρχει η θεμελιώδης διάκριση νόμιμων και μη μεταναστών και αιτούντων προσφύγων με όλο το πλαίσιο το οποίο συνεπάγεται.

Και εν κατακλείδι επί της καινοτόμου αυτής, καίριας διατάξεως έχει παρατηρηθεί κατ’ ουσίαν το γεγονός ότι είναι και ένα υπόρρητο γενικοπροληπτικό μήνυμα σε όσους επιχειρούν και τοιουτοτρόπως να προωθήσουν με το πρόσχημα και την κατάχρηση του θεσμού του ασύλου κάποια άτομα από χώρες μη εμπόλεμες, χωρίς να διακυβεύεται η σωματική τους ακεραιότητα και χωρίς να πληρούν τις προϋποθέσεις και της Συνθήκης της Γενεύης αλλά και τις ειδικότερες της εσωτερικής εννόμου τάξεως.

Άρα επομένως, αν κάποιος ο οποίος αιτείται ασύλου και του απορριφθεί και καθίσταται αντικειμενικά αδύνατον λόγω αντικειμενικών παραγόντων ελλείψει συνεργασίας των κρατών από τα οποία προέρχεται να επιστρέψει εξαναγκαστικά είτε οικειοθελώς, βεβαίως προβλέπεται ουσιαστικά η φυλάκισή του.

Άρα θέλω να πω ότι από την άποψη νομοτεχνικά η Κυβέρνηση αποδεικνύει ότι και σε αυτό το κρίσιμο χρονικό σημείο τελεί εν εγρήγορση και προσπαθεί και με τις επιγενόμενες τροποποιήσεις να εκπέμψει ένα μήνυμα για τη θωράκιση των ευρωπαϊκών και των εθνικών συνόρων χωρίς κανέναν απολύτως δημαγωγικό λαϊκισμό και θέτοντας το δάκτυλο στον τύπο των ήλων, λαμβάνοντας, όπως είπα, υπόψη τις θεμελιώδεις δημοκρατικές αρχές οι οποίες διέπουν την ελληνική έννομη τάξη, αλλά και τις διεθνείς συμβάσεις.

Πέραν αυτού καθ’ αυτού του σχεδίου νόμου δεν θα αφήσω ασχολίαστες κάποιες ιδεοληπτικές προκαταλήψεις τις οποίες ουσιαστικά η ίδια η ιστορία έχει αποβάλει και έχει κρίνει η νεωτερικότητα. Στις 22 Αυγούστου αποτίαμε φόρο τιμής στα θύματα του σταλινισμού και του ναζισμού. Αν ανάγουμε τη σκέψη μας και δούμε τις πολιτικές αναλύσεις και τη μήτρα ορισμένων τέτοιου είδους αναλύσεων κοινωνικοπολιτικών, θα αντιληφθούμε βέβαια ότι η ίδια η ιστορία έχει οριοθετήσει κάποια ζητήματα. Συναφώς με αυτά εμένα τα νοητικά μου εργαλεία δεν μπόρεσαν να τα καταλάβουν μολονότι συμμετείχα και στις τέσσερις επιτροπές και σήμερα στην Ολομέλεια αναφορικά με κάποιους όρους, κάποιους νεολογισμούς αναφορικά με τον όρο της ακροδεξιάς εν έτει 2025. Αν η ακροδεξιά ενέχει έναν λαϊκισμό δημαγωγικό, μια συνθηματολογική ρητορική, έναν αφορισμό χωρίς εμπεριστατωμένη τεκμηρίωση, ναι, θα συμφωνήσω. Αλλά από άποψη ιδεολογικού περιτυλίγματος ή «δεξιά πολιτική» δεν μπορώ να το κατανοήσω. Όπως επίσης και ο όρος «τραμπισμός» τη στιγμή την οποία αυτήν τη στιγμή ο Τραμπ έχει θέσει μία πολιτική, έχει ψηφιστεί. Αυτοί οι όροι δεν ξέρω κατά πόσο συνάδουν στα πλαίσια μιας πολιτικής συζήτησης και πολλώ δε μάλλον -το είπα και εξ υπαρχής, απλώς κάνω μια ανάλυση περί αυτού- αναφορικά δηλαδή με το μεταναστευτικό, είναι ένα διαχρονικό πρόβλημα.

Εις επίρρωση αυτών το πρώτιστο είναι η προστασία της έννοιας του έθνους και της έννοιας της πατρίδος, κάτι το οποίο συμπυκνώνεται εύγλωττα στον συνταγματικό δημοκρατικό πατριωτισμό που διατρέχει τη συνταγματική έννομη τάξη στην οποία όλοι ομνύουμε πίστη. Επίσης στην πολιτισμική ταυτότητά μας. Διότι η έννοια του έθνους, δηλαδή η εθνική μας ιδιοπροσωπεία και τα ταυτοτητοποιητικά στοιχεία προέρχονται κατ’ ουσία από την εθνοθρησκευτική εποποιία του 1821. Όλα αυτά έχουν τεκμηριωθεί. Άρα επομένως θέλω να πω έθνος και παράδοση έχουν μια δυναμική έννοια και προεχόντως και κυρίως -και το συνδέω με το σχέδιο νόμου- προστατεύονται, όπως είπα, και τα ευρωπαϊκά και τα εθνικά σύνορα και διττώς τα δικαιώματα των οικονομικών μεταναστών, αλλά και των αιτούντων ασύλου όπου δικαιούνται τις προϋποθέσεις αυτές στην Ελλάδα.

Εν κατακλείδι για όλους αυτούς τους λόγους θεωρώ ότι με ψυχραιμία και νηφαλιότητα το συγκεκριμένο σχέδιο νόμου βρίσκεται στη σωστή κατεύθυνση και θα επιλύσει πάρα πολλά προβλήματα με μια συγκροτημένη και δομημένη ιεραρχία. Θεωρώ ότι αυτό έχει απήχηση στην κοινή γνώμη, ακριβώς επειδή παθολογοανατέμνει με ορθολογισμό το διαχρονικό ζήτημα της μεταναστεύσεως χωρίς καμία ιδεολογική προκατάληψη και αγκύλωση ένθεν κακείθεν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

Κύριε Καζαμία, θα προσθέσω και τα τρία λεπτά της παρέμβασης και θα σας δώσω εννέα λεπτά για να ολοκληρώσετε την ομιλία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Το νομοσχέδιο που συζητάμε σήμερα φέρει τη σφραγίδα του πρώην και του νυν Υπουργού Μετανάστευσης και Ασύλου, των κ. Βορίδη και κ. Πλεύρη, που το συνέταξαν από κοινού. Πρόκειται για ένα ρατσιστικό νομοσχέδιο το οποίο παραβιάζει και τις αρχές του διεθνούς δικαίου και του Συντάγματος και αποσκοπεί στη δημιουργία στρατοπέδων συγκέντρωσης για τους μετανάστες, αυτούς που κάνουν αιτήσεις ασύλου και δεν εγκρίνονται αυτές οι αιτήσεις.

Ταυτόχρονα είναι ένα νομοσχέδιο το οποίο εφαρμόζει επιλεκτικά και αυθαίρετα κάποιες διατάξεις ενός Ευρωπαϊκού Κανονισμού ο οποίος όμως δεν υπάρχει. Αυτό είναι πραγματικά ενδιαφέρον, διότι η Κυβέρνηση των δήθεν ευρωπαϊστών που έχουμε εδώ είναι μια κυβέρνηση η οποία συνήθως φέρνει τις Οδηγίες και τους Κανονισμούς της Ευρωπαϊκής Ένωσης με καθυστέρηση τριών, τεσσάρων και πέντε ετών. Στην προκειμένη περίπτωση όμως έχουμε μια πρόταση, την Πρόταση 101 της Ευρωπαϊκής Επιτροπής, η οποία ακόμη δεν έχει περάσει από τη διαδικασία επεξεργασίας για να γίνει Κανονισμός και μπορεί να αλλάξει σημαντικά από την πρόταση που αυτήν τη στιγμή βρίσκεται υπό διαβούλευση στα όργανα της Ευρωπαϊκής Ένωσης. Και αποφάσισε ο κ. Βορίδης και μετά ο κ. Πλεύρης να πάρουν ένα μέρος της -περίπου το ένα τέταρτο, αυτό που τους συμφέρει, διότι η Πρόταση περιέχει και άλλα πράγματα τα οποία αφήνουν απ’ έξω- και παραστήσουν με τον τρόπον αυτό ότι ακολουθούν και μία δήθεν ευρωπαϊστική πολιτική. Βεβαίως το νομοσχέδιο περιέχει και πολλά άλλα άρθρα τα οποία είναι κατασκευής Βορίδη και Πλεύρη και τα οποία δεν έχουν καμία σχέση με την πρόταση της Κομισιόν για το ζήτημα των επιστροφών.

Το πρόβλημα επιπλέον με το νομοσχέδιο δεν είναι μόνο ότι παραβιάζει τις αρχές του Συντάγματος, του διεθνούς δικαίου, ότι είναι ρατσιστικό, ότι προβλέπει τη δημιουργία στρατοπέδων συγκέντρωσης, αλλά, λέει ο κ. Καιρίδης ότι ο στόχος του είναι η αποτροπή.

Εμείς θεωρούμε ότι δεν υπάρχει επαρκής μνεία και μέριμνα στο νομοσχέδιο το ίδιο για να αντιμετωπίσει με ουσιαστικό και αποτελεσματικό τρόπο το ζήτημα της μετανάστευσης. Με άλλα λόγια τα προβλήματά του βρίσκονται επίσης και στην αποτελεσματικότητα που υποτίθεται ότι αυτό θα έχει.

Οι δύο αρχιτέκτονές του είναι γνωστοί ακροδεξιοί, είναι πρωτοπαλίκαρα του Γιώργου Καρατζαφέρη και του ξενοφοβικού ΛΑΟΣ, που σήμερα χάρη στις επιλογές του κ. Μητσοτάκη χειρίζεται ένα σημαντικό μέρος της κυβερνητικής πολιτικής. Αυτή είναι η θλιβερή αλήθεια. Ακούσαμε ακροδεξιά και ξενοφοβικά και φασίζοντα παραληρήματα στη διάρκεια της συνεδρίασης αυτής, τα οποία δεν περιποιούν τιμή στο Ελληνικό Κοινοβούλιο.

Ο Μάκης Βορίδης, ο οποίος τελικά δεν παραπέμφθηκε σε προανακριτική επιτροπή για το τεράστιο σκάνδαλο του ΟΠΕΚΕΠΕ χάρη σε μία κοινοβουλευτική διαδικασία που αποτελεί θεσμική εκτροπή και χάρη σε μία ψηφοφορία η οποία δεν είχε ούτε την απαιτούμενη απαρτία, κατά την άποψή μας, και έκανε αντικανονική και τακτική χρήση της επιστολικής ψήφου, ο κ. Βορίδης, αυτός που δεν παραπέμφθηκε τελικά, αλλά που, σύμφωνα με την Ευρωπαϊκή Εισαγγελία, θα έπρεπε να είχε παραπεμφθεί, είναι ένα παιδί της χούντας.

Ο δε κ. Πλεύρης είναι ένας πολιτικός ο οποίος έχει αναπτύξει τα τελευταία χρόνια έναν ιδιαίτερα διακεκριμένο ρατσιστικό λόγο. Είχα την ευκαιρία να τον ρωτήσω και σήμερα, αλλά και στη διάρκεια μιας επίκαιρης ερώτησης πριν από έξι εβδομάδες σχετικά με την κατάπτυστη τροπολογία που ο ίδιος έφερε εδώ, στη Βουλή, για την αναστολή των διαδικασιών ασύλου από τη βόρεια Αφρική για τρεις μήνες, είχα την ευκαιρία να τον ρωτήσω κατά πόσο οι δηλώσεις που είχε κάνει στο παρελθόν αναφορικά με το πώς θα πρέπει να αντιμετωπίζει η χώρα τους μετανάστες είναι δηλώσεις τις οποίες συνεχίζει μέχρι σήμερα να υποστηρίζει.

Και είχε πει συγκεκριμένα και το υπενθυμίζω: «Όταν είσαι εδώ ως μετανάστης, δεν θα πρέπει να μπορείς να φας, να πιείς και δεν θα μπορείς να πας στο νοσοκομείο. Η κόλαση πρέπει να φαντάζει παράδεισος». Έτσι είχε πει το 2014 σε αυτούς που θα ζουν εδώ.

Και μια άλλη φορά το 2011 είχε πει πως η φύλαξη των συνόρων δεν μπορεί να υφίσταται, αν δεν υπάρχουν απώλειες και -για να γίνω κατανοητός- αν δεν υπάρχουν νεκροί. Και τον ρώτησα και τότε και τον ρώτησα και σήμερα: Υποστηρίζει αυτές τις δηλώσεις; Είναι αυτό το πνεύμα που διέπει το νομοσχέδιο το οποίο φέρνει στη Βουλή ή όχι; Και τον προκάλεσα, κυρία Υφυπουργέ -γιατί τώρα βρίσκεται ο κ. Πλεύρης στο κυλικείο της Βουλής και αστειεύεται με άλλους Βουλευτές, για να χαλαρώσει και δεν είναι εδώ όπως θα όφειλε- λέγοντας, αν είναι πολιτικός με θάρρος και παρρησία, να σηκωθεί να πει «ναι, υποστηρίζω αυτές τις θέσεις και στόχους, στη βάση αυτών των θέσεων είναι που έρχεται το νομοσχέδιο» ή «όχι, τις αποσύρω, γιατί ήταν πολιτικό μου λάθος». Αλλά ούτε το θάρρος έχει να τις υποστηρίξει ούτε το θάρρος έχει, για να τις αποσύρει. Το μόνο που είχε να μου πει μια φορά είναι ότι δεν θα απαντήσει, λέει, στο ερώτημα αυτό σε εμένα. Εγώ τον ρωτώ, για να απαντήσει στον ελληνικό λαό, όχι σε εμένα προσωπικά. Δεν είναι προσωπικό το θέμα είναι θέμα κυβερνητικής πολιτικής και εκείνος ως Υπουργός οφείλει να εξηγήσει στον λαό τι κάνει. Και βεβαίως, αποφεύγει να απαντήσει και αποφεύγει, γιατί δεν μπορεί ούτε να τις αποσύρει ούτε να υποστηρίξει.

Αυτό είναι και το πνεύμα του νομοσχεδίου, που δεν είναι ούτε από εδώ ούτε από εκεί. Είναι μία επικοινωνιακή άσκηση, αν θέλετε, ούτως ώστε να φανεί σε ένα τμήμα της κοινής γνώμης ότι η Κυβέρνηση υιοθετεί μια πιο σκληρή πολιτική στα ζητήματα της μετανάστευσης, ενώ στην πραγματικότητα η πολιτική της δεν πρόκειται να αλλάξει τίποτα. Το νομοσχέδιο εισάγει μια κράτηση είκοσι τεσσάρων μηνών κατά παράβαση του Συντάγματος, καθώς και ποινή φυλάκισης για αιτούντες άσυλο, των οποίων οι αιτήσεις απορρίπτονται μέχρι και πέντε χρόνια. Η γνωστή αμερικανική εφημερίδα «Washington Post» σε άρθρο της στις 22 Αυγούστου αναφέρθηκε στο συγκεκριμένο νομοσχέδιο και είπε ότι αυτό αποσκοπεί στη δημιουργία ενός Αλκατράζ στο Αιγαίο. Αυτό είναι που θέλετε να κάνετε.

Και βεβαίως, θα πρέπει να επισημάνουμε εδώ για εσάς τους δήθεν ευρωπαϊστές ότι η έκθεση της Κομισιόν για το κράτος δικαίου στην Ελλάδα έκανε εκτεταμένες αναφορές και φέτος στα προβλήματα που διέπουν τη μεταναστευτική πολιτική της Κυβέρνησης και μεταξύ άλλων είπε ότι η επιτροπή παρατηρεί ότι έχει υπάρξει περιορισμένη πρόοδος στην εφαρμογή των συστάσεων του προηγούμενου έτους αναφορικά με τις δραστηριότητες των μη κυβερνητικών οργανώσεων ιδίως στον τομέα της μετανάστευσης. Και η περσινή έκθεση, στην οποία αναφέρεται η φετινή και λέει ότι δεν έχει σημειωθεί πρόοδος σε σχέση με πέρσι, λέει ότι οι δημοσιογραφικοί σύλλογοι αναφέρουν απειλές, γλωσσική και σωματική επιθετικότητα, όταν γράφουν ρεπορτάζ για τη μετανάστευση. Έτσι είναι που ασκείται η πολιτική.

Η Πλεύση Ελευθερίας πιστεύει στα ελεγχόμενα σύνορα και το λέμε αυτό ξανά, για να πάψει αυτή η χυδαία προπαγάνδα και η διασπορά ψευδών πληροφοριών από τον κ. Πλεύρη συγκεκριμένα, ο οποίος λείπει βεβαίως γιατί είναι στο κυλικείο και χαλαρώνει. Να πάψει η διασπορά ψευδών πληροφοριών που φέρει κόμματα, όπως είναι η Πλεύση Ελευθερίας, να υποστηρίζουν μία δήθεν πολιτική ανοιχτών συνόρων. Εμείς πιστεύουμε στα ελεγχόμενα σύνορα και ο έλεγχος των συνόρων, που πρέπει να υπάρχει, πρέπει βεβαίως να λαμβάνει υπ’ όψιν και τα εθνικά συμφέροντα, αλλά θα πρέπει και να ορίζεται από τις αρχές του Διεθνούς Δικαίου, όχι από τις αρχές του κ. Πλεύρη, που είναι ο ρατσισμός, η ξενοφοβία, οι παραβιάσεις του Διεθνούς Δικαίου και να ασκείται μέσω του ελέγχου των συνόρων μία ρατσιστική πολιτική από φασίζοντες πολιτικούς και τα παιδιά του Γιώργου Καρατζαφέρη.

Είπε ο κ. Κοτρωνιάς, ο εισηγητής της Νέας Δημοκρατίας, στην αρχή ότι τα κόμματα τα προοδευτικά στο Κοινοβούλιο ξεχνούν, λέει, το εθνικό συμφέρον και αναλίσκονται σε κορώνες περί ανθρωπισμού. Και σας ερωτώ και εσάς και την Κυβέρνηση: Υπάρχει σύγκρουση ανάμεσα στον ανθρωπισμό και στο εθνικό συμφέρον; Αν εσείς νομίζετε ότι υπάρχει, κάνετε μεγάλο λάθος. Ο ελληνικός λαός πιστεύει ότι το εθνικό συμφέρον και ο ανθρωπισμός μπορούν να ταυτιστούν. Και αυτή είναι η πολιτική που η Πλεύση Ελευθερίας υποστηρίζει στο μεταναστευτικό.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, ολοκληρώθηκε ο κατάλογος των ομιλητών και περνάμε στις δευτερολογίες.

Η κ. Καραγεωργοπούλου από την Πλεύση Ελευθερίας έχει πρώτη τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Μετά την κατακραυγή από τον νομικό κόσμο, αλλά και πλήθος οργανώσεων, συλλόγων για την υπεράσπιση των δικαιωμάτων των προσφύγων και μεταναστών, αποφασίσατε στο κλείσιμο σχεδόν των επιτροπών, στην τελευταία επιτροπή, να φέρετε νομοτεχνικές βελτιώσεις τις οποίες παρουσιάσατε σήμερα εδώ, αλλά τις είχατε προαναγγείλει από την τέταρτη συνεδρίαση, με αναφορά σε κάτι ακόμα το οποίο κανονικοποιεί όλη αυτήν την κατάσταση, που εκφεύγει στην πραγματικότητα κάθε κανονικότητας με αυτό το εκτρωματικό νομοσχέδιο, αποφασίζοντας να δώσετε μια ανάσα φωτός στους ήδη έχοντες καταθέσει αίτηση για χορήγηση άδειας διαμονής για εξαιρετικούς λόγους, προκειμένου να εξεταστούν οι συγκεκριμένες αιτήσεις σύμφωνα με το ισχύον κατά τον χρόνο της υποβολής τους καθεστώς και προβαίνοντας στην πραγματικότητα σε μια εξαίρεση.

Υπάρχουν, όμως, πάρα πολλές άλλες περιπτώσεις τις οποίες αφήνετε αρρύθμιστες και θα επέλθει το χάος. Είναι πολλά τα μηνύματα, ξέρετε, από τον κόσμο των νομικών παραστατών, δικηγόρων, συνηγόρων υπεράσπισης αυτών των ευάλωτων πολιτών, οι οποίοι ανησυχούν και κατακεραυνώνουν στην κυριολεξία αυτή την πολιτική που αποφασίζετε εν ριπή οφθαλμού, χωρίς πραγματική διαβούλευση.

Υπάρχουν πολίτες τρίτης χώρας με σοβαρότατα προβλήματα υγείας, που έχουν εκπέσει από τη διαδικασία ασύλου. Σε αυτούς πλέον έχει καταστεί αδύνατο να τακτοποιήσουν την παραμονή τους στη χώρα και την πρόσβασή τους ακόμα στο σύστημα υγείας και με την αυστηροποίηση των διατάξεων για τα μεταγενέστερα αιτήματα ασύλου ποινικοποιείται η παράνομη παραμονή τους στη χώρα και κινδυνεύουν είτε με φυλάκιση και βαρύτατες ποινικές κυρώσεις είτε με άμεση αναχώρηση και επιστροφή τους στις χώρες προέλευσής τους ή σε άλλες καλούμενες για εσάς ασφαλείς χώρες. Όλα αυτά χωρίς τις εγγυήσεις της Οδηγίας 2008/115 κατά παράβαση του Ενωσιακού Δικαίου και του Διεθνούς Δικαίου Διεθνών Συμβάσεων. Αυτό που αφορά στα σοβαρότατα προβλήματα υγείας αυτών των πολιτών τρίτων χωρών είναι μία περίπτωση. Υπάρχουν πολλές ακόμα περιπτώσεις που αφήνετε αρρύθμιστες και που πραγματικά θα βιώσουν την καταστολή και το χάος στην κυριολεξία.

Δεν είναι, όμως, μόνο αυτά. Περιφρονείτε τις αποφάσεις του ΕΔΔΑ. Είδαμε στις 14 Αυγούστου οκτώ πρόσφυγες από το Σουδάν να προσφεύγουν στο Ευρωπαϊκό Δικαστήριο Δικαιωμάτων του Ανθρώπου, επειδή εισήλθαν παράνομα στην Κρήτη προερχόμενοι από τη Λιβύη, γιατί δεν τους δόθηκε το δικαίωμα υποβολής αιτήματος ασύλου, και το δικαστήριο στο Στρασβούργο ζητά από την Ελλάδα να μην προχωρήσει στην απέλασή τους.

Είδαμε ακόμα τέσσερις από αυτούς να απευθύνονται στο Διοικητικό Πρωτοδικείο Αθηνών και η Ένωση Διοικητικών Δικαστών πήρε ξεκάθαρη θέση στην παρουσία τους στη διάρκεια της συζήτησης με τους φορείς.

Έρχεται άλλη μια απόφαση του ΕΔΔΑ στις 29 Αυγούστου, λίγες μέρες μετά και λίγες μέρες πριν από σήμερα, που δικαιώνει για τον ίδιο λόγο τέσσερις πρόσφυγες από την Ερυθραία.

Γιατί κάνετε ότι δεν βλέπετε και δεν ακούτε; Έρχονται η μία απόφαση πίσω από την άλλη από το Ευρωπαϊκό Δικαστήριο Δικαιωμάτων του Ανθρώπου και εσείς λέτε «τα κάνουμε όλα καλά, είμαστε μια χαρά, στον σωστό δρόμο».

Αυτό που κάνετε, όμως, στην πραγματικότητα σε μια χώρα σαν την Ελλάδα είναι ότι επιχειρείτε να διαγράψετε τη μνήμη, τη μνήμη των Ελλήνων πολιτών, τη μνήμη του λαού μας, χλευάζοντας τη φτώχεια, απειλώντας τη λογική, ασελγώντας πάνω στη μνήμη μιας ολόκληρης γενιάς Ελλήνων μεταναστών και πάνω στο σώμα της ιστορίας, γιατί θεωρείτε ότι η οικονομική δυσχέρεια δεν μπορεί να αποτελεί καν λόγο νόμιμης μετανάστευσης.

Η μετανάστευση δεν είναι φαινόμενο των ημερών μας και της εποχής της παγκοσμιοποίησης. Η μετανάστευση είναι τόσο παλιά όσο και η ανθρωπότητα. Και εμείς δεν σας συγχωρούμε να καλλιεργείτε τον φόβο διά της παραπληροφόρησης και να χτίζετε ένα πλαίσιο διαμόρφωσης της κοινής γνώμης που δομείται σε ξενοφοβικά και ρατσιστικά στερεότυπα.

Είναι γεγονός ότι έχουμε να δούμε πολλά ακόμα στο πεδίο της μεταναστευτικής πολιτικής, γιατί συντελούνται τεκτονικές αλλαγές στην παγκόσμια κοινότητα που επηρεάζουν τα δικαιώματα των μεταναστών, αλλά και τις ίδιες τις ροές.

Η Πλεύση Ελευθερίας -και θεωρούμε όλο το δημοκρατικό τόξο και των κομμάτων αλλά και των πολιτών- χρειάζεται να είναι σε μία επιφυλακή και να καλούμε όλους τους φορείς που αγωνιούν για την επόμενη μέρα και αντιστρατεύονται τον ρατσιστικό και φασιστικό λόγο και τις διακρίσεις να παραμείνουν στο προσκήνιο, να είναι σε επιφυλακή, ορθώνοντας το ανάστημά τους μαζί μας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο κ. Βρεττός από τη Νίκη.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Όταν ένας νέος Βουλευτής εισέρχεται στο Κοινοβούλιο, ορκίζεται με θρησκευτικό όρκο ή διαβεβαιώνει ότι θα είναι πιστός στην πατρίδα. Και αυτό το νομοσχέδιο σήμερα που συζητάμε έχει να κάνει με την πίστη στην πατρίδα, γιατί κάθε Βουλευτής έρχεται να τιμήσει τον όρκο του και να υπερασπιστεί τους νέους της πατρίδας. Άρα, θα πρέπει να εξετάσουμε κατά πόσον αυτοί οι άνθρωποι οι εμπερίστατοι, που χρησιμοποιούνται από κάποιους ανθρώπους που έχουν οικονομικά συμφέροντα εδώ, χρησιμοποιούνται με έναν τρομερό τρόπο εκμετάλλευσης της ανθρώπινης ανάγκης για ζωή, για βελτίωση του βιοτικού τους επιπέδου, αν αυτοί εκπροσωπούν και την έννοια του όρου «πατρίδα».

Δυστυχώς, με το παρόν νομοσχέδιο, όμως, χάθηκε άλλη μια ευκαιρία να θωρακιστεί η πατρίδα μας από αυτήν την ασύμμετρη απειλή αυτής της καταστροφικής, ανεξέλεγκτης και σκοπούμενης λαθραίας εισβολής.

Εμείς δώσαμε, όπως δήλωσε ο Πρόεδρός μας, μια ένδειξη κατανόησης, όχι, βέβαια, προς την αναξιόπιστη και επικίνδυνη Κυβέρνηση Μητσοτάκη, αλλά προς τον ευκολόπιστο λαό μας που δοκιμάζεται η κοινωνική του συνοχή, η οικονομική του επιβίωση και η ασφάλειά του η εθνική και η προσωπική.

Βεβαίως, δεν είναι λευκή επιταγή, γι’ αυτό και καταψηφίσαμε τα προσχηματικά και ανεφάρμοστα άρθρα 4, 5, 6, 7, 8, 10, 17, 22 και 40. Είναι απλώς μια ένδειξη ότι εμείς δεν σας πιστεύουμε.

Και δεν γνωρίζω, κύριε Υπουργέ, αν ο αρχικός συντάκτης, ο κ. Βορίδης, φανταζόταν κάτι άλλο στο μυαλό του. Σίγουρα, όμως, εσείς, ο διάδοχός του, παραδοθήκατε αδιαμαρτύρητα, συμβιβαστήκατε και ηττηθήκατε κατά κράτος. Θελήσατε να καταγγείλετε κάποιες ΜΚΟ οι οποίες λειτουργούσαν αντεθνικά. Αυτό ήταν ημέρα Δευτέρα, την Τρίτη τα πήρατε όλα πίσω. Προσκυνήσατε, συμβιβαστήκατε και η απόδειξη είναι ότι αλλοιώσατε εσείς το ίδιο νομοσχέδιο που καταθέσατε με τη νομοτεχνική σας βελτίωση, όπου στην ουσία μέχρι το 2026 όλους αυτούς που η κρατική δομή τούς είχε απεντάξει για κάποιους λόγους εσείς ήρθατε και τους είπατε ότι μέχρι το 2026 θα ξαναέχουν την ευκαιρία έτσι ώστε να μην τύχουν της απέλασης που έλεγε ο αρχικός νόμος.

Όμως, θα ήθελα να σταθώ σε κάποιον συνάδελφο Βουλευτή, ο οποίος ως κομματικός ποιμενικός ήρθε να σας βάλει σε τάξη, γιατί χθες ήταν που ο κ. Καιρίδης ήρθε στην επιτροπή μπροστά σε εσάς και σας είπε ότι αυτός ο νόμος που εσείς φέρνετε είναι ανεφάρμοστος και είπε «ελπίζω» -γιατί υπάρχουν και τα Πρακτικά- «για πρώτη φορά το κράτος, η λειτουργία του κράτους και οι υπηρεσίες να μας διαψεύσει». Και σήμερα ήρθε ως κήνσορας της ηθικής για να πει πώς είναι το κράτος –ας πούμε- και πόσο πατριώτης είναι και πόσο το κράτος με το παρόν νομοσχέδιο λειτουργεί σύμφωνα με το συμφέρον των Ελλήνων πολιτών.

Όμως, τι να περιμένεις από έναν πολιτικό ο οποίος ως γνήσιος οθωμανολάγνος μέμφεται και προσβάλλει τη θυσία και το αίμα των Ποντίων Ελλήνων, λέγοντας ότι η αναγνώριση της Γενοκτονίας των Ελλήνων Ποντίων είναι μια γενοκτολαγνεία; Αυτός ο άνθρωπος που τη μία μέρα κάνει τη μία κωλοτούμπα και την ίδια μέρα κάνει άλλες δυο, τρεις, εδώ δεν λειτουργεί απλώς ως ένας εκπρόσωπος της κωλοτούμπας, αλλά ως εντεταλμένος της αντεθνικής ομάδας των χρηματοδοτούμενων ΜΚΟ από τους διάφορους «Σόρους» και τα συνοδά ιδρύματα διάλυσης του ελληνικού κράτους.

Και μέσα σε αυτήν την πολιτική του αλαζονεία ανακοίνωσε -κυνικά μάλιστα- «τι ανησυχείτε; Το 2026 θα τσιμενταριστεί η χώρα, θα πάψει να είναι χώρα διέλευσης» -και αυτό είναι γεγονός- «και θα γίνει χώρα τελικού προορισμού». Με ποια διαδικασία; Με αυτό το νομοσχέδιο που στην ουσία δεν μπορεί να είναι λειτουργικό, δεν είναι εφαρμόσιμο;

Και μπορεί με έναν τρόπο απίθανο -γιατί του αρέσει να αυτοβαυκαλίζεται- να λέει ότι η λαθρομετανάστευση είναι ένα φυσικό φαινόμενο. Ε, τότε με συγχωρείτε, για ποιον λόγο νομοθετούμε; Για ποιον λόγο υπάρχουμε εδώ και σπαταλούμε τόσες εργατοώρες; Και τη συνέκρινε με τις καταιγίδες, με τις διάφορες επιδράσεις, κλιματικές κρίσεις. Αλήθεια, τότε να νομοθετήσουμε και τις καταιγίδες. Είναι ελεγχόμενο, εδώ υπάρχουν συμφέροντα Μη Κυβερνητικών Οργανώσεων, οι οποίες με πρόσχημα τον δικαιωματισμό διαλύουν την έννοια του έθνους-κράτους και έρχονται ακριβώς γιατί πιστεύουν όλες αυτές οι ΜΚΟ στην παγκόσμια διακυβέρνηση. Εμείς δεν την πιστεύουμε. Εμείς ως Νίκη πιστεύουμε στο έθνος-κράτος.

Και μάλιστα, είχε το πολιτικό θράσος να απαντήσει απέναντι σε ένα καίριο πολιτικό ερώτημα που κατέθεσε ο Πρόεδρος του κινήματός μας, λέγοντας «πώς είναι δυνατόν αυτή η κ. Μάνια Τελαλιάν, που προτάθηκε από την Ελληνική Κυβέρνηση του κ. Μητσοτάκη να είναι στον Οργανισμό Ασφάλειας και Συνεργασίας της Ευρώπης, να εγκαλεί τον ίδιο τον Υπουργό και να μην ντρέπεται;», «Δουλειά είναι, σήμερα αυτό, αύριο ό,τι μου πούνε», αυτό είναι δική του επιλογή.

Όμως, έρχεται αυτός ο εκπρόσωπος της Ελληνικής Κυβέρνησης να ελέγξει τον Υπουργό γιατί τόλμησε να πει ότι υπάρχουν ΜΚΟ αντεθνικές που εναντιώνονται στην έννοια του θεσμού του ελληνικού κράτους. Αυτός ο άνθρωπος μίλησε με ιταμό και χυδαίο τρόπο εναντίον του Προέδρου μας. Για ποιον λόγο; Δεν πάει να ρωτήσει τον κ. Δένδια; Όσον αφορά αυτήν την κ. Μάνια Τελαλιάν, δεν ξέρω εγώ αν είναι επαρκής η νομική της, η επιστημονική της γνώση. Εμείς δεν την κρίναμε για αυτό, για το αν είναι καλή υπάλληλος. Εμείς κρίναμε και ζητήσαμε απαντήσεις από την Κυβέρνηση για να μας πει πώς γίνεται αυτός ο άνθρωπος που εκπροσωπεί την Ελληνική Κυβέρνηση σε έναν υπεύθυνο Οργανισμό να καταφέρεται εναντίον της Ελληνικής Κυβέρνησης.

Και να μας πει, όμως, ας τολμήσει, ο κ. Καιρίδης, που είναι επί παντός επιστητού και επί παντός καιρού αναξιόπιστος, να ρωτήσει τον κ. Δένδια γιατί αυτήν τη βασίλισσα του Υπουργείου Εξωτερικών, τη φίλα προσκείμενη του πολιτικού και οικογενειακού περιβάλλοντος του κ. Μητσοτάκη, την εξεδίωξε από το Υπουργείο κακήν κακώς.

Γιατί λειτουργούσε αντεθνικά. Γιατί ενώ ήταν υπεύθυνη της Νομικής Υπηρεσίας, απέναντι στην εντολή του Υπουργού που έχει την εξουσιοδότηση από τον ελληνικό λαό και εκπροσωπούσε την ελληνική Κυβέρνηση ως Υπουργός Εξωτερικών δεν εφάρμοσε, δεν υπάκουσε τον προϊστάμενο που έχει νωπή εντολή από τον λαό και δεν κατέθετε στον ΟΗΕ τις συντεταγμένες για τα εξωτερικά όρια της υφαλοκρηπίδας, ενώ τα είχε καταθέσει η Τουρκία.

Αυτούς τους ανθέλληνες, που είναι εις βάρος των εθνικών συμφερόντων, τούς υπερασπίζεται ο κ. Καιρίδης, ο άνθρωπος του Σόρος και των ιδρυμάτων, αυτούς. Με ιταμό τρόπο έρχεται να εγκαλέσει τον Πρόεδρό μας, γιατί κάνει το εθνικό του καθήκον.

Επομένως, δεν μας πειράζει εμάς που η Κυβέρνηση με εντολή του Πρωθυπουργού πατάει σε εκατό βάρκες. Ούτε καν σε δύο, πατάει σε εκατό βάρκες. Είδαμε Βουλευτές δικούς σας να λένε τι προβλήματα δημιουργεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΝΙΚΟΛΑΟΣ ΒΡΕΤΤΟΣ:** Κλείνω, κύριε Πρόεδρε.

Είδαμε Βουλευτές δικούς σας να κρίνουν και να αναφέρουν πόσο σημαντικό είναι για την κοινωνική συνοχή να υπάρχει ένα πραγματικό νομοσχέδιο που να βάζει κανόνες, να βάζει τους όρους και το πλαίσιο προστασίας της ελληνικής κοινωνίας. Αντ’ αυτού φέρατε το κομματικό ποιμενικό να βάλει σε λογαριασμό τον Υπουργό, γιατί ο Υπουργός βολεύεται να κάθεται στη θέση εκεί και να μην παράγει νομοθετικό έργο υπέρ του ελληνικού λαού, υπέρ των αξιών, υπέρ των αρχών της ελληνικής κοινωνίας. Κάθεται εκεί και υπομένει και υποτιμάται -αυτή είναι δική του επιλογή-, αλλά θα δώσει λογαριασμό στον ελληνικό λαό.

Αυτό το νομοσχέδιο επειδή είναι ακριβώς ανεφάρμοστο -σε αυτό συμφωνούμε με τον κ. Καιρίδη- θα έρθει πολύ σύντομα ο καιρός που θα «χαρείτε» τα επίδικα των πράξεών σας.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η κ. Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Δεν είναι τυχαίο όταν λέγαμε ότι το νομοσχέδιο αυτό χαϊδεύει το ακροδεξιό σας ακροατήριο. Σήμερα είδαμε ξενοφοβικό και ρατσιστικό παραλήρημα ακροδεξιού ανταγωνισμού που έφτανε σε σημείο ποιος θα υποστήριζε περισσότερα στοιχεία της θεωρίας της άριας φυλής. Να γιατί είναι ένα αντιεπιστημονικό και επικίνδυνο νομοσχέδιο.

Μας καταγγέλλετε για ψευτοανθρωπισμό για να κρύψετε την απανθρωπιά και βαρβαρότητα στην πολιτική σας. Πώς δικαιολογείτε ότι ασυνόδευτα παιδιά τα στέλνετε πίσω στο χάος και τη βαρβαρότητα; Επαναπροώθηση το λέτε. Αυτή είναι η προστασία των παιδιών; Λέτε ότι αποφεύγουμε την ουσία της συζήτησης. Αν μπει κανείς παράνομα, τι τον κάνουμε; Ψεύδεστε ασύστολα γιατί κάνετε ό,τι μπορείτε για να τον εμποδίσετε να κάνει αίτηση για άσυλο που σώζει ζωές. Δεν κρύβεστε. Το λέτε καθαρά και ξεδιάντροπα: Επαναπροώθηση ή φυλάκιση.

Τελικά ποιος παρανομεί; Μα, εσείς, γιατί καταπατάτε το Διεθνές Δίκαιο και τα ανθρώπινα δικαιώματα. Ωστόσο, παρανομίες κάνετε πάμπολλες που τις νομιμοποιείτε με νόμους προκλητικά άδικους, καρμανιόλα στην κυριολεξία. Παρανομία δεν είναι να μην πληρώνουν φόρο οι εφοπλιστές, το κοσμοπολίτικο κεφάλαιο με τα αμύθητα κέρδη ή οι τραπεζίτες που βγάζουν δισεκατομμύρια κέρδη και αρπάζουν τα σπίτια των οικονομικά αδύνατων; Σεντς δεν πληρώνουν σε φόρους. Τέτοιες παρανομίες τις νομιμοποιείτε με νόμους, γιατί νόμιμο για εσάς είναι ό,τι συμφέρει το κεφάλαιο και τα προνόμιά του και παράνομο ό,τι αφορά την εργατική τάξη και τα λαϊκά στρώματα καταπατώντας τα ανθρώπινα δικαιώματα.

Γιατί θέλετε παράνομους μετανάστες και πρόσφυγες; Μα, γιατί θα τους εκμεταλλεύεται το κεφάλαιο πιο στυγνά. Ο παράνομος εργαζόμενος είναι πολύ πιο φτηνός και δεν μπορεί να διεκδικήσει το δίκιο του ακριβώς γιατί θεωρείται παράνομος.

Μιλήσατε για τη διεύρυνση της διοικητικής κράτησης επειδή κάποιος δεν έχει χαρτιά ή διαβατήριο. Και, όμως, ξέρετε καλά το άρθρο 31 της σύμβασης του 1951 για τους πρόσφυγες που διασφαλίζει ότι μπορούν να έχουν πρόσβαση στη διεθνή προστασία χωρίς να τιμωρούνται για παραβίαση της μεταναστευτικής νομοθεσίας στο πλαίσιο της φυγής τους. Αυτό είναι ο ακρογωνιαίος λίθος στη Σύμβαση της Γενεύης, αφού η αναζήτηση ασύλου ακόμα και με παράτυπο τρόπο δεν αποτελεί ποινικό αδίκημα, είναι ανθρώπινο δικαίωμα και μέσο που σώζει ζωές.

Εσείς παρανομείτε με την αύξηση του ανώτατου χρονικού ορίου διοικητικής κράτησης σε συνολικό διάστημα είκοσι τεσσάρων μηνών. Είναι το άρθρο 16. Ενώ το διάστημα των δεκαοχτώ μηνών είναι το ανώτατο χρονικό διάστημα κράτησης προσώπου χωρίς ποινική καταδίκη. Δηλαδή, κάνετε υπέρβαση του ανωτέρου χρονικού διαστήματος κράτησης χωρίς ποινική καταδίκη και μόνο στο πλαίσιο διοικητικής διαδικασίας, πράξη που είναι παράνομη.

Και μετά μας λέτε ότι γίνεται εκμετάλλευση της Συνθήκης της Γενεύης από τους ξεριζωμένους για να κρύψετε ό τι εσείς την καταπατάτε και παρουσιάζετε σα δίλημμα ότι μεταξύ Ελλήνων και μεταναστών γέρνετε υπέρ των Ελλήνων. Μα, αυτό είναι ένα ψευτοδίλημμα στην κυριολεξία και δεν το βάζει κανείς, γιατί όταν καταπατάτε τα δικαιώματα των μεταναστών και προσφύγων και στήνετε στρατόπεδα συγκέντρωσης, τα επόμενα θα είναι για τους λαούς και όσους αντιστέκονται και καταγγέλλουν τις αδικίες, τις παρανομίες, τη στυγνή εκμετάλλευση, την ανθρωπιά και τη βαρβαρότητα της πολιτικής και του σάπιου συστήματός σας.

Τέλος, λίγες λέξεις θα πω για το άρθρο 38. Είναι απαράδεκτες και υποκριτικές οι δηλώσεις του Υπουργού στην πρόσφατη επίσκεψή του σε Σάμο και Λέσβ, ο ισχυρισμός ότι καμία απόφαση για τη λειτουργία των δομών δεν θα παρθεί ερήμην της τοπικής κοινωνίας. Η συγκεκριμένη ρύθμιση φωτογραφίζει τη νέα δομή-φυλακή στη Βάστρια της Λέσβου και νομοθετείτε όπως σας βολεύει για να ξεπεράσετε τα όποια εμπόδια βρίσκετε μπροστά σας.

Με το άλλοθι δήθεν του δημόσιου συμφέροντος και της εθνικής ασφάλειας τσαλαπατάτε περιβαλλοντικούς περιορισμούς, NATURA περιοχές και διάφορα άλλα φύλα συκής. Και τι κάνετε με αυτό το άρθρο; Μπροστά στις πιέσεις των λαϊκών κινητοποιήσεων ενάντια στη λειτουργία της δομής-φυλακής υπήρξε άρνηση της αρμόδιας υπηρεσίας ύδρευσης, της ΔΕΥΑΛ να αδειοδοτήσει τη μονάδα αφαλάτωσης που απαιτείται για την υδροδότηση μιας τέτοιας τεράστιας δομής. Τώρα έρχεστε και της αφαιρείτε την αποφασιστική αρμοδιότητα και την αναθέτετε στον γραμματέα της αποκεντρωμένης διοίκησης, δηλαδή σε ένα απολύτως ελεγχόμενο από την Κυβέρνηση όργανο.

Να σας πω. Μπορεί να ξεπερνάτε τα νομικά εμπόδια με τέτοια τερτίπια, αλλά δεν μπορείτε να ξεπεράσετε τη λαϊκή αντίδραση και κινητοποίηση απέναντι στα σχέδια Ευρωπαϊκής Ένωσης και Κυβέρνησης για μετατροπή των νησιών σε σύγχρονα στρατόπεδα συγκέντρωσης κατατρεγμένων ανθρώπων.

Το δυνάμωμα του λαϊκού παράγοντα είναι αυτό που μπορεί να βάζει πραγματικά εμπόδια στα σχέδιά σας. Κι εμείς θα είμαστε μαζί τους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τον ΣΥΡΙΖΑ ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω από τη μεταβατική διάταξη για τους εξαιρετικούς λόγους και την τριετία. Κατά τη γνώμη μας είναι μια αυτονόητη ρύθμιση σε ένα κράτος δικαίου και μια ευνομούμενη πολιτεία. Όμως επειδή με εσάς και την Κυβέρνησή σας τίποτα δεν είναι δεδομένο, θεωρήσατε σκόπιμο να το βάλετε και να το προσθέσετε. Για μας δεν αλλάζει τη φιλοσοφία της ρύθμισης και την στρατηγική της. Η κατάργηση των εξαιρετικών λόγων θα έχει αυτές τις ολέθριες συνέπειες που είπαμε, κοινωνικά και όχι μόνο.

Ήταν πραγματικά αποκαλυπτική η σημερινή συζήτηση στην Ολομέλεια από όλες τις πλευρές. Παρακολουθήσαμε ένα διαγωνισμό δεξιάς και ακροδεξιάς σε ένα γήπεδο εξαιρετικά επικίνδυνο με φοβερούς και απατηλούς μύθους, με κοινωνικό αυτοματισμό, με δηλητήριο, με ανιστόρητα επιχειρήματα που έχουν κατά καιρούς οδηγήσει σε τραγωδίες και θηριωδίες. Ακούστηκαν εδώ μέσα πράγματα που παραπέμπουν ευθέως σε ρητορική μίσους, απάνθρωπη λογική αλλά και αμάθεια ή, χειρότερα, ημιμάθεια για το πεδίο και το αντικείμενο του προσφυγικού μεταναστευτικού με ανιστόρητες, όπως είπα, κραυγές και κορώνες. Σε μερικές περιπτώσεις ομιλιών ήταν αυτά ακριβώς που άκουγαν οι Έλληνες κυρίως στις αρχές του 20ου αιώνα μετά την πτώχευση το 1897 όταν πήγαν στην Αμερική για να επιβιώσουν αξιοπρεπώς. Τους έλεγαν βρωμοέλληνες, τους απέκλειαν από παντού. Τους θεωρούσαν μιάσματα, ότι αλλοίωναν τον τρόπο ζωής και διασάλευαν τη δημόσια τάξη. Και όλα αυτά υπάρχουν σε ντοκουμέντα, υπάρχουν σε υλικό της εποχής, σε ντοκιμαντέρ. Είναι ξεκάθαρα και δεν μαθαίνουμε από τη δική μας ιστορία.

Ακούστηκε ότι επί Κυβέρνησης ΣΥΡΙΖΑ -μεταξύ όλων των άλλων που επαναφέρετε διαρκώς- ότι υπήρχε κοινή φύλαξη των συνόρων. Ουδέποτε έγινε αυτό και είναι απαράδεκτο να ακούγεται. Η Κυβέρνηση του ΣΥΡΙΖΑ φύλαξε, προστάτευσε τα κυριαρχικά δικαιώματα και τα σύνορα της χώρας. Το ασκήσαμε πλήρως και αυτό που λέτε και συνεχίζετε να λέτε κάποιοι, προσβάλλει όχι μόνο τη χώρα, προσβάλλει τους ανθρώπους του πεδίου, των υπηρεσιών και της πρώτης γραμμής και του κρατικού μηχανισμού που ανέλαβαν τότε τις πολύ δύσκολες αυτές υπηρεσίες με απαρέγκλιτη τήρηση του διεθνούς δικαίου και του δικαίου της θάλασσας. Γιατί αυτό είναι το όριο στη φύλαξη των συνόρων.

Ο κύριος Υπουργός επιχαίρει. Θεωρεί τιμητικό μάλλον και παράσημο απ’ ό,τι κατάλαβα το γεγονός ότι όλοι οι φορείς, φορείς του πεδίου με τεράστια εμπειρία και τεχνογνωσία επί χρόνια, ήταν απέναντι και μάλιστα ριζικά απέναντι στο νομοσχέδιο αυτό. Υπονόησε ότι είναι υποκινούμενη, ιδεολογική προσέγγιση. Δηλαδή ότι όλα αυτά που είπαν και προκύπτουν μέσα από την πρακτική, όχι μόνο από θεωρία ή από ιδέες ή από προσεγγίσεις, αλλά μέσα από την καθημερινή πρακτική, ήταν αποτέλεσμα και μιας εσκεμμένης υπονόμευσης του νομοσχεδίου.

Είπατε για την συγκέντρωση σήμερα ότι δεν είχε κόσμο. Ήσασταν εκεί; Δεν νομίζω. Όμως να ξέρετε κάτι. Νομίζετε ότι επειδή ακριβώς έχετε γονατίσει και φτωχοποιήσει με τις πολιτικές σας την κοινωνία και μπουκώσει με προπαγάνδα, μύθους και ψέματα και με αποδιοπομπαίους τράγους ότι μπορείτε να θεωρήσετε δεδομένο ότι η κοινωνία θα πάει σε αυτή την σκοτεινή διαδρομή που την οδηγείτε. Όμως ο ελληνικός λαός έχει δείξει και τις πιο δύσκολες στιγμές ότι δεν τσιμπάει από αυτά. Και ότι είναι δημοκρατικός λαός, ότι δείχνει την αλληλεγγύη του. Ξέρει τα όρια, ξέρει ποιοι τον κοροϊδεύουν, ποιοι λένε αλήθεια, ποιοι παλεύουν γι’ αυτόν και θα σας το δείξει σύντομα. Και το να έχουμε αλαζονεία ή αμετροέπεια ή να κάνουμε επίδειξη δύναμης στους πιο ευάλωτους και να αφήνουμε τη διαπλοκή να χορεύει και τα λευκά κολάρα να πανηγυρίζουν και να διογκώνονται δεν είναι και τόσο μεγάλη πολιτική ή μάλλον είναι το ακριβώς αντίθετο. Και βέβαια σύντομα θεωρούμε ότι όλο αυτό και η δική σας Κυβέρνηση και αυτές οι πολιτικές και τα νομοσχέδια αυτά θα είναι μια σκοτεινή και αποκρουστική παρένθεση.

Αυτοαναγορεύεστε ως μια πρωτοπορία, ένα πρότυπο δηλαδή. Κάνουμε εξαγωγή ακροδεξιάς σε όλη την υπόλοιπη Ευρώπη. Έχετε εκθέσει τη χώρα ήδη. Οι αποφάσεις που έρχονται από το Ε.Δ.Δ.Α. δεν είναι αστείο. Είναι κάτι πολύ σοβαρό. Και όταν στην ουσία τορπιλίζει τη δική σας διάταξη και αναστολή του ασύλου γιατί σε αυτή βασίζεται η αναβολή απομάκρυνσης αλλά και το διοικητικό πρωτοδικείο, είναι κάτι πολύ σοβαρό. Θα δείτε ότι και στην πράξη, όπως και η ομοϊδεάτης σας η Μελόνι, κατά το κοινώς λεγόμενο, έφαγε τα μούτρα της. Όταν άρχισε, βγήκε και έκανε το λιοντάρι στην αρχή. Όταν έλεγε για εξωχώρια κέντρα κ.λπ., ανεστάλησαν αμέσως αυτές οι πολιτικές. Όχι ότι έχει φτάσει σε σημείο που πρέπει και που επιτάσσει το διεθνές δίκαιο, η ευρωπαϊκή πολιτική αλλά και τα ανθρώπινα δικαιώματα, αλλά ανέκρουσε πρύμνα.

Ως προς το 2015, κύριε Υπουργέ, δεν λέτε να κατανοήσετε και να αποδεχθείτε ότι στην ουσία αυτό που έγινε το 2015 ήταν η κατάρρευση μιας χώρας μέσα από ένα πόλεμο όπου κληθήκαμε να διαχειριστούμε εκατοντάδες χιλιάδες ανθρώπινες ροές. Καταγράφηκαν και ταυτοποιήθηκαν όλοι. Ένας προς ένας και μία προς μία. Έγινε ενεργοποίηση όλου του κρατικού μηχανισμού. Και σας είπα ότι αν εσείς ήσασταν στη θέση να διαχειριστείτε μια τέτοια συγκυρία δεν θέλω να φαντάζομαι τι θα γινόταν έχοντας το Φαρμακονήσι, το έγκλημα αυτό πιο πριν και την Πύλο μετά.

Ως προς το 2019, όταν παραλάβατε –γιατί υπάρχει κι αυτό- είχαν γίνει πάνω από 40.000 μετεγκαταστάσεις και οικογενειακές επανενώσεις προς την Ευρώπη. Πόσες έχετε κάνει εσείς; Πολύ σημαντικές κινήσεις με τις χώρες του νότου οι οποίες έμειναν ημιτελείς. Με τις χώρες πρώτης υποδοχής. Η υπηρεσία ασύλου την οποία επικαλείστε ήταν ένα κέλυφος όταν αναλάβαμε εμείς. Σας την παραδώσαμε με προσωπικό εξειδικευμένο και έμπειρο. Είναι από τις καλύτερες στην Ευρώπη, όπως λέτε και λέμε. Το Υπουργείο στο οποίο κάθεστε και είστε Υπουργός το ιδρύσαμε εμείς. Το καταργήσατε εσείς αλλά το ιδρύσαμε εμείς. Ήταν στρατηγικής σημασίας. Επίσης, όταν αναλάβατε δεν εξαφανίστηκαν οι ροές, όπως λέγατε και παραμυθιάζατε τον κόσμο τότε κάνοντας λαϊκισμό. Εκτοξεύτηκαν οι ροές. Η Μόρια είχε 5.500 και αμέσως μετά έφτασε στις 25.000. Και τα νησιά 42.000. Ο κ. Λογοθέτης τα γνωρίζει. Ήταν στο πεδίο από τότε. Άρα μη μας λέτε ότι με αυτές τις διακηρύξεις και μόνο, ότι μόλις αλλάζει η πολιτική ή η πολιτική ηγεσία, αλλάζει και το προσφυγικό μεταναστευτικό που είναι ένα παγκόσμιο ζήτημα.

Πρόσφυγας ή μετανάστης. Απόλυτη διαστρέβλωση. Εμείς λέμε εξατομικευμένη κρίση του ασύλου. Αυτοί που δικαιούνται ασύλου θα πάρουν το άσυλο. Αυτοί που δεν δικαιούνται θα ακολουθούν νόμιμες διαδικασίες. Μην λαϊκίζετε. Αλλά σε κάθε περίπτωση ακόμα και αυτούς που θα απορριφθούν -και δεν έχει να κάνει με το άσυλο- η ανθρώπινη αξιοπρέπεια ή η προστασία από τα βασανιστήρια ή η πρόσβαση στη διοικητική και δικαστική διαδικασία είναι ένα δικαίωμα το οποίο υπάρχει από το διεθνές δίκαιο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Αμέσως, κύριε Πρόεδρε.

Ένα άλλο σύντομο ανέκδοτο ήταν οι διμερείς διακρατικές συμφωνίες που άκουσα, νομίζω, από τον κ. Μαρκόπουλο. Να τα πείτε στους αγρότες αυτά, στους παραγωγούς επαγγελματίες και στις υπηρεσίες αν λειτουργούν αυτές οι διακρατικές. Τίποτα δεν λειτουργεί. Απολύτως τίποτα από αυτές που αφορούν τη νόμιμη μετανάστευση.

Κλείνω, κύριε Πρόεδρε, με το εξής. Θέλω να πω σε κάποιους οι οποίοι συνεχίζουν να κάνουν σπέκουλα και παιχνίδι για τον πατριωτισμό της Αριστεράς, αυτά να τα λένε αλλού γιατί ο πατριωτισμός της Αριστεράς είναι γνωστός και έχει αποδειχθεί στις πιο δύσκολες και σκοτεινές εποχές είτε της ναζιστικής κατοχής είτε της δικτατορίας είτε οπουδήποτε αλλού χρειάστηκε.

Επίσης, και η ειρωνεία κάποιων για τον ανθρωπισμό της Αριστεράς δεν μπορεί να γίνει δεκτή. Είναι ντροπή. Διότι έχει δώσει αγώνες και μέσα και έξω από τη Βουλή για δεκαετίες γι’ αυτά τα δικαιώματα και έχει επηρεάσει και πολιτικές και στην Ελλάδα και στην Ευρώπη και για τους πρόσφυγες-μετανάστες, αλλά και για όλη την κοινωνία.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής η κ. Γιαννακοπούλου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση απέδειξε για μία ακόμα φορά πως έχει θυσιάσει την ουσία για την επικοινωνία. Κάναμε τέσσερις διαδοχικές συνεδριάσεις στις Επιτροπές και στην Ολομέλεια σήμερα, όπου θα μου επιτρέψετε να σας πω ότι ουσιαστικά δεν ακούσαμε τίποτε εκτός προγράμματος από τη μεριά των εκπροσώπων της Κυβέρνησης που έθεσαν την υπογραφή τους σε αυτό το νομοθέτημα. Αυτό σε κάποιο βαθμό νομίζω ότι υποβαθμίζει την λειτουργία της Βουλής. Γιατί αν δεν υπάρχει αλληλεπίδραση μεταξύ της Κυβέρνησης και της Αντιπολίτευσης, δεν νοηματοδοτείται πραγματικά όλη αυτή η διαδικασία. Και δεν λέω για μια, αν θέλετε συμφωνία, αλλά για μια απλή αλληλεπίδραση, μια ανταπόκριση στα ερεθίσματα και στα ερωτήματα τα οποία τίθενται, μια απάντηση, έστω και προσχηματική, στα αιτήματα και σε ερωτήματα.

Κοιτάξτε. Δαπανήσατε πάρα πολύ χρόνο από τις τοποθετήσεις σας για να μας πείτε με πολλούς διαφορετικούς τρόπους πως οι παράτυποι μετανάστες πρέπει να επιστρέφονται στις χώρες τους. Σε αυτό το Κοινοβούλιο δεν νομίζω ότι υπάρχει καμία πολιτική δύναμη -δεν ξέρω για την Πλεύση Ελευθερίας, αλλά δεν νομίζω ότι υπάρχει καμία άλλη πολιτική δύναμη- η οποία είτε στα λόγια είτε στην πράξη να είναι κατά των επιστροφών των παράτυπων μεταναστών. Δεν νομίζω ότι υπάρχει κάποιος που διαφωνεί.

Έχουμε πει στις Επιτροπές πως ο ΣΥΡΙΖΑ, όπως φάνηκε τελικά, έκανε περισσότερες επιστροφές από τη Νέα Δημοκρατία. Βλέπω, βεβαίως, πως κάποια από τα στελέχη του ΣΥΡΙΖΑ δεν θέλουν να θυμούνται αυτή την πτυχή της ιστορίας γιατί μάλλον βολεύονται σε αυτό το περίεργο και ιδιότυπο παιχνίδι ρόλων. Και στο παιχνίδι ρόλων αυτό, προφανώς και ο κ. Πλεύρης, ο κύριος Υπουργός, δεν θέλει να θυμάται πως είχε συνυπογράψει την τροπολογία στο ν. 4950/2022 που έδωσε το δικαίωμα εργασίας σε παράτυπους μετανάστες στον αγροτικό τομέα. Αυτή η τροπολογία έχει και τις υπογραφές και του κ. Βορίδη και του κ. Μηταράκη και του κ. Γεωργιάδη, του κ. Κικίλια και πολλών άλλων. Προφανώς, δεν θέλουν να θυμούνται ούτε αυτή ούτε τις υπόλοιπες διατάξεις που ψήφισαν προκειμένου να παραταθεί η ισχύς μέχρι και τις 30 Σεπτεμβρίου. Αυτό το παιχνίδι αυτής της προσποιητής αμνησίας νομίζω ότι μας ταλαιπώρησε πολύ, κύριε Υπουργέ, αυτές τις ημέρες, γιατί μονοπώλησε τη συζήτηση χωρίς επί της ουσίας να έχει ένα ουσιαστικό περιεχόμενο.

Τους επόμενους μήνες, ελπίζω πριν να είναι πολύ αργά, οι Έλληνες πολίτες θα καταλάβουν πως το σχέδιο εφαρμογής του νέου Συμφώνου για τη μετανάστευση και το άσυλο που συζητάμε, εφόσον και όταν υιοθετηθεί από την Επιτροπή, θα είναι το επιχειρησιακό σχέδιο το οποίο θα εφαρμόσουν τα κράτη-μέλη ανελαστικά και με την ποινή κυρώσεων, αφού πρόκειται για την εφαρμογή υποχρεωτικών κανόνων ευρωπαϊκών κανονισμών.

Δεν εμπιστευόμαστε τον σχεδιασμό της Κυβέρνησης, ειδικά για τις δομές των συνόρων. Αυτό θέλω να είναι σαφές και το ξαναλέω. Δεν σας εμπιστευόμαστε, κύριε Πλεύρη. Είναι ανεπίτρεπτο να έχουμε πρόσβαση μόνο μόνο στις λίγες πληροφορίες τις οποίες δημοσιοποιεί η Επιτροπή, όχι εσείς. Θέλουμε, λοιπόν, όλη την εικόνα. Το δικαιούται το Κοινοβούλιο και πολύ περισσότερο το δικαιούνται οι τοπικές κοινωνίες οι οποίες εμπλέκονται και θα εμπλακούν. Νομίζω ότι αυτό είναι πολύ πιο ουσιαστικό και πολύ πιο σημαντικό από τις ασκήσεις ρητορικής που κάνατε σήμερα και τις προηγούμενες μέρες.

Κι ενώ δεν ακούσατε καθόλου εμάς, τα κόμματα της Αντιπολίτευσης, τους φορείς, απαντήσατε θετικά στο αίτημα του Κοινοβουλευτικού σας Εκπροσώπου. Δεν θυμάμαι, κύριε Πλεύρη, ειλικρινά άλλη φορά να νομοθετεί σε ζωντανή μετάδοση ο Υπουργός με τον Κοινοβουλευτικό Εκπρόσωπο του κόμματος όπως έγινε σήμερα. O tempora, o mores!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Χθες δεν τα ακούσατε;

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Δεν έχουμε δει τόση κριτική που μπορεί να πει κάποιος πως η Κυβέρνηση σε αυτή τη συνεδρίαση δεν είχε υποστήριξη από κανέναν Κοινοβουλευτικό Εκπρόσωπο, ούτε καν τον δικό της.

Η νομοτεχνική, λοιπόν, που φέρατε μετά από την επιμονή ιδιαίτερα του κ. Καιρίδη διορθώνει κάποιες από τις συνέπειες των ιδεοληψιών αυτού του σχεδίου νόμου. Αυτό, όμως, το οποίο τελικά αποδεικνύει περίτρανα, κύριε Υπουργέ, είναι ότι δεν είναι πως είστε διαλλακτικός, αλλά τελικά ένας αδύναμος Υπουργός μιας ακόμη πιο αδύναμης Κυβέρνησης.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Νομίζω ότι η συζήτηση ήταν αναλυτική, εξαντλητική θα έλεγα. Θα ήθελα ξεκινώντας να απευθυνθώ στον Εκπρόσωπο της Ελληνικής Λύσης, ο οποίος ούτε λίγο ούτε πολύ μας κατηγόρησε για αλλαγή πλεύσης σε σχέση με εκείνη του 2019, ακόμα και για διφωνία ή τριφωνία.

Θεωρώ, λοιπόν, ότι η στοιχειώδης πολιτική λογική επιτάσσει την προσαρμογή στις συνεχώς εξελισσόμενες συνθήκες. Άλλωστε, και ο υπό διαμόρφωση Κανονισμός Μετανάστευσης της Ευρωπαϊκής Ένωσης ουσιαστικά εναρμονίζεται με τις νέες συνθήκες του μεταναστευτικού στην Ευρώπη και χώρες όπως η Γερμανία αλλάζουν ριζικά την οπτική τους σε σχέση με το μεταναστευτικό. Πού είναι, λοιπόν, το παράξενο ότι η ελληνική Κυβέρνηση προσαρμόζεται στις νέες συνθήκες και προσπαθεί να είναι πιο αποτελεσματική στη διαχείριση ενός τόσο σοβαρού ζητήματος, το οποίο μάλιστα απέκτησε και οξεία μορφή φέτος το καλοκαίρι;

Τώρα η κριτική της Αριστεράς. Επικεντρώθηκε στην ηθική και σε κορώνες περί προστασίας των δικαιωμάτων των προσφύγων, αγνοώντας ότι οι δικαιούμενοι ασύλου προστατεύονται απόλυτα, δίκαια από την ελληνική πολιτεία και οι οικονομικοί μετανάστες επιστρέφουν στη χώρα τους και δεν διασπείρονται άναρχα μέσα στη χώρα μας.

Εδώ ας σημειώσω ότι η επιλογή μεταναστών για ενίσχυση του πρωτογενούς τομέα και της ελληνικής οικονομίας θα είναι συστηματική πρωτοβουλία της Ελλάδας και των υπηρεσιών της Ελλάδας και όχι προϊόν πίεσης. Αυτή είναι η δίκαιη αντιμετώπιση και αυτό είναι και το εθνικό μας συμφέρον.

Ουσιαστικά, με το νομοσχέδιο διαχειριζόμαστε μια ομάδα μεταναστών που δεν δικαιούται ασύλου και που μετά τη δίκαιη εξέταση του αιτήματος ασύλου, αν απορριφθεί, αντί να περιφέρονται στα αστικά και όχι μόνο κέντρα της χώρας επιστρέφουν στη χώρα τους. Με το νομοσχέδιο, σε όλους αυτούς που αν δεν έπαιρναν το άσυλο δεν είχαν και κανένα λόγο να φύγουν μέχρι σήμερα, τους δείχνουμε ότι πρέπει να επιστρέψουν στη χώρα τους γιατί εάν μείνουν, έχουν κάτι να χάσουν και αυτό είναι η ελευθερία τους και γι’ αυτό πρέπει να φύγουν μόνοι τους με τη θέλησή τους. Μετά μάλιστα την πρόσφατη εμπειρία των ροών φέτος στην Κρήτη, πρέπει να καταστήσουμε σαφές προς όλες τις κατευθύνσεις ότι η Ελλάδα έχει κανόνες, ότι είναι ένα οργανωμένο και ευνομούμενο κράτος δικαίου.

Με το παρόν σχέδιο νόμου, το οποίο και σας καλώ να υπερψηφίσουμε, η χώρα εκπέμπει αυτό το μήνυμα διεθνώς, ιδίως προς τις χώρες προέλευσης επίδοξων παράνομων μεταναστών και προς τα κυκλώματα διακινητών οι οποίοι πιστεύω ότι ήδη έχουν λάβει το μήνυμα, ότι δηλαδή η Ελλάδα προασπίζει αποφασιστικά τα σύνορά της, τα σύνορα της Ευρώπης, όπως και τα θεμελιώδη δικαιώματα των προσώπων που πράγματι χρήζουν διεθνούς προστασίας ή εμπίπτουν σε ευάλωτες ομάδες και αυτό το πράττει με όρους ισονομίας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Η συζήτηση ολοκληρώνεται με την τοποθέτηση του Υπουργού Μετανάστευσης και Ασύλου, του κ. Πλεύρη.

Έχετε τον λόγο, κύριε Υπουργέ, για πέντε λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Έγινε μια εξαντλητική συζήτηση και πρέπει να βγάλουμε κάποια συμπεράσματα, καθώς σε λίγο αυτό το νομοσχέδιο θα είναι νόμος του ελληνικού κράτους. Και επειδή ακούστηκαν διάφορα, δεν είδα την Αντιπολίτευση τελικά ούτε να υποστηρίζει αντισυνταγματικότητες, δεν είδα την Αντιπολίτευση τελικά ούτε να θέτει ονομαστικές ψηφοφορίες.

Επειδή έχουμε μια κεντρική συζήτηση που αναφέρθηκε από τους φορείς, θέλω να ξεκαθαρίσω κάτι. Οι φορείς δεν νομοθετούν. Οι φορείς λένε απόψεις. Υπάρχει μια κυρίαρχη ελληνική κοινή γνώμη που αποτυπώνεται και θέλει μια μεταναστευτική πολιτική και πιο σκληρή και πιο αποτελεσματική. Δεν το λέω προσβλητικά για τους φορείς, αλλά οι περισσότεροι φορείς, αυτό που λέμε του πεδίου, δεν είπα ότι είναι υποκινούμενοι, όπως εννοήθηκε, αλλά έχουν μια ταυτότητα. Βλέπετε -και το βλέπω και εδώ μέσα στο Κοινοβούλιο- ότι δυσκολεύονται να πουν τη λέξη «παράνομος».

Ξέρετε, στα νομικά -επειδή εδώ νόμους βγάζουμε- δεν υπάρχει τυπικό και παράτυπο. Υπάρχει νόμιμο και παράνομο. Κάποιος, λοιπόν, που μπαίνει παράνομα, διαπράττει ένα ποινικό αδίκημα που υπήρχε, δεν το φέραμε εμείς σήμερα, της παρανόμου εισόδου. Απλώς αναστέλλεται μέχρι να εξεταστεί το άσυλό του. Όταν εξεταστεί και απορριφθεί, εν συνεχεία αυτό το αδίκημα παραμένει. Άρα, δεν υπάρχει παράτυπο, αυτό που οι φορείς όλοι θέλουν να λένε «παράτυπο». Παράνομο, είναι μια παράνομη πράξη.

Εμείς ερχόμαστε και με μεγάλη περηφάνια, ναι, το λέω, χαίρομαι που είμαι Υπουργός αυτής της Κυβέρνησης που έρχεται και τυποποιεί ένα επιπλέον αδίκημα της παράνομης παραμονής, ότι όποιος όταν απορριφθεί το άσυλό του και έχει παραβιάσει τον ελληνικό νόμο και έχει μπει παράνομα στην ελληνική επικράτεια και παραμένει παράνομα σε αυτή θα έχει και διοικητική κράτηση και ηλεκτρονική επιτήρηση και ποινικές κυρώσεις.

Καταλαβαίνω ότι οι φορείς -οι λεγόμενοι- του πεδίου δυσκολεύονται να το πουν αυτό, αλλά εμείς έχουμε να δώσουμε λογαριασμό στους Έλληνες πολίτες και οι Έλληνες πολίτες θέλουν να προστατεύονται και οι Έλληνες πολίτες θέλουν να έχον και επιστροφές. Χαίρομαι πάλι που είμαι ο Υπουργός που καταργώ την επταετία, η Κυβέρνησή μας καταργεί την επταετία. Δίνουμε ένα σαφές μήνυμα ότι εσύ που μπήκες παράνομα ποτέ δεν θα νομιμοποιηθείς.

Με συγχωρείτε, βλέπετε τώρα ότι η Αντιπολίτευση δεν μπορεί να έχει μια κοινή γραμμή. Η κ. Γιαννακοπούλου λέει ότι έκανα παραχώρηση σε κάτι που ανακοίνωσα από χθες -λέει σε ζωντανή μετάδοση-, στην Επιτροπή και σας ανακοίνωσα τη νομοτεχνική. Συμπράττει μαζί σε αυτό το σημείο με τη Νίκη. Ο κ. Ψυχογιός -που εγώ θα συμφωνήσω- λέει αυτό που είναι στην πραγματικότητα, που γίνεται. Στην πραγματικότητα κάτι που είναι αυτονόητο, ότι ένας άνθρωπος που είχε κάνει αίτηση πριν ψηφιστεί ο νόμος και δεδομένου ότι η διοίκηση δεν εξέτασε τη συγκεκριμένη αίτηση στο πλαίσιο του κράτους δικαίου θα πρέπει να εξεταστεί με τους όρους που ισχύουν και υπάρχει και μια μεταβατική περίοδος ακριβώς γιατί πρέπει να εξεταστούν αυτές οι αιτήσεις.

Άρα, είναι ξεκάθαρο ότι η φιλοσοφία είναι πάρα πολύ απλή. Εάν βρεθείς εδώ και δικαιούσαι διεθνής προστασίας θα πάρεις άσυλο. Εάν απορριφθεί το άσυλό σου οι επιλογές σου είναι δύο, ή θα πας φυλακή ή θα επιστρέψει στην πατρίδα σου. Η ελληνική πολιτεία δεν σε αποδέχεται, δεν είσαι ανεκτός. Άπαξ και μπήκες παράνομα μια επιλογή έχεις, να γυρίσεις πίσω. Δεν είσαι ευπρόσδεκτος.

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Μετανάστευσης και Ασύλου «Αναμόρφωση πλαισίου και διαδικασιών επιστροφών πολιτών τρίτων χωρών - Λοιπές ρυθμίσεις του Υπουργείου Μετανάστευσης και Ασύλου».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα άρθρα, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Μετά την ολοκλήρωση της ψηφοφορίας, το σχέδιο νόμου του Υπουργείου Μετανάστευσης και Ασύλου «Αναμόρφωση πλαισίου και διαδικασιών επιστροφών πολιτών τρίτων χωρών - Λοιπές ρυθμίσεις του Υπουργείου Μετανάστευσης και Ασύλου», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 00.36΄ λύεται η συνεδρίαση για σήμερα, ημέρα Τετάρτη και ώρα 10.00΄ με αντικείμενο εργασιών του Σώματος, Νομοθετική Εργασία, Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείο Εθνικής Οικονομίας και Οικονομικών: 1. «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ» και 2. «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**